﻿ Literatura română Lucrarea este elaborată în conformitate cu programele şcolare în vigoare. Editor: Alexandru Creangă Pentru comenzi prin poştă: Reprezentant zonal Dobrin Marius (0741.488.918) Cepăreanu Alin (0751.207.922) Elena Iordăchescu (0757.020.442) Ionuț Lungu (0757.020.444) Zona Oltenia (Dolj, Gorj și Mehedinți), Banat, Crișana și Transilvania (Sălaj, Cluj, Mureș, Harghita, Covasna, Alba și Hunedoara) Oltenia (Vâlcea şi Olt), Transilvania (Braşov şi Sibiu) şi Muntenia (Argeş, Teleorman şi Giurgiu) Săsărman Traian (0757.020.443) Lungu Ion (0746.200.413) Mârzăcioiu Marian (0744.429.512) Anton Victor (0755.107.291) Cristescu Cătălin (0769.221.680) Dragne Marin (0769.221.682) Transilvania (jud. Bistriţa Năsăud) şi zona Maramureş Muntenia (Buzău), Moldova (fără jud. Galaţi) și Bucovina Muntenia (Dâmboviţa, Prahova, Brăila, Ialomiţa şi Călăraşi) și Dobrogea București Punct de lucru: Piteşti, str. Depozitelor, nr. 10, Jud. Argeş Tel./ fax: 0348.439.417 e-mail: comenzi.nomina@gmail.com www.edituranomina.ro Descrierea CIP a Bibliotecii Naţionale a României GOT, MIORIŢA Literatura română : comunicare, opera literară, stilul artistic, curente literare, modele de eseuri structurate, fişe recapitulative / Mioriţa Got, Rodica Lungu. - Ed. a 2-a. - Piteşti : Nomina, 2013 ISBN 978-606-535-502-6 I. Lungu, Rodica 821.135.1.09(075.35) Copyright © Editura Nomina, 2013 Toate drepturile aparţin Editurii Nomina Mioriţa Got Rodica Lungu Literatura română Comunicarea Opera literară Stilul artistic Curente literare Fişe recapitulative Modele de eseuri structurate Editura NOMINA Cuprins I. COMUNICAREA 1. comunicarea................................................................................................................... 5 2. Elementele situaţiei de comunicare lingvistică .............................................................. 7 3. Funcţiile comunicării verbale ......................................................................................... 8 4. Tipuri de comunicare lingvistică .................................................................................. 10 5. Stilul. Calităţi generale şi calităţi particulare ale stilului.............................................. 11 6. Stilurile funcţionale ...................................................................................................... 17 II. OPERA LITERARĂ. ELEMENTE DE STRUCTURARE A TEXTULUI ARTISTIC 1. Opera literară şi comunicarea artistică ......................................................................... 27 2. Elemente de structură şi de compoziţie în textele narative........................................... 33 3. Personajul. Portretul literar .......................................................................................... 42 4. Concepte specifice (naratologie).................................................................................. 47 5. Elemente de structură şi de compoziţie în textul dramatic ........................................... 52 6. Concepte specifice (dramaturgie)................................................................................. 55 7. Imaginarul poetic. Structurarea textului liric................................................................ 57 8. Concepte specifice (lirismul)........................................................................................ 61 III. STILUL ARTISTIC. REGISTRE ŞI VALORI STILISTICE 1. Stilul beletristic şi stilul individual al scriitorului ........................................................ 66 2. Registre stilistice utilizate în opera literară .................................................................. 67 3. Valori stilistice ale timpurilor verbale.......................................................................... 73 4. Valori stilistice ale modurilor verbale.......................................................................... 81 5. Valori stilistice ale persoanelor gramaticale ................................................................. 85 6. Figuri de stil şi procedee stilistice................................................................................ 90 IV. CURENTE LITERARE 1. Definirea conceptului................................................................................................... 94 2. Umanismul şi iluminismul ........................................................................................... 94 3. Clasicism şi romantism................................................................................................ 97 4. Simbolismul ................................................................................................................. 99 5. Realismul ................................................................................................................... 102 6. Tradiţionalism şi modernism ...................................................................................... 106 V. FIŞE-SINTEZĂ ŞI MODELE DE ESEURI STRUCTURATE 1. Basmul. Basmul cult .................................................................................................. 110 2. Povestirea................................................................................................................... 122 3. Nuvela........................................................................................................................ 127 4. Romanul ..................................................................................................................... 147 I. COMUNICAREA 1. COMUNICAREA Din perspectiva teoriei informaţiei, comunicarea este un proces de transmitere şi, implicit, de receptare a unui mesaj, exprimat prin limbajul articulat sau prin coduri nonverbale (limbajul imagistic al picturii, al sculpturii, al cinematografiei, limbajul simbolic al muzicii, limbajul figural-dinamic al coregrafiei, limbajele ştiinţelor, limbajele de programare etc.); comunicarea înseamnă „transferul de informaţie prin intermediul mesajelor” (Pierre Guiraud). Comunicarea lingvistică se întemeiază pe codul convenţional al limbii, care constă într-un „fond comun şi relativ stabil de unităţi lingvistice” (Gramatica limbii române, vol. I, Cuvântul) şi o serie de reguli flexionare şi combinatorii relativ fixe. Cuvântul este un semn lingvistic prin care se creează o relaţie de interdependenţă convenţională între un semnificant şi un semnificat (referent), o unitate semnificativă minimală de tip ternar, realizată simultan ca: a.unitate fonetică (un complex sonor stabil); b.unitate gramaticală (paradigma formelor flexionare / a modelelor combinatorii în enunţ); c.unitate semantică (sens denotativ, sensuri conotative; relaţii semantice cu alte cuvinte). Enunţul, „produs final al activităţii verbale, formă de bază a comunicării umane [...] este o realizare particulară, o combinaţie inedită care nu face parte, ca atare, din inventarul de unităţi constituind sistemul limbii date” (Gramatica limbii române, vol. II, Enunţul). Structurarea enunţului este determinată de factori multipli: referentul, informaţia transmisă (tema1 şi rema2 enunţului), situaţia de comunicare, caracteristicile participanţilor la actul comunicativ, codul socio-cultural, circumstanţele comunicării (coordonatele spaţio-temporale) etc. Textul (etimonul latinesc „textus” înseamnă ţesătură) este definit ca „o unitate funcţională de ordin comunicaţional, având caracter autonom, închis” (H.F. Plett), un „macro-semn” (E. Coşeriu) caracterizat prin: 1 Tema (în engleză, topic) unui enunţ este „obiectul despre care vorbeşte locutorul" (Oswald Ducrot, Jean-Marie Schaeffer, Noul dicţionar enciclopedic al ştiinţelor limbajului); este o informaţie cunoscută deopotrivă emiţătorului şi receptorului. 2 Rema enunţului (în engleză comment) este o informaţie necunoscută receptorului, element nou, de originalitate a viziunii emitentului. „Comentariul sau rema este informaţia pe care locutorul o transmite în legătură cu tema” (Oswald Ducrot, Jean-Marie Schaeffer, op. cit.). 5 – coeziune sintactică (mecanisme lingvistice care asigură unitatea secvenţelor textuale); – coerenţă semantică (enunţurile au acelaşi referent / sunt „co-referenţiale”; sensul global al textului „aduce întotdeauna un supliment de semnificaţie” – Dicţionar de ştiinţe ale limbii). Textul „îşi defineşte identitatea prin modul specific de convergenţă a celor patru dimensiuni constitutive”: – dimensiunea fonematică (textul lingvistic actualizează limba sau prin semne vocal-articulate, ca text oral, sau prin semne grafice, ca text scris); – dimensiunea semantică (orice text lingvistic are finalitate cognitivă şi comunicativă, are un sens prin actualizarea unui referent); – dimensiunea sintactică (orice text lingvistic este un ansamblu organizat de semne – unităţi lexicale, unităţi sintactice – în baza unor relaţii sintactice); – dimensiunea stilistică (orice text lingvistic are o identitate specifică, purtând amprenta emiţătorului şi a coordonatelor principale ale situaţiei de comunicare – timp, spaţiu, cultură) [cf. Dumitru Irimia, Introducere în stilistică]. Textul literar se diferenţiază de textele nonartistice prin referentul ficţional autonom în raport cu realitatea obiectivă, prin degrevarea limbajului de scopurile pragmatice, substituite de finalităţi estetice, prin constituirea nivelurilor multiple de semnificare. „Semantica în mai multe trepte” (I. Lotman) a textului artistic se revelează însă numai prin interferenţa contextului stilistic („un model [pattern] lingvistic întrerupt de un element care este imprevizibil, contrastul rezultat fiind un stimul stilistic” – M. Riffaterre) şi a contextului comunicaţional care presupune cooperare între actanţii comunicării artistice, „conducând spiritul de la aspectul cognitiv, raţional, la cel al reprezentării, al sensibilizării [...], cultivând ambiguitatea şi antrenarea receptorului într-o participare la problematizarea situaţiilor prezentate” (Bogdan Pârvu, Dicţionar de genetică literară). Tipurile principale de texte sunt textul literar (ficţional) şi textul nonliterar / nonficţional, diferenţiate prin: Texte nonliterare Texte literare  Caracter nonficţional Caracter ficţional  Referent real, creditabil sau Referent ficţional, imaginar (dicotomia adevărat / fals, irelevantă) Instanţe reale şi ficţionale  Funcţia principală: poetică  Scopul comunicării: estetic Texte de graniţă  caracter nonficţional  referent real, creditabil necreditabil (adevărat / fals )  Instanţele comunicării: reale  Funcţia principală: informativă  funcţie informativă şi estetică  Scopul comunicării: pragmatic  mărci stilistice şi subiective  Limbaj comun, rol instrumental literar, memorii, eseu literar)  Limbaj artistic, cu rol stilistic  discurs personalizat (jurnal  Termeni preponderent denotativi Calităţi generale ale stilului Utilizarea sensurilor conotative  Registre stilistice convenţionale  Calităţi particulare ale stilului Registre stilistice diverse 6 2. ELEMENTELE SITUAŢIEI DE COMUNICARE LINGVISTICĂ Situaţia de comunicare verbală (lingvistică) este definită ca sumă a circumstanţelor în care se produce transmiterea informaţiei sau schimbul de informaţii, adică enunţarea (orală sau scrisă). Ansamblul circumstanţelor implică mai multe componente: cadrul fizic (locul şi momentul enunţării) şi cel social (scopurile comunicării, statutul social şi relaţiile dintre interlocutori, reprezentările şi codurile socio-culturale etc.), supoziţiile3 şi presupoziţiile4. Conform teoriei lui Roman Jakobson, elementele implicate într-o situaţie de comunicare verbală sunt: emiţătorul (locutorul), destinatarul (receptorul, interlocutorul), mesajul, contextul (circumstanţele şi referentul), codul, contactul (canalul). CONTEXT 1. contextul social: identitatea, statutul social al interlocutorilor; locul şi timpul comunicării 2. contextul psihologic: supoziţiile, intenţiile, opiniile, orizont de aşteptare al interlocutorilor 3. contextul lingvistic: referentul / temele. EMIŢĂTOR - actant în procesul comunicării - cel care produce mesajul prin codificarea unei informaţii; - principalul rol actualizat în cursul unei MESAJ secvenţă enunţiativ prin care se transm informaţiile RECEPTOR - actant în procesul comunicării - destinatarul, cel ce primeşte mesajul şi îl decodează; - rol în conversaţie, complementar celui de emiţător. COD - sistem convenţional de semne şi reguli combi-natorii utilizat pentru elaborarea unui mesaj. C A N A L - mijloc material prin care se transmite mesajul; - suport fizic al contactului comunicaţional. 3 supoziţie – presupunere, ipoteză; „Enunţ care serveşte drept premisă ipotetică pentru alte enunţuri” (NODEX). 4 presupoziţie – În teoria comunicării termenul desemnează deducţii logice, relaţii de sens implicite, determinate de elemente lexicale sau morfo-sintactice ale enunţului; „Conceptul desemnează acele ipoteze în afara cărora un enunţ nu apare ca raţional” (Dicţionar de ştiinţe ale limbii, Ed. Nemira, Bucureşti, 2005). 7 3. FUNCŢIILE COMUNICĂRII VERBALE Principalele funcţii ale limbajului sunt funcţia de comunicare (capacitatea de a transmite informaţii / idei şi de a exprima atitudini şi afecte) şi funcţia socială, care constă în realizarea unor relaţii interpersonale. Comunicarea interpersonală prin limbaj prezintă un grad mare de complexitate, determinat de procesele de codificare (acţiune a emiţătorului) şi decodaj (act al receptorului), precum şi de elementele situaţiei de comunicare. În relaţie cu fiecare dintre aceste elemente, Roman Jakobson (Probleme de stilistică) propune şase funcţii: emotivă, conativă, poetică, referenţială, metalingvistică şi fatică. Aceste funcţii nu sunt activate izolat, ci sunt solidare, fiecare mesaj având însă o funcţie predominantă. De exemplu, comunicările în stilul ştiinţific sunt dominate de funcţia referenţială / informativă, în timp ce în comunicarea artistică prevalează funcţia poetică. 8 1. FUNCŢIA EMOTIVĂ / EXPRESIVĂ / REFLEXIVĂ – centrată pe EMIŢĂTOR capacitatea emiţătorului de a personaliza discursul, de a se exprima clar, logic, nuanţat; capacitatea mesajului de a semnala, dincolo de intenţiile şi voinţa emiţătorului, date despre personalitatea acestuia; prin bogăţia şi diversitatea vocabularului, prin tonul şi ritmul vorbirii, prin corectitudinea enunţurilor se dezvăluie informaţii despre: gradul de instruire, mediul social, informaţia culturală, atitudinea etc.; mărci discursive: persoana I verbală şi pronominală, interjecţii, intonaţia interogativă / exclamativă etc. FUNCŢIA CONATIVĂ / PERSUASIVĂ / RETORICĂ – focalizată pe RECEPTOR Denotă capacitatea mesajului de a realiza un contact, o conexiune între cei care dialoghează Este realizată explicit prin enunţuri orientate spre receptor, prin apelative nominale/ generice; mărci discursive: persoana a II-a (verbe, pronume), cazul vocativ (substantive, adjective), verbe la imperativ, intonaţia interogativă / exclamativă etc. 3. FUNCŢIA REFERENŢIALĂ/ DENOTATIVĂ/ COGNITIVĂ –vizează CONTEXTUL Capacitatea enunţurilor de a transmite informaţii, prin apelul la un cod cunoscut interlocutorilor; Denotă capacitatea de a exprima ansamblul factorilor care, dincolo de sensurile enunţurilor, afectează / modelează semnificaţia acestora (situaţia de comunicare – locul, momentul – şi relaţia de comunicare dintre interlocutori); comunicării mărci discursive: prezenţa deicticelor – termeni ce denotă elemente ale situaţiei de comunicare: cuvinte care numesc spaţiul, timpul (aici, aproape, acum, ieri etc.) şi persoanele implicate în dialog direct sau indirect (pronume / adjective demonstrative, pronume personale / de politeţe etc.) 4. FUNCŢIA POETICĂ / STILISTICĂ / ESTETICĂ – orientată asupra MESAJULUI Funcţiile Vizează capacitatea enunţurilor de a actualiza resursele expresive / registrele stilistice ale limbii. În comunicarea nonartistică, acţionează numai la nivelul expresiei generând exprimări plastice. Comunicarea artistică activează funcţia poetică la nivelul expresiei şi la nivel semantic, instituind limbajul poetic ca sistem autonom de semne care conferă valoare estetică discursului, chiar şi în cazul „gradului zero al scriiturii” (Roland Barthes). 5 . F U N C Ţ I A F A T I C Ă – vizează CANALUL de COMUNICARE Denotă capacitatea de a controla şi menţine contactului dintre partenerii de dialog. Verificarea modului de funcţionare a contactului dintre instanţele comunicării orale se realizează de obicei prin secvenţe textuale de tipul: Alo, mai eşti pe fir?; Mă înţelegi?; Ai auzit? etc. mărci textuale în comunicarea scrisă: Atenţie! Ei, bine…; Să vedeţi ce s-a întâmplat. etc. 6 . F U N C Ţ I A M E T A L I N G V I S T I C Ă – este orientată spre COD Se referă la domeniul semantic, la codurile lingvistice, culturale, estetice (seturi de norme, de reguli şi convenţii) prin care se instituie coerenţa semantică a textului. Urmăreşte acordul interlocutorilor asupra semnificaţiei termenilor şi se realizează prin metalimbaj (enunţuri care se referă la limbaj / transmit informaţii despre un anumit cod). mărci textuale: enunţuri interogative (Nu înţeleg, la ce te referi? Ce înţelegi tu prin „metatext”? etc.) sau prin enunţuri explicative (Nu se spune „nu fă”, ci „nu face”. „Pre” este un arhaism fonetic. etc.) 9 4. TIPURI DE COMUNICARE LINGVISTICĂ Tipologia situaţiilor de comunicare verbală este determinată de circumstanţele producerii şi transmiterii mesajului, de scopul şi funcţia sa predominantă: comunicare formală / informală, comunicare scrisă / orală. Spre deosebire de comunicarea scrisă care apelează la resurse verbale şi grafice pentru codificarea informaţiei, comunicarea orală adaugă mijloacelor lingvistice, modalităţi paraverbale (intonaţie, accente afective, pauze expresive, ritm etc.) şi nonverbale (gestica, mimica). Schema tipurilor de comunicare poate fi următoarea: CO MUNICA REA ORALĂ SCRISĂ LITERARĂ NONLITERARĂ NONLITERARĂ LITERARĂ Literatura populară Literatura cultă STILUL OFICIAL Alocuţiune, toast, intervenţie, discurs, dezbatere, pledoarie etc. Cerere, proces-verbal, text legislativ, referat, CV, corespondenţă oficială STILUL ŞTIINŢIFIC Sesiuni de comunicări ştiinţifice: disertaţie, expunere, prezentare Tratat, lucrare ştiinţifică, articol, studiu referat, prospect tehnic, di i STILUL PUBLICISTIC Mijloace audiovideo: dezbatere publică, masa rotundă, ştire, reportaj, interviu Articol, editorial, cronică, foileton, anunţ, reportaj, interviu, recenzie, reclamă Conversaţia uzuală: dialogul, monologul STILUL COLOCVIAL Corespondenţa particulară, jurnal, bilet, notiţă, telegramă etc. 10 5. STILUL. CALITĂŢI GENERALE ŞI CALITĂŢI PARTICULARE ALE STILULUI STILUL (lat. „stylus” – condei, compoziţie) este maniera individuală sau colectivă de a personaliza mesajul (oral sau scris) prin actualizarea în discurs a unor forme de expresivitate lingvistică; „poate fi definit ca rezultatul combinării dintre alegerea pe care orice discurs trebuie s-o facă dintr-un anumit număr de disponibilităţi aparţinând limbii şi variaţiile pe care le introduce în raport cu aceste disponibilităţi.” (Jean-Marie Schaeffer). Lingvistul Ion Coteanu îl defineşte ca „actualizare conştientă a unor mijloace lingvistice în vederea atingerii unor anumite ţeluri ale exprimării”. Stilurile supraindividuale sau de grup sunt condiţionate de factori socioculturali (mediul social, vârstă, ocupaţie, nivel cultural, afinităţi intelectuale şi spirituale etc.) şi de situaţia de comunicare (oficială / familiară). Particularităţile stilului se identifică prin raportare la o categorie ideală, limbajul-standard care presupune „eliminarea a tot ce în vorbire este total inedit – variantă individuală, ocazională sau momentană –, păstrând aspectele comune în fenomenele lingvistice considerate drept model” (Eugen Coşeriu, Sistem, normă şi vorbire). Calităţile generale ale stilului sunt: claritatea, corectitudinea, precizia, proprietatea şi puritatea. a. CLARITATEA constă în formularea limpede a enunţurilor, într-o succesiune logică a ideilor care trebuie să fie explicite, evitând termeni ambigui sau construcţii sintactice echivoce (dezambiguizarea prin context a cuvintelor polisemantice şi a celor cu sensuri conotative). Supralicitarea clarităţii: excesul explicativ determină redundanţa sub forma truismului (enunţarea unor adevăruri arhicunoscute), a pleonasmului (NODEX: „Eroare de exprimare constând în folosirea paralelă a unor cuvinte sau expresii identice sau apropiate ca sens”) sau a tautologiei (greşeală constând în repetarea unui cuvânt sau a unui derivat al său cu schimbarea funcţiei sintactice). Absenţa clarităţii generează obscuritatea (enunţuri care nu pot fi înţelese din cauza unor formulări confuze, a unor termeni necunoscuţi sau a unor construcţii sintactice neobişnuite), nonsensul (contradicţie logică între termenii enunţului), paradoxul (afirmaţie contrară unei opinii general acceptate). Abateri expresive, cu funcţii stilistice: în proză şi dramaturgie reprezintă surse ale comicului de limbaj; în poezie, ermetismul este consecinţa utilizării unor metafore totale, închise, a limbajului autoreferenţial etc. b. CORECTITUDINEA rezidă în respectarea normelor limbii literare actuale, la toate nivelurile: ortoepic, ortografic şi de punctuaţie, morfosintactic, lexical-semantic şi stilistic-textual. 11 Hipercorectitudinea (hiperurbanismul) se manifestă prin modificări fonetice, grafice sau flexionare determinate de false analogii cu serii de cuvinte împrumutate dintr-o anumită limbă (hiperfranţuzismele, hipergermanismele etc.). Abateri frecvente: anacolutul (discontinuitate sintactică generată de suspendarea unei construcţii iniţiale continuate cu o construcţie diferită), dezacordul sau alt tip de greşeală sintactică (solecismul). Abateri expresive, cu funcţii stilistice: licenţele poetice sunt mărci ale unui registru stilistic (popular, regional, oral etc.) sau sunt determinate de constrângeri formale, prozodice. c. PRECIZIA vizează coeziunea textului, realizată prin selectarea mijloacelor lingvistice adecvate pentru exprimarea cu acurateţe a ideilor sau a sentimentelor. Supralicitarea preciziei poate conduce la indeterminare contextuală a unor idei / concepte, la enunţuri incomplete. Lipsa preciziei are ca rezultat prolixitatea (enunţuri complicate, cu reluări sau divagaţii care pierd din vedere ideea centrală) ori digresiunea (devierea discursului de la ideile principale înlocuite cu idei derivate, fără relevanţă). Abateri expresive, cu funcţii stilistice: limbajul prolix poate avea rol în caracterizarea personajelor iar digresiuni care iau forma construcţiilor incidente sau a notaţiilor parantetice pot avea rol stilistic. d. PROPRIETATEA constă în realizarea concordanţei dintre conţinut şi expresie, dintre scopul comunicării şi intenţiile emiţătorului prin selectarea celor mai potrivite mijloacele lingvistice (cuvinte, sensuri, forme, structuri). Caracterul impropriu al termenilor, al sintagmelor sau al construcţiilor sintactice determină întrebuinţarea nepotrivită într-un context dat a unui cuvânt dintr-o serie sinonimică, a unor expresii / sintagme sau a unor construcţii inadecvate, specifice altui stil funcţional sau altui registru stilistic. Abateri expresive, cu funcţii stilistice: în textul literar, folosirea unor cuvinte / sintagme „improprii” într-un anumit context determină un transfer de sens care le conferă valoare metaforică / metonimică etc.; amestecul variantelor funcţionale determină variaţia stilistică relevantă pentru literatura postmodernistă, de exemplu. e. PURITATEA are în vedere corectitudinea ideomatică realizată prin utilizarea mijloacelor lingvistice admise de limba literară, consacrate prin uz / prin tradiţie literară. Absenţa purităţii generează erori fonetice: proteza (adăugarea unui sunet iniţial: alămâi, a scoborî ), afereza (elidarea unui sunet iniţial sau a unei silabe: 'coperiş, 'feştanie), epenteza (inserarea unui sunet în interiorul cuvântului: indentitate), sincopa (dispariţia unui sunet median: deli’cvent) etc. La nivel lexical, lipsa purităţii se manifestă prin utilizarea unor cuvinte 12 insuficient cunoscute (arhaisme, argotisme, neologisme) care produc blocaje în comunicare. Abateri expresive, cu funcţii stilistice: în comunicarea artistică, categoriile lexicale istorico-sociale au valoare expresivă, marcând diverse registre stilistice (arhaic, argotic, popular, cult etc.). Calităţi particulare ale stilului: concizia, cursivitatea, oralitatea, armonia etc. a. CONCIZIA vizează o maximă concentrare a discursului realizată prin selectarea mijloacelor lingvistice strict necesare exprimării ideilor sau sentimentelor. Este definitorie pentru discursul (oral sau scris) care ilustrează stilul ştiinţific, stilul oficial-administrativ şi, frecvent, stilul publicistic. Mărci lingvistice: prezenţa unor enunţuri eliptice, a formelor lexicale şi gramaticale sintetice în locul celor analitice. b. CURSIVITATEA are în vedere fluenţa comunicării, realizată prin succesiunea logică a ideilor şi prin înlănţuirea secvenţelor / a unităţilor formale care compun discursul. Această calitate particulară poate fi identificată în diverse texte de tip argumentativ, demonstrativ sau informativ, în dialoguri (orale sau scrise, inclusiv în dialogul dramatic) în opere literare de formulă clasică / tradiţională etc., caracterizate prin coeziune la nivel sintactic şi coerenţă în plan semantic. Mărci textuale: prezenţa conectorilor5, a recurenţei de tip anaforic6 sau cataforic7, utilizarea parafrazei, a paralelismului. c. ORALITATEA constă în preluarea unor forme fonetice şi lexico-gramaticale, în utilizarea unor procedee discursive şi expresive specifice limbii vorbite într-o anumită zonă lingvistică / într-un anumit mediu social. Este o calitate particulară a discursului colocvial; este definitorie pentru registrul stilistic utilizat de scriitorii care creează iluzia autenticităţii prin selectarea şi stilizarea variantelor vorbite ale limbii. Mărci lingvistice: utilizarea frecventă a discursului direct / indirect liber, marcat subiectiv şi afectiv prin interjecţii, formule de adresare, exclamaţii, interogaţii, pauze expresive etc.; prezenţa formelor sau a structurilor familiare, populare sau regionale: forme fonetice neliterare (elidarea, adăugarea sau modificarea unor sunete; regionalisme fonetice etc.), forme lexicale specifice (termeni familiari, expresii şi locuţiuni populare, regionalisme, forme argotice etc.), forme gramaticale (viitorul colocvial, 5 conector – cuvânt sau sintagmă cu rol joncţional (conjuncţii, adverbe) care asigură o legătură formală, logică şi semantică între segmentele unui text. 6 anafóra textuală – procedeu / mijloc de asigurare a coerenţei textului prin reluarea unui cuvânt / cuvinte tematice la începutul unor segmente textuale; termen anaforic – cuvânt care reia o informaţie sau care este reluat la începutul unor secvenţe textuale. 7 catafóra textuală – mijloc de asigurare a coerenţei textului prin anticiparea unui cuvânt / a unor cuvinte; termenii cataforici sunt, de obicei, pronume sau adverbe deictice care preced substantivul-referent. 13 predominanţa coordonării copulative, „şi” narativ, topică afectivă, greşeli de exprimare – dezacord, anacolut etc.). d. ARMONIA vizează acordul perfect al unităţilor compoziţionale care alcătuiesc textul. Se realizează prin echilibrul părţilor / al secvenţelor, prin fluenţă discursivă, prin coerenţă stilistică. Mărci textuale: principiul simetriei în structurarea textului (paralelism sintactic / narativ, circularitate, laitmotiv, refren etc.), prezenţa unor construcţii sintactice recurente, a unor toposuri; în poezie, armonia se realizează şi prin cadenţă, ritm, rimă. Calităţi particulare ale stilului beletristic; caracteristici ale limbajului artistic: ambiguitatea, expresivitatea, eufonia, sugestia, variaţia stilistică etc. a. AMBIGUITATEA denotă caracterul „deschis” al spaţiului semantic al discursului, valorificarea valenţelor de semnificare multiplă ale unui cuvânt sau ale unei sintagme, ale unui enunţ sau ale întregului text; este o trăsătură definitorie a limbajului artistic, fiind însă prezentă, circumstanţial, şi în celelalte limbaje marcate subiectiv. O consecinţă a ambiguităţii în textele literare este multiplicarea nivelurilor de semnificare şi a codurilor culturale sau individuale de interpretare: „Deschiderea sau ambiguitatea fundamentală a oricărui text literar (mai ales când este relevată printr-un act de relectură) dă criticilor posibilitatea să propună interpretări total competitive ale aceluiaşi text.” (Matei Călinescu, A citi, a reciti). Eminesciana Odă (în metru antic), de exemplu, este interpretată ca „elegie de dragoste” (Dimitrie Popovici), ca artă poetică („un cântec de laudă adus ideii de geniu poetic” – Perpessicius) şi ca elegie existenţială, de către Ioana Em. Petrescu care o numeşte „rugăciune de mântuire a celui care nu mai păstrează nicio caracteristică romantică de erou sau de poet, a celui care reprezintă, pur şi simplu o imagine, prin nimic excepţională, a condiţiei umane”. Mecanismele de producere a ambiguităţii, mai frecvente în creaţiile poetice, pot acţiona la mai multe niveluri de structurare a textului:  La nivelul opţiunii estetice a scriitorului: simbolismul, ermetismul, intertextualitatea8 etc. cultivă deliberat ambiguitatea, amplificând „plurivocitatea” specifică tuturor creaţiilor artistice. „Această plurivocitate este caracteristică textului considerat ca totalitate, ea deschide o pluralitate de lecturi şi construcţii” (Paul Ricoeur, Eseuri de hermeneutică).  La nivelul constituirii viziunii artistice: referinţa culturală (simboluri, reprezentări, concepte etc. din domenii diverse ale culturii: Arhimede şi soldatul de Radu Stanca, Către Galateea de Nichita Stănescu etc.) sau indeterminarea referentului ficţional generează ambiguitatea, având drept 8 intertextualitate – procedeu prin care se inserează într-un text un enunţ / o secvenţă dintr-un alt text (îndeobşte cunoscut), fără marcarea grafică a citatului; în sens larg, desemnează relaţia pe care fiecare text o stabileşte cu texte preexistente, pe care le remodelează, absorbindu-le în propriul discurs. 14 consecinţă un „cumul tematic” (în poezia Evocare de Nichita Stănescu – Ea era frumoasă ca umbra unui gând / Între ape, numai ea era pământ –, pronumele ea poate conota iubita, iubirea, amintirea iubirii, poezia, tinereţea, viaţa etc., ceea ce determină suprapunerea temelor: tema iubirii şi tema creaţiei, a existenţei umane / a vârstelor).  La nivelul configurării imaginarului poetic, utilizarea unor tehnici sau procedee artistice, precum tehnica sugestiei, a corespondenţelor sau a simbolurilor plurisemnificative favorizează deschiderea „lumii semantice” a operei literare spre sensuri contextuale multiple (simbolul plumbului sau simbolurile cromatice în poezia bacoviană, de pildă).  În sfera lexicului poetic: selectarea unor cuvinte polisemantice, instituirea unor jocuri de cuvinte (generate de fenomenul omonimiei, mai ales), multiplicarea sensurilor conotative, transferul de sens, „deconstruirea” locuţiunilor, inovaţii lexicale, metalimbaj9 etc. contribuie la crearea ambiguităţii (de exemplu, poezia Frunză verde de albastru de Nichita Stănescu).  Palierul sintaxei poetice are ca resurse de producere a ambiguităţii topica afectivă, dislocările sintactice, indeterminarea relaţiilor sintactice, enunţurile eliptice, ermetismul sintactic (I. Barbu, Timbru, Joc secund). Stratul morfologic induce ambiguitatea prin utilizarea exclusivă a structurilor nominale (ca în prima strofă din Joc secund de I. Barbu), prin prezenţa proformelor10 (mai ales a pronumelui, în absenţa unui substantiv care să-i atribuie un conţinut noţional precis: El începe cu sine şi sfârşeşte cu sine. / Nu-l vesteşte nici o aură, nu-l / urmează nici o coadă de cometă – Nichita Stănescu, Elegia întâia), prin schimbarea clasei morfologice (Saturn centurat în aparte, / Uran ca un tiv, / Neptun aditiv – Ion Barbu, Paznicii) etc.  La nivel stilistic, prezenţa unor alegorii, metonimii sau metafore absolute / totale (metafore “închise”, construite în absenţa unei comparaţii implicite, ale căror semnificaţii nu pot fi decât aproximate în contextul stilistic) poate genera ambiguitatea (Ion Barbu, Timbru: Dar piatra-n rugăciune, a humei despuiare / Şi unda logodită sub cer vor spune – cum?). b. EXPRESIVITATEA are ca premisă dimensiunea reflexivă a limbii, denotând capacitatea limbajului de a reflecta, direct sau indirect, o realitate individuală, un relief psihologic, un conţinut sufletesc, adică „fondul subiectiv al vorbitorului” (Tudor Vianu, Dubla intenţie a limbajului şi problema stilului); majoritatea comunicărilor verbale (excepţia este reprezentată de textele 9 metalimbaj – „Sistem lingvistic cu care se descriu şi se analizează entităţile şi structura unei limbi (naturale).” (NODEX) 10 pro-forme – părţi de vorbire al căror referent nu poate fi precizat decât prin raportare la contextul lingvistic, la o „sursă referenţială”; au valoare de pro-forme pronumele şi adjectivele pronominale, adverbe deictice de loc sau de timp, numerale cu valoare substantivală 15 ştiinţifice şi de cele oficial-administrative standardizate) are un coeficient de expresivitate spontană ori deliberată („Distingem în faptele de limbă un nucleu al comunicării şi o zonă înconjurătoare a expresivităţii individuale” – T. Vianu, Cercetarea stilului). În cazul comunicării artistice, se manifestă nu numai la nivelul expresiei (ca în cazul discursului nonartistic), ci şi la nivel semantic, fiind activată de funcţia poetică a limbajului. Expresivitatea estetică este definită de către Dumitru Irimia drept capacitatea textului literar „de a construi şi revela universul specific de sensuri artistice şi, concomitent, de a declanşa starea estetică.” (Introducere în stilistică). Resursele expresivităţii se situează în zona inovaţiei stilistice, în care selectarea cuvintelor (dimensiunea paradigmatică) şi combinarea lor în enunţ (planul sintagmatic) sunt determinate de raţiuni artistice, de componenta imaginativ-creativă şi afectivă care definesc personalitatea scriitorului (aceelaşi simbol cosmogonic – vârtejul apelor primordiale – este numit de Eminescu cuibar rotind de ape iar de Nichita Stănescu cerc de-a-dura, / când mai larg, când mai aproape / ca o strângere de ape, de exemplu). Indici textuali ai expresivităţii sunt: asocieri neaşteptate de cuvinte, atipice în raport cu limbajul comun, modificări semantice induse prin contextul stilistic (sensuri conotative, contaminări, transfer de sens, ambiguizare, cumul intertextual etc.), construcţii topice neobişnuite, semnificarea elementelor grafice sau de punctuaţie (aşezare în pagină, pauze tipografice, puncte de suspensie, majuscule etc.), prezenţa imaginilor artistice, a simbolurilor, a figurilor de stil „purtătoare de numeroase valori expresive” (T. Vianu). c. EUFONIA se manifestă la nivelul fonetic al discursului, prin crearea unor valori acustice superioare, cu rol în realizarea dimensiunii emoţionale a limbajului. Efectul muzical obţinut prin repetarea unor sunete ori prin combinarea sugestivă a cuvintelor în enunţ creează tonalitatea dominantă, timbrul specific, adecvat ideii. Această calitate particulară a stilului este valorificată intensiv prin tiparul melodic al textului poetic în care rezonanţa metrului, a ritmului şi rimei se adaugă figurilor de sunet. „Lexicul poetic, sintaxa poetică şi eufonia sunt cele trei secţiuni care epuizează problemele stilisticii poetice” (Boris Tomaşevski, Teoria literaturii). Mărci textuale: prezenţa figurilor de sunet şi a unor modificări fonetice (numite de teoreticienii Grupului μ metaplasme: asonanţa, aliteraţia, onomatopeea bazate pe armonii imitative; afereza, epenteza etc.), valorificarea simbolismului fonetic (cuvântul „plumb”, de exemplu), a unor procedee specifice muzicii (tehnica refrenului), a unor „factori de temporalitate muzicală” (Nicolae Manolescu, Despre poezie), a resurselor prozodice (măsură, ritm, rimă, rimă interioară); în proză, eufonia este generată de imagini auditive, de armonii imitative, de recurenţe şi gradaţii retorice, de cadenţe ritmice ale frazei (sintaxa ritmică este specifică prozei 16 oratorice religioase, prozei ritmice, poemelor în proză ), de selectarea materialului verbal pe principii ale eufoniei. Elementele paraverbale – accentele, intonaţia, ritmul, pauzele – contribuie şi ele la crearea unor sonorităţi armonioase sau contrapunctice, dizarmonice, în acord cu lumea semantică a textului. „Eufonia – afirmă criticul Gheorghe Crăciun – este o calitate cu precădere clasică şi clasicistă [...]; poezia modernă preferă, dimpotrivă, să-şi producă efectele apelând la elementele disonante, stridente, amuzicale ale limbajului.” (Introducere în teoria literaturii). d. SUGESTIA este calitatea particulară a stilului care constă în valorificarea resurselor lingvistice de semnificare implicită, de exprimare aluzivă prin care ideea nu se oferă direct cunoaşterii raţionale, ci intuiţiei, imaginaţiei şi sensibilităţii. Modalităţi lingvistice de realizare: frecvenţa cuvintelor polisemantice şi a sensurilor conotative, recurenţa unor cuvinte / sintagme-cheie (laitmotivul, refrenul sau titlul care poate sugera tema, dominanta afectivă, caracterul evocativ etc.); enunţuri eliptice, întrerupte, suspendate; prezenţa unor elemente paratextuale (subtitlu, motto, dedicaţie) sau metatextuale (puncte de suspensie) etc. Modalităţi stilistice: prezenţa simbolurilor multisemnificative, a unor imagini artistice neconvenţionale, cu semnificaţii echivoce, prezenţa metaforelor totale / închise, a unor analogii, alegorii etc. e. VARIAŢIA STILISTICĂ rezidă în asocierea a două sau mai multe registre stilistice; schimbarea bruscă (anticlimaxul) ori alternanţa contrapunctică a registrelor este o caracteristică a modernismului şi postmodernismului, semnalând scindarea în „voci”, alteritatea, ruptura de nivel sau parodia, pastişa, intertextualitatea. Mărci: indici textuali – de nivel fonetic, lexico-gramatical sau stilistic – ai mai multor registre stilistice. 6. STILURILE FUNCŢIONALE Stilurile funcţionale / limbajele funcţionale sunt variante specializate ale limbii literare, supraindividuale, care asigură comunicarea în sfere de activitate specifice. În mod tradiţional, în limba română sunt definite şapte stiluri funcţionale: oficial (juridico-administrativ), tehnico-ştiinţific, publicistic, colocvial, beletristic, oratoric şi epistolar. Modelul reductiv al stilurilor funcţionale asimilează stilul oratoric celui juridico-administrativ (pledoariile avocaţilor, de exemplu), în timp ce stilul epistolar este integrat fie stilului oficial (corespondenţa oficială), fie celui colocvial (corespondenţa amicală / familială). Dumitru Irimia (Introducere în stilistică) diferenţiază, în temeiul unor factori discriminatorii – natura şi finalitatea mesajului, tipul de cunoaştere şi de comunicare – stilurile colective informale 17 (stilul conversaţiei şi stilul epistolar) de cele cinci stiluri colective funcţionale: stilul beletristic, cel ştiinţific, stilul publicistic, juridico-administrativ şi stilul religios. I. STILUL OFICIAL / JURIDICO-ADMINISTRATIV Stilul oficial sau juridico-administrativ este instrumentul de comunicare în sfera activităţilor publice: în domeniul administrativ şi în cel economic, în justiţie, în spaţiul diplomaţiei, al vieţii politice, militare etc. Este un stil nonartistic, având ca dominantă funcţia informativă. Compuneri specifice scrise sunt: cererea, adeverinţa, informarea, raportul, circulara, nota, referatul, procesul-verbal, formulare tipizate, chitanţa, bonul; documente legislative, academice, diplomatice, politice, corespondenţa de afaceri, curriculum vitae, memoriul de activitate, recomandarea, caracterizarea etc. Compuneri orale: discursul, pledoaria, intervenţia, dezbaterile oficiale, negocierile, interviuldeangajare, alocuţiunea, toastul etc. CARACTERISTICI: Textele redactate în stil oficial şi discursurile specifice respectă normele limbii literare şi evidenţiază toate calităţile generale ale stilului (corectitudine, claritate, concizie, proprietate, puritate). Se caracterizează prin enunţuri obiective şi impersonale, nefiind aşadar marcat subiectiv, afectiv ori stilistic. Nivelul lexical se remarcă printr-o terminologie specifică, adecvată fiecărei subcategorii funcţionale: administrativă, economică, juridică, politică, militară, academică, diplomatică; cuvintele sunt utilizate cu sensurile denotative, creaţia lingvistică este eliminată în favoarea stereotipiilor de limbaj, a clişeului lingvistic Nivelul sintactic este caracterizat prin formalizare, prin tipare sintactice oficializate prin uz (formule de adresare, formule introductive / de încheiere etc.: Subsemnatul,… domiciliat în …, posesor al cărţii de identitate cu seria …, nr. …, vă rog a-mi aproba… etc.), prin frecvenţa coordonării în frază etc. Nivelul morfologic evidenţiază ocurenţa mare a verbelor / a expresiilor verbale impersonale, frecvenţa diatezei reflexive şi pasive, a modului infinitiv (vi se comunică..., s-a decis..., a fost estimat..., este necesar a înfiinţa... etc.), a unor adverbe şi locuţiuni adverbiale specifice (obligatoriu, recomandabil, incompatibil, permis, interzis, efectiv, corespunzător, concomitent, în mod necesar etc.) sau locuţiuni prepoziţionale (cu privire la, în funcţie de, în raport cu, faţă de, în afară de, în decurs de, în vederea, referitor la, în consens cu, în scopul, în consens cu, în contextul, în calitate de etc.). Aspecte particulare: Textele cu caracter juridic îndeplinesc, pe lângă funcţia informativă, şi o funcţie normativă (stipulează norme legislative pe baza cărora se desfăşoară activitatea în domeniile vieţii publice, reglementează relaţiile dintre persoane juridice şi persoane private, prerogativele acestora, drepturi şi obligaţii, recompense şi sancţiuni etc.). În cazul acestui tip de texte, emiţătorul este o 18 persoană juridică învestită cu autoritate (instituţia abilitată să emită documente legislative într-un domeniu dat) iar mesajul este elaborat în virtutea unui temei legal. Destinatarii sunt multipli: instituţiile subordonate obligate să aplice prevederile legale (persoane juridice), receptorul specializat (juristul, persoană fizică), receptori nespecializaţi care se informează asupra conţinutului documentelor legislative. Textele specifice (legi, statute, regulamente, metodologii, proceduri, documente notariale etc.) au o structurare riguroasă: părţi, secţiuni, articole, paragrafe, alineate. În cazul discursurilor academice, diplomatice, politice sau al diverselor comunicări ale purtătorilor de cuvânt, funcţia informativă este dublată de o funcţie persuasivă, iar caracterul impersonal specific stilului oficial poate fi atenuat prin formule personalizate de adresare / de încheiere, prin enunţuri formulate într-o notă personală. Corespondenţa oficială (diplomatică, de afaceri etc.) este caracterizată printr-un discurs protocolar care poate adopta o tonalitate obiectivă, impersonală sau un ton personalizat, cu elemente subiective (corespondenţa comercială cu clienţii, cu furnizorii, corespondenţa cu angajaţii). II. STILUL ŞTIINŢIFIC / TEHNICO-ŞTIINŢIFIC Stilul ştiinţific realizează comunicarea în domeniul diverselor ştiinţe şi în domeniul tehnic, îndeplinind o funcţie informativă. Texte specifice sunt: tratatul, disertaţia, descrierea ştiinţifică, proiectul, sinteza, eseul / studiul critic, referatul, comunicarea scrisă, articolul, prospectul tehnic, nota. Compuneri orale: comunicări în cadrul unor colocvii / sesiuni ştiinţifice (disertaţie, prelegere, expunere, susţinere de proiect etc.), dezbateri ştiinţifice, intervenţia, prezentări şi demonstraţii tehnice etc. CARACTERISTICI: Textele ştiinţifice sunt nonliterare, ilustrând toate calităţile generale ale stilului; discursul este obiectiv şi impersonal, fără abateri de la normele limbii literare; tipurile de texte specifice sunt cele demonstrative şi argumentative (construite pe baza unor raţionamente de tip inductiv, deductiv sau transductiv), informative şi explicative, asertive, polemice etc. Dezvoltarea componentei informative se realizează printr-un aparat critic complex, verbal sau figurativ: citate, observaţii, note, adnotări în subsolul paginii sau la sfârşitul capitolului, informaţii bibliografice, tabele, scheme, modelări iconice, figuri ilustrative etc. Nivelul lexical se caracterizează prin termeni monosemantici ştiinţifici sau tehnici, frecvent, neologisme de circulaţie internaţională; apar cuvinte construite cu elemente de compunere savante (prefixoide şi sufixoide), abrevieri şi simboluri specializate. Lexicul este denotativ, lipsit de ambiguitate, sinonimia este redusă, se evită omonimia. La nivel sintactic sunt frecvente construcţii şi tehnici argumentative: structuri sintactice de organizare a discursului (Un prim argument… Un alt argument / În primul rând…În al doilea rând…/ Concluzionând, se poate 19 afirma că... ), structuri sintactice de argumentare (propoziţii subordonate cauzale, condiţionale, prezumtiva oratorică etc.), conectori, modalizatori (adverbe de mod, exprimând atitudinea emiţătorului) etc. Nivelul morfologic evidenţiază utilizarea frecventă a verbelor evaluative (a considera, a aprecia etc.), a formelor verbale impersonale sau la persoana I plural (pluralul academic / al autorului), a unor conjuncţii, prepoziţii, adverbe de mod, substantive şi locuţiuni corespunzătoare specifice discursului argumentativ (deoarece, fiindcă, întrucât, aşadar, prin urmare; sub aspectul, pe fondul, în consecinţă, în concluzie etc.). Aspecte particulare: Variantele sunt specializate pentru domeniul tehnic şi pentru fiecare domeniu de activitate ştiinţifică (metalimbajele proprii fiecărei ştiinţe). Studiile critice / eseurile din sfera ştiinţelor literaturii (istoria şi critica literară, estetica şi hermeneutica, literatura comparată etc.) alcătuiesc o categorie aparte de texte ştiinţifice. Discursul critic de tip argumentativ, demonstrativ, analitic, comparativ, informativ, etc. operează cu o terminologie specializată, are rigoarea oricărui text ştiinţific, dar poate avea ca premise aserţiuni, judecăţi de valoare, puncte de vedere subiective. De asemenea, discursul este personalizat („Criticul postmodern nu mai vrea să stea în afara discursului său. Refuză să mai folosească persoana a III-a singular sau persoana întâi plural. Scrie cu precădere la persoana întâi singular” – Eugen Simion, Sfidarea retoricii), valorificând resursele expresive ale limbajului (sensuri denotative şi conotative ale cuvintelor, figuri de stil, procedee retorice, variaţie stilistică etc.). În cazul textelor cu caracter tehnic (cartea tehnică a unor aparate, maşini, utilaje etc., prospecte ale unor medicamente, produse alimentare, substanţe chimice etc.), funcţia informativă este asociată unei funcţii pragmatice / utilitare, iar textul propriu-zis este deseori însoţit de scheme funcţionale. III. STILUL PUBLICISTIC / JURNALISTIC Stilul publicistic este conex mass-mediei, îndeplinind, în principal, funcţia informativă şi funcţia persuasivă. Alte funcţii care pot fi activate sunt cea educativă (în măsura în care textele specifice dezvoltă orizontul cognitiv, creează sau modifică atitudini, concepţii, deprinderi, comportamente civice, sociale sau individuale pozitive), funcţia pragmatică, de divertisment etc. Principalul scop al comunicării este mediatizarea unor informaţii diverse din sfera evenimentelor sociale, politice, economice, culturale, ştiinţifice, sportive sau mondene. În acelaşi timp, se urmăreşte crearea unor curente de opinie, influenţarea lectorilor. Compuneri scrise specifice sunt: articolul de presă (editorial, reportaj, cronică, foileton, comentariu, recenzie etc.), interviul publicistic, ştirea, comunicatul, sondajul, anunţul, reclama etc. 20 Forme specifice audiovizualului: talk-show-ul, masa rotundă, dezbaterea, convorbirea, interviul, grupajul de ştiri, reportajul, cronica, relatarea, anunţul, reclama etc. CARACTERISTICI: Majoritatea textelor respectă cele cinci calităţi generale ale stilului şi, implicit, normele limbii literare (abaterile sunt intenţionate, având rol expresiv); dintre calităţile particulare, sunt bine reprezentate concizia, cursivitatea, accesibilitatea şi expresivitatea. Nu prezintă particularităţi stilistice distinctive, având caracter eterogen; apelează la forme discursive specifice altor stiluri funcţionale şi la o mare varietate a registrelor stilistice, în acord cu tipul de text şi cu tema acestuia, cu scopurile comunicării şi cu intenţiile emiţătorului. Componenta subiectivă a discursului este explicită (când atitudinea, opţiunile, preferinţele emiţătorului sunt exprimate direct) sau implicită, disimulată sub aparenţa discursului obiectiv (grupajul de ştiri, de exemplu, are aparenţă obiectivă, dar selecţia anumitor ştiri, modul de prezentare, imaginile ilustrative presupun opţiuni subiective). Componenta persuasivă se realizează prin titluri incitante (sintagme nominale sau enunţuri propoziţionale), menite să capteze atenţia, să sintetizeze informaţia / ideea, prin incipituri şocante (termen specializat: lead), prin mijloace extralingvistice sugestive (imagini, caricaturi, scheme, tabele etc.). Nivelul lexical se caracterizează prin bogăţie şi diversitate lingvistică, prin utilizarea variantelor lexicale literare, prin sinonimie (lexicală, sintactică şi stilistică), prin omonimia valorificată în „jocuri” lingvistice; sunt frecvente formulări stereotipe specifice culturii media. Nivelul sintactic este marcat subiectiv prin construcţii retorice (interogaţii şi exclamaţii retorice, gradaţii, enumerări, recurenţă, simetrie sintactică etc.), prin topică afectivă (inversiuni, dislocări, inserţii, digresiuni, formulări eliptice etc.). Nivelul morfologic este caracterizat prin diversitate, fără a avea mărci distinctive În stilul publicistic, se regăsesc multe elemente ale stilului beletristic, structuri şi construcţii inedite, figuri de stil frapante, formule retorice, cuvinte şi sintagme simbol (titluri, maxime, citate, parafraze). Nivelul stilistic evidenţiază o mare libertate în selectarea mijloacelor expresive, a registrelor stilistice. În stilul publicistic, se regăsesc multe elemente ale stilului beletristic, structuri şi construcţii inedite, figuri de stil frapante, formule retorice, cuvinte şi sintagme simbol (titluri, maxime, citate, parafraze). Aspecte particulare: O subcategorie cu mărci distinctive este alcătuită din textele publicitare, în care predomină funcţia persuasivă activată prin strategii textuale şi extratextuale (publicitatea iconotextuală alătură discursului, imagini; în 21 reclamele din sfera audiovizualului se adaugă şi sunetul) menite să capteze atenţia, să convingă potenţialii cumpărători / beneficiari ai serviciilor. Formele specifice – destinate presei publicitare, grupajului de reclame, emisiunilor de teleshopping, afişajului stradal sau de incintă etc. – se încadrează în trei categorii de discurs: textul de prezentare (prezentarea unei cărţi, a unui spectacol sau film, a unei expoziţii etc.), anunţurile publicitare (fixe / poster, audiovizuale sau anunţuri online) şi sloganul publicitar (reclama tipărită, spotul radio, clipul video etc.). Caracteristici ale textelor publicitare: elementele informative combinate cu cele afective, atitudine marcată subiectiv, concizie şi expresivitate maximă pentru a capta interesul, paletă lexicală cu accent pe termenii de culoare (neologisme, cultisme, regionalisme, argotisme, termeni populari sau termeni literar-artistici)etc. Strategii de persuadare utilizate frecvent în textele publicitare: plasarea protagoniştilor comunicării în enunţ (noi, eu – ofertantul, producătorul / tu, voi – receptorul, utilizatorul potenţial al produsului / al serviciului); situarea unei informaţii de mare impact în secvenţa-incipit; prezenţa structurilor argumentative: argumente pragmatice, ilustrative (rezultate statistice, clasificări, enumerarea efectelor pozitive, analogii, exemplificări, imagini iconice ale transformărilor / efectelor etc.), argumente ale autorităţii (opinii ale experţilor, relatări ale unor celebrităţi ale momentului ş.a.); utilizarea unor modalităţi descriptive de reliefare a punctelor forte ale produsului promovat / ale serviciului ofertat; crearea unui scenariu narativ schematic: „Textul publicitar pune în scenă o organizare narativă în care destinatarul este actantul căruia îi lipseşte ceva şi, conştient fiind de aceasta, este determinat să devină Agentul unei Căutări (satisfacerea, eliminarea Lipsei) al cărei Obiect de valoare este reprezentat de produsul reclamei” (Patrick Charaudeau, Limbaj şi discurs. Elemente de semiolingvistică); apelul la intertextualitate: citarea (discursul raportat) sau parafrazarea (discurs aluziv) unor texte literare binecunoscute, a unor titluri celebre (cărţi, filme, teatru, muzică, pictură etc.), a unor expresii la modă, a unor aforisme, proverbe etc. valorificarea celor mai diverse resurse de semnificare ale cuvintelor şi a relaţiilor semantice dintre acestea (denotaţia şi conotaţia, polisemia, omonimia, paronimia, antonimia); exploatarea valenţelor expresive ale limbajului (figuri de stil, procedee retorice, jocuri de cuvinte etc.). Textul de prezentare a unei cărţi (Cuvânt-înainte, Prefaţă, Argument al autorului, Postfaţă, cronica de carte) este, de cele mai multe ori, un text de graniţă care îmbină dezideratele textului publicitar (strategii persuasive, 22 accesibilitate etc.) cu elemente specifice unui studiu critic (judecăţi de valoare, limbaj specific paratextului, utilizarea unor termeni specializaţi etc.). IV. STILUL COLOCVIAL / FAMILIAR Stilul colocvial îndeplineşte funcţia de comunicare în circumstanţele vieţii cotidiene, în sfera relaţiilor particulare. Scopurile actului de comunicare sunt multiple: informativ, persuasiv, educativ, pragmatic, ludic, relaţionare socială, delectare, manifestare a unor trăiri afective etc. Funcţiile comunicării mai accentuate în actul vorbirii şi al scrierii colocviale sunt funcţia informativă (orientată spre referentul real sau spre irealitatea visului, a reprezentării anticipative etc.), cea emotivă (focalizată asupra emiţătorului) şi cea conativă (centrată pe receptorul mesajului); celelalte funcţii se activează în mai mică măsură. Compunerile scrise în stilul colocvial sunt de tip epistolar (corespondenţa particulară: scrisoarea familială / amicală, cartea poştală, telegrama, invitaţia, felicitarea, biletul) sau memorialistic (amintirile, memoriile), de tip reflexiv (jurnalul, notiţa) ori gnomic (cugetări). În sfera comunicării orale, stilul colocvial se foloseşte în conversaţia particulară, uzuală – dialog / monolog cotidian: relatarea orală, povestirea / descrierea orală, conversaţie telefonică, dezbateri spontane, urări, felicitări, toasturi, anecdote etc. CARACTERISTICI: Este puternic individualizat, având o componentă afectivă accentuată; actul de comunicare cotidiană reliefează gradul de instrucţie, cultura, mediul socioprofesional, trăsături ale personalităţii locutorilor etc. Discursul are caracter spontan, neelaborat, structuri libere, caracteristici ale oralităţii, lexic variat, natural, nepretenţios, ticuri verbale, mărci ale subiectivităţii, ale implicării afective Ilustrarea calităţilor generale ale stilului se realizează în grad diferit, în funcţie de factorii situaţiei de comunicare (tip de conversaţie / text, temă, scop, realizare, abilităţi interlocutive, raport între actanţii comunicării etc.). Calităţile particulare cele mai bine reprezentate sunt accesibilitatea, oralitatea, naturaleţea şi expresivitatea. Raportarea la normele limbii literare este mai liberă, abaterile fiind mai frecvente decât în cazul celorlalte stiluri funcţionale. Nivelul fonetic este caracterizat prin fenomene lingvistice generate de oralitate, de pronunţări populare sau regionale: modificarea unor sunete (regionalisme fonetice: băiet [băiat], ierea [era] etc.), permutarea (etimologii populare: renumeraţie [remuneraţie]; inversiune simplă: scluptură), adăugarea (epenteza: ierea [era], hărăni [hrăni] etc.), ori suprimarea unor sunete (articolul hotărât, masculin singular, se elidează frecvent). Nivelul lexical dezvoltă preponderent sensurile denotative; este marcat de particularităţi socioprofesionale (elemente de jargon / de argou), locale (regionalisme, termeni din limbajul popular, sau din cel colocvial citadin) şi 23 individuale (limbaj original versus clişee lingvistice, neologisme versus termeni populari, regionali etc.). Nivelul sintactic al conversaţiei uzuale se caracterizează prin topică afectivă, prin frecvenţa enunţurilor asertive, exclamative, interogative ori imperative, prin enunţuri nominale (inclusiv formulele de adresare şi de salut), prin formulări eliptice etc.; compunerile scrise în stilul colocvial au o sintaxă mai elaborată, iar în cazul textelor epistolare, se actualizează şi structuri sintactice formalizate, convenţionale. Nivelul morfologic reliefează ocurenţa mare a persoanei I şi a II-a (la verb, pronume, adjective pronominale), a substantivelor (care desemnează, frecvent, referentul real al discursului), a interjecţiilor etc. Nivelul stilistic este structurat de spontaneitatea comunicării, de implicarea afectivă şi de competenţele lingvistice ale emiţătorului (forme scrise) / ale interlocutorilor (discursul oral); se remarcă libertatea absolută în selectarea mijloacelor expresive (mai frecvent utilizate sunt figurile semantice şi cele de construcţie); la nivelul registrului stilistic, particularităţile de limbaj pot ilustra registrul familiar sau solemn, registrul neutru, ironic, ludic, umoristic, gnomic, argotic etc. Aspecte particulare: Jurnalul literar şi memoriile sunt scrieri de graniţă, texte nonficţionale în care stilul colocvial, confesiv se converteşte mai mult sau mai puţin în cel beletristic. V. STILUL ARTISTIC / BELETRISTIC Cel mai complex dintre stilurile funcţionale, stilul beletristic, are ca domeniu de manifestare sfera esteticului, realizând o formă specială de comunicare – comunicarea artistică, definită prin funcţia poetică (numită şi estetică, stilistică, lirică), prin dubla finalitate (cunoaştere artistică şi delectare estetică), prin convenţionalitate (ficţionalitate şi literaritate a discursului). Textul literar este permisiv în raport cu toate celelalte stiluri funcţionale (cele mai diverse tipuri de discurs şi de limbaje specializate sunt „absorbite” în scriitura operei literare) şi cu normele limbii literare (abaterile au rol expresiv). Comunicările specifice sunt scrise sau orale (folclorul literar, spectacolul teatral – formă sincretică a comunicării artistice), diferenţiate, prin tradiţie, după genuri şi specii literare. CARACTERISTICI: Discursul literar este construit pe o pluralitate de convenţii estetice: referent ficţional, instanţe ficţionale ale comunicării artistice (autor abstract, narator / eul narator, eul liric, tu-ul liric, personaje, naratar, lector abstract), limbaj degrevat de funcţiile practice, învestit cu valori estetice, recursul „la imagini ca procedeu de comunicare” (Ion Coteanu, Stilistica funcţională a limbii române). 24 Textul artistic are forţă de sugestie şi expresivitate, se adresează imaginaţiei şi sensibilităţii: „Noi citim opera în forma ei lingvistică, dar realitatea ei este translingvistică” (Adrian Marino, Structura operei literare). Stilul literaturii culte este caracterizat prin originalitate, prin mărci ale personalităţii şi opţiunilor estetice ale fiecărui scriitor, chiar şi în cazul scriiturii pe care Roland Barthes o numeşte „de grad zero” (Gradul zero al scriiturii desemnează stilul neutru / nonstilul). În raport cu normele limbii literare, discursul artistic îşi arogă o mare libertate, abaterile fiind transformate într-o sursă de expresivitate (stilul artistic este conceput ca o formă de abatere de la normele comunicării uzuale de către Paul Valéry, Leo Spitzer, Charles Bruneau, Jan Mukařovský etc.). Valorifică resursele expresive ale limbajului pe toate nivelurile de producere a semnificaţiei (elemente grafice şi fonetice, lexicul, morfologia şi sintaxa), generând mesaje polivalente. Stratul sonor constituie o dimensiune esenţială mai ales în creaţiile lirice, în care imaginile auditive, figurile de sunet, metrica versului, ritmul lor şi rima creează eufonia. Fonetismele regionale, populare, arhaice sau cele marcate de oralitate au diverse funcţionalităţi expresive în contextul stilistic. Nivelul lexical are ca semn distinctiv actul producerii semnificaţiei, care se bazează pe „sinonimie zero” (unui semnificat i se asociază un anumit semnificant pentru construirea unei anumite semnificaţii minimale: aramă / cupru, de exemplu, nu sunt substituibile în contextul stilistic eminescian codri de aramă), „polisemie maximă” (semnificaţia fiecărui semn lingvistic este un fascicol de sensuri şi nuanţe semantice) şi pe „caracterul deschis al semnificaţiei” – producerea sensurilor este determinată şi de participarea activă a lectorilor – (apud Dumitru Irimia, op. cit.); limbajul artistic valorifică toate sferele vocabularului, toate variantele spaţio-temporale sau socioprofesionale (arhaisme, regionalisme, argou, jargon, neologisme etc.), selectând mai ales termeni polisemantici care creează ambiguitatea, dezvoltând sensuri conotative, lărgind nemăsurat „câmpul de dor al cuvintelor” (Constantin Noica). Nivelul sintactic se constituie ca un „spaţiu intern al limbajului” (Gérard Genette, Figuri) cu mare putere de semnificare a textului liric în primul rând. Sintaxa poetică reliefează cuvintele-cheie prin structuri topice neobişnuite în limbajul comun, prin inversiuni, inserţii sau dislocări, prin elipse ori „împletiri” inedite de propoziţii. Sintaxa textului narativ îşi construieşte trăsăturile distinctive pe spaţii mai ample, cea mai mare relevanţă având-o incipitul, finalul şi secvenţele textuale care diferenţiază planul sintactic al naratorului de cel al personajelor (construcţii sintactice specifice stilului direct / indirect / indirect liber, de pildă). Nivelul morfologic este eterogen, nefiind marcat de elemente de specificitate evidente. Categoriile gramaticale şi formele flexionare induc sensuri gramaticale oarecum relevante în raport cu genurile şi cu speciile literare (temporalitatea verbală sau adverbială, categoria persoanelor, 25 distribuţia modurilor etc. sunt relevante în genul epic şi dramatic, de exemplu, în timp ce formele flexionare ale grupului nominal au o relevanţă mai mare în sfera liricului etc.). Frecvenţa anumitor părţi de vorbire este variabilă, determinată de raţiuni artistice diverse (stilul individual al scriitorului, opţiuni estetice, raportul inovaţie-tradiţie, gen, specie, temă etc.), iar distribuţia acestora este simptomatică numai în contextul stilistic al fiecărei opere literare. Nivelul stilistic este cel mai puternic dintre straturile de convertire a comunicării verbale în comunicare artistică, extinzându-şi efectele pe toate celelalte paliere ale textului literar. Figurile de stil sunt cele mai importante mijloace de expresie, dar finalităţile estetice sunt realizate şi prin procedee artistice de construcţie şi de semnificare, prin elemente ale viziunii artistice. Stilurile funcţionale ale limbii literare moderne – stilul ştiinţific, stilul juridic-administrativ, stilul publicistic, cel colocvial (limbajele populare urban şi rural) şi cel beletristic – înlocuiesc mai vechea paradigmă a variantelor stilistic-funcţionale (configurată în funcţie de criteriul istoric şi cel sociocultural, de criteriul autorităţii, de cel statistic, al frecvenţei etc.) care cuprindea şi stilul oratoric (religios şi laic), stilul didactic, stilul epistolar sau cel gnomic. 26 II. OPERA LITERARĂ. ELEMENTE DE STRUCTURARE A TEXTULUI ARTISTIC 1. OPERA LITERARĂ ŞI COMUNICAREA ARTISTICĂ Definită ca sumă de creaţii lingvistice structurate pe principii estetice, literatura este „un domeniu al expresiei personale, al dimensiunii reflexive a limbajului, al ficţiunii”, este o artă a cuvântului care „înseamnă selecţie a materialului, utilizarea celor mai îndreptăţite procedee, compoziţie, stil” (Gheorghe Crăciun). Actualizarea cuvintelor în discursul artistic determină învestirea lor cu atributul literarităţii, pe care Gérard Genette o defineşte “…ca ordine întemeiată pe ambiguitatea semnelor, pe spaţiul îngust, dar vertiginos, care se deschide între două cuvinte cu acelaşi sens, între două sensuri ale aceluiaşi cuvânt: între două limbajuri ale aceluiaşi limbaj.” Se naşte astfel limbajul artistic, „mijlocul prin care oamenilor li se vorbeşte despre lucruri pe care ei le cunosc, dar nu au cuvinte să le numească” (Robert Frost). Raportul dintre cuvântul artistic (semnificant) şi referentul real desemnat în limbajul comun („limbajul instrumental” – Gh. Crăciun) se modifică: „Prin acţiunea creativităţii estetice cuvântul nu mai descrie lumea extraverbală, ci întemeiază o lume semantică” (D. Irimia), dezvoltând sensuri nebănuite, care nu sunt circumscrise nucleului denotativ. „Orice cuvânt poate fi forţat să însemne ceva ce nu conţine în semnificaţia sa potenţială, altfel spus, se poate modifica sensul de bază al cuvântului” (B. Tomaşevski). Această „lume semantică” amplifică funcţia de reprezentare obiectuală sau noţională a cuvintelor în spaţiul mai amplu al textului artistic, al operei literare. Categorie specifică literaturii (populare sau culte), opera literară este o creaţie artistică organizată ca structură textuală complexă, în care sistemul de semne – organizat în straturi multiple de semnificare – instituie un univers ficţional. Sintagma opera literară denumeşte şi totalitatea creaţiilor artistice ale unui scriitor. 27 Configurarea operei literare: METATEXTUL: ansamblul elementelor nonverbale solidare cu textul: aşezare în pagină, pauze tipografice, semne grafice, imagini PARATEXTUL: ansamblul mărcilor cu funcţie prag-matică ce însoţesc textul propriu-zis: titlu, subtitlu, dedicaţie, motto, prefaţă, postfaţă, note TEXTUL PROPRIU-ZIS Caracteristici ale operei literare: O P E R A L I T E R A R Ă Este determinată de două serii de factori: a. Factori intrinseci:  textul, învestit cu funcţie poetică (R. Jakobson) / funcţie stilistică (M. Riffaterre);  modalităţile de organizare a discursului ficţional;  structurile specifice de producere a sensului / a ideii. b. Factori extrinseci:  referentul, contextul care l-a generat – cultural, istoric, social etc.;  modelul estetic, codul de lectură şi de interpretare;  trăirea estetică a receptorului. Se defineşte pe două coordonate / planuri solidare:  formă (planul expresiei, al discursului artistic: „lumea verbală” – R. Jakobson)  conţinut (planul semnificaţiilor, „lumea semantică” – R. Jakobson) „Opera se concretizează într-o desfăşurare verbală, dar ea trăieşte doar prin realizări mentale şi emotive. [...] Fiecare operă este o operă deschisă, permiţând mai multe interpretări, variabile şi acestea în funcţie de distanţa în timp sau de perspectiva lecturii.” (Gheorghe Crăciun)      Este structurată pe mai multe paliere:  fonetic morfosintactic  stilistic  grafic lexico-semantic  imagistic tematic compoziţional 28 Comunicarea artistică este o formă specifică de transmitere a mesajului artistic de la creator la receptor prin intermediul operei de artă. („În lectura celui mai simplu episod dintr-un roman sunt mereu implicate trei persoane: autorul, lectorul, eroul.” – Michel Butor). Instanţele comunicării artistice sunt organizate în două serii, una extratextuală şi una intratextuală: Tipul Instanţe extratextuale: concrete/abstracte comunicării emitent receptor Instanţele comunicării narative Instanţele comunicării lirice AUTOR CONCRET - creatorul real al operei, „eul empiric“; - personalitate cu o biografie cunoscută, cu anumite trăsături psihofizice. AUTOR ABSTRACT - creatorul ima-ginarului artistic, cu o viziune originală despre lume şi om; - îşi construieşte universul ficţional pe baza unor idei şi reprezentări filosofice, a unor principii estetice (W. Booth: „autor implicit“). CITITOR CONCRET - persoana reală cu o identitate socioculturală precisă; - lectorul real al operei, receptor al universului artistic (M. Corti: „destinatar extern“). CITITOR ABSTRACT - instanţă narativă pe care autorul abstract o are în vedere când îşi creează opera; - destinatarul spre care îşi orientează scriitorul ideile, mesajul; - lectorul virtual, privit ca funcţie, nu ca persoană. „principiul dublei enunţări“ (Anne Ubersfeld) Instanţele comunicării dramatice În opera dramatică, formă sincretică de artă, seria emitenţilor se multiplică: autorului dramatic (concret şi abstract) i se adaugă actorul – persoana reală care rosteşte replicile pe scenă – reunind prin interpretarea sa viziunea dramaturgului şi pe cea a regizorului, la care se adaugă modul propriu de a întruchipa personajul, de a juca rolul. „Principiul dublei enunţări“, specific operei teatrale deter-mină şi o dublă receptare: - receptorul prim este actorul din scenă spre care este orientat discursul; - receptorul final este specta-torul din sală: „El este Celălalt al actorului, perpetuul său alocutor, destinatarul jocului său.“ (Anne Ubersfeld) 29 Instanţele comunicării narative Instanţele comunicării lirice Instanţele comunicării dramatice Instanţe intratextuale (ficţionale) NARATOR PERSONAJE NARATAR - instanţa narativă - instanţe narative - instanţă narativă principală, naratorul definitorii pentru aleatorie, proiecţia este proiecţia opera epică cititoru-lui în text autorului în text - actanţi ai întâm- (tu, voi) - emiţătorul seriei de plărilor narate, - receptorul căruia evenimente, „vocea“ prezenţe diegetice i se naratorul care narează, subiect ficţionale, definite adresează; al enunţării (Julia ca subiect al - tu-ul receptor Hristeva). enunţurilor (Julia este o convenţie Hristeva) literară. - în naraţiunea homodiegetică/ - naratorul şi naratarul pot fi autodiegetică, naratorul este şi reuniţi prin acelaşi indice personaj; textual: noi (pronumele poate - eul narator este o convenţie avea şi valoare generică). literară. EUL LIRIC DESTINATARUL LIRIC - instanţă convenţională - instanţă abstractă sau abstractă prin care poetul se concretă, textualizată prin proiectează în text, ca „voce“ a formule de adresare şi prin discursului liric (alter ego); indici ai persoanei a II-a; - eul rostitor, în ipostaze - tu-ul referenţial invocat de diverse. eul liric. PERSONAJELE DRAMATICE - instanţele comunicării teatrale întruchipate scenic de actori, cu funcţii multiple:  emiţătorii şi receptorii implicaţi în dialogul dramatic;  actanţi ai evenimentelor prezentate scenic sau relatate în discursul dramatic.  Funcţiile comunicării artistice sunt influenţate de finalitatea estetică a literaturii şi de procesele receptării şi cunoaşterii artistice. 30 1. FUNCŢIA POETICĂ / STILISTICĂ / ESTETICĂ: centrare asupra mesajului/textului, actualizând în mod privilegiat dimensiunea estetică a limbii în comunicarea artistică, acţionează nu numai la nivelul expresiei (ca în cazul comunicării nonartistice), ci şi la nivel semantic, instituind limbajul poetic ca sistem autonom de semne. 2. FUNCŢIA EMOTIVĂ / EXPRESIVĂ / REFLEXIVĂ: este focalizată asupra emiţătorului care apare – în opera literară – în două ipostaze solidare: eul auctorial: discursul artistic reflectă o „imagine a individualităţii creatorului” (D.Irimia) eul textual: discursul poartă şi mărcile eului narator / eului liric / eului rostitor (în teatru). Funcţiile comunicării artistice 3. FUNCŢIA REFERENŢIALĂ / DENOTATIVĂ / COGNITIVĂ: acţionează prin „suspendarea raportului semantic referent (extraverbal, preexistent) – mesaj” (D.Irimia) şi prin instituirea unui referent ficţional; obiectul cunoaşterii artistice este „zona ce înglobează acel real care scapă investigării raţionale; este esenţialul din om, inapt pentru logică” (E.Sabato); în raport cu referentul / contextul, discursul are un dublu rol: „de reprezentare şi denotare” (E.Coşeriu). 4. FUNCŢIA METALINGVISTICĂ: este orientată spre coduri lingvistice, culturale, estetice – seturi de norme, de reguli şi convenţii prin care se instituie coerenţa semantică a textului; metaliteratura activează preponderent această funcţie: intertextualitatea, autoreferenţialitatea, parodierea, mottoul impun coduri de lectură şi de interpretare specifice, în relaţie cu „pre-textul” şi cu „arhitextul” (J.Hristeva); artele poetice facilitează decodarea semnificaţiilor, oferind „chei de lectură” 5. FUNCŢIA CONATIVĂ / PERSUASIVĂ / RETORICĂ: orientează discursul către lectorul care devine prezenţă textualizată (naratar sau ascultător) prin indici ai persoanei a II-a, prin formule de adresare, prin enunţuri interogative, exclamative poate fi centrată pe un destinatar ficţional (invocaţia / odă, epistolă etc.) apelat direct în text. 6. FUNCŢIA FATICĂ: vizează canalul de comunicare (creaţiile populare orale) şi controlul contactului dintre instanţe ale comunicării artistice (narator-naratar; personaj-personaj; eul liric-instanţa invocată / lector); se activează în secvenţele-ramă ale povestirii în cadru sau prin formule mediane din basm. 31 Macrostructura verbală a operei artistice este determinată de funcţia definitorie a operei literare: funcţia poetică (R. Jakobson) / funcţia stilistică (M. Riffaterre). „Funcţia poetică absolutizează mesajul în el însuşi, structura lui verbală primeşte un grad maxim de autonomie” (D. Irimia). Comunicarea artistică presupune o atitudine participativă a lectorului care aplică o grilă particulară de receptare şi interpretare (pragmatică, sociologică, psihologică, psihanalitică, mitică, simbolică, structuralistă, textualistă, comparativistă etc.): „Fenomenul literar nu este numai textul, ci şi cititorul său şi ansamblul de reacţii posibile ale cititorului faţă de text.“ (M. Riffaterre). Codurile de lectură şi de interpretare sunt influenţate de: modelele culturale ale epocii („Fiecare epocă vede în operă acele aspecte care se potrivesc cosmoviziunii sale” afirma Carlos Bausono); competenţa lingvistică şi competenţa culturală a receptorului. trăirile estetice şi „orizontul de aşteptare” al lectorului; Receptarea operei literare se întemeiază pe două convenţii acceptate de „participanţii la jocul literaturii” (Paul Cornea): literaritatea şi ficţionalitatea. SCRIITOR CITITOR OPERA LITERARĂ LITERARITATEA:  calitate conferită textului artistic de funcţia poetică / stilistică a limbajului  literaritatea reuneşte nivelul expresiei şi nivelul semnificaţiilor, generând un sistem de semne complex. FICŢIONALITATEA:  trăsătură esenţială a textului artistic care nu desemnează referenţi reali, ci îşi creează propriul referent imaginat, în raport mimetic sau nonmimetic cu universul uman, cu lumea fizică. Cele două caracteristici ale operei artistice – literaritatea şi ficţionalitatea – generează „lumi semantice” autonome şi un referent ficţional: „Unităţile semantice, propoziţiile şi sistemele de propoziţii se referă la obiecte, construiesc realităţi imaginative, ca, de exemplu, peisaje, interioare, personaje, acţiuni sau idei [...] care există numai în cadrul unor structuri 32 lingvistice” (Wellek şi Warren, Teoria literaturii). Aceste structuri lingvistice se organizează în unităţi compoziţionale coezive, înlănţuite după o logică artistică internă, oglindind individualitatea şi creativitatea scriitorului, principii şi canoane estetice, convenţii şi particularităţi ale genurilor şi speciilor. 2. ELEMENTE DE STRUCTURĂ ŞI DE COMPOZIŢIE ÎN TEXTELE NARATIVE Categoriile structurante cele mai generale sunt genurile şi speciile literare, reunind serii de opere literare caracterizate prin trăsături comune privind modul de raportare a eului creator la realitatea obiectivă a lumii şi la realitatea imaginară a operei, modul specific de organizare textuală, caracteristicile formale ale creaţiei literare. „Genurile sunt structuri, în sensul unor moduri unitare de construcţie literară; sunt tipuri de creaţie exprimând atitudinea specifică a eului creator în raport cu universul şi cu opera: eul care se contemplă în actul autoexprimării defineşte genul liric; eul care se autoreflectă pe durata naraţiunii (subiective sau obiective) defineşte genul epic; eul ce se autoreflectă în tensiunile sale interioare sau în conflictele exterioare defineşte genul dramatic-tragic; eul ce se autoreflectă în atitudinile sale critice, ironice, ridicole, genul dramatic-comic.” (Adrian Marino, Dicţionar de idei literare). Ca subcategorii ale genului, speciile sunt caracterizate prin particularităţi ale imaginarului artistic şi ale compoziţiei, prin procedee specifice de structurare a discursului, prin tipare formale (basmul, poeziile cu formă fixă), prin reţele tematice etc. GENUL EPIC (gr. epos, epikos; lat. epicus – cuvânt, spunere, discurs, povestire) însumează clase de opere care apelează la naraţiune ca mod principal de expunere. Conceptul de NARAŢIUNE (fr. narration, lat. narratio înseamnă povestire, istorisire, diegeză) desemnează un mod de expunere caracteristic genului epic, constând în relatarea, din perspectiva unui (unor) narator(i), a unor întâmplări inspirate din realitate sau imaginare la care participă personaje; prin extensie, numeşte o creaţie literară care aparţine genului epic / text literar epic. Textul epic, „prezentare mediată a unor evenimente” (E.M. Forster), se structurează pe două niveluri: 1. istoria, fabula, subiectul este stratul evenimentelor povestite, reale (povestire factuală) sau ficţionale (povestire de ficţiune); „universul povestit” (ceea ce se povesteşte) se organizează într-o serie evenimenţială în care întâmplările relatate sunt dispuse într-o succesiune temporală (E.M. Forster):  în povestirea factuală, se adaugă şi evenimentele denotate, adică universul citat; în povestirea de ficţiune, evenimentele sunt o proiecţie mentală, imaginară, fără efect de denotare a realului („universul citat” e o aserţiune simulată); 33 2. istorisire, discurs, enunţare, fabulaţie (modul cum se narează) are în vedere discursul prin care se povesteşte, structurile textuale, universul povestirii („discursul narativ” – G. Genette), însumând discursul naratorului şi discursul personajelor; este alcătuit din două straturi stilistice: planul naratorului şi planul naraţiunii; în planul naraţiunii, subiectul e organizat pe o schemă compoziţională clasică (momentele subiectului: expoziţiunea, intriga, desfăşurarea acţiunii, punctul culminant, deznodământul). Tipologia naraţiunii are în vedere mai multe criterii:  criteriul relaţiei dintre realitatea obiectivă şi realitatea artistică: 1. povestirea factuală este o naraţiune de evenimente reale (proza memorialistică); 2. povestirea de ficţiune – naraţiune de evenimente fictive – transfigurează realul sau imaginează „lumi posibile” creând un universul epic ficţional (proza scurtă, romanele). criteriul tipului de evenimente narate: 1. naraţiune de evenimente exterioare („epicul pur”- A. Marino; „roman de creaţie”, cum îl numeşte criticul Garabet Ibrăileanu); 2. naraţiune de evenimente interioare (epicul analitic, proza psihologică, „roman de analiză” – G. Ibrăileanu); criteriul privind relaţia dintre narator şi universul naraţiunii: 1. naraţiunea heterodiegetică (hetero – diferit, diegesis – modul narativ de expunere) este discursul epic în care naratorul se situează în afara universului povestit (narator extradiegetic): nararea se face la persoana a III-a, planul naratorului este diferit de planul naraţiunii, naratorul nu se proiectează în discurs prin indici textuali, este narator anonim sau narator reprezentabil, obiectiv sau subiectiv; perspectiva narativă este omniscientă (focalizare zero) sau externă. 2. naraţiunea homodiegetică (homo – la fel) numeşte creaţia epică în care naratorul se situează în interiorul universului povestit (narator intradiegetic): nararea se face la persoana I, planul naratorului se suprapune planului naraţiunii, naratorul se proiectează în discurs prin indici textuali, fiind o prezenţă concretă în spaţiul diegetic (personajul narator poate fi protagonist sau martor al evenimentelor relatate, poate apărea în ipostaza naratorului auctorial ori numai ca mesager care repovesteşte evenimente auzite); perspectiva narativă este în acest caz internă şi puternic marcată subiectiv. 3. naraţiunea supraetajată / polifonică asociază cele două modele diegetice, alternând persoana I narativă (discursul personajului narator) cu persoana a III-a narativă (discursul naratorului extradiegetic), perspectiva narativă internă şi cea externă / omniscientă, viziunea subiectivă alternând cu cea obiectivă. Particularităţile compoziţiei fiecărui text narativ sunt generate de combinarea factorilor esenţiali ai „situaţiei narative”: persoana narativă, perspectiva din care se face nararea şi perspectiva temporală, ordinea narativă şi modalităţile narative (apud G. Genette). 34 Persoana narativă este un construct specific genului epic, desemnând „o transpunere a categoriei gramaticale a persoanei în structura naraţiei” (Dicţionar de ştiinţe ale limbii). Persoana gramaticală care predomină în redactarea textului este determinată de tipul de narator (lat. Narrator – povestitor) pentru care optează scriitorul. Tipologia şi funcţiile naratorului: NARATOR EXTRADIEGETIC / HETERODIEGETIC (nu e marcat prin indici textuali): narator anonim – relatare obiectivă, la persoana a III-a; reprezintă o instanţă narativă supraindividuală; indici textuali: enunţuri la persoana a III-a, obiective, neutre din punct de vedere afectiv; de obicei, este asociat ipostazei de narator obiectiv, al cărui discurs este impersonal; narator reprezentabil este subiectiv, exprimând direct sau indirect aser-ţiuni ale autorului; interpretează, califică sau comentează evenimentele / personajele dintr-o perspectivă personalizată, asumându-şi o atitudine participativă; indici textuali: enunţuri la persoana a III-a, marcate subiectiv şi / sau afectiv. NARATOR INTRADIEGETIC / HOMODIEGETIC – proiectat în text ca eu narator prin indici ai persoanei I: narator auctorial – îşi asumă explicit rolul de autor al textului; personaj-narator – îşi asumă un dublu rol: eu narator (narator autodiegetic) şi actant (prota-gonist); indici textuali: persoana I, mărci lexico-semantice ale implicării subiective şi afective; narator-martor – joacă rolul eului narator şi rol de observator al lumii narate; indici textuali: secvenţe la persoana I, alternând cu nararea la pers. a a III-a, indici textuali ai subiectivităţii; narator-mesager – cu rol de transmiţător al unei întâmplări „auzite”, se proiectează în plan secund, ca eu narator; indici textuali: predomină persoana a III-a; secvenţial apar şi indici ai persoanei I. Narator uniscient - priveşte personajul din exterior, spune mai puţin decât ştie personajul (tehnica narării obiective) NARATORUL - principala instanţă în comunicarea narativă, „vocea” care relatează; - emiţătorul seriei de evenimente care alcătuiesc subiectul operei epice; - instanţă intermediară între autorul abstract, lumea narată şi cititorul abstract, „fiinţă de hârtie”, Narator omniscient - ştie totul despre eroii săi dezvăluind în discursul său gânduri, trăiri psihoafective (povestire nonfocalizată) FUNCŢIILE NARATORULUI 1. funcţia narativă (Doležel: funcţia de reprezentare) constă în relatarea evenimentelor; 2. funcţia de regie (Doležel: funcţia de control) are în vedere rolul de dirijare a „intrării în scenă” a personajelor şi capacitatea de a cita discursul eroilor în propriul discurs (stilul indirect, semnalat prin verbe dicendi / sentendi – a zice, a spune; a suspina, a striga etc.) 3. funcţia de interpretare (nu este obligatorie, ca primele două) constă în asumarea unui discurs evaluativ şi emotiv care reliefează o perspectivă subiectivă, o implicare afectivă. 35 II. Perspectiva narativă este un concept prin care se defineşte punctul de vedere al naratorului în raport cu universul diegetic, cu personajele care evoluează în spaţiul ficţiunii artistice. Modelul narativ tradiţional avea ca prezenţă dominantă naratorul omniscient (de la Ciocoii vechi şi noi de Nicolae Filimon, la Ion al lui Rebreanu, de exemplu), în timp ce proza modernă optează pentru viziune internă a unui personaj narator (Ştefan Gheorghidiu, eroul lui Camil Petrescu, de pildă), ori pentru focalizarea multiplă, asociind punctele de vedere ale mai multor instanţe narative (narator şi personaje – Pădurea spânzuraţilor de Liviu Rebreanu, Enigma Otiliei de George Călinescu, Moromeţii de Marin Preda etc. – sau numai personaje, ca în Patul lui Procust de Camil Petrescu). Caracteristicile fiecărui tip de perspectivă narativă (numită şi viziune narativă sau focalizare – G. Genette) sunt: perspectivă omniscientă (focalizare zero / povestire nonfocalizată): - naratorul este omniscient (ştie totul despre personajele sale – informaţii biografice, reflecţii interioare, trăiri psihoafective etc.); el descrie, interpretează, motivează trăirile cognitive şi afective / stările de conştiinţă ale personajelor sale - informaţiile date de către narator depăşesc informaţiile deţinute de fiecare personaj în parte; - se relatează evenimente exterioare şi interioare, utilizându-se tehnici analitice indirecte (observaţia şi analiza psihologică, retrospecţia etc.); - destinele eroilor sunt dirijate riguros de către naratorul-demiurg (proza realistă de observaţie socială şi de problematică morală). perspectivă internă („din interior” / focalizare internă): - naratorul adoptă punctul de vedere al unui personaj-narator sau personaj focalizator („naraţie cu punct de vedere care prezintă o omniscienţă selectivă” – G. Genette); - realitatea este percepută şi interpretată subiectiv, din punctul de vedere al personajului (ce vede, ce aude, ce gândeşte eroul – perspectiva „avec”); - se relatează „evenimente” interioare, utilizându-se tehnici analitice directe (autoscopie / introspecţia, monolog interior / confesiune sunt frecvente în proza de analiză psihologică). perspectiva externă („din exterior” / focalizare externă): - naratorul se situează în perspectiva de observator imparţial, obiectiv al evenimentelor; - naratorul „ştie” mai puţin decât personajele, surprinzându-i doar comportamentul; - sunt narate evenimente exterioare; se notează, uneori, reacţiile manifeste ale trăirilor psihoafective, utilizându-se tehnici analitice indirecte (observaţie comportamentală); - naratorul nu îşi asumă judecăţi de valoare / opinii; - uneori se textualizează ipostaza uniscientă a naratorului printr-un „joc al aproximărilor”, prin supoziţii / ipoteze (proza modernă, „romanul comportamentist”). pluriperspectivism / focalizare multiplă (variabilă / difuză): - multiplicarea perspectivelor este generată de proliferarea „vocilor” narative / a eurilor-narator; 36 - trecerea de la un tip de focalizare la altul produce o ruptură de perspectivă (externăinternă) sau o ambiguizare prin transferul de perspectivă (punctul de vedere al naratorului este înlocuit de perspectiva unui personaj focalizator, chiar dacă discursul nu-şi modifică indicii – discurs rămâne al naratorului, dar punctul de vedere este al personajului); - se combină, în formule diverse, perspective convergente/ complementare/ divergente, rezultanta fiind o perspectivă difuză care relativizează eroii şi lumea lor „de hârtie”. III. Perspectivele temporale care structurează textul narativ sunt determinate de relaţia instituită între timpul narat (durata ficţională a evenimentelor care alcătuiesc trama) şi timpul narării, al istorisirii. Ca element constitutiv specific discursului epic, temporalitatea generează trei modele narative principale, din combinarea cărora rezultă mai multe formule narative (naraţiunea în ramă, povestirea în povestire, jurnalul comentat etc.): Naraţiunea ulterioară, în care evenimentele sunt relatate din perspectiva faptelor petrecute deja, orientează axa temporală spre trecut (momentul narării este situat după timpul istorisit); naratorul şi receptorul se situează psihic în durata trecută a evenimentelor. Sunt frecvente timpurile verbale trecute (imperfect, perfect simplu sau compus, mai-mult-ca-perfectul): Era începutul verii. Familia Moromete se întorsese mai devreme de la câmp.(M. Preda, Moromeţii) Naraţiunea simultană anulează hotarul dintre timpul naraţiunii, timpul narării şi timpul lecturării: momentul narării pare simultan cu timpul desfăşurării întâmplărilor, iar naratorul pare a istorisi faptele pe măsură ce ele se desfăşoară. Prin actul comunicării la prezent, timpul naraţiunii este adus în timpul cititorului. Ca timp narativ este predominant prezentul: Dicomesienii revin a doua zi şi invadează insula. […] Caii se sperie de foc şi fug… (Ştefan Bănulescu, Cartea milionarului) Naraţiunea anterioară este utilizată pe spaţii mai reduse, fiindcă momentul istorisirii anticipează timpul unor evenimente neîntâmplate încă, proiectate ipotetic în viitor; prin comunicarea narativă anterioară, timpul naraţiunii şi cel al receptării se deschid spre o durată potenţială, a unor evenimente posibile, axa temporală fiind orientată spre viitor; naraţiunea de tip „predictiv” există doar ca experiment, în mod obişnuit, prozatorii recurgând la secvenţe narative de tip „profeţie” (Tzetan Todorov) inserate în naraţiunea anterioară ori simultană. Modurile şi timpurile verbale frecvent utilizate sunt: indicativ viitor/ prezumtiv, conjunctiv, condiţional cu valoarea viitorului / prezentul oniric (ca viziune): După vreo zece metri veţi merge şi mai repede, cuprins de anxietate; nu se zăreşte ieşirea. Şi în sfârşit veţi sta pe loc puţin obosit, într-o penumbră roşiatică, pătruns de aerul rece care trece de nu-se-ştie-unde-spre-nu-se-ştie-unde. Evident, nu se va mai zări nici intrarea“ (Ioan Petru Culianu, Impas). Naraţiunea intercalată combină modelele primare, între secvenţele narative existând diferenţe de perspectivă temporală; formulele narative generate astfel 37 sunt variate (povestiri în sertar, povestirea în povestire, povestiri în ramă, jurnal comentat, roman epistolar etc.) IV. Ordinea narativă se referă la construcţia naraţiunii, la modelul diegetic în care secvenţele narative, pauzele descriptive sau explicative, secvenţele dialogate ori monologurile se înlănţuie, alternează, sunt inserate sau juxtapuse etc. Modelele diegetice principale sunt:  Naraţiunea cronologică este modelul primar al eposului, structurat pe principiul cronologic: episoadele / secvenţele narative / întâmplările se succed linear pe axa temporală, în cronologie directă sau, mai rar, în cronologie inversă. La nivelul discursului, modelul este marcat prin prezenţa unor sintagme temporale care exprimă semantic ideea de succesiune a evenimentelor în timp: A doua zi, Felix…[...] În ziua următoare, Felix…[...] Pe la începutul lunii august […]. Când, pe toamnă, târziu, Felix […]. În martie, Felix […]. Pe la sfârşitul lui septembrie... (G. Călinescu, Enigma Otiliei). Naraţia sincronă tinde să exprime în episoade narative care se succed acţiuni simultane, durate evenimenţiale paralele. Caracterul simultan al întâmplărilor este semnalat prin secvenţe lingvistice precum în tot timpul acesta, în acelaşi timp / moment… etc.: S-a rupt din locul său de sus, /Pierind mai multe zile. // În vremea asta Cătălin (M. Eminescu, Luceafărul). Naraţiuni paralele / contrapunctice sunt frecvente în proza romantică şi în cea modernistă, fiind caracterizate prin alternanţa unor secvenţe / episoade din planuri narative diferite (alternanţa real / ireal, de exemplu, în proza fantastică); alte modele diegetice alternează două paliere temporale (timp real, obiectiv / durată interioară, subiectivă). La nivelul discursului este frecventă absenţa conectorilor; se utilizează timpuri verbale diferite (eventual, contrastive: prezent / perfect compus, de exemplu). Naraţiunea discontinuă reprezintă un tipar narativ modern, sugerând lipsa de sens, de coerenţă a lumii sau „dez-ordinea” memoriei involuntare, prin suspendarea deliberată a ordinii temporale. Episoadele narative actualizează, aleatoriu, momente care nu se succed cronologic sau se realizează prin acronii11 de tipul analepsei12 (amânare, relatare ulterioară a unui eveniment-cauză / eveniment anterior), al prolepsei (anticipări), prin elipse temporale (suprimarea unor durate intermediare între evenimente), ori prin fragmentarismul discursului. V. Modalităţile / modurile narative constituie un element fundamental al structurii epice, vizând organizarea informaţiei narative ca discurs: principii şi tehnici narative, procedee de organizare a incipitului şi a finalului, a episoadelor narative (naraţie prin relatare), a secvenţelor dialogate sau monologate (naraţie 11 acronie – „formă de discordanţă temporală între secvenţa evenimentelor (reale sau fictive) povestite şi ordinea includerii lor în text” (Dicţionar de ştiinţe ale limbii). 12 Analepsă: naraţia retrospectivă este un tipar narativ frecvent în povestire sau în romanul psihologic, structurat pe principiul memoriei involuntare. 38 prin reprezentare), a secvenţelor rezumative ori a pauzelor descriptive, ritmul narativ etc. Modalităţile narative includ şi vocile narative, construcţia personajelor, modul de redare a discursului eroilor (stil direct, indirect, indirect liber), registre stilistice etc.  Principiile compoziţionale organizează macrostructurile textului, conferindu-i coeziune, coerenţă, logică artistică, în timp ce tehnicile narative sunt proceduri de organizare textuală la nivelul unităţilor compoziţionale. Astfel, ca în romanul Ion, al lui Liviu Rebreanu, principiul cronologic se materializează prin tehnica înlănţuirii (modalitate narativă de a construi subiectul prin succesiunea lineară a episoadelor ordonate cronologic) şi prin tehnica alternanţei (modalitate narativă de a relata acţiuni / evenimente care se petrec simultan, în planuri diferite în secvenţe alăturate pe axa temporală). În proza clasică acest principiu se asociază frecvent cu principiul simetriei şi cu cel al circularităţii (analogia planurilor / a episoadelor narative; recurenţa motivului / temei / secvenţei din incipit în finalul textului generează modelul operei închise, echivalate de Rebreanu cu un „corp sferoid”). Principiul modern al memoriei afective (aplicat de Camil Petrescu în romanul Ultima noapte de dragoste, întâia noapte de război) devine operant prin tehnica inserţiei şi tehnica flashbackului (modalităţi narative prin care este suspendat «prezentul» naraţiunii principale spre a intercala o naraţiune secundară / o întâmplare rememorată). Modern este şi principiul paralelismului epic concretizat prin alternanţă, prin tehnica simetriei narative (analogia unor episoade / secvenţe) sau prin tehnica numită a contrapunctului (episoade / secvenţe / motive contrastive, în simetrie inversă), precum şi principiul discontinuităţii narative care dă aparenţa dezorganizării deliberate a textului alcătuit prin tehnica decupajului sau prin cea a colajului (constând în fragmentarismul discursului, în juxtapunerea unor secvenţe textuale care par a nu avea o legătură tematică sau logică). Incipitul13 şi finalul (desinitul) sunt „puncte strategice” în textul literar, având rolul de a media între lumea reală şi universul ficţional. Incipitul clasic (de tip descriptiv, rezumativ sau enunţiativ) formulează enunţuri de orientare (repere spaţio-temporale, instanţele narative, situaţia iniţială etc.) care produc „efectul de real”, atenuând pragul dintre realitate şi ficţiune. Incipitul modern fixează, frecvent, un „protocol de lectură” prin semnale metatextuale care explică actul producerii textului. El poate fi de tipul punerii în abis (formalizează discursul narativ), de tipul „prefeţei pragmatice” (se negociază convenţia naraţiunii, oferind cititorului un cod / coduri de lectură), de tipul ex abrupto (se prezintă elemente textuale ca şi când ar fi deja cunoscute lectorului), de tipul decupajului (o formulare axiomatică, un fragment de discurs inserat, un „desen” simbolic care codifică mesajul textului etc.) sau, combinând mai multe modele, de tipul „intrărilor multiple” pentru a supramarca începutul discursului narativ. Finalurile textelor literare reliefează o diversitate compoziţională şi simbolică 13 Incipit – secvenţă textuală prin care lectorul este introdus în universul ficţiunii; are dimensiuni variabile: de la primul enunţ, la primul alineat sau la primul grupaj de alineate care aduce o informaţie nouă (rema discursului). 39 tot atât de accentuată ca şi incipiturile. Relaţia dintre cele două secvenţe compoziţionale este determinată de linearitatea tradiţională a discursului narativ (modelul închiderii formale cu rol rezumativ sau concluziv, al închiderii circulare – cu reluarea temei sau remei din incipit –, modelul finalului descriptiv, ori modelul încheierii conceptuale, cu caracter gnomic sau moralizator) sau de modernitatea acestuia. Strategiile moderne de construire a finalului vizează comunicarea artistică, pactul narativ, caracterul fictiv al „lumii de cuvinte”, referentul imaginar etc. Tipuri moderne de finaluri sunt: închiderea pragmatică (final metadiscursiv cu referire la sfârşitul povestirii sau la un nou început), încheierea-dezvăluire (final în poantă care „deturnează” semnificaţiile consolidate de-a lungul textului) şi, mai ales, finalul deschis care poate suspenda rezolvarea conflictelor, poate ambiguiza situaţia finală sau o poate proiecta ipotetic, într-un viitor incert. Episoadele narative se definesc ca unităţi compoziţionale esenţiale în structurarea diegezei; ele asigură progresia tematică a discursului, progresia conflictului / conflictelor şi dezvoltarea subiectului. Concentrând substanţa epică a textului într-o suită de acţiuni / de evenimente care se constituie ca o unitate narativă, episodul este caracterizat prin coerenţă tematică şi coeziune formală. Acţiunile episodice au un relief stilistic evident în ţesătura narativă, constituind spaţii de mare densitate a semnificaţiilor (episodul uciderii celor 47 de boieri în Alexandru Lăpuşneanul de C. Negruzzi, episodul sărutării pământului în Ion, episodul permisiei la Câmpulung [capitolul Ultima noapte de dragoste], al bătăliei de la Săsăuş [capitolul Ne-a acoperit pământul lui Dumnezeu] în primul roman al lui Camil Petrescu etc.). Secvenţa este cea mai mică unitate compoziţională în arhitectura operei, reunind enunţuri cu aceleaşi caracteristici textuale (narative, descriptive, dialogice, argumentative, explicative, asertive, eseistice etc.) care formează o structură solidară în ansamblul textual. Varietatea tipurilor de secvenţe este generată de caracterul integrator al discursului narativ care îşi subordonează şi descrierea, dialogul sau monologul, „absorbindu-le”: În acţiunea romanului tradiţional (eu aş zice doric), există momente „pline” (fapte), introduse gramatical prin perfectul simplu ori perfectul compus, legate între ele prin spaţii „goale” (descripţii, evocări, portrete, comentariu analitic), introduse prin imperfect. Aceasta e schema oricărei naraţiuni clasice. Proust răstoarnă, spectaculos, raportul, ceea ce predomină la el fiind „golurile”, devenite centrale şi legate prin „plinuri”. (Nicolae Manolescu, Arca lui Noe. Eseu despre romanul românesc). „Plinurile” despre care vorbeşte criticul N. Manolescu sunt secvenţele narative care se organizează într-o reţea, alcătuind episoadele. „Golurile” sunt secvenţe descriptive (de tip tablou sau de tip portret), comentative, eseistice etc. Întrerupând fluxul epic, încetinind ritmul narativ, aceste secvenţe formează pauzele descriptive care au rolul de a pregăti un moment-cheie în desfăşurarea epică (tehnica amânării / a suspansului), de a fixa repere spaţio-temporale (secvenţele expozitive, mai ales), de a schiţa detaliile psihofizice ale unui personaj, de a determina o „ruptură de nivel” etc. Ruptura 40 de nivel astfel creată este accentuată şi prin schimbarea ritmului narativ. Dacă pauzele descriptive suspendă timpul narativ, încetinind ritmul relatării, secvenţele narative (mai ales cele de tip rezumativ sau de tipul elipsei14) impun un tempo narativ alert. Între cele două tipuri de secvenţe se situează secvenţele dialogate / monologate (narare prin reprezentare) care reprezintă un ritm narativ canonic, fiindcă timpul narării coincide cu timpul narat.  Modurile principale de narare sunt: Nararea prin reprezentare este o strategie textuală prin care se impune discursul personajelor ce substituie pe spaţii ample discursul naratorului; conferă naraţiunii caracter scenic, determinând predominanţa stilului direct. Vorbirea directă a personajelor este marcată subiectiv, afectiv şi stilistic prin prezenţa indicilor lexico-gramaticali ai persoanei I şi a II-a, a substantivelor şi adjectivelor în cazul vocativ, a verbelor la imperativ, prin mărci afective exprimate prin interjecţii sau adverbe exclamative, prin delimitarea sintactică a discursului naratorului de vorbirea personajelor (propoziţii principale independente, având frecvent statut de incidentale), prin utilizarea dialogului şi monologului şi a unor registre stilistice variate. Medierea naratorială se realizează prin prezenţa verbelor dicendi (a zice, a spune, a răspunde, a întreba, a exclama, a replica etc.) şi a unor semne de punctuaţie specifice: două puncte, linie de dialog sau semnele citării (ghilimele): – Hm! spuse ea arţăgos şi cu un glas răguşit, însă forte. Eşti flăcău în lege! […] Ascultă, Costache, la cine o să stea „băiatul”? – La noi! explică Otilia. (George Călinescu, Enigma Otiliei). Nararea prin relatare este modalitatea tradiţională de istorisire, impunând discursul naratorului, în care este inserată şi vorbirea personajelor. Transpunerea discursului eroilor în discursul naratorului actualizează stil indirect. Mărci textuale ale vorbirii indirecte sunt: indici ai persoanei a III-a (persoana I şi a II-a caracteristice stilului direct sunt transferate la persoana a III-a), subordonarea enunţurilor din vorbirea transpusă a personajelor, prezenţa verbelor dicendi sau a substantivelor nume de acţiuni cu rol de regent al subordonatelor, utilizarea conectorilor de subordonare (că, să, dacă, unde, când etc.), substituirea imperativului cu verbe la modul conjunctiv, prezenţa interogaţiilor indirecte (care nu sunt marcate grafic prin semnul întrebării) etc.: Stănică se însură cu Georgeta, cu care nu avu «fii» dar avu protectori asidui, făcu politică; declară că simte «un ritm nou», fu chiar prefect într-o scurtă guvernare... (G. Călinescu, Enigma Otiliei). O altă strategie textuală de asociere a discursului naratorului şi a vorbirii personajelor este utilizarea stilurilor mixte (derivate): stilul direct legat şi / sau stilul indirect liber. Acestea reprezintă forme intermediare între discursul direct şi cel indirect, având ca efect stilistic suprapunerea vocilor narative – a naratorului şi a personajului citat. Stilul direct legat (specific vorbirii familiare, neliterare) se caracterizează prin dependenţa sintactică a discursului citat de vocea 14 Elipsa este un procedeu narativ care recurge la un salt în timp, trecând sub tăcere o parte a evenimentelor / o durată în care, de obicei, nu se petrec întâmplări deosebite. 41 naratorului; prezenţa conectorului de subordonare între secvenţa textuală asumată de narator şi discursul raportat al personajului, precum şi menţinerea persoanei I / a II-a în vorbirea reprodusă sunt principalele semnale textuale ale acestui stil derivat: [...] intra şi dădea bună seara numai Catrinei, spunând de fiecare dată că la proştii ăilalţi nu dau bună seara. (Marin Preda, Moromeţii). Stilul indirect liber are şi el efect polifonic, dar discursul naratorului şi cel al personajului sunt juxtapuse, dispărând expresiile dicendi, semnele de punctuaţie specifice stilului direct sau conectorii de subordonare necesari în stilul indirect: Nilă mormăi ceva care putea să însemne că tatăl său vorbeşte să nu tacă. O luă pe lângă garduri, călcând în acelaşi fel cu mormăitura, adică, sigur, să nu se ducă nimeni, dar uite că se duce şi te sileşte şi pe tine să te duci (M. Preda, Moromeţii). 3. PERSONAJUL. PORTRETUL LITERAR Personajul literar (persona, lat.– mască de teatru, rol, actor) este o prezenţă prin intermediul căreia scriitorul îşi exprimă indirect concepţiile, reprezentările, ideile în opera epică sau dramatică. Ca instanţă narativă principală, personajul reprezintă un element esenţial în structura textului epic sau dramatic. Reprezentând oameni transfiguraţi artistic, fiinţe imaginate de scriitor, devenite actanţi ai întâmplărilor narate sau prezentate ca acţiuni scenice, personajele au fost numite în chip diferit de teoreticienii artei literare: „fiinţă de hârtie” (R.Barthes), „fiinţă ficţională” (Toma Pavel), actant (A.J. Greimas), actor (J. Lintvelt), erou (M. Bahtin, J. Lintvelt). În Dicţionar de termeni literari, criticul Mircea Anghelescu defineşte personajul literar ca „persoană, prezentată după realitate, sau rod al ficţiunii, care apare într-o operă epică sau dramatică, fiind integrată prin intermediul limbajului în sistemul de interacţiuni al acesteia". Funcţiile personajului sunt determinate de structurile specifice textului narativ şi de opţiunile estetice ale scriitorului: personaj obiectiv (actantul): este urmărit în planul evenimenţial, având numai funcţie actanţială (îşi joacă rolul în acţiunea narată sau reprezentată scenic); este textualizat prin indici ai persoanei a III-a; personajul-reflector (raisonneur): erou învestit cu funcţie reflexivă, dublată frecvent de funcţia actanţială; observă, formulează judecăţi de valoare, cugetări, în discurs asertiv sau apodictic; persoana a III-a / I;  personaj-focalizator: „personaj din al cărui punct de vedere se prezintă situaţiile şi evenimentele narate” (G. Prince); are funcţie de observator care poate fi asociată funcţiei actanţiale („persoana a III-a ca protagonist” – N. Manolescu)  personaj-narator, eroul devenit „voce” narativă, având funcţii narative multiple: relatează evenimente (eul narator / narant); textualizat ca narator homodiegetic (dominanta: persoana I ); 42 are rol actanţial (eul narat); narator autodiegetic, deci protagonist care „se povesteşte pe sine"; poate avea funcţie actorială: „joacă” mai multe roluri, interpretează o partitură pe mai multe voci ; are rol de regie („regizează intrările în scenă” ale celorlalţi eroi; le citează discursul în propriul discurs)  personaj-narator auctorial este cel căruia îi este atribuit rolul de creator al textului (erou-scriitor, în romanul despre roman / roman indirect, în romanul-jurnal, în romanul epistolar şi în toată proza postmodernistă); personaj-narator-martor: are rol narativ şi funcţie de regie, nefiind implicat în conflict (pers. I / a III-a) personaj-narator-mesager: funcţie narativă şi de regie, „voce” narativă care relatează evenimente auzite de la un alt povestitor (relatarea la persoana a III-a prevalează asupra persoanei I); Tipologia personajelor literare este definită ca „reprezentare convenţională a unei categorii umane (sociale sau psihologice) întrupată într-un personaj literar, care concentrează anumite caracteristici stabile, permanente, definitorii." (M. Anghelescu). Diversitatea tipologică a eroilor literari are ca premisă diversitatea tipurilor umane, fiind, în acelaşi timp motivată de opţiunile estetice diferite ale „şcolilor literare”, ale fiecărui scriitor. Personajul tipologic este eroul reprezentativ pentru o largă categorie umană sau estetică:  tipologiile general-umane sunt configurate încă din literatura Antichităţii şi perfecţionate de clasici (eroul, avarul, ipocritul, fata bătrână, cocheta, naivul, visătorul, cugetătorul etc.);  tipologiile sociale (ţăranul, soldatul, aristocratul, burghezul parvenit, intelectualul, artistul etc.) sunt „obiectul de observaţie” al realiştilor, iar în versiuni parodice, al postmoderniştilor;  tipologiile estetice vizează canonul impus de o şcoală literară, de un curent; astfel, se poate vorbi despre personajul clasic (tipologic, plat, static) sau despre eroul romantic (atipic, complex, dinamic), despre personajul realist (tipologic, „rotund”, dinamic) ori despre cel modern (individualizat, dilematic, contradictoriu, relativizat) etc. În literatura secolului al XX-lea (literatura modernistă, existenţialistă, literatura absurdului, neomodernistă, postmodernistă), eroii nu mai sunt construiţi ca individualităţi „coerente”, având o identitate vagă, fiind surprinşi în căutarea sinelui. Noile modele sunt personajele „pulverizate” în „voci” (care îşi certifică existenţa numai prin actul de limbaj) sau roluri / măşti, personajele contradictorii, „contrapunctice”, cu dublă / multiplă personalitate, „omul fără însuşiri”, ins absurd, nonerou, personaj „sucit”, bufon, nebun, parodic etc. Identitatea textuală este conferită prin nominalizare simbolică (sau „de serie”, ori prin absenţa numelui), prin raportare la propria existenţă (memoria afectivă), la limitele existenţiale, la ideea de libertate etc. Alte tipuri de personaje sunt: personajele „caractere”: personaje unitare, cu trăsături complexe focalizate pe o dominantă morală (după modelul personajelor balzaciene); personajul arhetipal: personaj cu grad mare de convenţionalitate, reprezentând un model originar, un erou exemplar, mitic, legendar, de basm; 43 personajul simbolic: erou de natură categorială, învestit cu puternice semnificaţii morale sau psihologice; personajul alegoric: vietăţi, plante, obiecte, concepte personificate, cu valenţe accentuate de semnificare; personaj parodic: personaj construit într-un registru caricatural / ironic / ludic; antieroul, omul „sucit”. După alte criterii de clasificare, personajele pot încadrate în mai multe categorii: - personaj principal: situat în centrul unui plan narativ care participă la toate momentele subiectului (protagonist / antagonist); - personaj secundar: prezenţă constantă, fără a participa la toate evenimentele; - personaj episodic: apare într-o singură secvenţă, fără a fi implicat în conflict: P E R S O N A J U L - personaj pozitiv: întruchipează ideile de bine, de frumos, de adevăr, de justiţie; - personaj negativ: reprezintă maleficul; - personajul plat: erou „construit în jurul unei singure idei sau calităţi” (E.M.Forster); - personajul rotund: personaj având trăsături complexe uneori contradictorii (eroi dilematici); - personaj real(ist): creat prin mimesis, veridic, cu trăsături inspirate din realitate; - personaj fabulos / fantastic: însuşiri supranaturale; uman / nonuman. - personaj individual: cu identitate precizată, cu trăsături psihosociale particulare; - personaj colectiv: grup uman / alegoric cu trăsături specifice, acţionând sinergic; - personaj generic (conceptual): reprezintă idei, atitudini supraindividuale; „voce”/ „voci”, ipostaze umane tipice. 44 Portretul literar. Mijloace de caracterizare a personajului Portretul literar (fr. portrait – descriere a unei persoane) este un procedeu literar şi un tip de discurs descriptiv care constă în prezentarea unui personaj literar prin reliefarea elementelor definitorii (trăsături fizice, morale, psihice, model comportamental, raport cu realitatea / cu alte personaje, viziunea auctorială sau cea a unui personaj / a unei comunităţi asupra lui); sistemul de semne stilistice prin care este desemnat / individualizat personajul. „Prin caracterizare a personajului înţelegem sistemul de motive legat nemijlocit de personajul dat” (Boris Tomaşevski). Portretul poate fi în proză / în versuri; la realizarea lui se poate apela la oricare mod de expunere (naraţiune, dialog, monolog).  Funcţiile portretului literar sunt: - funcţia de informare (referenţială) se realizează prin enumerarea caracteristicilor care permit identificarea, individualizarea şi diferenţierea unui personaj; frecvent, această funcţie este activată printr-un portret iniţial (asociat primei apariţii în spaţiul ficţiunii a personajului – tip de portret impus în romanul realist de Balzac); - funcţia anticipativă: portretul e construit ca un cumul de premise care justifică evoluţia eroului; - funcţia simbolică este activată mai ales de portretele unor personaje ce sunt purtătoare ale unor valori etice, estetice, ontologice, gnoseologice; pot apărea în povestiri mitice, în naraţiuni alegorice, în parabole; - funcţia asertivă este aleatorie; e semnalizată la nivel textual prin indici ai implicării afective în discursul portretistic care figurează un model uman, un ideal, ori un antimodel; - funcţie de structurare a imaginarului artistic: portretul poate deveni un motiv ordonator al viziunii, ca în Domnişoara Christina de M. Eliade ori în Sărmanul Dionis al lui Eminescu, Portretul oval de E.A. Poe; - funcţie de parodiere a unor clişee portretistice / destructurare a unor toposuri (antiportretele lui Urmuz „iau naştere printr-o condensare caricaturală […], pornind de la sugestiile unui nume […]. Prin procedeul lecturii literale a imaginilor şi a metaforelor, Urmuz creează substanţa imaginară a personajelor. ” – Corin Braga).  Tipuri de portret literar Portretul fizic este construit pe o dominantă exterioară; acest tip de portret însumează caracteristici ale înfăţişării personajului, trăsături legate de fizionomie, poate descrie ţinuta, vestimentaţia etc.; la nivelul discursului: termeni concreţi de tip anatomic, câmpuri lexicale care numesc percepţii senzoriale; Portretul moral detaliază calităţile sufleteşti / defectele, trăsăturile de caracter, sistemul de valori, principii etice după care se conduce personajul; specific romanului realist / tradiţional („doric” – N. Manolescu: „Preponderenţa moralului asupra psihologicului: subiectul se pierde în obiect. Caracteriologie, tipicitate”); se realizează prin enunţuri care dezvoltă concepte etice, categorii ale conştiinţei şi ale afectelor; Portretul psihic surprinde caracteristici ale personalităţii eroului, aptitudini înnăscute („zestrea” genetică) sau dobândite (natură introvertită / extravertită; temperament 45 impulsiv, coleric / melancolic, ezitant; fire raţională, lucidă / pragmatică / pasională / visătoare / şovăielnică / contradictorie, imprevizibilă; gândire logică / asociativă / imaginativă / creativă / practică etc.); este utilizat frecvent în proza modernă, „ionică” în care „valorile dominante sunt de ordin personal. Autenticitate, interioritate, intimitate.” (N. Manolescu); textualizat mai ales prin vocabular abstract (termeni specializaţi sau nu din sfera gândirii, a cunoaşterii, a psihologiei / psihanalizei, din sfera manifestărilor comportamentale); Portretul complex (mixt) însumează trăsături fizice, trăsături de caracter şi de personalitate.  Procedee de caracterizare: mărci stilistice directe şi / sau indirecte Caracterizarea directă este o modalitate clasică, formalizată, mai ales ca discurs descriptiv de tip portret; se poate realiza prin convergenţa unor focalizări / perspective diferite: din perspectiva naratorului: focalizare zero sau externă, discurs heterodiegetic (la persoana a III-a); din perspectiva externă a altor personaje: obiectivă sau subiectivă, discurs adresat sau nonadresat, la persoana a II-a sau la persoana a III-a; poate conduce la pluriperspectivism intradiegetic; aceste perspective multiple pot fi convergente, determinând un personaj unitar şi coerent sau divergente, având ca efect relativizarea personajului, distrugerea coerenţei, până la„pulverizarea” personajului; prin autocaracterizare: perspectivă internă, subiectivă; discurs homodiegetic – monolog (interior). Caracterizarea indirectă valorifică tehnica sugestiei spre a confirma sau infirma caracterizarea directă; în proza comportamentistă este unica modalitate de sugerare a reliefului moral şi psihic al personajului: (pre)numele, porecla (cognomenul) – nivel cu mare potenţial de semnificare / de simbolizare; modelul comportamental: fapte, atitudini faţă de valorile existenţiale, reacţii fiziologice; caracteristici cognitive: experienţe de cunoaştere, reprezentări, idei, gânduri, dileme morale etc.; caracteristici ale personalităţii: acte de voinţă, manifestări ale temperamentului, interese, aptitudini; actele de comunicare: vorbire, limbaj, clişee verbale, accente, ritm, gestică, mimică, ticuri nervoase; regim afectiv şi instinctual: stări emoţionale, sentimente, afinităţi, trăiri empatice, percepţii, instincte; raport supraeu – eu – sine (eul conştient / subconştient / inconştient); ipostaze, evoluţie; identitatea socială, raport cu realitatea, interacţiune cu celelalte personaje; descrierea mediului familial / social, descrieri de interior, descrieri de natură cu rol în caracterizare. 46 4. CONCEPTE SPECIFICE (NARATOLOGIE) CONCEPT DEFINIŢIA ■ Totalitatea reprezentărilor scriitorului despre univers, despre structuri ale existenţei şi condiţia umană, despre destinul creaţiei şi al artistului, având finalitate cognitivă şi estetică în opera literară. VIZIUNE ARTISTICĂ lat. structura – construcţie ■ Modalitate de configurare a universului ficţional, după o logică artistică internă, determinând polarizarea unei / unor arii tematice şi a unei reţele de motive pe unul sau mai multe planuri; acestea pot fi: - plan narativ, în care se cristalizează un fir epic / un „desen” epic alcătuit din 2-3 fire epice (plan „supraetajat”); e dinamizat de unul sau mai multe conflicte; STRUCTURA TEXTULUI LITERAR - plan analitic în care se detaliază universul lăuntric al eroilor (conştient, subconştient, inconştient; psihologia / trăirile / reflecţiile / dilemele la nivelul raţiunii, al conştiinţei, al afectelor; conflicte interioare; - plan eseistic, al comentariilor naratorului, al aserţiunilor sale, al asociaţiilor libere de idei, al divagaţiilor; - plan-cadru / plan monografic, care însumează macro-structuri ale universului ficţional: repere spaţio-temporale, elemente definitorii ale unei societăţi / clase etc. - planul auctorial poate dubla planurile configurate în text, îndeplinind funcţiile metatextului. ■ tipar (paradigmă, matrice) care generează o schemă, o reţea internă a elementelor esenţiale ale textului literar, văzut ca un „corpus". fr.composition – asamblare a părţilor unui întreg ■ Mod de organizare internă a textului reflectat în: COMPOZIŢIA DISCURSULUI ARTISTIC - alcătuirea formală a operei (volume ale unui ciclu, părţi, capitole, episoade narative, secvenţe); - formula narativă / tiparul epic: „povestirea în povestire / povestirea în ramă, jurnalul comentat etc.; - principiile compoziţionale / criteriile de organizare a textului (ex: organizarea în cronologie lineară, în simultaneitate / în discontinuitate a evenimentelor) tehnici narative, ritmul epic, strategii discursive. OBSERVAŢII / EXEMPLE - Este realizată cu ajutorul tuturor structurilor operei (teme, motive, subiect, personaje, structuri narative, dramatice sau lirice, imagini artistice, tropi. - Gradul de complexitate a structurilor narative este element de diferenţiere între specii: 1. proza scurtă (fabula, schiţa, anecdota, basmul, poemul, balada) se structurează pe un singur plan narativ, în care se schiţează şi un cronotop (context situaţional al acţiunii) redus la repere schematice / convenţionale; 2. proza nuvelistică se structurează în nuvelă pe două planuri: - nuvela istorică alătură planului narativ un plan-cadru în care se schiţează un tablou de epocă; - nuvela fantastică asociază două planuri narative (unul al realului, altul al irealului / al fantasticului) care fuzionează în final; - nuvela psihologică se construieşte prin alternanţa între planul evenimenţial şi planul analitic (al conştiinţei, al psihicului); 3. romanul are o structură complexă, adăugând planurilor narative un plan analitic şi unul monografic; C. Petrescu construieşte şi un plan auctorial, izolat în notele de subsol. - Legile clasice ale compoziţiei sunt bazate pe echilibru, armonie, simetrie, circularitate, cronologie; - În proza modernă, principiul compozi-ţional al cronologiei este înlocuit cu cel al memoriei involuntare (afective), cu tehnica paralelismului epic, a simultaneităţii / a discontinuităţii, a colajului / a decupajului, a contrapunctului, a playbackului etc. 47 MODURI DE EXPUNERE lat. narratio – povestire, istorisire ■ Mod de expunere / de organizare textuală, constând în relatarea unor evenimente, într-o succesiune de secvenţe temporale (structură sintagmatică): - însumează „fabula” („povestea”, „istoria”, şirul de întâmplări) şi „discursul” (textul, modalităţile narării); NARAŢIUNE - categoriile naraţiunii literare sunt: 1. timpul povestirii, al discursului; 2. aspectele naraţiunii (modul în care se raportează naratorul la discurs); 3. modalităţile naraţiunii: modul în care naratorul expune fabula: prin reprezentare (dialog, monolog), prin relatare (naraţiune heterodiegetică sau homodiegetică -Tz. Todorov, Categoriile naraţiunii literare). lat. descriptio – zugrăvire ■ Mod de expunere / secvenţă textuală cu rol de pauză narativă, constând în substituirea discursului diegetic cu un discurs enumerativ / figurativ organizat tematic: peisaj, interior, obiect, fenomen, eveniment, (tablou static/dinamic) sau personaj (descriere-portret). DESCRIERE ■ Mod de expunere / unitate textuală însumând o suită de replici prin care vocile personajelor înlocuiesc discursul naratorului, conferind viziunii caracter scenic. DIALOG ■ Mod de expunere / secvenţă textuală ce constă în redarea în stil direct a unei replici mai ample a unui personaj, sau a reflecţiilor acestuia (monolog interior); MONOLOG - strategie discursivă specifică naraţiunii homodiegetice (proza confesivă, formula jurnalului etc.); - în proza postmodernă: monologuri pe diverse voci (monologul narativ / adresat / reflexiv / eseistic etc.). - Este fundamentală în epica tradiţională;. - În opera modernă, îşi pierde relevanţa, devenind adesea un pretext. ■ Naraţiunea ca discurs cuprinde: - nucleele narative (episoade, evenimente); - indicii (descrierea personajelor, a cadrului şi a „obiectelor”); - catalizele (desfăşurarea faptelor); - informaţiile, cu rol de a situa acţiunea în timp şi spaţiu (contextului situaţional); - personajele / actanţii (după R. Barthes). - „O secvenţă de suprafaţă care se opune dialogului, povestirii etc.” (A.J. Greimas); - suspendă temporalitatea, fiind structurată mai ales spaţial şi sincronic (paradigmatic); - poate fi asumată de narator /de un personaj - poate fi obiectivă, subiectivă sau simbolică. - În proza postmodernă,deconstruirea textului narativ clasic determină „suprapunerea vocilor” (stil indirect liber / indirect înlănţuit). - Dezvoltarea componentei retorice se realizează pe patru niveluri stilistice: 1. fonetic: elemente paraverbale specifice; 2. morfologic: ocurenţa indicilor persoanei I; 3. sintactic: topică afectivă, mărci ale oralităţii 4. lexico-semantic: limbaj personalizat, sensuri conotative, variaţie stilistică, reţele lexicale. CONSTRUCŢIA SUBIECTULUI ÎN OPERA EPICĂ lat. subjectus = ceea ce este spus ■ Seria evenimenţială ce alcătuieşte fabula / trama narativă; conţinutul operei literare epice sau dramatice, organizat într-un tipar narativ specific: SUBIECT - subiectul poate fi considerat un ansamblu dinamic de situaţii-tip, devenite funcţii, cu rol de structurare a diegesisului, cu grad mare de stabilitate. -În proza tradiţională, unitatea subiectului este asigurată de principiul cronologic şi de conflictele care se amplifică gradat; - de-construcţia postmodernă a schemei narative clasice anulează indicii de coerenţă textuală: temporalitate lineară, organizare paradigmatică a momentelor subiectului, raport stabil între instanţele narative etc. 48 lat. conflictus = ciocnire, şoc ■ Structură textuală specifică operei epice/ dramatice desemnând liniile de forţă ale acţiunii între care se instituie o opoziţie, o tensiune cu funcţie de cataliză; CONFLICT - dezacord între interese, fapte, caractere, personaje, principii, idei, pasiuni care generează situaţia conflictuală şi motivează acţiunea. lat. prologus = vorbire înainte, preambul 1. Introducere explicativă, cu rol de premisă; PROLOG 2. Primă secvenţă a operei cu o accentuată funcţie retorică, menită să indice o cheie de lectură / un cod de semnificare, ori să comunice mesajul operei. ■ Secvenţă textuală introductivă (urmând incipitului), în care se detaliază contextul situaţional al acţiunii (cronotopul), precum şi índicii paradigmatici ai personajelor; EXPOZIŢIE - situaţia iniţială. lat. Intricare – a complica; fr. intrique – uneltire, intrigă 1. Totalitatea întâmplărilor determinante ce se succed într-o anumită ordine (simplă / complexă, tipică / atipică) după un model structurant clasic, romantic, realist etc. INTRIGĂ 2. Situaţia concretă care instituie conflictul operei epice sau dramatice, generând un raport de forţe contrare prin care se modifică situaţia iniţială. ■ Secvenţă textuală de maximă tensiune a conflictului, în care evoluţia ulterioară a personajelor este greu previzibilă. PUNCT CULMINANT ■ Momentul ultim al subiectului, în care se rezolvă conflictul şi se finalizează evoluţia personajelor; DEZNODĂMÂNT - situaţia finală. lat. epilogus = concluzie ■ Secvenţă finală, urmând deznodă-mântului, prezentând succint evoluţia în timp a personajelor sau ultimele consecinţe ale acţiunii; EPILOG ■ în retorică: partea finală a discursului în care oratorul rezuma argumentarea, reiterând şi întărind ipoteza. - Conflicte exterioare: de idei, de interese, economic, social, politic, moral, religios, etnic, erotic, existenţial etc.; - conflicte interioare: de natură morală, psihologică, volitivă, intelectual-cognitivă (criză de identitate / de valori, criză de conştiinţă, criză existenţială etc.). - În teatrul antic, prologul angaja frecvent protagonistul sau anunţa deznodământul. - În Prologul la Ciocoii vechi şi noi, N. Filimon schiţează un portret generic al ciocoiului, în maniera „fiziologiilor” paşoptiste. - O caracteristică a romanului balzacian (preluată şi de G. Călinescu) este situarea precisă în spaţiu şi timp, încă din incipit. Expoziţiunea continuă cu descrierea mediului (printr-o tehnică a cercurilor concentrice) care are funcţie de caracterizare. - În romanele sau dramele moderne (ex: Patul lui Procust de C. Petrescu, piesa Livada cu vişini a lui Cehov), intriga îşi pierde importanţa, interesul naratorului / dramaturgului nemaifiind orientat spre evenimentul exterior, ci spre devenirea lăuntrică a personajului şi spre „situarea existenţială a omului”. - În „Mioriţa” nu există un punct culminant în registrul epic, ci un moment de tensiune maximă în registrul liric (celebra alegorie). - Poate fi: logic (previzibil), neprevăzut (de tipul „deus ex machina”, sau al „accidentului” modern) absurd sau indecis (final deschis). - Epilogul izolat al romanului Ultima noapte de dragoste, întâia noapte de război (apărut ca notă infrapaginală în Patul lui Procust) e într-o relaţie contrapunctică faţă de finalul primului capitol, care impune motivul dezertării. 49 SPECII ALE GENULUI EPIC fr. epopée, gr. epos, epopoia  Clasificare: eroică, filozofică, religioasă ■ Specie în versuri a genului epic (poezie epică), istorică, eroicomică; naraţiune de mari proporţii, proiectând Se relatează întâmplări eroice, legendare sau întâmplări eroice într-o aură miraculoasă. istorice la care participă şi forţe supranaturale; epopee Se deschide cu invocaţia către muză. lat. ballare; fr. ballade = cântec de joc, dans Clasificare: vitejeşti, haiduceşti, istorice ■ Poezie narativă, populară sau cultă, păstoreşti, fantastice, familiale dezvoltând teme eroice, istorice, legendare, Naraţiunea inserează şi elemente lirico-fantastice. dramatice, real şi fabulos; balada modernă baladă este echivalentă poemului filosofic. lat. poema; gr. poiein, poiima = poem Clasificare: eroic, didactic, sociogonic • Creaţie literară în versuri (sau în proză) de filosofic; în proză: Bucăţi de noapte de mari proporţii, în care inspiraţia lirică se G. Bacovia poem asociază cu cea epică. accepţie modernă: poezie reflexivă în care ideea filosofică e dezvoltată într-o structură lirico-epică sau lirico-dramatică. slav basnî = născocire Clasificare: fantastice (dominate de • Specie epică în care se narează întâmplări elementul miraculos); nuvelistice (cu fabuloase, având drept personaje eroi cu elemente reflectând realitatea concretă) şi puteri supranaturale; animaliere (dezvoltate din vechi legende •”oglindire a vieţii în moduri fabuloase” (G. totemice, contaminate cu alegoriile). Călinescu) I se atribuie origine indo-europeană • tema triumfului binelui se dezvoltă (fenomenul poligenezei) şi surse mitice, frecvent prin motivul călătoriei iniţiatice, legendare, onirice; basm marcat de cele trei probe, pe care se Compoziţional, se remarcă prezenţa structurează schema epică. formulelor tipice (iniţiale, mediane, finale). lat. legenda = naraţiune; ceea ce trebuie citit Clasificare: mitologice (ex: cosmogonice) • Specie epică în care se explică, prin şi religioase (hagiografice), etiologice cauzalitate magică, originea, însuşirile, (explicând originea şi caracteristicile unor caracteristicile unor fragmente ale universului elemente de floră, faună, forme de relief, (astre, plante,vietăţi, forme de relief); toponimice) şi istorice; legendă • Narează întâmplări miraculoase într-un Eroii sunt adesea făpturi imaginare, amestec de adevăr şi ficţiune. asemănătoare celor din basme (pitici, zâne, Muma-Pădurii etc.). slav. iz nova = din nou; (lat. facetia) Au în vedere viaţa socială şi familială, • Scurtă naraţiune cu intenţii umoristico- relaţii, defecte umane; snoavă satirice, în care domină elementele realiste. Eroi ai snoavelor româneşti sunt Păcală şi Tândală. slav povesti = a istorisi Interesul nu se centrează în jurul 1. În sens general,desemnează naraţiunea ca personajului, ci al situaţiei; caracter etic, modalitate de existenţă a genului epic; exemplar; 2. Specie a genului epic, cu o acţiune redusă Organizarea discursului narativ este deter-la un episod, narat din perspectiva unui minată de relaţia narator-receptor, personaj-narator, martor sau actant; implicând: povestire (naraţiune subiectivizată). • oralitatea(dialog între narator şi “ascultător” • ceremonialul “istorisirii” (sistemul de convenţii, arta de a povesti: crearea atmosferei evocatoare, motivarea deciziei de a istorisi, formulele adresative, tehnica amânării etc.). 50 it. schizzare = a creiona (fugitiv) Sinonim cu “momentul” (Caragiale) • Forma cea mai concentrată de naraţiune Acţiune lineară, compoziţie riguros în proză, având un număr redus de personaje; dirijată spre deznodământ; stil concis; instantaneu epic cu acţiune episodică, Selectează veridicul, semnificativul şi simptomatică. tipologicul. schiţă • Surprinde un singur episod din existenţa personajelor. lat. fabula = povestire Personajele sunt animale, plante, lucruri 1. Succesiunea de fapte (anecdotica, puse în situaţii omeneşti. fabulaţia) din care se constituie acţiunea unei Poate fi în proză sau în versuri, adesea opere literare; este dramatizată; fabula 2. Specie a genului epic, scurtă naraţiune Are caracter moralizator, satirizând alegorică. anumite trăsături de caracter sau forme de comportament. fr. nouvelle; it. novella = noutate, nuvelă Clasificare: romantică, realistă, • Naraţiune în proză cu un singur fir naturalistă; istorică, fantastică, epic/fabulativ, urmărind un conflict unic, filosofică, psihologică, anecdotică; concentrat şi o intrigă riguros construită; Are, frecvent, un caracter obiectiv, • personaje puternic conturate. prezentând fapte verosimile (tendinţă de nuvelă obiectivare). fr. roman Clasificare: medieval, romantic, baroc, • Naraţiune în proză, de mare întindere, cu realist, naturalist modern; roman-frescă, acţiune complexă, desfăşurată pe mai multe epopeic, roman-cronică (istorică sau de planuri, cu intrigă complicată cu personaje familie), psihologic, intelectual, alegoric, numeroase. fantastic, mitic, absurd, satiric, parodic, • „Romanul e un substitut al morţii: vrea să epistolar, romanul comportamentist fixeze un destin…Romanul a înlocuit ideea de american, roman-jurnal, roman-parabolă, eternitate. Romanul modern e o creaţie care se roman-eseu, S.F., antiromanul etc. roman foloseşte de o povestire pentru a exprima structurile şi perspectivele narative sunt altceva. El continuă să reprezinte totalitatea foarte diverse, de la „punctul de vedere omului modern.” (R.M. Albérès, Istoria omniscient” tradiţional, la naraţiunea romanului modern) impersonală, comportamentistă ori mediată de conştiinţa unui personaj, de la cronologie, la metamorfoze ale timpului, de la topos real, la alegorizarea spaţiului etc. fr. essai = încercare termen pus în circulaţie de Montaigne • Creaţie „de graniţă” conţinând diverse “Eseuri”, 1580; în literatura română: Al. reflecţii, într-o înlănţuire subiectivă de mare Odobescu „Pseudokyneghetikos”; libertate asociativă; «Operă aparţinând unui „gen semiliterar”, • Formă de notaţie a unor observaţii la intersecţia structurilor imagistice şi personale, cu caracter reflexiv, cu o deplină ideologice, o interferenţă de lirism şi libertate a asociaţiilor şi a formei. reflexie.» (A. Marino) eseu 51 5. ELEMENTE DE STRUCTURĂ ŞI DE COMPOZIŢIE ÎN TEXTUL DRAMATIC GENUL DRAMATIC reprezintă o formă complexă de artă, în care operei literare scrise cu scopul de a fi reprezentată scenic, i se adaugă elemente / modalităţi de expresie specifice artei teatrale, spre a deveni un spectacol. Viziunea despre lume, ideile, concepţiile, sentimentele scriitorului dramatic sunt obiectivate prin intermediul personajelor, al acţiunii scenice şi al modalităţilor spectacolului. Discursul direct al scriitorului se limitează la didascalii – text nonliterar cu funcţii pragmatice care are rol directiv în montarea spectacolului. Creaţia dramatică este o formă de artă sincretică, având un dublu sistem de semnificare (dualitate semiotică15): discursul dramatic (dialogurile şi monologurile rostite pe scenă) şi limbajele scenice (forme nonverbale, specifice, de semnificare: jocul scenic al actorilor, decorul, recuzita, fundalul sonor, jocul de lumini etc.). Opera dramatică însumează textul literar propriu-zis (discursul dramatic concretizat ca dialog şi monolog dramatic), paratextul reprezentat de didascalii (cuprinzând lista de personaje şi precizările care însoţesc numele acestora, indicaţiile scenice propriu-zise şi notaţiile privind unităţi compoziţionale – acte, scene, tablouri) şi metatextul alcătuit din elementele spectacolului dramatic (ansamblul mărcilor particulare ale artei dramatice: regie, scenografie – decor, costume, recuzită, coloană sonoră, lumini etc. – şi jocul scenic al actorilor). Elementele spectacolului vizează arta literaturii şi arta dramatică reunind perechi ale instanţelor teatrale, sub regimul unui principiu specific, cel al „dublei enunţări” (Anne Ubersfield): DUALITATE SCRIPTURALĂ: Textul propriu-zis Textul didascalic DUALITATE SEMIOTICĂ: Discurs dramatic Limbaje scenice DUALITATE SCENICĂ spaţiu scenic concret spaţiu scenic ficţional timp real (al spectacolului) timp teatral ficţional DUALITATE AUCTORIALĂ: Scriptorul (dramaturgul) Regizorul Imagine teatrală DUALITATE ACTORIALĂ: Actorul - persoană reală Personajul - persoană ficţională 15 Semiotica – ştiinţă care studiază sistemele de semne întrebuinţate în sfera vieţii sociale. „Orientare larg răspândită în gândirea teoretică contemporană, care studiază fenomenele şi în special faptele de cultură ca sisteme de semnificare şi procese de comunicare. (fr. sémiotique, cf. gr. semeiotike < semeion – semn)” – Dicţionar de neologisme 52 Spectacolul teatral se structurează pe trei paliere: Discursul dramatic (dialogul şi monologul scenic) are ca referent ficţional universul „povestit” în replicile personajelor. Acţiunea dramatică reuneşte trei elemente: evenimentele petrecute pe scenă şi evenimente relatate (subiect: „istoria” / „fabula”); situaţiile surprinse prin limbaj scenic (simboluri audiovizuale, metaforă / parabolă / alegorie scenică); structurile dramatice (principiile „desenului epic”). Limbajele scenice au în vedere elemente specifice artei dramatice: jocul scenic al actorilor, pantomimă, costume, decor, mobilier, recuzită, efecte sonore, lumini etc. Compoziţia operei dramatice are ca semn distinctiv unităţile compoziţionale specifice (acte, tablouri, scene); principiile şi tehnicile compoziţionale au evoluat, de la teatrul aristotelic în care scena era un spaţiu al mimesisului, iar dramaturgul crea un analogon idealizat al realităţii, la teatrul secolului al XX-lea, devenit spaţiu al exprimării, prin convenţiile teatralităţii, a unei viziuni despre lume şi despre condiţia umană, un loc al dezbaterilor generate de complexitatea vieţii reale şi dilemele omului modern precum: în teatrul clasic – progresia acţiunii prin înlănţuirea evenimentelor, procedeul acumulării exponenţiale a evenimentelor (tehnica „bulgărelui de zăpadă”), construcţia piramidală a „fabulei”, procedeul răsturnării spectaculoase de situaţie („deus ex machina”), tehnica quiproquoului (substituire de persoane), tehnica travestiului (apel la deghizare, la „mască"), tehnica imbroglioului (încurcături, confuzii de personaje), tehnica simetriilor / a repetiţiei situaţiilor dramatice;  în teatrul modern – numit şi „dramaturgie fără evenimente” – situaţiile dramatice se succed prin asociaţii de idei, prin aglutinarea întâmplărilor mărunte care sunt aduse la nivelul conştiinţei de fluxul memoriei. Logica „acţiunii" ia modelul unei curbei imprevizibile a vieţii interioare, fabulaţia se bazează pe un desen epic primordial, compoziţia este circulară sau sinusoidală, în formă de spirală sau atectonică. Construcţia subiectului în opera dramatică este influenţată de imperativul duratei limitate a spectacolului (2-3 ore) şi de cel al convenţiilor teatrale: Expoziţiunea este concentrată, fiind înlocuită uneori prin prolog. În teatrul modern, propune o situaţie simbolică (solitudinea omului în univers, confruntarea fiinţei cu absurdul, cu timpul, cu limitele condiţiei umane etc.) sau o ipostază umană semnificativă (artistul, însinguratul, fiinţa alienată, omul în căutarea Divinităţii, a sensului existenţei etc.). Intriga puternic evidenţiată, surprinde evenimentul cel mai important sub aspectul cauzalităţii, reliefând conflictul dramatic de mare intensitate. Teatrul contemporan propune nu un eveniment, ci o situaţie-limită configurată prin limbaj (sfidarea destinului, sentimentul trecerii timpului, de exemplu). Desfăşurarea acţiunii este configurată tradiţional, ca succesiune cronologică, lineară, de evenimente / ca serii progresive de situaţii dramatice (climax) sau 53 modern, ca progresie generată de „evoluţia" spirituală a personajelor, de succesiunea stărilor de conştiinţă (obsesii, angoase, coşmaruri). Punctul culminant este foarte bine marcat, spre el convergând toate evenimentele „fabulei". Dramaturgul modern multiplică momentele de maximă încordare a relaţiilor dintre personaje, ori de irepresibilă tensiune în conştiinţa protagoniştilor, dispersând aceste momente după un desen epic sinusoidal. Deznodământul ia forma anticlimaxului, sau a epilogului, urmând rapid punctului culminant ori fiind chiar solidar cu acesta. În teatrul modern, deznodământul lipseşte frecvent sau reia situaţia iniţială, finalul deschis sugerând absenţa oricărei soluţii de rezolvare a conflictelor sau incapacitatea omului modern de a recupera certitudini, de a opta pentru valori autentice, de a acţiona. Teatrul modern de-construieşte nu numai subiectul, trama, ci şi structurile logice şi convenţiile dramaturgiei clasice: „O ultimă ipostază a tragicului în contemporaneitate, care nu poate fi ocolită, se datorează teatrului absurd sau al deriziunii, lui Eugen Ionescu, Samuel Beckett, Arthur Adamov, socotiţi autorii reprezentativi.[…] Spre deosebire de existenţialişti, în teatrul absurd nu există revoltă, nu există acţiunea personajului, nu aflăm posibilitatea unei opţiuni. Nu există conflict. Fatalitatea nu provoacă conflictul tragic, îi este consecinţa. [...] Fatalitatea ia locul timpului, îi anulează scurgerea. E veşnică. Veşnic este supliciul, moartea.” (Justin Ceuca, Evoluţia formelor dramatice) TEATRUL CLASIC TEATRUL MODERN - spaţiul scenic e construit după modelul spaţiul scenic construit prin apelul la simboluri (labirintul, „cutiei deschise"; matrice a existenţei în lumea contemporană, spaţiul închis / SPAŢIUL - sugerat prin decor şi prin indicaţii deschis, artificial / natural etc.); multiplicarea planurilor scenice; spaţiale, „invadarea spaţiului spectatorului etc.) tentativă - unitate de spaţiu în tragedia antică. de fuzionare a categoriilor realităţii: „spaţializarea timpului”. - timpul cai evoluţie a reprezentării este - timp u obiectiv,a perceput r ca trecere ireversibilă; timp TIMPUL - timp real l mitat al spectacolului;  m ltiplicare planurilo temporale: sugerat prin indicaţii scenice: subiectiv, reversibil, rememorate sau proiectat în viitor; timp fizic, linear / timp istoric - timp perceput ca încremenire în prezent, ca suită de (succesiune de evenimente reale); „acum", ca timp biologic; ca durată interioară, ca timp - unitate de timp în tragedia antică. imaginar / mitic etc.; timpul ca personaj invizibil. CONFLICT - element de mare forţă, declanşator de evenimente, construit frecvent pe opoziţia între două personaje sau grupuri de personaje. Structura tipologică a personajelor:  trăsături general-umane;  Sunt caractere, arhetipuri ale prostiei zgârceniei, lăudăroşeniei, ipocriziei...  În măsura în care arhetipul e şi el construit din acte şi gesturi mereu repetabile, poate să apară ca un stereotip (Northop Frye); PERSONAJELE  Individualizarea realizată prin no-minalizare sugestivă, date caracterio-logice, profil psihologic, detalii (vesti-mentare, comportamentale), ierarhie socială raportare la alte personaje etc. 54 conflictul (evidenţiat scenic prin dialogul conflictual) are la baza opoziţia dintre eu şi sine, dintre individ şi existenţă, dintre individ şi sistem. Eroii nu mai reprezintă individualităţi, ci valori, idei, atitudini supraindividuale (personaje generice: Soldatul, Mama etc. Nu este un „caracter”, ci un „ins" cu identitate vagă, aflat în căutarea sinelui, ins amorf / nonerou „sucit"/ bufon / nebun / liric / epic etc. Identitatea scenică e conferită prin limbaj şi comportament scenic, prin nominalizare de serie / absenţa numelui, prin raportare la propria existenţă / la spaţiu şi timp; „Privat de dimensiuni tragice autentice, noneroul din teatrul contemporan e ridicol prin prezenţa sa şi tragic prin rezonanţa implicaţiilor.” (Romul Munteanu) Limbajul e modalitatea principală de certificare a existenţei şi a luptei împotriva limitelor existenţiale; alegorizare, simbolizare, mitizare/demitizare, parodiere, scindare în „voci" etc. 6. CONCEPTE SPECIFICE (DRAMATURGIE) CONCEPT DEFINIŢIA gr. didascalia = caiet cu indicaţii destinat actorului ■ Totalitatea notaţiilor dramaturgului, scrise cu scopul de a preciza elementele reprezentării scenice: lista de personaje (în care apar simple notaţii de identificare sau elemente de caracterizare), precizările privind spaţiul, timpul şi unităţile compoziţionale (act, scene, tablouri), indicaţiile de regie. DIDASCALII ■ Unitate compoziţională specifică operei dramatice, diviziune principală reprezentând etape logice în desfăşurarea acţiunii scenice. ACT ■ Secvenţă a textului dramatic, determinată de modificarea prezenţei personajelor în spaţiul scenic (intrarea sau ieşirea în / din scenă); SCENĂ ■ este o subdiviziune a actelor unei piese de teatru; ■ termenul desemnează şi spaţiul destinat jocului actorilor. ■ Diviziune a textului dramatic care este marcată de schimbarea decorului; TABLOU ■ în dramaturgia contemporană, termenul „tablou” tinde să-l înlocuiască pe cel de „act”, spre a sugera absenţa unei acţiuni scenice propriu-zise. ■ Dialogul dramatic este principalul mod de expunere în teatru, element esenţial în conturarea personajelor, a acţiunii şi a mesajului operei; DIALOG DRAMATIC ■ ilustrează principiul dublei enunţări (doi emiţători: dramaturgul şi actorul / doi receptori: conlocutorul-personaj din scenă şi spectatorul din sală). ■ Formă de discurs teatral care constă într-o replică mai amplă rostită de către unul dintre personaje, în prezenţa sau în absenţa din scenă a altor actori; MONOLOG DRAMATIC ■ monologul adresat: discursul, tirada, monolog narativ; ■ solilocviul (personaj rămas singur în scenă); ■ apartéul (se face abstracţie de personajele din scenă). OBSERVAŢII / EXEMPLE - Indicaţiile de regie sunt notaţii parantetice referitoare la: detaliile tehnice ale montării spectacolului, elementele decorului, vestimentaţia şi jocul actorilor, mişcarea scenică. - sunt adresate echipei de practicieni (regizor, scenograf, actori etc.) alcătuind metatextul, ce are în teatru caracter directiv. - Pauza dintre acte se numeşte antract; - în teatrul antic şi în cel clasic, erau de obicei, patru acte. - În teatrul tradiţional, scena are forma „cutiei deschise”, fiind delimitată de spaţiul destinat spectatorilor prin rampă; - în sec. al XX, spaţiul scenic ia forme diverse: platouri cu „suprafeţe fracturate”, scena divizată (în plan orizontal / vertical), scena deschisă de formă circulară sau bifrontal. - În teatrul camilpetrescian este subdiviziune a actului („Jocul ielelor”: în actul I –5 tablouri, actul II – 4 tablouri, actul III – 3 tablouri); - piesa “Iona” este „tragedie în patru tablouri”. - Funcţiile comunicării activate prin dialogul dra-matic sunt cele ale oricărei situaţii de comunicare (poetică, referenţială, expresivă, conativă, fatică, metalingvistică – P. Jakobson); - funcţiile estetice ale dialogului dramatic sunt: de carac-terizare, narativă, descriptivă, reflexivă, argumentativă, explicativă. - Discursurile de la întrunirea politică (actul III) ale lui Farfuridi şi Caţavencu din O scrisoare pierdută; - tirada (marcat de arta retorică): monologul lui Ştefan, în actul III din Apus de soare; - monolog narativ: relatarea lui Dandanache despre scrisoarea „becherului” din O scrisoare pierdută; - solilocviu autoadresat: Iona de Marin Sorescu . 55 LIMBAJE SCENICE ■ Totalitatea elementelor prin care se realizează spectacolul: concretizarea didascaliilor, a viziunii regizorale (organizarea spaţiului scenic, recuzită etc.) şi a interpretării actorilor . ■ Totalitatea codurilor scenice prin care regizorul şi echipa sa comunică un mod personal de a interpreta opera dramatică pe care o pune în scenă, adăugând propriul mesaj la cel al dramaturgului. VIZIUNE REGIZORALĂ ■ Succesiunea de evenimente prezentate sau relatate scenic ; ACŢIUNE DRAMATICĂ SUBIECT / CONFLICT ■ Subiectul dramatic se constituie prin schimbul de replici şi prin acţiunea scenică; intriga / punct culminant /deznodământ; ■ conflictul este o componentă esenţială în opera dramatică, desemnând o opoziţie, o dispută, o tensiune prin care se motivează acţiunea; dezacord puternic reliefat între personaje / caractere, interese / pasiuni, idei / principii. - Precizarea „în zilele noastre” din O scrisoare pierdută îngăduie regizorilor o surprinzătoare actualizare prin vestimentaţia personajelor; viziunea regizorului şi jocul actorilor → o parodie modernă a piesei. - Este realizată cu ajutorul tuturor elementelor specifice spectacolului care sunt purtătoare de sens, diferenţiind „lumea” scenei de lumea reală (decor, costume, recuzită, scenografie, jocul actoricesc…). - Conflicte exterioare: de interese (economice), politice, sociale, etnice, erotic; de idei / principii morale, filozofice, existenţiale, religioase; - conflicte interioare: de natură morală, psihologică, volitivă, intelectual-cognitivă (criză de identitate / de valori, criză de conştiinţă, criză existenţială etc.). lat. comoedia; fr. comédie - Clasificare: comedie de moravuri, ■ Specie a genului dramatic în care sunt comedie de caractere, comedie bufă (de zugrăvite într-o manieră satirică situaţii), commedia dell‘arte (bazată pe tipuri umane, carenţe de caracter, improvizaţia actorilor). moravuri ale societăţii, într-un chip - Variante ale comediei: vodevilul, farsa, menit să stârnească râsul, având feeria; COMEDIE întotdeauna un final fericit. - Personificarea viciilor se face prin - „Comedia apare învestită cu atributele intermediul caracterelor şi al măştilor satirei şi ale criticii morale, comice, cu tendinţa inevitabilă de sistematizate într-un adevărat topos tipizare, defectele morale fiind univer-estetic.” (Adrian Marino) sale. „Observaţia comică se orientează spre generalitate şi tipologie. Tendinţa comediei este de a-şi reduce personajele la scheme morale abstracte, cu simplă funcţionalitate comică.” (A. Marino). ■ Categorie estetică din care fac parte situaţii , situaţii, replici, tipuri umane, moravuri care provoacă râsul; - este generat, de regulă, de un contrast între: aparenţă / esenţă, frumos / urât (Aristotel), valoare / nonvaloare, scop / mijloace, viu / mecanic (H. Bergson), intenţie / finalitate, efort / rezultatul derizoriu al acestuia; (Kant) COMIC - forme asociate: umorul, satira, ironia, sarcasmul, grotescul. - Tipuri de comic:  de moravuri (imoralitatea, corupţia etc.);  de situaţie;  de intrigă (situaţia-intrigă este hilară);  de caracter;  de limbaj;  comicul numelor proprii. 56 gr. tragodia = cântecul ţapului; fr. tragédie ■ Specie a genului dramatic bazată pe reprezentarea în acţiune a categoriei estetice a tragicului; operă dramatică în care sunt reprezentate personaje eroice în situaţii conflictuale fără ieşire, al cărui deznodământ este înfrângerea sau pieirea unor valori umane, în măsură să trezească spaima, compasiunea, mila. TRAGEDIE lat. tragicomoedia TRAGICOMEDIE ■ Specie a genului dramatic în care tragicul şi comicul sunt legate în aceeaşi structură, luminându-se reciproc (subspecie: farsa tragică). gr. drama = acţiune ■ Piesa de teatru în care un conţinut serios, uneori tragic, este prezentat într-o formă familiară, chiar comică; are un ton mai puţin elevat decât tragedia, prezentând o acţiune violentă sau dureroasă în care comicul se poate împleti cu tragicul. DRAMĂ - „Ceea ce contează în tragedie e un conflict real al libertăţii subiectului cu necesitatea obiectivă, care conflict nu se sfârşeşte cu înfrângerea unuia sau altuia, ci cu apariţia lor simultană în completă independenţă, cu victoria şi înfrângerea amândurora” (F.W. Schelling); „Subiectul tragediei e o luptă între existenţa exterioară finită şi aspiraţia interioară infinită.” (F. Schlegel) - conflict tragic = imposibil de anulat, fără soluţie: ► hybris = vina tragică. -„Privat de dimensiuni tragice autentice, noneroul din teatrul contemporan e ridicol prin prezenţa sa şi tragic prin rezonanţa implicaţiilor şi asocierilor pe care destinul său existenţial le poate trezi în conştiinţa spectatorului.” (Romul Munteanu) - Clasificare: dramă romantică, realistă (burgheză), modernă; dramă istorică, morală, dramă de idei, dramă expresionistă, dramă existenţialistă, absurdă, melodramă etc. 7. IMAGINARUL POETIC. STRUCTURAREA TEXTULUI LIRIC GENUL LIRIC (gr. lyra – liră, instrument muzical) reuneşte operele literare care se constituie pe baza categoriei estetice a liricului, ca text monologic (mai rar prin dialogism) cu o intensificare a funcţiei stilistice / poetice şi a celei emotive / expresive (R. Jakobson accentuează funcţia poetică – „opera poetică trebuie în realitate să fie definită ca mesaj verbal în care funcţia estetică este dominantă” –, asociindu-i funcţia referenţială în cazul poeziei epice şi funcţia emotivă pentru poezia lirică). Lumea sonoră şi ritmică a poeziei se alcătuieşte ca discurs autonom în care reprezentările, ideile, concepţiile, trăirile afective şi cognitive ale scriitorului se comunică direct. Trăsăturile intrinseci prin care se defineşte poeticitatea sunt: 57 caracterul subiectiv al enunţării, organizarea formală specifică (principiul versificaţiei), caracterul autotelic16 şi caracterul ficţional al referentului. Strategiile discursive care conferă unicitate limbajului poetic sunt ambiguizarea, sugestia, simbolizarea, totalizarea (actul semnificării se realizează prin întregul context stilistic), devierea (de la normele limbii literare şi de la uzanţele comunicării pragmatice) ca mecanism de metaforizare şi de producere a unor noi semnificaţii etc. Dintre toate sferele literaturii, domeniul poeticului este cel care se sustrage unei definiri riguroase, el fiind doar aproximat prin diferenţieri specifice în cadrul „arhigenului” care este literatura şi prin opoziţie cu celelalte genuri / limbaje literare, fără ca aceste determinări să-i dezvăluie substanţa inefabilă. „Poezia – afirma Paul Valéry în Dialoguri – este o artă a Limbajului; anumite combinări de cuvinte pot produce o emoţie pe care altele nu o produc şi pe care noi o numim poetică [...] Aceste lucruri şi fiinţe cunoscute – sau mai degrabă ideile care le reprezintă – îşi schimbă într-un anumit fel valoarea. Se cheamă unele pe altele, se asociază cu totul altfel decât în modurile obişnuite; ele se găsesc muzicalizate, având rezonanţe unele prin altele şi corespund parcă armonic. Universul poetic astfel definit prezintă mari analogii cu ceea ce putem presupune despre universul visului.” Acest univers poetic alcătuit din fantasmele visului imaginează o lume lăuntrică fără corespondent în realitate, creează un spaţiu interior şi o durată iluzorie care fiinţează numai prin cuvintele poetice care le numesc şi le fac să existe. Imaginarul poetic este, aşadar, autonom în raport cu realitatea, el există numai în lumea semantică a textului, este construit pe repere spaţio-temporale psihice (chiar şi atunci când creează iluzia realităţii) şi reuneşte temele, motivele şi simbolurile pe care se structurează viziunea poetică, ideile, reprezentările şi sentimentele comunicate de eul liric. „În textul poetic, lumile imaginare sunt create dintr-o perspectivă subiectivă (lirică) şi sunt izolate, semnalizate, în parte, chiar construite de proprietăţile formale ale discursului.” (Rodica Zafiu, Naraţiune şi poezie) Tipurile de lirism sunt generate de modalitatea de exprimare a ideilor poetice, a stărilor afective asumate sau nu de eul liric: Lirismul subiectiv este expresia cea mai directă a comunicării poetice, realizate ca lirică a eului rostitor (poetul se identifică cu eul care vorbeşte); tipurile discursive specifice sunt monologul liric, monologul adresat (invocaţia retorică) sau autoadresat, discursul dialogic, discursul evocator etc.  indici textuali: mărci lexico-gramaticale ale persoanei I / a II-a, (pronume şi adjective pronominale la persoana I / a II-a, singular sau plural, verbe la pers. I / a II-a ), mărci ale afectivităţii (interjecţii), adverbe deictice (de loc sau de timp), aserţiuni, reflecţii, judecăţi de valoare asumate. Lirismul obiectiv disimulează prezenţa eului liric, substituind-o cu alte prezenţe lirice: 16 autotelic – care conţine în sine scopul, care îşi este suficientă, cu finalitate internă. 58 - lirica măştilor presupune exprimarea ideilor şi sentimentelor sub o identitate străină. - lirica rolurilor în care poetul, identificându-se cu un „personaj”, exprimă sentimente care nu sunt propriu-zis ale sale. - lirica gnomică – meditaţii pe teme filosofice pot fi formulate la persoana a III-a sub aparenţa obiectivităţii, chiar dacă reflecţiile sunt, de fapt ale poetului. - lirica descriptivă (de tip tablou sau de tip portret) disimulează perspectiva subiectivă a poetului sub aparenţa unei viziuni nonfocalizate, chiar dacă, prin epitete calificative se evidenţiază percepţia subiectivă „primară”. Lirismul narativ este asociat liricii contemporane şi are ca premisă ipostaze ale omului modern, care nu mai este contemplativul romantic, izolat orgolios în himerica sferă a visului, ci o prezenţă esenţial activă, dinamică, traversând experienţe existenţiale, aventuri în orizonturile cunoaşterii sau banale evenimente cotidiene, confruntându-se cu sine sau cu ceilalţi, cu timpul, cu iubirea, cu moartea: „Narativul poate configura o experienţă subiectivă (lirică), construieşte lumi imaginare dependente de temporalitate, oferă posibilităţi specifice de ambiguizare şi simbolizare” (Rodica Zafiu, Naraţiune şi poezie). Acest tip de lirism este definit de Henryk Markiewicz (Conceptele ştiinţei literaturii) ca „realitate dinamică, prezentată într-o formă subiectivă sau simbolică”:  indici textuali: prezenţa unui „nucleu” narativ, a unui „scenariu” mitic sau iniţiatic, frecvenţa verbelor, a indicilor temporalităţii (adverbe de timp sugerând o succesiune de stări, de situaţii sau evenimente; timpuri verbale etc.), ai procesualităţii, ai schimbării etc. Clasificarea creaţiilor lirice în clase specifice (specii) este determinată de mai multe criterii: criteriul tematic: lirica erotică (idilă, eglogă, romanţă, elegie erotică etc.), lirica peisagistă (pastel, pastel psihologic), lirica cetăţii (poezia patriotică şi poezia socială: imn, odă, meditaţie, satiră, blestem etc.), lirica filosofică (artă poetică, meditaţie, elegie existenţială etc.); criteriul formal: poeziile cu formă fixă (sonet, rondel, gazel, glosă, haiku etc.); criteriul dominantei afective: (imn, odă, doină, elegie, satiră, parodie etc.). Structurarea textului poetic: „Domeniul poeticului (diferit de acela semiotic şi de acela semantic) este un text, o unitate formală de sine stătătoare, care poartă un conţinut imaginar şi dă naştere unei expresii. Distingem în el [...] forma textului, pe care am definit-o, pe de o parte, drept ordine anumită a limbii (prozodia), iar pe de alta, drept o relaţie între structuri asemănătoare, relaţie de subordonare faţă de un gen (intertextualitatea); conţinutul textului, adică universul lui intrinsec şi fictiv, inexistent înaintea şi în afara formei proprii, prozodice şi intertextuale; în fine, expresia, care este funcţia 59 textului, ceea ce face din el un poem concret, singular şi nerepetabil, manifestare a adevărului particular al poetului.” (Nicolae Manolescu, Despre poezie) Structura stilistică Textul poetic nivel fonetic (figuri de sunet) nivel morfosintactic (figuri de construcţie) Structura de suprafaţă nivelul grafemelor stratul sonor lexicul poetic sintaxa poetică organizarea formală nivel semantic (figuri semantice/tropi) nivel tropologic (figuri de gândire) Structura de adâncime referent ficţional imagini artistice simbolizare, metaforizare viziune poetică Ca „artă a Limbajului”, mai mult decât celelalte genuri, genul liric apelează la procedee expresive care evoluează de la simplul strigăt emoţional la rafinata utilizare a tuturor tipurilor de imagini, de figuri de stil sau de metrică şi la organizarea în cele mai diverse forme de poezie (de la formele clasice la „spaţialitatea plastică” a caligramelor). Elementele de compoziţie poetică au în vedere unităţile prozodice (versul, strofa) şi unităţile logice – secvenţele poetice – care pot coincide sau nu cu cele formale. Principiile care ordonează textul poetic sunt de mare diversitate: recurenţa, simetria, paralelismul, repetiţia cu rol compoziţional (refrenul, laitmotivul, anafora, epifora), antiteza, contrapunctul etc. 60 8. CONCEPTE SPECIFICE (LIRISMUL) SPECII LIRICE lat. Ars poetica de Horaţiu ■ Specie a liricii filosofice, transfigurând în imagini poetice crezul artistic al poetului, principiile sale estetice, viziunea proprie despre sursele şi actul creaţiei, despre funcţia ei cognitivă, despre menirea şi destinul artei şi artistului; artă poetică ■ mesajul–program al unui artist, exprimând crezul său despre creaţie. it. pastello – pictură cu creioane moi ■ Termenul denumeşte numai în literatura română o specie a genului liric, o poezie descriptivă în care se conturează un tablou din natură într-o viziune relativ obiectivă, clasică. pastel lat. elegia – cântec de doliu elegie ■ Specie a liricii în care sentimente dominante sunt tristeţea, nostalgia, regretul, dorul (de moarte) etc. lat. meditatio – reflecţie meditaţie ■ specie a poeziei filosofice, în care lirismul se ridică la o treaptă de contemplaţie intelectuală. fr. idylle – mic tablou poematic; ■ Specie de poezie pastorală, având ca obiect viaţa rustică (bucolică, arcadică), naiv sentimentală. idilă lat. hymnus – cântec de biruinţă; ■ Specie solemnă a genului liric, cântec de slavă consacrat unui eveniment sau unei personalităţi exemplare. imn fr., gr. ode ■ Specie a genului liric,exprimând o stare de jubilaţie spirituală, un elan admirativ pentru o idee, o persoană, un odă - Ex: Testamentul lui Ienăchiţă Văcărescu, Serile la Mirceşti de Alecsandri; Epigonii, Numai poetul…,Poet, Odin şi poetul, Odă (în metru antic), Scrisoarea II – Eminescu; Noaptea de decemvrie de Macedonski, Rugăciune, Noaptea, Poetul de Goga; Poetul de Coşbuc; Imn, De artă, Bacovia; Portret, Ex libris, Testament, Rugă de seară – Arghezi; Eu nu strivesc corola de minuni a lumii, Cântăreţii bolnavi – Blaga Joc secund, Timbru de I. Barbu; Necuvintele, Poezia, Testament, Semn 1 – N. Stănescu. - Titlu dat de Alecsandri ciclului de poezii publicate între 1868 şi 1869 în “Convorbiri literare”; - termenul nu acoperă întreaga sferă de manifestări a sentimentului naturii în poezie; de aceea se poate vorbi de un „pastel cosmic” în Luceafărul, de un „pastel simbolist” la Macedonski şi Bacovia, „pastel expresionist” la Blaga. - În lirica modernă (avându-l ca model pe Baudelaire), elegia se diversifică şi se nuanţează exprimând o tristeţe ontologică şi metafizică (Rilke, Garcia Lorca, Esenin; Eminescu, Bacovia, Ion Vinea etc.). - cultivată de romantici; meditaţii pe tema timpului,a istoriei,iubirii, morţii, divinului etc. - Ex: Meditaţiile poetice ale lui Lamartine. - Ex: Bucolicele lui Vergiliu; - tema naturii campestre se asociază cu tema iubirii, ca în idilele eminesciene. - La origine era o invocaţie mistică, adresată unei divinităţi (Imnuri către Apollo = „pean”); Imnuri către noapte de Novalis. - Se asociază încă cu muzica: imnuri naţionale. - Nu se asociază cu muzica, precum imnul; - incipitul poate fi o invocaţie, ca în imn; - ex.: Ode triumfale de Pindar, Odă ostaşilor români de Alecsandri, Odă (în metru antic). 61 eveniment. lat. satura; fr. satire – mustrare 1) Operă literară cu caracter critic; 2) specie lirică în versuri în care se satiră ridiculizează sau se condamnă vehement fenomene negative ale societăţii sau vicii omeneşti. slavonă psalmu – cântec religios ■ Specie a liricii religioase, cu caracter de rugăciune şi de odă sacră; psalm ■ psalmii din lirica modernă sunt meditaţii filosofice asupra raportului dintre om şi divinitate, asupra condiţiei umane etimologie controversată: D. Cantemir: cuvânt din limba dacilor; lituanianul daina - cântec popular; doină ■ Denumeşte cântecul popular elegiac (speciile lirice folclorice în întregul lor) şi creaţii culte în tipar prozodic folcloric. - Elemente definitorii: • atitudinea dezaprobatoare, marcată de dispreţ a autorului;apelul la ironie, sarcasm • limbaj ironic (de pildă antifraza) sau virulent, adecvat atitudinii de distanţare ironică / de protest. - Cei 151 de Psalmi ai lui David alcătuiesc una dintre cărţile canonice ale Vechiului Testament; în limba română Psaltirea în versuri a lui Dosoftei (1673); - Ex: Psalmi moderni ai lui Macedonski, ciclul Psalmilor lui Arghezi. - În literatura cultă, termenul este impus de V. Alecsandri; - Au creat doine culte Alecsandri, Eminescu, Coşbuc, Şt. O. Iosif, Arghezi. POEZII CU FORMĂ FIXĂ Poezie cu formă fixă, însumând 14 versuri care pot fi grupate: ► după modelul italian (Petrarca): 2 catrene + 2 terţine; sonetul ► după modelul englez: 3 catrene + un distih final (cu valoare de concluzie); ► Shakespeare şi-a scris sonetele fără izolarea strofelor prin blanc (spaţiu alb), dând doar o altă aliniere distihului final. Poezie cu formă fixă, alcătuită din 13 versuri, ce apelează la refren şi are doar două rime (după modelul: abba//baab//ababa); primele două versuri reapar în poziţie mediană (ca versurile 7-8), poezia încheindu-se cu versul iniţial (sunt deci identice versurile 1=7=13 şi 2=8); rondelul  Ronsetul creat de Horia Bădescu este o combinaţie între sonet şi rondel. Poezie cu formă fixă, alcătuită dintr-o strofă – temă şi tot atâtea strofe mediane câte versuri are strofa-temă; fiecare strofă mediană se încheie cu câte un vers din strofa-temă, aceasta reapărând în final, cu inversarea ordinii versurilor. glosa Elementele de prozodie (gr. prosodia – intonare, accentuare) au fost considerate până în epoca modernă semn obligatoriu al poeticităţii, metrica (prozodia) devenind o ştiinţă preţuită a Antichităţii şi a epocilor clasicizante (Renaşterea, Epoca Luminilor, secolul Clasicismului, epoca manierismului, a parnasianismului etc.) şi un subiect controversat pentru poeţii şi teoreticienii ultimelor două veacuri. Prozodia studiază ansamblul de procedee şi tehnici formale pe baza cărora este creat discursul poetic, reguli metrice relativ stabile utilizate în compunerea versurilor şi a strofelor. 62 Despre mutaţiile survenite în poezia modernistă, despre schimbarea canonului prozodic şi regândirea conceptului de poeticitate, criticul Nicolae Manolescu afirmă: „Timp de secole, poezia europeană a fost guvernată de un sistem precis şi complex de reguli metrice şi de unul, nu mai puţin strict, de figuri de sens. [...] Sistemul retoric şi sistemul metric s-au prăbuşit amândouă, cum se ştie, pe la sfârşitul romantismului, din cauze probabil diferite [...] Modificarea interpretării fonice şi prozodice a poeziei poate atrage o schimbare a criteriului poeticului. Există numeroase mărturii că părăsirea regulilor clasice de versificaţie a creat un fel de criză a poeziei înseşi, care s-a trezit privată de unul din mijloacele cele mai sigure de a se autoidentifica. Numai când şi-a creat o compensaţie suficientă, a ieşit poezia din această criză.” (Despre poezie).  Ritmul poetic reprezintă o succesiune recurentă de unităţi prozodice echivalente. Aceste unităţi prozodice sunt picioarele metrice definite ca unităţi ritmice în care silabele accentuate ( / ) şi cele neaccentuate ( U ) se succed după un anumit model. Unităţile ritmice pot fi:  bisilabice: troheul ( / U : Codrule, codruţule ) şi iambul (U / : A fost odată ca-n poveşti);  trisilabice: dactilul ( / U U ), amfibrahul ( U / U ), anapestul ( U U / ) Barba lui flutură-n vânturi ca negura cea argintie ( / UU, / UU, / UU, / UU, / UU, / U ) Trecut-ai când ceru-i câmpie senină ( U / U, U / U, U / U, U / U ) ritmul Printre crengi lumina palid glob de argint ( U U / , U U / , U U / , U U / , U U / )  tetrasilabice cu un singur accent: peonul (având indice 1, 2, 3, 4 după locul silabei accentuate: Vânturile, valurile (peon 1: / U U U, / U U U ) Somnoroase păsărele (peon 3: U U / U, U U / U )  tetrasilabice cu două accente: coriambul ( / U U / : Sara pe deal...) Ritmul poeziei moderne nu mai urmează succesiunea formală a picioarelor metrice, înlocuind accentele de intensitate cu accente afective şi stilistice, construindu-şi cadenţele contrapunctic, prin contrastul dintre cuvintele-cheie accentuate şi contextul cu fluenţă firească a ritmului vorbirii. Măsura este totalitatea silabelor unui vers, grupate în unităţi ritmice. Versurile cu măsură scurtă (până la 8 silabe) conferă un ritm alert discursului poetic, în vreme ce măsura medie (8-12) şi cea lungă (peste 12 silabe) impun o cadenţă ritmică gravă, solemnă, liturgică etc. Aceste versuri sunt marcate de o pauză ritmică (cezură) care le segmentează în două emistihuri, de obicei, egale (de exemplu, alexandrinul – versul din 12 silabe, cu ritm iambic – are două emistihuri de câte 6 silabe). Un element de mare modernitate, cu un efect sonor deosebit, este plasarea cezurii în interiorul unui cuvânt sau de-construirea ei prim multiplicarea pauzelor ritmice. (Sau nu o mai am cunoscut – T. Arghezi) măsura  Măsura variabilă a versurilor din poezia modernă semnalează grafic impulsurile emoţionale de intensitate şi durată diferite sau fluxul intermitent al ideilor. „Prin metru se înţelege schema unei poezii, care există independent de realizarea ei lingvistică. El indică [...] numărul de silabe al versurilor, felul picioarelor şi numărul lor, locul cezurilor, alcătuirea frazei, poziţia rimei, eventual şi forma poeziei” (Wolfgang Kayser, Opera literară). metrul 63 Rima, element al versificaţiei clasice, este consonanţa sunetelor finale a două sau mai multe versuri, începând cu ultima vocală accentuată. Rimele monosilabice sunt numite rime masculine (silabele finale sunt accentuate: ...dés /...iés), iar rimele bisilabice (penultima silabă accentuată: ...lúne /...súne), rime feminine. Rimele bogate sunt cele trisilabice (rima dactilică începe cu antepenultima silabă care e accentuată: ...clípele / ...arípele) sau tetrasilabice (rima hiperdactilică / peonică realizează identitatea fonetică a ultimelor patru silabe: ...málurile / ...válurile). După poziţia lor în strofă, rimele sunt:  rima împerecheată (aabb / 1-2, 3-4): Tu eşti o undă, eu sunt o zare,/ Eu sunt un ţărmur, tu eşti o mare,/ Tu eşti o noapte, eu sunt o stea – / Iubita mea.  rima încrucişată (abab / 1-3, 2-4): Tot astfel cînd al nostru dor / Pieri în noapte-adâncă,/ Lumina stinsului amor / Ne urmăreşte încă.  rima îmbrăţişată (abba / 1-4, 2-3): Stelele-n cer / Deasupra mărilor / Ard depărtărilor, / Până ce pier.  rima înlănţuită (aba, bcb, cdc / în rondel: abba, abab, babaa) rima  monorima (aaa, bbbb / 1-2-3-4): Din ochi lăcrimând,/Pe culmi alergând,/Pe toţi întrebând / Şi la toţi zicând Rima interioară (două cuvinte sau cele două emistihuri dintr-un vers rimează: Linele, colinele / strâng de sus luminile – L. Blaga) accentuează eufonia versului. Rima-ecou (concentrică) se realizează prin reluarea unui cuvânt în rimă (de exemplu, substantivul plumb în poezia lui Bacovia), prin rimarea unor omonime / omofone (...cuvântul /...cu vântul), sau prin rimarea unor cuvinte dintre care unul îl încorporează pe celălalt (...cristalină /...alină). Rima imperfectă, numită şi asonanţă, constă în diferenţe de sunete (de obicei consoane) în segmentele acustice care formează rima (Şi pentru cine vrei să mori? / Întoarce-te, te-ndreaptă / Spre-acel pământ rătăcitor). Semirima reprezintă un model combinat între versul clasic şi cel modern, constând în alternanţa versurilor albe cu versuri rimate încrucişat (abcb / 1, 2-4, 3: Orele plutesc pe lângă umărul tău,/ sfere-albastre, şi-ntre ele e Saturn. / Şi cum se duc, se micşorează / mai înserat şi mai nocturn. – N. Stănescu) „Versul poate fi definit ca o suprastructură [...] a cărei caracteristică este dată de faptul că subdivide şirul sonor continuu al textului în secvenţe echivalente” (Heinrich Plett, Ştiinţa textului). Izolarea fiecărui vers se realizează sonor (prin pauză) şi grafic, prin spaţiul alb care urmeză cuvântului ce închide versul. Ca suprastructură specifică poeziei, versul se caracterizează în funcţie de patru elemente structurante: ritm, măsură, rimă şi pauze (pauza de tip cezură şi pauza de la finalul versului). Versul alb păstrează ritmul, măsura şi pauza la sfârşit de vers, dar este lipsit de rimă: O,erai un om frumos,/ şi subţire, foarte palid!…/ Printre ochii tăi curgea / un mănunchi de aripi albe (N. Stănescu) Versul aritmic are rimă şi pauză finală, dar măsura şi ritmul sunt variabile (poliritmie): versul Mă ridicam din somn ca din mare,/ scuturându-mi şuviţele căzute pe frunte, visele,/ sprâncenele cristalizate de sare,/ abisele. (N. Stănescu) Versul liber este caracterizat prin ritm variabil, măsură inegală, absenţa rimei, având însă pauză la sfârşit de vers: Se ia o bucată de piatră /se ciopleşte cu o daltă de sânge,/se lustruieşte cu ochiul lui Homer /se răzuieşte cu raze / până cubul iese perfect. (N. Stănescu) Versurile înlănţuite au ca semn distinctiv ingambamentul care diminuează ori chiar suspendă pauza de la sfârşitul versului, continuând enunţul în versul următor. Segmentarea unităţii sintactico-lexicale (atributul sau complementul izolat de cuvântul-regent, articolul ori prepoziţia de substantiv etc.) în două versuri succesive are ca efect stilistic crearea unor rime rare şi a unor cadenţe sonore neobişnuite: Străbatem amurguri /cu crini albi în gură. / Închidem în noi un /sfârşit sub armură. (L. Blaga) 64 Strofa este o unitate compoziţională specifică poeziei, care coincide, de obicei, cu un enunţ (propoziţie sau frază), caracterizată ca „sistem închis, care posedă coerenţă gramaticală, semantică şi metrică” (Dicţionar de ştiinţe ale limbii). Grupajul de versuri care alcătuieşte o strofă este izolat grafic prin spaţiere (blancuri). Numărul versurilor dintr-o strofă este variabil, începând cu strofe dintr-un singur vers (monostih) şi ajungând până la stanţe de douăzeci de versuri (specifică Renaşterii italiene). Strofele mai frecvent utilizate sunt: distih (două versuri), terţina (trei versuri), catrenul (patru versuri), cvinaria (cinci versuri); strofele ample (sextina –şase versuri–, septima –şapte versuri–, octava –opt versuri–, nona –nouă versuri–, decima –zece), sunt mai puţin folosite. strofa Strofa safică (Sappho, poeta din Lesbos), utilizată în eminesciana Odă (în metru antic), este alcătuită din trei versuri lungi (11 silabe – endecasilab) şi un vers final scurt (5 silabe – versul adonic / adoneu / pentametru). Discursul poetic modern se alcătuieşte, frecvent, din strofe inegale care marchează astfel secvenţele poetice de lungimi diferite sau ca poezie astrofică (discurs continuu). 65 III. STILUL ARTISTIC. REGISTRE ŞI VALORI STILISTICE 1. STILUL BELETRISTIC şi STILUL INDIVIDUAL AL SCRIITORULUI Aceste structuri lingvistice oglindesc individualitatea şi creativitatea scriitorului, principii şi canoane estetice, convenţii şi particularităţi ale stilului beletristic. Stilul artistic / beletristic este definit în opoziţie cu toate celelalte stiluri funcţionale, termenii de diferenţiere fiind artistic / nonartistic. Stilul artistic specific literaturii populare are un pronunţat caracter colectiv, fiindcă rapsodul popular participă la actul colectiv de creaţie ca eu narator / eu poetic anonim, actualizând textul folcloric preexistent sau creând prin analogie (caracter tradiţional). În cazul literaturii culte, constantele abstracte ale stilului beletristic – determinate de specificul comunicării şi al cunoaşterii artistice – sunt asumate de stilul individual care „reprezintă o concretizare distinctă, variabilă, în funcţie de Eul creator, în procesul de întemeiere prin cuvânt a lumii semantice a textului.” (D. Irimia) Ca expresie a individualităţii, stilul este maniera specifică în care sunt selectate şi folosite posibilităţile comunicative ale limbii în comunicarea cotidiană sau în cea artistică: „Stilurile individuale se constituie în modele variabile de actualizare a limbii-sistem, întemeiate pe variabilitatea constantă a opţiunii stilistice şi a raportului dintre procedee şi context în generarea mărcilor stilistice” (D. Irimia); opţiunile stilistice ale emiţătorului se manifestă concomitent pe cele două axe ale limbii: axa paradigmatică (seriile sinonimice generate de variantele istorice, geografice, culturale, funcţionale etc. ale limbii naţionale) şi cea sintagmatică (posibilităţile de combinare a cuvintelor în sintagme, enunţuri, structuri textuale). Opţiunile stilistice ale scriitorului, guvernate de funcţia poetică şi de principiul creativităţii estetice, se concretizează pe trei niveluri: 1. nivelul extern al Eului creator care se defineşte prin mărci ale identităţii auctoriale (socioculturale, estetice, spirituale etc.) determină stilul individual (arhistilul scriitorului): stilul eminescian, stilul arghezian etc.; 2. nivelul intern de suprafaţă al operei care acţionează restrictiv, impune un stil al textului, în funcţie de macrostructurile artistice (gen, specie, curent literar / categorii estetice, raportul realitate-ficţiune, instanţele 66 comunicării artistice, teme, coordonate spaţio-temporale etc.). „În opera lui Caragiale, de exemplu, se pot identifica trei variante stilistice (stiluri interne / alostiluri), impuse de trei tipuri de desfăşurare a întrebărilor fiinţei umane: stilul lumii comice (comedii, schiţe, momente) – raportul fiinţei umane cu lumea se desfăşoară între coordonate temporale şi spaţiale închise, strict delimitate istoric –, stilul lumii tragice (drama Năpasta) – raportul fiinţei umane cu lumea este eliberat de dimensiuni spaţiale şi temporale; fiinţa umană se confruntă cu ea însăşi, prin activarea unor dimensiuni interioare existenţiale –, stilul lumii realiste (nuvele), caracterizat printr-o situare a fiinţei între comic şi tragic.” (Dumitru Irimia, Introducere în stilistică) 3. nivelul intern de adâncime al operei determină variantele stilistice interne / registrele stilistice, în funcţie de microstructurile textului (raportul dintre Eul textului şi lumea ficţională, raportul narator-personaje, personaj-personaje / relaţia dintre eul poetic şi tu-ul liric, dintre unităţile logice sau secvenţele compoziţionale, tipurile de structuri discursive, nivelurile de semnificare / de simbolizare etc.). „În structura textului iau naştere discontinuităţi stilistice [...], în strânsă legătură cu identitatea semantică a personajelor şi cu punctul de vedere al Eului creator şi al naratorului. [...] în acest sens, reprezintă identităţi stilistice distincte în textul lumii comice a lui Caragiale stilul Caţavencu, stilul Farfuridi, stilul Tipătescu etc.” (Dumitru Irimia, op. cit.) 2. REGISTRE STILISTICE UTILIZATE ÎN OPERA LITERARĂ Definite în Noul dicţionar enciclopedic al ştiinţelor limbajului (Oswald Ducrot şi Jean-Marie Schaeffer) ca „niveluri stilistice de care dispun locutorii pentru a-şi modula mesajul în funcţie de circumstanţe” registrele de limbă sunt considerate subcoduri lingvistice selectate conştient sau spontan în interiorul unei comunităţi sociolingvistice, în scopul adecvării la situaţia de enunţare şi la contextul conversaţional. Straturile stilistice ale limbajului artistic înglobează şi registrele stilistice, prin care se transpun diversele variante ale limbii în stilul beletristic şi se codifică repere spaţio-temporale ale universului ficţional (registrul arhaic sau cel regional, registrul popular sau cult), componente psihosociale şi tipare comportamentale ale personajelor (registrul cult ori popular, registrul argotic sau cu elemente de jargon, registrul colocvial, retoric sau emfatic etc.), strategii discursive ale eului rostitor (registrul oral, registrul scris). Registre stilistice utilizate în creaţii literare: 67 oral cult popular Registre stilistice generale Registrul 68 Caracteristici / mărci textuale Utilizat ca variantă stilistică în opera literară (folclorică sau cultă), registrul popular presupune situarea naratorului, a personajelor / a eului liric în sfera culturii populare, printr-un limbaj marcat de spontaneitate şi indici ai implicării afective; La nivel fonetic: mărci ale oralităţii, accente afective, variante fonetice familiare, ignorând normele ortoepice; rime şi ritmuri simple, aliteraţii; La nivel lexical: selectarea unor cuvinte şi expresii idiomatice specifice universului rustic (inclusiv regionalisme), frecvenţa mare a diminutivelor, abateri de tipul pleonasmului, al tautologiei; La nivel morfosintactic: prezenţa unor forme neliterare (forme flexionare neliterare, acuzativul cu prepoziţie în locul dativului, forme pronominale colocviale, dezacordul etc.), viitorul popular, prezumtivul, superlativul popular, frecvenţa mare a interjecţiei; modele sintactice bazate pe repetiţii sau pe recurenţa lui „şi” narativ, anacolutul etc.); La nivel stilistic: caracter tradiţional al figurilor de stil. Registru stilistic care defineşte, în general, creaţiile literare culte; implică situarea instanţelor comunicării artistice în orizontul culturii, prin aplicarea normelor limbii literare, prin informaţia culturală bogată; Nivelul fonetic e definit prin eufonie; în poezie, ritmuri şi rime complexe; Nivel lexical caracterizat prin diversitate şi bogăţie sinonimică, prin gradul ridicat de conceptualizare a termenilor, prin valorificarea potenţialităţilor multiple de semnificare; ambiguizare deliberată; Nivel sintactic: frază complexă, elaborată;  La nivel stilistic: predilecţia pentru tropi şi figuri de gândire; variaţie stilistică, originalitate. Oralitatea vizează două straturi stilistice: un strat primar, intrinsec literaturii populare şi tuturor creaţiilor teatrale şi un strat derivat, specific structurilor dialogale (din proză sau din poezie) şi stilului marilor povestitori, a căror scriitură simulează circumstanţele comunicării orale; Particularităţi: comunicare directă, preponderent colocvială, afectivă şi spontană, cu relative libertăţi faţă de normele limbii standard, dar cu grad ridicat de convenţionalitate şi stereotipie în producerea „faptelor de stil”; relevanţa elementelor paraverbale şi nonverbale în constituirea sensurilor, zone de incidenţă cu registrul stilistic popular; diferenţieri în funcţie de tipul de cultură: varianta oralităţii rustice / varianta citadină; Mărci distinctive: formule ale adresării directe, enunţuri exclamative şi interogative, elidări fonetice, topică afectivă, frecvenţa unor sintagme / expresii colocviale, a substantivelor în vocativ, a verbelor la imperativ, a interjecţiilor; abateri de la normă precum dezacordul, anacolutul etc. Exemple Tri inele jos pica, Tri îngeri le ridica; Tri îngeri cu tri biciuri, La tri cornuri de pământ, Tot trăsnesc şi tot plesnesc, Să ridice munţii crunţi. (Colinde din Ardeal, Ce sară-i?) Căci era boboc de trandafir din luna lui maiu [...]. Sau cum s-ar mai zice la noi în ţărăneşte, era frumoasă de mama focului: la soare te puteai uita, iar la dânsa ba. Şi de aceea Harap-Alb o prăpădea din ochi de dragă ce-i era. (I. Creangă, Povestea lui Harap-Alb) Un tânăr metal transparent subţire ca lama tăioasă tăia orizonturi curbate şi lent despărţea privirea de ochi cuvântul, de idee, raza, de stea pe când plutea o floare de tei în lăuntrul unei gândiri abstracte. (N. Stănescu, Semn 1) – Hei, hei! călătorule. Dacă ţi-i vorba de-aşa, ai să-ţi rupi ciochinele umblând şi tot n-ai să găseşti slugă cum cauţi d-ta, că pe-aici sunt numai oameni spâni. Ş-apoi, când este la adicălea, te-aş întreba: ca' ce fel de zăticneală ai putea să întâmpini din pricina asta? (I. Creangă, Povestea lui Harap-Alb) – Ei! Să lăsăm frazele, nene Caţavencule! Astea sunt bune pentru gură-cască... Eu sunt omul pe care să-l îmbeţi cu apă rece?... Spune, unde să fie? (I.L. Caragiale, O scrisoare pierdută) Registru stilistic scris presupune comunicare artistică mediată, prin producerea unei scriituri al cărui criteriu valoric este originalitatea,într-un limbaj autoreflexiv, conştient de forţa sa de a întemeia universuri autonome, dar şi de limitele acestor lumi semantice; Nivelul fonetic, nu mai puţin important decât în registrul oral (armonii imitative, ritmuri în eufonie sau rupturi de ritm, rime complexe etc.), este dublat de nivelul grafematic („exploatarea resurselor poetice ale grafismului şi ale punerii în pagină” – G. Genette), de semnalizările metatextuale (versul alb, versul spaţial etc.), chiar dacă pictopoezia sau caligramele rămân forme de expresivitate artistică experimentale; scris Nivelul lexical este caracterizat printr-o orientare deliberată a limbajului spre polisemie maximă care conferă un caracter deschis semnificaţiilor; reţele lexicale tematice, câmpuri semantice, termeni cu ocurenţă rară; Nivel sintactic: structurarea riguroasă a textului, astfel încât fiecare secvenţă textuală să participe la relevanţa estetică a semnului lingvistic; procedeele şi figurile de construcţie au rol definitoriu în producerea semnificaţiei (recurenţa, simetria, dislocarea, elipsa, opoziţia, repetiţia);  La nivel stilistic, „sub acţiunea principiului metaforic, raporturile sintactice se dezvoltă în structuri imagistice, în spaţiul cărora se confruntă un univers real cu unul imaginar” (D. Irimia). Ameţind totul, această iubire înflorea fără seamăn, cum înfloresc sălbatic, în luna mai, nimfele lujerilor de crin. Cu ochii mari, albaştri, vii ca nişte întrebări de cleştar, cu neastâmpărul trupului tânăr, cu gura necontenit umedă şi fragedă, cu o inteligenţă care irumpea, izvorâtă tot atât de mult din inimă cât de sub frunte, era un spectacol minunat. (C. Petrescu, Ultima noapte...) O, dacă n-ar fi eroarea, dacă am fi curaţi Cum sunt peştii din marea cea sferică, fraţi …şi fiecare secundă n-ar fi mereu a trecutului… (N. Stănescu, O, dacă...) Registre stilistice particulare Registru stilistic care evidenţiază dimensiunea istorică a limbajului; situează instanţele comunicării artistice într-un orizont de timp revolut, prin actualizarea unui limbaj învechit, ieşit din uz; Dominanta stilistică: ocurenţa arhaismelor la toate nivelurile discursului şi revitalizarea unor construcţii / tipare lingvistice învechite; Tipuri de arhaisme: lexicale (cuvinte ieşite din uz: stolnic, logofăt etc.), fonetice (forme sonore învechite: pre, samă, a împle, a rumpe, lăcaş), semantice (cuvinte utilizate odinioară cu alt sens: prostime – oameni se rând, a tăbărî – a aşeza tabără, a certa – a pedepsi etc.), morfologice (forme flexionare vechi: inime, aripe, palaturi; văzum, plânsum, s-au fost deschis etc.), sintactice (Gazeta de Transilvania, domn ţării Moldovei); arhaic Funcţia stilistică a arhaismelor utilizate în proza de inspiraţie istorică este aceea de a crea un tablou de epocă sau de a diferenţia discursul naratorului de cel al personajelor; în teatrul istoric, arhaismele creează impresia de verosimilitate prin reconstituirea limbajului vremii evocate. Lăpuşneanul porunci să împle cu lemne toate cetăţile Molda-viei, afară de Hotin şi le arse, vrând să strice prin aceasta azilul nemulţămiţilor, carii de multe ori, urzeau comploturi şi aţâţau revolte. (C. Negruzzi, Alexandru Lăpuşneanul) Ştefan: (lui Rareş) Ia cartea asta. Bag-o în sân. Ia seama la pecetie. Pune caii la un olac. Alege unul bine ferecat. Şi la drum. Schimbă caii din popas în popas. Şi să nu te opreşti decât în Ţarigrad. Acolo s-o dai în mână marelui vizir. (Delavrancea, Apus de soare) 69 Registru stilistic care conferă identitate geografic-Fratele cel sărac - sărac să fie de lingvistică universului ficţional, personajului / păcate! - tot avea şi el o pereche de boi, dar colè: porumbi la păr, tineri, nalţi de trup, ţepoşi la coarne, amândoi cudalbi, ţintaţi în frunte, ciolănoşi şi groşi, cum sunt mai buni de înjugat la car, de ieşit cu dânşii în lume şi de făcut treabă. Dar plug, grapă, teleagă, sanie, car, tânjală, cârceie, coasă, hreapcă, ţăpoi, greblă şi câte alte lucruri ce trebuiesc omului gospodar nici că se aflau la casa acestui om nesocotit (I. Creangă, Dănilă Prepeleac) naratorului sau instanţei lirice exprimate; Tipuri de regionalisme utilizate în scop expresiv: lexicale (cuvinte cu circulaţie restrânsă la o arie geografică dialectală: omăt, oleacă, niţel, păpuşoi, cucuruz etc.), fonetice (pronunţii diferenţiate în funcţie de aria dialectală: ghine, chiatră, să spuie, să prinză etc.), semantice (sensuri diferite ale aceluiaşi cuvânt în zone diferite: mereu – „încet” în Banat), gramaticale (forme specifice anumitor regiuni: aista, aiasta în Moldova, ăsta, aia în Muntenia; viitorul moldovenesc – oi merge; prezentul lucră, mâncă în Transilvania, dezacordul subiect-predicat în Muntenia etc.); regional Valoare expresivă: lărgirea seriei sinonimice; conferă culoare locală (realism descriptiv); au rol de caracterizare a personajelor (ca elemente de limbaj popular/familiar); aspectele foneticii regionale aplicate unor neologisme au funcţie satirică în limbajul eroilor lui Caragiale (cafiné).  În opera literară, registrul stilistic familiar reprezintă un Nu mai plânge, stea, nu mai jeli, spaţiu de interferenţă a stilului beletristic cu cel colocvial; Noapte, nu mă dojeni. Particularităţi: valorizează estetic varianta spontană, Bădie soare, fă tu dreptate neelaborată a limbii vorbite, cu structuri lingvistice Şi-am să-ţi fiu frate. libere, cu mărci ale oralităţii şi ale implicării afective, cu (E. Botta, Recolta) lexic variat, enunţuri nepretenţioase, cu ticuri verbale şi elemente de creativitate expresivă; Dă-mi ceasul să ţi-l repar! Rol stilistic: caracterizarea personajelor sau a unui Sunt specialist în decese de secundar! mediu cultural / socioprofesional; în poezia postmoder- Vino la mine cu ora familiar nistă, generează prozaismul deliberat prin care este vino la mine cu ora să respirăm surprinsă banalitatea cotidiană şi, în acelaşi timp, împreună construieşte contextul stilistic contrastiv, menit să relie- beton şi mortar! feze rarele metafore (plasate, frecvent, ca „poantă” în Însă pe mâna mea stângă final); «din ceas dedus» Jurnalul literar şi memoriile sunt scrieri „de graniţă”, crescuse un ierbar. în care registrul stilistic familiar, confesiv se asociază (F. Iaru, Marcaje noi fundaţii celui beletristic, chiar dacă referentul real biografic ceasuri) conferă o dimensiune nonficţională textului. Utilizat în literatură ca resursă de înnoire a limbajului, Se ridică aici o problemă, spuse registrul stilistic argotic creează figuri semantice vizirul.[...] Ţin minte că acum vreo prin sensurile noi atribuite unor cuvinte din limba patruzeci de ani eram copil de casă şi comună, unor regionalisme, arhaisme, neologisme în loc să frec podelele, frecam sau unor cuvinte împrumutate din limba ţigănească, mangalu', cum se zice. Mă vede generând un limbaj codificat; sultanul şi-mi spune: „Ce faci, bre?” Expresivitatea artistică este determinată de „Mă gândesc,prea mărite”, zic eu. „În metafora, metonimia, eufemismul, antonomaza etc. casa mea, bre?! face el şi dă-i şi arde-i, prin care se produce transferul semantic şi convertirea că de-atunci gândesc numai în aer argotic termenilor argotici în semnificanţi artistici; liber. [...] Cap ai, gândire ce-ţi mai Rol stilistic: „înscrierea lumii narate în perspectiva trebuie? Fă şi tu o pauză. realismului său lingvistic” (D. Irimia); mijloc de producere (I. Groşan, O sută de ani de zile la a impresiei de verosimilitate în caracterizarea unor porţile Orientului) personaje sau a unui grup social închis; în poezie, acest limbaj antiliric vizează „spiritul de frondă şi nevoia de expresivitate” (R. Zafiu), efectul stilistic fiind construirea unei viziuni antimetafizice asupra unei lumi absurde sau de-construirea unor modele lirice vetuste. 70  Prezenţa termenilor de jargon în limbajul artistic Moftangioaica română vorbeşte aduce elemente de noutate nu doar în sfera lexicului, româneşte numai avec les domestiques, ci şi la nivel fonetic, oferind o alternativă modernă la încolo franţuzeşte. „Efectul i de stil” principal este ruptura de nivel, (I.L. Caragiale, Moftul român) crearea relaţiei contrastive în contextul stilistic; jargonul mai vech ul registru emfatic; Şi zâmbeşti spre fiecare dîntre oaspeţii-nsemnaţi. Oh, îţi vine a merveliu* în T shirt* şi-n prespălaţi! Valoarea expresivă a elementelor de jargon în scrierile tradiţionale era limitată la caracterizarea unor personaje satirizate / a unui grup care îşi creează o identitate socioprofesională, ori la construirea unei dimensiuni ironice în planul naratorului; în limbajul (Mircea Cărtărescu, Levantul) artistic modern, utilizarea jargonului poate fi considerată şi o marcă stilistică a omului contemporan *a merveliu (à merveille, loc. care „se mişcă” dezinvolt în spaţiul multiculturalităţii adv. în limba franceză) – foarte sau o tentativă de a transgresa limitele unei limbi bine, minunat, extraordinar naţionale, prin plurilingvism. *T shirt (T-shirt, engl.) – tricou Registru stilistic asociat frecvent registrului cult, definitoriu Psihologia arată că au o tendinţă de pentru discursul elevat, conceptualizat, modern; stabilizare stările sufleteşti repetate şi Dominanta stilistică: frecvenţa mare a termenilor că, menţinute cu voinţă, duc la o adevărată nevroză. Orice iubire e ca u n monoideism, voluntar la început, patologic pe urmă. (C. Petrescu, Ultima noapte de dragoste,...) neologici specializaţi în sfera ştiinţelor (filosofie, psihologie, matematică, fizică etc.) sau în domeniile tehnice; aspect erudit al scriiturii; neologic Funcţii stilistice: poate diferenţia planul naratorului de cel al personajelor sau are rol în caracterizarea unor eroi, în surprinderea unor medii intelectuale ori artistice; expresivitatea maximă este conferită de Ordonată Spiră, / Sunet / contexte stilistice contrastive, în care neologismele Fruct de liră, / Capăt paralogic, sunt reliefate prin asocierea cu termeni populari, Leagăn mitologic colocviali sau cu elemente de jargon. (I. Barbu, Uvedenrode) Registru stilistic solemn, caracteristic unor specii Brigbelu, rege tânăr din vremea cea clasice, precum tragedia, imnul, oda îşi înscrie căruntă structurile discursive în modele convenţionale specifice Pe zeii vechii Dacii i-a fost chemat Dimensiunea stilistică: tonalitate gravă, ceremo- la nuntă. „stilului înalt”; Frumos au ars în flăcări prinosul de pe vatră, Pe când intrară oaspeţii sub bolţile-i de piatră. În capul mesei şade Zamolxe, zeul nioasă, realizată prin categoria estetică a sublimului, prin lexicul elevat, prin figuri retorice etc.; solemn Valoare expresivă: discursul elevat este menit să emoţioneze puternic, să confere o măreţie sobră ideilor, evenimentelor, personalităţilor evocate / personajelor; în creaţiile postmoderniste, efectul de stil este opus: getic, exagerarea solemnităţii prin tonul encomiastic sau Ce lesne urcă lumea cu umăru-i melodramatic determină pastişa, caricatura acestui atletic. (M. Eminescu, Gemenii registru stilistic. Registru stilistic care îşi are originea în arta retoricii O, moartea e-un chaos, o mare de stele, („ştiinţă antică a elaborării discursului persuasiv” care a Când viaţa-i o baltăde vise rebele; evoluat spre arta „ornării” stilistice, încheindu-şi O, moartea-i un secol cu sori înflorit, Când viaţa-i un basmu pustiu şi urât. (M. Eminescu, Mortua est!) existenţa în sec. al XIX-lea), caracterizat prin tonalităţi exaltate, prin frecvenţa mare a figurilor de stil; Expresivitatea artistică rezidă în supramarcarea sec-venţelor textuale (tirada, perioada, fraza, secvenţa poe-tică etc.) prin grandilocvenţă (interogaţia şi exclamaţia retorică, enumeraţia şi gradaţia, antiteze şi metafore retoric Au doar nu mi-aţi jurat şi mie credinţă, când eram stolnicul Petre? Nu m-aţi ales voi? Cum au fost oblăduirea mea? Ce îndrăzneţe etc.; simetrii, recurenţe şi opoziţii sintactice sânge am vărsat? Care s-au întors de la Rol stilistic: discursul retoric poate crea o tonalitate uşa mea, fără să câştige dreptate şi etc.); patetică prin care se exprimă exaltarea eului rostitor, mângâiere? (C. Negruzzi) tensiunea paroxistică a unor conflicte, ori intensitatea trăirilor interioare, a pasiunilor unor personaje din opera epică sau dramatică; supralicitarea procedeelor retorice poate declanşa însă efecte comice / parodice sau inflexiuni ironice. 71 Registru stilistic care recurge la imitarea unei opere Ismaïl este compus din ochi, favoriţi din „genul înalt”, în scopul compromiterii acesteia; şi rochie şi se găseşte astăzi cu apelează la intertextualitate („relaţia de coprezenţă foarte mare greutate. Înainte vreme creştea şi în Grădina Botanică, iar mai târziu, graţie între două sau mai multe texte” – G. Genette) sau la hipertextualitateu (derivarea eunui text din altul, prin progresului ştiinţei moderne, s-a parodic transformare sa prin imitaţi ); reuşit să se fabrice unul pe cale Dominanta stilistică: discursul are o gravitate chimică, prin syntheză. simulată sau, dimpotrivă, un caracter satiric accentuat; (Urmuz, Ismail ...) Expresivitatea artistică este realizată prin de- construirea textului-sursă, prin efecte neaşteptate generate de noul context stilistic. Registru stilistic caracterizat prin disimularea unei atitudini critice sub aparenţa laudativă; performarea sensului ironic se realizează în contextul stilistic, care permite şi identificarea componentei graduale a registrului (de la ironia bonomă, la dispreţ, de la maliţie, la sarcasm); Particularităţi: „formulările ironice n-au alt mijloc de a se face recunoscute în afară de intonaţiile cu care sunt debitate” (T. Vianu); ironic Rol stilistic: instituie un strat de adâncime al semnificaţiei, marcând ruptura între aparenţă şi esenţă, precum şi distanţarea critică, dispreţuitoare a locutorului (narator, personaj / eul liric) şi a lectorului de un referent (personaj, obiect, eveniment, situaţie etc.) pe care îl persiflează; „esenţa ironiei este să provoace tocmai afectele contrarii acelora legate de expresiile întrebuinţate.” (T. Vianu) Registru stilistic instituit printr-o strategie textuală de subminare din interior a unei structuri literare (formulă sau instanţă narativă/ „construct” poetic sau teatral, topos literar, scriitură etc.), prin re-scriere în „cheie minoră”, în regimul derizoriului; ludic Dominanta stilistică: de-construirea clişeelor, a poncifelor genului, „contrafacerea” lor dezinvoltă printr-un „joc” stilistic abil; Expresivitatea artistică rezidă în noua viziune (frecvent nonantropocentrică), degrevată de clişee şi în jocuri sclipitoare de cuvinte. Cel care-mi bagă-n spate un cuţit Binevenit fie şi fericit! Şi-aşa mi se părea trupul prea greu Şi-aşa nu mai ştiam dacă sunt eu Binevenit fie şi bucuros Că zac, parc-adormit cu faţa-n jos, Visând la ce se-ntâmplă pe pământ întruna-i voi cânta sufletul blând Aceluia ce-mi bagă un cuţit în spate. Fie veşnic fericit! (E. Brumaru, Dulci distihuri …) Un peşte mic şi foarte trist Din heleşteul contelui S-a-ndrăgostit de-un ametist De la inelul contelui Şi-ntr-o caleaşcă a sosit Să ceară mâna contelui Dar refuzat şi-adânc jignit Muri sub ochii contelui (E. Brumaru, Cântec naiv) 72 Registru stilistic definitoriu pentru creaţiile / VToate-s vechi şi nouă toate; reme trece, vreme vine, secvenţele textuale în care sunt formulate reflecţii Ce e rău şi ce e bine asupra condiţiei umane; Tu te-ntreabă şi socoate; Dominanta stilistică: discursul conceptualizat prin Nu spera şi nu ai teamă, care se instituie formulări pregnant sentenţioase; Ce e val ca valul trece; utilizarea unor structuri lingvistice impersonale De te-ndeamnă, de te cheamă, (persoane gramaticale cu valoare generică); Tu rămâi la toate rece. gnomic (M. Eminescu, Glossă) Expresivitatea artistică este determinată de limbajul cu mare valoare cognitivă: referent general-uman, termeni conceptualizaţi, formulări memorabile care exprimă în imagini artistice raportul dintre om şi univers, om şi existenţă, cunoaştere, creaţie, timp etc. Registru stilistic specific creaţiilor cu un referent Cum se sprijinănourii negri de cer, aşa imaginar transcendent, în care este surprinsă relaţia se sprijină sufletul meu de umbra ta, Doamne!" (Nichita Danilov, Peisaj cu lumânări aprinse-n vânt) fiinţei cu divinitatea, fiorul metafizic, neliniştea ontologică şi gnoseologică, aspiraţia sa spre sacru, nevoia de certitudini etc.; liturgic Dominanta stilistică este reprezentată de „un fond lexical şi un fond de modele sintactice ce se sustrag evoluţiei limbii” (D. Irimia); Expresivitatea artistică este asociată ideilor înalte, reprezentărilor şi simbolurilor religioase formulate în limbajul psalmodierii ceremonioase. 3. VALORI STILISTICE ALE TIMPURILOR VERBALE „Textul literar – opinează Dumitru Ieremia în studiul Introducere în stilistică – poate fi considerat ca o realitate cu două ipostaze consubstanţiale: (1) structură stilistică şi (2) funcţia de semnificare poetică. În prima ipostază, structura stilistică poartă mărcile Eului auctorial; în ipostaza a doua, structura stilistică generează lumea semantică a textului şi poartă totodată mărcile Eului textului.” Ambele serii de mărci stilistice – ale eului auctorial şi ale eului textual – îşi definesc identitatea şi, implicit, originalitatea, prin modul de valorificare a potenţialului expresiv al limbii, a diverselor categorii estetice, semantice, morfologice şi sintactice. VERBUL,prin regimul său privilegiat de nucleu al enunţării, reprezintă o sursă majoră de expresivitate artistică. Aceasta se construieşte nu numai la nivelul conţinutului semantic şi al structurii lingvistice (verbe / locuţiuni verbale), ci şi la nivelul categoriilor morfosintactice specifice – timpurile, modurile, persoanele. „Timpul, cea mai complexă categorie gramaticală, dezvoltă gradul cel mai înalt de complexitate în stilul beletristic. [...] Stilul beletristic îşi defineşte specificul prin constituirea timpului gramatical într-o categorie narativă” (D. Irimia), implicând perspective temporale şi capacitate de spaţializare (prim-plan şi planuri de adâncime). 73 Valori stilistice ale categoriilor E x e m p l e gramaticale PREZENTUL este forma verbală care „dezvoltă registrul semantic cel mai bogat, acoperind funcţional toate cele trei perspective temporale: trecut, prezent, viitor sau dezvoltând un sens pantemporal.” (Dumitru Irimia) 1. prezentul narativ – propune o perspectivă sincronică, în care timpul narării şi timpul evenimentelor narate se suprapun; timpul lecturării intră şi el în rezonanţă cu acest timp integrator, generând o temporalitate coincidentă, în care „se întâlnesc” naratorul, eroii şi lectorul: „scriitorul aduce timpul naraţiunii în timpul cititorului” (D. Irimia); - caracteristic naraţiunii în simultaneitate, prezentul narativ dinamizează acţiunea, induce lectorului sentimentul participării directe la evenimentele istorisite, creând iluzia că acestea sunt relatate pe măsură ce se desfăşoară; - valori expresive multiple: „reliefarea, dramatismul, rapiditatea, plasticitatea – dar şi ruptura, evaluarea, surpriza” (R. Zafiu); - în poezia epică şi în creaţia lirică în care viziunea poetică se întemeiază pe un scenariu narativ, prezentul determină „anularea hotarelor semantic-temporale specifice” (D. Irimia) conferind un relief stilistic deosebit situaţiei / evenimentului / experienţei de cunoaştere surprinse în desfăşurare. 2. prezentul istoric / dramatic – anulează opoziţia categorială prezent - trecut prin actualizarea unor evenimente anterioare în prezentul naratorului şi, implicit, al lectorului; - în alternanţă cu verbe la timpuri trecute, produce „ierarhia planurilor de adâncime, prin tehnica basoreliefului”, aducând figura şi faptele eroului „în clară lumină a prezentului”, în contrast cu adversarii lui şi „acţiunile conexe care sunt împinse în penumbra trecutului” (T. Vianu); - „Preferinţa pentru perfectul simplu ca timp narativ în proză şi pentru prezentul istoric în poezie este în secolul trecut (sec. al XIX-lea – n.n.) principala diferenţă dintre norma narativă a prozei şi cea a poeziei” (R. Zafiu). 3. prezentul etern / atemporal – „mijloc al potenţării retorice” (T. Vianu), prin care timpul naraţiunii, timpul enunţării şi al receptării se înscriu într-un continuum temporal, fără început şi fără sfârşit, perceput din perspectivă cosmică sau metafizică; - de-realizează categoria timpului (considerată irelevantă), exprimând condiţia ontologică a unor 74 Exploziile se succed organizat. Unele le aud la câţiva paşi, altele în mine. Un vâjâit scurt, pe care urechea îl prinde cu un soi de anticipaţie, încleştezi dinţii, cu mâna îndoită deasupra capului, într-o convulsie epileptică (C. Petrescu) Omul se scoală, trezeşte copii, înhamă caii şi umblă de colo până colo prin curte. (M. Preda) El zboară, gând purtat de dor, Pân' piere totul, totul; (M. Eminescu) Orele plutesc pe lângă umărul tău, sfere-albastre, şi-ntre ele e Saturn. Şi cum se duc, se micşorează mai înserat şi mai nocturn. (N. Stănescu) Mihai se grăbeşte, trece Dunărea, îşi îndeamnă oştile, care năvălesc asupra turcilor şi îi ucid sau îi prind mai pe toţi.[...] Dar Hassan-Paşa fugea înspăimântat şi nu se putea ţine pe picioare de groază. (N. Bălcescu) Mihnea încalecă, calul său tropotă, Fuge ca vântul; (D. Bolintineanu) Mircea însuşi mână-n luptă vijelia-ngrozitoare, Care vine, vine, vine, calcă totul în picioare; (M. Eminescu) - Ce mi-i vremea, când de veacuri Stele-mi scânteie pe lacuri, Că de-i vremea rea sau bună, Vântu-mi bate, frunza-mi sună; (M. Eminescu) Numai poetul, Ca păsări ce zboară entităţi considerate atemporale: Divinitatea, Natura, Creaţia, Arta, Iubirea, Libertatea etc.; - valoarea expresivă vizează înscrierea feno-menalului într-o perspectivă universală, încadrarea experienţei individuale, a evenimentului particular într-un tipar mitic; ca „modalitate stilistică a subordonării faptelor la idee” (T. Vianu), prezentul etern are rol de reliefare a unor categorii filosofice, a unor concepte etice, estetice sau cognitive, a unor valori umane considerate atemporale. 4. prezentul gnomic / pantemporal – are ca efect stilistic suspendarea opoziţiilor temporale, conferind enunţurilor o valoare omnitemporală şi un grad mare de generalitate; - este specific enunţurilor sentenţioase autonome (proverbe, zicători, maxime, aforisme), meditaţiilor filosofice, cugetărilor diverse asupra condiţiei umane, asupra raportului om-lume, om-divinitate, fiinţă creatoare – creaţie etc. - în plan semantic, imprimă o dimensiune cognitivă textului şi o valoare morală, general-umană, mesajului; - în plan stilistic, valoarea expresivă e generată de concizia plastică a discursului şi, frecvent, de valenţele metaforice / metonimice ale verbelor la prezentul gnomic; în creaţii neo / postmoderniste, prezentul gnomic este asociat unor realităţi prozaice. 5. prezentul liric – realizează un decupaj în fluxul temporal continuu, exprimând intensitatea trăirii într-o durată concentrată; - în planul semnificaţiilor, presupune conştiinţa limitelor ontice ale fiinţei şi asumarea condiţiei existenţiale; exprimă – explicit sau implicit – dorinţa de a da un sens duratei fragmentare, ori refuzul / neputinţa „stării pe loc” etc. - la nivel stilistic, prezentul liric accentuează opoziţia între perspectivele temporale, valorizând „clipa cea repede ce ni s-a dat”, în contrast cu trecutul sau cu viitorul. 6. prezentul evocativ / al reprezentării ficţionale – are o valoare durativă, propunând o perspectivă a unui trecut care se deschide spre prezentul narării / al rostirii lirice şi al lecturării; - semantizarea poetică a prezentului evocativ determină anularea succesiunii lineare a două durate pe care le „dizolvă” într-un flux temporal continuu; - valoarea expresivă a prezentului evocativ rezidă în deschiderea perspectivelor temporale şi instalarea eului rostitor / a naratorului într-o durată continuă; dinamizează imaginile artistice / acţiunea, prin referentul temporal de aspect durativ. Deasupra valurilor, Trece peste nemărginirea timpului (M. Eminescu) Peste zvârcolirile vieţii, vremea vine nepăsătoare, ştergând toate urmele. Suferinţele, patimile, năzuinţele, mari sau mici, se pierd într-o taină dureros de necuprinsă, ca nişte tremurări plăpânde într-un uragan uriaş. (L. Rebreanu) Psihologia arată că au o tendinţă de stabilizare stările sufleteşti repetate şi că, menţinute cu voinţă, duc la o adevărată nevroză. Orice iubire e ca un monoideism, voluntar la început, patologic pe urmă. (C. Petrescu) Vreme trece, vreme vine, Toate-s vechi şi nouă toate. (M. Eminescu) Toată lumea se uită pe fereastră. Citeşte, spală, iubeşte, moare Şi din când în când dă fuga Şi se uită pe fereastră. (M. Sorescu) Pururi tânăr, înfăşurat în manta-mi, Ochii mei nălţam visători la steaua / Singurătăţii. Când deodată tu răsărişi în cale-mi, ........................................................ Jalnic ard de viu chinuit ca Nessus, Ori ca Hercul înveninat de haina-i; Focul meu a-l stinge nu pot cu toate Apele mării. (M. Eminescu) De-atunci negura eternă se desface în făşii, De atunci răsare lumea, lună, soare şi stihii... De-al meu propriu foc mă topesc de-atuncea De-al meu propriu cânt mistuit mă mântui (M. Eminescu) De-atâtea nopţi aud plouând, Aud materia plângând… (G. Bacovia) Să ai noroc în viaţă, vorba Aurichii, asta e tot. Unul se zbate de mic, învăţă, îşi umple plămânul de oftică şi altuia îi pică moştenirea de-a gata. (G. Călinescu) 75 7. prezentul anticipativ / prospectiv – impune o perspectivă orientată spre viitor; - la nivelul semnificaţiilor, prezentul anticipativ al verbelor la modul indicativ exprimă certitudinea naratorului / a eului liric şi iminenţa evenimentului, în vreme ce prezentul conjunctivului creează un orizont de aşteptare pe o coordonată a probabilităţii; - înscrierea prezentului şi a viitorului într-o structură verbală a simultaneităţii determină în plan stilistic o dimensiune vizionară, o proiecţie explicită în imaginar, în spaţii ipotetice. 8. prezentul iterativ – reliefează caracterul repetabil al ciclurilor cosmice sau existenţiale, al unor acţiuni etc.; - este exprimat prin verbe cu sens iterativ sau prin verbe care primesc un asemenea conţinut semantic în contextul stilistic; - valoarea stilistică iterativă rezidă în figurarea existenţei ca succesiune de situaţii repetabile, de cicluri închise, de automatisme cotidiene, de acţiuni repetitive. Aştept să îmi apună ziua şi zarea mea pleoapa să-şi închidă, mi-aştept amurgul, noaptea şi durerea, să mi se-ntunece tot cerul şi să răsară-n mine stelele (L. Blaga) Curgi în Himeria. Te-ntorci întreg şi mut şi-ţi vine să cânţi la trompetă, [...], să-noţi pe sub apă cu ochii deschişi, să dispari într-un nor sclipicios. (S. Popescu) Iar colo bătrânul dascăl, cu-a lui haină roasă-n coate, Într-un calcul fără capăt tot socoate şi socoate (M. Eminescu) Decor de doliu funerar… În parc ninsoarea cade iar… (G. Bacovia) Prin întuneric bâjbâiesc prin casă, Şi cad, recad, şi nu mai tac din gură (G. Bacovia) IMPERFECTUL „Valoarea stilistică a imperfectului, virtutea lui de a vrăji mişcarea îl indică drept timpul propriu literaturii de amintiri, adică al aceleia care înfăţişează o succesiune de evenimente ale trecutului.” (T. Vianu) 1. imperfectul narativ / evocativ operează o dublă deschidere temporală: timpul naraţiunii este prelungit spre timpul istorisirii şi spre cel al lecturării, iar prezentul scriitorului şi al cititorului se deschide spre referentul temporal trecut, spre „contemporaneitatea” evenimentelor şi a eroilor; - are o funcţie dinamic-evocativă: ca „timp al evocărilor concrete [...] şi imagine vie a mişcării” (T. Vianu), proiectează un eveniment, un proces sau o stare într-o durată nedeterminată şi instituie o perspectivă subiectivă, un punct de vedere al naratorului / al personajului / al eului liric; - când este utilizat în poezie, imperfectul devine „timpul narativităţii subiective, evocatoare, lirice, impresioniste” (D. Irimia); impune planul referenţial al unei experienţe ontologice sau gnoseologice progresive, ori perspectiva interioară a eului rostitor; „Efectul obţinut poate fi de uniformizare, de incompletitudine, dar şi de ritualizare sau simbolizare.” (R. Zafiu); - în poezia populară – epică sau lirică – valoarea expresivă este conferită, frecvent, de situarea într-o durată indeterminată, specifică timpului baladesc, mitic; la final de vers, verbele la imperfect generează monorima. Boierii, [...], fără arme, cădeau făr-a se mai împotrivi. Cei mai bătrâni mureau făcându-şi cruce; mulţi însă din cei mai juni se apărau cu turbare [...]. Dacă vreunul apuca vreo sabie, îşi vindea scump viaţa. (C. Negruzzi) Copilul mergea zgribulit şi din când în când se oprea şi-şi strângea braţele clănţănind; se închircea şi dârdâia parcă ar fi suflat crivăţul peste el. (M. Preda) El asculta tremurător Se aprindea mai tare Şi s-arunca fulgerător, Se cufunda în mare (M. Eminescu) Mă ridicam, scuturându-mi lin undele. Apele se retrăgeau tăcute, geloase. Plopii mi-atingeau umerii, tâmplele cu umbrele lor melodioase. (N. Stănescu) Iar Manoli sta, Nici că mai lucra, Ci mi se culca Şi un vis visa... (Mănăstirea Argeşului) Era odată o capră care avea trei iezi. (I. Creangă) 76 2. imperfectul descriptiv actualizează în imagini plastice o realitate trecută, situând-o într-o durată indeterminată; - accentuează viziunea auctorială subiectivă şi, în acelaşi timp, imprimă reprezentării actualizatoare o perspectivă progresivă; - funcţia descriptiv-evocativă se realizează prin aspectul imperfectiv al verbului care conferă descrierii (lirice sau inserate în textul narativ) un caracter dinamic, în opoziţie cu „decupajul” static determinat de utilizarea prezentului („Astfel, chiar când este exclusiv descriptiv, imperfectul construieşte o potenţialitate narativă.” – R. Zafiu). 3. imperfectul iterativ converteşte capacitatea specifică imperfectului de „a prelungi durata acţiunii” (F. Brunetière) în posibilitate de a exprima fluxul temporal ca înlănţuire a duratelor circulare, a situaţiilor repetabile; - valoarea expresivă a imperfectului unor verbelor cu sens iterativ (sau a verbelor care primesc conotaţii echivalente prin determinări adverbiale / substantivale etc.) rezidă în forţa cu care exprimă / sugerează o dublă înscriere a fiinţei, într-un continuum temporal şi într-un tipar repetabil al existenţei. 4. imperfectul oniric situează lumea narată într-un timp imaginar de grad secund (durată ficţională interioară inserată într-o temporalitate ficţională exterioară): „este timpul la care se povestesc visele sau coşmarurile...” (U. Eco); - funcţia stilistică este aceea de a institui un plan al imaginarului oniric şi de a semnala caracterul ireal al succesiunii de evenimente sau de stări şi trăiri lirice. 5. imperfectul anticipativ modifică aspectul imperfectiv, dezvoltând sensul de prezent şi ambiguizând relaţia dintre real şi ireal; „devierea” de la norma specifică uzului transformă acest timp într-un „izvor de misterioase tristeţi”, fiindcă „în clipa însăşi în care ne evocă acţiuni reale sau posibile, le face iluzorii şi le nimiceşte în trecut.” (M. Proust); - rolul stilistic de „indice al trecerii de la realitate la imaginar în jocurile de copii” (I. Coteanu) devine o strategie discursivă prin care se construiesc premise ale viziunii poetice, se întemeiază lumi posibile, se imaginează experienţe ipotetice. În această obscuritate, strada avea un aspect bizar. Nici o casă nu era prea înaltă şi aproape nici una nu avea cat superior. Însă varietatea cea neprevăzută a arhitecturii [...], ciubucăraia, ridiculă prin grandoare, umezeala care dezghioca varul şi uscăciunea, care umfla lemnăria, făceau din strada bucureşteană o caricatură în moloz a unei străzi italice. (G. Călinescu) Ea era frumoasă ca umbra unei idei, a piele de copil mirosea spinarea ei, (N. Stănescu) Partea dezagreabilă era că urcam şi coboram fără să ştim de ce, iar asta ni se comunica simplu de către cei îmbufnaţi şi iniţiaţi sumar. [...] Îmi repetam necontenit, ca idiotizat: “N-aş fi crezut-o niciodată în stare să facă asta... (C. Petrescu) Pe cale-n lumea neagră am plecat. Umblam, vedeam, dar nu mă închegam. Vedeam, umblam, dar încă nu eram. Prin anul lung, ah lung, de altădat’ De-abia iubirea m-a întemeiat. (L. Blaga) Se făcea că era neapărat Necesar s-ajungem pe muntele Ararat (L. Dimov) Se făcea că la o curte veche, în paraclisul patimilor rele, cei trei Crai, mari egumeni ai tagmei prea senine, slujeau pentru cea din urmă oară vecernia... (Mateiu Caragiale) ... începu vechiul joc de-a imaginile: încerca să aducă la suprafaţă imagini cât mai vechi, cât mai depărtate, să le mărească, să le dea viaţă [...] Şi nu era deloc uşor, pentru că trebuia să fie tot timpul atent... Tu erai piatra, tu erai norul, tu erai vulturul, tu erai ora din care-şi curmau asupră-ne zborul secundele dându-se tuturora. (N. Stănescu) PERFECTUL SIMPLU „puţin frecvent în limba literară comună, este, în stilul beletristic, un al doilea timp al narativităţii...” (D. Irimia) 1. perfectul simplu narativ exprimă o durată absolută, de mare concentrare epică, situând prim-planul evenimentelor / al momentelor relatate, al stărilor enunţate într-un trecut recent, apropiat de timpul narării; Şi povestea bătrânul de neamuri curgând râuri, Din codrii răsărite, ieşite din pustiuri Şi cum pieiră toate pe rând precum veniră Şi cum cătând norocul mormântul şi-l găsiră. (M. Eminescu) 77 - este timpul naraţiunii ulterioare, timp al „narativităţii obiective, descriptive, neutre, epice; mişcarea construită prin perfectul simplu este rapidă şi fără durată” (D. Irimia); - funcţia stilistică principală este determinată de caracterul închis (aspect perfectiv) şi de caracterul punctual (aspectul momentan) al acţiunii / al stării; poate marca stilistic perspectiva dublu închisă asupra acţiunii – momentul iniţial şi cel final – sau numai începutul acesteia; reliefează derularea rapidă a evenimentelor ori valoarea momentană a unei stări; - situarea în finalul textului în care predomină alt timp narativ – imperfectul sau prezentul – provoacă o schimbare de ritm narativ, având rolul de accelerare bruscă a relatării. 1. perfectul simplu descriptiv presupune o deviere expresivă de la caracterul prin excelenţă narativ al acestui timp verbal; utilizarea atipică situează secvenţa descriptivă în prim-plan, în relaţie contrastivă cu planul de adâncime în care se înscriu în mod obişnuit verbe la imperfect; - funcţia dinamică specifică perfectului simplu conferă vivacitate imaginilor descriptive, organizând elementele într-o succesiune alertă; descrierea de acest tip are caracter livresc. Grăind aceste, el se repezi pe cal, ieşi călare pe uşa cea spartă, se întoarse spre pădure, […] apoi ieşi în drum şi slobozi calul la vale, spre Moara cu noroc. (I. Slavici) Se aplecă, luă în mâini un bulgăre şi-l sfărâmă între degete cu o plăcere înfricoşată. (L. Rebreanu) Moromete se aşeză pe piatra albă de hotar şi îşi luă capul în mâini. (M. Preda) Atunci asfinţi după creştete luna şi cornul sună , însă foarte puţin. (Şt. Aug. Doinaş) Deodată se făcu rece şi începu să bată vântul [...] Ploaia începu să cază în stropi mari, tunetele începură să răsune de-a lungul văii cu nişte zguduituri mai puternice şi tot mai puternice. (I. Slavici) Cu tunetul se prăbuşiră şi norii În încăperea universului închis. Vijelia aduse cocorii, Albinele, frunzele... (T. Arghezi) MAI-MULT-CA-PERFECTUL „stabileşte cadrul temporal, limita de la care urmează a se desfăşura episodul respectiv” „această necontenită raportare la evenimente anterioare realizează ceea ce s-ar putea numi stilul naraţiunii, adică acel mod de prezentare a faptelor care pune viu în lumină succesiunea lor, legătura lor după ordinea temporală.” (T. Vianu) 1. mai-mult-ca-perfectul încadrării/ cataforic – situat în incipit, deschide seria de evenimente prin evocarea unor circumstanţe anterioare naraţiunii propriu-zise; schiţează fundalul evenimentelor care urmează a fi narate; - ca strategie discursivă este utilizat cu precădere în proza tradiţională, marcând succesiunea cronologică a evenimentelor, organizate pe două planuri: un plan secund, al anteriorităţii (dominat de mai-mult-ca-perfectul verbelor) şi un prim-plan al actualităţii (acţiunea propriu-zisă relatată cu ajutorul verbelor la perfectul simplu / compus, ori la prezentul narativ); - rolul stilistic este acela de a diferenţia timpul diegetic – situat într-un trecut îndepărtat – de timpul istorisirii şi al receptării, creând o tensiune narativă prin relaţia contrastivă între planul de adâncime al relatării sintetice / al evocării şi prim-planul evenimenţial; în literatura sec. al XX-lea este utilizat şi ca mijloc stilistic de arhaicizare. 78 Iacov Eraclid, poreclit Despotul, perise ucis de buzduganul lui Ştefan Tomşa, care acum cârmuia ţara, dar Alexandru Lăpuşneanul, după înfrângerea sa în două rânduri, de oştile Despotului, fugind la Constantinopol, izbutise a lua oşti turceşti şi se înturna acum să izgonească pre răpitorul Tomşa. (C. Negruzzi) În primavara anului 1916, ca sublocotenent proaspăt, întâia data concentrat, luasem parte, cu un regiment de infanterie din capitală, la fortificarea văii Prahovei, între Buştenişi Predeal. (C. Petrescu) Numisem nunţii noastre-un burg, Slăvit cu ape-abia de curg – (I. Barbu) După ce ascultase cu luare aminte vorbele tânguitoare ale lui Barzovie-Vodă, hanul cel tânăr făcu semn să se facă linişte. (I. Groşan) 2. mai-mult-ca-perfectul narativ / anaforic – întrerupe seria evenimentelor din prim-planul narativ pentru a insera un enunţ / o secvenţă retrospectivă, „ca un mijloc de a fixa treptele timpului” (T. Vianu); - valoarea expresivă este conferită de întreruperea fluxului temporal, de o dislocare semnificativă în ordinea cronologică a evenimentelor, a situaţiilor sau a stărilor comunicate; interferenţa între mai-mult-ca-perfectul şi timpuri ce exprimă ulterioritatea creează acronia narativă; - valoarea expresivă este conferită de întreruperea fluxului temporal, de o dislocare semnificativă în ordinea cronologică a evenimentelor, a situaţiilor sau a stărilor comunicate; interferenţa între mai-mult-ca-perfectul şi timpuri ce exprimă ulterioritatea creează acronia narativă; Rostul mai-mult-ca-perfectului se modifică la scriitorii mai noi, care nu vor să exprime prin el anterioritatea cronologică, ci foarte deseori şi anterioritatea cauzală.” (T. Vianu) Niciodată femeia aceasta nu mă iubise. Reluam tot ce a fost la Odobeşti, la ţară, şi acum simţeam că acolo am avut dreptate, că atunci văzusem limpede, că seria ei aceea fusese. (C. Petrescu) Familia Moromete se întorsese mai devreme de la câmp. Cât ajunseseră acasă, Paraschiv [...], se dăduse jos din căruţă, lăsase pe alţii să deshame şi să dea jos uneltele, iar el se întinsese pe prispă... (M. Preda) Împrejur întunericul se înăsprise, încât înţepa ochii. (L. Rebreanu) Tu ţi-ai strecurat cântecul în mine Într-o dup-amiază, când Fereastra sufletului zăvorâtă bine Se deschisese-n vânt. (T. Arghezi) VIITORUL „conform definiţiilor clasice, o secvenţă de enunţuri în care timpul verbelor e viitorul nu ar putea să constituie o naraţiune; în literatură el poate totuşi deveni un timp al reprezentării unei lumi posibile de tipul visului sau al viziunii, care reduce diferenţa dintre categoriile real şi ireal.” (R. Zafiu) 1. viitorul cu funcţie narativă este o deviere expresivă convenţionalizată, având ca punct de referinţă prezentul enunţării pe care îl prelungeşte într-o durată imaginară; progresia în ireal nu are o limită, poate conduce spre infinit; - proiectarea unei suite evenimenţiale / a unei serii de situaţii imaginate în viitor este mai frecventă în textele poetice; strategiile discursive canonice sunt bazate pe cronologie directă (prezent – viitor) sau inversată (acronia), marcând în primul caz conştiinţa irealităţii, iar în al doilea, iluzia iminenţei unui viitor „ce va să fie” (viitorul apare în incipit, instituind cadrul ireal, premisă a unei realităţi ficţionale care devine treptat o certitudine exprimată în final prin timpul prezent); - rolul stilistic principal este crearea unei perspective vizionare, reprezentarea unui plan interior al reveriei sau al dorinţei, al anticipării profetice ori al presimţirilor neliniştite; referentul iluzoriu, proiectat ca potenţialitate sau ca realitate ficţională se construieşte frecvent pe scenarii consacrate (călătoria iniţiatică, visul de iubire, aspiraţia spre ideal, confruntarea, apocalipsa etc.); - formele inversate, cu auxiliarul postpus au rolul de a accentua stilistic planul semantic al verbului prin topica marcată afectiv. Mai am un singur dor [...] Va geme de patemi Al mării aspru cânt... Ci eu voi fi pământ În singurătate-mi. (M. Eminescu) – Cu voia măriei-tale, zise Stroici, vedem că moşia noastră a să cadă de isnoavă în călcarea păgânilor. Când astă negură de turci va prăda şi va pustii ţara, pe ce vei domni măria-ta? (C. Negruzzi) La noapte va zvârli, pe coastă, marea, O pasăre cu chipul femeiesc, Iar noi, aflând cu groază întâmplarea, Vom socoti-o drept un semn ceresc (R. Stanca) Pleşuve moş, nu te speria Că umbra ta n-are să vină, Îi vom găsi pe undeva O mai multiplă rădăcină. (L. Dimov) Patru evanghelii scrie-vom despre căderea frunzei în toamnă. (N. Stănescu) 79 2. viitorul colocvial (popular), diferenţiat la nivelul graiurilor (Muntenia, Oltenia, Dobrogea: o să plecăm; Moldova: am / ai / are + conjunctiv – am să plec; în restul zonelor, forme obţinute de la construcţia standard a viitorului prin afereză primei consoane a auxiliarului: oi pleca, îi pleca, a pleca etc.) are o mare frecvenţă la nivelul limbii vorbite (stilul colocvial); - valoarea expresivă rezidă în marea încărcătură afectivă, în conotaţiile dubitative şi în aspectul modal care îl apropie de conjunctiv; forma sa analitică mai complexă decât a viitorului literar accentuează componenta durativă şi o încarcă de un conţinut sufletesc divers; în literatura cultă, utilizarea acestei forme nu mai marchează exclusiv registrul stilistic oral şi popular, ci şi un registru liric, marcat subiectiv ori un registru familiar, deliberat prozaic. 3. viitorul anterior construieşte o succesiune de secvenţe anticipative situând starea sau evenimentul exprimat înaintea altei acţiuni / stări proiectate în viitor; - absent din limba actuală, viitorul anterior conferă discursului un caracter livresc şi aparenţa de vechime; - în cazul particular al construcţiei diferenţiate prin utilizarea gerunziului (vei fi fost / vei fi fiind – considerată o formă a modului prezumtiv), valoarea stilistică este cea de exprimare a incertitudinii locutorului sau a unei posibilităţi dezirabile, nesigure ori irealizabile. Astăzi nu mai cântăm, nu mai zâmbim. Stând la început de anotimp fermecat, astăzi ne despărţim cum s-au despărţit apele de uscat. Nu peste mult tu vei fi cerul răsfrânt, eu voi fi soarele negru, pământul. Nu peste mult are să bată vânt. Nu peste mult are să bată vântul ... (Şt. Aug. Doinaş) Eu am să scriu „Romanul adolescentului miop”. Dar am să-l scriu ca un Jurnal al autorului. Cartea mea nu va fi un roman, ci comentarii, note, schiţe pentru roman. (M. Eliade) Voi fi bătrân şi singur, vei fi murit de mult! (M. Eminescu) Pe unde, Doamne, vei mai fi fiind? Ce viscol te-a înzăpezit pe grind? Cine te-a răstignit în nelumină? Plângând că botezatu-ne-ai cu vină, pe unde, Doamne, vei mai fi fiind? (H. Bădescu) PERFECTUL COMPUS „convertit în timp narativ, prin caracterul perfectiv al temporalităţii sale, [...] fixează într-o perspectivă de anterioritate ireversibilă încheierea implacabilă a unor procese situate în succesivitate.” (D. Irimia) perfectul compus înscrie evenimentele narate, procesele, stările sau experienţele lirice într-o durată trecută închisă, într-un interval de timp anterior timpului enunţării; - funcţia stilistică principală este aceea de a crea un decupaj în fluxul duratei, delimitând o secvenţă de temporalitate situată în anterioritatea imediată a prezentului sau, dimpotrivă, într-un trecut foarte îndepărtat cum este cel al basmului; din perspectiva momentului enunţării, acest trecut ireversibil este prezentat ca acţiune încheiată, ca rezultat al unui proces sau ca efect al unei stări; are rol de narare a unor evenimente trecute istorisite în succesiune cronologică sau rol de evocare marcată de indici ai subiectivităţii (formele inversate, de exemplu): „O acţiune trecută ale cărei ecouri sunt încă vii în sufletul nostru o exprimăm prin perfectul compus” (I. Iordan); 80 Iubirea pământului l-a stăpânit de mic copil. Veşnic a pizmuit pe cei bogaţi şi veşnic s-a înarmat într-o hotărâre pătimaşă: trebuie să aibă pământ mult, trebuie! De pe atunci pământul i-a fost mai drag ca o mamă... (L. Rebreanu) Apoi sălbăticia mi-a crescut, cântările mi-au pierit, şi fără să-mi fi fost vreodată aproape te-am pierdut pentru totdeauna în ţărână, în foc, în văzduh şi pe ape. (L. Blaga) În noaptea asta, cătră zori, a avut cel dintâi semn, în vis, care a împuns-o în inimă şi-a tulburat-o şi mai mult. (M. Sadoveanu) - altă funcţie stilistică este delimitarea planului naratorului (a cărui obiectivitate poate fi exprimată prin perfectul simplu) de planul personajelor, marcat subiectiv prin perfectul compus; - situarea în finalul textului / al episodului narativ (în contrast cu timpul narativ principal – prezentul, perfectul simplu sau imperfectul), poate avea un rol rezumativ sau concluziv, reliefând astfel caracterul ireversibil al evenimentelor; - forma învechită a perfectului compus (având două auxiliare: „eu l-am fost zărit”) este o marcă a registrului stilistic arhaic. Pe trei covoare de răcoare Lin adormi, torcând verdeaţă, Când lângă sân, un rigă spân, Cu eunucul lui bătrân, Veni s-o-îmbie cu dulceaţă: – Enigel, Enigel, Ţi-am adus dulceaţă, iacă, (I. Barbu) Am râs. Am vorbit. Am plătit. Pe cer răsăreau stelele de jucărie. ( A. Muşina) Părea că printre nouri s-a fost deschis o poartă (M. Eminescu) 4. VALORI STILISTICE ALE MODURILOR VERBALE Exprimând atitudinea emiţătorului faţă de acţiunea, procesul sau starea enunţate, modurilor verbale angajează eul rostitor în structurile diegetice, în discursul epic, liric sau dramatic. Resursele de expresivitate artistică ale acestei categorii gramaticale specifice verbului sunt actualizate prin marcarea modului în care emiţătorul (naratorul, eul liric, personajul epic sau dramatic) se raportează la obiectul enunţării, felul în care le percepe şi ipostaza lui – implicată, subiectivă sau nonparticipativă, obiectivă – faţă de evenimentele, situaţiile, ori stările comunicate prin discurs. V AL O RI E XPRESI VE AL E MOD URIL OR VE R B AL E MODUL INDICATIV imprimă un caracter obiectiv acţiunilor, proceselor, stărilor pe care le exprimă. Ca mod al enunţării unor fapte considerate reale şi a unor stări apreciate ca sigure, indicativul apare în limbajul comun ca un mod neutru din punct de vedere stilistic. În textul literar, capacitatea de a exprima certitudinea locutorului (narator, personaje / eul liric), în raport cu obiectul enunţării, conferă referentului aparenţa unei realităţi validate în universul ficţional.  Prin paradigma sa temporală – mai bogată decât a celorlalte moduri – permite instituirea unor raporturi diverse între evenimentele istorisite (cronologie – anterioritate, simultaneitate, ulterioritate – sau acronie), între timpul narat şi timpul narării, între momente evocate şi prezentul liric. Valorile expresive ale indicativului sunt diferenţiate în funcţie de forma temporală a verbului, fiecare dintre cele şapte timpuri ale indicativului având propriile valenţe stilistice (prezentul, imperfectul, perfectul simplu, perfectul compus şi mai-mult-ca-perfectul, viitorul simplu şi viitorul anterior). EXEM PLE Exploziile se succed organizat. Unele le aud la câţiva paşi, altele în mine. [...] A fost destul să apară nemţii... focul a două baterii. Şi totuşi acum soarele era sus, prietenii mă aşteptau... (C. Petrescu) M-ai lovit destul pân-acum. [...] Seară de seară, secundă de secundă, de ani şi ani de zile. M-ai fărâmiţat, m-ai jupuit, m-ai distrus. Ai făcut din mine o fantomă, o fantoşă, m-ai umilit. Ăsta-i personaj? (M. Vişniec) Ţi-e lumea toată acoperământ. O mierlă scoate soarele din apă; facerea lumii poate să înceapă, a înflorit un vişin pe pământ. Nu spune-am fost, nici că voi fi, ci sunt! (H. Bădescu) 81 MODUL IMPERATIV instituie o relaţie de comunicare directă exprimând dorinţa sau voinţa emiţătorului de a determina o acţiune ori de a o împiedica. Valoarea stilistică a imperativului rezidă în capacitatea de exprimare a unor atitudini şi trăiri subiective, printr-un dublu sistem de semnale: verbale şi paraverbale (accentele afective, pauzele expresive, intonaţia specifică ordinului, ameninţării, îndemnului, rugăminţii, concesiei, ironiei etc.).  Ca marcă textuală a stilului direct, imperativul are rol de „teatralizare” şi, în acelaşi timp, rol de dinamizare a discursului personajelor („imperativul dramatic şi narativ”); alături de substantivele / adjectivele în vocativ reprezintă un indice al oralităţii stilului; în limbajul popular, poate apărea fără referire la o persoană anume („imperativul formal” îşi pierde valorile specifice, persoana a doua având valoare generică – N. Forăscu). Prezenţa imperativului în textul liric semnalizează discursul dialogic sau monologul adresat (care poate lua forma invocaţiei retorice). MODUL CONJUNCTIV exprimă potenţialitatea unei acţiune realizabile, posibile, probabile sau atitudinea emiţătorului faţă de acţiunea, starea, trăirea enunţate: incertitudinea, ezitarea, aproximaţia, deliberaţia, dorinţa, protestul, indignarea etc.  Valoarea expresivă a conjunctivului este dată de mărcile afective pe care le exprimă în contextul stilistic (atitudini şi trăiri subiective). În discursul naratorului, al personajelor (discurs direct, indirect / indirect liber), ori al eului liric, conjunctivul poate avea rolul de a institui un nivel al acţiunilor, al trăirilor interioare, al stărilor ipotetice, alternative ori anticipative; în acest ultim caz, prezentul conjunctivului îndeplineşte, stilistic, funcţia indicativului viitor, chiar dacă nu participă la construirea viitorului colocvial.  Funcţia stilistică a conjunctivului poate fi de echivalenţă cu condiţional-optativul presupunând dependenţa acţiunii enunţate de o altă acţiune sau de o stare, de o dorinţă.  O funcţie stilistică particulară este cea de substituire a imperativului cu rol de accentuare a subiectivităţii; în cazul special al verbelor la persoana a III-a a conjunctivului (când poate apărea fără morfemul „să”), rolul stilistic este de completare a paradigmei imperativului – care nu are decât persoana a II-a.  În textul liric, modul conjunctiv reprezintă, deseori, o marcă textuală a unui plan al imaginarului, având rolul de a semnaliza trecerea de la dimensiunea reală la cea ideală. –Destul! strigă Lăpuşneanul, nu te mai boci ca o muiere! fii român verde.[...] Haide! luaţi-l de-l daţi norodului şi-i spuneţi că acest fel plăteşte Alexandru-vodă celor ce pradă ţara. (C. Negruzzi) Nu mai vorbi, nu râde, nu te gândi, nu plânge, Nu mai visa zadarnic : e prea târziu acum! (I. Pillat) Stihuri, zburaţi acum din mâna mea Şi şchiopătaţi în aerul cu floare, (T. Arghezi) S-a întors să-l caute, dar du-te, caută, suceşte-te, învârteşte-te, omul parcă intrase în pământ. (I. Creangă) Moromete îi spuse, fără multă vorbă, că s-a terminat şi cu istoria lui cu studiile, să stea acasă şi să pună mâna pe sapă. (M. Preda) ... daţi-mi voie: ori să se revizuiască, primesc! Dar să nu se schimbe nimica; ori să nu se revizuiască, primesc! dar atunci să se schimbe pe ici pe colo... (I.L. Caragiale) Şi deodată-am început să ştiu mersul luminii şi-al strigării [...] Să urlu sfâşiat de păsări repezi, să ard lovit de-un meteor, s-adorm pe gâturi lungi de lebezi, şi de lopeţi de bărci, izbit, să mor. (N. Stănescu) Unde să merg de-acum? Pe cine să mai aştept? (I. Pillat) Piară-mi ochii tulburători din cale, Vino iar în sân, nepăsare tristă; (M. Eminescu) – Să pregăteşti, cu Mitrea, sania, îi zise Vitoria. S-o umpli cu fân; să pui ş-un sac de orz pentru cai. (M. Sadoveanu) 82 MODUL CONDIŢIONAL-OPTATIV dezvoltă, prin aceeaşi paradigmă verbală, două valori modale: exprimarea unei acţiuni dependente de o condiţie (explicită sau implicită) şi exprimarea unei acţiuni realizabile / irealizabile, prezentate ca opţiune asumată; la timpul perfect acţiunea este ireală. Funcţiile stilistice sunt determinate de interferenţa valorilor modale (exprimarea eventualităţii, a posibilităţii, a unor ipoteze / scenarii posibile sau imposibile, a unor acţiuni presupuse, realizabile sau nerealizate etc.) şi de ambiguitatea conotaţiilor subiective – de la incertitudine la aserţiune fermă, de la dorinţă concretă la aspiraţie vagă etc. Valori expresive particulare are optativul care preia funcţia indicativului, ca „optativ al modestiei, al politeţii” (D. Irimia), când „nu exprimă nici condiţia, nici dorinţa, ci arată că acţiunea verbului este posibilă, realizabilă” (E. Câmpeanu). O altă funcţie stilistică a condiţional-optativului este cea de substituire a modului conjunctiv în enunţuri interogative sau exclamative; valoarea expresivă este cea de accentuare a unei tonalităţi subiective – uimirea, indignarea sau ameninţarea vehementă specifică blestemului / imprecaţiei; în asemenea enunţuri, apare frecvent forma inversată care amplifică rolul expresiv al verbului situat înaintea auxiliarului specific. În textul liric, modul condiţional-optativ apare mai rar, având mai ales rolul de a exprima o situaţie ipotetică, o experienţă lirică imaginată. MODUL INFINITIV este o formă verbală „cu trăsături duble, de tip verbal şi nominal” (Dicţionar de ştiinţe ale limbii), nominalizarea fiind integrală în cazul infinitivului lung, moştenit din limba latină; verbele la infinitiv numesc în chip general, abstract acţiunea, procesul sau starea. Valoarea expresivă a infinitivului este generată de capacitatea lui de a marca registre stilistice diferite; cu valoare sentenţioasă, acest mod devine indice al registrului gnomic, în timp ce valoarea livrescă (obţinută prin substituirea conjunctivului, după o construcţie impersonală sau după verbul „a putea”) este specifică registrului stilistic cult; conservarea valorii verbale a infinitivului lung semnalizează registrul stilistic arhaic sau registrul popular (în care se utilizează şi în formele inversate ale viitorului / ale condiţionalului), iar asocierea valorii imperative – care conferă un ton impersonal – marchează stilul oficial. Foarte rar folosită în limba actuală, forma de perfect a infinitivului îndeplineşte funcţia stilistică de marcă a narativităţii prin instituirea unei succesiuni temporale. Aş fi putut să spun şi eu un cuvânt… Orice cuvânt… De pildă, aş fi putut să spun nu… Ce s-ar fi întâmplat dacă aş fi spus şi eu nu? Îţi spun că nu s-ar fi întâmplat nimic… (M. Vişniec) N-ai lăuda de n-ai ştii să blestemi, Surâd numai acei care suspină, Azi n-ai iubi de n-ar fi fost să gemi, De n-ai fi plâns, n-ai duce-n ochi lumină. (Radu Gyr) Din contra, doamnă, aş dori, te-aş ruga să fii bună a-mi acorda o prelungire de termen. (I.L. Caragiale) Usca-s-ar izvoarele toate şi marea, Şi stinge-s-ar soarele ca lumânarea. (T. Arghezi) Spune-mi, dacă te-aş prinde-ntr-o zi şi ţi-aş săruta talpa piciorului, nu-i aşa ca ai şchiopăta puţin, după aceea, de teama să nu-mi striveşti sărutul ?... (N. Stănescu) Războiul dădu lui Felix, peste câţiva ani, prilejul de a se afirma încă de tânăr. (G. Călinescu) Mândria de a oferi o „masă" lua proporţii de eveniment, [...], excursia la Moşi şi ştrengăria de a ne da în căluşei, de a mânca floricele şi a bea un ţap de bere, era... orgie. (C. Petrescu) Căci ei se nasc spre a muri Şi mor spre a se naşte (M. Eminescu) A pierde tot ce se poate pierde ... Şi-am cântat din coasta mea din vertebra ca o stea, de-a-ncălecare pe-o şa, pe o şa de cal măiastru, foaie verde de albastru. (N. Stănescu) Ştefan-Vodă a început a-i batere până ce i-au trecut de Dunăre (I. Neculce) Îmi era a scăpare de dânsul (I. Creangă) 83 Infinitivul lung, chiar dacă este substantivizat în limba română, păstrează urme semantice ale acţiunii, numind rezultatul acesteia; apare frecvent în titlurile poeziilor. MODUL GERUNZIU este singurul mod nepersonal care conservă conţinutul dinamic specific verbului, surprinzând o acţiune în desfăşurare, un proces, o stare durativă; înscrierea acestora într-o temporalitate fără referire la momentul enunţării permite exprimarea oricărei durate – prezente, trecute ori viitoare –, în funcţie de context.  Principala funcţie stilistică a gerunziului este capacitatea de a crea imagini dinamice; frecvent, gerunziul determină circumstanţele acţiunii exprimate prin verbul regent sau îi adaugă acestuia o altă acţiune într-un ritm alert; antepus regentului, el poate avea o funcţionalitate polivalentă, exprimând, în acelaşi timp temporalitatea şi cauzalitatea, ceea ce creează ambiguitate stilistică. Când este asociat grupului nominal, are rolul de a atribui substantivului o însuşire dinamică, având (de cele mai multe ori) funcţia stilistică de epitet; această funcţie este accentuată frecvent prin valoarea adjectivală a gerunziului acordat în gen şi număr cu regentul nominal; ocurenţa redusă în limbajul curent a gerunziului cu funcţie de atribut îi conferă şi un rol de semnalizare a registrului stilistic cult. Valenţele expresive ale gerunziului se manifestă pregnant şi la nivel fonetic – prin sonoritatea specifică a terminaţiei care susţine deseori valoarea onomatopeică a verbului – sau la nivelul sintaxei poetice, dacă o suită de gerunzii sunt situate la sfârşitul versurilor, generând monorima (frecventă în poeziile populare). O valoare stilistică particulară primeşte gerunziul din structura unui grup verbal (cum este prezumtivul prezent) prin care se accentuează caracterul durativ al acţiunii sau al stării şi, în acelaşi timp, se reliefează percepţia subiectivă (acţiune ipotetică, probabilă, incertă, presupusă, bănuită, dorită). MODUL PARTICIPIU prezintă o acţiunea încheiată sau rezultatul acesteia implicând o valoare temporală trecută, cu efecte care persistă sau au încetat în momentului enunţării; având un „comportament dublu: verbal şi adjectival” (Dicţionar de ştiinţe ale limbii), participiul cumulează funcţii stilistice specifice celor două clase morfologice. Valoarea expresivă a participiului care conservă particularităţile verbului (ca element formativ pentru diateza pasivă, pentru perfectul conjunctivului, al condiţionalului sau al infinitivului, pentru indicativ – perfectul compus sau viitorul anterior) este actualizată prin tipare sintactice care se abat de la 84 Dar Moromete parcă nici nu auzea [...], conducând mai departe torentele de apă, făcându-le loc cu sapa şi continuând liniştit şi neturburat să vorbească... M. Preda) Ca şi cum ai vedea munţii plângând, ca şi cum ai ceti în deşerturi un gând, ca şi cum ai fi mort şi totuşi alergând, ca şi cum ieri ar fi în curând, astfel stau palid şi trist fumegând. (N. Stănescu) Ruxandra ieşi tremurândă şi galbănă şi, răzemându-se de părete: „Voi să daţi seamă înaintea lui Dumnezeu, zise suspinând. (C. Negruzzi) Tu lumină alergândă reîntorcându-te acasă bruscă devenind flămândă rechemându-şi iar mireasă (N. Stănescu) Măicuţă bătrână Cu brâul de lână, Din ochi lăcrimând, Pe câmpi alergând, Pe toţi întrebând Şi la toţi zicând (Mioriţa) Şi poate şi acum a mai fi trăind, dacă n-a fi murit. (I. Creangă) Iertat să fie cel ce la mânie Mi-a împlântat cuţitul pân-la os, Dar neuitat şi neiertat să fie Cel care-a râs de gându-mi bătăios. (N. Labiş) Casa lui moş Costache era leproasă, înnegrită. Poarta era ţinută cu un lanţ, şi curtea toată năpădită de scaieţi. (G. Călinescu) Umanitatea înfometată, iradiată, atomizată, e prea ocupată. (M. Ursachi) normele limbii standard: inversiuni topice, recurenţă, dislocare sintactică. Resursele expresive ale participiului cu valoare adjectivală se înscriu în sfera funcţiilor stilistice de nivel semantic (epitet, metaforă, metonimie etc.); adjectivul participial poate primi determinanţi circumstanţiali specifici verbului sau poate avea grade de comparaţie specifice adjectivelor, ceea ce îi conferă valenţe stilistice multiple. Participiul substantivizat (prin articulare), cu formă afirmativă sau negativă, are rol în diversificarea / îmbogăţirea lexicului şi în structurarea unor figuri stilistice specifice substantivului. MODUL SUPIN exprimă în chip general, abstract, acţiunea, procesul sau starea văzute ca potenţialitate; având o formă verbală invariabilă precedată de un morfem-prepoziţie – care poate crea legături sintactice atât într-un grup verbal, cât şi într-o structură nominală –, supinul are valenţe combinatorii multiple şi implicit, funcţii stilistice diverse. Valoarea expresivă a supinului care îşi menţine statutul verbal este, mai ales, cea de epitet (al verbului ori al substantivului regent) sau, mai rar actualizată, valoarea metaforică; supinul substantivizat activează, preponderent, funcţia metonimică, iar supinul adverbializat îndeplineşte, frecvent, funcţia stilistică de epitet. O valoare particulară a supinului este cea de echivalenţă cu imperativul; ca şi infinitivul, supinul prin care se exprimă o solicitare imperativă, un ordin, un îndemn, conferă enunţului un ton impersonal, devenind un indice textual al stilului oficial. În textul literar, poate supramarca inserţiile nonartistice, „decupajele” cu valoare documentară menite să amplifice „efectul de real”. Confuz, înnebunit, dezagregat, Stamate abia putu să apară cu căruciorul prin canal... (Urmuz) Rotit de două ori la mărul-soare, În minutare-aprins - şi încrestat. (I. Barbu) Dacă ochilor tăi le-ar plăcea Nevăzutul şi neştiutul ... (T. Arghezi) Luaţi-vă gândul, cine a fost de venit a venit, Cine a fost de plecat a plecat, Ce a fost de trecut prin dreptul vostru a trecut. (M. Sorescu) Iar Manea ofta Şi se apuca Zidul de zidit, Visul de-mplinit. (Mănăstirea Argeşului) Aerul miroase a umed, a sfârşit de iarnă (G. Adameşteanu) Era o gospodărie boemă, cu prieteni tineri, cu sărbători mici improvizate, pline de veselie şi de neprevăzut. (C. Petrescu) 5. VALORI STILISTICE ALE PERSOANELOR GRAMATICALE Specifică pronumelui, adjectivului posesiv şi verbului, categoria persoanei gramaticale precizează rolul participanţilor în actul comunicării, prin raportare la emiţător (rolul locutorului este asumat prin persoana I, interlocutorul este desemnat prin persoana a II-a, în timp ce persoana a III-a este utilizată pentru un referent neimplicat direct în situaţia de comunicare). În opera literară, opţiunea pentru o anumită persoană gramaticală nu mai reprezintă doar o selecţie formală, determinată de regula acordului (care asigură coeziunea textului), ci devine opţiune stilistică, modalitate de structurare a discursului şi a planului semantic, „semn (şi motor) al dezvoltării specifice a persoanei narative, prin reorganizarea raportului emiţător – text – receptor în sensul dezvoltării unor perspective narative, fundamentale în structura textului.” (D. Irimia) 85 P e r s o a n a I – expresie lingvistică a conştiinţei de sine a eului rostitor a. În discursul narativ:  indice textual al eului narator în naraţiunea homodiegetică, având rolul stilistic de a conferi verosimilitate (Am aflat cu acest prilej că omul meu era un mare vrăjitor de lupi... - V.Voiculescu); valoare expresivă accentuată are dativul etic al promunelui sau adjectivul posesiv etic (Şi-odată mi-ţi-l înşfăcă cu dinţii de cap; Atunci lupul nostru începe a mânca hîlpav. – I. Creangă)  persoană narativă care înglobează eul narator şi eul narat în textele autodiegetice, de graniţă” (jurnal, memorii) sau ficţionale; conferă un grad ridicat de autenticitate (Simţeam că femeia această era a mea în exemplar unic, aşa ca eul meu, ca mama mea... – C.Petrescu)  marcă a oralităţii care funcţionează ca indice al registrului stilistic oral / colocvial (Dar iar mă întorc şi zic: mai ştii cum vine vremea? – I. Creangă)  semn stilistic al planului naratorului, distinct de planul personajelor, în naraţiunea heterodiegetică; proiecţie în text a naratorului, cu rol de diferenţiere între cele două „straturi stilistice” şi de inserţie care „rupe” şirul de evenimente narate (Dar iaca ce m-am apucat de spus. Mai bine vă spuneam că turturica ajunsese la împăratul Verde... – I. Creangă)  semn lingvistic al discursului personajelor, având rolul de a marca stilul direct şi de a caracteriza personajul prin limbajul atribuit (- Eu sunt Lică, sămădăul... Multe se zic despre mine... – I. Slavici)  pluralul persoanei I poate numi – emfatic, parodic – naratorul („pluralul autorului”: Dacă bine ţii minte, mărite Cetitoriule – şi nu vedem ce te-ar putea împiedica... – I.Groşan), poate include naratorul şi naratarul (Dar ia să nu ne depărtăm cu vorba şi să încep a depăna firul poveştii. – I. Creangă) sau poate desemna un cuplu / un grup de personaje / un personaj colectiv în care se integrează sau nu şi naratorul (Ne luasem din dragoste, săraci amândoi [...] Suntem ca nişte călători atacaţi de lupi şi trebuie să ne apărăm spate în spate, căci oriunde, de jur împrejur, e moartea de fier şi gloanţe. – C.Petrescu) b. În discursul liric:  marcă textuală a eului liric, desemnând instanţa reflectoare din perspectiva căreia se construieşte viziunea poetică; activează funcţii stilistice complexe: reliefarea lirismului subiectiv, structurarea discursului liric şi exprimarea „întâmplărilor” fiinţei, a experienţelor ontice sau cognitive, a stărilor emoţionale asumate de eul poetic (Ca să pot muri liniştit, pe mine / Mie redă-mă! – M. Eminescu)  persoana I plural are disponibilităţi semantice şi stilistice multiple: - ca expresie a unui cuplu în care eul liric se autoinclude, are rolul de a desemna prezenţe lirice concrete (prin motivul dedublării, prin motivul cuplului de îndrăgostiţi etc.: Ne-om răzima capetele-unul de altul / Şi surâzând vom adormi sub înaltul, / Vechiul salcâm. – M. Eminescu) 86 - ca expresie a unei instanţe lirice distincte de eul poetic, marchează discursul direct al unei entităţi concrete sau abstracte personificate / antropomorfizate, fiind utilizat în texte dialogice („Revedere”) - poate avea valoare generică, desemnând umanitatea a cărei „voce” poetică devine eul liric; are rolul de a ridica experienţa lirică la rang de experienţă general–umană şi de a semnala caracterul reflexiv al poeziei / registrul stilistic gnomic: O, dacă n-ar fi eroarea, / dacă am fi curaţi / Cum sunt peştii din marea / cea sferică, fraţi – N. Stănescu) c. În discursul dramatic:  persoana I, singular sau plural, este definitorie pentru discursul teatral, desemnând pe fiecare dintre personajele interpretate scenic (- Mi-am adus aminte: Iona. Eu sunt Iona [...] Răzbim noi cumva la lumină – M.Sorescu) P e r s o a n a a I I - a – expresie lingvistică a orientării discursului artistic spre un conlocutor ficţional, determinat sau indeterminat. a. În discursul narativ:  în planul personajelor, desemnează interlocutorul a cărui identitate se precizează în enunţul adresat sau în contextul situaţional; în alternanţă cu persoana I, diferenţiază discursul personajelor de cel al naratorului heterodiegetic (care relatează la persoana a III-a), având relevanţă în marcarea stilului direct şi, eventual, în supramarcarea registrului stilistic oral / colocvial (– Tu nu cunoşti viaţa, Felix, reluă Otilia ideea [...]. Admir inteligenţa şi voinţa ta de bărbat, dar astea nu sunt bune şi pentru o femeie. – G.Călinescu); persoana a II-a poate fi învestită cu o valoare expresivă particulară în situaţia în care semnalează scindarea în voci a personajului (Gavrilescule, şopti îndată ce ajunse în stradă, atenţie, că începi să te ramoleşti. Începi să-ţi pierzi memoria. – M. Eliade)  în planul naratorului activează funcţia conativă, orientând discursul spre lector (naratar) (Îngăduie-ne, Cetitoriule, care te apleci cu sfielnică grijă asupra rândurilor aceste, a face o pauză – I. Groşan); instanţa lecturală poate fi numită şi prin persoana a II-a plural, situaţie în care se creează o tensiune productivă între unicitatea eului narator şi multiplicitatea lectorilor / a unor ascultători pe care îi presupune, frecvent, povestirea (Ascultaţi acum ce e cu Copca Rădvanului – dar lăsaţi-mă să vă mărturisesc că povestea aceasta, cum am scris-o eu... – G. Galaction); referentul ficţional poate fi chiar naratorul sau un alter ego (Conştiinţa îmi şopteşte: mii de oameni mor pe pământ chiar în aceste clipe, oameni umili, dar şi oameni mari; nu se poate spune că n-ai trăit din plin treizeci şi cinci de ani, alţii au murit mult mai tineri, nu trebuie să accepţi să trăieşti oricum... – M. Preda) 87  cu valoare generică, persoana a II-a poate desemna o instanţă nedeterminată, un referent potenţial cu conţinut semantic general-uman, reliefând caracterul gnomic al registrului stilistic (Eşti asaltat din toate părţile, cu forţe infinit mai tari ca ale tale: lupţi. Te înfrâng: le sfidezi. Eşti pierdut: ataci – N. Steinhardt) ori caracterul popular (Dar iar mă întorc şi zic: mai ştii cum vine vremea? – I. Creangă) b. În discursul liric:  în monologul adresat semnalează instanţa lirică asupra căreia este focalizată viziunea poetică; aceasta poate fi o ipostază a eului liric, marcând dedublarea metonimică (Suflete, prund de păcate, / Eşti nimic şi eşti de toate – L. Blaga) sau autoadresarea (M. Bahtin o numeşte „dialogizare interioară a discursului”: Ai îmbătrânit, băiete, / Cântând stihuri şi ştafete – T. Arghezi), poate desemna instanţa lecturală (Vrui, cititorule, să-ţi fac un dar, / O carte pentru buzunar – T. Arghezi), ori un referent ficţional, concret sau abstract, invocat retoric (Când deodată tu răsărişi în cale-mi, / Suferinţă tu, dureros de dulce…– M. Eminescu)  în discursul poetic dialogic numeşte, alternativ, alocutorii marcând succesiunea de replici/ de secvenţe (Tu eşti o noapte, eu sunt o stea / Iubita mea. [...] Eu sunt un templu, tu eşti un zeu / Iubitul meu. – M. Eminescu); poate desemna o entitate concretă sau abstractă (personificată / antropomorfizată), expresie a unei instanţe lirice distincte de eul poetic (– Codrule, codruţule, ce mai faci, drăguţule, – M. Eminescu)  în lirica obiectivă (lirismul gnomic sau cel al rolurilor / al măştilor) persoana a II-a poate textualiza o instanţă generică, indeterminată, cu rol de figură retorică (Ce e rău şi ce e bine / Tu te-ntreabă şi socoate…– M. Eminescu) ori poate denumi pe „deţinătorul unui rol tematic” (R. Zafiu), într-o strategie literară a disimulării eului poetic sub regimul tu-ului discursiv (Ai murit tu? Lumea şi astăzi n-o crede / Înfăşurat în manta-ai coborât piedestalul – M. Eminescu) c. În discursul dramatic:  marcă a dialogului dramatic, reliefează orientarea discursului spre receptorul scenic (Aide, Fănică, luptă, zdrobeşte-mă, tu care ziceai că mă iubeşti! Să vedem! – I.L. Caragiale) sau spre un referent potenţial care nu este prezent scenic (Doamne, tu singur ştii ce-a fost pe inima mea, că-n tine am crezut [...] Doamne, osândeşte-mă după păcatele mele, ci nu mă osândi de pacea cu turcii spre mântuirea sărmanului meu popor! – B. Şt. Delavrancea) P e r s o a n a a I I I - a – denotă un referent care poate avea trăsături semantice foarte diverse (uman / nonuman, animat / inanimat, concret / abstract, real / ireal etc.). a. În creaţia epică:  persoana a III-a narativă este, prin excelenţă, „persoana lumii narate” (D. Ieremia); este un mecanism generativ al epicului obiectivat care presupune distanţarea naratorului de universul diegetic; desemnează nu numai personajele şi evenimentele ce alcătuiesc trama, ci şi diversele componente ale lumii ficţionale 88 (Dar binecuvântat era locul acesta mai ales de când veniseră cârciumarul cel nou cu nevasta lui tânără şi cu soacră-sa cea bătrână, căci ei nu primeau pe drumeţ ca pe un străin venit din lume, ci ca pe un prieten aşteptat de multă vreme la casa lor. – I. Slavici)  în naraţiunea heterodiegetică, persoana a III-a este prezentă, deopotrivă, în discursul naratorului şi în discursul personajelor, reprezentând un factor de coerenţă textuală (– Dar Victor al tău... El nu mai iese la sapă, Bălosule? Sau de când este voiajor nu-l mai aranjează? zise Moromete. Adică... admitem cazul că fiind ocupat... mai adăugă el. – M. Preda);  persoana a III-a poate apărea în microcontexte care presupun o conceptualizare a experienţelor, a situaţiilor, a tipologiilor umane, având valoare generică ori desemnând o instanţă supraindividuală (Trebuie să se ştie că şi iubirea are riscurile ei. Că acei care se iubesc au drept de viaţă şi de moarte, unul asupra celuilalt. – C. Petrescu). b. În opera lirică:  în discursul liric persoana a III-a este relevantă la nivel stilistic în funcţie de identitatea ficţională a referentului desemnat; poate genera o tensiune lirică prin opoziţia cu planul eului rostitor (Eu mut o zi albă, / El mută o zi neagră. / Eu înaintez un vis, / El mi-l ia la război. – M. Sorescu);  în poezia descriptivă enunţurile la persoana a III-a au rolul de a estompa prezenţa eului liric (a cărui atitudine nu este explicit participativă). Reliefând stilistic reperele şi simbolurile imaginarului poetic (Cu tot ce-l limitează şi-l leagă, împăcat, / În toamna lui, copacul se-nclină către glie – I. Barbu): „În planul semantic al persoanei a III-a se află dizolvată şi persoana I, a scriitorului şi se înglobează şi persoana a II-a a cititorului” (D. Ieremia); în poezia de tipul portretului liric şi al pseudoportretului, prin persoana a III-a este desemnat subiectul pe care se focalizează viziunea artistică (Ea era frumoasă ca umbra unui gând. / Între ape, numai ea era pământ. – N. Stănescu);  în poezia reflexivă, ca semn lingvistic al obiectivării în planul semantic al textului, marchează caracterul general-uman al experienţei lirice şi registrul stilistic gnomic (Vreme trece, vreme vine / Toate-s vechi şi nouă toate – M. Eminescu). c. În opera dramatică:  în discursul personajelor desemnează orice element, uman sau nonuman, al „realului estetic” reprezentat scenic (Nu mai e nimic de făcut cu el. S-a destrămat hora ielelor. E omul care a văzut idei. – C. Petrescu) sau denotat numai în replicile personajelor (Trece flăcăul prin pădure, aude o muzică nepământească şi vede în luminiş, în lumina lunii, ielele. – C. Petrescu);  în didascalii, dramaturgul utilizează exclusiv persoana a III-a, având ca referent instanţele dramatizate sau elementele spectacolului (Gelu e un bărbat ca la 27-30 de ani, de o frumuseţe mai curând feminină [...] Are nervozitatea instabilă a animalelor de rasă. – C. Petrescu). 89 6. FIGURI DE STIL ŞI PROCEDEE STILISTICE Figurile de stil şi procedeele stilistice sunt considerate substanţa vie a limbajului artistic, desemnând modalităţile prin care se modifică expresiv sau se îmbogăţeşte sensul unui cuvânt, ori se produce o abatere de la o construcţie gramaticală uzuală, pentru a crea imaginea artistică. Transformarea cuvintelor utilitare din limbajul comun, neutre din punct de vedere expresiv, în semn artistic este determinată de contextul stilistic şi de intenţionalitatea scriitorului; modificarea expresivă presupune un proces de resemantizare, de semnificare şi de simbolizare care generează metabolele: „Vom numi metabolă orice fel de schimbare a unui aspect oarecare al limbajului [...] Vom distinge două mari familii de operaţii retorice: operaţiile substanţiale şi operaţiile relaţionale, primele alterând substanţa însăşi a unităţilor asupra cărora se exercită, celelalte mărginindu-se să modifice relaţiile de poziţie, care există între aceste unităţi.” (Grupul μ, Retorică generală) aliteraţie şi asonanţă onomatopee inversiune repetiţie enumeraţie Figuri de sunet / de nivel fonetic (metaplasme) ■ Figură de stil de nivel fonetic constând în selectarea cuvintelor în care se repetă un sunet, o alăturare de sunete: aliteraţia – reptarea consoanelor: Prin vulturi vântul viu vuia (v); asonanţa – repetarea vocalelor: Argint e pe ape şi aur în aer (a, e). ■ Figură de stil de nivel fonetic constând în utilizarea cuvintelor care sugerează sunete, zgomote din natură prin chiar corpul lor sonor: vâjâind ca vijelia şi ca plesnetul de ploaie. Figuri de constructie / de nivel sintactic (metataxe) ■ Figură de stil de nivel sintactic care constă în modificarea expresivă a topicii obişnuite în propoziţie sau în frază: în mândrul întuneric. ■ Figură de stil de nivel sintactic ce constă în reiterarea unui termen sau a unei sintagme în scop expresiv:  simplă: vine, vine, vine, calcă totul în picioare;  anaforă (la începutul unei unităţi prozodice: versuri, strofe) Şi tot nu se-arată cetatea preasfântă / Şi tot… / construcţia anaforică din Şi dacă…  epiforă (la sfârşitul unei unităţi prozodice) ….de plumb / ….de plumb;  anadiploză (la început şi la sfârşit de vers / la începutul unui vers şi în finalul versului următor) Mereu se vor tot bate, tu vei dormi mereu; Un cer de stele dedesubt, / deasupra-i cer de stele;  epanadiploză - la sfârşitul unui vers/strofe şi la începutul versului următor / al strofei următoare) Şi tot nu se-arată cetatea din vise. // Cetatea din vise departe e încă…;  chiasm (repetarea a doi termeni cu schimbarea ordinii): Ca visul unei umbre şi umbra unui vis; Femeie între stele şi stea între femei. ■ Figură de stil de nivel sintactic care constă în realizarea unei coordonări sintactice în scop expresiv: Căci eu iubesc / şi flori, şi ochi, şi buze, şi morminte. 90 gradaţie dislocare sintactică anacolut ■ Figură de construcţie care constă în trecerea treptată de la o idee la alta pentru a nuaţa exprimarea:  gradaţie ascendentă [climax]: o sete era de păcate, de doruri, de-avânturi, de patimi / o sete de lume, de soare;  gradaţie descendentă [anticlimax]: […] şi-a mea cântare / S-a înăsprit, s-a adâncit, s-a stins. ■ Figură de stil de nivel sintactic care constă în modificarea afectivă a topicii obişnuite în propoziţie sau în frază, generând ambiguizarea şi, implicit, sporirea expresivităţii textului: Lacul codrilor albastru; Păsări, ca îngeri de apă (păsări de apă). ■ Procedeu livresc (figură de nivel sintactic) prin care se întrerupe continuitatea sintactică în propoziţie sau în frază: Turma visurilor mele eu le pasc ca oi de aur. Figuri semantice / de nivel lexico-semantic (metasememe) epitet comparaţie simbol metaforă ■ Figură de stil de nivel sintactic şi semantic, constând în alăturarea unui determinant expresiv pe lângă un substantiv sau verb, determinant ce scoate în evidenţă o însuşire neobişnuită a obiectului / acţiunii.  epitet ornant (de mare generalitate): prăpastia măreaţă;  epitet cromatic: Cu o zale argintie se îmbracă mândra ţară / leoaică arămie;  epitet metaforic: pădure de argint / pădure de aramă;  epitet personificator: Aud materia plângând /…codrului bătut de gânduri…;  epitet hiperbolic: Gigantică poart-o cupolă pe frunte;  epitet moral (apreciativ, calificativ): surâsu-i cald;  epitet sinestezic: Primăvară…/ O pictură parfumată cu vibrări de violet . ■ Figură de stil de nivel sintactic şi semantic ce constă în alăturarea a doi termeni: (concreţi sau abstracţi), pe baza unui raport de asemănare; element de relaţie: ca, precum, asemeni, întocmai ca etc.: …Iese luna, ca o vatră de jeratic. ■ Figură de stil complexă, constând în utilizarea numelui unui obiect concret spre a exprima o idee abstractă, în temeiul unei analogii/ al unui proces accentuat de semnificare; se obţine prin dezvoltarea unei metafore sau prin recurenţa unei imagini: Eu port în mine noaptea şi-n bezna ei adâncă / Mi-e sufletul un vultur înlănţuit de-o stâncă. ■ Figură de stil de nivel semantic prin care se substituie un termen propriu cu unul impropriu, dar expresiv poetic, de obicei, pe baza unei relaţii logice de asemănare (metafora plasticizantă); când între termenul propriu şi cel metaforic nu există o analogie (o comparaţie implicită) metaforă revelatorie (corola de minuni a lumii);  metafora explicită („in praesentia”) presupune prezenţa ambilor termeni, nu şi a elementului de legătură (o structură de tip apoziţional): “Leoaică tânără, iubirea”;  metafora închisă/totală este generată printr-un proces de maximă ambiguizare a relaţiei dintre cuvântul metaforic şi semnificaţia ce poate fi doar aproximat): Dar piatra-n rugăciune, a humei despuiare / Şi unda logodită sub cer vor spune cum? 91 metonimie sinecdocă oximoron superlativ stilistic paradox eufemism antifrază ■ Figură de stil de nivel semantic prin care se substituie un termen propriu cu un termen impropriu, dar expresiv poetic, pe baza unei relaţii logice de ordin calitativ (temporală, spaţială, cauzală): cauză/ efect, efect/ cauză, autor/ operă, obiectul care conţine/ conţinut, locul de provenienţă/ produsul, sentimentul, însuşirea/ numele organului, părţii corpului cu care se asociază, obiectul/ simbolul: Dintr-un bolovan coboară / pasul tău de domnişoară. ■ Figură de stil de nivel semantic prin care se substituie un termen propriu cu un termen impropriu, dar expresiv poetic, pe baza unei relaţii de ordin cantitativ: singular / plural, plural / singular, gen / specie, parte / întreg etc.; Căci toată floarea vă cunoaşte / Şi toată frunza ei vă ştie; mii de capete pletoase. ■ Figură de stil de nivel semantic ce constă în alăturarea a doi termeni care în limbajul comun se exclud, având sensuri opuse: … suferinţă, tu, dureros de dulce; … neguri albe, strălucite ■ Figură de stil de nivel semantic prin care construcţia obişnuită de superlativ absolut e înlocuită cu o expresie inedită (frecvent, printr-o perifrază metaforică): … în ochii-i ucigător de dulci; Aşa-s de negri ochii tăi; era frumoasă de nespus ■ Figură de nivel semantic care evidenţiază o idee aparent absurdă, dar care se încarcă de o semnificaţie logică în context: Dulci cuvinte ne-nţelese însă pline de-nţeles; Eminescu n-a existat. ■ Figură de stil a ambiguităţii prin care se atenuează o expresie dură, substituită cu o alta, mai puţin directă: Era calul din poveste, înainte de a mânca tipsia cu jar/; Ucigă-l toaca. ■ Figură de stil cu caracter ironic, constând în utilizarea unui cuvânt (a unei locuţiuni) cu un sens opus celui denotativ: Ba să vezi, posteritatea este încă şi mai dreaptă….. Figuri de gândire / la nivelul viziunii artistice (metalogisme) antiteză hiperbolă litotă personificare ■ Procedeu stilistic şi figură de nivel semantic prin care se creează o opoziţie stilistică între două cuvinte, idei, concepte, imagini, „personaje” lirice (Înger şi demon): Tu veneai de sus, eu veneam de jos, Tu veneai din vieţi, eu veneam din morţi!;  antiteze romantice: real-ideal, teluric-celest, efemer-etern, viaţă-moarte etc. ■ Figură stilistică de gândire ce constă în exagerarea dimensiunilor, a proporţiilor reale ale unui obiect, fenomen etc. cu scopul sporirii expresivităţii: Gigantică poart-o cupolă pe frunte; poţi zidi o lume-ntreagă, poţi s-o sfaremi… ■ Figură stilistică de gândire ce constă în diminuarea exagerată a dimensiunilor, a proporţiilor reale ale unui obiect, fenomen etc. cu scopul sporirii expresivităţii: ... o lume mică de se măsură cu cotul; microscopice popoare. ■ Figură stilistică de gândire prin care se atribuie unor obiecte, vietăţi, concepte abstracte etc. caracteristici sau comportament şi limbaj omenesc: ... aud materia plângând; blânda lună, Lună tu, stăpâna mării. 92 alegorie ■ Procedeu stilistic complex care apelează la o suită de simboluri, metafore, comparaţii, personificări spre a forma o imagine unitară prin care scriitorul comunică o viziune proprie despre lume, înţelesuri / concepte existenţiale profunde:  nivelul figurativ e dublat de un nivel de semnificare sugerat pe baza unei analogii;  utilizată în fabule, în poeme alegorice etc. Figuri retorice / la nivelul discursului (de adresare) invocaţie retorică apostrofă interogaţie retorică imprecaţie invectivă invocaţie retorică ■ Figură de stil retorică utilizată în scop expresiv care constă în adresarea către un personaj imaginar, ori real dar absent, către o entitate abstractă personificată etc.: …Suferinţă, tu, dureros de dulce;/“Cum nu vii, tu, Ţepeş, doamne…? ■ Figură retorică de adresare, constând în întreruperea neaşteptată a discursului prin interpelarea unui interlocutor simbolic (uneori pe un ton sarcastic, ironic, agresiv): Ura strânse ramuri negre / Auzi freamătul întunericului sporind / prietene? ■ Figură retorică de stil ce constă în formularea unei întrebări conţinând în sine răspunsul sau la care nu se aşteaptă răspuns, utilizată în scop expresiv: Astfel de noapte bogată, cine pe ea nu ar da viaţa lui toată? ■ Figură retorică prin care se exprimă, în tonalităţi de blestem, dorinţa pedepsirii unei persoane: Oriunde vei merge, să calci, o, tirane,/Să calci pe-un cadavru şi-n visu-ţi să-l vezi ■ Figură de stil ce constă în utilizarea unui cuvânt jignitor, a unei violenţe de limbaj: Prea făcurăţi neamul nostru de ruşine şi ocară, / Prea v-aţi bătut joc de limbă, de străbuni, de obicei, / Ca să nu s-arate-odată ce sunteţi – nişte mişei! ■ Figură de stil retorică utilizată în scop expresiv care constă în adresarea către un personaj imaginar, ori real dar absent, către o entitate abstractă personificată etc.: …Suferinţă, tu, dureros de dulce;/“Cum nu vii, tu, Ţepeş, doamne…? 93 IV. Curente literare 1. DEFINIREA CONCEPTULUI Curentul literar este o manifestare literară de o anumită amploare, cristalizată într-o perioadă istorică a evoluţiei literaturii, caracterizată prin orientarea conştientă a unui grup de scriitori spre o „mutaţie estetică”, o modificare a canonului, a valorilor literare şi a gustului estetic; curentul literar presupune o conştiinţă estetică manifestată prin opţiuni tipologice („ansamblul practicilor scripturale” – Paul Cornea), prin preferinţe tematice, prin similitudini stilistice, formulate frecvent într-un program estetic. Ca fenomene dinamice, „ale căror componente sunt, de regulă, evolutive şi, parţial, alternative” (H. Markiewicz, Conceptele ştiinţei literaturii), curentele literare pot avea spaţii de interferenţă şi spaţii de ruptură: „Niciodată un curent nu ocupă singur ecranul unei singure epoci, după cum el nu domină, în exclusivitate, un singur teritoriu literar sau lingvistic şi adesea nici măcar o singură operă. La un moment dat, într-o literatură constatăm coexistenţa şi convergenţa elementelor clasice şi baroce, clasice şi romantice, realiste şi parnasiene etc., în raport de competiţie sau de colaborare.” (A. Marino, Dicţionar de idei literare). Curentul literar este o manifestare literară de o anumită amploare, cristalizată într-o perioadă istorică a evoluţiei literaturii, caracterizată prin orientarea conştientă a unui grup de scriitori spre o „mutaţie estetică”, o modificare a canonului, a valorilor literare şi a gustului estetic; curentul literar presupune o conştiinţă estetică manifestată prin opţiuni tipologice („ansamblul practicilor scripturale” – P. Cornea), prin preferinţe tematice, prin similitudini stilistice, formulate frecvent într-un program estetic. Ca fenomene dinamice, „ale căror componente sunt, de regulă, evolutive şi, parţial, alternative” (H. Markiewicz, Conceptele ştiinţei literaturii), curentele literare pot avea spaţii de interferenţă şi spaţii de ruptură: „Niciodată un curent nu ocupă singur ecranul unei singure epoci, după cum el nu domină, în exclusivitate, un singur teritoriu literar sau lingvistic şi adesea nici măcar o singură operă. La un moment dat, într-o literatură constatăm coexistenţa şi convergenţa elementelor clasice şi baroce, clasice şi romantice, realiste şi parnasiene etc., în raport de competiţie sau de colaborare.” (A. Marino, Dicţionar de idei literare). 2. UMANISMUL ŞI ILUMINISMUL Umanismul (lat.: humanitas – umanitate, omenie) este un curent cultural şi o mişcare spirituală apărută în Italia veacului al XIV-lea care a generat strălucita 94 epocă a Renaşterii, propagată în Europa până în secolul al XVII-lea. Ca doctrină filosofică, antiteologică, antiascetică şi antiscolastică, Umanismul redescoperă Omul, fiinţă individuală cu putere de autodeterminare, fiinţă morală capabilă să descopere adevărul, binele, frumosul. Ca ideologie în sfera moralei, se opune fanatismului religios, superstiţiilor, etatismului politic care cerea sacrificarea individului din raţiuni de stat. Doctrina culturală Considerând fiinţa umană un „centrum mundi” şi o valoare supremă, Umanismul promovează idealul omului universal care se poate dezvolta liber, printr-un efort raţional de cunoaştere a sinelui şi a universului, prin studiul textelor antice (redescoperirea modelului Antichităţii greco-latine) şi prin cunoaşterea ştiinţifică a naturii, a planetei, a cosmosului. În sfera realistă, lărgirea câmpului acţiunii umane se manifestă prin dezvoltarea experimentului ştiinţific, prin redimensionarea raportului om – univers şi modelarea matematică. Scriitorii şi artiştii Renaşterii, spirite enciclopedice înzestrate cu uluitoare forţă creatoare, se inspiră din creaţiile antice, promovând un model uman armonios în care se reunesc frumuseţea fizică şi cea spirituală, raţiunea şi cultura, încrederea în sine şi în perfectibilitatea fiinţei umane, credinţa în libertatea şi demnitatea omului. În literatură, marile teme ale Umanismului sunt armonia dintre om şi natură, triumful raţiunii şi al virtuţii, iubirea, gloria etc. În artă, realul devine principiu modelator pentru finalitatea idealului artistic, arta este reproducere a naturii, în special a omului, iar frumosul este o însuşire a lucrurilor percepută cu ajutorul simţurilor (Leon Battista Alberti), finalitatea vizată fiind corelarea artelor şi ştiinţelor în atingerea unei cunoaşteri superioare şi formarea omului universal. Reprezentanţi ai Umanismului: Italia: Francesco Petrarca, Giovanni Bocaccio, Tomasso Campanella Marsilio Ficino, Pico della Mirandola, Nicolo Machiavelli, Ludovico Ariosto, Torquato Tasso, papa Nicolae al V-lea, fondator al Bibliotecii Vaticanului; Ţările de Jos – Erasmus din Rotterdam; Franţa: François Rabelais, Joachim du Bellay, Michel de Montaigne; Anglia: Thomas Morus, Edmund Spenser, John Milton, Christopher Marlowe, William Shakespeare, Francis Bacon, Ben Jonson; Spania şi Portugalia: Luis de Argote y Góngora, Miguel de Cervantes y Saavedra, Lope de Vega. Umanismul românesc are meritul deosebit de a dezvolta conştiinţa identitară, promovând şi argumentând ideile romanităţii noastre, ale latinităţii limbii şi poporului român. Reprezentanţii Umanismului românesc sunt Nicolaus Olahus, Neagoe Basarab, mitropolitul Dosoftei, Dimitrie Cantemir, urmaţi de cronicarii moldoveni şi munteni: Grigore Ureche, Miron Costin, Ion Neculce, Radu Popescu, Constantin Cantacuzino, Radu Greceanu. Iluminismul (ital. illuminismo – Epoca Luminilor) este un curent ideologic şi cultural paneuropean, afirmat plenar în secolul al XVIII-lea care se defineşte prin cultul raţiunii şi al ştiinţei – eliberate de constrângerile dogmatice şi de gândirea 95 scolastică – şi prin promovarea valorilor umaniste. Ca mişcare ideologică, iluminismul se manifestă prin opţiunea fermă pentru o nouă ordine socială antifeudală şi anticlericală, instituită pe principiul egalităţii naturale a oamenilor. Modelul social propus este întemeiat pe eliberare naţională şi emancipare socială, pe toleranţă şi muncă, pe cultură şi pe „iluminarea” poporului,. Modelul spiritual promovat este cel al omului ca fiinţă luminată, eliberată de superstiţii şi de fanatism religios, integrată armonios naturii, universului pe care îl stăpâneşte prin raţiune. Modelul cultural vizează o cultură deschisă la care să aibă acces toţi oamenii, iar modelul literar este orientat spre funcţia educativă, deci morală şi cognitivă a literaturii. În Franţa, secolul luminilor este reprezentat de Voltaire şi Rousseau, de Montesquieu şi Diderot, de Fenelon, d’Alembert, Marmontel, adică de acele spirite erudite care au colaborat la realizarea marelui Dicţionar enciclopedic al ştiinţelor, artelor şi meseriilor (Enciclopedia, 1789). Aufklärungul german îi are ca reprezentanţi pe Kant, Lessing, Herder, Schiller, Goethe şi se manifestă în literatură prin mişcarea numită „Sturm und Drang” („Furtună şi avânt”). În Italia, Metastasio aderă la ideile iluminismului, iar în Rusia, Radişcev. Iluminismul românesc este reprezentat, în primul rând, de Şcoala Ardeleană, ai cărei corifei – Inocenţiu Micu şi Samuel Micu, Gheorghe Şincai şi Petru Maior, Gheorghe Lazăr şi Gheorghe Bariţiu şi Ion Budai Deleanu, autorul epopeii satirice Ţiganiada – se implică în lupta ideologică pentru emanciparea naţională a românilor din Transilvania şi apoi de cărturari din Ţara Românească (Dincu Golescu, autorul unei Însemnări a călătoriei mele, Iancu Golescu, Ion Heliade Rădulescu, Iancu Văcărescu) şi din Moldova (Gheorghe Asachi, Mihail Kogălniceanu, Aron Pumnu), promotori ai valorilor de specific naţional. 96 3. CLASICISM ŞI ROMANTISM C L A S I C I S M SEMNIFICAŢIILE R O M A N T I S M CONCEPTULUI lat. classicus – perfect, de prim rang; demn de urmat 1. În sens general: „ceea ce aparţine lumii şi culturii antice greco-latine”. Prin extensie, numeşte şi valoarea canonică a unui scriitor, a unei opere, a unei epoci în artă / în literatură („apogeul oricărei literaturi, perioadele sale de glorie”); (A. Marino) 2. Curent literar apărut în Franţa (sec. XVI-XVII), caracterizat prin revigorarea modelului estetic/ uman al Antichităţii greco-latine. fr. romantisme – romantism 1. În sens general, exprimă o stare de spirit şi o atitudine general-umană definită prin sensibilitate, interiorizare, subiectivism, natura visătoare, elegiac-meditativă etc.; 2. Curent artistic (literatură, muzică, pictură) apărut la sfârşitul sec. al XVIII-lea în Germania, Franţa, Anglia, ca reacţie la raţionalismul şi la constrângerile formale ale clasicismului; primul curent de anvergură universală (sec. al XIX-lea). PROGRAME ESTETICE inspirat de „Poetica” lui Aristotel; „Arta poetică” de Nicolas Boileau: stricta codificare a principiilor estetice, opţiunea pentru afirmarea sensului raţional, moral şi estetic al artei, prin îmbinarea frumosului cu binele şi adevărul, a utilului cu plăcutul (Iubiţi deci raţiunea şi pentru-a voastre lire / Din ea luaţi frumosul şi-a artei strălucire).; cultul valorilor literaturii antice: perfecţiune formală generată de legile armoniei, echilibrului şi simetriei, de puritatea genurilor şi a speciilor; elevaţia subiectului, a eroilor şi a stilului; finalitate etică, mesaj umanist.  formulat de Victor Hugo – prefaţă la drama romantică „Cromwell” (1827);  programul romantismului românesc (M. Kogălniceanu, „Introducţiune”– Dacia literară, 1840) pledează pentru crearea unei literaturi cu specific naţional, inspirată din istoria naţională, folclorul românesc, frumuseţea naturii Ţărilor Române;  abolirea constrângerilor formale, exaltarea libertăţii depline de creaţie: predilecţia pentru modele deschise, în care genurile şi speciile se suprapun; primatul sentimentului, al sensibilităţii şi pasiunii asupra raţiunii. MODELE ESTETICE şi CULTURALE Concept creativ: mimesis („imitaţia artistică  Concept creativ: phantasia, fantezia a elementelor lumii obiective [...]în limitele creatoare, „o idee-forţă, un complex de verosimilului şi ale necesarului” - Aristotel, reprezentări căruia nu îi corespunde nici un Poetica); conţinut exterior real” (C. Jung); creaţia este un joc al minţii (creativitate  creaţia, produs al inspiraţiei, al fanteziei noetică) şi al bunului-gust; inspirată de muze (creativitate poetică); inspirată de muze, prin în formele raţionalităţii şi ale obiectivităţii; iluminare, prin viziune, prin proiecţie onirică; izvoarele artei: miturile antice, istoria  izvoarele artei: mituri cosmogonice, istorie Antichităţii, natura bucolică; o realitate naţională, natură primordială (cosmică / ideală, „universaliile”; telurică), folclor, onirism; categorii estetice predilecte: tragicul,  categorii estetice: frumosul, grotescul, urâtul, frumosul, sublimul, comicul; apolinicul ironia, fantasticul; dionisiacul, 97 model estetic: opera închisă, perfect  model estetic: operă deschisă, libertatea elaborată, rigoarea formei, a genurilor, a formelor, suprimarea limitelor între specii şi speciilor; principii de creaţie: armonia, genuri; opţiunea pentru forme contrastive, echilibrul, simetria, claritatea, ordinea, imprevizibile; diversitatea subiectelor, eroi elevaţia subiectului, a eroilor, a stilului; atipici, stil original; model uman: „utopia unui om perfect, deci  model uman: „utopia unui om excepţional” canonic” (Călinescu), fiinţa morală, şi (Călinescu), eul suprapersonalizat, fiinţând raţională, echilibrată şi armonioasă; atitudini în sfera imaginaţiei, a sensibilităţii atitudini şi şi ipostaze umane: eroul, înţeleptul; ipostaze umane: geniul, inadaptatul, modelul lumii: univers stabil, imuabil, visătorul, răzvrătitul; coerent, armonios, geocentric; geneză unică,  modelul lumii: univers în continuă biblică (model filosofic platonician şi devenire, cicluri cosmice marcate de raţionalist, „cartezian”). cosmogonie şi apocatastază (modele filosofice idealiste: Kant, Hegel). ELEMENTE STRUCTURANTE, GENURI şi SPECII 1.Genuri şi specii predilecte: tragedia, comedia (construite pe regula celor trei unităţi) şi satira, artele poetice şi poezia bucolică, idila, epistola, oda, satira, epigrama, fabula, epopeea, dialogurile didactice şi moralizatoare; 2.Teme şi motive: iubirea şi datoria, sacrificiul, omul moral, natura (ca decor) etc. / credinţa, loialitatea, eroul, aristocratul, avarul, intrigantul, ipocritul etc.; 3.Personajele clasice sunt tipologice, „plate”, statice; în construcţia lor se accentuează latura general-umană, se impune respectarea principiului imitării naturii (natura umană, cu toate aspectele ei, este tema principală a teatrului clasic); tipologiile preferate în tragedie sunt eroul şi înţeleptul, iar în comedie – avarul, ipocritul. 1. Genuri şi specii: drama, lirica eului (elegia, meditaţia, doina cultă, pastelul), lirismul măştilor (poemul filosofic sau eroic), proza sentimentală, istorică, fantastică etc. 2. teme şi motive: iubirea, natura (ca „état d’âme”), istoria, timpul, condiţia umană (viaţa şi moartea), destinul geniului în lume, nostalgia absolutului, creaţia, aspiraţia spre perfecţiune etc./ motivul nocturn şi cel astral, cosmogonia şi apocatastaza, zborul sideral, lacul, marea, codrul, copacul sacru, floarea albastră, timpul bivalent, visul, evaziunea etc. 3. Personajul romantic (geniul, magul, îngerul, demonul, daimonul, Hyperion, Lucifer, Prometeu) este sentimental, inte-riorizat, imaginativ, visător, însetat de absolut, răzvrătit, dilematic, dinamic; este eroul excepţional (în situaţii de excepţie), „care devine şi nu se încheagă niciodată: firile hamletiene sau faustice sunt cele mai reprezentative ale romantismului.” (T. Vianu) „Clasicism – Romantism sunt două tipuri ideale, inexistente practic în stare genuină, reperabile numai la analiza de retortă. [...] Clasicul face apoteoza omului, romanticul descrie martiriul, drama omului. Viaţa clasicului este inteligibilă, geometrică; a romanticului este «fără sens», sau cu sens abscons. În termeni astronomici am zice: clasicul e un solar, 98 romanticul e un selenar. [...] Sub aspect temporal, clasicul trăieşte într-un prezent etern, e un eleat17; romanticul stă în perspectiva unui trecut indefinit, e un heraclitean18. [...] Clasicului îi lipseşte sentimentul naturii. În clasicism te izbeşte arhitectonicul, decorul unic. În romantism, varietatea faunei şi florei. În romantism natura copleşeşte pe om [...] Clasicul e didactic, epic, tragic, anacreontic. Romanticul e liric, dramatic, speculativ. (George Călinescu, Clasicism, romantism, baroc) Clasicismul românesc nu este conturat ca un moment cultural distinct. La sfârşitul sec. al XVIII-lea şi începutul sec. al XIX-lea se manifestă în creaţiile lui I. Budai-Deleanu („Ţiganiada”), C. Conachi, Gh. Asachi şi ale poeţilor Văcăreşti. În sec. al XIX-lea elemente de clasicism apar, alături de romantism sau realism, în creaţiile lui H. Rădulescu, V. Alecsandri (ale cărui comedii clasice din ciclul Chiriţei stau alături de drame romantice), Gr. Alexandrescu (care alătură fabulelor, satirelor şi epistolelor clasice, poeme romantice) etc. Romantismul românesc reprezintă un prim moment de sincronizare a literaturii române cu literatura europeană, manifestându-se într-o diversitate de registre estetice. Etapele romantismului românesc sunt:  Romantismul paşoptist („cuprins între Cârlova care-şi publică în Curierul românesc din 1830 primele poezii şi Eminescu, debutant la Familia orădeană în 1866” – N. Manolescu) este „vizionar şi apocaliptic cu Heliade, mesianic şi exaltat cu literatura de exil a paşoptismului, epic şi solar cu Alecsandri, declamator şi gotic cu Bolintineanu, dezamăgit şi fantastic cu paşoptiştii, titanic şi sarcastic cu Hasdeu” (P. Cornea). Această primă etapă, care are ca element de specificitate şi elanul patriotic, aspiraţia spre independenţă şi unitate naţională, este reprezentat şi de Gr. Alexandrescu, C. Negruzzi, M. Kogălniceanu, A. Russo etc.  Romantismul eminescian reprezintă etapa de plenitudine a curentului pe care „Eminescu îl va face să transmită fiorul realităţilor impalpabile şi al lumilor înecate dinlăuntrul nostru, muzica legănătoare sau tumultoasă a peisajului, mitul originilor şi rostogolirea civilizaţiilor, spectacolul orologeriei cosmice şi al dezagregării universale, convocând astfel Subconştientul, Natura, Istoria, Transcendentul, Absurdul, personajele marii literaturi din toate timpurile.” (P. Cornea) Romantismul posteminescian coexistă cu realismul, sămănătorismul, simbolismul (sfârşitul sec. al XIX-lea şi primele decenii ale sec. al XX-lea) şi se manifestă, frecvent, ca epigonism eminescian. Reprezentanţi notabili sunt G. Coşbuc, O. Goga, Al. Vlahuţă, B. Şt. Delavrancea, Al. Macedonski. 4. SIMBOLISMUL Semnificaţiile conceptului (gr. symbolon, lat. symbolum – semn de recunoaştere; fr. symbol, symbolisme – simbol, simbolism): În sens general, termenul „simbolism” denotă capacitatea unui element particular – figural sau nonfigural – de a exprima indirect un concept, o noţiune, o idee, un obiect concret sau abstract, în virtutea unei analogii, a unei relaţii logice ori convenţionale; prin 17 Şcoala eleată – doctrină filosofică prin care se nega mişcarea (Grecia antică). 18 Heraclit (540 – 480 î. Hr.) – filosof grec care reprezintă trecerea timpului ca un râu iar dintre elemente primordiale consideră că focul este esenţa materiei. 99 semnificaţia sa specializată, termenul numeşte un curent artistic (literatură, muzică, pictură) care s-a manifestat la sfârşitul sec. al XIX-lea în Franţa, Germania, Anglia, Spania, Rusia etc., ca o mişcare antiparnasiană şi antinaturalistă. Simbolismul promovează un concept modern de poezie („poezie a sensibilităţii pure” – J. Moréas), bazat pe valoarea muzicală a cuvintelor şi pe simbolismul imaginilor prin care să fie sugerate trăiri interioare difuze, inefabile. PROGRAM ESTETIC al SIMBOLISMULUI (întemeiat pe concepţia lui Charles Baudelaire privind corespondenţele între fragmentele aparent disparate ale universului şi pe ideile filosofice ale lui Nietzsche) a fost formulat în 1886 de către Jean Moréas, iar în literatura română de către Alexandru Macedonski („Despre logica poeziei”, 1880; „Arta versului”, 1890; „Poezia viitorului”, 1892; „Despre poezie”, 1995). Textele programatice ale simbolismului justifică opţiunile estetice printr-o ideologie care constată agonia unei civilizaţii dominate de pasiunea acumulării, de tehnicism şi degradarea valorilor spirituale, de individualism şi decadenţă morală. Contestatari ai „veacului de fier”, poeţii simbolişti aspiră spre recuperarea sensibilităţii omeneşti, a intuiţiilor primordiale, a percepţiilor sinestezice prin care poate fi revelată „analogia universală”, iar fiinţa poate intra într-o rezonanţă muzicală cu lumea nevăzutelor corespondenţe. CANONUL ESTETIC SIMBOLIST vizează crearea unui nou limbaj poetic prin:  Noutatea viziunii poetice instituite pe principiul corespondenţelor; complexitatea „universalei analogii” poate fi revelată printr-o dublă reţea de corespondenţe: a) între elementele diverse ale lumii fizice; b) între existenţa obiectuală şi cea ideală („Fenomenele concrete sunt simple aparenţe sensibile destinate a reprezenta afinităţile lor ezoterice cu Ideile primordiale” – J. Moréas), între universul exterior şi cel interior. Modelul simbolist se defineşte aici ca punct de ruptură faţă de romantici care îşi construiesc lumea interioară ca univers compensatoriu, în antiteză cu realul.  Focalizarea imaginarului poetic pe un simbol multisemnificativ (exploatând resursele polisemice ale limbajului), care este, afirma Macedonski, „numele modului de a se exprima prin imagini spre a da naştere, cu ajutorul lor, ideii”. Neavând un conţinut semantic explicit, simbolul îşi pierde funcţia de concretizare, de limpezire a unei idei abstracte, a unui sentiment indicibil pe care o îndeplinea în poezia clasică, romantică sau parnasiană. El devine un semn prin care se sugerează existentul, un analogon esenţializat al realităţii sensibile şi suprasensibile şi un element de coeziune / de „corespundere” între planul exterior şi cel interior.  Exploatarea valorii muzicale a cuvintelor, a sunetelor fără un conţinut semantic, a pauzelor, a ritmurilor, a rimelor se realizează prin armonii imitative, prin figuri de sunet, prin laitmotive, prin tehnici ale recurenţei – de la tehnica refrenului, la cea a simetriei sintactice, de la repetiţia simplă, la anaforă, epiforă, chiasm, anadiploză sau epanadiploză. Verlaine năzuia să recupereze starea 100 originară a poeziei-cântec (Muzica, înainte de orice / Muzică mereu şi totdeauna), Minulescu evoca în „Romanţe pentru mai târziu”, „wagnerienele motive” (Wagner, Debussy şi Ravel îi fascinează pe simbolişti), Bacovia conferă instrumentelor muzicale rolul de a sugera stări sufleteşti fluide sau dizarmoniile existenţei.  Cultivarea imaginilor vagi, în care culorile sunt difuze, estompate printr-o tehnică a clarobscurului (precum în pictura impresioniştilor Degas, Monet, Renoir, Cezanne, Delauney, Gustave Moreau etc.); spaţiile poetice simboliste figurează, geometric, închiderea, repetarea monotonă a unui model existenţial sau, dimpotrivă, lipsa de contur a unor întinderi ce nu alină foamea de spaţiu.  Surprinderea complexităţii lumii prin percepţie sinestezică, prin corespondenţe senzoriale în care Ca noaptea sau lumina, adânc, fără hotare, / Parfum, culoare, sunet se-ngână şi-şi răspund (Ch. Baudelaire). Imaginea sinestezică de tipul „audiţiei colorate” este avută în vedere şi de Macedonki care definea poezia viitorului ca „muzică şi imagine”.  Noutatea limbajelor poetice se întemeiază pe tehnica sugestiei care generează „bucuria de a ghici încetul cu încetul; a sugera obiectul, iată visul nostru” (St. Mallarmé). Sugestia, „arta de a evoca idei” se realizează prin ambiguizarea deliberată a enunţului (deseori eliptic, ca în poezia de notaţie / de atmosferă), prin căutarea cuvântului aluziv cu virtuţi eufonice şi a simbolului prin care „întrezărim întotdeauna o nouă ordine posibilă a universului” (Livia Bote).  Inovaţia prozodică urmăreşte exprimarea ritmului interior – al reveriilor melodice sau al dizarmoniei şi stridenţei maladive – printr-o „dezordine savant orchestrată” a versului (unităţi ritmice inegale) cu „opriri multiple şi mobile” (rupturi de ritm), prin „fluidităţi ascunse” (J. Moréas) şi, mai ales, prin versul liber. Noul model de versificaţie se bazează pe înlocuirea accentelor de intensitate (specifice ritmului clasic) cu accente afective care reliefează un cuvânt, o sintagmă, un enunţ, provocând dislocări ale versului tradiţional, eliberarea lui de constrângerile ritmului şi ale rimei. SIMBOLISMUL ROMÂNESC, primul curent sincron cu cel european, nu a fost un fenomen de imitaţie a şcolilor simboliste franceze, ci manifestarea unei atitudini estetice moderne, născute din tentativa de a depăşi romantismul minor, epigonic şi idilismul rustic promovat de sămănătorişti. „Simbolismul românesc va avea un caracter contradictoriu: pe de o parte el va redescoperi poezia ca atitudine particulară în faţa lumii, ca mod de a crea un univers privilegiat, pe de alta va asculta apelurile epocii moderne şi va deveni o poezie a civilizaţiei, a oraşului, a tehnicii.” (N. Manolescu). 1. Prima etapă (1880-1904): perioada teoretizărilor şi a experimentelor. Gruparea formată la revista „Literatorul” (1880-1919, cu întreruperi) şi la cenaclul lui Alexandru Macedonski se ridică împotriva academismului junimist, a clişeelor şi retorismului romantic posteminescian; primele creaţii simboliste: Macedonski – „Excelsior”, 1895, Ştefan Petică – „Fecioare în alb”, 1902, Dimitrie Anghel – „În grădină”, 1905 101 2. Etapa a doua (1908-1914): perioada de afirmare a „simbolismului autohtonizat”, antisămănătorist şi antipoporanist, în jurul revistei „Vieaţa nouă” (1905-1925) condusă de Ovid Densusianu care considera simbolismul o emblemă a vieţii moderne, „o ilustraţie a geniului latin, opus celui germanic”; reprezentanţi: Ion Minulescu, („Romanţe pentru mai târziu”, 1908), Traian Demetrescu, Emil Isac, Nicolae Davidescu. 3. A treia etapă (1914-1920) – perioada cea mai contradictorie: apogeul simbolismului românesc atins prin creaţia bacoviană („Plumb”, 1916) coincide cu declinul curentului concurat de mişcări avangardiste, de modernism, tradiţionalism (simptomatic, poeţi care au debutat sub auspiciile simbolismului s-au orientat spre alte orizonturi estetice, ale avangardismului sau ale modernismului: Tristan Tzara, Tudor Arghezi, Ion Pillat). Atitudini simboliste:  reveria intelectuală  contemplaţia  aspiraţia nostalgică  tristeţea nedefinită  melancolia sumbră  resemnarea tragică  plictisul / speenul  urâtul existenţial  dezolarea, indiferenţa  solitudinea tragică  incomunicarea  iritarea, nevroza  neliniştea atroce  exaltarea vizionară  fascinaţia abisului  dezgust, dispreţ  nonconformism Teme simboliste:  natura, loc al corespondenţelor  fascinaţia spaţiilor exotice  călătoria ca formă de evaziune  iubiri de-o clipă  reveria iubirii  arta, muzica  condiţia artistului damnat  oraşul tentacular  lumea citadină periferică  existenţa socială ca eşec  condiţia umană  eşecul existenţial  solitudinea iremediabilă  boala  moartea  timpul ireversibil  anotimpul agonic Motive literare:  motive cromatice  motive orfice  instrumentele muzicale  evadarea  visul, coşmarul  anotimpul agonic  motivul „prea târziului”  ploaia, ninsoarea, moina  lumea reificată  târgul provincial  platitudinea burgheză  parcul, grădina  statuia, havuzul  florile, parfumul  cimitirul, cavoul, urna  obiecte de artă  metale, pietre preţioase 5. REALISMUL Semnificaţiile conceptului în literatură (lat. realis – realitate, fr. réalisme – realism): În sens general, realismul numeşte capacitatea artei de a crea reprezentări ficţionale pornind de la realitatea fenomenală (termen pus în circulaţie de G. Courbet, corifeul şcolii realiste în pictură: „Titlul de realist mi-a fost impus, tot aşa cum cel de romantic le-a fost impus artiştilor de la 1830. Esenţa realismului e negarea idealului şi a tot ce decurge de aici”); prin semnificaţia sa specializată, conceptul desemnează „ansamblul trăsăturilor 102 caracteristice unei mişcări artistice din secolul al XIX-lea [...] ansamblu de reguli de reprezentare” (R. Jakobson); Curentul artistic (literatură, pictură) cristalizat în Franţa se opune romantismului care exaltă fantezia, reactualizând conceptul de „mimesis” al Antichităţii greceşti cu sensul de „redare exactă, completă, sinceră a mediului social, a epocii în care trăim”, de „reprezentare” obiectivă „justificată de raţiune” (revista „Le Réalisme”, 1856-1857, fondată de Jules Champfleury şi Luis Duranty care sunt consideraţi şi teoreticienii realismului). Balzac opina că „romancierul va trebui să zugrăvească societatea aşa cum e ea, fără să caute s-o idealizeze, ci într-un spirit de obiectivitate cât de perfect posibil şi indiferent faţă de protestele publicului, înspăimântat că se vede zugrăvit pe sine”. Alături de Balzac, realismul este reprezentat de prozatori străluciţi ca Stendhal, Flaubert, Maupassant, Dickens, Thackeray, Tolstoi, Dostoievski sau de dramaturgi ca Strindberg. TRĂSĂTURI DEFINITORII ALE REALISMULUI  năzuinţa de a oglindi veridic, obiectiv realitatea contemporană nu presupune reprezentarea exhaustivă a adevărului, ci „decuparea” unor „felii de viaţă” semnificative, ordonarea acestora, esenţializarea, semnificarea lor pe coordonatele unei logici riguroase care, în fapt, lipseşte realităţii (Maupassant afirma: „Am ajuns la concluzia că Realiştii talentaţi ar trebui să se numească mai degrabă Iluzionişti);  crearea iluziei autenticităţii se realizează prin disimularea codurilor specifice scriiturii: estomparea planului naratorului (narator obiectiv), focalizare difuză (perspectiva narativă omniscientă alternează cu perspectiva unor personaje, ceea ce evită accentuarea unui singur punct de vedere), contaminare între discursul naratorului şi cel al personajelor (diversitatea registrelor stilistice îşi are motivaţia în diferenţierea socială a eroilor), enunţare tipic realistă („Persoana a treia, ca şi perfectul simplu, face deci acest serviciu artei romaneşti şi oferă cititorilor siguranţa unor fabulaţii credibile” – R. Barthes);  documentarea riguroasă devenită imperativ pentru scriitorii realişti se reflectă în operă prin descrierea mediului social (inspirat de modelul cercetării ştiinţifice, Balzac năzuia să creeze „istoria moravurilor societăţii contemporane”), prin dezvoltarea observaţiei şi a reflecţiei morale, a analizei psihologice, a tehnicii detaliului prin care „încearcă să producă impresia de documentar autentic şi de viaţă reală” (G. Larroux);  canonul realist al structurilor narative (acceptat în mod necesar printr-un „pact de lectură”) vizează persoana a III-a narativă (naraţiunea heterodiegetică), imperfectul / perfectul simplu al narării (naraţiune ulterioară), narator omniscient în ipostază demiurgică, focalizare zero (perspectivă narativă omniscientă), unitate de compoziţie (progresia logică, previzibilă a acţiunii; compoziţia închisă, având ca principiu dominant cronologia, căreia i se adaugă, în multe cazuri, simetria şi circularitatea; viziunea artistică este construită cu „ambiţia totalităţii”, cu intenţia de a surprinde particularul şi general-umanul, 103 frumuseţea fragilă a existenţelor modeste şi urâtul cotidian, dramele mărunte şi mari tragedii colective, binele şi răul;  dezvoltarea artei portretului: personaje tipologice, verosimile, din toate clasele sociale; create prin observarea directă a vieţii – surprinzând raportul dintre om şi mediul său natural, social şi istoric –, dar şi prin aplicarea unor idei teoretice din sfera sociologiei, a fiziologiei, a medicinii etc. Portretul este frecvent focalizat asupra unei dominantei morale (personaje – caractere) sau asupra unei carenţe ereditare (pe care o vor accentua naturaliştii);  cultivarea unui stil sobru, adesea impersonal sau anticalofil („realismul textual” – G. Larroux): „Modalitatea de redare trebuie să fie cât mai simplă, pentru ca toţi să o poată înţelege.” („Le Réalisme”). REALISMUL în LITERATURA ROMÂNĂ:  Particularităţi: absenţa unui program estetic propriu-zis şi a unei şcoli / grupări care să acţioneze sistematic pentru promovarea unei ideologii; formule estetice diverse (realism de factură populară, realism obiectiv, realism psihologic, de proiecţie mitică / epopeică etc.) se manifestă sincron cu alte curente, începând cu perioada paşoptistă, continuând cu cea a marilor clasici şi atingând apogeul în perioada interbelică; în epoca postbelică se manifestă ca „realism socialist”, apoi, printr-o autentică recuperare, ca neorealismul „obsedantului deceniu”. Reprezentanţi: N. Filimon, I. Creangă, I. Slavici, I.L. Caragiale, M. Sadoveanu, L. Rebreanu, G. Călinescu, M. Preda etc. 104 Specificul structurilor narative:  teme şi problematică sunt inspirate din realitatea imediată, contemporană, prezentând un grad mare de interes, vizând: existenţa socială şi istorică, relaţia dintre individ şi grup, tipologii şi comportamente umane, valori morale, civice, materiale etc. Teme predilecte în „Comedia umană” a lui Balzac sunt tema parvenirii, cea a paternităţii, a moştenirii, a existenţei micii / marii burghezii etc.;  subiectul şi acţiunea trebuie să reunească, în limitele verosimilităţii, evenimente neobişnuite şi întâmplări banale; inserarea unor episoade inspirate din evenimente atestate documentar sporeşte „efectul de real”;  reperele spaţiale şi temporale prin care naraţiunea este „autentificată” sunt obiective, determinate geografic / istoric;  incipitul „ignoră” ruptura dintre realitate şi ficţiune, luând forme variate: descriptiv („surprinderea cadrului unei lumi deja existente” – Guy Larroux – actualizată prin toponimice şi prin referent temporal obiectiv), „ex abrupto” / „in medias res” (frecvent, o secvenţă dialogată deschide lumea textului sau o referire la un eveniment anterior, cunoscut cititorului;  finalul închis se realizează, de obicei, prin reluarea cadrului iniţial, eventual, din perspectiva aceluiaşi erou; varianta finalului deschis, prezentă în romanele-ciclu, corespunde incipitului „ex abrupto” şi deschide ipoteze de lectură prin care este pregătită „intrarea” în romanul următor al seriei;  coerenţa textului este asigurată prin construcţia canonică a subiectului (mo-mentele subiectului se succed crono-logic, deznodământul asigură rezolvarea tuturor conflictelor), prin prezenţa domi-nantă a naratorului omniscient, prin strategii textuale, precum scene-pe-reche, recurenţe, gradaţii etc.  naraţiunea este ulterioară, hetero-diegetică, relatarea fiind făcută la per-soana a III-a, prin vocea unui narator omniscient; perspectiva narativă predo-minant omniscientă;  descrierea este inserată firesc în / între episoadele narative, atribuită „privirii descriptive” (P. Hamon) a unui personaj focalizator („personaje porte-regards”);  dialogul amplifică iluzia realităţii; aduce diversitate stilistică. Personajul realist:  aparţin unor clase sociale diverse;  ilustrează tipologii sociale (parvenitul – bancher, negustor, cămătar etc. –, micul funcţionar, muncitorul, ţăranul, intelectualul, artistul, aristocratul ocnaşul etc.) sau general-umane (avarul, idealistul, inocentul, învinsul, naivul, ambiţiosul, sceleratul etc.);  sunt personaje complexe („rotunde”), surprinse în devenire, evoluând sub presiunea relaţiilor interumane, a circumstanţelor sociale, economice, juridice, politice, religioase, istorice;  sunt urmărite destinele individuale, multe romane fiind istoria unui eşec, a unei tragedii sub forma ei „reală – cotidiană – istorică” (Auerbach);  tehnicile de caracterizare se multiplică: modelul balzacian adaugă procedeelor clasice descrierea mediului social, a casei, a interiorului, cu rol de caracterizare, descrierea vestimentaţiei, detaliile privind biografia şi ereditatea, fizionomia şi psihologia, stereotipia verbală şi ticul nervos, mimica şi gestica, relaţiile cu alţi eroi etc.;  viaţa interioară complexă a eroului, fluxul gândirii sale sunt dezvăluite prin focalizare multiplă: din unghiul de vedere al naratorului omniscient (prin observaţie/analiză psihologică), din perspectiva altor eroi sau din perspectiva internă a personajului însuşi (monolog interior/introspecţie); stilul direct, indirect şi indirect liber se combină, în proporţii diferite. 105 6. TRADIŢIONALISM ŞI MODERNISM T R A D I Ţ I O N A L I S M SEMNIFICAŢIILE M O D E R N I S M CONCEPTULUI 1. În sens general, tradiţionalismul este o atitudine caracterizată prin rezistenţă faţă de elementele de noutate, prin absolutizarea modelelor consacrate şi refuzul oricărei schimbări. 2. Sensul specializat denotă curentul literar interbelic format în jurul revistei „Gândirea” – care apare la Cluj, în 1921 – continuând mişcarea poporanistă şi pe cea sămănătoristă. 1. Denotând, în sens general, tendinţa de înnoire specifică spiritului uman, conceptul de „modernism” defineşte în literatură o mişcare largă care cuprinde toate manifestările postromantice înscrise sub semnul unui „principiu de progres” (E. Lovinescu). 2. Sensul restrâns: Curent literar conturat în atmosfera de efervescenţă înnoitoare de după Primul Război Mondial, având ca punct de focalizare cenaclul şi revista „Sburătorul”. PROGRAME ESTETICE. REVISTE. GRUPĂRI Tradiţionalismul interbelic are ca principiu primordial afirmarea specificului naţional, a trăsăturilor etnice care individualizează poporul român. Această orientare resuscita valorile consfinţite prin tradiţie, recuperând sentimentul originilor fiinţei româneşti şi spiritul ortodoxist considerat o forţă modelatoare a spiritualităţii noastre. Etnicismul conceptual promovat de tradiţionalişti devine şi criteriu unic de validare a valorilor artistice. Doctrina tradiţionalismului interbelic este formulată de Nichifor Crainic care publică articolul programatic „Sensul tradiţiei” (1929) în revista „Gândirea” (fondată în 1921 de Cezar Petrescu, Adrian Maniu şi Gib Mihăescu, mutată de la Cluj la Bucureşti în anul următor). Gândirismul are ca premise principiile sămănătorismului pe care le depăşeşte însă. Proclamă spiritualizarea tradiţiei (istoria naţională, folclorul) prin accentuarea sentimentului şi trăirii religioase (ortodoxismul). Civilizaţia industrială raţionalismul, scientismul sunt considerate expresii ale „răului veacului” şi criticate cu vehemenţă, în opoziţie cu idealizarea civilizaţiei rustice şi convertirea în mit a istoriei. Ideologul gândirismului afirmă că „o cultură proprie 106  Modernismul (termen pus în circulaţie de Eugen Lovinescu) promovează imperativul sincronizării cu modelul civilizaţiei şi culturii europene, considerând că perpetuarea canoanelor etniciste învechite generează o inadmisibilă „provincializare şi izolare a culturii româneşti”.  În Istoria civilizaţiei române moderne şi în Istoria literaturii române contemporane, Eugen Lovinescu, personalitate de impresionantă ţinută academică, formulează teoria sincronismului, care propune intrarea în rezonanţă cu „spiritul veacului”, acceptarea elementelor de noutate din literatura europeană contemporană (de pildă, referinţa culturală vizând domenii teoretice ale cunoaşterii: filosofia, psihologia, sociologia, chiar matematica, fizica etc.). Pentru realizarea acestei sincronizări cu modernitatea culturii continentale, sunt necesare mutaţii în sfera problematicii (problematica intelectualului, de exemplu), a tematicii (existenţa citadină, ori cea psihică), a formulelor estetice (abandonarea formulelor tradiţionale de narare – omniscienţa, cronologia etc.).  Centru de iradiere al direcţiei moderniste în literatura noastră a fost cenaclul şi nu se poate dezvolta organic decât în aceste condiţii ale pământului şi ale duhului nostru. Occidentalizarea înseamnă negarea orientalismului nostru [...], negarea unui destin propriu românesc.” Principiile tradiţionalismului sunt susţinute şi de gruparea revistei „Viaţa românească” (editată la Iaşi, în 1906, apoi la Bucureşti, între 1920-1935), formulate în articolul-program, „Către cititori”, al lui Garabet Ibrăileanu, care pledează pentru păstrarea specificului naţional, considerând experimentele avangardiste „deviaţiuni”. Reprezentanţi: Ion Pillat, Vasile Voiculescu, Aron Cotruş, Radu Gyr, Nichifor Crainic, Mateiu Caragiale, Gib Mihăescu, Cezar Petrescu etc. revista „Sburătorul” (cenaclul a fiinţat între 1919-1947, iar revista, între anii 1919-1922 şi 1926-1927). Promovând tendinţele moderniste în literatură şi tinerele talente, „Sburătorul” a fost agóra scriitorilor care năzuiau să se delimiteze de convenţiile artistice tradiţionale, să depăşească orizontul limitativ al problematicii rurale şi al sentimentalismul minor. În lirică se explorează orizonturilor interioare şi limitele limbajului (poezia ermetică), în proză, se cultivă introspecţia, analiza conştientului,a subconştientului. În critica literară, se au în vedere nu analizele reci, conceptualizate, ci intuirea notei fundamentale a discursului artistic, a lecturilor stratificate (critică impresionistă).  Reprezentanţi: Ion Barbu, Camil Petrescu, Hortensia Papadat-Bengescu, Anton Holban, Gh. Brăescu, George Călinescu, Vladimir Streinu, Pompiliu Constantinescu. TRADIŢIONALISMUL. ELEMENTE STRUCTURANTE Particularităţi ale poeziei tradiţionaliste:  tipologia poeziei tradiţionaliste: lirica religioasă, poezie bucolică şi panteistă, poezia chtoniană (elogiul energiilor germinative ale pământului); poezia de inspiraţie mitică şi de sensibilitate metafizică (cu puncte de tangenţă cu poezia expresionistă – L. Blaga); construirea viziunii poetice pe repere ale unui univers existenţial rustic, bucolic („plai natal”, natură umanizată / sacralizată, spaţiu originar / spaţiu-matrice al românismului etc.); idealizarea modelului existenţial arhaic – comunitatea rustică, civilizaţia pastorală – ocrotitoare a valorilor neamului şi a valorilor creştin-ortodoxe, apărând un cod de valori morale, fiinţând în comuniune cu natura, în ritmuri cosmice etc.; idealizarea modelului uman rustic: ţăranul, păstorul, „homo religiosus”, apostolul etc.; tonalitatea afectivă dominantă: fiorul religios, de sensibilitate metafizică; prezenţa unor simboluri selectate din planul naturii şi al reprezentărilor biblice; motive literare legate de rituri / mituri agrare, pastorale, religioase 107 (semănatul, transhumanţa etc.; mituri biblice: Naşterea Pruncului Sfânt, destinul hristic, îngerul, fiul risipitor, ispitirea cuplului adamic, ispăşirea, rugăciunea etc.); limbaj poetic care rezolvă criza limbajului prin revigorarea unui lexic poetic bazat pe registrul stilistic popular cu arhaisme / regionalisme şi pe un registrul stilistic liturgic (termeni religioşi); model de versificaţie: clasic. Particularităţi ale prozei tradiţionaliste:  Este cultivată proza de observaţie socială şi de problematică morală; teme au frecvent o dominantă morală; sunt inspirate din universul existenţial rustic, urmărind existenţa social-istorică a comunităţii ţărăneşti / pastorale: tema întoarcerii la vatră, a datoriei faţă de comunitate, a înstrăinării etc.  naraţiune heterodiegetică (la persoana a III-a), narator omniscient, necreditabil (tezism moral evident); perspectiva narativă unilaterală: cea a naratorului; viziune omniscientă (focalizare zero);  construcţie narativă închisă, cu final moralizator, structurarea cronologică a diegezei, construcţia „logică” a subiectului, desen epic linear etc. MODERNISMUL. ELEMENTE STRUCTURANTE Particularităţi ale poeziei moderniste:  tipologia poeziei moderniste: poezia filosofică, de meditaţie estetică (arte poetice) şi existenţială (condiţia umană, dilemele omului modern, „poetica urâtului existenţial”), poezia ermetică; construirea viziunii poetice pe repere ale unui univers existenţial modern, pe simboluri cultural–filozofice şi ştiinţifice; cultivarea unei poezii intelectualizate, cu funcţie de cunoaştere, cu referinţe din sfera culturii; expresivitatea limbajului poetic e generată de: - înlocuirea metaforei plasticizante cu „metafora revelatorie” (Blaga), cu metafora oximoronică (Arghezi), cu metafora „închisă” sau metonimia (Barbu); - ambiguizarea deliberată prin indeterminarea referentului, prin tehnica sugestiei sau „ermetizarea” discursului; - noul model de poeticitate bazat pe accente afective, versuri inegale ca măsură, fără ritm, cu rimă (versul aritmic); - sintaxa poetică: discurs liber prin tehnica ingambamentului, dislocări sintactice, topică afectivă; lexic poetic care rezolvă criza limbajului prin revigorarea discursului, generată de: - limbaj autoreflexiv (metalimbaj): Barbu, Blaga, Arghezi; 108 - utilizarea unor termeni neologici din domeniul filosofiei şi al celorlalte arte (Blaga, Arghezi, Barbu), din sfera ştiinţelor exacte (termeni specializaţi, monosemantici din: matematică, astronomie, ştiinţele naturii etc. – Barbu); - termeni religioşi (liturgici) utilizaţi şi cu sensuri laice (Arghezi, Blaga); - termeni din limbaj popular: învechit, poetic – Blaga; apoetici, duri – Arghezi; - termeni din limbaj colocvial: banalităţi uzuale – Arghezi; - termeni din argou, jargon şi din limbajul copiilor – Arghezi; - resemantizarea unor cuvinte / sintagme (Barbu); - creaţii lexicale originale (Blaga, Barbu). model de versificaţie divers, de la prozodia clasică la versul liber sau cel cu rimă, fără ritm (aritmic).  Particularităţi ale prozei moderniste: Este caracterizată prin mutaţii în sfera problematicii: substituirea problematicii sociale şi morale cu domeniul psihologicului şi cu problematica existenţialistă; cultivă introspecţia şi retrospecţia, analiza conştientului şi a zonelor abisale ale fiinţei (subconştientul, inconştientul). Temele sunt orientate spre universul citadin şi spre spaţiul interior al conştiinţei / al psihicului; urmăresc existenţa individuală, cazuri de conştiinţă, dileme existenţiale etc. (tema intelectualului, a cunoaşterii şi creaţiei, iubirea, moartea, războiul, alienarea etc.  Canonul modernităţii impune o literatură a autenticităţii exprimată în formulele estetice moderne: persoana întâi narativă, principiul memoriei involuntare, pluriperspectivismul, construcţia narativă multinivel, discontinuitatea narativă / fragmentarismul, inserţii eseistice, structurile deschise etc. Personajele prozei secolului al XX-lea nu mai reprezintă tipologii sau „caractere” de tip balzacian, ci ipostaze existenţiale ale omului modern: fragilitatea fiinţei umane în faţa neantului, angoasa existenţială, solitudinea, alienarea, spaima de moarte, sentimentul finitudinii, al eşecului existenţial, al absurdului. Frecvent, eroii nu mai sunt construiţi ca individualităţi „coerente”, având o identitate vagă, fiind surprinşi în căutarea sinelui. Noile modele sunt personajele „pulverizate” în „voci” (care îşi certifică existenţa numai prin actul de limbaj) sau roluri / măşti, personajele contradictorii, „contrapunctice”, cu dublă / multiplă personalitate, „omul fără însuşiri”, ins absurd, nonerou, personaj „sucit”, bufon, nebun, parodic etc. Identitatea textuală este conferită prin nominalizare simbolică (sau „de serie”, ori prin absenţa numelui), prin raportare la propria existenţă (memoria afectivă), la limitele existenţiale, la ideea de libertate etc. 109 V. FIŞE-SINTEZĂ ŞI MODELE DE ESEURI STRUCTURATE 1. BASMUL. BASMUL CULT Basmul este o specie epică amplă (în proză sau în versuri) care dezvoltă categoria estetică a fabulosului / a miraculosului, având un singur plan narativ, cu o acţiune convenţională, la care participă personaje sau forţe supranaturale, purtătoare ale unor valori morale. În studiul Estetica basmului, George Călinescu defineşte această creaţie – populară sau cultă – ca un “gen vast, depăşind cu mult romanul, fiind mitologie, etică, ştiinţă, observare morală etc.”  Basmului i se atribuie origine indo-europeană şi surse mitice, legendare.  “Oglindire […] a vieţii în moduri fabuloase” (G. Călinescu), B propune o lume idealizată unde se consumă aventura eroică a protagonistului care luptă pentru apărarea, recuperarea şi impunerea unor valori morale: binele, adevărul, dreptatea, frumosul, curajul etc. Tema generală a B – biruinţa binelui asupra forţelor malefice – determină natura conflictului (conflict moral exterior).  Lumea basmului fiinţează într-un spaţiu şi o durată indeterminate. Cele două categorii ale existenţei sunt modelate în matricea fabulosului, exprimând nostalgia omului de a suprima limitele ce-l condiţionează ontologic. Astfel, spaţiul se configurează, frecvent, pe trei niveluri: o lume ce dă iluzia realului, dar în care distanţele pot fi comprimate (eroul trece peste nouă mări şi nouă ţări), tărâmul celălalt, aflat în stăpânirea unor forţe infernale şi înaltul cerului, tărâm magic al zânelor, ori al forţelor divinităţii. Geografia miraculoasă a basmului se poate organiza şi în treptele valorice figurate prin pădurea (palatul) de aramă, de argint, de aur. Timpul ignoră şi el modelul lumii fizice; în B, durata se contrage sau se dilată, timpul este suspendat sau accelerat. În B româneşti timpul este uneori reprezentat antropomorfic: Sfânta Miercuri, Sfânta Vineri şi Sfânta Duminică.  Desenul epic al basmului este simplu, linear. Întâmplările reale şi miraculoase se organizează într-un tipar consacrat, schema epică fiind structurată pe motivul ordonator al călătoriei iniţiatice şi al celor trei probe depăşite. Tiparul narativ al basmului se concretizează într-o serie de situaţii-tip, cu grad mare de stabilitate, devenite funcţii. Succesiunea funcţiilor este canonică:  situaţia iniţială de echilibru; o situaţie perturbatoare (dorinţa neîmplinită, încălcarea interdicţiei, înşelăciunea, prejudicierea, lipsa, actul nelegiuit etc.);  acţiunea de remediere a lipsei (călătoria, încercările, lupta);  restabilirea echilibrului iniţial / instituirea unui nou echilibru şi recompensarea eroului (victoria, nunta împărătească).  Specifică basmului este şi simetria funcţiilor prin reiterare (cele trei probe generează simetrie narativă) sau prin ordonare în perechi (simetrie inversă: 110 interdicţie – încălcarea interdicţiei, furtul – recuperarea obiectului magic furat, dorinţa imposibilă – împlinirea dorinţei, lupta – victoria etc.).  Caracterul tradiţional al basmului este probat şi prin dezvoltarea unor motive literare tipice:  cifra trei (trei fii, trei zmei, trei zâne, trei probe)  împăratul fără urmaş / fără urmaş la tron  superioritatea mezinului / mezinei  interdicţia încălcată  dorinţa imposibilă / dorinţa împlinită  obiectele fermecate (mărul de aur, peria, oglinda etc.)  ajutoarele eroului (calul năzdrăvan, pasărea măiastră, împăratul peştilor, crăiasa furnicilor, Sfânta Duminică, zâna bună etc.)  nunta împărătească etc.  Realul se împleteşte cu fabulosul şi în construcţia altei funcţii specifice, cea a personajului: „Caracteristica lui [a basmului n.n.] este că eroii nu sunt numai oameni, ci şi anume fiinţe himerice, animale. […] Fiinţele neomeneşti din basm au psihologia şi sociologia lor misterioasă. Ele comunică cu omul, dar nu sunt oameni. Când într-o naraţiune lipsesc aceşti eroi himerici, n-avem de-a face cu un basm.” (George Călinescu). Conform “Morfologiei basmului” de Vladimir Propp, personajele basmice se încadrează în câteva arhetipuri: protagonistul (eroul), antagonistul / falsul erou, ajutoarele, personaje-donatori, oponenţii (răufăcători), trimiţătorul etc. Discursul este puternic formalizat, marcat de formule specifice (iniţiale, mediane, finale), de clişee lingvistice (calul năzdrăvan zboară “ca vântul şi ca gândul”, eroina e atât de frumoasă “încât la soare te puteai uita, dar la dânsa, ba”) şi de invariante conceptuale şi stilistice (trei trepte valorice simbolizate prin: aramă, argint, aur). La nivel textual, discursul basmic este întotdeauna naraţiune heterodiegetică, cu grad zero al focalizării (perspectivă narativă omniscientă). În ceea ce priveşte raportul dintre timpul povestirii (enunţarea secvenţei textuale) şi timpul povestit (secvenţa evenimenţială), B este, prin excelenţă, naraţiune ulterioară, chiar dacă mărcile gramaticale ale verbelor şi unele deictice temporale indică prezentul („După multă aşteptare, iată că văd pe Omul de Flori că se pogoară pe dată din văzduh ca să se scalde în lacul acela, care era înconjurat cu fel de fel de flori nemaipomenite” – B.P. Hasdeu, Omul de Flori). Tema generală a basmului este triumfului binelui asupra forţelor malefice (conflict moral: bine-rău). Subiectul e organizat într-un tipar consacrat, schema epică fiind structurată pe motivul ordonator al călătoriei iniţiatice şi al celor trei probe depăşite; spaţiul şi timpul: indeterminate (antropomorfizat: Sf. Vineri, Sf. Duminică). Se apelează la motive literare stereotipe: cifra trei (trei fii, trei zmei, trei zâne, trei probe), împăratul fără urmaş (la tron), obiecte fermecate (mărul de aur, peria, oglinda etc.), superioritatea mezinului / mezinei, ajutoarele eroului (calul năzdrăvan, pasărea măiastră), dorinţa imposibilă / împlinită, interdicţia încălcată, nunta împărătească etc. 111 Realul se împleteşte cu fabulosul: întâmplări reale şi miraculoase, personaje reale şi “himerice” Conform “Morfologiei basmului” de Vladimir Propp, personajele basmice se încadrează în câteva arhetipuri:eroul / protagonistul, antagonistul (falsul erou), ajutoarele, personaje-donatori, oponenţii (răufăcători), trimiţătorul etc. Discursul este puternic formalizat, marcat de formule specifice (iniţiale, mediane, finale), de clişee lingvistice (calul năzdrăvan zboară “ca vântul şi ca gândul”, eroina e atât de frumoasă “încât la soare te puteai uita, dar la dânsa, ba”) şi de invariante conceptuale şi stilistice (trei trepte valorice simbolizate prin: aramă, argint, aur). Clasificare:  basme fantastice (dominate de elementul miraculos; conceptul de fantastic este utilizat cu sens general);  nuvelistice (cu elemente reflectând realitatea concretă); animaliere (dezvoltate din vechi legende alegorice). Basmul popular Basmul cult Aparţinând folclorului literar, ilustrează Basmul cult imită relaţia de comunicare toate caracteristicile acestuia: creaţie de tip oral din basmul popular, dar are un literară ce se comunică prin viu grai, deci e autor cunoscut şi este fixat într-o formă marcată de oralitate, are caracter colectiv, definitivă, scrisă. anonim şi tradiţional. Fabulosul este tratat în mod realist, Realitatea este transfigurată în fabulos. poveştile lui Creangă fiind caracterizate prin ,,originala alăturare a miraculosului cu cea mai specifică realitate.” (G. Călinescu) Are un tipar narativ consacrat: concretizat  Poartă mărcile originalităţii scriitorului care într-o serie de situaţii-tip, cu grad mare de preia tiparul narativ consacrat prin eposul stabilitate, devenite funcţii. Succesiunea popular şi funcţiile specifice basmului, dar funcţiilor este canonică; reorganizează structurile stereotipe  simetria funcţiilor prin reiterare (trei probe). conform principiilor estetice (Eminescu: romantic; Creangă: realist) şi viziunii sale artistice. Prezenţa naratorului omniscient este Naratorul omniscient alternează cu textualizată numai prin pronumele în ipostaza uniscientă. dativul etic şi prin indici ai persoanei I în Se proiectează frecvent în text ca narator formule stereotipe (cea finală). auctorial, ca observator (secvenţe Predomină funcţia narativă, dublată de descriptive: tablou, portret / secvenţe de funcţia de regie. observare morală / psihologică a eroilor), ca reflector (inserţii de tip reflexiv / funcţia de interpretare). Îşi asumă toate cele trei funcţii ale naratorului. Personajele nu sunt individualizate, Personajele sunt individualizate prin: definindu-se ca funcţii, ca arhetipuri ce comportament, atitudine, limbaj, reprezintă modele morale opuse: eroii psihologie, gestică, mimică etc. pozitivi (întruchipând binele, adevărul, 112 dreptatea, vitejia, altruismul, hărnicia etc.)  Deşi rămân personaje arhetipale versus personaje negative (egoismul, construite pe o dominantă etică, au răutatea, viclenia, nedreptatea, laşitatea, complexitate, ilustrând şi categorii psihice lăcomia, lenea, urâtul); sunt personaje (Făt-Frumos din lacrimă, Miron: visătorul statice. îndrăgostit de o himeră).  Categoria etică şi cea estetică se suprapun  Uneori, sunt personaje dinamice, parcurgând aventura iniţierii (Harap-Alb: antieroul, neiniţiatul  eroul) / a schimbării regimului moral (fata împăratului Roş: farmazoană de esenţa diabolică  mireasa eroului), alteori sunt eroi în construcţia cărora eticul nu se mai suprapune esteticului (cei 5 uriaşi fabuloşi sunt pocitanii, dihănii, namile de om). Registrul stilistic este unic: limbaj Discursul este elaborat, cu mărci stilistice popular, marcat de oralitate. particulare. Registre stilistice diferite (discursul naratorului≠ vorbirea personajelor); uneori chiar discursul naratorului e marcat de variaţie stilistică, de la o secvenţă la alta . Povestea lui Harap-Alb de Ion Creangă (fişa-sinteză) Publicat la 1.08.1877, în “Convorbiri literare” basm cult, capodoperă a prozei de inspiraţie folclorică “însăşi sinteza basmului românesc: toată filosofia noastră populară, între fatalitatea răului şi ideala căutare a binelui se lămureşte în încercările grele ale fiului de împărat.” (Pompiliu Constantinescu)  Tema triumfului binelui asupra răului, frecventă în epica populară a fabulosului, este dublată de tema iniţierii şi a maturizării treptate a eroului; Titlul: numele eroului eponim evidenţiază statutul neobiş nuit, de slugă care nu provine din ţigani robi; *oximoronul generat de simbolurile cromatice sugerează evoluţia spirituală de la ipostaza de neiniţiat  prinţ adevărat; Subiectul nu este original. Este întâlnit în: şase versiuni româneşti (două din Transilvania, două din Muntenia, una din Moldova, una din Bucovina) de care basmul lui Creangă se diferenţiază prin: “intrarea în subiect (primele trei probe), prezenţa spânului şi tema însoţitorilor năzdrăvani” (Jean Boutière); basme din spaţiul balcanic (Grecia: “Omul fără barbă” al lui E. Legrand, Albania, Serbia) şi central-european (Ungaria: “Omul cu barba de aur”, un basm italian din Pisa). ”Creangă umple schema universală cu imagini concrete ale vieţii ţărăneşti de odinioară, cu tipurile ei morale, cu o realitate social-istorică şi psihologică determinată, locali-zând astfel fabulosul, dând personajelor individualitate psihologică, etnică, ţărănească şi chiar humuleşteană.” 113 Compoziţia: organizată pe simetrii clasice, respectând paradigma tradiţională, ordonată pe motivul călătoriei.  Harap-Alb este însă protagonistul a 3 tipuri de călătorii: a) călătoria iniţiatică (pe parcursul căreia personajul se defineşte mai degrabă ca un antierou, boboc în felul său); b) călătoria de verificare (eroul probează acumularea unei experienţe şi cristalizarea unei personalităţi ce permite încadrarea în tiparele modelului eroic); c) călătoria de înapoiere  recunoaşterea / învestitura ce consfinţeşte statutul de erou al protagonistului (în această călătorie atitudinea eroului este una pasivă, căci recunoaşterea trebuie să vină din partea celorlalţi);  călătoriile sunt marcate, simetric prin cele 2 morţi / învieri ritualice îi conferă eroului o identitate temporară (Harap-Alb) şi una finală (prinţul împărat); Se pot identifica două mari părţi compoziţionale (fiecare însumând câte patru episoade narative), ceea ce poate susţine afirmaţia că basmul “este alcătuit din contopirea a două poveşti.” (Al. Piru) Incipitul (Amu, cică era odată) apelează la formula consacrată, dar o personalizează prin regionalismul fonetic şi prin suprimarea clişeului “ca niciodată, pe când…” ce proiectează eposul în timp fabulos.  Cele opt episoade narative sunt marcate textual prin formula mediană “se cam duc la împărăţie, Dumnezeu să ne ţie, că cuvântul din poveste înainte mult mai este” (care apare de 7 ori). Finalul: formula de încheiere particularizată prin nota de umor şi prin „coborâre în real” („ş-un păcat de povestariu, fără bani în buzunariu…Iar pe la noi, cine are bani mănâncă şi bea, iar cine nu, se uită şi rabdă”). I. Prima parte: protagonistul în ipostaza de neiniţiat / antierou: incipitul urmat de formularea succintă a intrigii (scrisoarea împăratului Verde - motivul împăratului fără urmaş la tron); motivare realistă; proiecţia naratorului în text: Dar ia să nu ne depărtăm cu vorba şi să încep a depăna firul poveştii cele 3 probe îi aduc eroului dreptul de a porni în călătoria iniţiatică; au drept cadru spaţiul familiar al curţii crăieşti: încercările eşuate ale fraţilor (motivul superiorităţii mezinului); proba milosteniei – întâlnirea cu Sf.Duminică (travestită); proba hărniciei - hrănirea calului, armura (aparenţă / esenţă); proba curajului – înfruntarea ursului (travestirea tatălui); călătoria explorativă şi iniţiatică *motivul podului – trecerea în alt orizont existenţial / altă etapă. proba labirintului - 3 întâlniri cu Spânul (care se travesteşte): motivul încălcării interdicţiei (prima opţiune existenţială); motivul morţii ritualice (coborârea în fântână echivalează cu intrarea pe celălalt tărâm); motivul inversării rolurilor (conferă o primă identitate: Harap-Alb). proba vredniciei şi a înţelepciunii: confruntarea cu ursul (ursul simbolizând clasa războinicilor, iar pielea ursului, totemul); 114 proba curajului şi a răbdării: uciderea cerbului (Cerbul cu nestemată în frunte – ispita frumuseţii ce poate ucide); Prin anihilarea Ursului şi a Cerbului, Harap-Alb, reeditează mitul Crengii de Aur, preluând de la învinşi atributele războinicului şi privilegiului eternităţii, hrana fizică (salata) şi spirituală. II. Partea a doua: protagonistul în ipostaza de iniţiat / erou  apariţia fetei împăratului Roş instituirea unei noi situaţii-intrigă: călătoria de verificare *motivul podului – trecerea în altă etapă: cea a maturităţii proba altruismului şi a prieteniei: furnicile reprezintă un simbol al teluricului, al vredniciei, al modestiei, albinele – simbol al solarităţii şi al dualităţii dulceaţă / venin; uriaşii fabuloşi – apariţii antropomorfice ale unor stihii / forţe cosmice sau simbol al instinctelor şi aspiraţiilor umane hiperbolizate (eticul şi esteticul nu se mai suprapun); probele de curtea împăratului Roş: casa de aramă încinsă (Gerilă); ospăţul pantagruelic (Flămânzilă, Setilă); alegerea macului din nisip (furnicile); păzirea fetei (pasăre ascunsă după Lună - Ochilă, Păsărilă); ghicirea miresei adevărate (crăiasa albinelor);  întrecerea dintre cal şi turturică (dublul magic al eroilor). călătoria de înapoiere/de recunoaştere: proba iubirii, a recuperării identităţii şi a paloşului; despărţirea de cei cinci prieteni; idila dintre Harap-Alb şi fata de împărat; dezvăluirea adevărului despre Spân (punctul culminant); moartea ritualică (uciderea şi învierea prinţului); uciderea Spânului de către cal; răsplătirea eroului, motivul nunţii împărăteşti; Structura este specifică basmului popular: planul realului şi cel al fabulosului se suprapun („fabulosul este umanizat, este coborât în realitatea lumii ţărăneşti”. Povestea lui Harap-Alb de Ion Creangă Unul dintre paradoxurile basmului este faptul că forţa lui magică nu încetează, chiar dacă subiectul este simplu, linear, iar acţiunea este convenţională. Întâmplările reale şi miraculoase se organizează într-un tipar consacrat, având o schema epică structurată pe motivul călătoriei iniţiatice şi al celor trei probe depăşite. Tiparul narativ al basmului se concretizează într-o serie de situaţii-tip, cu 115 grad mare de stabilitate. Basmul cult preia acest tipar consacrat prin eposul popular, reorganizând însă structurile stereotipe, conform opţiunilor estetice ale scriitorului şi viziunii sale artistice. „Oglindire […] a vieţii în moduri fabuloase” (G. Călinescu), basmul favorizează intrarea într-o lume miraculoasă, unde se consumă aventura eroică a protagonistului care luptă pentru apărarea, recuperarea şi impunerea unor valori morale: binele, adevărul, dreptatea, frumosul, curajul etc. Specie epică în care este valorificată categoria estetică a fabulosului/ a miraculosului, basmul este o naraţiune structurată pe un singur plan epic, având o acţiune convenţională (subiectul e organizat într-un tipar consacrat, cu o schema narativă paradigmatică), la care participă personaje sau forţe supranaturale, neindividualizate, definite ca funcţii, ca arhetipuri. Basmul cult imită relaţia de comunicare de tip oral, specifică eposului popular, dar scriitura poartă mărcile originalităţii autorului. Acesta preia tiparul narativ specific basmului popular, reorganizând însă structurile stereotipe, conform principiilor sale estetice şi viziunii sale artistice. Discursul naratorului supraindividual alternează frecvent cu „vocea” naratorului auctorial care, alături de funcţia narativă şi cea de regie, îndeplineşte deseori rolul de observator (secvenţe descriptive de tip tablou sau portret, alternând cu secvenţe de observaţie morală şi de analiză psihologică a eroilor) şi pe cel de reflector (prin inserţii de tip reflexiv se activează funcţia de interpretare). Alte linii de forţă ale basmului cult sunt personajele individualizate prin comportament, prin limbaj şi psihologie, prin atitudine, gestică sau mimică. Deşi personajele rămân arhetipuri construite pe o dominantă etică, au complexitate, ilustrând şi categorii psihice. Toate aceste trăsături definitorii ale basmului cult pot fi exemplificate strălucit de Poveştile lui I. Creangă şi, mai ales de Povestea lui Harap-Alb care reprezintă „însăşi sinteza basmului românesc: toată filosofia noastră populară, între fatalitatea răului şi ideala căutare a binelui se lămureşte în încercările grele ale fiului de împărat.” (Pompiliu Constantinescu) În structurile narative ale acestui basm cult – publicat în august 1877, în revista Convorbiri literare – se regăsesc toate invariantele diegesisului fabulos din folclor, toate toposurile tradiţionale, care nu au însă „relief” stilistic, fiind schiţate într-un plan secund, în timp ce prim-planul este dominat de „reprezentaţiile” scenice ale personajelor sau de discursul personalizat al naratorului auctorial. Prin acest mecanism se instituie un model narativ de surprinzătoare modernitate care deplasează accentul de pe registrul fabulosului pe cel al „temelor” personajelor şi al remei discursului. Astfel incipitul basmului este supramarcat printr-o dublă „intrare” în universul ficţional. Fiecare „prag” al intrării în lumea basmică este textualizat prin sintagma recurentă „Amu, cică...” („Amu, cică era odată într-o ţară un craiu, care avea trei feciori. Şi craiul acela mai avea un frate mai mare, care era împărat într-o altă ţară, mai depărtată. Şi împăratul, fratele craiului, se numea Verde-Împărat. Şi împăratul Verde nu avea feciori, ci numai fete. Mulţi ani trecuse la mijloc de când aceşti fraţi nu mai avuse prilej a se întâlni amundoi. Iară verii, adică feciorii craiului şi fetele împăratului, nu se văzuse niciodată de când erau ei. Şi aşa veni împrejurarea de nici împăratul Verde nu cunoştea nepoţii săi, nici craiul 116 nepoatele sale: pentru că ţara în care împărăţea fratele cel mai mare era tocmai la o margine a pământului, şi crăia istuilalt la altă margine. Dar ia să nu ne depărtăm cu vorba şi să încep a depăna firul poveştii. Amu cică împăratul acela, aproape de bătrâneţe, căzând la zăcare, a scris carte frăţine-său craiului, să-i trimită grabnic pe cel mai vrednic dintre nepoţi, ca să-l lase împărat în locul său după moartea sa. – Iaca ce-mi scrie frate-meu şi moşul vostru. Care dintre voi se simte destoinic a împărăţi peste o ţară aşa de mare şi bogată ca aceea, are voie din partea mea să se ducă ca să împlinească voinţa cea mai de pe urmă a moşului vostru”). Cele două secvenţe textuale sunt izolate prin enunţul homodiegetic care, prin asocierea persoanei I plural cu singularul aceleiaşi persoane, instituie un „pact narativ” între naratar şi naratorul care îşi asumă explicit funcţia de narare. Dacă prima serie de enunţuri urmează modelul discursiv obişnuit în epica folclorică (narare prin relatare), seria a doua face loc discursului personajelor, după modelul narării prin reprezentare. Această alternanţă între vocile instanţelor narative este simptomatică, devenind unul dintre elementele de originalitate ale scriiturii. Alt element specific basmului cult este particularizarea tiparului narativ şi individualizarea personajelor din perspectiva unei viziuni subiective asupra lumii şi a unor opţiuni estetice. Astfel, „Creangă umple schema universală a basmului cu imagini concrete ale vieţii ţărăneşti de odinioară, cu tipurile ei morale, cu o realitate social–istorică şi psihologică determinată, localizând fabulosul, dând personajelor individualitate psihologică, etnică, ţărănească şi chiar humuleşteană” (Zoe Dumitrescu-Buşulenga). Chiar dacă subiectul Poveştii lui Harap-Alb nu este original (este întâlnit în şase versiuni româneşti şi în basme din spaţiul balcanic şi central-european: Omul fără barbă al lui E. Legrand, Omul cu barba de aur – basm popular din Ungaria, un basm italian din Pisa, altul din Albania, unul din Serbia etc.), basmul lui Creangă se diferenţiază de toate versiunile enumerate, prin „[...] intrarea în subiect (primele trei probe), prezenţa spânului şi tema însoţitorilor năzdrăvani” (Jean Boutière). Deşi tema enunţată de criticul francez are o dezvoltare limitată, ea întregeşte ariile tematice prin care se dezvoltă supratema basmului popular, cea a triumfului binelui asupra răului; principala temă derivată este cea a iniţierii şi a maturizării treptate a eroului, fapt care determină interpretarea acestei creaţii ca un „basm al fiinţei” sau ca un bildungsroman în regimul fabulosului. La nivel compoziţional, asemenea basmului popular, povestea lui I. Creangă îşi structurează epicul pe două motive ordonatoare (structuranţi textuali), cel al călătoriei iniţiatice a eroului şi cel al probelor depăşite. Acest scenariu narativ consacrat este însă valorificat original, prin trei tipuri de călătorii al căror protagonist este Harap–Alb: călătoria iniţiatică (pe parcursul căreia personajul se defineşte mai degrabă ca un antierou, boboc în felul său), călătoria de verificare (în care eroul probează acumularea unei experienţe şi cristalizarea unei personalităţi care permite încadrarea în tiparele modelului eroic) şi călătoria de înapoiere încheiată cu recunoaşterea, moartea simbolică, învierea ritualică şi învestitura ce consfinţeşte statutul de erou al personajului. 117 Cele trei călătorii sunt însă precedate de trei probe ce au drept cadru spaţiul familiar al curţii crăieşti, probe depăşite care aduc eroului dreptul de a porni în călătoria explorativă. Se pot astfel identifica două mari părţi compoziţionale (fiecare însumând câte patru secvenţe), ceea ce poate susţine afirmaţia că basmul „este alcătuit din contopirea a două poveşti” (Al. Piru). Prima parte urmăreşte pregătirile pentru plecare în călătoria (secvenţa 1, cu rol expozitiv), călătoria explorativă, cu cele trei probe canonice (proba labirintului, a întâlnirii cu Spânul şi a schimbării rolurilor, proba procurării salatei din grădina ursului şi proba uciderii cerbului fermecat (secvenţele 2-4). Cea de-a doua parte, debutează cu un nou moment-intrigă – apariţia fetei împăratului Roş, preschimbată în pasăre (a cincea secvenţă narativă). Începutul călătoriei de verificare este marcat prin reiterarea motivului podului – simbol al intrării într-o nouă etapă a existenţei eroului. Călătoria spre curtea împăratului Roş este condiţionată de alte trei încercări la care este supus eroul: salvarea furnicilor, construirea stupului pentru albine şi „însoţirea” cu cei cinci uriaşi fabuloşi (secvenţa a şasea). Cea mai amplă secvenţă narativă este însă cea a probelor depăşite la curtea lui Roş-Împărat. Ea este urmată de călătoria de înapoiere, la capătul căreia va avea loc înfruntarea finală dintre protagonist şi antagonist (dezvăluirea adevăratei identităţi a prinţului, moartea ritualică şi învierea lui Harap-Alb, uciderea Spânului de către calul năzdrăvan). Cele opt secvenţe sunt separate prin formula mediană Se cam duc la împărăţie, / Dumnezeu să ne ţie / Că cuvântul din poveste / Înainte mult mai este (care apare de 7 ori). Motivele literare sunt de inspiraţie folclorică: motivul împăratului fără urmaş la tron, cel al superiorităţii mezinului, al probelor depăşite, al călătoriei, al călcării interdicţiei şi supunerii prin vicleşug, al animalelor fabuloase (calul, crăiasa furnicilor şi a albinelor), al obiectelor magice (obrăzarul şi sabia lui Barbă-Cot, cele trei smicele de măr dulce, apa vie şi apa moartă), al prietenilor cu puteri supranaturale (Sfânta Duminică, cei cinci uriaşi), proba focului, a peţitului, a morţii şi învierii eroului, motivul pedepsirii personajului negativ şi, în final, cel al nunţii împărăteşti. Aceste motive de largă circulaţie sunt însă valorificate original prin deplasarea accentului dinspre etic spre psihologic. Prin concentrarea eticului acesta devine expresie a unei filosofii de viaţă, a unei înţelepciuni adânci cu puteri modelatoare. Psihologia eroilor se dezvăluie fie prin surprinderea mişcărilor sufleteşti ale personajelor, a resorturilor psihice, a devenirii lăuntrice, fie prin vocea eului narator care comentează volubil, ironic sau meditativ situaţii, peripeţii, atitudini ale eroilor (tehnica participării şi a detaşării de evenimentele şi de oamenii evocaţi). Din întâlnirea cu Sfânta Duminică, personajul-adjuvant care i se înfăţişează ca o bătrână nevoiaşă, eroul învaţă că nu trebuie să dispreţuiască pe cei umili. Dacă acum, trece proba milosteniei în urma unor ezitări, în partea a doua va ocroti generos furnicile şi albinele, din imbold interior (după ce „s-a sfătuit cu gândul său”). Din transformarea miraculoasă a calului răpciugos în bidiviu înaripat, feciorul craiului învaţă că trebuie să depăşească aparenţele spre a afla esenţa; aceeaşi învăţătură va fi probată când îşi face prieteni din cei cinci uriaşi, deşi aceştia par a fi nişte „dihănii de om”. Proba curajului pe care o trece înfruntând pe 118 craiul travestit în urs îl desemnează ca pe un „ales” pregătit să pornească în călătoria iniţiatică. Drept recunoaştere, primeşte în dar pielea de urs, simbol şi totem arhaic al războinicilor. Cuvintele tatălui, la despărţire, au valoare premonitorie. El îi spune: „– În călătoria ta ai să ai trebuinţă şi de răi şi de buni, dar să te fereşti de omul roş, iară mai ales de cel spân, cât îi pute.” Călătoria explorativă cu funcţie iniţiatică începe cu un eşec al eroului: el nu se poate orienta într-un spaţiu străin, labirintic şi de aceea, încălcând interdicţia, îl ia pe spân drept călăuză. Deşi această încălcare este determinată de o situaţie dilematică, ea îl transformă pe feciorul de crai, în Harap-Alb, adică în slujitor robit pe toată viaţa. Numele protagonistului – ce devine şi titlu al „poveştii” – are şi semnificaţii simbolice. Construit pe o structură oximoronică, asociind simboluri cromatice opuse, el poate exprima la nivel conotaţiilor ideea dualităţii personajului. Şi în faţa celorlalte două probe, mezinul se comportă mai degrabă ca un antierou, se „olicăie”, se văicăreşte, este „slab de înger”, „mai fricos decât o femeie”. Izbânda se datorează nu unor puteri supranaturale sau însuşiri de excepţie, ci ascultării sfaturilor calului şi Sfintei Dumineci, „adjuvanţi” ce joacă şi rolul iniţiatorului. Astfel, el scapă de ursul ce stăpânea sălăţile minunate dovedind iscusinţă şi agerime în faţa forţei brutale, primitive; cerbul fermecat este învins prin curaj, dar şi prin răbdarea şi tenacitatea cu care înfruntă ispita frumuseţii şi a contemplării propriului triumf. Cea de-a doua parte a basmului îl confruntă pe Harap-Alb cu o altă forţă malefică, omul roş, deci cu forţa de temut a semenului hain, viclean, crud. Ca şi Spânul, împăratul Roş este omul „însemnat”, deci cel care poartă pe chip semnul caracterului său malefic. Harap-Alb îl înfruntă alături de ajutoarele pe care şi le-a câştigat prin milă, altruism, hărnicie, prin caldă prietenie şi înţelegere frăţească. Cei cinci giganţi fabuloşi (descrişi prin raportare la fiinţa umană ca „o dihanie de om”, „o namilă de om”, „o arătare de om”, „o schimonositură de om”, „o pocitanie de om”) sunt reprezentări hiperbolice, fabuloase ale unor impulsuri fiziologice (foamea, setea, frigul) sau cognitive (dorinţa de cunoaştere – Ochilă –, dorinţa de a domina spaţiul şi timpul – Păsări-Lăţi-Lungilă). Ei pot fi consideraţi şi duhuri străvechi ale pământului ori proiecţii fantastice obiectivate ale unor impulsuri lăuntrice pe care eroul a învăţat să le domine. Isprăvile lor la curtea împăratului Roş contribuie la desăvârşirea experienţei cognitive a eroului care se pregăteşte să urce pe tron, dar şi a experienţei care îl pregăteşte pentru căsătorie. Astfel, proba recunoaşterii fetei menite de soţie dintre altele care îi seamănă este inspirată dintr-un obicei folcloric legat de ceremonialul căsătoriei (ca şi ospăţul, peţitul etc.). Călătoria de întoarcere surprinde idila dintre fata de împărat şi Harap-Alb, în termeni convenţionali, caracteristici viziunii erotice folclorice. Proza lirică din această secvenţă – frecvent rimată – are o funcţie contrapunctică, pregătind precipitarea epică a ultimelor două momente ale subiectului. Punctul culminant se dezvoltă dramatic: fata împăratului dezvăluie adevărata identitate a Spânului şi acesta retează capul lui Harap-Alb, acuzându-l de încălcarea jurământului. Deznodământul este tot atât de dinamic: calul îl ucide pe Spân, aruncându-l din înaltul cerului, în vreme ce fata împăratului Roş îl învie pe fiul craiului cu ajutorul 119 obiectelor magice aduse de cal şi de turturică (apa vie şi apa moartă sunt, ca şi în basmul popular, dublu valorizate). Epifania încheie, simetric, aventura iniţiatică a protagonistului. Revenit la viaţă, ca dintr-un somn (motiv literar care exprimă viziunea populară asupra morţii), prinţul îşi recapătă arma magică, însemn al statutului său de erou. Finalul canonic (motivul nunţii împărăteşti) este însoţit de formula de încheiere, particularizată prin nota de umor: „Şi mai fost-au poftiţi la nuntă crai, crăiese şi-mpăraţi, oameni în samă băgaţi, ş-un păcat de povestariu, fără bani în buzunariu. Veselie mare între toţi era, chiar şi sărăcimea ospăta şi bea! Şi a ţinut veselia ani întregi şi acum mai ţine încă; cine se duce acolo bea şi mănâncă. Iar pe la noi, cine are bani mănâncă şi bea, iar cine nu, se uită şi rabdă.” Aşa sfârşeşte basmul în care fabulosul este tratat în mod realist, poveştile lui Creangă fiind caracterizate prin „originala alăturare a miraculosului cu cea mai specifică realitate” (G. Călinescu). Dincolo de ţesătura narativă însă, basmele culte se diferenţiază de eposul popular mai ales prin construcţia personajelor şi prin originalitatea discursului. Eroii din „Povestea lui Harap-Alb” sunt polarizate, ca şi în basmul popular, pe criterii etice (bine / rău) şi estetice (frumos / urât), ieşirea din tiparul rigid este posibilă. Astfel, fata împăratului Roşu, „mare farmazoană”, are la început atribute malefice, dar, metamorfozată prin iubire, îşi schimbă regimul moral, devenind personaj pozitiv, justiţiar (ea dezvăluie adevărul despre Spân). Şi în construcţia celor cinci personaje fabuloase, „uriaşii” care sunt înrudiţi cu Sfarmă-Piatră şi Strâmbă-Lemne din basmul folcloric, Ion Creangă este original, prin asocierea principiului binelui cu o înfăţişare atipică, aproape hidoasă. Harap-Alb, însuşi este o creaţie originală prin asocierea a două modele: antieroul şi eroul canonic al basmelor, învestit cu toate calităţile fizice şi morale. Raportând personajele „Poveştii lui Harap-Alb” la modelul comun basmelor populare, se reliefează puternica individualizare a eroilor lui Creangă. Aceştia „se comportă ţărăneşte şi vorbesc moldoveneşte” (G. Călinescu), ceea ce apropie naraţiunea fabuloasă de universul „Amintirilor din copilărie”. În chip semnificativ, protagonistul şi antagoniştii (Spânul şi Împăratul Roş) nu au însuşiri supranaturale. Harap-Alb, novicele aflat pe calea iniţierii, se confruntă cu răul din lumea oamenilor, nu cu fiinţe fabuloase (zmei, căpcăuni etc.). Conform credinţelor populare, omul demonizat poartă semn pe chip, aşadar, omul spân şi omul roş întruchipează răutatea, viclenia, nemila, cruzimea, lăcomia. Lor li se opune prinţul care devine un adevărat erou, deşi nu în maniera clasică a lui Făt-Frumos din basmul canonic. Chiar dacă făptuirile sale nu sunt peste fire (refuză confruntarea directă cu adversarii săi – fuge din faţa ursului, taie capul cerbului fermecat numai după ce acesta a adormit –, protejează furnicile trecând prin vad, construieşte stup albinelor), el va fi pregătit în final să întemeieze o familie şi să domnească. Izbânda lui se datorează asumării sensului milei creştine („–Fii încredinţat că nu eu, îi spune Sfânta Duminică, ci puterea milosteniei şi inima ta cea bunâ te ajută!”) şi cunoaşterii pe care i-o aduce experienţa („Când vei ajunge şi tu odată mare şi tare [...] vei crede celor asupriţi şi necăjiţi, pentru că ştii acum ce e necazul”). Conştiinţa de sine a eroului se cristalizează în probe cu funcţie evident iniţiatică în 120 planul omenescului (experienţa practică: câştigarea hranei; experienţa cognitivă: pielea cerbului; experienţa afectivă: câştigarea prieteniei şi a iubirii). Exemplar prin respectarea jurământului făcut, fiul craiului devenit Harap-Alb trebuie să moară şi să reînvie pentru a-şi recupera identitatea pierdută. Cel care se trezeşte însă din „somnul morţii” ritualice este cu adevărat urmaşul pe tron al Împăratului Verde. Procedeele de caracterizare a personajelor din basmul lui Creangă sunt complexe. Caracterizarea directă se realizează prin comentariile naratorului, prin „vocile” altor personaje sau prin autodefinire. Modalităţile indirecte sunt diverse: faptele eroilor sunt dublate de notaţii privind reacţia definitorie, gesturile şi mimica, detaliul psihologic semnificativ şi incertitudinile lăuntrice. Limbajul are şi el un rol important în caracterizarea personajelor. Vorbirea eroilor din basm, ca şi discursul naratorului, ilustrează un registru stilistic popular, marcat oral şi regional. Marea forţă expresivă a acestui limbaj este generată de particularităţi stilistice definitorii pentru stilul lui Creangă. O caracteristică fundamentală a acestui stil este oralitatea care se realizează prin prezenţa vorbirii personajelor (stil direct şi stil indirect), a formulelor de adresare, a enunţurilor la persoana I şi a II-a, prin frecvenţa interjecţiilor, a exclamaţiilor şi a interogaţiilor („Ce-mi pasă mie? Eu sunt dator să spun povestea şi vă rog să ascultaţi!”), a formelor neliterare, a expresiilor caracteristice comunicării orale şi stilului colocvial (să răpuie, să ie, trebile / a spune verde, cât îi lumea şi pământul, câne-câneşte, a-şi pune pofta în cui etc.) şi prin utilizarea regionalismelor lexicale sau fonetice (oleacă, încalte, pripor, chimă, aista, amu, galbăn etc.). Altă particularitate a stilului scriiturii lui Creangă este bogăţia paremiologică, despre care Jean Boutiere afirma că alcătuieşte „o colecţie ce nu are echivalent la nici un alt povestitor european”. Proverbele şi zicătorile populare sunt frecvent înlănţuite ca în „Povestea vorbei” de Anton Pann („Lumea asta e pe dos, toate merg cu capu-n jos; puţini suie, mulţi coboară, unul macină la moară. Ş-apoi acel unul are atunci în mână şi pânea şi cuţitul şi taie de unde vre şi cât îi place, tu te uiţi şi n-ai ce-i face. Vorba ceea: Cine poate oase roade, cine nu, nici carne moale”). Finalitatea estetică a „zicerilor” populare este aceea de a caracteriza plastic un personaj sau o situaţie, ori aceea de a esenţializa un mesaj etic. La aceste embleme inconfundabile ale limbajului lui Creangă se adaugă jovialitatea prezentă prin valorificarea categoriilor umorului. Comicul de situaţie (cearta dintre „uriaşi” din casa de aramă, de exemplu sau apariţia la curtea împăratului Roş a cetei lui Harap-Alb ce „intră buluc în ogradă ... care mai de care mai chipos şi mai îmbrăcat, de se târâiau aţele şi curgeau oghealele după dânşii, parcă era oastea lui Papuc...”) stă alături de comicul de caracter (portretul făcut împăratului Roş, de pildă, „om pâclişit şi răutăcios la culme”, „vestit pentru bunătatea lui cea nemaipomenită şi milostivirea lui cea neauzită” este însoţit de urările lui Gerilă care-i doreşte „să trăiască trei zile cu cea de-alaltăieri”). Comicul numelor (numele celor cinci tovarăşi ai lui Harap-Alb) sunt o modalitate importantă de caracterizare, ca şi comicul de limbaj care face scrierile lui Creangă intraductibile. Umorul savuros al „zicerilor” lui Creangă este iscat prin jocuri de cuvinte şi enumerări hilare (ca în caracterizarea lui Ochilă, „frate cu Orbilă, văr primare cu Chiorilă, nepot de 121 soră cu Pândilă, din sat de la Chitilă, peste drum de Nimerilă”), prin truism („una-i una şi două-s mai multe”), tautologie şi pleonasm („trăind şi nemurind”, „Stăpânu-tău ca stăpânu-tău; ce ţ-a face el, asta-i deosebit de başca”), prin comparaţii cu regnul animal, prin exagerare comică ori diminutivare hazlie („buzişoare, băuturică, trebuşoară, frumuşel”), prin asocieri neobişnuite, de tip oximoronic („drag ca sarea-n ochi”) etc. Stilul satiric, aluziv şi echivoc, scriitura inconfundabilă a lui Creangă se adaugă celorlalte elemente de originalitate, făcând din „Povestea lui Harap-Alb” o „sinteză a basmului românesc” (Pompiliu Constantinescu). Ideea de sinteză este ilustrată şi de fericita împletire între elementele de inspiraţie folclorică şi cele originale. Deşi apelează, ca şi povestitorul anonim, la naraţia omniscientă la persoana a III-a, în creaţia lui Creangă eul narator se proiectează în text ca instanţă morală care exprimă înţelepciunea veche a comunităţii, prin comentarii etice ori psihologice, grave, joviale sau ironice. El îşi asumă deliberat ipostaza de povestariu, ceea ce determină şi transformarea cititorului în ascultător şi participant direct la actul narării (numit „naratar” de G. Genette): „Dar iar mă întorc şi zic: mai ştii cum vine vremea?”, „Ce-mi pasă mie? Eu sunt dator să spun povestea şi vă rog să ascultaţi!”. Naratorul devine astfel o prezenţă pronunţat subiectivă, devine eu-reflector şi, mai ales, „voce” a colectivităţii de ţărani hâtri, jovial-ironici care au plăcerea şi harul vorbei bogate. Asemeni lor, eul narator coboară fantasticul în realitatea lumii humuleştene, conferindu-i un rol convenţional, anulându-l prin ficţiunea umoristică. O consecinţă directă este amestecul dintre fabulos şi real care apropie basmul de proza de tipul bildungsromanului (prezenţa substantivului „poveste” în titlul basmului sugerează şi legătura mai strânsă a eposului miraculos cu realitatea din universul ţărănesc). Lumea basmului creată de „povestitorul” din Humuleşti fiinţează astfel într-o geografie miraculoasă şi într-un discurs inconfundabil, puse sub semnul originalităţii celui care „se menţine conştient în «cadrul psihic» al culturii româneşti de tip folcloric şi în «cadrul fizic» al satului moldovean de sub munte – vatra de cea mai mare autenticitate a spiritualităţii noastre” (George Munteanu). 2. POVESTIREA Povestirea este o specie a genului epic, naraţiune puternic subiectivizată, focalizată asupra acţiunii care are un singur fir narativ: Caracteristici: relatată frecvent de către un personaj-narator (naraţiune homodiegetică // autodiegetică); focalizată asupra acţiunii ce captivează prin caracterul ei exemplar / insolit; este evocată o singură întâmplare, cu un desen epic simplu; apelează la o strategie narativă specifică, presupunând comunicarea directă între personajul-narator şi receptorul imaginat în chip de auditoriu prezent în text; la nivelul compoziţiei, apare frecvent tiparul narativ al «povestirii în ramă» ("povestire în cadru" ); secvenţele -«ramă» au funcţii multiple: 122 - creează atmosfera favorabilă intrării în timpul "povestit" / spaţiul recuperat prin amintire; - instituie comunicarea între narator şi ascultători, trezind interesul / curiozitatea acestora (secvenţele dialogate); - pregătesc, printr-un adevărat ritual, actul istorisirii (tehnica "suspansului"); - enunţă temele naraţiunii.  registru stilistic marcat de oralitate mărci textuale: formule de adresare directă, formule menite să menţină şi să testeze atenţia ascultătorilor (funcţia conativă, fatică / referenţială); indici ai subiectivităţii eului narator (funcţia expresivă a limbajului) prin care se anticipează emoţional sau se marchează momentele de mare tensiune ale întâmplării relatate; Hanu-Ancuţei. Cealaltă Ancuţă de Mihail Sadoveanu Hanu Ancuţei (1928): nouă povestiri în ramă Secvenţele - ramă: impun un cronotop Iapa lui Vodă – comisul Ioniţă (narator- specific: protagonist) Haralambie – călugărul Gherman (narator - martor)  hanul – spaţiu real, al întâlnirii şi al Balaurul – moş Leonte, zodierul (narator - martor) comunicării – spaţiu protector simbolic: cercul Fântâna dintre plopi – Neculai Isac (narator- zidurilor “de cetate” şi cercul de Cealaltă Ancuţă – Ienache (narator- martor / actant) lumină al focului unde se spun Judeţ al sărmanilor – Constandin Moţoc (narator-  timpul – vag, nedeterminat: “într-o Negustor lipscan – Dămian Cristişor (narator- toamnă aurie” protagonist) poveştile mesager) protagonist) – “vremea petrecerilor şi a poveştilor” Orb sărac – Constandin (narator- protagonist / = 3 nopţi magice mesager)  actanţii → cei 9 naratori, dintre care Istorisirea Zahariei fântânarul – Zaharia (narator- Ioniţă, comisul îşi asumă actant) rol de regie – liţa Salomia ascultătorii, dintre care naratorul (narator-mesager) auctorial (supra-naratorul) are rol - a doua povestire promisă de comisul Ioniţă rămâne de observator, mediator,regizor Ancuţa , hangiţa ce “împărţea vin şi nespusă, ceea ce semnifică faptul că şirul poveştilor mâncări, râsete şi vorbe bune” – rol de regie şi de mediere. poate continua oricând.  rolul ramei: conferă unitate cărţii; creează atmosfera 123 Cealaltă Ancuţă reprezintă un fel de axă a construcţiei din „Hanu Ancuţei” (e precedată 4 povestiri şi urmată de alte patru): naraţiune homodiegetică: narator-martor, Ienache coropcaru; naraţiune ulterioară (timpul povestirii e ulterior celui povestit). compoziţia: are formula povestirii în ramă; secvenţa-ramă: secvenţe descriptive şi dialogate: reflecţii despre “vremea veche”≠ lumea nouă, becisnică; descriere de tip portret şi de tip tablou (supranaratorul), menită să creeze atmosfera şi un orizont de aşteptare; dialog ce instituie comunicarea între narator şi auditoriu; monolog al lui Ienache: evocă vremea tinereţii şi trezeşte curiozitate prin referirea la “un mare bocluc” întâmplat la Iaşi; ritual specific al intrării în lumea “povestită”. povestirea propriu-zisă: tema iubirii interzise: spaţiul: “în târg la Ieşi şi la apa Moldovei” / Hanu Ancuţei; timpul: indeterminat; durata întâmplărilor – trei zile; desenul epic (episoade spectaculoase→naraţiune romantică construit pe principiul cronologic / pe 5 momente ale sb:  naratorul-martor asistă la întemniţarea răzeşului Toderiţă Catană în turnul Goliei (episod narat prin reprezentare);  evadarea lui Toderiţă (dialog: narator - Costea Căruntu); Ienache e luat în căruţă de un răzeş în care-l recunoaşte pe T.C. (din acest moment devine actant, i se distribuie un rol în “scenariul” pus la cale de Toderiţă); – poposesc la hanul Ancuţei→ portret al “Celeilalte Ancuţe”; – Toderiţă pleacă, după ce ţine sfat de taină cu hangiţa; – la han ajunge potera care o însoţeşte pe duduca Varvara trimisă la mănăstirea Agapia, de către fratele ei, Bobeică;  sfătuit de Ancuţa, Costea arnăutul o trece pe Varvara peste apa Moldovei cu podul plutitor; cei doi dispar în noapte; în zori, Costea este descoperit „strâns în funii” pe plută; –final deschis: supoziţii ale naratorului-martor asupra misterioasei întâmplări (vrăji făcute de hangiţă/ act justiţiar al lui Todiriţă Catană). perspectivă narativă internă → naraţiunea e marcată subiectiv (mărci ale subiectivităţii: pers. I, epitete calificative etc.; stil marcat de oralitate (formule de adresare ceremonioase, expresii, locuţiuni specifice limbajului popular, colocvial ); Povestirea. Cealaltă Ancuţă de Mihail Sadoveanu Mai mult decât alte specii epice, povestirea este act de pură istorisire, reactualizând, ca într-un tipar mitic, acţiunea întemeierii unei lumi prin cuvânt. 124 De fiecare dată când se „rosteşte" o povestire, magia unei lumi de demult reînvie într-o naraţiune puternic subiectivizată, relatată frecvent de către un personaj-narator (naraţiune homodiegetică). Spre deosebire de nuvelă, care e focalizată asupra personajului-protagonist, povestirea este centrată pe acţiune. Întâmplarea evocată are un desen epic simplu, dar captivează prin caracterul ei exemplar. Povestirea apelează la o strategie narativă specifică, presupunând comunicarea directă între personajul-narator şi receptorul imaginat în chip de auditoriu prezent în text. Două consecinţe importante ale acestei strategii sunt oralitatea stilului şi apelul frecvent la formula povestirii în ramă („povestire în cadru" ). Tiparul narativ al „povestirii în ramă” a fost ilustrat strălucit în literatura română de scriitori precum Mihail Sadoveanu, Vasile Voiculescu, Panait Istrati etc. Mihail Sadoveanu îşi organizează cele nouă povestiri din Hanu-Ancuţei (1928) în această formulă a povestirilor în ramă, care nu este nouă în literatura lumii (O mie şi una de nopţi, G. Boccaccio, Decameronul, G. Chaucer, Povestirile din Canterbury, Jan Potocki, Manuscrisul de la Saragosa etc.). Această formă structurantă conferă unitate compoziţională cărţii considerate de critica literară drept „capodopera de la răscruce” (Nicolae Manolescu). Secvenţele prin care se concretizează rama au funcţii multiple. Prin secvenţe descriptive se schiţează un cadru propice evocării şi se creează atmosfera favorabilă intrării în timpul „povestit", în vreme ce secvenţele dialogate au rolul de a institui comunicarea între narator şi ascultători, de a stârni curiozitatea acestora şi de a pregăti, printr-un adevărat ritual, actul istorisirii. În primele secvenţe-ramă din Hanu-Ancuţei se cristalizează un cronotop specific sadovenian: „Într-o toamnă aurie am auzit multe poveşti la Hanul Ancuţei”. Spre deosebire de I.L. Caragiale, de I. Slavici ori de G. Galaction, Mihail Sadoveanu conferă conotaţii pozitive hanului. Hanul Ancuţei, cu „ziduri groase şi porţi ferecate", pare o adevărată cetate, spaţiu protector şi loc al întâlnirii, al comunicării între drumeţi veniţi din Ţara de Jos ori din Moldova de Sus. „Vremea petrecerilor şi a poveştilor", începe „după ce se cufunda soarele înspre tărâmul celălalt şi toate ale depărtării … lunecau în tainice neguri", când oaspeţii Ancuţei se adună în cercul de lumină al focului. Dintre aceştia, cei zece naratori ai întâmplărilor evocate (ultima povestire, Istorisirea Zahariei Fântânarul, este o „partitură" pe două voci: un narator-actant, Zaharia şi un narator-mesager, liţa Salomia) ocupă, pe rând, prim-planul secvenţelor ramă. Lor li se adaugă „Ancuţa cea tânără", hangiţa care „împărţea vin, mâncări, râsete şi vorbe bune" şi naratorul auctorial ce îşi asumă funcţia de regie şi funcţia de interpretare (descrie hanul, schiţează portrete, comentează afirmaţiile personajelor-narator, intervine în dialog). La sadovenianul han al Ancuţei, cele nouă povestiri se rostesc în trei seri magice, în care este reînviată o lume exemplară cu oameni „şi lucruri care astăzi nu se mai văd". Intrarea în timpul evocat se împlineşte prin dialogul care incită curiozitatea ascultătorilor şi prin gesturi ritualice. Ca în orice povestire în ramă, acest dialog stabileşte o relaţie de comunicare între personajul-narator şi auditoriul său, având funcţia unui prolog care creează un orizont de tulburată aşteptare a minunatei întâmplări. 125 Cea de-a cincea povestire, Cealaltă Ancuţă, este un fel de axă a construcţiei din Hanu-Ancuţei (e precedată de patru povestiri şi urmată de alte patru). Secvenţa-ramă cu care se deschide îl aduce în prim-plan pe Ienache coropcarul, personajul-narator. Dominanta afectivă a discursului său, nostalgia, precum şi elementele de portret al lui Ienache sunt reliefate prin comentariul supranaratorului: „Încă mai părea cuprins de sfială după istorisirea căpitanului Neculai Isac. Totuşi, glasul lui ne-a deşteptat la viaţa acelui ceas”. Acesta utilizează strategii diverse spre a capta atenţia ascultătorilor. El începe prin a face o paralelă între „vremea veche" şi „lumea nouă şi becisnică”, apoi evocă detalii pitoreşti ale tinereţii sale de negustor ambulant spre a sfârşi cu afirmaţia că, în acele timpuri „s-a întâmplat în târgul nostru de la Ieşi un mare bocluc". La nivelul discursului, secvenţa introductivă se realizează prin modalitatea reprezentării. Între personajul care îşi asumă rolul de principală instanţă narativă şi „ascultătorii" săi se ţese o atmosferă magică. Formulele de adresare pe care le foloseşte sunt ceremonioase („[…] să ştiţi dumneavoastră, cinstite căpitane Neculai şi comise Ioniţă"), iar discursul său este puternic marcat subiectiv. Povestirea propriu-zisă va începe după ce, printr-o tehnică a amânării menită să incite curiozitatea, el îşi umple lulea cu gesturi ritualice. Întâmplarea neobişnuită pe care o narează Ienache are ca temă iubirea interzisă. Desenul epic, puternic reliefat, ca în orice povestire, este alcătuit din episoade spectaculoase, în tiparul naraţiunii romantice. Spaţiul întâmplărilor este determinat geografic („în târg la Ieşi şi la apa Moldovei”) şi are ca punct de referinţă Hanul Ancuţei. Durata evenimentelor este concentrată – trei zile –, timpul fiind însă indeterminat. Subiectul este construit pe principiul cronologic, însumând cele cinci momente ale subiectului. Protagonistul povestirii narate de Ienache, negustorul de mărunţişuri, este Todiriţă Catană, un răzeş temerar din ţinutul Vasluiului care a cutezat să pună la cale fuga sa cu duduca Varvara, sora boierului Bobeică. Ienache coropcarul asistă ca martor la întemniţarea răzeşului „nebun şi nemernic" în turnul Goliei. El află detaliile prinderii lui Toderiţă din dialogul cu arnăutul Costea Căruntu. Acest prim episod (expoziţiunea) apelează la modalitatea narării prin reprezentare, impunând viziunea subiectivă a personajelor asupra protagonistului: „Cel prins era întru adevăr om nalt şi voinic […] om frumos şi îndrăzneţ“ (Ienache), „un rău ş-un mişel […] fără de minte răzăş” (Costea Căruntu). Situaţia-intrigă – evadarea lui Toderiţă – se reconstituie tot dialogic. Prin schimbul de replici dintre Ienache, jupân Coste şi bătrânul arnăut care îl cunoaşte bine pe Toderiţă, se completează portretul răzeşului răzvrătit: „…acuma, dacă i-s slobode braţele şi are în pumnul lui fier ş-a încălecat cal, nu se găseşte voinic care să-l poată răpune […]. Calul fuge în goană şi el stă în picioare în şa. Ridică sacul de orz în mâna dreaptă…” Deşi insistenţa asupra personajelor nu este specifică povestirii, în textul sadovenian se acumulează elemente de portret ale protagonistului pentru a se evidenţia caracterul excepţional al eroului privit cu o admiraţie înspăimântată de către naratorul-martor. Situaţia conflictuală instituită prin intrigă se dezvoltă în episoadele următoare. În zori, Ienache porneşte spre satele de sub Ceahlău pentru a-şi vinde marfa şi este luat în 126 căruţă de un răzeş în care-l recunoaşte pe Toderiţă Catană. Din acest moment, naratorul devine şi actant, fiindcă i se distribuie un rol în „scenariul” pus la cale de Toderiţă. Spre seară, cei doi poposesc la hanul Ancuţei. Portretul „celeilalte Ancuţe”, mama hangiţei din secvenţele-ramă, se alcătuieşte din aceeaşi perspectivă subiectivă a lui Ienache coropcarul. Impresionată de temeritatea celui care „a făcut legământ cu moartea”, gata să-şi dea „tinereţile” şi viaţa pentru „o dragoste mare”, Ancuţa îl va sprijini în acţiunea disperată de a-şi salva iubita. Când potera care o însoţeşte pe duduca Varvara, trimisă la mănăstirea Agapia de către fratele ei, ajunge la han, Ancuţa şi Ienache îi spun lui Costea Căruntu că Toderiţă a pornit spre Timişeşti. Apoi hangiţa îl sfătuieşte să treacă apa Moldovei pe podul plutitor de la Tupilaţi. Arnăutul se încrede în cuvintele Ancuţei şi o însoţeşte pe duduca Varvara pe podul plutitor. Dar cei doi dispar în noapte, strigaţi zadarnic de arnăuţii rămaşi pe mal. Acest punct culminant este urmat de un final deschis. În zori, Costea este descoperit pe plută, „strâns în funii până la sânge”, alături de moşneagul-podar. Misterul va rămâne nedezlegat de personajul-narator. Ienache formulează doar supoziţii asupra enigmaticei întâmplări, ezitând între gândul că duduca Varvara a dispărut prin puterea vrăjilor făcute de hangiţă şi ideea că Todiriţă şi-a salvat iubita şi a împlinit un act justiţiar. Ca orice naraţiune homodiegetică, şi povestirea relatată de Ienache coropcarul impune o perspectivă narativă internă şi, implicit, un discurs puternic marcat subiectiv. Indicii textuali ai subiectivităţii eului narator (activând funcţia expresivă a limbajului) sunt nu numai pronumele şi verbele persoanei I, ci şi epitete calificative, judecăţi de valoare personalizate prin care se marchează emoţional momentele de mare tensiune ale întâmplării relatate. Caracteristic povestirii este şi stilul marcat de oralitate, având ca mărci textuale formule de adresare directă, formule menite să genereze, să menţină şi să testeze atenţia ascultătorilor, precum şi expresii, locuţiuni specifice limbajului popular, colocvial. Fluenţa narativă specifică prozei sadoveniene, magia poveştii se naşte din acest limbaj viu, familiar şi totodată ceremonial, ca şi din arta de a povesti ce presupune „ […] fundamentala identitate dintre a exista, a visa şi a reprezenta prin povestire” (Jorge Luis Borges). “Hanu-Ancuţei este o epopee, nu printr-o monumentalitate exterioară, nu ca reprezentare a unor straturi (totalitate), ci prin realizarea sublimului, atribut esenţial al viziunii epoeice”. (Ion Vlad, Povestirea. Destinul unei structuri epice). 3. NUVELA C. Negruzzi (1808-1868), om al veacului său, ilustrează cu strălucire spiritul paşoptist; contribuie la fundamentarea limbii şi literaturii române moderne; prozator:  întemeietorul nuvelei istorice românesti;  creatorul prozei epistolare (Negru pe alb);  initiatorul prozei caracteriologice (Fiziologia provincialului); dramaturg:comedia – Muza de la Burdujeni; 127 ALEXANDRU LĂPUŞNEANUL ■ publicată în primul număr (30.01.1840) al “Daciei literare” ; - republicată în vol. “Păcatele tinereţilor”, 1857; ■ specia literară: nuvelă istorică; ■ formula estetică: romantică; ■ surse de inspiraţie: Letopiseţul lui Gr. Ureche, al lui M. Costin; ■ evocă momente din Moldova sângerosului veac al XVI-lea (a doua domnie a lui Lăpuşneanu:1564-1569); - raportul dintre realitatea istorică şi operă: scriitorul modifică circumstanţele morţii lui Moţoc (care a fugit în Polonia în 1564 şi a fost decapitat la Liov, în urma acuzaţiei de complot, odată cu Veveriţă, Spancioc şi Tomşa); ■Titlul situează în centrul naraţiunii personajul care polarizează interesul epic şi mesajul operei. (forma articulată a numelui dă culoarea epocii; este un arhaism morfologic). ■Tema istoriei se dezvoltă romantic prin tema destinului unui tiran, urmărind evoluţia de la orgoliu şi cruzime la singurătate şi la teroarea de a fi neputincios în faţa morţii. ■Compoziţional, nuvela este alcătuită din patru capitole, având fiecare funcţia unui act din teatrul clasic (decorurile sunt diferite). Fiecare capitol are o relativă independenţă, deschizându-se cu o secvenţă rezumativă în stil cronicăresc. Principiul de compoziţie este cel cronologic. Secvenţele retrospective (ex: motivaţia căsătoriei cu fiica lui Petru Rareş) au rol în caracterizarea eroului principal. ■ Mottourile subliniază ideea fiecărui capitol. Formularea lor ca replici ale unor personaje evidenţiază dramatismul. Primul şi ultimul sunt cuvinte atribuite lui Lăpuşneanu în cronica lui Gr. Ureche. Dacă voi nu mă vreţi, eu vă vreu…: fixează intriga precizând termenii conflictuali (voi / eu: conflict politic între boieri şi domnitor, cel trădat în prima domnie). Lupta pentru putere e reliefată prin verbul voinţei (a vrea), prin opoziţia negativ /afirmativ şi pluralitate / unicitate. Afirmaţia eu vreu evidenţiază şi trăsătura dominantă a protagonistului:voinţa neînduplecată de putere şi de răzbunare.  -Ai să dai sama, doamnă! (cuvinte rostite de jupâneasa văduvă): transferă conflictul din plan politic în sfera morală Astfel, doamna Ruxanda e ameninţată cu justiţia divină ca părtaşă la crimele soţului ei care încalcă porunca „să nu ucizi”. Capul lui Moţoc vrem…: e strigătul mulţimii răzvrătite expresie a unui conflict de plan secund, social. E în relaţie directă cu primul motto: prezenţa verbului vrem la persona I plural creează o opoziţie între boierime şi personajul colectiv. De mă voi scula, pre mulţi am să popesc şi eu…: reliefează setea de răzbunare şi de putere a lui Lăpuşneanu tot atât de aprigă ca şi în primul capitol, în ciuda neputinţei fizice din cauza bolii (conflict interior, între voinţă şi neputinţă). ■ Structural, se dezvoltă: - un plan epic al destinului individual al cărui centru de iradiere este Lăpuşneanu; conflicte puternice:  politic (conflict exterior între boieri şi vodă);  moral (conflict exterior, căci Lăpuşneanu nu are mustrări de conştiinţă);  psihologic (cap. IV: conflict interior, între voinţă şi neputinţă); - un plan-cadru în care e proiectată imaginea Moldovei veacului XVI, cu desele schimbări de domnie şi ceremonialurile curţii, cu uneltirile boierilor şi răzbunările domnilor 128 vremelnici, cu necurmata năvală a turcilor sau tătarilor şi cu nădejdile mereu înşelate ale „prostimii”. În acest plan: conflict social (între norodul mereu jefuit şi jefuitori). ■ Naraţiunea este de formulă clasică (perspectiva naratorului omniscient, în general, obiectiv). Tenta pronunţat retorică a discursului auctorial generează şi o atitudine romantică de implicare subiectivă (evidentă prin comentariile explicative, sau anticipative, prin notaţiile denotative – (Moţoc, silindu-se a râde ca să placă stăpânului, simţea părul zburlindu-i-se pe cap) – sau calificative (cuvântare deşănţată, urâtul caracter, mârşav curtezan). ■ Timpul naraţiunii este cel real, istoric (1564-1569). Timpul narării este perfectul simplu (alternând cu mai mult ca perfectul pentru secvenţe retrospective). ■ Spaţiul ales alcătuieşte un decor romantic: I. cortul din dumbrava de la Tecuci; II. palatul domnesc din Iaşi; III. mitropolia şi curtea domnească; IV. cetatea Hotinului). ■Subiectul e construit în tipar romantic, accentuându-se situaţiile spectaculoase (uciderea boierilor, răzvrătirea mulţimii, complotul, otrăvirea lui Lăpuşneanu). Tensiunea narativă este sporită prin dramatizare. I. Secvenţă rezumativă: luptele pentru tronul Moldovei; întoarcerea lui Lăpuşneanu în fruntea unei oşti de spahii pentru a ocupa iarăşi tronul pierdut prin trădarea boierilor;  dialogul cu solii trimişi de Ştefan Tomşa: Moţoc, Veveriţă, Spancioc şi Stroici → precizarea conflictului politic;  intriga: hotărârea lui Lăpuşneanu de a domni, împotriva voinţei boierilor: Dacă voi nu mă vreţi, eu vă vreu…  dialogul cu Moţoc, care e gata să-l slujească din nou pe Lăpuşneanu; II. Secvenţă rezumativă: fuga lui Tomşa, speranţele puse de norod în noua domnie; incendierea cetăţilor, răzbunarea împotriva boierilor; revenirea în prezentul naraţiunii: Într-o zi…  secvenţă retrospectivă (apel la citat din cronică: zice hronicarul): destinul Ruxandei şi al fraţilor ei, de la moartea lui Rareş până la căsătoria cu Lăpuşneanu; raţiunile politice ale căsătoriei;  portretul doamnei Ruxanda (pauză descriptivă);  dialogul dintre Lăpuşneanu şi doamna sa (conflict moral); III. Secvenţă descriptivă (liturghia de la mitropolie, îmbrăcămintea de gală a domnitorului, gesturile pioase); discursul ipocrit al lui Lăpuşneanu; - punct culminant 1: ospăţul însângerat, uciderea boierilor; rezolvă temporar conflictul politic;  răzvrătirea mulţimii (conflict social soldat cu moartea lui Moţoc); reinstalarea conflictului politic: ameninţare lui Stroici. IV. Secvenţă rezumativă: acţiunile lui Lăpuşneanu până în ultimul an de domnie; mutarea la Hotin, boala, călugărirea; ameninţările; redeschiderea conflictului; - punct culminant 2: doamna este îndemnată de Spancioc şi Stroici să-şi otrăvească soţul (conflictul politic este dublat de unul moral: ezitările doamnei Ruxanda, spovedania şi răspunsul mitropolitului Teofan; - deznodământ: moartea prin otrăvire a domnului, sub privirile satisfăcute ale celor doi boieri. 129 CARACTERISTICILE NUVELEI Nuvela: specie epică în proză ce prezintă în chip verosimil şi obiectiv imaginea esenţializată a unei lumi şi a unor destine, având un singur plan narativ, focalizat asupra unui personaj complex. Deşi nu se pune accent asupra acţiunii, aceasta este dinamizată de conflicte puternice. Nuvela fantastică se diferenţiază de celelalte tipuri (nuvela psihologică, istorică, filozofică, anecdotică) prin:  dezvoltarea categoriei estetice a fantasticului (definit de N. Manolescu ca “armistiţiul fragil dintre forţele imaginaţiei şi forţele logicii”);  construcţia riguroasă pe 2 planuri – al realului şi al fantasticului (irealul)  ambiguizarea treptată a relaţiei dintre planuri şi suprimarea opoziţiilor instituite prin „ruptura în ordinea realităţii”;  compoziţie canonică (paradigma specifică fantasticului):  construcţia în ordinea realităţii;  „fisurarea” acestei realităţi (ambiguizarea, semnificarea dublă);  construirea universului fantastic, a „irealităţii” cu o nouă ordine;  suprimarea hotarului dintre real şi ireal, suprapunerea planurilor;  final deschis, generând sentimentul incertitudinii, al neliniştii ontologice. Nuvela. Alexandru Lăpuşneanul de Costache Negruzzi Considerată o specie a epicii moderne, nuvela a fost cultivată cu predilecţie în secolele XIX şi XX, având avantajul unei concentrări epice mai accentuate decât a romanului. Într-un spaţiu diegetic relativ restrâns, nuvela urmăreşte destinul unui personaj complex, surprins în mai multe împrejurări semnificative din existenţa sa. Spre deosebire de roman, nuvela are un singur plan narativ, deci un singur fir epic, dinamizat însă de conflicte puternice, conduse riguros spre un punct de culminaţie şi spre deznodământ. Acţiunea este, aşadar, concentrată, interesul epic nefiind orientat spre acţiune, ci spre protagonistul care domină prim-planul. Această caracteristică diferenţiază nuvela şi de povestire, care este focalizată asupra acţiunii. Alt element distinctiv în raport cu povestirea este caracterul relativ obiectiv al discursului diegetic. În general, acesta ia forma naraţiunii heterodiegetice (persoana a III-a narativă), impunând perspectiva obiectivă a unui narator omniscient. Caracteristicile acestei specii sunt ilustrate riguros de nuvela istorică Alexandrul Lăpuşneanul, de Costache Negruzzi. Costache Negruzzi este întemeietorul nuvelei istorice româneşti, creatorul prozei epistolare (Negru pe alb), iniţiatorul prozei caracteriologice (Fiziologia provinţialului). Om al veacului său care ilustrează cu strălucire spiritul paşoptist, Capodopera creaţiei sale este considerată nuvela de inspiraţie istorică Alexandru Lăpuşneanul. Publicată în primul număr al revistei „Dacia literară” (30.01.1840) şi apoi republicată în volumul Păcatele tinereţilor (1857), nuvela ilustrează strălucit doctrina estetică a romantismului, precum şi caracteristicile nuvelei istorice. 130 Fascinat de istoria naţională, Negruzzi se opreşte asupra sângerosului veac al XVI-lea, evocând cea de-a doua domnie a lui Alexandru Lăpuşneanu (1564-1569). Din Letopiseţul Ţării Moldova de Grigore Ureche selectează informaţii despre împrejurările sosirii lui Lăpuşneanu cu oaste străină, în 1564, şi despre solia celor patru boieri trimişi de Tomşa, apoi despre fuga acestuia în Polonia şi acţiunile represive ale Lăpuşneanului împotriva boierilor, despre uciderea celor 47 de boieri şi moartea prin otrăvire a lui Alexandru Vodă. Deşi majoritatea evenimentelor narate sunt atestate documentar, Negruzzi îşi îngăduie anumite libertăţi faţă de adevărul istoric. Astfel, îl reprezintă pe Moţoc ca sfetnic şi mare vornic al lui Lăpuşneanu, cu toate că, în cronică se precizează că Moţoc, Veveriţă, Spancioc şi Stroici l-au însoţit pe Tomşa în exil şi au fost ucişi la Liov, în urma acuzaţiei de complot. Episodul morţii lui Moţoc, dat pradă mulţimii răzvrătite, este inspirat din cronica lui Miron Costin, care relatează împrejurările similare ale uciderii unui boier, Batişte Veveli. Negruzzi nu creează aşadar, personaje, ci le modifică destinul din raţiuni artistice, pentru a spori dramatismul şi complexitatea scenariului epic, pentru a accentua natura malefică a protagonistului. Titlul situează în centrul naraţiunii personajul care polarizează interesul epic şi mesajul operei, erou literar de mare forţă, complex, viu. Forma articulată a numelui dă culoarea epocii (arhaism morfologic). Tema istoriei se dezvoltă prin evocarea unui episod de ev mediu românesc, şi anume cea de-a doua domnie a lui Alexandru Lăpuşneanu vodă (1564-1569). O tema secundă, de factură romantică, este cea a destinului unui tiran, urmărind mărirea şi prăbuşirea acestuia, evoluţia de la orgoliu şi cruzime la singurătate şi la teroarea de a fi neputincios în faţa morţii. Compoziţional, nuvela este alcătuită din patru capitole, având fiecare funcţia unui act din teatrul clasic (decorurile sunt diferite). Fiecare capitol are o relativă independenţă, deschizându-se cu o secvenţă rezumativă în stil cronicăresc. Principiul de compoziţie este cel cronologic. Singura abatere de la acest principiu este secvenţa retrospectivă din capitolul al doilea în care se evocă destinul urmaşilor lui Petru Rareş, episod încheiat cu motivaţia căsătoriei lui Lăpuşneanu cu domniţa Ruxanda. Motourile subliniază natura conflictului dezvoltat în fiecare capitol. Formularea lor ca replici ale unor personaje evidenţiază faptul că scriitorul adoptă frecvent ca modalitate de narare reprezentarea.. Viziunea artistică se structurează pe două planuri. Principalul plan este cel epic, având drept centru de iradiere figura lui Lăpuşneanu, al cărui destin este urmărit în ultimii 5 ani de domnie şi de viaţă. Acest plan este dinamizat de conflicte puternice, exterioare (conflict politic între boieri şi vodă) şi interioare (conflict psihologic, generând zbuciumul lăuntric al domnului în ultimul capitol şi conflictul moral trăit de doamna Ruxanda). Întâmplările narate sunt proiectate pe un fundal în care se schiţează un tablou de epocă al Moldovei din veacul al XVI-lea, cu desele schimbări de domnie şi ceremonialurile curţii, cu uneltirile boierilor şi răzbunările domnilor vremelnici, cu necurmata năvală a turcilor sau tătarilor şi cu nădejdile mereu înşelate ale „prostimii”. În acest plan-cadru se conturează un conflict social între norodul mereu jefuit şi jefuitorii, care, în conştiinţa mulţimii, iau chipul lui Moţoc, marele vornic care strânge birurile. 131 Naraţiunea este de formulă clasică, heterodiegetică. Naratorul relatează la persoana a III-a, iar perspectiva lui este, în general, obiectivă. Tenta pronunţat retorică a discursului auctorial generează însă şi o atitudine romantică de implicare subiectivă, evidentă prin comentariile explicative sau anticipative („ca să tragă inimile norodului”, „se cunoştea că meditează vreo nouă moarte”), prin denotative („Moţoc, silindu-se a râde ca să placă stăpânului, simţea părul zburlindu-i-se pe cap”) sau epitete calificative şi metafora din final („cuvântare deşănţată", „urâtul caracter", „mârşav curtezan", „pată de sânge în istoria Moldovei"). Perspectiva narativă externă alternează cu aceea omniscientă (de ex: în enunţul „Buna doamnă, temându-se de furia norodului, era spăriată”, se dezvăluie trăiri interioare ale doamnei Ruxanda din perspectiva naratorului). Timpul naraţiunii este cel real, istoric (1564-1569), iar timpul narării este ulterior (imperfectul şi perfectul simplu alternând cu mai mult ca perfectul, pentru secvenţe retrospective). Spaţiul ales alcătuieşte un decor romantic: mai întâi, cortul din dumbrava de la Tecuci, apoi palatul domnesc din Iaşi şi mitropolia, iar, în ultimul capitol, curtea domnească din cetatea Hotinului. Deşi în nuvela clasică interesul naratorului este centrat asupra protagonistului, nu asupra acţiunii, în opera lui Negruzzi, subiectul e construit în tiparul naraţiunii romantice, accentuându-se întâmplările neobişnuite, răsturnările spectaculoase de situaţie (uciderea boierilor, răzvrătirea mulţimii, moartea lui Moţoc, complotul şi otrăvirea lui Lăpuşneanu). Tensiunea acţiunii este sporită prin alternarea modalităţilor de narare (rezumarea alternează cu relatarea şi cu reprezentarea). Primul capitol are ca motto cuvintele lui Lăpuşneanu prin care se fixează conflictul principal al nuvelei: „Dacă voi nu mă vreţi, eu vă vreu…" Termenii conflictuali sunt textualizaţi prin pronumele personale voi / eu, marcând un conflict politic între boieri şi Alexandru Lăpuşneanu, cel trădat în prima domnie. Lupta pentru putere e reliefată prin verbul voinţei (a vrea), prin opoziţia negativ / afirmativ şi pluralitate / unicitate. Afirmaţia „Dacă voi nu mă vreţi, eu vă vreu … şi dacă voi nu mă iubiţi, eu vă iubesc pre voi şi voi merge ori cu voia, ori fără voia voastră” evidenţiază şi trăsătura dominantă a protagonistului: voinţa neînduplecată de putere şi de răzbunare. Capitolul se deschide cu un incipit de tip rezumativ care aminteşte de stilul cronicarilor din alt veac. Secvenţa rezumativă are rolul de a creiona imaginea sumbră a unei Moldove sfâşiate de lupte interne pentru putere, între Eraclid (Despot-Vodă) şi Ştefan Tomşa, care au urcat pe tron după mazilirea lui Lăpuşneanu, între domnii vremelnici şi boierii gata să trădeze pe oricine. În aceste împrejurări, L. revine în ţară în fruntea unei oşti de spahii, pentru a ocupa iarăşi tronul pierdut prin trădarea boierilor. Dialogul dintre Lăpuşneanu, care a trecut hotarul în fruntea a zece mii de spahii şi lefegii „de strânsură” şi vornicul Bogdan rezumă şi el situaţia politică şi socială din Moldova. Intriga se precizează în circumstanţele întâlnirii dintre Lăpuşneanu şi solii trimişi de Ştefan Tomşa – vornicul Moţoc, postelnicul Veveriţă, spătarul Spancioc şi Stroici –, care îi cer, în numele voievodului şi al „obştii”, să renunţe la pretenţiile la tron. Prin dialogul memorabil, cu o certă forţă dramatică, se evidenţiază caracterul şi intenţiile personajelor. Afirmaţia boierilor despre „norodul” care „nu te vrea, nici te iubeşte” 132 stârneşte mânia Lăpuşneanului. Răspunsul lui („Dacă voi nu mă vreţi, eu vă vreu … şi dacă voi nu mă iubiţi eu vă iubesc pre voi şi voi merge ori cu voia, ori fără voia voastră. Să mă întorc? Mai degrabă-şi va întoarce Dunărea cursul îndărăpt.”) este structurat pe o replică atribuită lui Lăpuşneanu de către Grigore Ureche. Numai că, acolo unde cronicarul utilizează stilul indirect (modalitate de narare prin relatare), C. Negruzzi înlocuieşte discursul naratorului cu acela al personajelor. Această strategie narativă (prin reprezentare) conferă textului o viziune scenică în care personajele prind viaţă. Replicile lor sunt însoţite de notaţii privind mimica şi gesturile prin care se dezvăluie trăirile lăuntrice ale eroilor („…răspunse Lăpuşneanul, a cărui ochi scântieră ca un fulger”; “Râdea; muşchii i se suceau în râsul acesta şi ochii lui hojma clipeau”; „Moţoc îi sărută mâna, asemeni cânelui care, în loc să muşte, linge mâna care-l bate.”). În dialogul cu boierii, apoi cu Moţoc, cel „învechit în zile rele”, protagonistul îşi dezvăluie temperamentul impulsiv, dar şi abilitatea politică ori marea luciditate cu care judecă oameni şi evenimente. Cuvintele prin care îi promite lui Moţoc că nu-l va pedepsi pentru că l-a „vândut” în urmă cu cinci ani au valoare premonitorie, reliefând capacitatea eroului de a intui psihologia celor din jur: „Sabia mea nu se va mânji cu sângele tău, îmi eşti trebuitor spre a mă uşura de blestemele norodului”. Capitolul al doilea se deschide cu o secvenţă rezumativă: după fuga lui Tomşa, noul domn porunceşte să fie arse cetăţile (cu excepţia Hotinului) şi-i pedepseşte drastic pe boieri „ca să sece influinţa lor şi să stârpească cuiburile feudalităţii”. Relatarea acţiunilor represive cu care Lăpuşneanu îşi începe a doua domnie se face din perspectiva naratorului omniscient („Boierii însă tremurau… ştiau că norodul îi urăşte şi pre domn că nu-l iubeşte”). Perspectiva acestuia devine subiectivă când comentează speranţele pe care norodul şi le pune în cel ce „nu avusese vreme a-şi dezvăli urâtul caracter” în prima domnie. Secvenţa a doua se leagă prin înlănţuire (:„într-o zi…”). Episodul central al capitolului este dramatizat prin dialogul dintre Lăpuşneanu şi soţia sa, doamna Ruxanda. Apariţia doamnei în sala tronului prilejuieşte inserţia unei secvenţe retrospective, în care se evocă destinul Ruxandei şi al fraţilor ei, de la moartea părintelui lor, Petru Rareş, până la căsătoria cu stolnicul Petre, care, prin sprijinul boierilor pribegi, devine Vodă Lăpuşneanu. Această secvenţă are o dublă finalitate estetică: ea conferă autenticitate evenimentelor prin apelul la documentul istoric („zice hronicarul”) şi are un rol important în caracterizarea personajelor, instituind o antiteză romantică între Lăpuşneanu şi „gingaşa Ruxanda”. Portretul doamnei, care alcătuieşte o amplă pauză descriptivă, este realizat dintr-o perspectivă omniscientă. Pornind de la detalii vestimentare, el continuă cu elemente de portret fizic care nu individualizează („figura ei avea acea frumuseţă care făcea odinioară vestite pre femeile României”), spre a zăbovi asupra dominantei psihologice: „Ea era însă tristă şi tânjitoare […] ar fi voit să-l iubească, dacă ar fi aflat la el cât de puţină simţire omenească ”. Dialogul cu soţul ei are funcţie de caracterizare (indirectă). Prin rugămintea pe care i-o adresează lui Lăpuşneanu – aceea de a „înceta cu omorurile” –, se dezvăluie un conflict interior de natură morală, trăit intens de către „buna doamnă”. Acesta fusese declanşat de cuvintele unei „jupânese cu cinci 133 copii”, rămasă văduvă prin uciderea soţului ei: „– Ai să dai sama, doamnă!…că laşi pre bărbatul tău să ne taie părinţii, bărbaţii şi fraţii”. Primul enunţ, selectat ca moto al capitolului al doilea, transferă conflictul din plan politic în sfera morală. Astfel, doamna Ruxanda e ameninţată cu justiţia divină, ca părtaşă la crimele soţului ei, care încalcă porunca „să nu ucizi”. Spaima şi remuşcările doamnei se sting însă când Lăpuşneanu îi făgăduieşte că nu va mai vărsa sângele boierilor „de poimâine”. Cel de-al treilea capitol aduce o schimbare a decorului. Lăpuşneanu şi boierii, în straie de sărbătoare, sunt adunaţi la mitropolie. Descrierea veşmintelor domnului şi a gesturilor sale pioase este urmată de un discurs adresat de acesta boierilor, calificat de către narator drept „deşănţată cuvântare”. Apelând la toate armele retoricii, la parabole şi la citate din textele sacre, asumându-şi ipocrit păcatul cruzimii şi al setei de răzbunare, Lăpuşneanu îşi cere iertare, promiţând să înceteze prigoana boierilor. Episodul care urmează – uciderea celor 47 de boieri invitaţi „să prânzească la curte” – este inspirat din cronica lui Ureche. Secvenţa „ospăţului însângerat” se constituie ca punct culminant, pregătit printr-o descriere a bucatelor aduse la masa domnească. Scena uciderii boierilor este surprinsă prin tehnici cinematografice. Imaginile panoramice surprind atacul slujitorilor înarmaţi şi al lefegiilor asupra boierilor, care „cădeau făr-a se mai împotrivi”. Ele alternează cu scene de prim-plan sau cu stop-cadre fixate asupra celor mai bătrâni care „mureau făcându-şi cruce”, ori a celor tineri, care „se apărau cu turbare; scaunele, talgerele, tacâmurile mesii se făceau arme în mâna lor… Dacă vreunul apuca vreo sabie, îşi vindea scump viaţa”. Perspectivei naratorului (care îl implică şi pe lector prin îndemnul „închipuiască-şi cineva…”) i se adaugă perspectiva celor două personaje care asistă la derularea „acestei scene sângeroase”. De sub arcada ferestrei, Lăpuşneanu „privea măcelăria ce începuse” râzând, cu satisfacţie deplină, în vreme ce Moţoc „silindu-se a râde ca să placă stăpânului, simţea părul zburlindu-i-se pe cap şi dinţii săi clănţănind”. Finalul episodului, care aduce doar o rezolvare temporară a conflictului dintre Vodă şi boieri, surprinde extinderea măcelului şi în curtea palatului domnesc, unde slugile sunt şi ele trecute prin sabie. Capitolul trei nu se sfârşeşte însă aici. Prin apariţia „în scenă” a personajului colectiv („tot oraşul alergase la poarta curţii, pre care începuse a o tăia cu securile”), se instituie un nou conflict: cel social. Negruzzi surprinde magistral psihologia mulţimii adunate sub zidurile palatului domnesc fără un scop anume, dar care „se întărâta din mult în mai mult”. Când marele armaş trimis de Lăpuşneanu întreabă mulţimea ce voieşte, „prostimea rămase cu gura căscată”, apoi „începu a se strânge în cete şi a se întreba unii pe alţii ce să ceară. În sfârşit, începură să-şi strige păsurile”. Când un glas din mulţime rosteşte „– Moţoc să moară! Capul lui Moţoc vrem!”, tot norodul repetă, ca o singură fiinţă, strigătul. Acest strigăt, ales de scriitor şi ca moto al celui de-al treilea capitol, este expresia unui conflict social. El este în relaţie directă cu primul moto, prin prezenţa verbului vrem, pus acum la persoana I plural, pentru a exprima relaţia conflictuală dintre mulţimea târgoveţilor răzvrătiţi şi boierime, figurată metonimic prin sintagma „capul lui Moţoc”. Acest conflict de plan secund se rezolvă în secvenţele 134 următoare ale capitolului. Prin tehnica alternanţei, scriitorul surprinde când manifestările „gloatei”, când pe cele ale lui Lăpuşneanu şi Moţoc, care privesc scena de la fereastra sălii de ospeţe. Schimbul de replici dintre voievod şi marele vornic asupra căruia se abate ura mulţimii are o forţă deosebită de caracterizare. La îndemnul lui Moţoc: „- Pune să deie cu tunurile într-înşii, Măria-ta… Să moară toţi! Eu sunt boier mare! ei sunt numai nişte proşti!”, Lăpuşneanu răspunde sarcastic, dar cu o aprecierea lucidă a forţei redutabile pe care o reprezintă mulţimea: „-Proşti, dar mulţi”. Lamentaţiilor jalnice ale lui Moţoc, el le răspunde cu un cinism marcat de satisfacţia răzbunării: „Du-te de mori pentru binele moşiei dumitale, cum ziceai ”. Moartea lui Moţoc, ce „căzu în braţele hidrei acesteia cu multe capete care în clipeală îl făcu bucăţi”, este urmată de episodul ridicării piramidei monstruoase de capete însângerate ale celor 47 de boieri ucişi. La vederea acestui „leac de frică”, doamna Ruxanda leşină. Finalul penultimului capitol reactivează conflictul principal prin ameninţările adresate lui vodă de către Spancioc şi Stroici, care trec Nistrul: „Spuneţi celui ce v-au trimis că ne vom vedea pân-a nu muri!” Ultimul capitol operează un salt în timp („patru ani trecuseră”) şi o nouă schimbare a decorului. Cel care schingiuise şi umilise atâţi boieri se retrăsese în cetatea Hotinului, unde se îmbolnăveşte. Bântuit de stafiile victimelor sale – ca şi eroul shakespearian, Richard al III-lea – „Lăpuşneanu se crede „la uşa mormântului”. Înainte de a cădea într-un ”leşin grozav ca moartea”, îi cere mitropolitului Teofan să-l călugărească. Acesta îi împlineşte voinţa şi astfel Lăpuşneanu devine călugărul Paisie. Boierii îl proclamă domn pe fiul său, Bogdan, iar pe doamna Ruxanda, regentă. Vestiţi de aceste schimbări, Spancioc şi Stroici sosesc la Hotin, dar asistă la scena unei cumplite izbucniri. Revenindu-şi din leşin, Lăpuşneanu îi ameninţă pe toţi cu moartea: „De mă voi scula, pre mulţi am să popesc şi eu…”. Această replică, împrumutată din cronică şi aşezată în fruntea capitolului final, reliefează setea de răzbunare şi de putere a lui Lăpuşneanu, tot atât de aprigă ca şi în primul capitol, în ciuda neputinţei fizice datorate bolii. Se configurează astfel un conflict interior, psihologic, între voinţă şi neputinţă. Acesta este dublat de conflictul moral pe care îl trăieşte doamna Ruxanda, îndemnată de Spancioc şi Stroici să-şi otrăvească soţul, pentru a salva viaţa fiului ei. Când cere sfatul mitropolitului, acesta îi răspunde cu abilitate, într-un limbaj aluziv: „Domnul Dumnezeu să te povăţuiască. Iar eu mă duc să gătesc tot pentru purcederea noastră cu noul domn; şi pre cel vechi, Dz. să-l ierte şi să te ierte şi pre tine.” Ultimul episod, cel al morţii prin otrăvire a lui Lăpuşneanu, se constituie ca deznodământ al nuvelei. Scriitorul apelează din nou la mijloace specifice genului dramatic: narare prin reprezentare, dialog însoţit de notaţii care surprind gesturile, mimica, „jocul scenic” al personajelor. Scena confruntării finale dintre vodă şi boierii Spancioc şi Stroici, prezenţi la agonia duşmanului lor, are o culoare romantică evidentă: „Spancioc, scoţînd cuţitul din teacă, îi descleştă cu vârful lui dinţii şi îi turnă pe gât otrava ce mai era în fundul păharului […] – Învaţă a muri, tu care ştiai numai a omorî”. Enunţul final e însă un comentariu concis al naratorului, ce califică domnia lui L. ca o „pată de sânge în istoria Moldovei”. 135 Ca în orice nuvelă istorică, în centrul naraţiunii este fixată, emblematic, figura unui protagonist al cărui portret este inspirat din realitatea istorică. Opţiunea lui C. Negruzzi pentru un domnitor a cărui amintire este legată de uciderea a 47 de boieri şi care întruchipează tipologia tiranului, simbol al răzbunării fără de sfârşit, este specifică unui romantic. Pornind de la informaţiile consemnate în cronica lui Ureche, scriitorul creează un personaj complex, în construcţia căruia se reunesc două perspective esenţiale: clasicismul şi romantismul. Personaj de mare coerenţă, Alexandru Lăpuşneanu este static, trăsăturile sale de caracter şi de personalitate rămânând aceleaşi de-a lungul întregii nuvele. Alături de această caracteristică a eroului clasic, se reliefează însă şi un tipar romantic în construirea personajului ca geniu malefic, cu o inteligenţă diabolică şi o cruzime neistovită, puse statornic în slujba voinţei de putere şi de răzbunare. Personalitatea eroului se cristalizează încă din primul capitol. Dialogul cu cei patru boieri conturează datele fundamentale ale psihologiei şi caracterului său: temperament violent, impulsiv, voinţă încrâncenată, luciditate şi abilitate de a disimula trăirile interioare, capacitate de a intui psihologia celor din jur şi o nesfârşită dorinţă de putere. Replicile sale dezvăluie harul vorbirii. El îşi organizează monologurile după legile retoricii. Voinţa de a domni, exprimată plastic prin comparaţia simbolică („Mai degrabă-şi va întoarce Dunărea cursul îndărăpt.”), este motivată prin dorinţa de a „mântui norodul”. Planul uciderii boierilor este disimulat sub cuvinte împrumutate din limbajul biblic. Replicile atribuite lui Lăpuşneanu sunt completate de notaţii succinte ale reacţiei fiziologice, ale ticului nervos ori ale gestului semnificativ („Mâna lui se răzimă pe junghiul din cingătoarea sa”). Alt procedeu indirect de caracterizare este antiteza. Profilul moral al domnului este puternic reliefat nu numai prin opoziţie cu „buna doamnă” Ruxanda, ci prin relaţie contrastivă cu ipostaza unui „alt” Lăpuşneanu, cel din prima domnie. La toate acestea se adaugă caracterizarea directă făcută de narator (care îl numeşte „tiran” şi subliniază „dorul lui cel tiranic de a vedea suferiri omeneşti”) sau de către alte personaje (Teofan: „Crud şi cumplit este omul acesta”). Faptele sângeroase ale eroului confirmă aceste judecăţi de valoare (scena ospăţului însângerat, episodul morţii lui Moţoc etc.). Scena finală accentuează nota de romantism întunecat în care este pictată figura lui Lăpuşneanu, care moare hulind, înverşunat de ură neputincioasă. Meritul lui Negruzzi este acela de a fi creat un personaj memorabil, într-o nuvelă exemplară, care are „acea proporţie a liniilor care e semnul creaţiilor permanent clasice” (Al. Piru). 136 NUVELA PSIHOLOGICĂ Ioan Slavici (1848-1925) ● romancier, nuvelist, memorialist întâiul mare scriitor modern al Transilvaniei, ilustrând „constanta ardelenească a spiritualităţii româneşti” întemeietor de şcoală şi direcţie literară: realism poporan modernitatea epică: metoda analitică în investigarea din interior a conştiinţelor, a psihologiilor umane; cultivă realismul bazat pe observaţia socială şi psihologică („Studiul social e elementul meu, atmosfera mea spirituală”); CONCEPŢIA despre artă: opera literară trebuie să fie naţională şi să aibă finalitate etică (rol moralizator): „Pentru ca să fie frumos, un lucru trebuie să fie, înainte de toate, bun şi adevărat”. MOARA CU NOROC (■ 1880; republicată în volumul „Novele din popor”,1881); ■ Specia literară: nuvelă realist-psihologică; „o nuvelă solidă cu subiect de roman”- G.Călinescu. ■ Capodoperă a nuvelisticii de observaţie socială şi de analiză psihologică a lui Slavici. ■ Tema principală, a degradării umane generate de patima înavuţirii, se colorează romantic prin: — tema destinului (ce deschide şi încheie nuvela) — tema fascinaţiei răului (prezenţa malefică a lui Lică). ■ Titlul: „Moara cu noroc” este numele hanului aşezat la răscruce de drumuri. Valoarea simbolică a acestui topos se luminează în capitolul al II-lea, prin afirmaţia că „moara a încetat a mai măcina şi s-a prefăcut în cârciumă” şi prin imaginea celor două „mori” – moara adevărată, „părăsită, cu lopeţile rupte” şi hanul (motiv frecvent în literatura română –valorizat negativ de Slavici: - închipuie, simbolic, răscrucea în destinele eroilor; - închide în el o amară ironie, simbolizând un spaţiu malefic intrat sub zodia unui „noroc” înşelător, efemer  evidenţiază intenţia moralizatoare a scriitorului, funcţia modelatoare a operei. ■ Naraţiune heterodiegetică / narator heterodiegetic, obiectiv; perspectivă narativă: omniscientă şi externă. ■ Compoziţia este clasică; 17 capitole care se succed după principiul cronologic; construcţia este perfect armonizată, închizând drama existenţială a eroilor între două cugetări ale personajului-reflector, bătrâna; ■ Structural, textul se organizează pe două planuri: un plan exterior obiectiv, al existenţei sociale, care influenţează fenomenologia vieţii sufleteşti a eroilor. - dinamizat de conflicte exterioare puternice: ● economic (dorinţa de câştig a lui Ghiţă şi Lică); ● de interese (sămădăul-stăpân în fapt al ţinutului); ● moral (triunghiul masculin: Ghiţă-Lică-Pintea şi triunghiul feminin: Ana–bătrâna– femeia în negru); un plan interior, psihologic (plan analitic) în care se investighează sfera trăirilor de conştiinţă şi a celor emoţii tensionate; eroii sunt firi complicate, dilematice, cu patimi şi 137 slăbiciuni care declanşează conflicte interioare: - moral (Ghiţă: dorinţa de a rămâne om cinstit / setea de îmbogăţire; Ana: devotament / infidelitate); - psihologic (conştiinţa valorilor autentice [raţiune / pasiune], slăbiciunile care ajung să le controleze viaţa. ■ SUBIECTUL: construit ca experienţă dramatică a eroilor confruntaţi cu o lume aspră, în care valorile morale tind să fie înlocuite cu cele materiale; - desenul epic este linear, structurat pe cele cinci momente clasice ale subiectului. ■ ACŢIUNEA se desfăşoară într-un spaţiu geografic real, în pusta arădeană (Fundureni, Ineu, Oradea), pe durata unui an („Anul trecut Paştile căzuseră tocmai în timpul mutării lor la Moara cu noroc”); cele două categorii au şi conotaţii simbolice: loc binecuvântat şi locul rău, timp „luminat” şi durată nocturnă malefică; - expoziţiunea: dezvoltată dialogic, confruntare de idei, de valori şi opţiuni existenţiale (cap. I). - secvenţe descriptive de tip tablou / portret (cap. II); - intriga: apariţia la han a sămădăului (cap. III); - desfăşurarea acţiunii: dezvoltarea conflictului psihologic: ● tentativele lui Ghiţă de a se opune influenţei lui Lică; ● înstrăinarea de Ana, fascinată tot mai mult de Lică; ● implicarea în afacerile necinstite ale lui Lică; jefuirea arendaşului şi uciderea femeii în negru şi a copilul ei; ● procesul la care Ghiţă depune mărturie falsă sfârşeşte cu condamnarea lui Săilă Boarul şi a lui Buză-Ruptă; ● dilemele lui Ghiţă care pendulează între tentaţia îmbogăţirii, gelozie şi dorinţa răzbunării (jandarmul Pintea) - puct culminant: hotărârea lui Ghiţă de a-l da prins lui Pintea pe Lică, în duminica Paştelui; - deznodământul: Ghiţă pleacă după jandarm, dar la întoarcere, înţelege că şi-a distrus iremediabil căsnicia: ● Ghiţă o înjunghie pe Ana, apoi e împuşcat de Răuţ din porunca lui Lică; incendierea hanului; ● sinuciderea lui Lică, pentru a nu fi prins de Pintea; ● epilog: imaginea locului purificat prin foc şi reflecţia bătrânei asupra destinului „aşa le-a fost data”. ● Ghiţă: personaj principal, centru de iradiere a semnificaţiilor; destinul său ilustrează cele 3 straturi tematice ale nuvelei (social, psihologic şi moral); - personaj realist, tipologic; complex, dilematic, dinamic; - procesul devenirii lui Ghiţă este surprins prin mijloacele analizei psihologice: observaţie (perspectiva naratorului omniscient şi a celorlalte personaje), monolog interior şi dialogul polemic; fapte, gânduri, descrierea mediului, model comportamental, relaţiile cu ceilalţi; devenirea tragică se adânceşte prin „căderea” dintr-o ipostază în alta, dinspre omul moral, spre cel imoral: I. prima ipostază: omul moral care respectă codul etic al comunităţii şi ţine la respectul familiei „pater familias”; regim sufletesc: echilibru interior, fericire, demnitate; II.a doua ipostază: omul dilematic care pendulează între dorinţa de a rămâne om cinstit şi ispita câştigului nemuncit; regim sufletesc: nehotărâre, lupta cu sinele, suspiciune, sentimentul înstrăinării / culpabilităţii, scindare/duplicitate; III. a treia ipostază: omul imoral, căzut din demnitatea fiinţei în zonele obscure ale instinctelor (lăcomie, orgoliu şi sete de răzbunare, gelozie); în sufletul lui se produc 138 mutaţii; regim sufletesc: solitudine, grav dezechilibru interior, justificarea slăbiciunilor; opţiunea finală a eroului (de a se situa, cu sacrificiul suprem, de partea Legii) e tardivă; - ilustrează o tipologie general-umană/tema predestinării; - în construcţia nuvelei, se reunesc două perspective estetice: realismul psihologic şi clasicismul. Moara cu noroc de Ioan Slavici Primul mare scriitor modern al Transilvaniei, Ioan Slavici, al cărui nume „se aşază la începutul a două sau trei serii literare” (T. Vianu), este întemeietor al unei direcţii literare. Această orientare, numită de Titu Maiorescu realism poporan, consolidează dimensiunea realistă - obiectivă a universului existenţial al satului şi târgului de provincie şi operează o remarcabilă deschidere a prozei româneşti spre psihologic. Slavici este primul scriitor care demonstrează că sufletul ţăranului sau al târgoveţului nu este nici simplu, nici linear, ci se alcătuieşte ca un spaţiu al dilemei morale, al incertitudinilor şi zbuciumului sufletesc dramatic. „Opera sa reprezintă un semn de maturizare în arta povestirii […] prin forţa epică a lumii lui, ce dă impresia de masivitate şi robusteţe, ca operă ce se naşte în condiţiile istorice ale unei mari bătălii spirituale.” (Eugen Todoran). Aderând la o concepţie iluministă (despre menirea literaturii), Slavici consideră că literatura trebuie să aibă finalitate etică, socială şi naţională, să propună cititorului o dezbatere morală şi o reflecţie gravă asupra valorilor existenţiale. Moara cu noroc (publicată în volumul Novele din popor, 1881) este o nuvelă psihologică, remarcabilă nu numai prin complexitatea personajului principal, ci şi prin observaţia socială pe care se construieşte imaginea unei lumi de sfârşit de veac XIX. Tema realist-psihologică a degradării umane provocate de patima înavuţirii se dezvoltă în relaţie cu tema romantică a destinului ca prăbuşire determinată de o stranie fascinaţie a răului. Titlul nuvelei închide în el o amară ironie – care poate fi tot de natură romantică. Moara cu noroc este numele hanului aşezat la răscruce de drumuri, o răspântie care „întoarce” destinul eroilor spre zodia tragicului, schimbând „liniştea colibei” în zbucium, nefericire, însingurare, trădare şi moarte. „Norocul” se dovedeşte astfel efemer şi înşelător, ispită scoasă în calea omului slab. Valoarea de simbol a titlului se luminează în capitolul al doilea. Afirmaţia „moara a încetat a mai măcina şi s-a prefăcut în cârciumă” şi imaginea contrastivă a celor două mori – cea adevărată, „părăsită, cu lopeţile rupte”, şi moara-cârciumă, care prosperă după venirea lui Ghiţă – reliefează motivul locului blestemat. Slavici, ca şi Caragiale (şi spre deosebire de Sadoveanu, care valorizează pozitiv motivul hanului), se situează în prelungirea viziunii populare care atribuie hanului conotaţiile negative ale locului bântuit, ale spaţiului malefic în care diavolul ispiteşte drumeţul. Dualitatea loc binecuvântat / loc blestemat este sugerată şi prin imaginea celor cinci cruci care „stau înaintea morii vestindu-l pe drumeţ că aici locul este binecuvântat”. Cele două cruci de piatră, alături de alte trei „cioplite din 139 lemn de stejar şi vopsite cu icoane sfinte”, pot fi interpretate şi ca simbol al destinelor celor cinci fiinţe care alcătuiesc familia lui Ghiţă. Tabloul final al hanului prefăcut în cenuşă fixează motivului spaţiului malefic purificat prin foc (simptomatic, bătrâna crede că fulgerul a aprins hanul). Compoziţia nuvelei este clasică, cele 17 capitole (fără titlu) urmărind şirul întâmplărilor în succesiune cronologică. Acestea sunt relatate nu numai de către narator, dar şi de alte instanţe narative. Astfel, incipitul de tip enunţiativ se formulează ca un discurs etic al unui personaj-reflector: mama Anei, care este numită simbolic „bătrâna”, adică persoana înţeleaptă. Cugetarea ei reprezintă în acelaşi timp, o avertizare asupra forţelor conflictuale, având rol moralizator (termenii conflictuali sunt „sărăcia” / „(nu) bogăţia”; „liniştea colibei” / „noroc nou”): “– Omul să fie mulţumit cu sărăcia sa, căci, dacă e vorba, nu bogăţia, ci liniştea colibei tale te face fericit. Dar voi să faceţi după cum vă trage inima, şi Dumnezeu să vă ajute şi să vă acopere cu aripa bunătăţilor sale. Eu acum sunt bătrână, şi fiindcă am avut şi am atât de multe bucurii în viaţă nu înţeleg nemulţumirile celor tineri şi mă tem ca nu cumva, căutând acum la bătrâneţe un noroc nou, să pierd pe acela de care am avut parte până în ziua de astăzi.” După principiul clasic al simetriei, finalul se constituie tot ca discurs direct al personajului-reflector: „Simţeam eu că nu are să iasă bine; dar aşa le-a fost data”. Naraţiunea este astfel în „rama” cugetărilor bătrânei, „voce” care exprimă mentalitatea unei lumi morale care îşi întemeiază existenţa pe valori autentice şi pe credinţa în soartă. Structural, „propunerea de realitate” a nuvelistului se organizează pe două planuri, fiecare dinamizat de un conflict. Planul realităţii exterioare este de tip narativ, în care se acumulează întâmplări şi momente de mare tensiune. Aici este surprinsă existenţa socială a eroilor care le influenţează fenomenologia vieţii sufleteşti. Al doilea plan este de tip analitic: planul interior, în care sunt urmărite dilemele morale şi mişcările sufleteşti care motivează actele personajelor. Cele două planuri sunt în echilibru la început, când Ghiţă respectă codul etic al colectivităţii şi îşi apără valorile morale, încercând să se împotrivească demn lui Lică. Curând însă, se instalează un puternic conflict exterior între Ghiţă şi sămădău, generat nu numai de interese materiale, ci şi de o confruntare a orgoliilor bărbăteşti. În plan interior, se produce o gravă scindarea lăuntrică determinată de un conflict moral (între valorile etice pe care şi-a sprijinit până acum existenţa Ghiţă şi ispita răului căruia nu-i poate rezista) şi psihologic (raţiune / pasiune), care opune dorinţei de a rămâne om cinstit setea, mereu mai arzătoare, de îmbogăţire. Drama eroului şi a familiei sale este proiectată pe fundalul existenţei unei lumi specifice pustei arădene, surprinse în ample secvenţe descriptive care pot fi considerate planul-cadru al nuvelei. Consecinţele nefaste pe care setea de îmbogăţire le are asupra fondului sufletesc şi moral al omului, asupra destinului său, sunt urmărite printr-un desen epic de mare tensiune. Acţiunea nuvelei este situată într-un spaţiu geografic real, în pusta arădeană (Fundureni, Ineu, Oradea sunt toponimice reale), într-o zonă de răscruce, sălbatică, plină de mister. Descrierea locurilor (cap. II) este marcată de 140 simboluri thanatice înzestrate cu rol premonitoriu: „[…] nu zăreai decât iarbă şi mărăcini… iar pe dealul de la dreapta stau răzleţe rămăşiţele încă nestârpite ale unei alte păduri, cioate, rădăcini ieşite din pământ şi, tocmai sus la culme, un trunchi înalt, pe jumătate ars, cu crengile uscate, loc de popas pentru corbii ce se lasă croncănind de la deal înspre câmpie; fundul văii, în sfârşit, se întunecă şi din dosul crângului depărtat iese turnul ţuguiat al bisericii din Fundureni. ” Acţiunea se desfăşoară pe durata unui an („Anul trecut Paştile căzuseră tocmai în timpul mutării lor la Moara cu noroc”). Timpul real, obiectiv este consemnat laconic: „[…] astfel trecu toamna şi veni iarna, trecu şi iarna şi sosi primăvara”. Ca şi spaţiul, în care se întâlnesc locul binecuvântat şi locul „rău”, categoria timpului este dublu valorizată. „Săptămânii luminate” îi corespunde, contrapunctic, o durată malefică, un timp simbolic al “târziului” („era târziu, într-un târziu, târziu după miezul nopţii"). Nu întâmplător, jaful, crima, trădarea, uciderea Anei şi sinuciderea se petrec noaptea, într-un timp al stihiilor dezlănţuite. Subiectul este construit în maniera unei acţiuni trepidante, cu momente de mare tensiune. Situaţia iniţială surprinde nemulţumirea lui Ghiţă faţă de condiţia sa socială. Sărăcia, preţuită de soacra sa pentru puterea miraculoasă de a menţine echilibrul sufletesc al omului, devine pentru Ghiţă cizmarul, motiv de puternice frământări, dându-i un sentiment de inferioritate. El identifică sărăcia cu lipsa de demnitate şi doreşte să se îmbogăţească pentru a oferi familiei o existenţă mai bună şi pentru a fi totodată respectat. În ciuda rezervelor exprimate de soacra sa, hotărăşte să abandoneze „liniştea colibei sale” şi să ia în arenda cârciuma de la Moara cu noroc. La început, totul merge bine şi familia prosperă. Dar, în lumea în care îşi doreşte să fie nu slugă, ci stăpân, Ghiţă se confruntă cu Lică Sămădăul, stăpânul temut al acestor locuri. Apariţia la han a sămădăului (cap. III) constituie momentul intrigă, declanşând conflictul şi întreaga desfăşurare a acţiunii. Cu intuiţie feminină caracteristică, Ana, nevasta lui Ghiţă, intuieşte că Lică este „om rău şi primejdios”. În sinea lui, şi Ghiţă are aceeaşi bănuială, dar înţelege ca pentru a rămâne la Moara cu noroc trebuie să devină omul sămădăului. Conflictul psihologic se amplifică treptat, pe măsură ce Ghiţă intră în mecanismul necruţător al afacerilor necinstite ale lui Lică. Stăpânit de setea de bani, Ghiţă se va înstrăina treptat de Ana şi se va lăsa manevrat de Lică, devenindu-i complice. Momente de mare tensiune sunt cele în care este jefuit arendaşul şi este ucisă femeia în negru şi copilul ei. Procesul, la care Ghiţă depune mărturie falsă, contribuind la condamnarea lui Săilă Boarul şi Buză-Ruptă în locul lui Lică, reprezintă momentul cheie a lui care marchează definitiva ruptură în conştiinţa eroului. De acum, prăbuşirea lui Ghiţă este inevitabilă. Tensiunea dramatică se amplifică permanent, faptele se precipită spre punctul culminant. În duminica Paştelui, Ghiţă îi întinde o cursă lui Lică, hotărât să-l dea prins jandarmului Pintea. Orbit de gelozie şi de dorinţa răzbunării, pleacă după jandarm, dar la întoarcere înţelege că şi-a distrus iremediabil căsnicia. Deznodământul aduce rezolvarea conflictelor prin moartea eroilor, ca în tragedia antică. Intrate sub zodia unei stranii fatalităţi, declanşate de vina tragică, personajele care alcătuiesc „triunghiul” de forţă al textului trec marginile raţiunii înspre pasiunea paroxistică şi, de acolo, în moarte. Ghiţă îşi ucide 141 soţia şi este, la rândul lui, ucis de Răuţ, din porunca lui Lică. Orgolios până la capăt, sămădăul nu se „dă prins” şi alege sinuciderea, izbindu-se cu capul de un stejar. Hanul, locul aşezat simbolic la hotarul dintre Bine şi Rău, este purificat prin foc. Imaginea „oaselor albe ieşind pe ici pe colo din cenuşa groasă” devine simbol al ideii că nimeni nu e mai presus de legea morală şi că încălcarea acestei condiţii esenţiale a existenţei lumii se plăteşte cu viaţa. Arta narativă este complexă, perfect adecvată lumii observate şi vieţii sufleteşti a personajelor. Naraţiunea heterodiegetică şi vocea naratorului omniscient sunt elemente tradiţionale. La nivelul tehnicilor narative, tradiţia face loc modernităţii. Astfel, modelul narării prin relatare (istorisire la persoana a III-a de către „vocea” naratorului) este substituit frecvent cu cel al narării prin reprezentare (scene dialogate / monologuri interioare), iar planul exterior alternează cu cel interior (tehnica înlănţuirii face loc alternanţei). Efecte stilistice remarcabile generează şi utilizarea tehnicii contrapunctului: discursul narativ este frecvent amânat prin pauza descriptivă, prin secvenţe de introspecţie. Procedeele analizei psihologice sunt folosite adecvat motivării sociale şi psihologice a dramei eroilor. Tehnicile prin care sunt surprinse seismele lăuntrice ale personajelor sunt diverse, de la acumularea lentă a faptelor, la descrierea celor mai fine mutaţii sufleteşti, de la notarea reacţiilor fiziologice, la monologul interior şi dialogul conflictual, la instituirea unui acord între criza sufletească şi cadrul natural. Surprinzând viaţa şi moravurile unei lumi, Slavici creează personaje complexe şi verosimile, în construcţia cărora „se reunesc două perspective esenţiale: realismul psihologic şi clasicismul. Evoluţia personajului e prezentată dintr-o perspectivă realist-psihologică. Viziunea de ansamblu, care priveşte destinele tuturor eroilor, e clasică.” (Andrei Bodiu). Destinul personajelor pare dirijat de puterea de seducţie a banilor. Dincolo de această aparenţă însă, prin fiecare erou se împlineşte un destin pus sub semnul hybrisului, ca în tragedia greacă. Vorbele din final ale bătrânei (voce modernă a corului antic?) exprimă convingerea că nimeni nu se poate sustrage sorţii. Relaţiile dintre personaje se construiesc şi ele pe simetrii clasice. Triunghiului masculin, legat prin orgolii bărbăteşti irepresibile (Ghiţă – pendulând între: Lică reprezentând fărădelegea / Pintea, ce întruchipând legea) îi corespunde o triadă feminină, în care bătrâna reprezintă omul moral, femeia în negru – fiinţa imorală, iar Ana, fiinţa dilematică, alunecând dinspre legea morală spre încălcarea ei. Principiul simetriei este evident şi în rezolvarea conflictelor: din ambele „triunghiuri” supravieţuiesc doar cei fără vină (mama Anei) sau care şi-au ispăşit vina, trecând definitiv de partea legii (Pintea). Antitetice la început, raporturile dintre eroii principali devin treptat complementare, iar destinele lor se încrucişează, se împletesc, se unesc în moarte. Protagonistul nuvelei, Ghiţă este centrul de iradiere a semnificaţiilor, destinul său ilustrând toate cele trei straturi tematice ale nuvelei (social, psihologic şi moral), ilustrând „teza morală” a textului (formulată de personajul-raisonneur al cărţii, bătrâna). Cel ce poartă numele desacralizat al Sfântului Gheorghe nu poate fi decât antieroul care se lasă învins de balaur. Scenariul arhetipal pe care îl reeditează traseul său existenţial nu este decât o altă „ispitire şi cădere în păcat”. 142 Dinamica psihică a personajului reliefează însă nu o involuţie lineară, o degradare continuă, ci o traiectorie sinuoasă, generată de criza morală. Eroul lui Slavici este, aşadar, un personaj complex, dilematic, de mare forţă în reprezentarea omului care se lasă dominat de slăbiciunea sa. Procesul devenirii lui Ghiţă este surprins prin mijloacele moderne ale analizei psihologice, prin monologul interior şi dialogul polemic, prin faptele şi gândurile protagonistului, prin însumarea opiniile / judecăţilor de valoare ale celorlalte personaje. Devenirea sa tragică se adânceşte prin „căderea” dintr-o ipostază în alta, dinspre omul moral spre cel imoral. Prima ipostază este cea de om moral care respectă codul etic al comunităţii şi ţine la respectul oamenilor. Ca adevărat „pater familias”, el manifestă iubire şi responsabilitate faţă de ai săi, dorinţa de a-i proteja şi dorinţă de autodepăşire spre mai binele familiei. Acestui model uman i se asociază dimensiunile eroului civilizator, ce vrea să instaureze autoritatea legilor morale în lumea sălbatică aflată sub stăpânirea Sămădăului: „Dar binecuvântat era locul acesta mai ales de când veniseră cârciumarul cel nou cu nevasta lui tânără şi cu soacră-sa cea bătrână”. Hărnicia şi priceperea eroului, destoinicia şi spiritul lui practic se vădesc în rapiditatea cu care transformă hanul în ruină într-un loc căutat de drumeţii care nu mai vorbeau despre Moara cu noroc, ci despre „cârciuma lui Ghiţă.” Imaginea casnică a serilor de sâmbătă, când Ghiţă număra câştigul de peste săptămână cu Ana şi cu bătrâna, evidenţiază regimul sufletesc asociat acestei prime ipostaze: mulţumire interioară, echilibru, optimism, încredere în sine, fericire calmă, împărtăşită cu familia sa. Când liniştea celor cinci este tulburată de apariţia lui Lică Sămădăul, Ghiţă încearcă să i se împotrivească ferm şi demn. Numai că prima eroare – aceea de a nu renunţa la arenda hanului când înţelege că nu poate rămâne acolo împotriva voinţei lui Lică – declanşează situaţia de criză („El era om cu minte şi înţelegea cele ce se petrec.[…], în zadar te înţelegi cu arendaşul, în zadar te pui bine cu stăpânirea, căci, pentru ca să poţi sta la Moara cu noroc, mai trebuie să te faci şi om al lui Lică. Iar Ghiţă voia cu tot dinadinsul să rămâie la Moara cu noroc, pentru că-i mergea bine.”). Cea de-a doua ipostază aduce în prim-plan omul dilematic, care pendulează între dorinţa de a rămâne om cinstit şi ispita câştigului nemuncit. Tentativa eşuată de a se împotrivi lui Lică e urmată de alunecarea treptată sub influenţa sămădăului, de acceptarea compromisului moral. Între cei doi bărbaţi e un conflict de interese şi o confruntare de voinţe şi orgolii bărbăteşti („…ei steteră tăcuţi faţă în faţă, hotărâţi amândoi şi simţind fiecare că şi-a găsit omul”). Voinţa şi forţa lăuntrică a lui Ghiţă se năruie însă treptat, sub ispita năvalnică de a „vedea banii grămadă înaintea sa” şi sub fascinaţia forţei malefice a lui Lică. Sfâşiat de imbolduri şi trăiri sufleteşti contradictorii, Ghiţă se închide în sine, refuzând comunicarea cu Ana, devine taciturn, sumbru, irascibil. În lupta sinelui cu sinele, teama, suspiciunea, sentimentul înstrăinării alternează cu remuşcările şi cu sentimentul culpabilităţii. În raport cu familia, grija tandră şi duioşia sunt tot mai des înlocuite de răceală şi vorbă răstită, el ajungând să-şi dorească „să n-aibă nevastă şi copii”. În raport cu lumea căreia îi aparţine, Ghiţă alege duplicitatea, vrând „să pară om cinstit”, dar devenind complice şi părtaş la faptele necinstite ale Sămădăului. Autorul surprinde, dintr-o dublă perspectivă – 143 cea a naratorului omniscient şi cea a personajului însuşi – frământările lui Ghiţă, oscilaţiile de lumină şi umbră, momentele de însingurare, dar şi cele de omenie, când îşi aduce aminte de nevastă şi de copii, măcinat de remuşcări. Scena procesului (cap. XI) reprezintă un moment, cheie în devenirea personajului, un moment de culminaţie a crizei morale. Deşi convins de vinovăţia sămădăului în jefuirea arendaşului şi în dubla crimă din pădure, Ghiţă depune mărturie falsă, contribuind la disculparea lui Lică şi la condamnarea lui Săilă Boariu şi a lui Buză-Ruptă. Opţiunea eroului este determinată nu de frică, ci de conştiinţa faptului că Lică are stăpâni puternici care îl protejează: „ (Lică) nu e om singur, ci un întreg rând de oameni din care unii se răzbună pe alţii”. Ghiţă este astfel nu numai victima patimii de îmbogăţire, ci şi învinsul unui destin tragic. Ultima ipostază este cea a omului imoral, căzut din demnitatea fiinţei morale în zonele obscure ale instinctelor (lăcomie, orgoliu şi sete de răzbunare oarbă, gelozie). În sufletul eroului se produc mutaţii esenţiale, care îl înstrăinează iremediabil de ai săi. Gravul dezechilibru interior este generat de acceptarea slăbiciunilor, a viciului lăcomiei şi de justificarea acestora: „Ce să-mi fac dacă aşa m-a lăsat Dumnezeu?” (monolog interior). Sub complicitatea acceptată tacit, între Ghiţă şi Lică are loc o confruntare subterană pe viaţă şi pe moarte: „Tu eşti om cinstit, Ghiţă şi am făcut din tine om vinovat. […] Tu eşti om, Ghiţă, om cu multă ură în sufletul tău şi eşti om cu minte; dacă te-aş avea tovarăş pe tine, aş râde şi de dracul. Mă simt chiar eu mai vrednic, când mă ştiu alăturea cu un om ca tine” – afirmă Lică, în vreme ce Ghiţă gândeşte: „Te crezi mai tare decât mine?! Să vedem! Te duc la spânzurătoare, chiar dac-ar trebui să merg şi eu de hăţ cu tine.” (cap XII). Această înfruntare de voinţe şi interese va sfârşi prin hotărârea lui Ghiţă de a-i aduce lui Pintea dovezile vinovăţiei sămădăului. Deci opţiunea finală a protagonistului este aceea de a se situa, cu sacrificiul suprem, de partea Legii. Ultimele scene – puternic impregnate de viziunea folclorică a predestinării – sunt de un intens dramatism. Înţelegând că şi-a distrus iremediabil căsnicia şi viaţa, Ghiţă renunţă la jocul dublu şi la disimularea geloziei şi-a urii şi acţionează întâia oară cu fermitate. Revenirea la valorile morale autentice nu mai este însă cu putinţă şi eroii vor plăti cu viaţa abaterea de la norma etică. Destinele celor trei personaje se înscriu sub semnul unei fascinaţii a răului, ca drame ale abdicării de la demnitate şi moralitate, drame ale incomunicării şi însingurării, ca eşecuri existenţiale generate de slăbiciuni şi vanitate, de ambiţii fără de măsură. Lică Sămădăul este un personaj tot atât de complex ca şi Ghiţă. El este „sămădăul”, adică, „porcar şi el, dar om cu stare, aspru şi neîndurător […] de care tremură toată lunca.” Aceste precizări ale naratorului despre statutul social şi regimul psihic al sămădăului pregătesc “intrarea în scenă” a lui Lică. Simbolic, acesta se iveşte la hanul lui Ghiţă „într-o zi de luni”. Spre deosebire de ceilalţi eroi, care nu sunt individualizaţi printr-un portret fizic propriu-zis, lui Lică i se schiţează în linii ferme un portret iniţial (caracterizare directă, din perspectiva naratorului): „Peste puţin sosi şi Sămădăul, vestitul Lică Sămădăul, la Moara cu noroc. Lică, un om ca de 36 de ani, înalt, uscăţiv şi supt la faţă cu mustaţa lungă, cu ochi mici şi verzi şi cu sprâncenele dese şi împreunate la mijloc.” Detaliile fizice au, fiecare, un 144 rol semnificativ în anticiparea caracteriologică, sugerând un om de mare voinţă („sprâncenele dese şi împreunate la mijloc”), ager, viclean şi plin de răutate („cu ochi mici şi verzi”), cu temperament energic şi viaţa dinamică („înalt, uscăţiv şi supt la faţă”). Detaliile vestimentare îl singularizează în raport cu porcarii de rând, pe care îi stăpâneşte prin voinţă şi forţă: „Lică era porcar, însă dintre cei ce poartă cămaşă subţire şi albă ca floricele, pieptar cu bumbi de argint şi bici de carmajin, cu codiriştea de os împodobit cu flori tăiate şi cu ghintuleţe de aur.” Asemenea unui haiduc modern, care a schimbat însă flinta cu biciul (simbol al puterii, al stăpânirii prin forţă şi violenţă), Lică reprezintă omul care îşi face singur legea. El ilustrează o tipologie realistă, socială – reprezentând Sămădăul –, dar şi o tipologie general-umană de culoare romantică. Prin chipul său demonic („Tu nu eşti om Lică, ci diavol”), el exercită asupra tuturor o fascinaţie care paralizează voinţa şi aspiraţia spre etic. Autoritate supremă a locurilor, este un caracter plin de contradicţii, fiind dârz şi hotărât, dar, în acelaşi timp, sadic şi ameninţător sau cu izbucniri de autentică duioşie. Caracterizat direct de către celelalte instanţe narative (Ana: „ […] e om rău şi primejdios; asta se vede în ochii lui, din rânjetul lui şi mai ales din căutătura ce are, când îşi roade mustaţa cu dinţii. E om pătimaş, Ghiţă, şi nu e bine să te dai prea aproape de el.") sau indirect (prin fapte, limbaj, gesturi, atitudini, mediu, vestimentaţie etc.), el apare înzestrat cu certe calităţi, precum: inteligenţa nativă, luciditate, temeritate, capacitate de a intui psihologia şi caracterul oamenilor, capacitate de disimulare, abilitate, dar aceste calităţi sunt puse în slujba răului. Când apare la han, intră pe uşa din dos, sugerând astfel că el este adevăratul stăpân al locurilor: „Aci, la Moara cu noroc, nu putea să stea nimeni fără voia lui Lică: afară de arândaş şi afară de stăpânire mai era şi dânsul care stăpânea drumurile şi în zadar te înţelegi cu arendaşul, în zadar te pui bine cu stăpânirea, căci, pentru ca să poţi sta la Moara cu noroc, mai trebuie să te faci şi om al lui Lică.” Chiar de la prima discuţie, Lică îi pune în vedere lui Ghiţă că trebuie să colaboreze cu el („Ori îmi vei face pe plac, ori îmi fac rând de alt om la Moara cu noroc.”), dezvăluindu-şi brutalitatea şi cinismul: „Eu sunt Lică, sămădăul… tu vezi un lucru: că umblu ziua-n amiaza mare pe drumul de ţară şi nimeni nu mă opreşte în cale, că mă duc în oraş şi stau de vorbă cu domni". Bun psiholog, Lică intuieşte slăbiciunea cârciumarului: „Te ştiu om, care ţine la bani.” Pentru a paraliza orice intenţie de nesupunere, Lică ia toţi banii cârciumarului sub formă de împrumut. Faptele lui Lică dezvăluie latura întunecată a naturii umane: setea devoratoare de putere, înşelăciunea, furtul crima. El se conduce după un cod propriu în afara legilor morale şi legilor statului. În raporturile cu Ghiţă îşi calculează cu abilitate fiecare mişcare, lovind în demnitatea omului, în mândria bărbatului, în autoritatea sa de soţ şi părinte, de stăpân al hanului, în imaginea sa de om cinstit. Când poziţia sa în lumea pe care o stăpâneşte prin voinţă, cruzime şi inflexibilitate este ameninţată, sămădăul găseşte în el puterea de a se sinucide. Personajul feminin prins în ţesătura conflictului, Ana, soţia lui Ghiţă, nu se înscrie printre eroinele voluntare din proza lui Slavici - Mara sau Persida -, care luptă şi izbândesc. Spre deosebire de ele, Ana este o victimă a incapacităţii de a-şi apăra valorile morale şi familia, dar şi eroină tragică, victimă a unei fatalităţi 145 obscure. În prezentarea evoluţiei Anei, Slavici se dovedeşte un fin cunoscător al psihologiei feminine. Ipostaza iniţială se cristalizează din însumarea unei duble perspective narative: cea a mamei eroinei, care o vede „prea aşezată, oarecum prea blândă la fire”, şi cea a soţului, care o priveşte cu ochi de îndrăgostit: „şi inima îi râde când Ana cea înţeleaptă şi aşezată deodată îşi pierde cumpătul şi se aruncă răsfăţată asupra lui, căci Ana era tânără şi frumoasă, Ana era fragedă şi subţirică, Ana era sprintenă şi mlădioasă.” Cele patru serii de epitete duble, reliefate prin simetria construcţiei sintactice, operează un transfer din plan moral în schiţă de portret fizic. Simbolic, atributele fizice nu individualizează, ci accentuează frumuseţea inocentă, dar şi fragilă a eroinei. Ordinea în care se succed adjectivele cu rol de caracterizare (caracterizare directă, făcută de către alte personaje) este sugestivă, ca şi prezenţa locuţiunii „îşi pierde cumpătul”. Se anticipează astfel tragica alunecare dinspre fiinţa echilibrată, raţională şi morală înspre trăirea iraţională şi fascinaţia patimii vinovate. „Înţeleapta” Ana vede în Lică un „om rău şi primejdios” şi îl avertizează pe Ghiţă. „Ana cea înţeleaptă şi aşezată” se vrea soţie adevărată, părtaşă la bine şi la rău soţului ei şi suferă când Ghiţă, tot mai însingurat şi zbuciumat, se înstrăinează. Ea încearcă cu disperare să salveze echilibrul familial, apoi asistă, neputincioasă, la continua erodare a armoniei şi iubirii din căsnicia lor. Când Ghiţă o împinge în braţele sămădăului – formă supremă a umilinţei –, Ana se simte trădată şi începe să-şi dispreţuiască soţul, intrând treptat sub fascinaţia lui Lică. „Copilul uimit” care mai sălăşluieşte în ea (Ana este la vârsta la care cântecul şi jocul sunt încă bucurii ale vieţii, generând emoţii, simţăminte şi vibraţii pure) este impresionat de caracterul puternic şi de voinţa sămădăului. Când iubirea pentru Ghiţă se năruie puţin câte puţin, Ana devine conştientă de primejdia pierderii inocenţei, de tentaţia căderii în vârtejul patimii devastatoare: „Tu mă omori, Ghiţă, mă seci de viaţă, mă chinuieşti, mă laşi să mă omor eu din mine.” Ultimele ei zvâcniri, când este ucisă de Ghiţă, exprimă o copleşitoare sete de viaţă şi, în acelaşi timp, setea de răzbunare. Ca şi alte eroine ale lui Slavici (Mara, Persida, Simina etc.), Ana ilustrează definitiva ieşire a personajului feminin românesc de sub semnul schematismului şi al prezenţei decorative. Alt element de noutate pentru proza din vremea lui Slavici o reprezintă crearea unor personaje prin care să fie demonstrată puterea de modelare a întâmplărilor vieţii, a circumstanţelor, a mediului care exercită puternice influenţe asupra predispoziţiilor psihice înnăscute. Definitorie pentru arta realizării personajelor lui Slavici este şi deschiderea spre psihologic prin care se demonstrează că sufletul omului de rând este un univers complex, demn de interes. Scriitor obiectiv, Slavici urmăreşte gradat instalarea crizei sufleteşti şi evoluţia ei de la primele semne până în faţa deznodământului implacabil. Personajele lui Slavici nu sunt schematice, simple, primitive, ci sunt indivizi înzestraţi cu o bogată viaţă interioară, capabili de trăiri profunde de ordin moral sau afectiv. Ei au complexitate psihologică, au acel „amestec de bine şi rău, ce se află la oamenii adevăraţi”, după cum observa G. Călinescu. Iluzia vieţii adevărate este susţinută şi de limbajul personajelor. Dialogurile au o mare putere de caracterizare psihică. Ele conferă viziune scenică şi definesc lumea oamenilor simpli, a căror vorbire este 146 marcată de oralitate, de spontaneitatea comunicării familiare. Remarcabile sunt şi expresiile, zicătorile şi , care au funcţia de a surprinde plastic stări sufleteşti dilematice ori situaţii arhetipale. Vorbirea eroilor capătă astfel valenţe aforistice, exprimând adevăruri general-umane. Limbajul naratorului, în acelaşi registru stilistic cu acela al personajelor, sporeşte impresia de viaţă adevărată, de experienţă umană verosimilă. Între marii clasici ai literaturii române, Slavici rămâne creatorul nuvelei realist-psihologice, iar Moara cu noroc este dovada cea mai strălucită. 4. Romanul DEFINIŢIE şi CARACTERISTICI ale SPECIEI  construcţie epică în proză de mari dimensiuni, cu acţiune complexă, cu intrigă complicată; ■ subiectul însumează două sau mai multe fire epice, dezvoltând fiecare un conflict; ■ personaje numeroase, complexe, bine individualizate; ■ o structură narativă complexă, asociind mai multe planuri (epice, analitic, monografic /simbolic / alegoric / mitic / metafizic / comportamentist / antiromanul; ■ reflectă existenţa în toată complexitatea ei, creând imaginea unei lumi ce fiinţează pe niveluri multiple: social, economic, politic, cultural, al spiritualităţii religioase, al mentalităţilor, al conştiinţei, al psihologiei individuale. 2. Clasificarea romanelor: ■ după amploarea epică: roman-fluviu, roman-ciclu, roman-epopeic, roman-frescă; ■ după criteriul tematic: roman de dragoste /“curtenesc”, “sentimental”, roman de problematică socială, roman de moravuri, roman istoric, roman de război, roman de aventuri / cavaleresc, picaresc, roman poliţist / de spionaj, roman S.F., roman al formării / iniţiatic, “bildungsroman”, roman psihologic, roman filozofic, roman mitic etc.; ■ după formula compoziţională: roman-epistolar (convenţia manuscrisului găsit/ primit), roman-jurnal, romanonfesiune, „roman în roman”, roman-cronică, roman-eseu, roman-document; ■ după caracteristicile discursului: roman obiectiv, roman subiectiv, „roman indirect”; ■ după structurile narative: roman tradiţional, roman modern, roman postmodern; ■ după dominanta estetică:medieval, romantic, baroc, realist, naturalist, modernist, postmodernist. 147 Romanul obiectiv ■ Raportul dintre realitate şi ficţiunea artistică se întemeiază pe actul oglindirii, pe un model de tip mimesis. „Romanul e o oglindă purtată de-a lungul unui drum. Câteodată ea reflectă cerul albastru, altădată noroiul din băltoacele dumneavoastră. Vreţi să acuzaţi de imoralitate omul care poartă oglinda?“ (Stendhal); ■ orientat spre o lume obiectivă, văzută în determinările ei social-istorice; transfigurată artistic şi esenţializată, această lume devine purtătoare de sens; ■ atenţia lectorului „e dirijată spre obiect, spre lumea povestită.” (Al. George) ■ Se configurează în paradigma prozei realiste, ca discurs al unui narator detaşat obiectiv, anonim, supraindividual, în formula naraţiunii heterodiegetice; ■ Naraţiunea se desfăşoară obiectiv, de la relatarea omniscientă la perspectiva externă (specifică romanu-lui comportamentist); structură narativă perfect echilibrată, cu planuri clar delimitate, predominant narative; ■ principii compoziţionale: cronologie, simetrie epică; tehnici narative: înlănţuirea, uneori cu inserţia unor episoade retrospective; ■ incipit clasic (descriptiv, enunţiativ) care generează „efectul de real”, autentificând ficţiunea; final închis; ■ L. Rebreanu: „M-am sfiit întotdeauna să scriu la persoana I”. ■ Scriptural, apelează la un discurs de notaţie succintă, lipsită de comentariile autorului; registru stilistic unic, elaborat, “calofil”. ■ Romanul doric: „…înfăţişează o vârstă a iluziilor şi a inocenţei genului. Lumea […] este omogenă, coerentă şi plină de sens. Miturile luptei, vigorii şi cuceririi. Valoare dominantă: economicul. Narator supraindividual. Magia artei, iluzionism, Romanul subiectiv - Raportul realitate–ficţiune artistică este esenţial mediat, asumat şi „deformat” subiectiv: lumea, colectivitatea se oglindesc în conştiinţa subiectivă a eroului; realitatea este “de-construită” printr-o tehnică a decupajului (operat frecvent de memoria selectivă) şi „re-construită” după un model personalizat; - orientat spre universul interior, spre eul subiectiv, spre orizontul conştiinţei, considerat unica realitate verificabilă, autentică; – atenţia lectorului este orientată spre subiect, spre eul narator, spre actul povestirii. - Optează pentru modelul prozei de analiză psihologică şi pentru discursul personalizat al unui narator autodiegetic (naraţiune homodiegetică, perspectivă subiectivă). - Naraţiunea se construieşte pe o nouă formulă epică: neavând propriu-zis un subiect, ea este structurată pe o pasiune/o idee dezvoltată din perspectivă narativă internă; structură narativă complexă, cu planuri supraetajate; - principii compoziţionale: memoria afectivă, cronologie inversă tehnici narative: inserţii, alternanţe, play-back, simetrii răsturnate, a contrapunctului, a colajului, a decupajului etc.; - incipit modern care supramarchează / suprimă pragul dintre real şi ficţiune; final deschis, indeterminat; - Camil Petrescu: “Eu nu pot vorbi onest decât la persoana întâi”. - Scriitura de amprentă subiectivă,în registre stilistice variate (scindare în „voci"); inserţii de „documente” (gradul zero al scriiturii). - Romanul ionic ,,Naratorul este, de data aceasta, fie un personaj în carne şi oase, cu biografie şi psihologie proprie, cu un punct de vedere clar definit asupra lucrurilor (persoana întâi ca narator); fie o voce neutră, asemănătoare cu aceea 148 creaţie. […] Formă închisă. Tirania impersonală, dar care îşi însuşeşte până la semnificaţiei. Construcţia: modelul lumii identificare punctul de vedere al câte unui răsturnat. […] Preponderenţa moralului personaj (persoana a treia ca asupra psihologicului: subiectul se pierde protagonist).” “Valorile dominante sunt în obiect. Eroul ca obiect. Caracteriologie, de ordin personal. Subiectivitate şi tipicitate. Epic, logic, continuitate. Frescă, fragmentarism Autenticitate, interioritate, cronică, istorie”. intimitate. […] Eroul ca subiect. Narator- personaj. Intermediarul.“Reflectorii”. (Nicolae Manolescu, “Arca lui Noe”) Jurnalul, confesia, biograficul. Auto- scopie. Formă deschisă […]” (Nicolae Manolescu, “Arca lui Noe”) Romanul tradiţional Romanul modern ■ Romane de observaţie socială, - Romane de analiză psihologică, mai ales preponderent rurale; temele sunt generate de citadine; temele sunt generate de existenţa social-istorică: experienţe individuale: - tema existenţei comunităţii ţărăneşti / pastorale: - tema condiţiei intelectualului, a inadaptării - tema pământului, a moştenirii, tema omului superior la o lume mediocră, de parvenirii: parveniţi; tema cunoaşterii, a iubirii, a ■ temele au frecvent o dominantă morală. războiului, a morţii, a bolii etc. ■ Orientat spre o lume obiectivă, surprinsă - Orientat spre universul interior, spre în existenţa ei social-istorică; transfigurată orizontul conştiinţei, spre eul subiectiv, artistic, această lume devine “omogenă, considerat unica realitate verificabilă, coerentă şi plină de sens”; autentică, reală; ■ eroul este orientat înspre lume, văzut în relaţiile sale cu ceilalţi, cu comunitatea: - lumea, colectivitatea se oglindesc în erou  lume conştiinţa subiectivă a eroului:  lumea erou; ■ Naraţiune heterodiegetică (la persoana a - Naraţiune homodiegetică (p.I) // III-a): heterodiegetică (III): ■ narator omniscient, în general, obiectiv; - personaj(e)-narator / reflector // narator ■ o perspectivă unilaterală: cea a uniscient; naratorului; - perspectivă unilaterală: a personajului-■ o viziune / perspectivă narativă narator; sau: pluriperspectivism omniscientă (focalizare zero). (p1+p2+p3) // narator+personaje; - viziune narativă internă // externă+internă. ■ O construcţie epică închisă, uneori - O construcţie dezechilibrată, aparent monumentală, simetrică, echilibrată perfect, haotică, cu discontinuităţi, suprapuneri, circulară; paralelisme, inserţii; circulară / în spirală / ■ principii compoziţionale: cronologie, sinusoidală etc.; simetrie epică; tehnici narative: înlănţuirea, - principii compoziţionale: memoria uneori cu inserţia unor episoade retrospective; afectivă, cronologie inversă; tehnici ■ incipit clasic (descriptiv, enunţiativ, narative: inserţii, alternanţe, play-back rezumativ) care instalează un centru tematic simetrii răsturnate, a contrapunctului, a de control / de orientare colajului etc. ■ se autentifică ficţiunea, generând „efectul - incipit modern („ex abrupto”, de tipul de real”; „decupajului”; sau al prefeţei pragmatice” ■ final închis. ori al „punerii în abis”); 149 ■ Structura narativă este perfect echilibrată, cu planuri clar delimitate, predominant epice. ■ Acţiune lineară, bine marcată, în care episoadele se înlănţuie logic şi cronologic; ■ subiect construit cu rigoare, însumând, de obicei, momentele clasice ale subiectului. ■ conflict/e exterioare puternic reliefate (economic, social, politic, moral, erotic etc.), dublate uneori de conflict interior (moral, psihologic), conduse riguros spre rezolvare. ■ Personaje de mare coerenţă, tipologice (tipologie socială sau general-umană), statice; în construirea lor se accentuează ceea ce este tipic, definitoriu; ■ surprinşi unilateral, din perspectiva naratorului; ■ evoluţie epică previzibilă; ■ construite pe o dominantă morală “caractere”. ■ Spaţiu şi timp: determinate, reale, obiective. ■ Discurs obiectiv / subiectiv heterodiegetic; ■ stil elaborat, “calofil”. - supramarchează/suprimă pragul dintre real şi ficţiune; - final deschis, indeterminat, cu deschidere în formă de con. - Structura narativă complexă, cu planuri supraetajate cu predominanţa planului interior, analitic. - Fabulaţia se bazează pe un desen epic primordial; discontinuitate epică, pauze descriptive, inserţii; - subiect nelinear, alcătuit frecvent ca sumă de experienţe trăite de eul narator, ca „dosare de existenţă”; - conflict/e interioare de problematică filosofică (poate avea la baza opoziţia dintre individ şi existenţă, dintre individ şi sistem) sau psihologică (drame de idei, drame existenţiale, crize de conştiinţă, de identitate, de valori). - Personaje relativizate, dilematice, inconsecvente, indeterminate, atipice; ipostaze existenţiale (spaima de moarte, alienarea, eşecul existenţial, solitudinea, absurdul); - nu este o structură unitară, un "caracter dat", ci un om superior, aflat în căutarea sinelui; - dispariţia evoluţiei lineare a eroului. - Cronotop simbolic (labirintic/durată interioară,subiectivă multiplicare a planurilor temporale şi spaţiale). - Discurs subiectiv: alegorizare, simbolizare, mitizare / demitizare, parodiere, scindare în "voci" ; anticalofil. 150 Baltagul de Mihail Sadoveanu BALTAGUL – publicat în 1930 (scris în 17 zile) aparţine celei de-a doua etape din creaţia lui S., a maturităţii artistice sinteză a prozei sadoveniene  desăvârşirea romanului realist şi simbolic (formula realismului liric); este un roman complex: roman realist şi antropologic, reconstituind, monografic, viaţa muntenească (în tiparele tradiţiei) în Moldova începutului de veac XX roman cu caracter mitic (amintind de mitul lui Osiris) şibaladesc, roman al transhumanţei, zugrăvind o civilizaţie pastorală arhaică ce conservă gândirea magică; roman de observaţie socială şi morală roman de dragoste, vorbind lumii despre devotament şi iertare, despre credinţa în iubire; roman filozofic, relevând o modalitate de situare în existenţă potrivit unor “rânduieli” ancestrale, unui cod statornicit prin datini; roman iniţiatic, al riturilor de trecere oficiate de Vitoria care repune în contact Structura – trei planuri: plan real al existenţei individuale şi familiale: este un plan epic, urmărind călătoria explorativă a Vitoriei dinamizat de un conflict exte-rior de natură economică ce a dus la moartea lui Nechifor; plan real-social al existenţei comunităţii oierilor:  este un plan monografic, sur-prinzând existenţa unei lumi arhaice care se confruntă cu noi forme de viaţă socială; dinamizat de un conflict de natură morală generat de în-călcarea gravă a normelor etice ale colectivităţii; plan mitic şi simbolic: integrează cosmologic exis-tenţa pastorală (legenda iniţială); tensionat de existenţa unui conflict ontologic generat de ruperea echilibrului cosmic prin moartea violentă a unui om al cărui suflet nu-şi află odihna până când nu este încredinţat pământului prin ritualul funebru. două lumi antagonizate vremelnic prin dispariţia lui Lipan şi al iniţierii lui Gheorghiţă, care, simbolic, ia în final locul tatălui; roman cu intrigă poliţistă anti-baladă, anti-“Mioriţă” (demitizare a “Mioriţei”)? replică cultă? surse de inspiraţie: balade populare româneşti -“Μioriţa” (moto-ul) “Dolca” (motivul câinelui credincios), “Şalga” (motivul femeii justiţiare) mitul egiptean al lui Osiris (Osiris, Isis, Horus, câinele Anubis ); Titlul pune întregul univers al cărţii sub simbolul dualităţii; baltag= topor “cu ascuţişul curb”, cu două tăişuri; e, în acelaşi timp, şi unealtă şi armă, figurând simbolic viaţa şi moartea. Drumul Vitoriei este drum de viaţă şi drum de moarte, desfăşurându-se nu numai într-un spaţiu geografic real, ci şi într-un spaţiu lăuntric, un labirint interior în care se hotărăşte totul. “În sensul basmului arhaic baltagul poate fi considerat unealta magică şi simbolică însuşită de răufăcători şi recucerită de erou” (Z. Sîngeorzan, “M. Sadoveanu. Teme fundamentale”). Tema vieţiişi a morţii şi cea a căutării adevărului se întemeiază epic pe motivul ordonator al călătoriei explorative şi iniţiatice, având ca scop cunoaşterea, iniţierea, restabilirea pierdutului echilibru cosmic şi a justiţiei. Compoziţional, cele 16 capitole pot fi grupate în trei părţi: 151  I–VI: aşteptarea plină de nelinişte şi presimţiri; hotărârea de a porni pe urmele lui Nechifor; pregătirile (spiritual-purificatoare şi practic-gospodăreşti) pentru marea călătorie “în ţara cealaltă de vale”; VII–XIII: călătoria ce reface invers traseul transhumanţei străbătut în toamnă de Lipan, traseu labirintic, pe care Vitoria şi Gheorghiţă îl parcurg “căutând, umblând cotit” pentru a descoperi adevărul (Bicaz, Călugăreni, Fărcaşa, Borca, Cruci, Vatra Dornei, Broşteni, Borca, Sabasa, Suha); descoperirea osemintelor lui Lipan; XIV–XVI: înfăptuirea actului justiţiar (privegherea mortului, înmormântarea, praznicul, dovedirea vinovăţiei pedepsirea lui Calistrat Bogza şi Ilie Cuţui, restabilirea ordinii cosmice, proiecţia în viitor; Acţiunea este lineară, urmărind reconstituirea faptelor ce au dus la moartea lui Lipan. Eroina reface mişcarea riguroasă a turmelor şi descoperă punctul în care ea a fost întreruptă. Aduce în lumină adevărul, sancţionează vinovaţii şi reface astfel ordinea sacră a lumii. ”Deznodământul dezvăluie reacţiile etice fundamentale ale sufletului ţărănesc patriarhal; restabilirea justiţiei are solemnitatea tragică a unui ritual.” (Ov. Crohmălniceanu) În literatura română, „aventura” romanului, cea mai complexă structură narativă în proză, a început târziu, în a doua jumătate a veacului al XIX-lea. În perioada interbelică, însă, romanul românesc s-a sincronizat spectaculos cu proza modernă europeană. Alături de romanul modern (numit „roman de analiză” de către G. Ibrăileanu şi „ionic” de N. Manolescu), „romanul tradiţional […] îşi atinge apogeul abia în deceniul al treilea al sec. XX” (N. Manolescu). Un asemenea roman „de creaţie” care „preferă psihologiei, fapta iar analizei, epicul” este romanul Baltagul, publicat de Mihail Sadoveanu în 1930. Cea mai cunoscută creaţie sadoveniană, inspirată din mitul existenţial românesc (motoul din Mioriţa), ori din mitul egiptean al lui Isis şi Osiris (Al. Paleologu), ilustrează perfect formula tradiţională a romanului realist de observaţie socială şi de problematică morală. Reconstituind monografic viaţa muntenească din Moldova începutului de veac XX, romanul Baltagul este sinteză a prozei sadoveniene, ducând la desăvârşire formula „realismului liric”. Sadoveanu scrie, în numai 17 zile, un roman complex, cu caracter mitic, simbolic şi baladesc, roman al transhumanţei, în care zugrăveşte o civilizaţie pastorală arhaică, roman filozofic, relevând o concepţie despre lume şi om bazată pe credinţe şi „rânduieli” ancestrale, roman iniţiatic, al riturilor de trecere oficiate de Vitoria (care re-pune în contact două lumi antagonizate vremelnic prin dispariţia lui Lipan) şi al iniţierii lui Gheorghiţă, roman de dragoste, roman al familiei şi chiar roman cu intrigă poliţistă. Tema vieţii şi a morţii şi cea a căutării adevărului se întemeiază epic pe motivul ordonator al călătoriei explorative şi iniţiatice (ca în eposul popular), având ca scop cunoaşterea, iniţierea, restabilirea justiţiei şi a pierdutului echilibru cosmic. Titlul pune întregul univers al cărţii sub simbolul dualităţii; baltagul (topor „cu ascuţişul curb”, cu două tăişuri) e, în acelaşi timp, şi unealtă, şi armă, figurând simbolic viaţa şi moartea. Călătoria Vitoriei este de viaţă şi drum de moarte, desfăşurându-se nu numai într-un spaţiu geografic real, ci şi într-un spaţiu lăuntric, 152 un labirint interior în care se hotărăşte totul. „În sensul basmului arhaic baltagul poate fi considerat unealta magică şi simbolică însuşită de răufăcători şi recucerită de erou” (Z. Sîngeorzan, Mihail Sadoveanu. Teme fundamentale). Un prim argument pentru încadrarea romanului Baltagul în paradigma tradiţională este construcţia epică, specifică romanului tradiţional: naraţiune heterodiegetică (la persoana a III-a), narator omniscient (în general, obiectiv), focalizare zero (perspectivă narativă omniscientă), compoziţie închisă. Arhitectura compoziţională este caracterizată prin echilibru perfect, prin „epic, logic, continuitate” (N. Manolescu). Principiile compoziţionale şi tehnicile narative sunt clasice: cronologie, tehnica înlănţuirii, cu inserţia unor episoade retrospective. Cele 16 capitole pot fi grupate în trei părţi. Primele şase capitole surprind aşteptarea plină de nelinişte şi presimţiri, hotărârea Vitoriei de a porni pe urmele lui Nechifor şi pregătirile (spiritual-purificatoare şi practic-gospodăreşti) pentru marea călătorie „în ţara cealaltă de vale”. Partea a doua, cea mai amplă (cap. VII-XIII), se referă la călătoria care reface în sens invers traseul străbătut în toamnă de Lipan, traseu labirintic, pe care Vitoria şi Gheorghiţă îl parcurg, „căutând, umblând cotit” pentru a afla adevărul şi sfârşeşte cu descoperirea osemintelor lui Lipan. În ultima parte, care conţine punctul culminant şi deznodământul (cap. XIV-XVI), se dezvăluie adevărul despre moartea lui Nechifor şi se descrie înfăptuirea actului justiţiar. Ca în toate romanele tradiţionale, structura narativă este perfect echilibrată, cu planuri clar delimitate, dinamizate de conflicte puternice. Viziunea artistică este structurată pe trei planuri. Prim-planul este cel al existenţei individuale şi familiale. Este un plan epic, urmărind călătoria explorativă a Vitoriei şi este dinamizat de un conflict exterior de interese care a dus la moartea lui Nechifor. Planul existenţei comunităţii de oieri e un plan monografic, surprinzând existenţa unei lumi arhaice, care se confruntă cu noi forme de viaţă socială. Focalizat asupra unui personaj colectiv, „locuitorii de sub brad”, acest plan dezvoltă un conflict de natură morală generat de încălcarea gravă a normelor etice ale comunităţii tradiţionale. Existenţa muntenilor este integrată cosmic, într-un plan mitic şi simbolic. Relaţia omului cu acest plan se realizează prin credinţă, şi gândire magică, prin mentalităţi şi superstiţii arhaice, prin vis şi semne. Dezechilibrul în planul metafizic este provocat de un conflict ontologic determinat de moartea violentă a unui om, al cărui suflet nu-şi află odihna până când nu este încredinţat pământului prin ritualul funebru. Deznodământul aduce rezolvarea tuturor acestor conflicte, iar lumea redevine „omogenă, coerentă şi plină de sens”. Un alt argument care confirmă modelul romanului tradiţional este faptul că Baltagul îşi focalizează interesul asupra acţiunii, a “fabulei”, ilustrând afirmaţia lui Jean Ricardou: „romanul clasic este povestirea unei aventuri, în vreme ce romanul modern este aventura povestirii”. Acţiunea romanului sadovenian este lineară, cu episoade narative bine marcate, înlănţuite logic şi cronologic. Subiectul („istoria, fabula”) însumează întâmplări şi situaţii semnificative din existenţa eroilor, în succesiunea celor cinci momente. Incipitul de tip clasic rezumă o legendă cosmologică, având funcţii multiple. Ea integrează cosmic existenţa 153 muntenilor, schiţează un portret al personajului colectiv – ciobanii cărora Dumnezeu le-a dat „o inimă uşoară” – şi introduce personajul absent al cărţii: „Povestea asta o spunea uneori Nechifor Lipan la cumetrii şi nunţi, la care era nelipsit”. În expoziţiunea dezvoltată, se surprinde existenţa satului de munte, Măgura Tarcăului şi a familiei Lipan. Nechifor Lipan, capul familiei, plecase la târgul de la Dorna să vândă şi să cumpere oi. Întârzierea lui o nelinişteşte pe Vitoria, soţia lui, care îşi cheamă fiul, pe Gheorghiţă, de la stână. Semnele rele şi visul prevestitor îi sporesc femeii teama. Hotărârea Vitoriei de a pleca cu Gheorghiţă în căutarea lui Nechifor constituie intriga. Desfăşurarea acţiunii narează pregătirile pentru drum, care încep cu o călătorie la Piatra, pentru a anunţa autorităţilor dispariţia lui Lipan, şi la mănăstirea Bistriţa, unde Vitoria se închină icoanei Sfintei Ana, face danie şi se spovedeşte. Pregătirile practic-gospodăreşti sunt dublate de pregătiri spirituale (Vitoria se purifică prin post şi rugăciuni). Călătoria explorativă şi iniţiatică pe urmele lui Nechifor începe sub „zodia primăverii” (10 martie) şi urmează un traseu labirintic: de la Bicaz la Călugăreni şi Fărcaşa, apoi la Borca şi Cruci, la Vatra Dornei şi Broşteni, la Borca, Sabasa şi Suha. Între ultimele două sate, Vitoria descoperă oseminte lui Lipan în râpa de sub Crucea Talienilor. În vreme ce Gheorghiţă priveghează osemintele părintelui ucis, Vitoria anunţă autorităţile şi pregăteşte înmormântarea şi praznicul. Punctul culminant e de un intens dramatism: în faţa celor adunaţi la praznicul funerar, Vitoria reconstituie împrejurările morţii lui Lipan, spre spaima crescândă a lui Calistrat Bogza şi a lui Ilie Cuţui, oierii care l-au însoţit pe Nechifor de la Dorna. Deznodământul fixează situaţia finală: pedepsirea vinovaţilor, care îşi mărturisesc vina (Calistrat Bogza moare, răpus de baltag şi de câinele lui Nechifor, iar Cuţui este arestat). „Deznodământul dezvăluie reacţiile etice fundamentale ale sufletului ţărănesc patriarhal; restabilirea justiţiei are solemnitatea tragică a unui ritual.” (Ov. Crohmălniceanu) Ca orice roman tradiţional, şi Baltagul este orientat spre o lume obiectivă, surprinsă în existenţa ei social-istorică. Aşadar, acţiunea se desfăşoară în spaţii determinate, reale, obiective şi urmăreşte evoluţia personajelor într-un timp real. Eroii sadovenieni sunt şi ei surprinşi într-un spaţiu real – de la Măgura Tarcăului până în ţinutul Dornelor – şi într-o durată reală, care acoperă aproximativ o jumătate de an (din toamnă până primăvara). Spaţiul real şi timpul obiectiv sunt dublate de spaţiul simbolic (spaţiul-labirint, itinerariul simbolic al soarelui; spaţiul interior al visului), de timpul mitic (impus prin legenda care deschide romanul), ca şi de durata interioară, timpul subiectiv al rememorării, al amintirilor Vitoriei. Celelalte elemente de structurare a discursului narativ sunt de asemenea configurate după canonul tradiţional. Modul principal de expunere este naraţiunea, în care sunt inserate şi secvenţe descriptive (Măgura, Ţara Dornelor, portrete fizice şi moral-psihologice), scene dialogate ori monologuri. Modalităţile narării sunt diverse, relatarea obiectivă din perspectiva naratorului omniscient alternând cu reprezentarea (dialogurile, monologurile interioare ale Vitoriei). Episoadele se succed, predominant, prin tehnica înlănţuirii (cronologic); tehnica alternanţei contribuie la dublarea planului obiectiv, evenimenţial, de un plan 154 interior, urmărind zbuciumul lăuntric al personajelor (amintirile, reflecţiile, incertitudinile, neliniştea, spaimele Vitoriei). Perspectiva narativă din care sunt dezvăluite trăirile interioare ale eroilor este cea omniscientă (focalizare zero). Vocea care relatează este a unui „narator supraindividual” (Nicolae Manolescu), omniscient, demiurgic. Specific prozei tradiţionale este tipul naratorului reprezentabil, care exprimă implicit puncte de vedere, idei şi concepţii ale scriitorului însuşi. Perspectiva asupra personajelor este şi ea marcată de opţiunile etice ale scriitorului, eroii clasici fiind surprinşi unilateral, din perspectiva naratorului, polarizaţi în funcţie de dominanta etică (bine / rău). Personajele romanului Baltagul ilustrează această polarizare, ceea ce constituie un nou argument pentru apartenenţa la paradigma romanului tradiţional, despre care Nicolae Manolescu afirmă că „[…] înfăţişează o vârstă a iluziilor şi a inocenţei genului. […] Preponderenţa moralului asupra psihologicului. Eroul ca obiect. Caracteriologie, tipicitate.” (Arca lui Noe). Personajele sadoveniene din acest roman sunt construite pe o trăsătură dominantă de caracter, ilustrând aşadar o tipologie general-umană („caractere”). Sunt personaje de mare coerenţă, în construirea lor fiind accentuat ceea ce este tipic, definitoriu. Vitoria Lipan şi soţul ei sunt reprezentativi pentru profilul moral şi modelul comportamental al personajului colectiv. Ca toţi eroii tradiţionali, ei sunt orientaţi spre lume, văzuţi în relaţiile cu ceilalţi, cu comunitatea. Evoluţia lor epică este previzibilă, bine motivată prin logica interioară a romanului. Protagonista romanului este Vitoria Lipan, personaj reprezentativ pentru comunitatea „locuitorilor de sub brad”. Caracterul arhetipal al eroinei este subliniat prin portretul fizic esenţializat, construit din perspectiva naratorului. Trăsăturile fizice ale femeii de aproape patruzeci de ani (ochii căprui cu gene lungi, părul castaniu) nu o individualizează. Lumina care izvorăşte însă dinlăuntru şi pune o „frumuseţe neobişnuită în privire” îi dezvăluie inteligenţa vie şi marea ei forţă interioară. Prin detaliul semnificativ (privirea îi era „dusă departe”), naratorul surprinde neliniştea care o cutreieră şi anticipează zbuciumul sufletesc accentuat pe măsură ce vremea trece fără ca Nechifor să se întoarcă. Portretul fizic, care pune în evidenţă o frumuseţe sobră, austeră, spiritualizată, alunecă astfel spre trăsătura de caracter. Portretul moral se alcătuieşte prin însumarea mai multor ipostaze. Ca personaj reprezentativ pentru femeia de la munte, Vitoria este definită prin firea energică, hotărâtă şi dârză, prin hărnicia şi priceperea cu care conduce gospodăria ori face negoţ, prin credinţa neabătută în Dumnezeu şi în valorile tradiţiei (codul moral, legile nescrise ale pământului, obiceiuri, practici magice sau ritualice, superstiţii). În lumea în care „Dumnezeu a pus rânduială şi semn”, Vitoria apără cu străşnicie rânduielile vechi după care se conduce comunitatea arhaică a oierilor şi „citeşte” semnele naturii şi pe cele trimise ei din plan divin, spre a-i lumina calea spre adevăr. Înainte de marea călătorie pe urmele lui Lipan, ea merge la mănăstirea Bistriţa, unde se închină la icoana Sfintei Ana şi face danie. Apoi se purifică spiritual şi fizic prin post şi rugăciuni, prin spovedire şi împărtăşanie. La aceste pregătiri se adaugă cele gospodăreşti, care demonstrează simţ practic şi prevedere, abilitate şi fermitate. În ipostaza de soţie, Vitoria este un model de iubire şi 155 devotament, de statornicie şi sensibilitate. Dragostea pentru Nechifor este atât de puternică, încât el este mereu prezent în gândul sau în visul Vitoriei („În singurătatea ei femeia cerca să pătrundă până la el. Nu putea să-i vadă chipul, dar îi auzise glasul”). Visul premonitoriu stârneşte o nelinişte care se amplifică până la teamă devastatoare, ascunsă în adâncul sufletului („[…] se simţea plină de gânduri, de patimă şi de durere”). Zbuciumul lăuntric al eroinei este surprins direct, de către naratorul omniscient sau (prin monolog interior) de către eroina însăşi („N-am să mai am hodină cum n-are părâul Tarcăului, pân’ ce l-oi găsi pe Nichifor Lipan.”). Din iubire adevărată („Abia acum înţelegea că dragostea ei se păstrase ca-n tinereţe”) e gata să-şi sacrifice chiar viaţa: „Dac-a intrat el pe celălalt tărâm, oi intra şi eu după dânsul”. Hotărâtă să descopere adevărul şi să împlinească datina creştinească pentru a da osemintelor odihna pământului, ea nu-şi îngăduie nicio clipă de slăbiciune. Singurul moment când durerea se exteriorizează este la vederea osemintelor din râpă, când strigătul izbucneşte mistuitor. Altă ipostază a Vitoriei este cea de mamă. Ea veghează cu străşnicie ca Minodora şi Gheorghiţă să crească în respect faţă de valorile morale şi legile nescrise ale pământului. Asprimea cu care sancţionează orice abatere a fetei sale de la obiceiurile şi practicile străvechi se iscă din sentimentul responsabilităţii materne. Faţă de Gheorghiţă, Vitoria dovedeşte grijă mamei care îşi ajută copilul să se maturizeze. Ea reprezintă un mentor şi un model în călătoria iniţiatică a fiului. Ca femeie care se confruntă cu o lume necunoscută, Vitoria dă dovadă de calităţi surprinzătoare, precum: inteligenţa nativă bazată pe o logică riguroasă („[…] a fost întocmai cum a arătat femeia mortului” – Bogza), abilitatea de a intui psihologia celor din jur („Mama asta trebuie să fie fermecătoare; cunoaşte gândul omului”, cugetă Gheorghiţă – caracterizare directă făcută de alte personaje), harul de a vorbi („[…] iscusită la vorbă”), capacitatea de a se adapta împrejurărilor şi modului de a gândi a celui cu care vorbeşte. Acţiunile şi comportamentul ei (caracterizare indirectă) relevă şi tenacitatea, diplomaţia, abilitatea, capacitatea de disimulare care contribuie la aflarea adevărului. Alte modalităţi indirecte de construire a portretului eroinei sunt limbajul (graiul muntenilor se încarcă în vorbirea Vitoriei de tonalităţi diverse: simulat naiv sau ironic, aforistic ori aluziv, aspru sau mieros etc.), notarea gestului semnificativ, observarea relaţiilor cu celelalte personaje, numele. Sonoritatea arhaică a cuvântului moştenit din latină şi semantica lui care se referă la „cel victorios” e în perfect acord cu imaginea femeii justiţiare întâlnite şi în balade populare precum Dolca. Eroina sadoveniană poate fi însă şi o dezvoltare originală a motivului măicuţei bătrâne din Mioriţa. Oricare ar fi izvoarele din care s-a inspirat scriitorul, Vitoria Lipan rămâne un personaj de mare forţă artistică, cu valoare de model. Eroul „absent” al romanului este Nechifor Lipan, personaj reprezentativ pentru comunitatea „locuitorilor de sub brad”. El este oier priceput şi harnic, ajuns prin vrednicia lui stăpân de turme, cu stâne şi rost temeinic în munte, cu gospodărie îndestulată în Măgura Tarcăului. Portretul său se construieşte prin însumarea episoadelor retrospective şi a imaginilor fixate în amintirea celor care l-au 156 cunoscut. Această modalitate neobişnuită de configurare a personajului este un element de modernitate în romanul românesc interbelic. Rezultatul procedeului este surprinzător: Nechifor e un personaj de mare forţă artistică şi cu certă valoare de arhetip. Portretul fizic – construit din perspectiva celorlalte personaje – evidenţiază robusteţea, forţa şi frumuseţea bărbătească. Nechifor era un bărbat voinic şi puternic, lat în spate, cu mustaţă groasă şi plete negre (“[…] şi-a scuturat pletele […]”). Trăsăturile fizice sunt completate de o descripţie a vestimentaţiei caracteristice stăpânilor de turme din ţinutul Tarcăului. Moş Pricop de la Fărcaşa îşi aminteşte că Lipan purta „căciulă brumărie, cojoc în clinuri, de miel negru, scurt până la genunchi şi era încălţat cu botfori”. Ţinuta mândră a „vrednicului român” e în acord cu portretul moral, care se conturează treptat. El apare la începutul cărţii în ipostaza de voce-narativă: legenda cosmologică pe care îi plăcea s-o povestească la petreceri dezvăluie un sentiment al comunicării cu cosmicul şi conştiinţa apartenenţei la comunitatea oierilor. Portretul făcut personajului colectiv în secvenţa cu care se deschide romanul se aplică perfect şi lui Nechifor, ceea ce subliniază caracterul său reprezentativ. Harnic şi priceput în meşteşugul oieritului, el trăieşte mai mult la munte, rânduindu-şi stânele şi ciobanii. Toamna merge la târg să vândă şi să cumpere oi, bând aldămaş şi zăbovind la petreceri. El este darnic şi cu inima deschisă la chefurile cu lăutari, dar şi aprig la mânie. Faptele sale, felul în care a înfruntat lotrii sunt povestite cu admiraţie, eroul apărând într-o aură legendară („[…] pleca la drum asupra nopţii, nepăsându-i de oamenii răi”, „[…] se încumeta să se lupte chiar cu demonul de la Piatra Teiului ”). Curajul, marea energie şi forţă interioară îi întregesc portretul. Acesta se alcătuieşte prin caracterizare directă, făcută de către personajele în memoria cărora a rămas viu, prin amintirile Vitoriei, care îl alintă cu primul său nume (Gheorghe nume biblic amintind de cel care a răpus balaurul), şi indirect, prin relatarea unor întâmplări. Portretul care se cristalizează astfel are un puternic relief, amintind de eroii de baladă. Deşi nu este personaj de prim-plan al romanului Baltagul, ci un personaj secundar, Gheorghiţă este o prezenţă bine conturată. Fiul Vitoriei şi al lui Nechifor Lipan (al cărui nume „de taină” îl poartă), Gheorghiţă este la vârsta adolescenţei, a iniţierii. Portretul fizic (construit din perspectiva naratorului) evidenţiază caracteristicile vârstei („începea să-i înfiereze mustăcioara”), dar şi trăsături particulare, care îl individualizează. Flăcăul „mândru şi voinic” (caracterizare directă, făcută de către Vitoria) de şaptesprezece ani era „sprâncenat ş-avea ochii căprii”, ca ai mamei lui. Descrierea vestimentaţiei şi notarea gestului semnificativ (procedee indirecte de caracterizare) întregesc imaginea exterioară a flăcăului: sub „bondiţa înflorită” avea chimir nou şi obişnuia „să-şi cufunde palmele în chimir”. Gestul pare a evidenţia responsabilitatea sporită a băiatului, care, în absenţa tatălui, veghea rânduiala stânelor, ţinea în catastif socoteala turmelor şi plata ciobanilor. În scrisoarea trimisă mamei (scrisoarea inserată în text are rol de autocaracterizare) el îi vorbeşte despre coborârea turmelor pentru iernat în bălţile Jijiei, dar şi despre dorul său de casă. Trăsăturile morale evidenţiate indirect, prin stilul epistolar al 157 băiatului sunt: priceperea în meşteşugul oieritului, inteligenţa dublată de sensibilitate sufletească, credinţa în Dumnezeu şi respectul faţă de părinţi. Deşi trecut prin şcoală şi iniţiat din copilărie în viaţa muntelui şi a ciobanilor („Pusese stăpânire în munte pe multe lucruri bune… Părăul cu bulboanele au fost ale lui…Ştia să cheme în amurgit ieruncile şi căpriorii…”), Gheorghiţă este sfios şi nesigur, înţelegând că „acu a intrat în slujbă grea şi la năcaz”. Pentru el, călătoria în „ţara de vale” are o funcţie iniţiatică, marcând trecerea de la adolescenţă la maturitate. “[…] pentru tine de-aci înainte începe a răsări soarele… De-acu trebuie să te arăţi bărbat. Eu nu am alt sprijin şi am nevoie de braţul tău” – îi spune Vitoria, pe care băiatul o ascultă supus, o respectă şi o admiră, uimit că îi înţelege gândurile. Relaţia dintre el şi mama sa (procedeu indirect de caracterizare) pune în evidenţă faptul că a crescut în spiritul tradiţiei şi în respectul faţă de părinţi. Noua iniţiere se petrece treptat. Când pregăteşte caii şi sania, înlăturând troianul „simţi în el o putere şi îndârjire şi nu se opri până ce nu-l birui ca pe o fiinţă.” Pe drumul parcurs alături de mama lui, Gheorghiţă este un atent observator, descoperind adevăruri despre oameni şi despre lumea pe care o străbate. Monologurile sale interioare (mijloc indirect de caracterizare) dezvăluie spiritul de observaţie şi natura reflexivă a personajului. Momentul cel mai semnificativ al maturizării sale – moment de emoţie, înfiorare şi teamă – îl reprezintă veghea osemintelor părintelui său. Băiatul îşi învinge frica şi, dintr-o dată, se simte cu adevărat bărbat, asemenea tatălui: „Sângele şi carnea lui Nechifor Lipan se întorceau asupra lui în paşi, în zboruri, în chemări.” Acum, Gheorghiţă este pregătit să mânuiască baltagul. În scena înfruntării directe cu ucigaşii părintelui său, el va lovi fără şovăială. Ipostaza finală este cea a unui erou justiţiar, plin de curaj şi bărbăţie. El se dovedeşte astfel urmaş demn al tatălui său, care devine şi el o ipostază particulară a personajului colectiv, ciobanii de pe Tarcău. Descrierea comunităţii păstoreşti cuprinde toate aspectele unei civilizaţii statornicite în tiparul obiceiurilor şi al tradiţiilor străvechi. Imaginea satului Măgura, care se adună, rotund, în jurul bisericii, fixează un spaţiu existenţial definitoriu. În această „ţară de sus” a Moldovei, Dumnezeu „a pus rânduială şi semn”, pe care oamenii le păzesc cu străşnicie. Viaţa oierilor se organizează după ritmurile transhumanţei, după „calendarul cel vechi de la începutul lumii” şi după legile nescrise ale pământului păstrate din vremea „regelui nostru, Burebista”. Cea mai mare parte a anului, bărbaţii „suie poteci oable şi coboară prăpăstii cu oile şi cu asinii”. „Asupra noastră fulgeră şi trăsneşte şi bat puhoaiele. […] Iar aşezările nevestelor şi pruncilor ne sunt la locuri strâmte între stânci şi piatră” – spun ei, autocaracterizându-se prin „vocea” lui Lipan. Şi, pentru a compensa asprimea acestui trai – spune legenda –, Dumnezeu le-a dat „o inimă uşoară” şi „muieri frumoase şi iubeţe”. Acestor secvenţe de caracterizare directă de la începutul romanului li se adaugă un portret direct realizat din perspectiva naratorului (cap. X): „Locuitorii aceştia de sub brad sunt nişte făpturi de mirare. Iuţi şi nestatornici ca apele, ca vremea; răbdători în suferinţi ca şi-n ierni cumplite; fără griji în bucurii ca şi-n arşiţile lor de cuptor, plăcându-le dragostea şi beţiile şi datinile lor de la începutul 158 lumii, ferindu-se de alte neamuri şi de oamenii de la câmpie şi venind la bârlogul lor ca fiara de codru. Şi mai cu samă, stau ei în faţa soarelui c-o inimă ca din el ruptă: cel mai adesea se dezmiardă şi luceşte – de cântec, de prietenie. „Realizat printr-un şir de comparaţii cu elemente din sfera naturii, acest portret sugerează comuniunea dintre omul de la munte şi natura aspră în mijlocul căreia trăieşte. Asocierea termenilor antitetici (suferinţi / bucurii, ierni cumplite / arşiţi de cuptor) reliefează complexitatea profilului moral, alăturând însuşiri şi slăbiciuni omeneşti. Ultima trăsătură de caracter (inima „ruptă din soare”) este considerată definitorie pentru personajul colectiv. Alte însuşiri, precum inteligenţa nativă, tăria de caracter, forţa morală, dârzenia şi mândria, sunt reliefate indirect, prin personaje individuale arhetipale, prin situaţiile de viaţă şi faptele eroilor reprezentativi (Vitoria, Nechifor). Acestora li se adaugă descrierea portului, a mentalităţilor, a credinţelor şi datinilor. Astfel, Lipan purta „căciulă brumărie, cojoc în clinuri, de miel negru, scurt până la genunchi şi era încălţat cu botfori”; ţinuta mândră a „vrednicului român” este cea a stăpânilor de turme din ţinutul Tarcăului. Asemenea tuturor ciobanilor, Nechifor este oier priceput şi harnic, ajuns prin munca lui stăpân de turme, cu stâne şi rost temeinic în munte, cu gospodărie îndestulată în Măgura Tarcăului. „Citind” semnele naturii ori comunicând misterios cu sacrul, „locuitorii de sub brad” păstrează alături de credinţa creştină gândirea magică (vise premonitorii, superstiţii, practici magice străvechi). Datinile arhaice legate de marile evenimente din viaţa omului (botezul, nunta, înmormântarea) au şi ele funcţie de caracterizare, vorbind despre respectul faţă de tradiţie, faţă de valorile morale autentice. În antiteză cu oierii din ţinutul Tarcăului, ciobanii din comunităţi mai receptive la nou (Cuţui, Bogza) au înlocuit reperele morale cu valori materiale. De aceea, jaful şi crima se produc în „ţara de vale”, nu în spaţiul muntelui. Muntenii găsesc însă forţa morală să depăşească tragediile imprevizibile ale vieţii şi să-şi continue existenţa, cum face Vitoria, „personajul cel mai caracteristic al lui Sadoveanu, dominat de înţelepciunea adâncă şi puţin sceptică a omului care confruntă orice situaţie de viaţă cu o enormă experienţă personală, istorică, ancestrală.” (Al. George). Imaginea acestor personaje memorabile se construieşte treptat, într-un discurs heterodiegetic, într-un stil elaborat, „calofil” specific prozei tradiţionale. Evoluând într-o lume „omogenă, coerentă şi plină de sens”, personajele sadoveniene ilustrează „miturile luptei, vigorii şi cuceririi” (N. Manolescu), aşa cum întregul roman ilustrează formula tradiţională a prozei româneşti. Chiar dacă romanul tradiţional ca tipar şi formulă narativă a pierdut în competiţia cu romanul modern, Baltagul lui Sadoveanu impune un model etic şi estetic care, dincolo de „mode”, rămâne neuitat în memoria cititorului şi după ce cartea s-a închis. 159 Ion de Liviu Rebreanu Liviu Rebreanu 1885 - 1944 Nuvele: 1912 – Frământări 1919 – Răfuiala 1921 – Catastrofa, Norocul 1927 – Cuibul visurilor, Cântecul lebedei 1932 – Iţic Ştrul, dezertor Romane: 1920 – Ion 1922–Pădureaspânzuraţilor 1925 – Adam şi Eva 1927 – Ciuleandra 1929 – Crăişorul 1932 – Răscoala 1934 – Jar 1938 – Gorila 1940 – Amândoi (în manuscris: Păcală şi Tândală Minunile minunilor] Teatru: 1919 – Cadrilul 1923 – Plicul 1926 – Apostolii discurs de recepţie (Academia Română) 1939 – Laudă ţăranului român ION –1920 – geneza: - confesiunea lui Ion Pop - povestea tragică a Rodovicăi - ţăranul ce sărută pământul „Aproape toată desfăşurarea din primul capitol e, de fapt, evocarea primelor amintiri din copilăria mea. Dar cred că nimeni nu ar putea descoperi, în zugrăvirea obiectivă a celor ce se petrec acolo, note subiective şi totuşi…” Principii estetice rebreniene: Cred, Caiete, Mărturisiri, Jurnal - aspiraţia spre un realism al “esenţelor generale”: „Arta înseamnă creaţie de oameni adevăraţi şi de viaţă reală” „Creaţia literară nu poate fi decât sinteză”, „formă de cunoaştere” „Realitatea pentru mine a fost numai un pretext pentru a-mi putea crea o altă lume, nouă, cu legile ei, cu întâmplările ei.Un personaj al meu, chiar cel mai neînsemnat, are trăsături din cine ştie câte persoane văzute sau observate de mine, plus altele pe care a trebuit să i le adaug pentru a-i motiva anume gesturi sau fapte.” preocuparea de a scrie “o epopee a vieţii româneşti”:„Problema pământului este însăşi problema vieţii româneşti.” ● armonizarea dimensiunii realiste:  observaţie socială/descriptivismul social  conflict exterior;  perspectiva obiectivă  narator omniscient obiectiv;  tipologia tradiţională, caracteriologie  prototipuri;  anticalofilie  „grad zero al scriiturii”; ● cu cea modernă (în Pădurea spânzuraţilor)  epic subordonat analizei stărilor de conştiinţă - conflict interior; multiplicarea instanţelor narative: perspectiva obiectivă (a naratorului) + subiectivă (a personajului);  problematica intelectualului, erou dilematic,chinuit de incertitudini;  introspecţie şi retrospecţie (rememorare din perspectiva eroului);  structură polifonică: personaje de plan secund (Varga, Gross, Cervenco) echivalează cu „voci” interioare ale protagonistului; 160 – principii de construcţie a romanului: unitate organică („viziune a întregului; a vedea viaţa şi lumea în proporţiile eternităţii; corp sferoid”) ; – preocuparea pentru autenticitate („a crea viaţă adevărată”) „pulsaţia vieţii” convertită în „ritm epic”. ■ Roman realist de observaţie socială „primul nostru roman obiectiv”  „realismul dur” ■ Tema pasiunii originare a „posesiunii” manifestată ca pasiune organică a ţăranului român pentru pământ, dar şi ca pasiune erotică, „instinct vital ce cârmuieşte drumurile omenirii ca şi foamea şi moartea”: - tema pământului care este însăşi problema vieţii româneşti („pământul e, pentru ţăran o fiinţă vie, faţă de care nutreşte un sentiment straniu de adoraţie şi teamă”); - tema iubirii (erosul văzut ca „hybris” care dă un tipar tragic existenţei, prin asociere cu moartea); - tema destinului: „Destinul are funcţie de supra-personaj”(M. Muthu); Savista  mesager/actant; - tema naţională (existenţa satului din Transilvania aflată sub stăpânire austro-ungară). ■ Compoziţie bazată pe legi clasice  construcţie închisă, de „corp sferoid”: - principiul cronologic: succesiune pe o axă a unui timp real, istoric; - principiul simetriei: 2 părţi alcătuite din: 6 / 7 cap. (din care ultimul are funcţia unui epilog); - principiul circularităţii: motivul drumului deschide şi încheie romanul; Începutul, Sfârşitul. ■ Structură: – planul destinului individual – al lui Ion / al lui Titu → principalul plan narativ, construit prin «supraetajarea» a două niveluri epice, în raport antitetic; – planul destinului familiei – familia Herdelea; alte familii: a Glanetaşilor etc. ; – planul destinului comunităţii – elemente de monografie a satului transilvănean. 161 ■ Titlul situează în centrul romanului eroul eponim, conferindu-i statut de protagonist tânărului ţăran cu prenume reprezentativ pentru comunitatea satului românesc: – prima versiune: titlul Zestrea  tema căsătoriei şi tema pământului; ■ Acţiunea e construită din mai multe fire narative, generând paralelismul epic; se desfăşoară într-un spaţiu real, determinat geografic (Valea Someşului) şi într-o durată reală, obiectivă (începutul sec. al XX-lea) caracteristică a romanului obiectiv; ■ Spaţiul paradigmatic, centrul lumii în care evoluează personajele este satul Pripas (model real: Prislopul), construit ca un cronotop arhetipal, ca un spaţiu închis, cu un tipar de existenţă şi de gândire statornicit prin tradiţii. Satul din apropierea Armadiei (= Năsăudul) este „pitit într-o scrântitură de coline”, marcat de toponimice sugestive (Râpele-Dracului, Cişmeaua-Mortului, Uliţa Mare, Uliţa din dos) şi de simboluri care anticipează drama: crucea „strâmbă" pe care e răstignit un „Hristos de tinichea ruginită"; ■ Timpul în care fiinţează această lume e o durată bivalentă: - timp real, obiectiv: primul deceniu al veacului („Peste zvârcolirile vieţii, vremea vine nepăsătoare […] roţile trăsurii uruie mereu, monoton, monoton ca însuşi mersul vremii.”); acţiunea începe şi se sfârşeşte duminica, numai că amiaza de vară de la început e înlocuită de „adierea înserării de toamnă” (circa doi ani); - la nivelul discursului această durată obiectivă, lineară, e marcată prin timpuri verbale ale anteriorităţii: imperfect, perfect simplu / compus, m.m.c.p. („Ion de-abia aşteptase zilele acestea. Ieşi singur …într-o luni. Sui drept în Lunci… Sufletul îi era pătruns de fericire”);  prezentul etern manifestat prin matricea existenţială în care se defineşte existenţa satului românesc şi condiţia omului; - la nivelul discursului: prezentul etern şi prezentul narativ („Suferin-ţele, patimile, năzuinţele, mari sau mici, se pierd într-o taină dureros de necuprinsă […]. Drumul trece prin Jidoviţa, pe podul de lemn, acoperit, de peste Someş şi pe urmă se pierde în şoseaua cea mare şi fără început…” ; ■ Subiectul e organizat prin paralelism narativ (3 fire epice); principalul demers epic urmăreşte destinul lui Ion: „În centrul romanului se află patima lui Ion, ca formă a instinctului de posesiune. Ion este victima măreaţă a fatalităţii biologice." (N. Manolescu): - conflictele care determină destinul protagonistului sunt mai ales exterioare  caracteristică a romanului obiectiv;  psihologic: singurul conflict interior se rezolvă instinctiv din primul episod – hora: Ion o ia la joc pe Ana (glasul pământului) nu pe Florica (glasul iubirii); vocea raţiunii se impune şi conştient: „Ce să fac? Trebuie s-o iau pe Ana! Trebuie!” (cap. II, intriga);  de interese / material: îl opune pe Ion lui Vasile Baciu; se rezolvă în favoarea lui Ion; în final, însă, pământurile revin bisericii; 162  moral: încălcarea normelor etice ale comunităţii va fi pedepsită (probozirea în biserică, închisoarea, moartea);  erotic: triunghiul conjugal ● Ion, Florica, George  dezvăluirile Savistei, pânda lui George (punct culminant), uciderea lui Ion, arestarea lui George (deznodământul). - al doilea fir epic urmăreşte destinul tânărului intelectual: Titu Herdelea  conflicte interioare:  de idei - manifestat ca o criză de identitate şi o criză de valori: Titu – poetul (valoare: creaţia)  îndrăgostitul (valoare: iubirea)  intelectualul militant pentru drepturi naţionale (valoare absolută: libertatea neamului); identitatea naţională este asumată prin hotărârea de a trece în România Mare şi va deveni ziarist la Bucureşti;  moral generat de relaţia cu Roza Lang:  În planul destinului familiei, focalizat asupra familiei învăţătorului Zaharia Herdelea - al treilea fir epic:  un conflict exterior, etnic, ce afectează familia: Herdelea intră în conflict cu autorităţile statului: ● consecinţe: căsătoria Laurei cu Pintea, plecarea lui Titu la Luşca, în România, logodna Ghighi-Zăgreanu; ● compromis moral  rezolvat prin pensionare; ● conflict cu preotul Belciugrezolvat prin împăcare.  un conflict interior, moral, generat de laşitatea care-l determină să voteze pentru candidatul maghiar, în speranţa de a câştiga clemenţa judecătorului; ● umilinţa de a fi ajutat chiar de Grofşoru; – planul monografic al destinului comunităţii din satul transilvănean aflat sub stăpânire străină: „Obiectul de studiu al lui “Ion” este viaţa socială a Ardealului care, deşi închisă în celula unui sat e zugrăvită în întreaga stratificaţie” - E. Lovinescu. ● existenţa socială: comunitatea ţărănească stratificată economic – sărăntocii şi bocotanii – alături de intelectualii satului; modul de funcţionare a unor instituţii: şcoala, biserica, tribunalul, administraţia; ● existenţa naţională în Transilvania antebelică: rezistenţa spirituală a românilor, apărarea limbii, a credinţei ortodoxe, arborarea însemnelor naţionale, intonarea marşului Deşteaptă-te române, ASTRA; ● existenţa culturală şi spirituală: model cultural şi etnografic surprins în ipostaze cotidiene şi festive. ■ Monografia satului transilvănean: descrierea horei: (jocul Someşana), a slujbei religioase duminicale, a ritualurilor de căsătorie (Nunta–jocul miresei), de botez (botezul lui Petrişor), de înmormântare, ori surprinderea unor rituri arhaice ale fecundităţii (sărbători la strânsul recoltei), sfinţirea locaşului nou al bisericii etc. 163 ● Ideea atemporalităţii satului este formulată în final „Satul a rămas înapoi acelaşi, parcă nimic nu s-ar fi schimbat. Câţiva oameni s-au stins, alţii le-au luat locul”: 1. Glasul pământului (Începutul, Zvârcolirea, Iubirea, Noaptea, Ruşinea, Nunta); 2. Glasul iubirii (Vasile, Copilul,Sărutarea, Ştreangul, Blestemul, George, Sfârşitul). „Un capitol trebuie să fie o grupare firească, rotundă, ca un act într-o piesă de teatru.[…] De aici a rezultat împărţirea fiecărui capitol în mici diviziuni care cuprind câte o scenă .. Toate acestea apoi au trebuit înnodate în anume fel, ca să se poată întoarce în cuprinsul acţiunilor principale, care şi ele, la sfârşit, trebuiau să se unească, să se rotunjească, să ofere imaginea unei lumi unde începutul se confundă cu sfârşitul."- (L. Rebreanu, Jurnal)  Arta construirii personajelor - este marcată de tehnici specifice realismului obiectiv; - eroii sunt puternic determinaţi social, moral şi psihologic; - tiparul caracteriologic în care sunt modelaţi este dual, generat de valorile tradiţionale ale lumii ţărăneşti, dar şi de circumstanţele unei realităţi social-istorice imediate; - personaje construite pe principiul simetriei inverse: Ion / George, Ana / Florica, V. Baciu / Al. Glanetaşu, Ion / Titu Ion Pop al Glanetaşului– personaj realist, tipologic, având ca model real un tânăr ţăran din Prislop; reprezentativ pentru comunitatea ţărănească prin: ● încărcătura semantică a prenumelui („Toţi flăcăii din sat sunt varietăţi de Ion"- G. Călinescu) – erou eponim; ● identitatea asumată încă din adolescenţă (părăseşte liceul după un trim, refuzând să fie altceva decât ţăran); ● valoarea absolută: pământul („Iubirea pământului l-a stăpânit de mic copil. … pământul i-a fost mai drag ca o mamă”); ● construit monumental, într-o dimensiune tragică („figură simbolică mai mare ca natura” – Eugen Lovinescu): - sub aparenţa simplităţii este o natură complexă cu trăiri contradictorii: Glasul pământului / Glasul iubirii; - structură interioară complicată: obscure complexe de inferioritate, sentimentul frustrării, resentimente faţă de tatăl care a risipit zestrea Zenobiei şi faţă de bocotani; - trăind conflicte puternice: dilema psihologică şi morală; conflicte exterioare – de interese, material, moral, erotic; - relaţie contradictorie cu pământul: un „stăpân falnic şi neîndurător", un uriaş în faţa căruia omul e un vierme // duşmanul biruit care i se închină // iubită pătimaşă”; ● personaj dinamic surprins în procesul de alunecare în afara valorile morale declanşată cu forţa instinctelor obscure, atavice erodând omenia din sufletul eroului („roman al unui destin individual”). Procedee de caracterizare specifice realismului obiectiv: ● portret fizic, alunecând spre trăsătura de caracter, detaliul semnificativ; ● faptele şi modelul comportamental, cuvintele, limbajul şi gândurile, ca şi descrierea vestimentaţiei, a mediului, a relaţiilor cu ceilalţi eroi ai cărţii, cu pământul etc.; - procedee realiste, întregite de procedee moderne precum introspecţia, monologul interior, relativizarea perspectivelor asupra personajului (văzut şi definit de către mai multe instanţe narative: învăţătorul, preotul, Ana şi Vasile Baciu, George, comunitatea 164 sătească – el este „fruntea flăcăilor din Pripas"; „Pe uliţă umbla cu paşi mai mari şi cu genunchii îndoiţi. Vorbea mai apăsat cu oamenii şi veşnic numai de pământ şi avere.” etc.); - un rol special în caracterizare îl are limbajul personajului, dublu marcat de impulsurile interioare de adâncime ale fiinţei (suspinul „– Cât pământ, Doamne!…" exprimă umilinţa înfricoşată în faţa „uriaşului" şi „foamea" ancestrală de pământ, venită din străfundurile fiinţei) şi de circumstanţe social-istorice în care fiinţează lumea ţărănească; - analiza psihologică e practicată cu obiectivitatea scriitorului realist; sondarea conştiinţei eroului, urmărind erodarea gravă a valorilor morale, se realizează prin: dezvăluirea mediată a fluxului gândirii (focalizarea zero se textualizează prin „voci suprapuse” în stilul indirect liber: „Toată fiinţa lui ardea de dorul de a avea pământ mult, cât mai mult…Iubirea pământului l-a stăpânit de mic copil. Veşnic a pizmuit pe cei bogaţi şi veşnic s-a înarmat într-o hotărâre pătimaşă: trebuie să aibă pământ mult, trebuie! De pe atunci pământul i-a fost mai drag ca o mamă…"); monolog interior (introspecţia determină focalizarea internă, iar la nivelul discursului, utilizarea stilului direct); dedublarea personajului (scindarea în „voci” interioare: „glasul pământului”, „glasul iubirii”); notarea reacţiilor psihice şi fiziologice, a senzaţiilor organice (scena sărutării pământului); surprinderea relaţiilor cu celelalte personaje conduce la organizarea unor triunghiuri de forţă, care au ca punct de iradiere, figura lui Ion: Ion-Ana–Florica, Ion–Ana– George, Ion–Florica–George, Ion–Vasile Baciu–Alexandru Glanetaşu, Ion–Titu– George, Ion–Herdelea–Belciug; antiteză implicând şi funcţia de caracterizare: Ion, tânărul ţăran, având certitudinea identităţii sale şi a unei valori absolute este „prins” în reţeaua unor conflicte exterioare / Titu, tânărul intelectual, captiv în hăţişul dilemelor interioare, trăind o criză de identitate şi o criză de valori. (“Mândria flăcăului, isteţimea şi stăruinţa lui de a împlini ceea ce îşi punea în gând, voinţa lui încăpăţânată îi plăcea [lui Titu] tocmai pentru că toate acestea lui îi lipseau.[…] Numai o pasiune puternică, unică, nezdruncinată dă preţul adevărat vieţii”.) - Concluzie: Ion este un personaj realist complex, construit la intersecţia a două dimensiuni: una, reprezentativă şi simbolică, alta atipică, individualizându-l puternic; acest registru dual care îl defineşte a generat diferenţe de percepţie şi de interpretare: Eugen Lovinescu: „Ion este expresia instinctului de stăpânire a pământului în slujba căruia pune o inteligenţă ascuţită, o cazuistică strânsă, o viclenie procedurală şi cu deosebire o voinţă imensă: nimic nu-i rezistă…” G. Călinescu: „Lăcomia lui de zestre e centrul lumii şi el cere cu inocenţă sfaturi dovedind o ingratitudine calmă. Viclenia instinctuală, caracteristică oricărei fiinţe reduse i-a determinat acţiunile.” 165 Romanul obiectiv. Ion de Liviu Rebreanu Preocupat să scrie o „epopee a vieţii româneşti”, L. Rebreanu a evocat străvechea civilizaţie agrară, chipul aspru al ţăranului mistuit de ancestralul “glas al pământului” dintr-o perspectivă obiectivă, cea a realismului „dur". Meritul său este cel de a îndepărta şabloanele viziunii idilic-sămănătoriste şi eticismul poporanist. Satul lui Rebreanu e un univers stabil, cu legităţi proprii, cu tradiţii şi cu obiceiuri statornicite din veac, cu un tipar de gândire şi de expresie deosebit de pronunţat. Prin complexitatea problematicii, prin atitudinile existenţiale fundamentale în care sunt surprinşi eroii, el aminteşte de satul evocat de Slavici. Universul romanesc creat de Rebreanu fiinţează însă în orizontul tragicului, având rezonanţe de epopee antică. Romanul Ion („roman-oglindă”, „roman doric” – N. Manolescu), publicat în 1920, impune definitiv în proza românească interbelică viziunea realist-obiectivă modernă. „Prin creaţia lui Rebreanu romanul nostru descoperă formula realismului modern, dur, necruţător” (Ov. Crohmălniceanu). Ion e monografia satului ardelean de dinaintea Primului Război Mondial, o dramă a pământului, dar şi a iubirii, e romanul unui destin tragic, al vieţii şi al morţii. Geneza romanului, publicat în două volume în 1920, a fost un proces lent prin care experienţe întâmplătoare se încarcă de semnificaţii şi devin subiect artistic cu statut de exemplaritate. „Realitatea pentru mine – mărturisea scriitorul – a fost numai un pretext pentru a-mi putea crea o altă lume, nouă, cu legile ei, cu întâmplările ei. Un personaj al meu, chiar cel mai neînsemnat, are trăsături din cine ştie câte personaje văzute sau observate de mine, plus altele, pe care a trebuit să i le adaug pentru a motiva anume gesturi sau fapte ale sale.” Asemenea persoane reale au fost tânărul Ion Pop al Glanetaşului din satul Prislop ori Rodovica, fata înşelată care s-a sinucis în acelaşi sat de lângă Năsăud (devenită eroină a unei nuvele nepublicate, Ruşinea). Romanul îşi trage originea şi dintr-o scenă „văzută cu trei decenii înainte: e imaginea unui ţăran care, îmbrăcat în haine de sărbătoare, crezându-se singur pe câmpul din marginea satului, s-a aplecat şi a sărutat pământul […] ca pe o ibovnică.” Aceste episoade reale s-au cristalizat într-o viziune artistică de mare forţă în clipa în care scriitorul a înţeles că „problema pământului este însăşi problema vieţii româneşti“ şi că eroul său trebuie „să înfăţişeze şi să simbolizeze pasiunea organică a ţăranului român pentru pământul pe care s-a născut, pe care trăieşte şi moare…” (Mărturisiri). Renunţând la o primă variantă – intitulată Zestrea – , Rebreanu creează o capodoperă: Ion, în care tema foamei ancestrale de pământ a ţăranului român se dezvoltă într-o monografie a satului transilvănean de la începutul secolului al XX-lea, împletită cu tema vieţii şi a morţii, a iubirii şi a căsătoriei, cu tema naţională şi cu cea a intelectualului. Compoziţia urmează legile arhitectonicii clasice, bazate pe principiul simetriei şi al circularităţii, pe cronologie în derularea unui timp tragic. Cele două părţi (cu un număr relativ egal de capitole: 6 / 7) au titluri simbolice: Glasul pământului, Glasul iubirii. Metafora „glasului” este o dominantă în operele lui Rebreanu (o nuvelă din 1908 e intitulată Glasul inimii). Este o voce venind din adâncimi insondabile ale arhetipului, voce care modelează comportamentul şi opţiunile personajelor. Titlurile capitolelor sunt şi ele simbolic-rezumative: Zvârcolirea, Iubirea, Nunta, Copilul, 166 Sărutarea, Blestemul („Un capitol trebuie să fie o grupare firească, rotundă, ca un act într-o piesă de teatru.[…] De aici a rezultat împărţirea fiecărui capitol în mici diviziuni care cuprind câte o scenă…Toate acestea apoi au trebuit înnodate în anume fel, ca să se poată întoarce în cuprinsul acţiunilor principale, care şi ele, la sfârşit, trebuiau să se unească, să se rotunjească, să ofere imaginea unei lumi unde începutul se confundă cu sfârşitul” – L. Rebreanu, Jurnal). În chip simptomatic, primul capitol se numeşte Începutul (titlul iniţial: Veselie), iar ultimul, Sfârşitul, sugerând ideea de incipit şi final, dar şi imaginea de „corp sferoid” a „unei lumi unde începutul se confundă cu sfârşitul”. Între cele două capitole, se închide un destin tragic, cel al eroului care dă şi titlul romanului. Ciclul existenţial închis este sugerat şi prin metafora drumului („drumul … se pierde în şoseaua cea mare şi fără început”), cu care începe şi se încheie romanul. Această metaforă este dublu semnificată: ca drum al vieţii şi al morţii şi ca simbol al intrării şi ieşirii în / din universul ficţiunii artistice: „Cititorul care s-a dus în satul Pripas […] se întoarce la sfârşit pe acelaşi drum înapoi, până ce iese din lumea ficţiunii şi reintră în lumea lui reală.” (L. Rebreanu). Imaginea drumului care duce dinspre Armadia spre Pripas, panorama satului toropit în amiaza zilei de vară şi prim-planul celor două case (a familiei Herdelea şi a Glanetaşilor), apoi al cârciumii şi al locului unde tot satul e adunat la horă sunt văzute cinematografic. Descrierea (având şi funcţie de caracterizare a personajelor), ca şi relatarea întâmplărilor, se realizează din perspectiva naratorului obiectiv omniscient: „Rebreanu este neîndoielnic un artist obiectiv. Romancierul vrea să creeze impresia că e un observator, atât şi nimic mai mult. Un observator omniscient desigur, dar lipsit de voce proprie.” (N. Manolescu, Arca lui Noe, vol. I, Doricul). Obiectivarea instanţei narative este un element de modernitate în romanul românesc interbelic, alături de tehnici narative moderne, precum cea a contrapunctului (capitole dispuse antinomic, alternarea celor două fire epice: destinul lui Ion / destinul lui Titu Herdelea; existenţa ţărănimii / existenţa intelectualităţii satului) ori a simetriilor narative inverse (dilema matrimonială a lui Ion / dilema Laurei Herdelea; someşana jucată cu Ana la început / acelaşi joc cu Florica la nuntă; sinuciderea lui Avrum / sinuciderea Anei; moartea bătrânului Moarcăş / moartea lui Petrişor etc.) sau de prezenţa registrelor stilistice diferite (stilul cenuşiu, cu vocabularul frust al ţăranului, în alternanţă cu stilul cărturăresc, de rezonanţă sentenţios-retorică, lirică ori jurnalistică definind limbajul intelectualului). Structura interioară a romanului ordonează eposul pe trei planuri care se cuprind unul în celălalt, după o tehnică a cercurilor concentrice. Planul destinului individual urmăreşte drama lui Ion, ca şi drumul descoperirii unei identităţi străbătut de Titu Herdelea. Acest plan concentrează structurile epice fundamentale ale romanului. Planul destinului familial are în centru familia învăţătorului Herdelea. Dacă primul plan dezbate mai ales o problematică social-economică şi psihologică, acest al doilea plan are drept linii de forţă problematica naţională şi morală. Cel mai cuprinzător plan, care conferă valoare de frescă romanului este cel monografic – planul destinului colectivităţii. „Obiectul de studiu al lui «Ion» este viaţa socială a Ardealului care, deşi închisă în celula unui sat este zugrăvită în întreaga stratificaţie”, afirma Eugen Lovinescu. Această stratificare e surprinsă chiar din scena antologică a 167 horei, care adună într-o imagine de ansamblu pe „sărăntocii” şi „bocotanii” din Pripas, alături de intelectualii satului. Lumea satului românesc din Transilvania începutului de veac XX este surprinsă într-o dublă perspectivă: cea a existenţei sociale şi naţionale în Ardealul înstrăinat (satul – spaţiu al unor mari energii modelatoare, existenţa comunităţii puternic determinate social şi economic; rezistenţa spirituală a românilor: apărarea limbii şi a dreptului de a vorbi româneşte în şcoală şi în biserică, efortul de a înălţa o biserică nouă în sat, aşadar de a păstra nealterată credinţa strămoşească, abordarea însemnelor naţionale, intonarea marşului Deşteaptă-te române) şi cea a existenţei atemporale a universului rustic surprins într-un tipar de cultură străveche, în ipostaze cotidiene şi festive. Monografia satului transilvănean se cristalizează din imagini cu valoare etnografică, inserate firesc în ţesătura romanului: descrierea horei (jocul Someşana din ţinutul Năsăudului), a slujbei religioase duminicale, a ritualurilor legate de căsătorie („Nunta" – jocul miresei, jucat aici de prima druşcă, Florica), de botez (botezul lui Petrişor), de înmormântare, ori surprinderea unor rituri arhaice ale fecundităţii (sărbători prilejuite de strânsul recoltei), ceremonialul sfinţirii noului lăcaş al bisericii. Acestora li se adaugă imagini definitorii despre funcţionarea unor instituţii (şcoala, biserica, tribunalul, administraţia oficială) sau imagini din viaţa cotidiană privind existenţa ţăranilor şi a intelectualilor satului. Spaţiul paradigmatic al acestei lumi este satul Pripas (model real poate fi Prislopul, atât de familiar scriitorului), construit ca un cronotop arhetipal, funcţionând ca un spaţiu închis, cu un tipar de existenţă şi de gândire statornicit prin tradiţii arhaice. Imaginea satului de pe Valea Someşului se conturează printr-o tehnică cinematografică, dintr-o dublă perspectivă: a naratorului şi a protagonistului care contemplă întregul ţinut din marginea delniţelor pe care le coseşte. Numele simbolic al satului „pitit într-o scrântitură de dealuri” defineşte o condiţie ontologică, figurată şi prin simbolistica drumului (şoseaua dintre Jidoviţa şi Armadia – din care se desprinde drumul spre Pripas, Uliţa Mare – din care se desprinde Uliţa din dos): cea a fiinţei prin care se împlineşte un „dat”, a omului „de pripas”, legat vremelnic de un loc şi de un rost. În altă ordine a semnificaţiei, toponimicul poate sugera blestemul vieţii trăite în pripă, sfârşite brutal, la netimp (prin sinuciderea Anei, prin moartea copilului, prin crimă). Timpul în care fiinţează această lume străjuită de crucea „strâmbă” pe care e răstignit un „Hristos de tinichea ruginită” e o durată bivalentă. Prezentul etern este durata în care fiinţează satul ca matrice existenţială, în vreme ce timpul fragmentar defineşte condiţia omului: „Satul a rămas înapoi acelaşi, parcă nimic nu s-ar fi schimbat. Câţiva oameni s-au stins, alţii le-au luat locul. Peste zvârcolirile vieţii, vremea vine nepăsătoare, ştergând toate urmele. Suferinţele, patimile, năzuinţele, mari sau mici, se pierd într-o taină dureros de necuprinsă, […] … roţile trăsurii uruie mereu, monoton, monoton ca însuşi mersul vremii.” Ideea de timp dual se cristalizează şi în opoziţiile: timp al muncii / timp al sărbătorii (acţiunea începe şi sfârşeşte în zi de duminică), durată subiectivă / durată obiectivă, istorică (început de veac XX). Sistemul de valori (morale, religioase, culturale) şi opţiunile existenţiale ale comunităţii rurale sunt reliefate prin personajele principale şi prin cele două fire epice care îi au drept protagonişti pe Ion şi pe Titu Herdelea. 168 Subiectul se alcătuieşte, aşadar, secvenţial, urmărind aceste două fire epice printr-o tehnică modernă a contrapunctului. Principalul demers epic îl are în centru pe Ion Pop al Glanetaşului. Conflictele care dinamizează planul destinului individual sunt de ordin psihologic, moral, social-economic. „În centrul romanului se află patima lui Ion, ca formă a instinctului de posesiune. Ion este victima măreaţă a fatalităţii biologice.” (N. Manolescu). Eroul e torturat de o dilemă psihologică şi morală, chemarea pământului nefiind singura din sufletul lui, unde se înfruntă forţa demonică a posesiunii pământului cu vocea angelică a iubirii, care se preschimbă în patimă devastatoare. Scena horei din bătătura văduvei lui Maxim Oprea evidenţiază această dilemă şi o primă opţiune a eroului: ezitând între Florica şi Ana, Ion o va chema la joc pe cea din urmă. Din confruntarea dramatică între cele două „glasuri” lăuntrice, pe care nu le poate urma decât succesiv, Ion va ieşi înfrânt, fiindcă setea de a stăpâni delniţele lui Vasile Baciu, declanşată cu forţa instinctelor obscure, atavice, pârjoleşte omenia din sufletul său. Traseul existenţial al protagonistului este reliefat prin câteva scene-cheie care surprind devenirea eroului. Prima secvenţă în care apare Ion, cea a horei, este marcată de înfruntarea cu Vasile Baciu, care îl numeşte „sărăntoc” şi „tâlhar”. În acelaşi cadru, se reliefează rivalitatea dintre Ion şi George Bulbuc, care se va manifesta acut în scena încăierării la cârciumă şi apoi în partea a doua a romanului. Eroul principal este prins şi în reţeaua altor conflicte, ceea ce sporeşte îndârjirea flăcăului: conflictul cu Simion Lungu, căruia i-a micşorat bucata de pământ (conflict tranşat la judecătoria din Armadia şi încheiat cu ispăşirea sentinţei în închisoare), conflictul cu preotul Belciug, care îl „probozeşte” în biserică (conflict în care va fi implicat şi învăţătorul Herdelea). Alte episoade cu semnificaţii majore sunt construite după principiul simetriilor inverse. Asemenea capitole dispuse antinomic sunt cele care îl pun pe Ion în faţa celor două femei din viaţa sa, Ana şi Florica, sau în faţa pământului (cap. II, Zvârcolirea; cap. IX, Sărutarea). Printr-o adevărată magie a viziunii artistice totalizatoare şi a logicii interne a operei, se produce o contaminare a planului naturii cu planul uman, sub zodia Erosului, a patimii devoratoare şi a instinctului posesiunii. Astfel, materia telurică, văzută mai întâi ca un „stăpân falnic şi neîndurător”, ca un uriaş în faţa căruia omul e un vierme, ori o frunză (uriaş biruit însă prin truda braţelor ce „biruie brazda”), pare a se metamorfoza în prezenţă feminină. Scena sărutării pământului (ca şi scena jocului cu Florica, la nuntă) este pusă sub semnul trăirii pătimaşe şi al fatalităţii tragice. În antiteză cu intensitatea devoratoare a emoţiilor resimţite în aceste momente, în relaţia cu Ana şi cu fiul său, Petrişor, Ion manifestă o indiferenţă rea, plină de egoism, o cruzime care reliefează natura instinctuală primară, violentă a sinelui de adâncime. Această atitudine reliefează erodarea gravă a valorilor morale şi a omeniei din sufletul lui Ion, care va plăti cu viaţa încălcarea legii morale. Rezolvarea în acest fel a conflictelor în ţesătura cărora este prins eroul este motivată de o logică a evoluţiei personajului, nu de intenţia moralizatoare manifestă în scrierile cu caracter eticist ale prozatorilor transilvăneni (a lui Slavici, de exemplu). 169 Cel de-al doilea fir epic urmăreşte procesul maturizării lui Titu Herdelea, tânărul poet aflat în căutarea unei identităţi artistice şi sociale. Viaţa boemă a fiului de învăţător este marcată de experienţa creaţiei şi de aventura erotică (idila cu Roza Lang), care însă nu-l ajută să depăşească criza de identitate şi criza de valori cu care se confruntă. Rezolvarea acestor crize se iveşte doar atunci când Titu îşi asumă existenţa pe cont propriu, ieşind din orizontul vieţii închise în matricea protectoare a familiei şi „în celula unui sat”. Devenit secretar al primăriei dintr-un sat de lângă Cluj, el descoperă cât de acut se pune, în acest spaţiu, problema apărării fiinţei naţionale. Confruntarea cu această lume necunoscută şi participarea sa la congresul ASTREI din Sibiu vor aduce revelaţia unui sens existenţial: ideea naţională. Implicarea lui ca militant activ în problema drepturilor naţionale ale românilor din Transilvania aflată sub stăpânire austro-ungară generează o decizie care îi va schimba radical existenţa – trecerea munţilor în România Mare. Prin această opţiune (care a fost şi a scriitorului însuşi: L. Rebreanu a trecut munţii în 1909), se reliefează refuzul tânărului intelectual de a accepta un statut social care duce la compromisul moral. Un asemenea compromis e nevoit să facă tatăl lui, care, pentru a nu-şi pierde slujba (unica sursă de subzistenţă a familiei), nu-l votează pe Grofşoru, candidatul român pentru Parlament, ci pe deputatul maghiar. Spre deosebire de Zaharia Herdelea, preotul Belciug nu depinde de autorităţile străine, aşa încât are libertatea de a vota cum îl îndeamnă conştiinţa. Conflictul existent deja între cei doi reprezentanţi ai intelectualităţii rurale se amplifică astfel, dar va fi rezolvat în final sub semnul toleranţei şi al conştiinţei apartenenţei la acelaşi neam. Scena finală, a sfinţirii noului locaş al bisericii (în raport de simetrie inversă cu secvenţa horei duminicale), reuneşte personajele într-un spaţiu simbolic al sacrului, într-un ceremonial al celebrării lui Dumnezeu şi a vieţii care merge înainte, chiar dacă „câţiva oameni s-au stins, iar alţii le-au luat locul.” Arta narativă reliefează neobişnuita putere a scriitorului de a crea iluzia vieţii reale. Epicul dens se construieşte din episoade numeroase (prin tehnica înlănţuirii sau a alternanţei), ceea ce îi conferă amplitudine epopeică (Ion – „o epopee a ţăranului român”). Principala instanţă narativă este cea auctorială, caracterizată prin obiectivitate. Pauzele descriptive au menirea de a surprinde scene din viaţa comunităţii ori a familiei, de a situa acţiunea într-un spaţiu construit pe modelul celui real, de a fixa portrete memorabile sau de a sonda psihologii. Liniile de forţă ale caracterelor se precizează însă nu numai din perspectiva naratorului omniscient. În construirea lumii interioare a personajelor, observaţia auctorială alternează frecvent cu introspecţia, cu autoscopia. Instanţele narative se multiplică (element de modernitate), relieful personajelor de prim-plan cristalizându-se din mai multe perspective, adesea divergente. Arta construirii personajelor este marcată de tehnici specifice realismului obiectiv, ceea ce constituie un element de modernitate în proza românească. În universul satului tradiţional, loc de afirmare a unor mari energii, eroii sunt puternic determinaţi social şi psihologic. Tiparul caracteriologic în care sunt modelaţi este unul dual, generat de valorile tradiţionale ale lumii ţărăneşti, dar şi de circumstanţele unei realităţi social-istorice imediate. În centrul romanului („roman al unui destin individual”) stă figura lui Ion, monumental şi simbolic prin tragismul său. Este un personaj realist, tipologic 170 (încărcătura semantică a prenumelui: „Toţi flăcăii din sat sunt varietăţi de Ion” – G. Călinescu), natură complexă, dilematică, care se consumă între iubire şi patima pentru pământ. Sub aparenţa simplităţii („Sufletul său este în realitate unitar: simplu, frust şi masiv, el pare crescut din pământul iubit cu frenezie.” – E. Lovinescu) şi a linearităţii procesului de alunecare în afara valorilor morale, Ion are o structură interioară complicată, cu trăiri contradictorii (complexitatea este o emblemă a personajului realist). Aceasta pare modelată de obscure complexe de inferioritate, de sentimentul frustrării, de resentimente faţă de tatăl care a risipit zestrea Zenobiei şi faţă de toţi „bocotanii” care îl dispreţuiesc pentru sărăcia sa. Construit monumental, într-o dimensiune tragică („figură simbolică mai mare ca natura” – E. Lovinescu), personajul lui Rebreanu este văzut ca arhetip. Pentru el, pământul e o stihie primordială “la fel de viu ca şi omul” (N. Manolescu), cu care se înfrăţeşte într-un fel de nuntire mistică. Setea lui de a fi stăpânul pământului căruia i se închină ca unei divinităţi e mai mult decât comandament social „în vremurile acelea materialiste” (Laura Herdelea), e mai mult decât raţiune economică, devenind raţiune de a fi, temei al condiţiei şi demnităţii umane a ţăranului, om legat de pământ prin Eros şi prin Thanatos. Această patimă capătă în cazul lui forţa instinctului vital în stare să concureze cu dragostea. „Ion e expresia instinctului de stăpânire a pământului, în slujba căruia pune o inteligenţă ascuţită, o viclenie procedurală şi mai ales o voinţă imensă” – afirma E. Lovinescu. În viziunea lui G. Călinescu, Ion apare însă ca o brută, căci „viclenia instinctuală, caracteristică oricărei fiinţe reduse i-a determinat acţiunile”. O asemenea percepţie diferită a eroului nu poate fi generată decât de complexitatea unui personaj care se sustrage interpretării univoce. Cred că a-l reduce pe Ion la statutul de „brută” înseamnă a simplifica neîngăduit de mult o structură sufletească definită prin trăiri dilematice, prin zbuciumul fiinţei care aspiră spre demnitate şi iubire într-o lume care judecă omul după mărimea delniţelor pe care le stăpâneşte. Prin monolog interior, se dezvăluie complexitatea trăirilor lui Ion, structura sa intimă, meandrele impulsurilor care îl stăpânesc în situaţii dilematice. Asemenea situaţii sunt înfruntarea cu Vasile Baciu, care îl numise „sărăntoc”, „fleandură” şi „tâlhar”, bătaia cu George Bulbuc, conflictul cu Simion Lungu, dojana preotului la slujba de duminică. Această ultimă situaţie umilitoare declanşează revolta în sufletul flăcăului: „Dojana preotului îl şfichiuia ca un bici de foc. Numai ticăloşii sunt astfel loviţi în faţa lumii întregi. Dar el de ce e ticălos? Pentru că nu se lăsa călcat în picioare, pentru că vrea să fie în rândul oamenilor? Îi ardeau obrajii şi tot sufletul de ruşine şi de necaz.” Observaţia realizată din perspectiva naratorului omniscient se împleteşte cu interogaţia interioară (stil indirect şi indirect liber), într-o notaţie care asociază senzaţia fiziologică şi trăirea afectivă. Flăcăul chipeş, isteţ („a fost cel mai iubit elev al învăţătorului Herdelea … că băiatul era silitor şi cuminte” dar „îi era mai drag să fie veşnic însoţit cu pământul”), iute, harnic („Munca îi era dragă, oricât ar fi fost de aspră, ca o râvnă ispititoare”), dar sărac („toată fiinţa lui ardea de dorul de a avea pământ mult, cât mai mult… Iubirea pământului l-a stăpânit de mic copil. Veşnic a pizmuit pe cei bogaţi şi veşnic s-a înarmat într-o hotărâre pătimaşă: trebuie să aibă pământ mult, trebuie! De pe atunci pământul i-a fost mai drag ca o mamă …") va reacţiona de fiecare dată potrivit firii sale impulsive, cu violenţă. Când înţelege că o confruntare fizică nu e soluţia dramei sale, el va apela la disimulare. 171 Cu luciditate şi viclenie, îşi alcătuieşte cu grijă planul ademenirii Anei. Deşi acest plan izbândeşte („Sufletul îi era pătruns de fericire. Parcă nu mai râvnea nimic, şi nici nu mai era nimic în lume afară de fericirea lui. Pământul se înclina în faţa lui, tot pământul… Şi tot pământul era al lui, numai al lui acum”), eroul nu-şi află fericirea. Relaţia sa cu Ana şi cu Petrişor, copilul ce i se naşte după nuntă, oglindeşte modificarea gravă a valorilor morale şi a omeniei din sufletul lui Ion. Deşi e vinovat moral pentru sinuciderea Anei, el nu are remuşcări, cum nu are nici când îi moare copilul, în care văzuse mai ales o garanţie a păstrării pământurilor lui Vasile Baciu. Conflictul cu George Bulbuc este disimulat după moartea Anei sub aparenţa prieteniei. Oloaga Savista îi dezvăluie însă lui George legătura dintre Glanetaşu şi Florica, iar Ion va fi sancţionat pentru încălcarea normelor comunităţii. El sfârşeşte devorat de glasul pământului şi de glasul iubirii. Cele două ipostaze ale eroului, care îl definesc esenţial, se unifică astfel în finalul romanului. Dominat de instincte puternice, aflat sub semnul fatalităţii, Ion va deveni victimă a naturii sale excesive, a instinctelor sale viguroase şi neclintite: „Ion este un posedat al pământului. Demonul care a pus stăpânire pe el este tocmai acela al posesiunii.” – Nicolae Balotă). Procedeele de caracterizare de factură balzaciană, realizate din perspectiva naratorului omniscient (portret fizic, alunecând spre trăsătura de caracter, detaliul semnificativ, faptele şi modelul comportamental, cuvintele, limbajul şi gândurile, ca şi descrierea vestimentaţiei, a mediului, a relaţiilor cu ceilalţi eroi ai cărţii, cu pământul etc.), sunt întregite de procedee moderne ca introspecţia, monologul interior, relativizarea perspectivelor asupra personajului (văzut şi definit de către mai multe instanţe narative: învăţătorul, preotul, Ana şi Vasile Baciu, George, comunitatea sătească – el este „fruntea flăcăilor din Pripas” etc.). Un rol special în caracterizare îl are limbajul personajului, dublu marcat: de impulsurile interioare de adâncime ale fiinţei (de pildă, exclamaţia „– Cât pământ, Doamne!…” exprimă umilinţa înfricoşată în faţa „uriaşului” şi „foamea” ancestrală de pământ, venită din străfundurile fiinţei) şi de circumstanţele social-istorice în care fiinţează lumea ţărănească. Limbajul ţăranilor din Pripas, frust, dur, „bolovănos” se reflectă şi în stilul anticalofil pe care îl adoptă „vocea” naratorului, mereu în acord cu „obiectul” observat. Când acesta este intelectual, registrul stilistic se modifică. Vorbirea lui Titu, de pildă, este marcată de referinţa culturală, de neologisme, de retorica discursului reflexiv şi aforistic. Adecvată mereu „feliei de viaţă” surprinse, scriitura lui Rebreanu, stilul său „cenuşiu” – de mare modernitate în epocă – se situează în ruptură cu proza sămănătorist-poporanistă, în care idealizarea universului şi a existenţei rustice se oglindea şi în planul expresiei. Întemeind şi la nivelul limbajului artistic o lume cu legităţi proprii, Rebreanu creează un univers romanesc „după chipul şi asemănarea” realului, atât de asemănător şi totuşi diferit, esenţializat simbolic, suficient sieşi, închis, „mai mare ca natura”. Parafrazându-l pe Tudor Vianu (care afirma: „ceea ce vorbea mai puternic în Ion era curajul de a coborî, fără iluzii şi fără prejudecăţi, în jocul motivelor sufleteşti”), se poate spune că Liviu Rebreanu a avut curajul să coboare în adevărul lumii ţărăneşti şi să o înfăţişeze fără iluzii şi fără prejudecăţi, în acorduri de epopee tragică. 172 ROMANUL SUBIECTIV ■ Ultima noapte de dragoste, prima noapte de război ● (1930) aparţine literaturii autenticităţii: „timpul este subiectiv, iar romanul înseamnă experienţă interioară”; scrisul e văzut ca experienţă de cunoaştere a sinelui şi a lumii. ■ Un roman care se înscrie în estetica modernismului (romanul ionic – o nouă formulă epică, homodiegetică; narator autodiegetic, viziune / focalizare internă, după modelul impus de Proust). - roman realist psihologic, de analiză a vieţii interioare (sumă a unor „dosare de existenţă”, structurate pe „o idee sau pe o pasiune”); - romanul unei duble experienţe ontice şi cognitive (iubirea şi războiul). ■ Raportul dintre universul romanesc şi realitatea trăită este evidenţiat în Teze şi antiteze: „Din mine însumi eu nu pot ieşi. Orice aş face, eu nu pot descrie decât propriile mele senzaţii, propriile mele imagini. Eu nu pot vorbi onest decât la persoana întâi”; memorialul de campanie al sublocotenentului Camil Petrescu, voluntar pe frontul Primului Război Mondial e „împrumutat cu amănunte cu tot eroului"; ■ Geneza: „dosare de existenţă” ale personajelor, cronica vieţii mondene „Ceaiul de la ora cinci”, experienţe lirice („Ciclul morţii”, „Un luminiş pentru Kicsikem”) şi epice („Cei care plătesc cu viaţa”); ■ Titlul dezvăluie compoziţia bipolară; surprinde cele două experienţe existenţiale şi cognitive ale lui Ştefan Gheorghidiu devenite teme ale cărţii (iubirea, războiul); simbolul nopţii figurează incertitudinea care-l devorează lăuntric, iraţionalul şi întunericul firii umane cu care se confruntă; cele două adjective aşezate într-o ordine semnificativă (ultima, întâia) sugerează disponibilitatea eroului de a depăşi drama iubirii înşelate şi de a intra în mereu alte orizonturi ale cunoaşterii; - titluri anterioare: Jurnalul căpitanului Andreescu; Proces-verbal de dragoste şi de război ; ■ Tema inadaptării intelectualului la o lume vorace a imposturii şi a mediocrităţii se cristalize-ază prin tema iubirii şi cea a războiului, prin tema cunoaşterii şi cea a condiţiei umane; ■ Compoziţional, romanul se alcătuieşte ca o confesiune la persoana I, urmărind fluxul conştiinţei: - Cartea întâia: şase capitole, Cartea a doua: şapte capitole (ultimul are valoare de epilog); - titluri rezumative sau metaforice (La Piatra Craiului în munte, Diagonalele unui testament, etc.); - formula narativă a romanului în roman (romanul iubirii este inserat în romanul războiului); - principiul compoziţional este cel al memoriei involuntare (declanşate nu de o senzaţie, ca la Proust, ci de o dezbatere şi un conflict de idei – discuţia polemică despre iubire de la popotă); - tehnici narative: tehnica analitică, inserţia, alternanţa, tehnica decupajului, a contrapunctului; - incipitul cu intrări multiple (descriptiv, de orientare – situând într-un cronotop real: „În primăvara anului 1916…la fortificarea văii Prahovei, între Buşteni şi Predeal”); de tipul „punerii în abis” – instituind modelul naraţiunii autodiegetice şi „spaţiul” simbolic al conştiinţei, al lucidităţii, dar şi al distanţării critice de realitate: - finalul deschis îngăduie adăugarea unui epilog târziu, în notele de subsol din „Patul lui Procust” în care se vorbeşte despre dezertarea, prinderea şi condamnarea lui Gheorghidiu. 173 ■ Structura modernă, „stratificată”: două planuri narative şi un plan eseistic, izolat în note de subsol : planul conştiinţei eroului-narator, dezvăluind o durată interioară, configurat pe două niveluri: - nivelul evenimenţial, la care se actualizează episoade ale „poveştii” de iubire („strat” narativ); - nivelul analitic, însumând judecăţi de valoare, reflecţii, speculaţii, asocieri mentale ale eroului; planul realităţii obiective, organizat pe aceleaşi niveluri (structură supraetajată, modernă); - „strat” narativ, centrat pe experienţa războiului (evenimente din campania militară din Transilvania); - „strat” analitic, în care se construieşte o viziune demitizantă asupra primului război mondial;  notele infrapaginale adaugă un plan auctorial care sporeşte impresia de autenticitate. - Raportul dintre cele două planuri este conflictual (antitetic) Pendularea personajului-narator între cele două planuri generează modernitatea acestei structuri contrapunctice. ■ Subiectul este mai degrabă un pretext, romanul reconstituind experienţa cunoaşterii prin iubire [monografia unui sentiment – gelozia] şi experienţa confruntării cu moartea -episoade ale vieţii de front [„decupaje”]; ■ Conflictele: - conflictul psihologic şi cel cognitiv conduc la o criză de valori: iubirea pierde rangul de valoare absolută (monoideism), înlocuită de revelaţii ca prietenia bărbătească, solidaritatea şi responsabilitatea; - conflict exterior de ordin moral (cu societatea, cu familia, cu Ela); ■ Registrele stilistice diverse, de la cel conceptualizat, eseistic, cu referinţe culturale, la cel colocvial; – Variaţie stilistică: de la „gradul zero” al scriiturii (stil anticalofil, specific „jurnalului de campanie), la reflecţia analitică în limbaje specializate, la amintire, descripţie ori la naraţiune, toate formulate în discurs calofil, elaborat. Romanul subiectiv. Ultima noapte de dragoste, întâia noapte de război de Camil Petrescu În spaţiul literaturii noastre interbelice, Camil Petrescu (poet, romancier, dramaturg, eseist, publicist) este o prezenţă emblematică, reuşind o rapidă sincronizare cu tendinţele prozei europene moderniste. El exemplifică natura artistului lucid pentru care actul creaţiei este o aventură ontologică şi gnoseologică. Dacă în evoluţia romanului românesc, „momentul Rebreanu” a însemnat consolidarea prozei obiective de observaţie socială în structuri epice monumentale, Camil Petrescu situează construcţia romanescă în registrul analizei stărilor de conştiinţă şi a proceselor sufleteşti complexe. El consideră că actul de creaţie este un act de cunoaştere, nu de invenţie, şi că realitatea artistică trebuie să stea sub semnul autenticităţii, al experienţei unice şi irepetabile a eului trăitor: „Să nu descriu decât ceea ce văd, ceea ce aud, ceea ce înregistrează simţurile mele, ceea ce gândesc eu. Aceasta-i singura realitate pe care o pot povesti. Dar aceasta-i realitatea conştiinţei 174 mele, conţinutul meu psihologic… Din mine însumi eu nu pot ieşi… Orice aş face, eu nu pot descrie decât propriile mele senzaţii, propriile mele imagini. Eu nu pot vorbi onest decât la persoana întâi.” Convins că „Filosofia, ştiinţa şi arta formează coordonatele spiritualităţii moderne”, scriitorul îşi construieşte universul epic pe structuri şi concepte din filosofia lui Henri Bergson (durata interioară, intuiţionismul), a lui Edmund Husserl (fenomenologia, primatul conştiinţei asupra existenţei), ca şi pe formule narative din proza lui Marcel Proust (naraţiune homodiegetică, principiul memoriei involuntare, personajul indeterminat etc.). Situarea scriitorului în mijlocul lumii evocate, în ipostaza de eu narator, generează un nou tip de discurs narativ, cel specific romanului subiectiv. Evenimentele şi personajele nu apar decât în măsura în care naratorul homodiegetic ia cunoştinţă de ele sau şi le aminteşte, iar cititorii le descoperă în acelaşi timp cu el, adesea fragmentar, incomplet, sau în ipostaze care vor fi ulterior contrazise. Romanul apare sub o nouă formulă epică, neavând propriu-zis un subiect, urmărind fluxul conştiinţei personajului narator: „Devenirea psihică, mişcarea, înlocuiesc în proza modernă staticul. Timpul este subiectiv, iar romanul înseamnă experienţă interioară.” (Camil Petrescu, Noua structură şi opera lui Marcel Proust). Primul roman al lui Camil Petrescu, Ultima noapte de dragoste, întâia noapte de război aparţine literaturii autenticităţii şi ilustrează estetica modernismului (roman citadin, centrat pe problematica intelectualului, împlinind dezideratele formulate în teoria lovinesciană a sincronismului). Este un roman realist psihologic, de analiză a vieţii interioare (sumă a unor „dosare de existenţă”, structurate pe „o idee sau pe o pasiune”), iar ca formulă epică ilustrează romanul subiectiv, „ionic” (model proustian: naraţiune homodiegetică, viziune / focalizare internă). Roman al unei duble experienţe ontice şi cognitive – iubirea şi războiul –, Ultima noapte… îşi are izvoarele în experienţa sublocotenentului Camil Petrescu, voluntar pe frontul Primului Război Mondial, al cărui memorial de campanie este „împrumutat cu amănunte cu tot eroului". Geneza romanului se sprijină şi pe câteva experienţe lirice (Ciclul morţii, Un luminiş pentru Kicsikem) şi epice (Cei care plătesc cu viaţa), ca şi pe câteva articole de cronică a vieţii mondene, publicate la rubrica „Ceaiul de la ora cinci”. Anunţat în presa vremii sub câteva titluri (Jurnalul căpitanului Andreescu; Proces-verbal de dragoste şi de război), romanul e scris şi publicat în 1930. Despre „naşterea” lui pentru care s-a documentat aproape 10 ani, Camil Petrescu mărturiseşte: „A fost o ardere, mistuitoare, în care rândurile se chemau unele pe altele, fără nici un fel de răgaz, sfârşită după luni şi luni de trudă a condeiului, odată cu căderea ultimelor frunze în băltoacele ploilor de toamnă, lăsându-l pe autor bolnav în pat pentru multă vreme." Titlul dezvăluie compoziţia bipolară şi surprinde cele două experienţe existenţiale şi cognitive ale lui Ştefan Gheorghidiu, devenite teme ale cărţii (iubirea şi războiul). Simbolul nopţii figurează incertitudinea care îl devorează lăuntric, iraţionalul şi întunericul firii umane cu care se confruntă. Cele două adjective aşezate într-o ordine semnificativă (ultima, întâia) sugerează disponibilitatea 175 eroului de a depăşi drama iubirii înşelate şi de a intra în mereu alte orizonturi ale cunoaşterii. Tema inadaptării intelectualului la o lume vorace a imposturii şi a mediocrităţii se cristalizează prin mai multe arii tematice: dragostea şi războiul, cunoaşterea şi setea de absolut, tema moştenirii şi cea a existenţei societăţii bucureştene în preajma Primului Război Mondial. Romanul – subiectiv prin perspectiva narativă internă – se prezintă ca o confesiune la persoana I, urmărind fluxul conştiinţei eroului narator, Ştefan Gheorghidiu. Compoziţia este binară: Cartea întâia însumează şase capitole, iar Cartea a doua, şapte, ultimul capitol având valoare de epilog. Titlurile sunt rezumative sau metaforice (I: La Piatra Craiului în munte, Diagonalele unui testament, E tot filosofie, Asta-i rochia albastră, Între oglinzi paralele, Ultima noapte de dragoste; II: Întâia noapte de război, Fata cu obraz verde, la Vulcan, Întâmplări pe apa Oltului, Post înaintat la Cohalm, Ne-a acoperit pământul lui Dumnezeu, „Wer kann Rumänien retten?” [Cine salvează România?], Comunicat apocrif). Formula narativă a romanului în roman (romanul iubirii este inserat în romanul războiului) a generat dispute ale criticilor privind unitatea construcţiei narative. Ideea alăturării artificiale a două romane între coperţile aceleiaşi cărţi este infirmată de prezenţa unui singur eu narator (în a cărui conştiinţă se reflectă atât evenimentele unui timp istoric real, cât şi cele rememorate, ale unei durate interioare) şi de un artificiu compoziţional prin care capitolul I se constituie ca o premisă care motivează în plan artistic ieşirea din timpul obiectiv şi intrarea în timpul psihologic. Principiul compoziţional care organizează construcţia narativă este cel al memoriei involuntare, declanşate nu de o senzaţie, ca la Proust, ci de o dezbatere şi un conflict de idei – discuţia polemică despre iubire de la popota ofiţerilor regimentului XX. Incipitul este modern, cu intrări multiple. Primele enunţuri au funcţie descriptivă, de orientare, situând acţiunea într-un cronotop real: „În primăvara anului 1916, ca sublocotenent proaspăt, întâia dată concentrat, luasem parte, cu un regiment de infanterie din capitală, la fortificarea văii Prahovei, între Buşteni şi Predeal.” Discursul continuă cu modelul „punerii în abis”, instituind modelul naraţiunii autodiegetice şi „spaţiul” simbolic al conştiinţei, al lucidităţii. Finalul deschis (surprinzând despărţirea eroului de „tot trecutul” şi, implicit, un nou început) îngăduie adăugarea unui epilog târziu, în notele de subsol din Patul lui Procust în care se vorbeşte despre dezertarea, prinderea, judecarea şi condamnarea lui Gheorghidiu la ocnă pe viaţă. Structural, romanul se realizează din interferenţa a două planuri narative, care, la rândul lor, sunt „supraetajate”. Planul conştiinţei personajului-narator dezvăluie o realitate interioară care fiinţează în durată subiectivă; în acest plan, alternează palierul narativ (al evenimentelor rememorate din care se reconstituie „anotimpurile” poveştii de iubire) cu cel analitic, în care sunt „radiografiate” stări de conştiinţă, se analizează „patologia” geloziei, se formulează aforistic sau eseistic judecăţi de valoare. Al doilea plan narativ este cel al realităţii obiective, imediate, 176 centrat mai întâi pe existenţa societăţii bucureştene (mediul studenţesc, lumea oamenilor de afaceri, a vieţii politice şi a celei mondene), apoi pe viziunea demitizată a războiului. Realitatea observată este dublată de reflecţii ale eului-conştiinţă, de notarea minuţioasă a reacţiilor interioare. Notele infrapaginale adaugă un plan auctorial care sporeşte impresia de autenticitate. Raportul dintre cele două planuri principale este conflictual, fiindcă tiparul de idealitate pe care se structurează eul-conştiinţă e în antiteză cu realul. Pendularea personajului narator între cele două planuri generează modernitatea acestei structuri contrapunctice. Subiectul este mai degrabă un pretext, romanul reconstituind, în prima sa parte, experienţa cunoaşterii prin iubire, cristalizând treptat, dramatic, „monografia unui sentiment” crezut absolut. Este o poveste de dragoste cu accese dramatice de gelozie, interpolată în povestea, trăită aievea, a campaniei militare din Primul Război Mondial. Tragismul războiului schimbă scara de valori a eroului, aducând, prin noua imagine a sensurilor existenţei, anularea dramei conjugale. Capitolului I (La Piatra Craiului, în munte) i se conferă funcţii estetice multiple: rol descriptiv (prin enunţurile de orientare ce fixează un timp determinat istoric şi un spaţiu real) şi rol persuasiv (se comentează critic şi ironic pregătirile pentru intrarea României în război), rol de situare a eroului-narator în raport cu realitatea şi rol de premisă teoretică motivând artistic epicul (concepţia lui Gheorghidiu despre iubire va fi „demonstrată” prin evocarea „anotimpurilor” iubirii dintre el şi Ela). În conştiinţa chinuită de incertitudini a lui Ştefan Gheorghidiu, discuţia despre iubire de la popotă cheamă la viaţă amintirea, de o înfiorată ori îndurerată emoţie, a poveştii lui de dragoste. Capitolul al II-lea, începe „ex abrupto”, fixând intriga şi punând universul sufletesc al eroului sub zodia suspiciunii şi-a Erosului ca suferinţă devoratoare: „Eram însurat de doi ani şi jumătate cu o colegă de la Universitate şi bănuiam că mă înşală. […] Era o suferinţă de neînchipuit, care se hrănea din propria ei substanţă.” Student la filosofie, Ştefan se căsătorise cu Ela din dragoste, sentiment care aducea în viaţa lor de studenţi săraci unica bogăţie spre care năzuiau. Moştenirea neaşteptată lăsată lui Ştefan de bogatul său unchi, Tache Gheorghidiu, transformă radical viaţa tânărului cuplu. Ela pare a se adapta rapid noului stil de viaţă, caracteristic lumii mondene în care pătrund, în vreme ce Ştefan este atras de noua sa condiţie socială doar în măsura în care îi oferă noi experienţe de cunoaştere. Se implică în afaceri şi în viaţa mondenă, dar descoperă o lume rapace, a milionarilor analfabeţi (Vasilescu Lumânăraru), a politicienilor şi afaceriştilor veroşi (Nae Gheorghidiu), a „distinsei” protipendade pentru care iubirea, onoarea, morala, cultura sunt noţiuni goale de sens, neconvertite în conţinuturi sufleteşti. Dragostea Elei amurgeşte în conformism conjugal, în vreme ce Ştefan este devorat de suspiciune, torturat de gelozie. Eroul refuză abdicarea de la idealul său de iubire absolută, aşa încât despărţirea devine iminentă. Semnificativ este episodul excursiei la Odobeşti, organizat de Anişoara, care are mania excursiilor „în banda". În atmosfera de complicitate ludică şi promiscuitate morală, Ela se comportă ca “o femeie de lume”, cochetând cu Grigoriade, vag avocat şi gazetar mediocru, însă 177 bun dansator „abia cunoscut cu două săptămâni înainte". Fiecare cuvânt ori gest al frumoasei trădătoare ia proporţiile unui cataclism şi, îndelung analizat ca probă a infidelităţii, devine prilej de tortură pentru zbuciumata conştiinţă a lui Ştefan. Acesta refuză însă a coborî în spaţiul instinctual al geloziei: „Nu, n-am fost nici o secundă gelos, deşi am suferit atâta din cauza iubirii.” Momentele de atroce suferinţă provocată de noaptea în care Ela lipseşte de-acasă, de repetatele despărţiri ce aduc sentimentul singurătăţii, al eşecului şi al ratării, alternează cu bucuriile fulgurante ale întâlnirilor de la hipodrom, din restaurante sau magazine, cu „beţia de dureri amare, transformată în bucurii tari” a împăcării. Retrăirea acestor seisme sufleteşti este făcută cu luciditatea celui care sondează sistematic straturile profunde ale conştiinţei, căutând adevărul şi numai adevărul, ridicat la rang de normă morală fundamentală. Adevărata dimensiune a unei iubiri considerate principiu ordonator al existenţei se dovedeşte derizorie în comparaţie cu alte valori, descoperite prin experienţa cognitivă a războiului. Simbolic, „ultima noapte de dragoste” trăită alături de soţia sa la Câmpulung, e urmată de „întâia noapte de război”. Se operează astfel revenirea din durata interioară în timpul obiectiv al războiului, „căderea” în zona unei realităţi în care camarazii întâmplători sunt mai apropiaţi sufleteşte decât cei fără de care viaţa nu putea fi concepută înainte: „Acum oamenii de aici, blestemaţii în uniformă, îmi sunt singurii aproape şi sunt mai aproape de ei decât de mama şi de surorile mele.” Participând la campania din Transilvania în primele rânduri, Gheorghidiu descoperă „prietenia definitivă, ca viaţa şi ca moartea” şi camaraderia bărbătească, descoperă sentimentul responsabilităţii faţă de vieţile oamenilor din plutonul pe care-l conduce şi solidaritatea necondiţionată. Descoperă însă şi solitudinea fiinţei în faţa morţii şi faptul că spaima de moarte reduce omul la starea de sălbăticiune hăituită. Descoperă inconştienţa criminală a politicienilor vinovaţi de starea jalnică a armatei române, incompetenţa comandanţilor, precaritatea pregătirii militare a soldaţilor. Revelaţiile eroului sunt notate minuţios în „jurnalul de campanie”: „Drama războiului nu e numai ameninţarea continuă a morţii, măcelul şi foamea, cât această permanentă verificare sufletească, acest continuu conflict al eului tău, care cunoaşte astfel ceea ce cunoştea într-un anumit fel." Asemenea notaţii iscate din lucidă introspecţie sunt însoţite de episoade narative concise, vorbind despre cucerirea Pietrei Craiului, despre „întâmplări pe apa Oltului”, despre marşul spre Sibiu, bombardamentul de la Săsăuş, bătălia de la Rucăr. Capitolul Ne-a acoperit pământul lui Dumnezeu este o ilustrare excepţională, de înaltă artă a cuvântului, a unei psihologii a groazei şi a panicii, dar şi a puterii omului superior de se ridica deasupra trăirilor instinctuale, ca eu-conştiinţă. Titlul acestui capitol poate fi considerat o metaforă a morţii, asumată ca experienţă colectivă, prin prezenţa pronumelui personal de persoana I plural. Poate fi, de asemenea, semnificant al scindării eului în fiinţa biologică înspăimântată de moarte („pământ”) şi spiritul detaşat, capabil şi în asemenea clipe să se analizeze cu luciditate („Dumnezeu”). Această scindare este susţinută la nivelul discursului prin alternanţa pronumelor – „noi” desemnând condiţia umană, în vreme ce singularul persoanei I numeşte eul-conştiinţă mereu capabil de 178 autoanaliză. Scenele descrise de Camil Petrescu prin apel la metafore-simbol ale morţii („Durabila halucinaţie de foc şi de trăsnete”, „viziunea de infern, cu mormane de cadavre şi cu torente de foc“) fac din paginile acestui capitol „un spectacol straniu, apocaliptic, de un tragic grotesc” (G. Călinescu). Acest „infern pe pământ”, este receptat de Gheorghidiu prin percepţii senzoriale, care sunt aduse apoi în orizontul conştiinţei ca percepţii intelectuale. Alternanţa verbelor la persoana I plural cu cele la singular diferenţiază cele două niveluri ale percepţiei, ca şi când personajul-narator trăieşte această experienţă-limită scindat în două ego-uri: „cădem cu sufletele rupte, în genunchi, apoi alergăm, coborâm speriaţi, împrăştiaţi”; „Nervii plesnesc, pământul şi cerul se despică, sufletul a ieşit din trup, ca să-şi revină imediat, ca să vedem că am scăpat“. „Trăiesc, plângând în mine, gândul că Ahile cel incomparabil şi viteaz era invulnerabil faţă de săgeţi şi săbii, în afară de călcâi. Eu aş vrea să-mi stea ferit de turbarea de fier, măcar craniul”. Spre a ridica la rang de experienţă general-umană această disperată confruntare cu primejdia morţii, naratorul apelează şi la persoana a II-a cu valoare generică: „[…] încleştezi dinţii, cu mâna îndoită deasupra capului, într-o convulsie epileptică şi aştepţi să fii lovit drept în moalele capului...” Aglomerarea senzaţiilor auditive şi notarea reacţiilor fiziologice (concretizate la nivelul discursului prin onomatopee, prin epitete, comparaţii şi metafore: „urechea înnebunită nu le aude vâjâitura nepământească decât aproape”, „şuierăturile groaznice, au ceva de şarpe de fier”, „creierul parcă mi s-a zămuit, nervii s-au rupt ca nişte sfori putrede”) au rolul de a transpune în simboluri concrete percepţiile fiinţei în care primatul conştiinţei e abolit de „voinţa oarbă de a trăi” („Animalic, oamenii se strâng unii în alţii. Nu mai e nimic omenesc în noi”; „Abia mai înţeleg bocetul, ca o litanie, ca un blestem apocaliptic, din adâncul adâncurilor parcă. – Ne-a acoperit pământul lui Dumnezeu”). În notele de subsol, afirmaţia că „ziua aceea (30 septembrie 1916) a fost cea mai groaznică pentru mine” este însoţită de citate ample din Uragane de oţel, în care Eenest Jünger, combatant în Primul Război Mondial, ca şi Camil Petrescu, descrie în aceeaşi termeni demistificatori imaginea unei bătălii. Comentariile auctoriale au funcţia de a „autentifica” ficţiunea artistică, aducând confirmarea ideii că în războiul modern eroismul şi laşitatea, victoria sau înfrângerea sunt noţiuni aleatorii determinate de circumstanţe, că bătăliile moderne se câştigă nu prin numărul mai mare sau prin eroismul combatanţilor, ci prin superioritatea tehnicii militare. Aceste revelaţii le are şi Ştefan Gheorghidiu, care înţelege că războiul e o stare de criză în istoria umanităţii şi o tragedie a individului care se simte depersonalizat, anulat ca eu unic şi irepetabil, întors spre zonele abisale ale instinctului de autoconservare. În aceleaşi circumstanţe-limită i se revelează însă şi măreţia tragică a omului capabil să se ridice deasupra spaimei de moarte prin demnitate şi luciditate, prin solidaritate şi responsabilitate. Cu această nouă cunoaştere a lumii, a vieţii şi a lui însuşi, Ştefan găseşte în sine puterea de a se desprinde din mreaja incertitudinilor iubirii, lăsând în urmă „tot trecutul”. Înapoiat la Bucureşti după zilele de spital, Gheorghidiu citeşte cu indiferenţă biletul anonim în care i se dezvăluie trădarea Elei, dar cel care credea altădată că are drept de viaţă şi de moarte asupra celei preaiubite îi cere acum cu seninătate divorţul: 179 „– Ascultă, fată dragă, ce-ai zice tu dacă ne-am despărţi?". Părăsind fără regrete casa în care a cunoscut fericirea, dar şi suferinţa atroce, Ştefan îi lasă Elei „absolut tot ce e în casă, de la obiecte de preţ, la cărţi... de la lucruri personale, la amintiri. Adică tot trecutul." Prin acest deznodământ, conflictul psihologic (raţiune / pasiune) care conduce iniţial la o criză de valori îşi află rezolvarea: iubirea îşi pierde rangul de valoare absolută de “monodeism”. sfârşind în „oboseală şi indiferenţă”. Cel de-al doilea conflict însă, conflict exterior de ordin moral cu familia, cu societatea, cu lumea, îşi va găsi o târzie rezolvare în hotărârea eroului de a dezerta. Această opţiune consemnată în Patul lui Procust poate fi motivată prin refuzul omului superior de a abdica de la paradigma idealurilor sale care nu au nici un punct de sprijin în realitatea mediocră, pragmatică, refuzul intelectualului orgolios se lăsa redus la starea de animal hăituit în învălmăşeala unui război care nu e al lui şi refuzul ofiţerului care se simte responsabil pentru vieţile oamenilor săi de a deveni complicele comandanţilor incompetenţi şi al politicienilor corupţi care au împins, iresponsabil, ţara în război. Arta narativă camilpetresciană ilustrează structuri moderne ale epicului şi ale discursului analitic. Memoria involuntară se asociază cu principiul substanţialităţii (sunt selectate episoade semnificative care au relevanţă maximă în destinul eroilor). Tehnicile narative sunt şi ele moderne: tehnica analitică, dar şi cea a inserţiei, a alternanţei, a contrapunctului. Registrele stilistice sunt foarte diverse. Reflecţia analitică – materializată în pagini eseistice sau în dezvoltări psihologizante – se asociază descripţiei personalizate ori notaţiilor obiective în registrul narativ. Însemnările din jurnal sunt citate secvenţial, comentate, adnotate, dezvoltate sau infirmate în notaţii din registrul eseului, al comentariul cultural sau psihologic. Stilul anticalofil (kalos = „frumos”, în greceşte), adică refuzul elocinţei, al discursului frumos, serveşte perfect ţelului scriitorului de a exprima exact; stil clar, concis, detaşat, intelectualizat (fără a deveni, însă, stilul „de proces-verbal”, de care vorbea Stendhal, numit de Camil Petrescu „unul dintre cardinalii romanului”). Prin acest prim roman al său, Camil Petrescu impune în proza românească o nouă tipologie umană. Personajele sale fac parte dintre cei care trăiesc în lumea înaltă a ideilor pure („au văzut idei”), sunt intelectuali, inteligenţi şi hipersensibili, însetaţi de ideal, de adevăr şi de trăiri absolute, fiinţând sub zodia lucidităţii: „câtă luciditate atâta conştiinţă, câtă conştiinţă atâta pasiune, câtă pasiune atâta dramă”. Misterul personajelor, indeterminarea lor sunt elemente de modernitate. Ştefan Gheorghidiu – o proiecţie în orizontul ficţiunii a scriitorului însuşi, un alter-ego căruia îi sunt transferate experienţe personale ale autorului – cumulează funcţii narative multiple. El este eul narator şi eul-conştiinţă care ordonează prin experienţe de cunoaştere lumea, este protagonistul romanului care „se povesteşte pe sine” (narator autodiegetic). Personajul principal al romanului este construit prin însumarea mai multor ipostaze care se cristalizează în simultaneitate sau prin alternanţă: Ştefan Gheorgidiu face parte din casta inadaptaţilor superiori, conştienţi de superioritatea 180 lor intelectuală şi morală în raport cu o lume iremediabil mediocră, incultă şi pragmatică. Spirit lucid şi absolutizant, orgolios şi inflexibil, Ştefan aplică tiparul său de idealitate realităţii, iubirii, oamenilor din jurul său. Aceştia nu corespund exigenţelor sale şi rezultă drame ale incompatibilităţii (între el şi Ela, el şi familia sa, el şi societatea mondenă, el şi realitatea tragică a frontului) care se amplifică nemăsurat. Trăind o profundă dramă a cunoaşterii, Gheorgidiu descoperă caracterul relativ al sentimentelor umane. Având orgoliul unui Pygmalion care o creează pe Galateea după modelul său de perfecţiune („Fată dragă, destinul tău este şi va fi schimbat prin mine”), Ştefan aspirase la o simbioză sentimentală, văzând în iubire un sentiment unic, irepetabil: „Simţeam că femeia această era a mea în exemplar unic, aşa ca eul meu, ca mama mea, că ne întâlnisem de la începutul lumii, peste toate devenirile amândoi şi vrem să pierim la fel amândoi.” Făurit din sete de ideal şi din luciditate febrilă, personajul trăieşte profund o dramă a incertitudinii şi o dramă a incomunicării. Liniile de forţă ale caracterului său nu se intersectează nicio clipă cu mişcătoarea oglindă a unei lumi gregare şi pragmatice, imorale şi iremediabil mediocre. Tentativele de a recompune lumea, ca spaţiu al iubirii care dă sens şi coerenţă haosului de instincte umane eşuează iarăşi şi iarăşi. Consumându-se la mari adâncimi, drama lui este neputinţa de a impune lumii veşnic imperfecte paradigma valorilor absolute în care crede. Neputincios, asistă la transformarea celei preaiubite într-o femeie avidă de bani, de lux şi de distracţii: „Vedeam cum femeia mea se înstrăina zi de zi, în toate preocupările şi admiraţiile ei, de mine.” Suflet hipersensibil, Gheorgidiu suferă din cauza schimbării Elei, oscilând dramatic între speranţă, tandreţe, disperare, dispreţ şi ură. Suferinţa personajului provine din faptul că el este un inadaptat pe plan social şi sentimental, din faptul că se raportează mereu la o ierarhie spirituală şi nu la una socială, bazată pe avere şi bani, ca oamenii din jurul său. Alături de drama intimă, Gheorghidiu mai suferă şi drama omului superior, dominat pe plan social de indivizi inferiori. Exigenţele personajului sunt absolute, pentru că, în fond, viaţa este alcătuită dintr-o sumă de mici compromisuri, care o fac acceptabilă. De fapt, personajul trece prin două procese opuse: unul de mistificare – mai exact de automistificare – şi unul de demistificare. Drama eroului se consumă pe fundalul unui societăţi mediocre, dominate de instinctul de proprietate şi de dorinţa de parvenire. Bătrânul avar Tache Gheorghidiu şi fratele său, Nae, politicianul intrat în afaceri, milionarul analfabet Vasilescu Lumânaru şi mondenul Grigoriade sunt adevărate fiare citadine ce manifestă un dispreţ profund pentru cultură: „Cu filosofia dumitale nu faci doi bani. Cu Kant, ăla al dumitale şi cu Schopenhauer nu faci în afaceri nici o brânză. Eu sunt mai deştept de ei când e vorba de parale.” – afirmă unchiul Nae. Refuzul eroului de a trăi într-o asemenea lume se exprimă prin protestul solitar, prin gestul de revoltă de o tragică inutilitate: dezertarea. Construit din aceeaşi pastă a „sufletelor tari”, a celor care „au văzut idei” din teatrul camilpetrescian, Ştefan Gheorghidiu rămâne un personaj exemplar pentru categoria inadaptaţilor superiori care refuză abdicarea de la ideal. 181 ROMANUL, ÎNTRE TRADIŢIA FORMULEI BALZACIENE ŞI MODERNITATEA ROMANULUI POLIFONIC ■ ENIGMA OTILIEI, roman de sinteză estetică publicat în anul 1938: – realismul obiectiv de factură balzaciană se asociază cu elemente de clasicism, romantism, modernism; ■ roman de observaţie socială, însumând „dosare de existenţă” ale unor tipuri umane determinate de circumstanţele sociale, de „datul” psihoafectiv şi de factorul ereditar; ■ roman de problematică morală, un roman de dragoste şi bildungsroman (etapele devenirii lui Felix / a Otiliei). ■ Tema fundamentală (balzaciană) a existenţei societăţii burgheze bucureştene în primul sfert al sec. XX se dezvoltă în patru arii tematice: – tema moştenirii (balzaciană) conflict economic; – a parvenirii (balzaciană) conflict de ordin moral; – a paternităţii (balzaciană)  conflict moral; – tema iubirii generează un conflict psihologic. ■ Titlul iniţial (Părinţii Otiliei”) sublinia tema paternităţii, titlul sub care a fost publicată cartea reliefează: – eternul mister feminin („Enigmă este tot acel amestec de luciditate şi ştrengărie, de onestitate şi uşurătate” ce caracterizează eroina omonimă - G. Călinescu); – misterul unei vârste („Această criză a tinereţii lui Felix, pus pentru întâia oară faţă în faţă cu absurditatea sufletului unei fete, aceasta este «enigma»” - G. Călinescu); – misterul vieţii înseşi (Felix: „Nu numai Otilia era o enigmă, ci şi destinul însuşi”. ■ Compoziţia: 20 de capitole (fără titlu) – principii compoziţionale: ●cronologic (clasic); sintagme temporale cu care debutează mai toate capitolele („Într-o seară de la începutul lui iulie 1909…”, “A doua zi…”,“În ziua următoare…”, „Cu timpul”  tehnica înlănţuirii); ●al simetriei şi cel al circularităţii (clasicism) guvernează intrarea şi ieşirea în/din universul cărţii (două tablouri care au acelaşi decor – strada Antim –, contemplat de acelaşi erou – Felix – care aude aceleaşi cuvinte cu putere de destin: „Aici nu stă nimeni” (motivul modern al lui „nimeni”); ●principiul contrapunctului (casa din str. Antim / casa din Calea Victoriei; decorul citadin e brusc substituit de peisajul vast al Bărăganului); ●al colajului (juxtapunerea planurilor = modernitate). ■ Structura însumează trei planuri: – planul epic principal urmăreşte destinul clanului familial Giurgiuveanu, Tulea, Raţiu. El se ordonează în jurul istoriei moştenirii; dezvoltă şi tema paternităţii; 182 – al doilea plan narativ e centrat pe tema iubirii, urmărind povestea de iubire dintre Felix şi Otilia, eroii surprinşi în devenire, în confruntarea cu lumea şi cu ei înşişi. i se adaugă Leonida Pascalopol care trăieşte revelaţiile unei iubiri târzii. – un plan-cadru monografic, în care este surprinsă existenţa burgheziei bucureştene la începutul secolului al XX-lea (într-un cadru social-istoric, economic, etic, cultural şi spiritual). Tema predilectă este cea a parvenirii. ● Subiectul este linear: în primele capitole, desfăşurarea epică este lentă, rezultând din însumarea unor „dosare de existenţă” care fixează tipuri psihologice bine determinate; mişcarea epică se precipită brusc în ultimele 3 capitole. Arta narativă: – împleteşte formule narative realist-balzaciene (narator-demiurg, heterodiegetic, naraţiune la pers a III-a, ulterioară; viziune omniscientă) cu modalităţi moderne (sondează psihologii, deplasând accentul de pe evenimentul exterior pe cel interior; transferă rolul de narator lui Felix / altor personaje multiplicarea perspectivelor narative etc.; – epicul propriu-zis este relativ redus, substituit copios de dramatic; dialogurile şi monologurile sunt prezente în proporţie impresionantă (romanul e vorbit în proporţie de 75% personaje fiinţează mai ales la nivelul limbajului); – limbajul eroilor, ca şi cel al naratorului e încărcat de termeni citadini, de neologisme, de termeni abstracţi, de referinţe culturale; – descrierile sunt realizate în acelaşi limbaj citadin cult (viziunea asupra Bărăganului se configurează după legile geometriei şi ale arhitectonicii citadine), punându-se astfel capăt viziunii sămănătoriste asupra naturii. ■ Analiza psihologică este practicată cu minuţiozitatea scriitorului realist, într-un limbaj abstract; sondarea conştiinţelor se realizează mai ales prin confesiune sau monolog; interior (stil direct), dar şi prin dezvăluirea mediată a fluxului gândirii (stil indirect liber); – elementele care aparţin sferei intuiţiei psihologice se asociază statornic celor care se oferă percepţiei senzoriale. Romanul ca sinteză estetică. Enigma Otiliei de George Călinescu Ca romancier (Cartea nunţii, 1933, Enigma Otiliei, 1938, Scrinul negru, 1960), George Călinescu se înscrie în tradiţia romanului românesc de tip obiectiv, de inspiraţie socială reprezentat de N. Filimon, I. Ghica, L. Rebreanu şi I. Agârbiceanu. În perioada interbelică romanul românesc cunoscuse o evoluţie spectaculoasă, racordându-se şi integrându-se valorilor universale. Aria tematică s-a lărgit considerabil, anexându-şi problematica intelectualului şi spaţiul cotidian. Formulele epice tradiţionale coexistă cu soluţii artistice moderne. Rebreanu fundamentase stilul obiectiv, realismul dur (Ion, 1920), romanul-frescă (Răscoala, 1932), romanul de analiză psihologică (Pădurea spânzuraţilor, 1922, Ciuleandra). Sadoveanu crease formula de sinteză a realismului românesc (baladesc – Baltagul, 1930 – sau epopeic de evocare istorică – Fraţii Jderi, 1935-1942) la care aderă şi G. Galaction (Papucii lui Mahmud). Mateiu Caragiale dăduse prozei interbelice româneşti romanul realist 183 de factură barocă (Craii de curte veche, 1929), iar Camil Petrescu şi Hortensia Papadat-Bengescu sondaseră universurile lăuntrice ale conştiinţei şi subconştientului. Romanul realist de factură balzaciană (care radiografiază societatea şi caracterele umane), îmbogăţit însă considerabil de elemente estetice clasiciste, romantice şi moderniste este ilustrat cu strălucire de G. Călinescu. Concepţia estetică a lui George Călinescu privind romanul se delimita de experienţele unor contemporani. Deşi adept al romanului inspirat din viaţa contemporană, modernă, citadină, G. Călinescu aderă sub raportul formulei epice la modelul tolstoian şi balzacian, nu la proustianism. El militează pentru un roman obiectiv, pentru perspectiva clasică, pentru tipologie şi caracterologie. În structurile sale fundamentale, Enigma Otiliei este o strălucită aplicaţie a acestei concepţii estetice. Probând însă şi teza călinesciană ce afirmă că „nu există în realitate un fenomen artistic pur, clasico-romantic”, romanul îşi complică arhitectura cu elemente clasiciste, romantice, baroce, moderniste. Aşadar Enigma Otiliei este un roman de sinteză estetică în care realismului obiectiv de factură balzaciană i se asociază elemente caracteristice altor modele estetice (clasicist, romantic, modern). Este un roman de inspiraţie socială, însumând „dosare de existenţă” ale unor tipuri umane determinate în primul rând de circumstanţele sociale, apoi de „datul” psiho-afectiv şi de factorul ereditar. Enigma Otiliei este însă şi un roman de problematică morală, un roman de dragoste şi un bildungsroman (roman al cristalizării unor personalităţi, surprinzând etapele devenirii celor doi adolescenţi, Felix şi Otilia). Tema fundamentală (balzaciană şi ea) este cea a existenţei unei societăţi precis ancorată într-un spaţiu geografic şi într-o perioadă istorică (existenţa societăţii burgheze bucureştene în primul sfert al secolului trecut). Această temă fundamentală se dezvoltă în trei arii tematice: tema moştenirii, a paternităţii şi cea a iubirii. Se poate identifica şi o temă a parvenirii în măsura în care toate personajele (cu excepţia lui Pascalopol) năzuiesc – conştient sau inconştient – să pătrundă într-o sferă socială superioară, prin îmbogăţire, prin căsătorie sau prin afirmarea profesională. Dacă titlul iniţial (Părinţii Otiliei) sublinia tema paternităţii, titlul sub care a fost publicată cartea reliefează eternul mister feminin („enigmă este tot acel amestec de luciditate şi ştrengărie, de onestitate şi uşurătate” caracterizând pe eroina omonimă), dar şi misterul unei vârste şi al vieţii însăşi (“Această criză a tinereţii lui Felix, pus pentru întâia oară faţă în faţă cu absurditatea sufletului unei fete”, aceasta este „enigma” – afirmă scriitorul însuşi). Ultima semnificaţie – cea generală – este luminată de târzia reflecţie a lui Felix din finalul romanului: „Nu numai Otilia era o enigmă, ci şi destinul însuşi”. Compoziţia romanului este clasică: cele douăzeci de capitole (fără titlu) se succed cronologic. Axa unui timp obiectiv, derulat lent la început, apoi într-un ritm tot mai accelerat, este marcată obsesiv prin sintagme temporale cu care debutează mai toate capitolele („Într-o seară de la începutul lui iulie 1909…”, „A doua zi…”, „În ziua următoare…”, „Cu timpul…”, „Pe la începutul lunii august…”, „Când pe 184 toamnă târziu…”, „În martie…”, „Pe la sfârşitul lui septembrie…”). Principiul simetriei şi cel al circularităţii, care guvernează intrarea şi ieşirea în şi din universul cărţii, sunt evidente în secvenţele cu care se deschide şi se sfârşeşte romanul. Cele două tablouri care au acelaşi decor – casa din strada Antim – evidenţiază însă şi o tehnică a contrastului (descrierii ample, balzaciene de la început îi corespunde imaginea sintetică din final); ele propun un motiv de mare modernitate: cel al lui „Nimeni”. Replica lui Costache Giurgiuveanu, absurdă la început – „Aici nu stă nimeni” – are putere de destin; ea se încarcă în final de o tristeţe existenţială, de sensuri adânci privind trecerea prin lume a „omului fără însuşiri”, „devenirea întru devenire”, vană, fără sens şi fără a lăsa urme. În final, cu adevărat, nu mai apare nimeni din clanul Giurgiuveanu sau Tulea, mărturie a existenţei lor derizorii rămânând doar casa în ruină. Arta compoziţiei valorifică şi alte tehnici moderne precum cea a contrapunctului (decorul citadin e brusc substituit de peisajul vast al Bărăganului), a colajului (juxtapunerea planurilor), a discursului discontinuu (cap. XVIII). Structura romanului însumează trei planuri. Planul epic principal care urmăreşte destinul clanului familial (alcătuit din familiile înrudite Giurgiuveanu, Tulea, Raţiu). El se ordonează în jurul istoriei moştenirii, fiind deci dinamizat de un conflict economic (lupta nesăţioasă pentru avere se va da în final între Agae şi Stănică, adevărate fiare citadine). Tema paternităţii – dezvoltată tot în acest plan – reliefează un conflict de ordin moral. Cel de al doilea plan narativ urmăreşte povestea de iubire dintre Felix şi Otilia, eroii surprinşi în devenire, în confruntarea cu lumea şi cu ei înşişi. Lor li se adaugă Leonida Pascalopol care trăieşte revelaţiile unei iubiri târzii. Conflictul acestui plan este interior – un conflict psihologic, care se rezolvă prin opţiunea clasicilor: triumful raţiunii asupra pasiunii. Planul-cadru conturează, monografic, existenţa burgheziei bucureştene la începutul veacului al XX-lea. Tema parvenirii, definitorie pentru această lume în care Stănică Raţiu este un învingător, accentuează conflictul de ordin moral. Subiectul romanului călinescian este linear. Desfăşurarea epică este lentă, precipitându-se brusc doar cu începutul capitolului al XVIII-lea. Până atunci, mişcarea epică rezultă din însumarea unor „dosare de existenţă” care fixează într-un cadru social-istoric, economic şi etic tipuri psihologice complexe, bine determinate (excepţie: Otilia). Discursul narativ (naraţiune heterodiegetică) se realizează dintr-o perspectivă omniscientă („focalizare zero”), prin apelul la timpuri verbale trecute (timpul narării este ulterior timpului „istoriei” narate). După modelul balzacian, romanul începe prin fixarea coordonatelor temporale şi spaţiale ale acţiunii (incipit descriptiv). Aceasta este plasată într-o geografie reală a capitalei româneşti şi într-un timp istoric precis: „Într-o seară de la începutul lui iulie 1909, cu puţin înainte de orele zece, un tânăr de vreo 18 ani, îmbrăcat cu uniformă de licean, intra în strada Antim, venind dinspre strada Sfinţii Apostoli…”. Portretul iniţial al eroului (manieră balzaciană de a-şi face cunoscuţi eroii la prima „intrare în scenă”) se alcătuieşte din detalii vestimentare, din elemente semnificative de fizionomie şi sugestia liniei de forţă a caracterului („nota 185 voluntară” impune imaginea unui adolescent animat de o mare voinţă). Modelul comportamental asociat primei apariţii a eroului este cel al străinului. Dezvoltarea acestui motiv literar motivează artistic transferul rolului de instanţă narativă lui Felix, care devine observator şi personaj reflector în raport cu lumea necunoscută pe care o ia treptat în stăpânire. Descrierea casei din strada Antim (făcută cu ştiinţa şi plăcerea observării detaliului arhitectonic) este realizată din perspectiva personajului care îşi începuse călătoria iniţiatică într-un spaţiu străin, într-o lume a necunoscutului, într-o existenţă nouă. Odată cu Felix Sima, descoperim treptat strada, casa, faţada, interiorul. Detaliile arhitectonice prin care sunt schiţate casele de pe strada Antim, esenţializate într-o judecată de valoare din perspectiva naratorului reprezentabil („[…] o caricatură în moloz a unei străzi italice.") au rol în caracterizarea mediului social căruia îi aparţine Costache Giurgiuveanu şi familia sa. În acelaşi timp, descripţia creează atmosfera, are un rol în sugerarea caracterului şi a modelului existenţial al personajelor, dezvăluie dubla realitate, cea a aparenţei (pretenţioase decoruri gotice amestecate cu ornamente arhitecturale clasice sugerează pretenţiile de cultură ale eroilor) şi a esenţei (totul e o banală copie, un fals care dezvăluie prostul gust; arhitectura clasică este imitată cu materiale derizorii, ieftine şi urâte, evidenţiind zgârcenia burgheză). Cele mai multe notaţii evidenţiază avariţia şi orgoliul proprietarilor. Atitudinea scriitorului faţă de lumea pe care o propune este cea a creatorului-demiurg care se proiectează în text ca narator omniscient (amintind, din nou, de Balzac). Uneori, însă, naratorul mimează descoperirea unor realităţi odată cu cititorul (focalizare externă evidenţiată prin notaţia comportamentistă şi prin jocul presupunerilor în aproximarea vârstei eroilor). Intrarea în universul cărţii se realizează printr-o tehnică a cercurilor concentrice (de model balzacian) prin care ne apropiem, prin mişcări succesive, de un spaţiu şi un orizont existenţial din ce în ce mai îngust. Descrierii care porneşte de la o geografie reală îi urmează o scenă-cheie (caracteristică tablourilor expozitive cu care se deschid romanele călinesciene), reunind toate personajele romanului. Reuniunea familială din salonul casei Giurgiuveanu prilejuieşte prezentarea personajelor în ipostaze definitorii, surprinderea relaţiilor dintre ele, fixarea conflictului. În chip simptomatic, în final îi vom întâlni, peste un deceniu, doar pe „străinii” al căror destin a fost, efemer, legat de cel al clanului (Felix, Stănică, Pascalopol şi, într-o enigmatică absenţă, Otilia). Planul epic central urmăreşte lupta clanului Tulea pentru a moşteni averea lui Costache Giurgiuveanu. Acesta întârzie s-o înfieze pe Otilia Mărculescu, fiica lui vitregă, neasigurându-i astfel dreptul la succesiune, întârzie să-i depună la bancă cei 300000 de lei obţinuţi din vânzarea unor case. Când este doborât de primul atac al bolii de inimă, Aglae şi familia ei „ocupă casa milităreşte”. Scena (cap. XVIII) este antologică, evidenţiind odiosul, grotescul şi tragicul unei lumi în care oamenii sunt iremediabil claustraţi în cercul strâmt al unui univers lăuntric precar, dominat de o obsesie. Pentru a sublinia egoismul feroce al fiecăruia şi imposibilitatea unei comunicări reale între ei, autorul foloseşte modelul dialogului divergent din piesele americane, din teatrul absurdului, construind un fragment de text dramatic. Fără pic 186 de compasiune pentru fratele ei, Aglae vorbeşte despre o vagă boală proprie, hotărând să-şi îngrijească sănătatea. Aurica, obsedată ca întotdeauna, de căsătorie, vorbeşte despre norocul fetelor care se mărită. Stănică îşi aminteşte, cinic, despre veghea unui unchi muribund, obsedat de moştenire. Doctorul Vasiliad dezvăluie, fără să vrea, complexe de om incompetent, iar Titi, intenţia mecanică de a copia în alt format aceeaşi carte poştală. După cel de-al doilea atac al bolii lui moş Costache, rapacele clan Tulea începe „să care” din casă toate lucrurile de valoare. Scena jafului nocturn reliefează încă o dată înspăimântătoarea lăcomie şi lipsa de omenie ale personajelor. Revenindu-şi şi acum, Costache Giurgiuveanu îi dă lui Pascalopol o treime din banii de sub saltea, pentru a-i deschide Otiliei un cont în bancă. Cele 200000 de lei rămase îi vor fi smulse cu forţa de Stănică, ceea ce îi va provoca moartea bătrânului. Dacă tema moştenirii prilejuieşte evidenţierea componentei economice a existenţei burgheziei bucureştene, tema paternităţii înlesneşte dezbaterea asupra componentei morale. Toate personajele romanului se raportează la Otilia ca posibili părinţi. În chip simptomatic, însă, nici unul dintre ele nu personifică ipostaza ideală de părinte. Puritatea sentimentului paternal al lui Pascalopol e alterată de implicaţiile afective erotice; afecţiunea reală a lui moş Costache e erodată de avariţie, iubirea lui Felix conţine şi ea o doză de responsabilitate faţă de viitorul fetei, însă aceasta e formală, fiindcă eroul însuşi simte nevoia de a fi ocrotit matern de Otilia. Aglae întruchipează mama vitregă faţă de Otilia şi autoritatea rigidă, lipsită de căldură sufletească faţă de propriii copii. Stănică e un impostor şi în sfera paternităţii („un Caţavencu al ideii de paternitate”), deşi vorbeşte emfatic despre sentimentele sale de iubire şi responsabilitate de tată, el este tot atât de vinovat ca şi Olimpia de moartea fiului lor, Relişor. Simion Tulea şi Olimpia ilustrează tipul de părinţi denaturaţi, indiferenţi şi iresponsabili faţă de copiii lor. Planul erotic al romanului propune şi el o dezbatere pe o temă general umană. Iubirea este problematizată prin diversitatea şi complexitatea situaţiilor de viaţă surprinse. Povestirea romantică de iubire dintre cei doi adolescenţi – Felix şi Otilia – urmăreşte monografic dilemele primei iubiri, de la fascinaţia atracţiei spontane la incertitudinile sentimentului deja cristalizat, de la iniţierea erotică la opţiunea lucidă care pune capăt idilei. Sfârşitul acestei poveşti de dragoste (Otilia îl părăseşte pe Felix, plecând cu Pascalopol la Paris) vorbeşte despre caracterul iluzoriu al libertăţii de a alege şi a-şi asuma iubirea într-o lume în care totul este determinat de mecanismul economic şi social. Otilia înţelege atotputernicia acestui mecanism, de aceea renunţă la visul fericirii prin iubire. În mijlocul unei lumi corupte, Felix şi Otilia îşi apără candoarea, puritatea pe care nu le pot salva decât despărţindu-se. Dragostea lui Pascalopol („eu ştiu să iubesc, fiindcă nu am iubit pe nimeni”, îi spune Otiliei) implică şi ea generozitate. El va renunţa la Otilia, redându-i libertatea când înţelege că fata nu mai este fericită. În roman iubirea este un concept şi o realitate care determină diferenţierea eroilor, ca şi problema paternităţii. Pentru Felix iubirea este o comuniune de idealuri, aspiraţii, interese. Pentru Otilia este un sentiment delicat ca o floare care are mereu nevoie de un decor schimbat, ofilindu-se în lupta dură pentru existenţă. Pascalopol îşi exprimă 187 iubirea prin ocrotirea responsabilă, paternă a Otiliei. Concepţia despre iubire a Aglaei este a unei ariviste: „Dragoste! Fleacuri! Pe vremea noastră nu mai era asta! După nuntă vine şi dragostea.” Aurica este obsedată de problema dragostei, aceasta fiind singurul mod de a depăşi situaţia precară de fată bătrână. Stănică Raţiu consideră dragostea o afacere, un mod de a-şi realiza planurile ariviste. El nu se căsătoreşte oficial cu Olimpia decât atunci când este semnat actul dotal. O va părăsi apoi pentru Georgeta prin care îşi asigură protectori puternici în cariera politică şi în afacerile-i dubioase. Toate feţele iubirii pe care le surprinde romanul conduc la ideea că, într-o lume cupidă, dragostea nu poate supravieţui, că temeiul familiei este jocul de interese, pragmatismul, nu sentimentul pur. Planul monografic este alcătuit din toate aceste „felii de viaţă” care surprind existenţa Bucureştiului în preajma anului 1909. Fără nici o intenţie vizibilă de frescă socială, romanul evocă un Bucureşti inedit în literatura noastră, cu o viaţă ascunsă în case mohorâte, în izolări de grădini cu ziduri înalte. Deşi în acest spaţiu citadin oamenii se întâlnesc pe străzi, la restaurante, se salută şi discută, ei sunt iremediabil singuri, „orfani” în chip simbolic (moş Costache la restaurant, Aurica pe Calea Victoriei, Titi în casa familiei Sohaţki, Simion în propria casă, Felix şi Otilia în casa de pe strada Antim). În antiteză romantică, Bărăganul este descris ca spaţiu al nemărginirii, în care fiinţa citadină poate recupera sentimentul cosmic. În romanul călinescian, mediul participă la existenţa personajelor, fiind impregnat de personalitatea acestora. Finalul romanului „comprimă” timpul, rezumând un deceniu din existenţa personajelor, în contrast cu timpul destul de lent până atunci al naraţiunii. El are funcţia unui epilog, vorbind despre cariera şi căsătoria fericită a lui Felix, despre arivismul lui Stănică Raţiu, despre despărţirea Otiliei de Pascalopol. În decorul casei in strada Antim, acum, cu adevărat părăsită, ecoul vorbelor lui moş Costache, răsunând în amintirea lui Felix, are putere de adevăr tragic, părând rostite de destinul însuşi. Arta narativă dezvăluie uluitoarea putere a autorului de a crea viaţă. Străpungând opacitatea banalului, naratorul omniscient dezvăluie liniile de forţă ale caracterelor, sondează psihologii, deplasând adesea accentul de pe evenimentul exterior pe cel interior. Epicul propriu-zis este relativ redus, substituit copios de dramatic (naraţiune prin reprezentare). Dialogurile şi monologurile (alăturate adesea prin tehnica aparteului, ca în textul dramatic) sunt prezente în proporţie impresionantă („romanul e vorbit în proporţie de 75%”, afirmă criticul Radu Popescu). Cele mai multe dintre personaje fiinţează, deci, mai ales la nivelul limbajului. Acesta este încărcat de termeni citadini, de neologisme, de termeni abstracţi, de referinţe culturale. „După Caragiale nici un alt scriitor român nu a dovedit un mai autentic geniu al vorbirii citadine. Fiecare om vorbeşte exact limba lui individuală şi în acelaşi timp pe a epocii, a clasei, a cercului din care face parte” (Radu Popescu). Descrierile sunt şi ele realizate în acelaşi limbaj citadin cult (viziunea asupra Bărăganului se configurează după legile geometriei şi ale arhitectonicii citadine, 188 bivolii sunt „vite lungi, bituminoase”), punându-se astfel capăt viziunii sămănătoriste asupra naturii. Arta portretului uimeşte prin procedeele de compoziţie de mare diversitate, cu valori artistice originale. Ea demonstrează „inexistenţa practică a clasicismului, romantismului, barocului în stare genuină”, pură (G. Călinescu). Cele mai multe portrete (esenţa „dosarelor de existenţă”) sunt de factură realistă, mijloacele de caracterizare sunt pronunţat balzaciene, iar în cazul Otiliei, moderne. Portretele morale ale lui Costache Giurgiuveanu, Aglae Tulea, Stănică Raţiu, Aurica şi al lui Pascalopol sunt întemeiate pe o trăsătură dominantă care le proiectează într-o anume tipologie umană. Sunt caractere deplin şi definitiv conturate, cele mai multe, statice. Ipostazele şi situaţiile existenţiale în care sunt surprinşi aceşti eroi confirmă apartenenţa lor la o categorie tipologică. Portretul fizic surprinde amprenta deformării sufleteşti asupra trăsăturilor, materializarea reliefului moral în fizionomie. Descrierea ticurilor nervoase, verbale, a gestului semnificativ şi definitoriu întregeşte portretul fizic. Descrierea vestimentaţiei, a mediului habitudinal contribuie la complexitatea referinţelor caracterologice. Analiza psihologică este practicată cu minuţiozitatea scriitorului realist, într-un limbaj abstract. Sondarea conştiinţelor se realizează mai ales prin monolog interior (stil direct), dar şi prin dezvăluirea mediată a fluxului gândirii (stil indirect liber). Elementele care aparţin sferei intuiţiei psihologice se asociază statornic celor ce se oferă percepţiei senzoriale. Costache Giurgiuveanu este personajul central al romanului; aflat în miezul istoriei moştenirii, el determină direct sau indirect destinele celorlalţi eroi. Aparţine tipologiei avarului, înrudit spiritual cu Harpagon al lui Molière, cu Gobseck, Goriot, Grandet ai lui Balzac, cu Hagi Tudose, eroul lui Delavrancea. Se distanţează, însă, de zgârcitul clasic prin complexitate. Portretul fizic se alcătuieşte prin acumulare de detalii ce surprind grotescul eroului. Faţa spână, ochii „clipind rar şi moale ca cei ai unei bufniţe speriate de lumină”, gura cu buze îngălbenite de fumat, zâmbetul strâmb, glasul răguşit, vorbele bâlbâite alcătuiesc o apariţie stranie. Dublul epitet („rar şi moale"), ca şi comparaţia cu pasărea nopţii „speriată de lumină” evidenţiază trăsături definitorii: nehotărârea, lipsa de fermitate, teama de cei din jur. Vestimentaţia sa hilară dezvăluie zgârcenia. Casa cu arhitectură pretenţioasă, dar neîngrijită evidenţiază avariţia proprietarului. Interiorul ticsit de mobile vechi, desperecheate sugerează patima agoniselii. Demersul analitic al romanului cumulează nenumărate situaţii, gânduri, fapte, vorbe şi gesturi care pun în lumină zgârcenia delirantă a personajului (de la micile „ciupeli” pe seama lui Pascalopol şi Felix, la atitudinea faţă de chiriaşii restanţieri, de la vânzarea de case până la visul de a-i construi Otiliei o casă cu materiale din demolări). Deprinderile devenite automatisme sunt guvernate de suspiciune , de teama de a fi jefuit, de spaima faţă de lăcomia clanului Tulea. Bâlbâiala devine armă de apărare în faţa unei lumi cupide şi agresive. El se retrage din mijlocul acestei lumi în spaţiul protector al casei sale, în universul limitat şi precar al familiei. 189 Avariţia sa nu stinge însă instinctul de conservare, ca în cazul lui Hagi Tudose, şi nici omenescul din sufletul lui. O iubeşte – atât cât poate el iubi – pe „fetiţa” lui, pe „Otilica”, iar mai târziu se ataşează şi de Felix. Toate spaimele şi rezervele unui suflet frustrat, încremenit de zgârcenie se retrag, se destramă când Otilia îl mângâie pe „chelia ca de porţelan”. Iubirea sa paternă este sinceră, neputând însă să învingă patima pentru bani. El ratează astfel şansa de a deveni sublim prin depăşirea propriilor limite. Sfârşeşte tragic, distrus fizic după al doilea atac şi psihic prin violenţa lipsită de scrupule a lui Stănică. Pendulând între grotesc, comic şi tragic, eroul se defineşte complex, ca individualitate pregnantă care se diferenţiază de avarul clasic. Stănică Raţiu, personaj principal şi el, aparţine tipologiei ariviştilor, superior însă lui Dinu Păturică, eroul lui Nicolae Filimon, lui Gore Pirgu (Mateiu Caragiale), lui Iancu Urmatescu (Ion Marin Sadoveanu) ori lui Rastignac (Balzac). Produs al societăţii în care trăieşte, el are „geniu”. Avocat fără procese, individ monden fără o normă de conduită, adaptabil şi profitor, este înzestrat cu o remarcabilă inteligenţă speculativă, cu o intuiţie deosebită. Parvenit dintr-o familie numeroasă (numit ironic de narator „un sentimental cu instincte casnice”), fără resurse materiale, el se căsătoreşte cu Olimpia din calcul, clamând însă în toate ocaziile dragostea sa conjugală şi paternă. Înfăţişarea (bărbat de o sănătate agresivă „cu mustaţă în chip de muscă”) şi ţinuta vestimentară sunt cele ale unui om de lume, sigur de sine. Vorbirea, mimica, gesticulaţia rămân însă principala modalitate de caracterizare (“vorbea sonor, rotund, cu gest artistic şi declamator”). Vorbirea lui emfatică aminteşte eroii lui Caragiale. Limbajul avocăţesc dublat de o bună cunoaştere a oamenilor exercită o adevărată presiune psihologică asupra interlocutorului. Este o prezenţă activă, dinamică, mereu în aşteptarea „loviturii celei mari” care să-i schimbe cursul vieţii. Inepuizabil în a da sfaturi, a colporta ştiri, a pune la cale aranjamente, el este omniprezent. E mereu jovial şi indiscret, dezinvolt şi volubil, abil şi demagog. Trăieşte minciuna şi impostura cu autenticitate, mimând emoţii, ajungând să se înduioşeze de bunătatea sufletului său. În fond, e un cinic care nu se iubeşte decât pe sine, disimulând setea de parvenire şi versatilitatea. Joacă cu obstinaţie rolul soţului grijuliu, al tatălui îndurerat (pentru el familia e „ţărişoara lui”), al ginerelui loial, al protectorului orfanilor. Sub aceste măşti se ascunde firea agresivă, abjectă care urmăreşte cu tenacitate averea lui Costache Giurgiuveanu. O va obţine în cele din urmă prin rapt şi crimă. Acestea sunt treptele ascensiunii sociale. Cariera sa politică şi prosperitatea afacerilor dubioase sunt datorate căsătoriei cu Georgeta şi protecţiei admiratorilor acesteia. Caracterizările multiple făcute de autor şi de celelalte personaje sunt convergente; lor li se adaugă autocaracterizarea („Stănică e profund, degeaba încercaţi dv. să-l luaţi peste picior”). Aglae Tulea e un personaj static, de factură clasică, a cărei esenţă e surprinsă încă din primele scene. Întruchipează răutatea umană, îngheţul sufletesc, ferocitatea arţăgoasă, lăcomia gregară, invidia şi incultura agresivă. Este „baba absolută fără cusur în rău” (Weissman), este „vipera” (Otilia) care crede cu 190 obstinaţie în puterea banului, desconsiderând orice valoare umană sau morală. Femeie de mare energie, autoritară şi lipsită de feminitate şi căldură sufletească (portretul fizic accentuează aceste trăsături: „faţa galbenă cu buze subţiri, acre, cu nas încovoiat”) ea îşi face un scop al vieţii din a deveni unica moştenitoare a averii fratelui ei şi a-şi căpătui copiii. Ca soră se dovedeşte odioasă, ca soţie îşi manifestă doar agasarea şi dispreţul faţă de soţul bolnav. Nici ipostaza de mamă nu o reabilitează în plan uman, fiindcă, în copiii ei, se iubeşte pe sine. Aceştia sunt simple obiecte asupra cărora îşi exercită setea de a domina. Eroina eşuează lamentabil în toate planurile, devenind grotescă şi ridicolă. Aurica şi Olimpia sunt şi ele ipostaze ratate ale feminităţii. Aurica e fată bătrână care a moştenit răutatea şi mărginirea mamei ei. În jalnică goană după virtuali pretendenţi, ea devine o ridicolă şi tristă figură pe Calea Victoriei, la nunţi şi la înmormântări. Olimpia e o prezenţă placidă, fără personalitate, incapabilă de iubire, o soţie insipidă, mamă iresponsabilă, fiică egoistă şi indiferentă. În contrast cu aceste personaje se defineşte Leonida Pascalopol, ilustrativ pentru tipologia nobilului autentic. Moşierul rafinat, cult, discret, sensibil şi generos se consideră un ratat care face o adevărată pasiune pentru „liliala Otilie”. O iubeşte cu generozitatea sufletelor mari, o ocroteşte cu o adevărată responsabilitate paternă. Dovada supremă a iubirii este puterea de a renunţa la „viciul (său) sentimental”, nobleţea cu care îi redă libertatea când înţelege că Otilia nu mai este fericită cu el. Prin observarea caracterului şi comportamentului lui Titi şi Simion Tulea, interesul se deplasează spre patologic şi cazul clinic (element de modernitate). Titi este „un caz”, un perpetuu adolescent trăind o criză de personalitate şi o criză erotică de durată. Încercarea timorată, dar şi disperată de a sustrage autorităţii materne sfârşeşte lamentabil. Căsătoria tăinuită cu Ana Sohaţki nu va dovedi decât imaturitatea iremediabilă a eroului. Revenit sub protecţia maternă, Titi va intra definitiv sub zodia degradării (artist ratat, biet copiator de ilustrate, copil etern care „ascultă pe mama” şi se leagănă la nesfârşit). Simion este o apariţie bizară, întotdeauna în papuci şi cu broboadă pe umeri, ocupat cu brodatul ori cu scrieri incoerente. El sfârşeşte prin a se crede Mântuitorul şi e internat, fără remuşcări, în ospiciu. Felix Sima ocupă un loc privilegiat, fiind personaj-reflector şi actor în scenariul epic al romanului. Este un personaj realist, complex, surprins în devenire. Dominanta tipologică îl plasează în tiparul intelectualului. Portretul fizic este schiţat în linii clasice: „Faţa îi era juvenilă şi prelungă, aproape feminină […] dar culoarea măslinie a obrazului şi tăietura oblică a nasului corectau printr-o notă voluntară întâia impresie.” Fizionomia în linii fine a adolescentului de 18 ani reliefează originea socială elevată, ca şi vestimentaţia, care – sobră, elegantă, distinsă – sugerează şi rigoarea disciplinei, a educaţiei aproape cazone primite în liceul de băieţi din Iaşi. Figura tânărului este individualizată prin „nota voluntară” care dezvăluie caracterul hotărât, ambiţia celui decis să devină o celebritate în domeniul ştiinţei medicale. Biografia rezumată din perspectiva naratorului omniscient (procedeu balzacian de caracterizare) întregeşte prima ipostază a eroului, completând „dosarul” său de 191 existenţă. Felix, fiul doctorului Sima din Iaşi, absolvind liceul-internat, vine la Bucureşti în casa unchiului său, Costache Giurgiuveanu, spre a urma Facultatea de Medicină. După moartea tatălui (mama şi-o pierduse în copilărie) acest unchi prin alianţă îi devenise tutore, administrându-i averea moştenită. Prima ipostază a eroului e construită pe motivul străinului. Eroul pătrunde într-o lume necunoscută, rapace şi agresivă, care ţine să-i amintească – prin vocea Aglaei – că este un orfan. Ajutat de Otilia, pentru care simte o simpatie spontană şi cu care se simte solidar printr-un acelaşi statut social, Felix depăşeşte deruta primelor momente; analizând lucid esenţa acestei lumi, el înţelege mecanismul egoismului şi al rapacităţii pe care ea se întemeiază şi îşi defineşte în raport cu aceasta conduita („Pe Felix îl obosea, îl neliniştea această lume fără instinct de rudenie, aprigă, în care un om nu se putea încrede în nimeni şi nu era sigur de ziua de mâine. Îi deveniseră odioşi toţi, şi Costache şi Aglae, şi ceilalţi şi un gând îi stăruia în minte: să fugă cât mai repede şi cât mai departe din această casă.”). În relaţiile cu aceste fiinţe odioase, Felix se defineşte ca un intelectual superior, rămânând deasupra mediocrităţii, banalităţii şi meschinăriei lor. El îşi construieşte un cod moral şi comportamental superior: „Voi căuta să fiu bun cu toată lumea, modest şi să-mi fac o educaţie de om. Voi fi ambiţios, nu orgolios.” Cea de a doua ipostază urmăreşte iniţierea erotică a personajului. Devenit student la medicină, el studiază cu îndârjire, „dispreţuindu-şi colegii mediocri”. Se remarcă prin publicarea unui studiu într-o revistă franceză, prin dorinţa de a-şi face o reală cultură. Nu aceeaşi siguranţă de sine se dezvăluie în viaţa sentimentală a eroului. Obişnuit să se scruteze cu luciditate, el înţelege curând că o „iubeşte pe Otilia”, dar ceea ce scapă minţii sale clare este derutantul comportament al fetei, inconsecvenţa ei, labilitatea afectivă şi mobilitatea psihică. Incertitudinile lui Felix, pendulările chinuitoare între încredere şi dezamăgire, între speranţă şi deznădejde nu dezvăluie însă o natură lăuntrică funciar dilematică. Bucuriile şi suferinţele iubirii nu-l abat de la studiul său, devenit pasiune. Păstrându-şi candoarea într-o lume lipsită de frumuseţe şi puritate, Felix îşi idealizează iubita, având sentimentul că o trădează prin relaţia cu Georgeta. Când povestea romantică, enigmatică a primei iubiri ia sfârşit, eroul reuşeşte să-şi domine suferinţa şi deziluzia. Ipostaza finală ne înfăţişează un Felix maturizat în urma experienţei trăite; el a înţeles că, într-o lume în care totul e supus degradării, dragostea a încetat să mai fie un sentiment netulburat. Eroul este în final un învingător, un „fericit” căsătorit într-un chip care se chemă „strălucit”, devenind o personalitate în lumea medicală europeană. Otilia Mărculescu este cel mai modern personaj al romanului, prezenţă complexă şi enigmatică, în continuă devenire, înscriindu-se „în eternul feminin şi în clipă” (C. Ciopraga). Despre Otilia autorul afirmă: „[...] în planul poematic Otilia este eroina mea lirică, proiecţia mea în afară, o imagine lunară şi feminină […], e fondul meu de ingenuitate şi copilărie […]. Eroina este tipizarea mea fundamentală, în ipostază feminină. Otilia este oglinda mea de argint.” (G. Călinescu, Esenţa realismului). Este unul dintre personajele feminine cele mai complexe ale literaturii noastre, prezenţă memorabilă, cu un farmec inefabil, amestec de candoare şi rafinament, de 192 copilărie şi maturitate, de capriciu şi devotament, de inconştienţă şi luciditate. Fata – pe care prozatorul o descrie astfel: „capul prelung şi tânăr, încărcat cu bucle, căzând până la umeri” – însumează toate crizele şi contradicţiile, toate neputinţele şi victoriile omului modern. Scriitorul însuşi o defineşte drept “exuberantă şi reflexivă, cultă, nebunatică, serioasă, furtunoasă, meditativă, muzicantă”, „cu schemă lirică exprimând respectul faţă de femeie, sfială şi inocenţă”. Biografia eroinei este singulară şi enigmatică. Rămasă orfană, fata îl are drept tutore pe Costache Giurgiuveanu, care doreşte să o înfieze dar amână împlinirea acestei decizii. Deşi iubită de moş Costache, de Pascalopol şi de Felix, Otilia are un statut social precar; ea trăieşte drama singurătăţii şi a incertitudinii viitorului. După moartea lui Giurgiuveanu, va fi alungată din casă de Aglae şi va accepta protecţia lui Pascalopol, căruia îi devine soţie. Procesul devenirii eroinei este urmărit nu atât din perspectivă auctorială, cât din perspectiva nemediată a faptelor, a comportamentului, a vorbirii şi a gândirii personajului. Comportamentul fetei este contradictoriu, derutant. Nonconformista adolescentă pare capricioasă, instabilă, luând decizii care dezarmează. Acestea ascund însă maturitate, o judecată de mare subtilitate, o justă apreciere a circumstanţelor şi a oamenilor, o intuiţie remarcabilă. Sub aparenţa frivolităţii, a cochetăriei, a mirajului luxului şi exoticului se disimulează convingerea fermă a eroinei că, într-o lume a bărbaţilor, o fată fără zestre nu-şi poate afla un loc acceptabil decât prin lumina frumuseţii, a tinereţii, a spiritului şi sensibilităţii. Cu o intuiţie infailibilă, Otilia se comportă adecvat fiecărei situaţii, fiecărui om: este copilărească şi nebunatică alături de Pascalopol, tandră şi protectoare cu Felix, veselă, grijulie, generoasă cu moş Costache, dar ironică şi distantă faţă de clanul Tulea. Astfel se explică diferenţele de percepţie a celor din jur în legătură cu acest personaj. Relativizarea personajului se realizează prin însumarea unor perspective multiple, divergente asupra Otiliei. Pentru Giurgiuveanu, ea este „fe-fe-fetiţa”, „Otilica” sa cea scumpă, care îi luminează bătrâneţea şi singurătatea. Pentru Pascalopol, este tânăra strălucitoare, cu suflet capricios de artistă dezinteresată de latura practică a vieţii, având însă nevoie de a fi protejată. Pentru Felix. este „o fată admirabilă, o fată superioară pe care n-o înţeleg”. Pentru Stănică, e femeia deşteaptă care ştie să se descurce în viaţă. Pentru Aglae şi Aurica, este “stricata”, “dezmăţata ce suceşte minţile bărbaţilor”. Otilia însă se judecă cu luciditate, descoperindu-şi structura dilematică: „Eu sunt o zăpăcită, nu ştiu ce vreau”, „sunt uşuratică, mi-e frică”, „noi, fetele, suntem mediocre şi singurul meu merit este acela că-mi dau seama de asta”. Relativizarea şi problematizarea eroinei ca şi indeterminarea ei sunt procedee moderne prin care se sugerează eternul mister feminin (motivul oglinzilor mobile din odaia Otiliei – interiorul descris detaliat cu funcţie de caracterizare – şi motivul celor trei fotografii sugerând mobilitatea psihică şi continua devenire a eroinei). Într-o lume a parveniţilor, Otilia reprezintă spiritul boem, artista (simptomatic, numărul personajelor care reprezintă burghezia este covârşitor în raport cu reprezentanţii altor clase sociale: aristocraţia e ilustrată doar prin Pascalopol, iar intelectualitatea autentică, numai prin Felix). 193 Şi prin arta construirii personajelor, ca şi prin arta narativă, prin stilul intelectualizat, adecvat mediului citadin căruia îi aparţin eroii, romanul călinescian îşi demonstrează virtuţile de „sinteză estetică", constituind o izbândă a prozei româneşti interbelice. Elemente realiste (balzacianism): 1. roman de observaţie socială şi de problematică morală; 2. tema principală (existenţa burgheziei bucureştene la începutul sec. al XX-lea) şi ariile tematice prin care se particularizează această temă: moştenirea, paternitatea, parvenirea; 3. formula narativă: naraţiune heterodiegetică, ulterioară, narator omniscient în ipostază demiurgică, focalizare zero; 4. incipitul descriptiv, generând „efectul de real” (repere spaţio-temporale precis determinate); 5. construcţia subiectului (cu un ritm foarte lent la început, accelerat doar în ultima parte – începând cu capitolul al XVIII-lea); 6. arta construirii personajelor: „intrarea în scenă” a eroilor e însoţită de un portret iniţial (detaliul fizic individualizând trăsătura morală dominantă), modalităţi diverse de caracterizare: materializarea reliefului moral în fizionomie, ticul nervos, gestul semnificativ, descrierea vestimentaţiei şi a mediului); 7. tipologii balzaciene construite pe o dominantă morală („caractere”): avarul, parvenitul etc. 194 ▪ Elemente clasiciste: 1. principii compoziţionale: cronologie, simetrie, circularitate; 2. personaje construite în tiparul eroilor clasici („personaje plate”, construite pe o unică trăsătură, statice): fata bătrână, „baba absolută fără cusur în rău”, aristocratul etc. ▪ Elemente romantice: 1. elementele de bildungsroman: Felix, Otilia; 2. tema iubirii, motive literare: triunghiul erotic, orfanul, străinul; 3. procedeul antitezei în construirea personajelor (Stănică / Felix, Aurica / Otilia, Aglae / Pascalopol, Felix / Pascalopol); 4. descrierea Bărăganului din perspectiva naturii primordiale. ▪ Elemente de modernitate: 1. romanul citadin, problematica intelectualului; 2. elementele de „sinteză estetică”, anulând opoziţiile clasic / romantic, tradiţional / modern; 3. parodierea canoanelor, a convenţiilor romanului realist („balzacianism fără Balzac” – N. Manolescu); 4. tehnici narative moderne: discontinuitate narativă, pluriperspectivism; 5. personaje moderne: Otilia (personajul relativizat), maladivii psihici, simbolizând alienarea omului modern; 6. registre stilistice diverse (limbaj citadin colocvial / limbaj intelectualizat). ROMANUL POSTBELIC Moromeţii (vol. I, 1955; vol. al II-lea, 1967) ■ Geneza: principala sursă de inspiraţie – experienţa trăită surprinsă în schiţa Salcâmul şi în scrierea memorialistică Viaţa ca o pradă; - 3 nuvele din volumul de debut (1948), Întâlnirea din pământuri: În ceaţă, Dimineaţă de iarnă, O adunare liniştită; - schiţarea subiectului în 1948; 1949 – prima redactare, modificată în primăvara lui 1955 (an în care va fi publicat primul volum); - volumul al II-lea, început, după mărturisirile sale în 1953 1967; - intenţia de a alcătui o tetralogie: Moromeţii (I, II), Delirul (1975), Marele singuratic (1972); ● Ciclul moromeţian ■ inaugurează seria romanelor „obsedantului deceniu” (despre abuzurile din anii ’50). ■ Roman polemic în „dialog” cu opere ale lui Rebreanu, Sadoveanu, Zaharia Stancu etc. - M. Preda surprinde complicaţiile necunoscute ale sufletului ţărănesc, firea contemplativă, bucuriile şi libertatea spiritului rural care nu mai e devorat de pasiunea posesiunii pământului. 195 - O „propunere de realitate” care confirmă mituri arhaice (al Tatălui, al fiului risipitor, al supra-vieţuirii Binelui chiar şi atunci când răul, ura, violenţa, prostia invadează lumea oamenilor) şi infirmă „mituri” ale veacului trecut (mitul comunist al colectivizării şi al „omului nou” şi mitul sămănătorist al supravieţuirii gospodăriei ţărăneşti în structuri economice arhaice; - întemeiază un topos individualizat literar: satul Siliştea-Gumeşti din Câmpia Dunării (prezent şi în Marele singuratic, Delirul): ● simbolul verticalităţii acestui topos conceput ca un centrum mundi este salcâmul din grădina Moromeţilor, iar simbolul libertăţii morale a acestei lumi este poiana fierăriei lui Iocan; - timp istoric al crizei: vara şi toamna lui 1937. ● vol. al II-lea: rezumarea anilor 1937-1947 şi „era ticăloşilor” – anii ’50 ai colectivizării forţate. ■ Romanul realist obiectiv, elemente tradiţionaliste şi moderniste - roman de observaţie socială şi de analiză psihologică: - romanul unei familii (titlul: intenţia de a urmări destinul unei familii); - romanul unei colectivităţi: satul din Câmpia Dunării (înainte şi după cel de-al Doilea Război Mondial, până în anii ’50). ■ Naraţiune heterodiegetică; narator omniscient, obiectiv - perspective narative multiple: perspectiva omniscientă (obiectivă)a naratorului alternează cu perspectivele interne (subiective) ale eroilor. ■ TEMA: destrămarea familiei şi a civilizaţiei tradiţionale ţărăneşti; - arii tematice: familia şi paternitatea, viaţa şi moartea (condiţia umană), timpul şi istoria (condiţia individului confruntat cu istoria), libertate şi constrângere, solidaritate umană şi exil interior, cunoaşterea, iubirea. Compoziţia primului volum este ordonată de o axă fundamentală – cea a timpului devenit adevărat personaj; compoziţie închisă; - trei părţi (29, 18, 28 de capitole), cu ritmuri epice diferite: ● prima parte: o durată dilatată – de sâmbătă seara, când Moromeţii se întorc de la câmp, până duminică noaptea→ fuga Polinei cu Birică; ● partea a doua alătură – printr-o tehnică modernă a colajului – scene diverse de viaţă din existenţa câtorva familii de silişteni (Bălosu, Traian Pisică, Ţugurlan, Boţoghină; în centru, rămâne familia Moromeţilor; ● partea a treia cuprinde două mari episoade epice: secerişul şi conflictul dintre Ilie Moromete şi fiii săi mai mari; Incipit modern, cu intrări multiple: descriptiv şi „punere în abis” : - textualizează tema timpului, tema familiei, ca şi ideea de „început” prin termeni adverbiali şi substantivali; - tema timpului se formulează din incipit prin motivul timpului bivalent, care ordonează evenimentele pe două axe temporale: un timp obiectiv, real, ameninţător – vara şi toamna anului 1937 – şi o durată subiectivă (timp iluzoriu ce pare a „avea nesfârşită răbdare”): „În câmpia Dunării, cu câţiva ani înaintea celui de-al Doilea Război Mondial se pare că timpul avea cu oamenii nesfârşită răbdare; viaţa se scurgea aici fără conflicte mari. Era începutul verii. Familia Moromete se întorsese mai devreme de la câmp.”;  finalul reia, contrapunctic, tema timpului (timp al „târziului” şi al crizei): „Trei ani mai târziu, izbucnea cel de-al Doilea Război Mondial. Timpul nu mai avea răbdare.” ■ Compoziţia vol. al II-lea, mai complicată: 5 părţi, 91 de capitole: - prima parte (23 de capitole) – o durată dilatată: 1937→1947 (noul comportament al lui Moromete; călătoria la Bucureşti, refuzul feciorilor de a reveni în sat; interdicţia pentru 196 Niculae de a-şi continua studiile; războiul, moartea lui Nilă; experienţe de cunoaştere ale lui Niculae după ce războiul s-a sfârşit – Ileana, moartea lui Sandu, pierderea credinţei în Dumnezeu; Niculae merge la şcoala de partid / episoade; întoarcerea lui Niculae; intervenţia lui Moromete; cearta cu Catrina, care se mută la Mariţa Alboaica, fiica din prima căsătorie; trimiterea lui Niculae ca activist în Siliştea; - partea a doua (20 de capitole): îl are ca protagonist pe Niculae; evenimentele reale (tentativa lui Niculae de a-şi împăca părinţii) sunt dublate de evenimente rememorate sau de episoade onirice (visele lui Niculae; cel cu calul / ielele sunt relatate de Iosif, coleg la şcoala de partid de la Pălămida); dezbateri politice în pridvorul casei lui Moromete (Matei Dimir, Costache Giugudel, Nae Cismaru); - partea a treia (22 de capitole): campania de secerat şi de treiarat; idila dintre Mărioara lui Adam Fântână şi Niculae; complotul împotriva lui Fântână, secretarul de partid – acţiunea Cotigeoaia (Isosică, Plotoagă, Zdroncan, Bilă, Mantaroşie); revolta ţăranilor care îşi duc grâul acasă; sosirea miliţienilor; stingerea conflictului prin predarea cotelor; - partea a patra (13 capitole): întoarcerea Catrinei acasă; şedinţa de partid la care participă prim-secretarul; sancţionarea lui Bilă şi Plotoagă, înlocuit cu Vasile al Moaşii; Gheorghe Busuioc, căruia i se găseşte muniţie ascunsă, fuge şi se îneacă. - partea a cincea (13 capitole.): idila dintre Moromete şi Fica, sora Rădiţei, prima soţie a lui Ilie; Niculae devine inginer horticultor; Ţugurlan e convins de Moromete să fie primar; 10 ani mai târziu, moartea lui Moromete, relatată de Ilinca şi de Mariţa; parastasul de un an – relatare din perspectiva lui Niculae (personaj-focalizator; discurs la persoana I); întors la Bucureşti, unde locuieşte cu Mărioara, îşi visează tatăl. Incipit modern, de tipul „punerii în abis”: enunţ interogativ prin care se relativizează regimul moral la protagonistului: „În bine sau în rău se schimbase Moromete?” - se enunţă tema schimbării, raportată la conceptele morale şi la raportul individ– colectivitate; finalul este deschis, marcând un model compoziţional „în spirală”: vol. al II-lea începe într-o realitate imediată în care valorile morale se relativizează şi sfârşeşte în vis; valorile tatălui sunt recuperate de fiul său (mitul fiului risipitor: împăcarea din vis dintre Niculae şi Moromete):  în primul volum, sunt urmărite meandrele universului lăuntric al lui Ilie Moromete, care trăieşte drama paternităţii înşelate (conflict interior, psihologic); în plan secund se cristalizează şi drama inadaptării lui Niculae, care se simte străin de lumea în care s-a născut;  în al doilea volum, planul devenirii interioare e focalizat asupra lui Niculae care traversează o criză de identitate şi de valori (conflict interior: cognitiv, moral şi psihologic); în plan secund este urmărit Moromete care trăieşte drama însingurării şi a neputinţei de a se adapta noilor realităţi.  Cel de-al treilea plan este planul destinului comunităţii ţărăneşti din satul dunărean – construit şi el pe două niveluri: - nivelul monografic în care se configurează un model etnografic, cultural şi spiritual, specific satului românesc din Câmpia Dunării (obiceiuri, tradiţii, ritualuri / mentalităţi, comportament etc.); - nivelul narativ, dinamizat de conflicte puternice: de interese, de idei, politic, economic, moral.  în primul volum: întâmplări semnificative din viaţa siliştenilor (de exemplu, conflictul dintre Polina şi tatăl ei, conflictul dintre Ţugurlan şi fiul primarului Aristide etc.); 197  în volumul al doilea acest nivel este puternic reliefat, romanul fiind un zguduitor document despre tragedia statului românesc tradiţional colectivizat forţat. ■ Desfăşurarea epică a celor două volume se realizează în jurul a două personaje: tatăl şi fiul. ● Primul volum e mai ales romanul unei familii, avându-l ca protagonist pe Ilie Moromete. - subiectul este construit pe conflictul între tată şi fiii mai mari; - desenul epic se bazează pe paralelismul narativ, generat de cele două axe temporale: timpul real (timp ameninţător, al crizei) şi durata interioară (timp „răbdător”, apolinic, al contemplării); - momentele subiectului sunt ordonate cronologic (intriga: hotărârea celor trei fii ai mai mari ai lui Moromete de a fugi la Bucureşti; punctul culminant: revolta fiilor, urmată de pedeapsa drastică; deznodământul: destrămarea familiei prin fuga lui Nilă şi Paraschiv). ● Volumul al doilea urmăreşte drama destrămării civilizaţiei ţărăneşti tradiţionale, determinate de colectivizarea forţată; romanul nu mai este focalizat asupra unui protagonist. - subiectul este construit prin discontinuitatea narativă (model divergent, al conflictelor multiple); - desenul epic îşi pierde coerenţa clasică; prin tehnica decupajului sunt juxtapuse planuri diferite, sunt dezvoltate alternativ nuclee narative; - nu mai pot fi identificate momentele tradiţionale ale subiectului (pe fiecare nivel narativ se configurează o situaţie intrigă, un punct culminant şi o rezolvare a conflictului). Romanul postbelic. Moromeţii de Marin Preda Talent nativ de o forţă excepţională, descinzând din „dinastia” marilor povestitori (Neculce, Creangă, Sadoveanu), dar şi din cea a realiştilor obiectivi (Slavici, Rebreanu), Marin Preda fundamentează prin opera sa o concepţie profund modernă despre roman. Pentru autorul Moromeţilor, literatura este un mod de a se situa în realitate (o realitate trăită, înţeleasă, esenţializată prin scris, devenită istorie exemplară, paradigmatică). Prin Moromeţii, carte fundamentală a prozei noastre contemporane, M. Preda continuă tradiţia romanului românesc de inspiraţie rurală (Slavici, Rebreanu, Sadoveanu) şi, în acelaşi timp, se distanţează de aceasta, propunând o viziune nouă, modernă asupra universului existenţial rustic şi asupra ţăranului român. Vocaţia realistă a prozei lui Marin Preda îşi află confirmarea în acest prim roman (Moromeţii I, 1955) care îşi are rădăcinile în câteva nuvele din volumul de debut Întâlnirea din pământuri, 1948 (O adunare liniştită, În ceaţă, Dimineaţă de iarnă). Aşadar, geneza Moromeţilor (I, II) se întinde pe aproape două decenii, de la schiţarea subiectului în 1948, la o primă redactare în 1949, esenţial modificată în primăvara lui 1955 (an în care va fi publicat primul volum) şi până în 1967, când vede lumina tiparului volumul al II-lea (început, după mărturisirile scriitorului, prin 1953). Mai târziu scriitorul avea să afirme că intenţionează să alcătuiască o tetralogie din Moromeţii (I, II) şi Delirul (I, 1975; volumul al II-lea n-a mai fost scris), având drept epilog Marele singuratic (1972). Romanul abordează o temă fundamentală a scriiturii lui Marin Preda: destrămarea civilizaţiei tradiţionale ţărăneşti. Alte teme aduse în dezbatere 198 reprezintă şi ele linii de forţă ale gândirii scriitorului: tema familiei şi cea a paternităţii, tema timpului şi cea a confruntării individului cu istoria, tema vieţii, a iubirii şi a morţii, tema cunoaşterii, libertatea şi constrângerea, iluzia şi realitatea, solidaritatea umană şi exilul interior. Romanul Moromeţilor e o „propunere de realitate” care confirmă mituri arhaice (al Tatălui, al fiului risipitor, al supravieţuirii Binelui chiar şi atunci când răul, ura, violenţa, prostia invadează lumea oamenilor) şi infirmă, destramă „mituri” ale veacului trecut (mitul sămănătorist şi poporanist al supravieţuirii micii gospodării ţărăneşti în structuri economice arhaice; mitul comunist al colectivizării şi cel al „omului nou”). Este şi un roman polemic, intrând în dialog fertil cu opere consacrate (ale lui Rebreanu, Sadoveanu, Zaharia Stancu etc.). El descoperă complicaţiile necunoscute ale sufletului ţărănesc, firea contemplativă, bucuriile şi libertatea spiritului rural, care nu mai este devorat de pasiunea posesiunii pământului. Moromeţii este romanul unei familii (titlul subliniază intenţia de a urmări destinul unei familii, element esenţial al lumii ţărăneşti) şi romanul unei colectivităţi ale cărei temelii sunt grav ameninţate de un timp viclean care ascunde, sub aparenţa „răbdării”, capcana unei „istorii frauduloase”. Viziunea scriitorului se fundamentează din perspectiva confruntării omului cu Timpul, a umanităţii cu istoria, la răscruce de epoci, sub presiunea unor evenimente necruţătoare. Acţiunea primului volum se petrece cu trei ani înaintea celui de-al Doilea Război Mondial, de la începutul verii până toamna târziu. Moromeţii II surprinde un timp tragic, catastrofic, anii ’50, în care satul este agresat de forţe ostile. Marin Preda inaugurează astfel seria romanelor ce dezbat problematica „obsedantului deceniu”. Drama lumii moromeţiene se desfăşoară într-un spaţiu familiar scriitorului: satul Siliştea-Gumeşti din Câmpia Dunării. Prezent şi în alte romane (Marele singuratic, Delirul), acest sat devine un adevărat „topos” privilegiat cu o identitate pronunţată „individualizat literar în chipul în care alte spaţii reale (din romanele lui Steinbeck sau Faulkner) au devenit puncte de reper într-o geografie a imaginarului” (E. Simion). Simbolul verticalităţii acestui topos, conceput ca un „centrum mundi”, este salcâmul din grădina Moromeţilor, iar simbolul libertăţii morale a acestei lumi – poiana fierăriei lui Iocan. Compoziţia primului volum este ordonată de o axă fundamentală – cea a timpului care nu rămâne simplă cronologie, durată univocă în care se desfăşoară evenimente, ci se constituie ca o forţă redutabilă, înşelătoare, vicleană încercuind primejdios existenţa. Cele trei părţi (alcătuite din 29, 18, 28 de capitole) au ritmuri diferite determinate de acest timp înşelător, enigmatic. Ritmul lent al primei părţi (care dilată neobişnuit o durată relativ mică – de sâmbătă seara când Moromeţii se întorc de la câmp, până duminică noaptea, când Polina fuge de-acasă) este înlocuit de un ritm din ce în ce mai alert. Partea a doua alătură – printr-o tehnică modernă a colajului (a mozaicului) – scene diverse de viaţă din existenţa câtorva familii de silişteni. În centrul atenţiei se menţine familia Moromeţilor. Partea a treia cuprinde două mari episoade epice: secerişul şi conflictul dintre Ilie Moromete şi fiii săi mai mari. Desfăşurarea epică a primului volum este marcată de două fraze-cheie, romanul având astfel o compoziţie închisă. Incipitul textualizează ideea de 199 „început” prin termeni adverbiali şi substantivali, în vreme ce finalul marchează intrarea într-un timp al „târziului” şi al crizei: „În câmpia Dunării, cu câţiva ani înaintea celui de-al Doilea Război Mondial se pare că timpul avea cu oamenii nesfârşită răbdare; viaţa se scurgea aici fără conflicte mari. Era începutul verii. Familia Moromete se întorsese mai devreme de la câmp.” // „Trei ani mai târziu, izbucnea cel de-al Doilea Război Mondial. Timpul nu mai avea răbdare”. Personificarea realizată prin locuţiunea „a avea răbdare” conferă timpului regimul unei prezenţe personalizate. Timpul bivalent se reflectă într-o anume structură duală a romanului. Prim-planul e dominat de o durată subiectivă - timp interior, al contemplării şi al bucuriilor spiritului, timp al dialogului şi al jocurilor minţii (timp iluzoriu ce pare a „avea cu oamenii nesfârşită răbdare”). Într-un plan secund însă, se conturează ameninţător un timp obiectiv (timp real, timpul naraţiunii din primul volum: vara şi toamna anului 1937), în dezacord cu primul. E un timp istoric agresiv, imprevizibil. E timpul tăierii salcâmului, al complotului feciorilor împotriva autorităţii tatălui, timpul războiului din Spania şi al intensificării exerciţiilor premilitare în satul românesc, timp în care se prefigurează criza agriculturii româneşti („marele congres agricol”), criza guvernului care instituise de 3 ani starea de asediu (după uciderea lui I. G. Duca de către legionari) şi cenzura presei. La nivelul structurilor narative, motivul timpului bivalent – timpul aparent „răbdător” sub care se disimulează o „istorie frauduloasă” – este reliefat prin pauze descriptive ample, prin tehnica modernă a contrapunctului (în vreme ce, în poiana fierăriei lui Iocan, ţăranii se delectează discutând politică, în altă parte a satului, flăcăii fac exerciţii premilitare) şi prin tehnica simetriilor epice inverse (scena cinei care adună toată familia în tinda casei are drept corespondent cu semn invers tabloul altei cine de sâmbăta seara, când doar Moromete rămâne, însingurat şi absent parcă, la masă, ceilalţi fiind risipiţi prin colţuri). Al doilea volum are o compoziţie mai complicată. Cele cinci părţi sunt alcătuite dintr-un număr inegal de capitole, criteriul de succesiune nemaifiind înlănţuirea, ci discontinuitatea narativă. Tehnica rezumativă stă alături de cea a digresiunii eseistice şi de tehnica mozaicului, într-o compoziţie polifonică prin care se tematizează dezordinea unei lumi în declin. Structura romanului impune trei planuri. Planul narativ principal este cel al destinului familiei, având drept centru de iradiere familia Moromeţilor, iar ca situaţie conflictuală, răzvrătirea fiilor împotriva autorităţii paterne (conflict de principii şi de interese, conflict de ordin moral între generaţii: Ilie este apărătorul unor valori morale autentice, eterne, în vreme ce fiii săi mai mari aderă la „valorile” materiale ale unei lumi rapace şi agresive). Planul secund este un plan epic şi analitic, planul destinului individual, al devenirii interioare. În primul volum, acest plan urmăreşte meandrele universului lăuntric al lui Ilie Moromete, care trăieşte drama paternităţii înşelate (conflict interior, psihologic); în al doilea volum, planul devenirii interioare e focalizat asupra lui Niculae, care traversează o criză de identitate şi de valori (conflict interior: moral, psihologic şi conflict de idei). 200 Cel de-al treilea plan este planul destinului comunităţii ţărăneşti, dinamizat de conflicte puternice de ordin politic, economic şi moral. În volumul al doilea, acest plan va deveni dominant, romanul fiind un zguduitor document despre tragedia statului românesc tradiţional colectivizat forţat. Desfăşurarea epică a celor 2 volume se realizează în jurul a două personaje: tatăl şi fiul. Primul volum e mai ales romanul unei familii, avându-l ca protagonist pe Ilie Moromete. El trăieşte cu iluzia că familia lui este unită şi că nimic nu poate ameninţa această unitate, atâta vreme cât ţine laolaltă cele 14 pogoane primite prin împroprietărire de el şi de Catrina. Numeroasa lui familie este însă hibridă, cu interese divergente. Cei trei băieţi mai mari din prima căsătorie a lui Moromete – Paraschiv, Achim şi Nilă –, deşi fuseseră crescuţi de mama lor vitregă, Catrina, o urăsc pe aceasta şi pe copiii ei – Tita, Ilinca şi Niculae, „copii făcuţi cu Moromete”. Feciorii sunt nemulţumiţi şi de faptul că tatăl lor „nu face nimic, că stă toată ziua” în loc „să se pricopsească câştigând bani frumoşi ca alde Bălosu”. Nemulţumirile lor sunt alimentate permanent de către sora mai mare a lui Ilie, Maria (poreclită Guica) care nu-i iartă fratelui cea de-a doua căsătorie. Deşi tatăl încercase să facă pe plac fiilor mai mari, vânzând cereale la munte, aceştia se înverşunează mai tare, plănuind fuga la Bucureşti cu oile şi caii familiei. Pentru a plăti mereu amânatele datorii la bancă şi „fonciirea”, Moromete acceptă ca Achim să plece cu oile la Bucureşti. Acesta nu trimite însă nici un ban din vânzarea laptelui şi a lânii. Mai mult, după seceriş şi treierat, când Moromete află de planurile feciorilor săi, conflictul devine acut. Tatăl încearcă zadarnic să împiedice, cu vorba bună sau cu parul, scindarea familiei sale. Paraschiv şi Nilă vor fugi şi ei, luând caii, bani şi lucruri din lada de zestre a fetelor. Moromete este astfel obligat să vândă din pământ pentru a-şi cumpăra alţi cai şi a plăti „fonciirea, rata la bancă, datoria lui Aristide şi taxele de internat ale lui Niculae, rămânând ca necunoscută soluţia acestor probleme pentru viitor”. Acest subiect de o mare simplitate beneficiază de o adevărată orchestraţie punctată de câteva scene-cheie. Deşi evenimentele se succed cronologic, curgând dinspre un timp „răbdător” (era „începutul verii”, Moromeţii se întorseseră „mai devreme de la câmp”) spre unul necunoscut, străin şi ameninţător, al toamnei târzii, al dezastrului, scriitorul apelează la un paralelism epic modern. Cina de sâmbătă seara din tinda casei Moromeţilor, cu familia toată adunată în jurul mesei joase, rotunde, dominate de statura tatălui aşezat pe pragul odăii, pare un ceremonial atemporal care va dăinui cât satul românesc. Şi totuşi, semnele destrămării unor vechi rânduieli există de pe-acum. Cei trei fii mai mari „stăteau spre partea dinafară a tindei, ca şi când ar fi fost gata în orice clipă să se scoale de la masă şi să plece afară". Spre finalul romanului, asistăm, tot sâmbăta, la o altă cină. Acum la masă mai stă doar tatăl, aplecat îndârjit peste farfurie, în vreme ce copiii îşi mănâncă bucata de pâine „trântiţi prin colţurile tindei”. O altă scenă – a ultimului prânz al familiei înainte de fuga feciorilor mai mari – anunţă că risipirea familiei, înstrăinarea din sânul ei este irevocabilă: „Se adunaseră apoi cu toţii şi începură să mănânce într-o tăcere apăsătoare. Toate privirile erau întoarse înăuntru: aveau toţi pleoapele trase în jos ca şi când un somn greu ar fi plutit peste întreaga familie”. O altă scenă cu funcţie simbolică şi premonitorie este cea a tăierii 201 salcâmului. Acesta pare o fiinţă magică, martor şi păstrător al atâtor tainice manifestări ale vieţii ţărăneşti nescrise. El face parte din viaţa familiei Moromete şi din viaţa satului („Toată lumea cunoştea acest salcâm”). Scena tăierii acestui copac sacru al toposului ţărănesc e privită de sus, detaliile adunându-se într-o gradare sensibilă. Salcâmul pare a se împotrivi asemenea unei făpturi care vrea să trăiască. Căderea lui în zori de duminică, în sunet de clopot şi de litanii înălţate din cimitirul satului, are o măreţie tragică, prevestind declinul unei lumi încremenite în rânduieli străvechi. După prăbuşirea salcâmului, urmează o tăcere de sfârşit de lume. Lipsită de reperul verticalităţii ei, lumea însăşi pare mai mică, mai urâtă, mai tristă: „Acum totul se făcuse mic. Grădina, caii, Moromete însuşi arătau bicisnici”. Printr-o tehnică a contrastului, de-acum evidentă, în ultima parte a romanului descoperim o scenă-replică. Omul, rămas atunci în picioare lângă salcâmul doborât, suferă, la rândul lui, o prăbuşire. Aşezat pe o piatră de hotar, Ilie Moromete cugetă la viclenia unei lumi care i-a înstrăinat copiii. Singur în imensitatea câmpului, cu capul în mâini, eroul se întreabă, îndurerat, unde şi cum a greşit: „Era cu desăvârşire singur … s-ar fi zis că doar el a rămas ca un martor al unei lumi ciudate care a pierit […]. Înţelegea că se uneltise împotriva lui şi el nu ştiuse – timpul pe care îl crezuse răbdător şi lumea pe care o crezuse prietenă şi plină de daruri ascunseseră de fapt o capcană – iar lumea, trăind în orbire şi nepăsare, îi sălbăticise copiii şi îi asmuţise împotriva lui.” Ca un alt gânditor de la Hamangia, personajul moromeţian caută adevăruri, răspunsuri în lumea lăuntrică a cugetului său, descoperind prăpastia dintre iluzii şi realitate. Raporturile sale cu lumea dinafară se vor modifica esenţial: „Dar cu toată aparenţa sa nepăsare, Moromete nu mai fu văzut stând ceasuri întregi pe prispă sau la drum pe stănoagă. Nici nu mai fu auzit răspunzând cu multe cuvinte la salut. Nu mai fu auzit povestind. Din Moromete cunoscut de ceilalţi rămase doar capul lui de humă arsă … şi care acum privea însingurat de pe poliţa fierăriei lui Iocan.” În planul existenţei comunităţii, viaţa satului este surprinsă prin alte destine conturate prin câteva episoade epice semnificative. Povestea de iubire dintre Polina, fiica lui Bălosu şi Birică, ţăran sărac, se încheagă ca o replică evident polemică în raport cu eroii lui Rebreanu, Ion şi Ana. Birică nu este flăcăul înlănţuit de instinctul posesiunii pământului, neîncercând cu obstinaţie să parvină. Semnificativ, el intră în orizontul romanului prin cântec, apropiindu-se cântând de casa fetei pe care o iubeşte. Cuvintele umilitoare ale lui Tudor Bălosu nu trezesc dorinţa de a se răzbuna, luându-i pământurile (ca în Ion), ci durerea sinceră că este dispreţuit doar pentru că nu este bogat. El o iubeşte cu duioşie şi disperare pe Polina, fiind gata să renunţe la zestrea ei. Fata nu mai este, ca Ana, victimă a lăcomiei părintelui şi a bărbatului ei, ci femeia aprigă care luptă cu o extraordinară energie pentru drepturile ei (îl îndeamnă pe Birică să secere grâul de pe lotul care i se cuvine ca zestre, dă apoi foc casei părinteşti). Ţugurlan se distanţează şi el (printr-o tehnică a „simetriilor inverse”) de eroul lui Rebreanu. Ca şi Ion, Ţugurlan e săracul satului, violent „arţăgos ca un lup nemâncat”, urând cu stăruinţă „tot satul, pe toţi oamenii", până când înţelege brusc că există şi un alt mod de a se raporta la lumea în care trăieşte: contemplarea detaşată, senină a realităţii de la 202 înălţimea gândului. E ca şi cum Ion s-ar desface pentru un răstimp de vraja humei, ca să stăpânească lumea cu puterea minţii. Schimbarea atitudinii lui Ţugurlan faţă de Moromete în primul rând, dar şi faţă de oamenii din sat, nu diminuează energia personajului. El se răzvrăteşte împotriva autorităţilor din sat, descoperind că morarul (fiul primarului Aristide) fură din făina oamenilor. Se bate cu morarul şi cu jandarmul, apoi merge de bunăvoie la închisoare. În volumul al II-lea, îl reîntâlnim: convins de Moromete să fie primar, va ocupa postul puţină vreme, fiindcă, solidar cu siliştenii, întârzie voit colectivizarea forţată. O altă poveste dramatică este cea a familiei lui Boţoghină. El se îmbolnăveşte şi este nevoit să vândă din pământ pentru a se îngriji la un sanatoriu. În absenţa tatălui, cei doi copii, Vatică şi Irina, ies la secerat, ţinând pasul cu mama lor, Anghelina. Alţi ţărani săraci sunt Ion al lui Miai, Marmoroşblanc, Voicu lui Rădoi, Din Vasilescu. În poiana lui Iocan, ei stau mai retraşi, lăsându-i mai ales pe Moromete, pe Dumitru lui Nae şi pe Cocoşilă să vorbească. Aceştia comentează ştirile politice publicate în ziar cu o savoare şi o plăcere nedisimulată. Ei coboară în orizontul lor de înţelegere şi de aşteptare realităţi, evenimente, personalităţi dinafara lumii lor ţărăneşti. Luptele din Spania sunt raportate la înfrângerea nemţilor la Mărăşeşti, familia regală e comparată cu aceea a unui ţăran, acţiunile legionarilor sunt asociate, firesc, cu comportamentul şi caracterul lui Victor Bălosu, legionarul din Siliştea-Gumeşti. Cel care însufleţeşte aceste întruniri duminicale este Ilie Moromete, care face un adevărat spectacol din lectura ziarului şi din comentarea ştirilor. Tot el este protagonistul altei scene dramatizate. În faţa lui Jupuitu, preceptorul venit în bătătura Moromeţilor să încaseze „fonciirea”, Ilie joacă o adevărată comedie, strălucind în arta disimulării, delectându-se pe seama prostiei şi a mărginirii celorlalţi. În altă parte a satului, se joacă însă un joc ameninţător, prevestind un timp al violenţei şi al abuzurilor; exerciţiile de la „premilitară” sunt însoţite de înjurăturile şi ameninţările învăţătorului Toderici, veneticul care „încerca să-i facă pe băieţi să uite că sunt flăcăi liberi, care trăiesc în satul lor cum le place”. „Nu se ştie cum se învăţaseră flăcăii să fie înjuraţi şi ameninţaţi cu puşcăria. Învăţătorul făcea acest lucru ca şi când nu el ar fi venit cu aceste obiceiuri în sat.” Altă scenă violentă petrecută în aceeaşi zi de duminică are loc la câmp, unde Achim îl bate pe paznicul moşiei. Un timp catastrofic, al violenţei şi al abuzului, se instalează definitiv în volumul al doilea. Tema destrămării se amplifică nemăsurat, de la scindarea familiei la dispariţia unui mod de viaţă, cel al ţărănimii tradiţionale. Ea se asociază pregnant cu tema libertăţii morale în luptă cu fatalităţile istoriei. Drama lumii ţărăneşti se încheagă treptat dintr-un discurs narativ fragmentar, secvenţial, eseistic. Compoziţia este alcătuită din mai multe fragmente (cinci părţi, însumând 91 de capitole, faţă de cele 75 ale volumului I). Evenimentele „pline de viclenie” care se abat asupra satului statornicit altădată pe valori sigure sunt numeroase, complicate, confuze sau obscure, dar cu implicaţii şi urmări de o violenţă imprevizibilă. Există un singur episod epic urmărit cu mai multă insistenţă (campania de seceriş şi treierat supravegheată de Niculae, devenit activist de partid); celelalte sunt mai degrabă întâmplări, situaţii, evenimente supuse unei analize obiective necruţătoare, demitizante, privind tragedia postbelică a satului românesc. Partea întâi urmăreşte 203 mai ales dramele individuale ale celor 2 protagonişti – tatăl şi fiul. Fiecare traversează stări de criză ale eului. Tatăl, dovedind că poate fi şi un om pragmatic, făcuse negoţ cu cereale, refăcându-şi avutul. Deşi le oferă fiilor mai mari tot ce are, aceştia refuză să revină în sat, să redevină ţărani adevăraţi. Ei vor rămâne nişte dezrădăcinaţi, doar Achim supravieţuind (Nilă moare în război, Paraschiv piere secerat de tuberculoză). Încercarea lui Moromete de a-şi aduce fiii înapoi stârneşte însă mânia şi ura Catrinei, care îl va părăsi, mutându-se la „Alboaica”, fata ei din prima căsătorie. Deşi părăsit de nevastă, eşuând în tentativa de a ţine legat de pământ şi de sat pe ultimul dintre fiii săi, pe Niculae, Ilie Moromete îşi regăseşte echilibrul interior, alcătuindu-şi un nou model comportamental în noile circumstanţe, în noile timpuri pe care le trăieşte. „Încet, ca dintr-o lungă boală, Moromete îşi revenise. Arăta iarăşi senin.” Continuarea dezbaterilor cu tentă liberală este forma de rezistenţă pasivă pe care Moromete o adoptă. Comentând cu noii prieteni – Matei, Dimir, Nae Cismaru, Giugudel, Costache al Joichii – evenimentele din sat şi din ţară, Moromete redevine ţăranul-filosof, fidel principiilor sale verificate prin tradiţia unei întregi civilizaţii. Eroul redescoperă şi iubirea. Idila sa cu Fica, sora mai mică a primei lui soţii, îi luminează ultimii ani ai vieţii, până când, bolnav, bătrân, este adus în roabă de Sande, până când moare spunându-i doctorului: „Domnule, eu totdeauna am dus o viaţă independentă”. Dacă Ilie Moromete se retrage încet din centrul evenimentelor, rămânând doar spectatorul lor, Niculae, în schimb, e o prezenţă tot mai activă. Prima parte îl surprinde într-o criză de identitate (e în căutarea eului) şi într-o criză a valorilor morale. Copilul care se simţise totdeauna străin în lumea satului (violenţa îl înspăimântă, munca de la câmp îl sperie, astfel că o face fără tragere de inimă), înclinat spre învăţătură şi spre visare, trăieşte cu disperare crizele adolescenţei. Obligat de tatăl său să renunţe la învăţătură, el se apropie sufleteşte de cumnatul său, Sandu, care moare însă absurd, strivit de roata căruţei. Niculae se revoltă împotriva unui destin omenesc care îi pare strâmb întocmit şi împotriva lui Dumnezeu. Sedus de ideile umanitariste ale noului său prieten, notarul, eroul va deveni propovăduitorul unei „noi religii a binelui şi a răului”. Niculae urmează cursurile şcolii de partid de la Pălămida şi se întoarce în Siliştea ca activist. Părţile următoare ale volumului al II-lea urmăresc schimbările radicale din viaţa satului. Niculae intră în conflict cu grupul comuniştilor arivişti din sat: primarul Potloagă, secretarul Isosică, Zdroncan, Mantaroşie, Bilă, Adam Fântână. În Siliştea-Gumeşti se dă o adevărată luptă pentru putere. Primii vor să-l înlăture pe Adam Fântână de la moară şi pun la cale o acţiune de compromitere („operaţia Cotigeoaia”), însă complotiştii se suspectează, unul trădează. Învingător va ieşi un necunoscut, Vasile al Moaşii, om dur şi viclean. Nu întâmplător, toţi aceştia sunt venetici, care năvălesc în lumea satului transformând-o într-o „groapă fără fund din care nu încetau să mai iasă atâţia necunoscuţi”. Adevăratele victime ale luptei pentru putere sunt silişteni precum Gheorghe, ţăranul care fuge speriat de reprezentanţii noii puteri, înecându-se în râu, sau Valache, cârciumarul, judecat şi condamnat pe nedrept, care protestează împotriva abuzurilor printr-o tăcere absolută. O victimă este şi Niculae, sancţionat pe line de partid; în urma sfaturilor fostului notar, el va 204 studia însă horticultura, devenind inginer. Deşi civilizaţia moromeţiană pare a dispărea într-o zvârcolire tragică, cel care duce mai departe, în închipuire, lumea plină de farmec a lui Moromete este Niculae, atins şi el de violenţa istoriei. Va înţelege abia după moartea tatălui esenţa gândirii, măreţia şi tragedia unui caracter, frumuseţea lăuntrică a bătrânului ţăran. Odată cu el piere o lume arhetipală care trăise după un cod moral statornicit prin tradiţie, o lume cu obiceiuri şi ritualuri venite din vechime. Descrierea formelor de ritual, vii încă în lumea satului – căluşul, hora, spălatul picioarelor la Rusalii, înmormântarea, parastasul, prima zi de seceriş, jocul băieţilor pe câmp cu bobicul, ritualurile bisericeşti, dar şi obiceiuri ale tinerilor îndrăgostiţi care se întâlnesc seara la poartă –, este prezentă firesc, fără ostentaţie în paginile romanului, întărind ideea unui cod al vieţii ţărăneşti. Nota lirică ori îngăduitor ironică însoţeşte adesea aceste descrieri. Viziunea este însă mai ales scenică. Eroii intră în scenă având caracterul pe deplin format, cu o gestică, o mimică, un fel de a vorbi puternic individualizate. Remarcabilă este arta dialogului care probează vocaţia de povestitor a lui M. Preda. Scriitorul apelează la toate formulele colocviului: dialogul, povestirea retrospectivă (relatarea primei călătorii la munte a lui Ilie Moromete), confesiunea, monologul autoadresat sau adresat unui interlocutor absent (dialogul imaginat cu Bâznae), visul monologat (Catrina, Niculae), spovedania, sceneta jucată de părinţi în faţa copiilor. M. Preda construieşte scenariile eroilor săi mizând mai ales pe formele oralităţii, pe vorbirea aluzivă, pe textul şi subtextul ironic, pe parafrază şi antifrază, pe topică şi intonaţie, pe diferenţele de ton şi de ritm. Fiecare personaj, dar mai ales Ilie Moromete, are astfel mai multe „voci” (una „puternică şi ameninţătoare, făcându-i pe toţi să tresară”, alta ironică şi amuzată, voit inocentă sau mereu uimită, un glas îndepărtat şi absent, un altul stângaci-duios ori îndurerat-disperat). Cuvintele sunt chezăşia libertăţii interioare. Sub presiunea „istoriei frauduloase” însă, omului i se retrage dreptul de exprimare liberă („Să nu mai pot eu să vorbesc ce vreau? Adică eu să tac şi tu să vorbeşti, rolul meu rezumându-se doar să te ascult pe tine?" îl întreabă, revoltat, Moromete pe Ţugulan). Cuvintele sunt confiscate de noile autorităţi, golite de înţelesul ştiut, transformate în instrumente ale ameninţării şi constrângerii. „Limba de lemn” se instituţionalizează: „Un ordin punea în vedere că … un alt ordin le puse în vedere aceloraşi … încă alte ordine şi instrucţiuni sosiră în sat unul după altul tot timpul cât dură secerişul”. Cuvinte precum „chiaburi”, „unelte” pot avea valoare de destin. Un anume Gore, înarmat cu o bâtă ameninţă cu „ascuţirea luptei de clasă”, un altul strânge cotele „mai cu vorba bună, mai aplicând dictatura proletariatului”, Bilă, alt spirit primar agresiv, repetă invariabil: „Ţi-o spun cu lacrimi în ochi”. Arta naraţiunii se bazează în primul volum pe o tehnică a acumulării. Nici un detaliu nu este întâmplător, fiecare are o semnificaţie precisă şi o funcţie simbolică. Echilibrul şi complexitatea construcţiei romanului se datorează ştiinţei organizării epice, caracterului narativ al stilului (domină aici stilul indirect liber). Împletirea naraţiunii cu analiza, cu portretul, cu descrierea (tabloul câmpiei în dimineaţa primei zile de seceriş), cu microeseul analitic, cu discursul scenic (dialog, monolog însoţite de notaţii „regizorale”) conferă modernitate scriiturii. Volumul al doilea se 205 întemeiază mai ales pe o tehnică rezumativă. Domină aici stilul direct al naratorului. Exprimarea directă a personajelor alternează cu cea indirectă (a autorului situat în perspectivă omniscientă) şi cu cea indirect-liberă (scriitorul e mediator între personaj şi cititor), într-un flux verbal din care dispar mărcile grafice ale trecerii de la un stil la altul. Formele oralităţii coexistă cu cele scriptice, exprimarea populară (vorbirea ţărănească stilizată, revigorată prin recuperarea expresivităţii originare) se împleteşte cu cea intelectuală, cu expresia neologică. Vocaţia realistă a prozei lui Marin Preda nu suprimă însă încărcătura metaforică, simbolică a limbajului, nici tonalităţile lirice ale descrierii. Partea a treia a volumului I, de pildă, se deschide cu o remarcabilă descriere a câmpiei în zori („[...] soarele începe să răsară; câmpia se limpezeşte de spuma argintie a aburilor de rouă şi întinderea ei care joacă acum în nemărginiri de foc rece pătrunde prin ochi înăuntrul omului, îl împrăştie afară […] atunci omul râde încet, obsesiile lui se topesc şi o bucurie liniştită, aproape neştiută nici de el însuşi, dar luminoasă şi eternă ca cerul, se aşterne pe chipul lui”. Omul se pătrunde astfel de misterul naturii, lăsându-se subjugat înainte de a începe „istovitoarea muncă” a secerişului. Descrierea ceremonialului primei zile de secerat e un cântec final al epopeii satului tradiţional. Secerişul din volumul al doilea începe, în schimb, mult înainte de răsăritul soarelui, fără ceremonialul la care participa altădată întreg satul. Alte pagini reprezentative pentru stilul lui Marin Preda sunt cele ce alcătuiesc capitolul III din partea a patra (volumul al II-lea). Sub o ploaie „repede şi caldă” de vară, Moromete sapă cu îndârjire un şanţ în jurul unor biete paie, vorbind cu sine, cu „Nilă care nu mai era sau cu Achim” şi mai ales cu acel Bâznae de care-i vorbise Niculae. Admonestează cu un fel de milă nesfârşită pe acest conlocuitor imaginar care crede că rostul vechii civilizaţii ţărăneşti s-a încheiat. Într-un monolog interior adresat, de o mare frumuseţe, bătrânul ţăran, „prizonier parcă fără scăpare al elementelor şi al lui însuşi” îşi exprimă toată filosofia de viaţă, toate adevărurile adânci ale existenţei prin vremi a satului. Arta construirii personajelor este şi ea remarcabilă. Eroii intră „în scenă” cu o gestică, o mimică, un fel de a vorbi, puternic individualizate. Având un adevărat cult al limbajului, eroii comunică şi se comunică, arta dialogului probând vocaţia de povestitor a lui Marin Preda. Prin cuvinte, eroul moromeţian aduce realitatea în orizontul conştiinţei, o ia în posesie şi se înalţă deasupra ei. Ilie Moromete, personajul-conştiinţă al romanului, se opune oricăror forme de constrângere, retrăgându-se într-o muţenie protestatară. El este un personaj total, nepereche în proza românească de inspiraţie rurală. Reprezintă ţăranul filosof cu o inteligenţă ascuţită, cu un nestins dor de a contempla şi a înţelege lumea în care trăieşte. Avându-l drept model pe chiar tatăl scriitorului, Tudor Călăraşu, Ilie Moromete este un personaj realist creat dintr-o atitudine polemică faţă de eroul lui Rebreanu, Ion. Complexitatea psihică a personajului lui M. Preda este revelată prin situaţiile existenţiale în care e surprins (viaţa satului românesc într-o vreme de răscruce a istoriei, într-un proces de destrămare a civilizaţiei ţărăneşti arhaice, tradiţionale, de destrămare a familiei şi a sistemului de valori morale şi existenţiale ale colectivităţii rustice), prin modelul comportamental pe care îl ilustrează, prin 206 modul de a vorbi şi de a gândi şi prin multiplele reflectări în conştiinţele celorlalţi. Complexitatea şi natura dilematică ale personajului sunt reliefate prin contrastul dintre manifestările exterioare şi eul de adâncime reflectat în cugetările personajului. Moromete stăpâneşte deplin arta disimulării care este o formă de apărare împotriva unei lumi a spiritelor primare, care îl consideră „sucit”. Disimulându-şi adevăratele gânduri şi convingeri, eroul îşi apără, de fapt, libertatea interioară. Pentru Moromete, bucuriile vieţii nu sunt de ordin material, ci spiritual. Bucuria de a contempla cu seninătate şi distanţare superioară lumea şi oamenii îi conferă eroului o superioritate incontestabilă. Este un personaj dialogic aflat mereu într-un dialog fertil cu sine şi cu lumea, punându-şi întrebări, „mirându-se” neostenit de spectacolul existenţei. Este recunoscut drept liderul care animă întrunirile duminicale din poiana fierăriei lui Iocan, pentru că discută inteligent politică sau filosofează cu prieteni săi, Dumitru a(l) lui Nae şi Cocoşilă. Preocupările sale intelectuale, înclinaţie spre reflecţii, spre meditaţii solitare, dezvăluie un chip al ţăranului român inexistent până acum în literatura română. Moromete este astfel un personaj tipologic care reprezintă autentica bogăţie a vieţii spirituale a colectivităţii rustice. El este purtător şi apărător al valorilor consfinţite prin tradiţie. Pentru el, pământul nu este o valoare în sine, ci este condiţia esenţială a existenţei sale ca ţăran, temeiul demnităţii şi garanţie a libertăţii întru spirit. Deşi este o natură lucidă, cu un acut simţ al realităţii şi un spirit de observaţie remarcabil, eroul se autoiluzionează crezând că familia, cel puţin, îl înţelege şi că îşi va ţine fiii şi fiicele alături dacă luptă din răsputeri să-şi păstreze pământul primit la împroprietărire. Ipostaza iniţială de pater familias cu o autoritate intangibilă se clatină când înţelege că feciorii săi au o altă scară de valori decât el. Când află despre intenţia lui Nilă şi Paraschiv de a fugi la Bucureşti, unde Achim plecase deja cu oile, bătrânul ţăran încearcă cu deznădejde să le schimbe intenţiile. Nu reuşeşte însă să-şi ţină familia unită nici cu vorba blândă, nici cu măsura drastică a bătăii cu parul. Simţindu-se rănit, înşelat, trădat, Ilie îşi modifică radical comportamentul. Bucuria vorbei bogate şi a ceasurilor de contemplare a lumii de pe podişca din faţa casei se stinge în orizontul întrebărilor îndurerate. Când, într-un alt chip – prin învăţătură –, şi cel mai mic fecior, Niculae, se înstrăinează de rădăcinile sale ţărăneşti, Moromete trăieşte o adevărată tragedie care se consumă interior. El are însă puterea de a descoperi un nou sens existenţei sale. Părăsit de Catrina, el trăieşte o iubire târzie pentru Fica, sora mai tânără a primei sale soţii. Acest sentiment de mare intensitate îi redă pierduta seninătate lăuntrică. Chiar neputincios fizic, el rămâne o redutabilă forţă a spiritului. Consecvent sieşi şi principiilor sale, el exclamă pe patul morţii: „Domnule, eu întotdeauna am dus o viaţă independentă”. Deşi „prizonier parcă fără scăpare al elementelor şi al lui însuşi”, eroul moromeţian dovedeşte consecvenţă morală, demnitate, rezistenţă în faţa unui timp agresiv care „nu mai avea răbdare” cu oamenii. Relieful moral al personajului se conturează şi prin caracterizările făcute de celelalte personaje. Catrina blestemă într-una „suceala” omului ei. Băieţii mai mari îl judecă pentru absenţa simţului pragmatic, comparându-l cu Tudor Bălosu. Niculae îl defineşte 207 într-o reflecţie sintetică: „[…] credea că el e centrul universului şi cum le aranjează el, aşa e bine”. Epopeea tragică a ţăranului care trăieşte lăuntric drama dispariţiei satului românesc tradiţional se conturează însă mai ales prin prezenţa directă în text a eroului, prezenţă însoţită de comentariile scriitorului omniscient. Ilie Moromete „ultimul ţăran din literatura română” (N. Manolescu) rămâne un personaj monumental văzut scenic chiar şi atunci când se retrage în lumea miraculoasă a cugetării. DRAMATURGIA COMEDIA COMEDIA este o specie a genului dramatic care prezintă tipuri umane, situaţii, moravuri într-o viziune jovial-satirică sau critic-ironică, construindu-şi structurile textuale şi limbajele scenice pe categoria estetică a comicului. ■ Forme asociate comicului sunt umorul şi satira (în vodevil sau farsă), ironia, sarcasmul, grotescul, absurdul. ■ „Frecvent, comedia apare învestită cu atributelesatirei şi ale criticii morale, sistematizate într-un adevărat topos estetic” (Adrian Marino). ■ Caracteristici: Ideile dramaturgului, reprezentările şi viziunea despre lume şi om se comunică prin acţiunea scenică bufă, prin prezenţa scenică a personajelor comice, prin structuri dramatice menite să stârneacă hilaritatea. Acţiunea simplă,convenţională, limitată în timp şi în spaţiu este declanşată de un conflict dramatic derizoriu care se rezolvă printr-un deznodământ vesel. Subiectul însumează episoade desfăşurate scenic şi episoade relatate / interpretate la nivelul limbajelor scenice. Observaţia comică este orientată spre tipologie şi generalitate, surprinzând viciile omeneşti prin intermediul măştilor şi al „caracterelor” comice. Personajul comic are o funcţie actorială mai accentuată decât în cazul celorlalte specii dramatice, întrucât jocul scenic, gestica şi mimica, registrele discursului comic sunt supramarcate; în vederea efectelor comice (se accentuează astfel contrastul dintre aparenţă şi esenţă).- Discursul scenic al personajelor actualizează într-un grad înalt resursele comice ale limbajului (jocuri de cuvinte de tipul calamburului, expresivitatea comică a erorilor de vorbire - stereotipii, ticuri, pleonasm, tautologie, anacolut, hipercorectitudine, hiperurbanisme, limbaj aluziv, de resurse argotice, colocviale, populare, ambiguităţi verbale etc.)  Valorificarea maximală a categoriei estetice a comicului ( de moravuri, de situaţie, de intrigă, de caracter, de limbaj şi comicul numelor); preponderenţa unui tip de comic determină clasificarea în vodevil, commedia dell‘arte, comedie bufă, comedie de moravuri, de caractere, de situaţii, de intrigă. O scrisoare pierdută de I.L. Caragiale (premiera: 13.11.1884) ■ Ilustrează caracteristicile unei comedii totale, în care comicul de moravuri se asociază celui de situaţii, de intrigă, de limbaj şi de caractere. ■ Este inspirată din evenimentele politice ale anului 1883, (scindare în trei fracţiuni a partidului liberal, determinată de revizuirea constituţiei – aripa reformistă, cea antireformistă şi grupul neutrilor). ■ Lista de personaje evidenţiază cele trei grupuri de interese, de influenţă şi de putere. 208 ■ Tema degradării vieţii publice şi private se particularizează prin surprinderea unei bătălii electorale în „capitala unui judeţ de munte” ; teme secundare sunt: corupţia vieţii politice, lupta pentru putere, imoralitatea vieţii de familie. ■ Compoziţia: textul dramatic este organizat după canon clasic: patru acte, însumând 44 de scene; - Discursul dramatic alternează dialoguri în perechi şi în grupuri din ce în ce mai mari, cu monologuri scenice de tipul discursului politic / apartéului; - Discursul didascalic are caracteristicile metatextului nonliterar, al indicaţiilor pragmatice privind elementele spectacolului şi jocul actorilor. ■ Spaţiul acţiunii este obiectiv, limitat (capitala unui judeţ izolat): - spaţiul scenic este puternic simbolizat: primele două acte au ca decor anticamera casei prefectului (deci spaţiul privat, unde se iau, de fapt, deciziile politice), apoi sala mare a primăriei (III: spaţiu public al aparenţelor, dublat de un spaţiu „al culiselor”; ultimul act: grădina Zoei, spaţiu privat care îl continuă pe cel public). ■ Timpul real este limitat la trei zile (11-13 mai „anul de graţie 1883), dar precizarea ambiguă „în zilele noastre” îngăduie regizorilor o surprinzătoare actualizare a acestui timp „carnavalesc”. ■ Subiectul schematizează parodic cele cinci momente clasice: - expoziţiunea: reliefează de la început conflictul de interese între grupul dizident al lui Caţavencu şi aripa moderată (reprezentată prin prefect, Trahanache, Pristanda, Zoe); - conflict derizoriu; - intriga –pierderea scrisorii de dragoste, în ajunul zilei când începe acţiunea – se reconstituie din relatările personajelor, într-o cronologie inversă; ■ Desfăşurarea acţiunii: ● Caţavencu, care furase scrisoarea de la Cetăţeanul turmentat, pretinde să fie susţinut în alegeri de grupul celor care deţin puterea (Tipătescu, Trahanache); ● după ce este arestat şi apoi eliberat, Caţavencu obţine promisiunea lui Zoe că va fi desemnat drept candidat la întrunirea politică din seara următoare; ● Pristanda opreşte telegrama lui Farfuridi şi Brânzovenescu şi aduce o altă „depeşă”, prin care Centrul impunea candidatura lui Agamiţă Dandanache; ● la adunarea electorală din aceeaşi seară, Farfuridi şi Caţavencu îşi rostesc discursurile în sala mare a primăriei, dar decizia este luată deja; ● punctul culminant: desemnarea candidaturii lui Dandanache, urmată de încăierarea rivalilor politici, soldată cu pierderea scrisorii de către Caţavencu; ● deznodământ vesel: scrisoarea pierdută este înapoiată lui Zoe; -sărbătorirea victoriei lui Agamemnon Dandanache. ■ Registrul stilistic dominant este comicul: - de moravuri (şantajul, farsa politică, corupţia, imoralitatea); - de situaţie (pierderea / găsirea celor două scrisori); - de caracter (eroi comici, ridicoli, groteşti; tipologii clasice: demagogul (Caţavencu), prostul agresiv (Farfuridi), senilul (Dandanache), încornoratul naiv (Trahanache), slugarnicul (Pristanda), Cetăţeanul turmentat; - de limbaj (stereotipiile din vorbire, greşelile de exprimare: neologisme stâlcite, pleonasme, anacolut, nonsens, paradox, contradicţie în termeni etc.); - comicul numelor proprii ale personajelor. 209 Comedia. O scrisoare pierdută de I. L. Caragiale Născută încă din Antichitate, pentru a sancţiona scenic vicii ale naturii umane, comedia este o specie a genului dramatic în care sunt zugrăvite într-o manieră satirică tipuri umane, carenţe de caracter, moravuri ale societăţii, situaţii hazlii, întotdeauna cu un final fericit. Principala categorie estetică pe care o dezvoltă acest tip de teatru este comicul care constă în acţiuni, situaţii, replici, tipuri umane, moravuri care provoacă râsul, fiind generat, de regulă, de un contrast între aparenţă şi esenţă, între frumos şi urât (Aristotel), între valoare şi nonvaloare, între efortul personajelor şi rezultatul derizoriu al desfăşurării de forţe (Kant), între intenţie şi finalitate, între „viu şi mecanic” (H. Bergson). Forme asociate comicului sunt umorul şi satira (în vodevil sau farsă, de exemplu), ironia, sarcasmul, grotescul (mai ales în teatrul absurdului): „[...] frecvent, comedia apare învestită cu atributele satirei şi ale criticii morale, sistematizate într-un adevărat topos estetic” (Adrian Marino). Orientând observaţia comică spre generalitate şi tipologie, dramaturgii antici şi cei clasici prezintă viciile omeneşti prin intermediul măştilor şi al „caracterelor” comice, în comedii de moravuri ori în comedii de caractere, dar şi prin comicul de intrigă sau de situaţii, în comedia bufă ori în commedia dell’arte (bazată pe improvizaţia actorilor). Dramaturgii epocilor moderne revigorează comedia, apelând la limbaje scenice complexe prin care „personajele sunt reduse la scheme morale abstracte, cu simplă funcţionalitate comică” (A. Marino). Această afirmaţie despre personajele din comedia modernă se poate aplica perfect şi eroilor din teatrul lui Caragiale. Strălucit precursor al teatrului modern, I. L. Caragiale realizează prin opera sa dramatică o sinteză deosebită între realismul critic (evident în intenţia de a înfăţişa tipuri sociale şi concretul realităţilor contemporane, de care se distanţează lucid, critic şi ironic) şi clasicism (interesul faţă de ceea ce este permanent în natura umană; pasiunea echilibrului, importanţa acordată formei). Există însă şi o componentă modernă a comediilor caragialeşti, care rezidă în comicul absolut, care anulează diferenţa dintre tragic şi comic prin transformarea existenţei într-o farsă fără ieşire şi fără sfârşit, prin depersonalizarea individului devenit comediant, cabotin, impostor, mască acoperind vidul interior. Împletirea comicului cu parodia, cu grotescul şi cu absurdul, amestecul registrelor stilistice (de la limbajul colocvial la cel al dizertaţiei ori tratatului de morală, de la proza retorică la pledoaria avocăţească, de la stilul procesului-verbal la cel al reportajului de senzaţie) sunt şi ele embleme ale discursului dramatic modern. Cea mai cunoscută şi, totodată, cea mai jucată piesă a lui Caragiale, O scrisoare pierdută, este o comedie de moravuri care instituie, în teatrul românesc, un stil dramatic caracterizat prin echilibrul perfect între structuri dramatice clasice (personaje, conflict, intrigă, acţiune scenică) şi moderne (fiinţarea eroilor exclusiv la nivelul limbajului, spaţiul scenic simbolic, situaţiile dramatice repetabile, configurate după modelul caruselului). 210 Tema degradării vieţii politice, sociale şi private se concretizează prin surprinderea unui episod din campania electorală pentru desemnarea unui candidat pentru viitoarele alegeri parlamentare. Acţiunea este plasată într-un orăşel de provincie, capitala unui judeţ de munte (pe care contemporanii au asociat-o cu Piatra Neamţ), în „anul de graţie 1883” (Caţavencu, actul III, scena I). Sursa de inspiraţie a fost, aşadar, viaţa politică din acel an, când problema revizuirii constituţiei a scindat partidul liberal în două grupări: cea moderată (condusă de I. C. Brătianu) şi cea radicală (reprezentată de C. A. Rosetti). Titlul piesei reliefează intriga, sugerând – prin substantivul cu articol nehotărât – faptul că acea „scrisoare pierdută” este doar unul dintre multele mijloace de şantaj în lupta politică. Prin repetarea situaţiei scenice (apariţia unei scrisori similare care determină numirea „de la centru” a lui Dandanache), scrisoarea de dragoste trecută prin mai multe mâini devine simbol al corupţiei şi compromisului, ca şi al depersonalizării individului într-o lume în care până şi sentimentele (iubirea, onoarea, prietenia etc.) ajung „obiect de negociere”. Compoziţional, capodopera comediei româneşti este alcătuită cu o desăvârşită artă a construcţiei clasice. Cele patru acte (cu 9, 14, 7 şi, respectiv, 14 scene) aduc în scenă mereu mai multe personaje, sugerând astfel sporirea tensiunii şi a agitaţiei provocate de evenimentul politic şi, mai ales, de întâmplarea aparent neînsemnată a pierderii unei scrisori de dragoste. Formula dramatică se bazează pe structuri tradiţionale: succesiune cronologică, tehnica acumulării situaţiilor (tehnica „bulgărelui de zăpadă”), a înlănţuirii evenimentelor şi pe structuri dramatice moderne, precum simetria situaţiei scenice (repetarea „istoriei” scrisorii pierdute) ori instalarea „ex abrupto" a unui conflict care nu se rezolvă decât temporar în final, sau o situaţie-intrigă care s-a consumat înainte de ridicarea cortinei şi este reconstituită din replicile personajelor pe un traseu invers cronologic (relatarea lui Pristanda, a lui Trahanache şi a lui Zoe şi, în finalul primului act, relatarea Cetăţeanului turmentat, cel care găsise scrisoarea). Conflictul derizoriu al jocului de interese îmbracă aparenţa unui conflict politic, dar confruntarea nu se produce între doctrine şi idei politice, fiindcă opozanţii fac parte din grupări diferite ale aceluiaşi partid de guvernământ. Aripa conservatoare (reprezentată de Trahanache, Tipătescu, Farfuridi şi Brânzovenescu) este cea care deţine puterea, iar aripa reformatoare (Caţavencu şi „dăscălimea” ) năzuieşte să acceadă la putere. Această polarizare a eroilor pe criteriul grupului de interese este evidentă încă din lista de personaje, care nu se alcătuieşte, ca de obicei, în ordinea importanţei rolului scenic. În chip neobişnuit în comedia clasică, conflictul derizoriu nu-şi epuizează resursele, nu rămâne simplu pretext pentru declanşarea şirului de situaţii comice. În piesa lui Caragiale, conflictul se amplifică neliniştitor, prin implicarea unui număr tot mai mare de personaje, prin proliferarea situaţiilor conflictuale în spaţiu (corupţia, imoralitatea, şantajul politic definesc şi viaţa politică a capitalei) şi în timp (promisiunea făcută de Zoe lui Caţavencu anticipează perpetuarea acestor practici politice şi la alegerile viitoare). Neobişnuită este şi prezenţa unui singur plan structural, căci viaţa politică şi 211 viaţa privată se amestecă sub semnul aceleiaşi imoralităţi, iar existenţa publică şi viaţa interioară se consumă la nivelul aceloraşi idei fixe, exprimate prin automatismele de gândire şi de limbaj. Subiectul piesei urmăreşte momente de mare tensiune din existenţa „publică" a eroilor. Acţiunea se petrece într-o durată limitată, care aminteşte regula unităţii de timp din teatrul antic. Astfel, evenimentele din primele trei acte se aglomerează într-o singură zi (vineri, 11 mai 1883), cea a desemnării candidatului. Actul final mută acţiunea peste două zile (duminică), în momentul încheierii alegerilor, al desemnării câştigătorului şi al sărbătoririi publice a acestuia. Precizarea iniţială a dramaturgului „[…] în zilele noastre” îngăduie regizorilor care au pus în scenă piesa de-a lungul timpului să actualizeze în modurile cele mai neaşteptate „lumea pe dos” a eroilor lui Caragiale. Spaţiul scenic este şi el puternic simbolizat, ca spaţiu „de trecere”, cu deschideri multiple. În primele două acte, „anticamera bine mobilată” din casa prefectului sugerează faptul că deciziile politice nu se iau în spaţiul public, ci „în culise”, aşa cum se întâmplă şi în actul al III-lea. Deşi întrunirea publică are loc în sala cea mare a primăriei, hotărârea definitivă ca Dandanache să fie desemnat candidat se ia în cabinetul primarului, unde Trahanache se întâlneşte cu Tipătescu şi cu Zoe. Ultimul actul, singurul în care se zăreşte, în fundal, orăşelul de munte (identificat de contemporanii lui Caragiale cu Piatra-Neamţ), are ca decor spaţiul deschis – grădina casei lui Trahanache, loc care comunică cu grădina publică. Actul I, care îl are ca personaj de referinţă pe Ştefan Tipătescu, prefectul judeţului, debutează cu evidenţierea situaţiei conflictuale. Incipitul de tip „ex abrupto” (caracteristic fiecărui act) propune o situaţie scenică frecventă în teatrul lui Caragiale – citirea ziarului (Tipătescu, puţin agitat, se plimbă cu Răcnetul Carpaţilor în mână; e în haine de odaie; Pristanda în picioare, mai spre uşă, stă rezemat în sabie): TIPĂTESCU (terminând de citit o frază din jurnal): …Ruşine pentru oraşul nostru să tremure în faţa unui om! Ruşine pentru guvernul vitreg, care dă unul din cele mai frumoase judeţe ale României pradă în ghearele unui vampir”. (indignat) Eu vampir, ai?… Caraghioz! PRISTANDA: Curat caraghioz!… pardon, să iertaţi, coane Fănică, că întreb: bampir…ce-i aia bampir? TIPĂTESCU: Unul… unul care suge sângele poporului… Eu sug sângele poporului!… Prin indicaţiile regizorale, ca şi prin replicile şi jocul scenic al personajelor se evidenţiază relaţiile dintre prefect şi poliţaiul oraşului. Dincolo de raportul dintre stăpân şi subordonatul linguşitor, se reliefează o anume familiaritate complice (apelativele „Ghiţă”, „coane Fănică”; tolerarea micilor „afaceri” ale lui Pristanda etc.). Lectura articolului incriminator pe care Caţavencu l-a publicat în ziarul său, Răcnetul Carpaţilor, pune în evidenţă lupta pentru putere în care sunt antrenaţi cei care conduc judeţul (gruparea lui Tipătescu şi Trahanache) şi cei care râvnesc să acceadă în sfera puterii (Caţavencu, Ionescu, Popescu, „dăscălimea”). Schimbul 212 de replici dintre Tipătescu şi Ghiţă continuă cu „istoria steagurilor”. Dialogul dramatic are aici nu numai rol de caracterizare a eroilor, ci, mai ales, funcţie descriptivă, fixând reperele unui spaţiu real, precizând topografia orăşelului, capitală de judeţ („două la prefectură, două pe piaţa lui 11 Fevruarie, două la primărie, unul la şcoala de băieţi, unul la şcoala de fete, unul la spital, două la catrindală”). În secvenţa următoare, dialogul are rol narativ, Ghiţă relatând cum s-a strecurat sub fereastra casei lui Caţavencu spre a spiona întrunirea „dăscălimii”. În relatarea poliţaiului, se fixează şi reperele temporale (timp real: 11 mai, fiindcă în ziua precedentă – 10 mai, sărbătoarea naţională – avusese loc „focul” de artificii în piaţa cu steaguri şi „luminaţie” de sărbătoare – „anul de graţie 1883”). Episodul retrospectiv istorisit de Pristanda este construit pe tehnica modernă a „teatrului în teatru”: „[…] ce-mi dă prin gând ideea? zic: ia să mai ciupim noi ceva de la onorabilul, că nu strică… şi binişor, ca o pisică, mă sui pe uluci şi mă pui să ascult: auzeam şi vedeam cum v-auz şi m-auziţi, coane Fănică, ştiţi, ca la teatru.” Prin referirea la scrisoarea aflată în mâna lui Caţavencu, care ar putea să-i aducă acestuia sprijinul politic al mai marilor urbei, se configurează situaţia-intrigă, instalată definitiv în scena a IV-a prin vocea lui Trahanache. Acesta îi dezvăluie „prietenului său, Fănică”, şantajul pe care îl exercită Caţavencu asupra sa, având ca armă o scrisoare de amor trimisă lui Zoe de prefect, pe care „venerabilul nenea Zaharia” o consideră plastografie. „Desenul dramatic” este astfel schiţat în linii moderne, fiindcă traseul scrisorii pierdute e refăcut în sens invers, din replici ale personajelor care intră pe rând în scenă. Apariţia Cetăţeanului turmentat, în ultimele scene ale actului I, luminează deplin circumstanţele în care scrisoarea compromiţătoare a ajuns în posesia „onorabilului” domn Caţavencu. Actul al doilea e alcătuit prin alternanţa scenelor în care apar cupluri ori triunghiuri de personaje cu scene de grup sau cu scene în care unicul personaj rămas în scenă monologhează. La ridicarea cortinei, Trahanache, Farfuridi şi Brânzovenescu studiază listele electorale, calculând probabilitatea voturilor. Stereotipia gesturilor, a reacţiilor şi a limbajului lor dezvăluie obtuzitatea şi ignoranţa oamenilor politici ai urbei. În contrast, Caţavencu va apărea ca o prezenţă dinamică, plină de temperament şi de voinţă. Arestat ilegal din porunca prefectului, Caţavencu este eliberat la decizia lui Zoe şi invitat să negocieze. El refuză cu tenacitate orice ofertă a lui Tipătescu (moşia Zăvoiul, postul de primar, funcţia de avocat al statului etc.). Scena negocierii (actul II, scena IX) reliefează duplicitatea personajelor prin contrastul dintre dialogul amabil-insinuant şi aparteul subliniat prin jocul scenic (mimica, gesturile, mişcarea în scenă): TIPĂTESCU (care a tot bătut din călcâi cu impacienţă, coboară încet, rar şi cu dinţii strânşi): Iubite şi stimabile d-le Caţavencu, nu înţeleg pentru ce între doi bărbaţi, cu oarecare pretenţie de seriozitate, să mai încapă astfel de meşteşuguri şi rafinării de maniere, astfel de tirade distilate, când situaţia lor e aşa de limpede... Eu sunt un om căruia îi place să joace pe faţă... Ia poftim, ia poftim, mă rog (îi oferă un scaun, aparte): Să fiu cuminte. Ce bine că-i Zoe dincolo! 213 CAŢAVENCU: Stimabile domn, d-tale îţi place să joci pe faţă, primesc; mie-mi place să joc scurt, scurt (gest de retezare): Situaţia noastră o putem dezlega numaidecât. (Tipătescu îi oferă jeţul, el îl respinge uşor) TIPĂTESCU (privind ţintă la Caţavencu şi cu tonul mârâit): Poftim de!... CAŢAVENCU (care s-a retras puţin, cedează, în sfârşit, şi cade pe fotoliu cam fără voie): Mulţumesc. TIPĂTESCU: Aşa-i. (şade aproape de el, Caţavencu se cam retrage. Tipătescu se îndeasă spre el, Caţavencu acelaşi joc, şi iar) Altfel, dar, onorabile domn, d-ta - prin ce mijloace nu-mi pasă! - posedezi o scrisoare a mea, care poate compromite onoarea unei familii... Eu viu şi-ţi zic (cu multă afabilitate): mă rog, onorabile domn, ce-mi ceri dumneata în schimbul acelui lucru? CAŢAVENCU (naiv): Cum, nu ştii? TIPĂTESCU (impacientat, bătând din călcâi): Mă rog, onorabile, încă o dată (răspicat)... ce-mi ceri d-ta în schimbul acelei scrisori? Scurt! scurt! (repetă gestul de retezare) CAŢAVENCU: Ei?... dacă este aşa, dacă voieşti scurt, iată: voi (rugător) să nu mă combaţi, ceva mai mult, să-mi sprijini candidatura... În cele din urmă, la insistenţele lui Zoe, care uzează de toate „armele” persuasiunii feminine, prefectul acceptă să sprijine candidatura lui Caţavencu. Numai că, printr-o răsturnare de situaţie (tipică teatrului clasic), conflictul, care pare a fi tranşat în favoarea lui Caţavencu, se acutizează brusc prin apariţia „depeşei de la centru” în care se solicită desemnarea lui Agamiţă Dandanache. Actul al treilea aduce în scenă un personaj colectiv: „alegători, cetăţeni, public”. „Lumea” care participă la întâlnirea cu cei antrenaţi în cursa electorală apare ca o multiplicare depersonalizată a tipurilor individuale, fiindcă mulţimea „cetăţenilor turmentaţi” nu se defineşte prin distanţare critică de politicienii cabotini, demagogi, inculţi şi imorali, ci prin aderenţă şi complicitate la o viaţă politică marcată de corupţie şi falsificări. Se demonstrează astfel valoarea de adevăr a ironicei afirmaţii făcute de Tipătescu, care îi spusese Cetăţeanului turmentat: „La alegători ca d-ta, cu minte, cu judecată limpede, cu simţ politic, nu se poate mai bun reprezentant decât d. Caţavencu (apăsând), onorabilul d. Caţavencu!” Replicile în cor ale celor adunaţi în sala de întruniri a primăriei evidenţiază scenic complicitatea tuturor „actorilor” care participă la farsa alegerilor. În rumoarea mulţimii, aplaudaţi de-o tabără şi fluieraţi de cealaltă, iau cuvântul Farfuridi şi apoi Caţavencu. Discursurile lor sunt strălucite ilustraţii ale demagogiei, ale gândirii incoerente ori încremenite în formule false, în clişee care nu comunică idei, ci mistifică realitatea. Punctul culminant al actului (şi al piesei) este anunţarea candidatului propus de la Bucureşti – Dandanache. Încăierarea provocată de Pristanda din ordinul prefectului este o metaforă scenică, definind o lume haotică, absurdă, violentă prin prostia agresivă, prin tirania beţiei de cuvinte, prin incapacitatea de a deosebi adevărul de fals, esenţa de aparenţă, inocentul de cel vinovat. De altfel, în această piesă, nu există inocenţi, ci doar complici mai mult sau mai puţin culpabili. Chiar Cetăţeanul turmentat, prin care se individualizează electoratul dezorientat sau, poate, se personifică hazardul / destinul din tragediile 214 antice (schemă parodiată de Caragiale), este numai în aparenţă inocent, fiindcă deschide scrisoarea, citind-o şi nu înapoiază pălăria găsită în sala publică. Între actul al treilea şi actul final, se aşează cele două zile ale votului. Tensiunea dramatică este menţinută prin prezenţa scenică a lui Zoe care aşteaptă, înspăimântată, ca, din clipă în clipă, să fie publicată scrisoarea. Disperarea ei creşte când află de la Agamiţă Dandanache – sosit pentru festivităţile electorale – că şi el s-a folosit în alegeri de o scrisoare de amor găsită, pe care n-a înapoiat-o însă, aşa cum a promis. Apariţia lui Caţavencu îi redă speranţa, dar acesta mărturiseşte că a pierdut, în timpul încăierării de la primărie, pălăria în căptuşeala căreia ascunsese scrisoarea. O nouă apariţie, cea a Cetăţeanului turmentat, aduce deznodământul situaţiei. Acesta găsise pălăria lui Caţavencu şi, descoperind scrisoarea, o înapoiază „andrisantului”. Bucuria nemăsurată a lui Zoe aduce şi salvarea lui Caţavencu, gata să conducă festivităţile prin care se sărbătoreşte alegerea lui Dandanache. Banchetul dat în cinstea candidatului „ales în unanimitate” reuneşte, în scena finală, toate personajele. Toasturile, şampania, îmbrăţişările, atmosfera de veselie unanimă subliniază „binefacerile” unui sistem „curat constituţional”. Dialogul final – purtat între Caţavencu şi Pristanda – accentuează ideea existenţei carnavaleşti a unei lumi care fiinţează într-un „univers închis, în care contrariile sunt echivalente, iar alegerea nu-i cu putinţă” (B. Elvin). Capodoperă a teatrului comic românesc, O scrisoare pierdută aduce în scenă o lume de antieroi, de marionete, cu acţiuni, cu mişcări şi rostiri dezarticulate. „Pornind de la oamenii vremii lui, Caragiale este un critic al omului oricărei societăţi. Personajele lui Caragiale sunt nişte exemplare umane în aşa măsură degradate, încât nu ne lasă nici o speranţă. […] Omenirea, aşa cum ne este înfăţişată de acest autor, pare a nu merita să existe.” – afirma Eugen Ionescu. Într-adevăr, o lume în care „alesul” în Parlament este Dandanache, „mai prost decât Farfuridi şi mai canalie decât Caţavencu”, pare o lume „pe dos”, cu valorile inversate, trucate. Deşi reprezintă tipuri sociale (în ultimă instanţă, toate personajele Scrisorii pierdute sunt „variaţiuni pe aceeaşi temă”: „homo politicus”, politicianul corupt şi demagog), eroii lui Caragiale sunt construiţi şi pe un defect general-uman care le conferă valoare de „prototipuri” negative. Sub aparenţa tipurilor clasice însă, personajele lui Caragiale dezvăluie şi o structură de adâncime modernă. Astfel, Tipătescu este mai mult decât „junele-prim”, fiindcă este gata să-şi asume responsabilitatea faţă de femeia iubită, căreia îi propune să fugă cu el. Mai mult, între „măştile” sale, se numără şi aceea a unui personaj-raisonneur, singurul capabil să se distanţeze prin ironie de o lume pe care o amendează critic: „Ce lume! ce lume! ce lume!”. Zaharia Trahanache se sustrage şi el tiparului clasic al „naivului încornorat”, pentru că abilitatea cu care contracarează şantajul lui Caţavencu dezvăluie, sub aparenţa „zahariselii" şi a „ticăielii” senile, omul de acţiune, cu un spirit treaz, care intuieşte punctul vulnerabil al adversarului. Perspectivele asupra fiecărui personaj se multiplică: autocaracterizarea este dublată de caracterizări contradictorii făcute de toţi ceilalţi eroi. Acest procedeu conduce la „pulverizarea” personajului, evidenţiind absenţa unei personalităţi coerente şi consecvente, 215 substituirea acesteia cu măşti inconsistente, cu reacţii dezarticulate de marionete. Astfel, paradigma clasică a Caracterului este subminată dinlăuntru, determinând construcţia eroului modern ca ipostază particulară a absurdului din natura umană. Criticul I. Constantinescu remarca faptul că „în cazul celor mai importante figuri comice, Caragiale păstrează foarte puţin din structura tipului tradiţional. Prin distrugerea unităţii personajului şi a umanităţii lui, prin creaţia omului dezorientat în afara vieţii morale, cu comportament discontinuu, al omului fără calităţi, dramaturgul român este unul dintre creatorii structurii eroului farsei moderne.” Spre deosebire de eroii comediei clasice care „se amuzau adesea, imaginând absurdităţi”, personajele caragialeşti, afirmă criticul, „au pierdut facultatea jocului: aglomerările de confuzii, incoerenţele, delirul verbal sunt modalitatea lor de a comunica; ei nu au conştiinţa că au pierdut controlul asupra cuvintelor şi, totodată, contactul adevărat cu lucrurile.” Între toate personajele Scrisorii pierdute, Agamemnon Dandanache joacă un rol aparte. El întruchipează viciile celorlalţi în grad maxim. Cu toate că apariţia lui scenică este redusă (numai în actul IV), personajul prinde viaţă datorită indicaţiilor scenice ale autorului, care utilizează în construcţia sa toate resursele comicului. Astfel, în lista de personaje, este aşezat imediat după Tipătescu şi definit ironic ca „vechi luptător de la ′48”. Epitetul „vechi” reliefează nu doar vârsta respectabilă, ci şi faptul că, intrat în politică cu patru decenii în urmă, este depăşit de evenimente, de realitate. Faptul că „vorbeşte peltic şi sâsâit” sugerează senilitatea, ramolismentul intelectual, ca şi numele, care face aluzie la „încurcăturile” pe care le provoacă memoria sa în derivă. Prenumele care aminteşte un erou de epopee (Agamemnon, regele care a condus războiul împotriva Troiei) este diminutivat comic. Cel numit şi Gagamiţă este astfel coborât în ridicol şi derizoriu. Prezenţa scenică a personajului este construită pe două coordonate: cea a acţiunilor sale ca om „politic” şi aceea a profilului său psihic şi intelectual. În sfera relaţiilor publice, el acţionează cu abilitate şi perfidie. Găsind „scrisorica de amor” a „becherului”, „persoană importantă” în conducerea partidului, Dandanache o transformă în armă a şantajului politic. Lipsit de scrupule („mai canalie decât Caţavencu”), el îşi încalcă promisiunea de a o înapoia după ce este desemnat candidat pentru Cameră: „Cum se poate, coniţa mea, s-o dau înapoi? S-ar putea să fac aşa prostie? Mai trebuie s-aldată… La un caz iar… pac! la Răsboiul. Profilul psihic şi intelectual al personajului este marcat de senilitate, de fixaţii şi de stereotipii de gândire şi de vorbire. Astfel, el este obsedat de rolul pe care l-a jucat şi trebuie să-l mai joace familia sa în viaţa politică a ţării: „[...] familia mea de la patuzsopt… luptă, luptă si dă-i si dă-i, si luptă”. Lipsit de principii politice, Agamiţă Dandanache este un oportunist care trece dintr-un partid în altul „ca tot rumânul imparţial”, numai spre a beneficia de un loc în parlament. Contrastul dintre pretenţiile sale politice şi „personalitatea” lui marcată de gândirea incoerentă, de memoria în derivă, de limbajul dezarticulat este comic. Toate replicile lui Dandanache ilustrează comicul de limbaj prin stâlcirea peltică a cuvintelor, prin greşelile de logică şi de exprimare (anacolut, pleonasme, dezacorduri etc.), prin ticurile verbale („neicusorule, puicusorule”), prin prezenţa 216 interjecţiilor onomatopeice („birza… hodoronc-tronc, zdronca-zdronca… şi clopoţeii…”). Finalul în care ţine „discursul” de mulţumire întregeşte imaginea caricaturală a celui care a câştigat în lupta politică: „În sănătatea alegătorilor… cari au probat patriotism şi mi-au acordat... (nu nemereşte) asta… cum să zic de!… zi-i pe nume de!… a! sufradzele lor; eu care familia mea de la patuzsopt în Cameră, şi eu, ca rumânul imparţial, care va să zică… cum am ziţe… în sfârşit să trăiască! (Urale şi ciocniri).” Rivalii săi politici sunt Caţavencu şi Farfuridi, personaje construite în acelaşi registru stilistic al caricaturii, grotescului, absurdului. Nae Caţavencu este reprezentantul tinerei burghezii locale, candidatul grupării dizidente. Aşa cum se precizează în lista de personaje, este „avocat, director-proprietar al ziarului Răcnetul Carpaţilor, prezident-fondator al Societăţii Enciclopedice-Cooperative Aurora Economică Română”. Situat în fruntea grupului “tânăr, inteligent şi independent”, Caţavencu se defineşte într-un dublu regim: în viaţa publică, el ilustrează tipologia politicianului demagog, iar în viaţa privată, tipul arivistului care se conduce după principiul lui Machiavelli (pe care îl atribuie greşit lui Gambetta) „scopul scuză mijloacele.“ Numele personajului (derivat de la caţă, însemnând „femeie bârfitoare”, dar şi „instrument cu cârlig la capăt”, amintind însă şi de caţaveică – haină cu două feţe) subliniază cel două ipostaze. „Cu silabele lui stridente şi cu conturul ridicol, redă perfect pe demagogul latrans” (G. Ibrăileanu). Stăpânit de o dorinţă puternică de parvenire politică, Nae Caţavencu este tipul politicianului demagog, corupt, oportunist, lipsit de principii şi de scrupule în lupta politică şi în viaţa privată. Pentru a fi desemnat candidatul partidului pentru parlament, Caţavencu nu ezită să folosească şantajul. Principala trăsătură psihică a lui Caţavencu este capacitatea de a se adapta la orice situaţie: „depersonalizat, el suferă de mimetism organic, care suprimă graniţa dintre real şi simulat” (Liviu Papadima). Acestă disponibilitate de a schimba masca este reliefată prin scene-pereche (scenele IX din actele II şi IV). Atâta vreme cât are scrisoarea este orgolios, agresiv, inflexibil (dialogul cu Tipătescu, actul II, scena IX). După ce pierde scrisoarea, devine umil, linguşitor (dialogul cu Zoe, actul IV, scena IX). În circumstanţele „devenirii” sale de-a lungul celor patru acte, precizările din „lista de persoane” se încarcă de noi semnificaţii: Răcnetul Carpaţilor ar figura prima ipostază, iar Societatea Cooperativă Aurora Română poate sugera disponibilitatea de cooperare din final. Limbajul lui Caţavencu este, mai mult decât al celorlalţi eroi, alcătuit din idei gata confecţionate. Preţios în aparenţă, limbajul său este în realitate ilariant. El cuprinde referinţe culturale atribuite greşit, expresii latineşti stâlcite (honeste vivere devine „oneste bibere”), etimologii populare (locuitorii capitalei sunt numiţi „capitalişti”), numeroase contradicţii între termeni, nonsensuri, pleonasme etc., demonstrând incultura şi absenţa gândirii logice: „Industria română e admirabilă, e sublimă, putem zice, dar lipseşte cu desăvârşire”; „[…] după lupte seculare care au durat aproape 30 de ani […]”; „Noi aclamăm munca, travaliul, care nu se face de loc în ţara noastră!” El ştie însă cum să simuleze emoţia, să plângă, să-i influenţeze pe ascultători. Caţavencu este un actor desăvârşit. Când urcă la tribună, îşi intră în rol, ia o poză afectată: „CAŢAVENCU (ia poză, trece cu importanţă printre mulţime şi suie la 217 tribună; îşi pune pălăria la o parte, gustă din paharul cu apă, scoate un vraf de hârtii şi gazete şi le aşează pe tribună, apoi îşi trage batista şi-şi şterge cu eleganţă avocăţească fruntea. Este emoţionat, tuşeşte şi luptă ostentativ cu emoţia care pare a-l birui. – Tăcere completă. Cu glasul tremurat): Domnilor!…Onorabili concetăţeni!… Fraţilor!… (plânsul îl îneacă.) Iertaţi-mă, fraţilor, dacă sunt mişcat, dacă emoţiunea mă apucă aşa de tare…suindu-mă la această tribună… pentru a vă spune şi eu… (plânsul îl îneacă mai tare.)… Ca orice român, ca orice fiu al ţării sale… în aceste momente solemne… (de-abia se mai stăpâneşte) mă gândesc… la ţărişoara mea… (plânsul l-a biruit de tot) la România… (plânge. Aplauze în grup)… la fericirea ei!… (acelaşi joc de amândouă părţile)… la progresul ei! (asemenea crescendo)… la viitorul ei! (plâns cu hohot. Aplauze zguduitore.) Elementele paraverbale şi nonverbale ale discursului – precizate minuţios în indicaţii scenice de tip descriptiv şi narativ – reliefează o retorică goală, un patriotism de paradă, menit să ascundă o puternică dorinţă de parvenire. Noţiunile de ţară, popor, progres reprezintă pentru el simple lozinci în lupta electorală (calificate drept „fraze bune pentru gură-cască” de către Tipătescu). Scopul declarat al acţiunilor sale este ca “România să prospere şi tot românul să îmbogăţeze”; scopul real este accesul în sfera puterii şi, implicit, mai binele personal. Pentru acest „mai bine”, „onorabilul”, „nifilistul” Caţavencu se proclamă „liber-schimbist”, este gata să treacă în orice tabără, să încalce orice lege, juridică sau morală. Faptele sale o dovedesc: falsifică o poliţă pentru a primi împrumutul de la bancă, îi sustrage scrisoarea Cetăţeanului turmentat, îi şantajează pe liderii politici locali, iar, în final, acceptă umil să conducă festivităţile de sărbătorire a victoriei adversarului său. Imaginea ultimă a personajului este cea a oratorului „foarte ameţit, împleticindu-se-n limbă”, dar nerenunţând la tirade ieftine, la delirul verbal: „Fraţilor! Am luptat şi am progresat: ieri obscuritate, azi lumină! ieri întristarea, azi veselia! Iată avantajele progresului! Iată binefacerile unui sistem constituţional!” Delirul verbal, agravat de incoerenţa gândirii, îl defineşte şi pe rivalul său politic, Tache Farfuridi. Avocat de profesie, el face parte din „comitetele şi comiţiile” prezidate de Trahanache, ilustrând în schema „faunei politice” acelaşi prototip al demagogului, iar în cea a „caracterelor” comice, tipologia imbecilului absolut. Criticul Ştefan Cazimir vede în el „întruparea prostiei solemne”, fără o individualitate proprie, cu o gândire schematică generată de automatisme existenţiale: „Şi eu, am, n-am să-ntâlnesc pe cineva, la zece trecute fix mă duc la târg; am, n-am clienţi acasă, la unsprezece fix mă-ntorc din târg […]; şi-eu am, n-am înfăţişare, la douăsprezece fix mă duc la tribunal.” Ca om politic, el se plasează definitiv într-un destin eşuat, deşi, retoric, dar grotesc, se asociază unor mari destine istorice: „[…] întotdeauna am repetat cu străbunii noştri, cu Mihai Bravul şi Ştefan cel Mare… cu Mircea cel Bătrân şi cu Vlad Ţepeş…” Prins o clipă în jocurile şi iluziile puterii, pare a deveni intransigent: „[…] când e vorba de prinţipuri sunt… mai catolic decât Papa”. Conştient însă de faptul că partidul înseamnă „madam Trahanache, nenea Zaharia, noi şi ai noştri”, Farfuridi se teme să semneze telegrama către „centru”, prin care denunţă trădarea, spunându-i lui Brânzovenescu: „Trebuie să ai curaj ca mine, trebuie să o iscăleşti, o dăm 218 anonimă!”. „Curajul” său este doar un simulacru şi Farfuridi recade imediat în condiţia de marionetă, care acceptă orice tranzacţie („Trădare să fie, dacă o cer interesele partidului, dar să ştim şi noi!”), motivându-şi inconsecvenţa într-un mod absurd: „Iubesc trădarea, dar urăsc pe trădători!” Discursul scenic al personajului alternează două registre stilistice. În prima scenă din actul III, când Farfuridi se adresează de la tribună asistenţei din sala mare a primăriei, discursul său electoral este o înşiruire incoerentă de termeni pretenţioşi, predominant neologici. El vorbeşte despre „opinia sa” asupra „revizuirii constituţiei” în „puncte esenţiale”, despre „legea electorală”, „soţietate”, „naţiune”, „plebicist”, despre „moderaţi” şi „probe de tact”, despre „extremişti”, „exageraţiuni şi idei subversive”, despre „ocaziuni solemne”, „dileme” şi „eţetera”. Izolate contrapunctic de avocăţescul „daţi-mi voie” sau de stereotipii ale limbajului colocvial („şi mă-nţelegi”, „vreau să zic”, „adică”, „mă rog”, „mai în sfârşit” etc.) aceste concepte se asociază în sintagme absurde, pleonastice, în nonsensuri, anacoluturi, truisme. Finalul monumental al discursului certifică definitiv imbecilitatea iremediabilă a personajului: „Din două una, daţi-mi voie: ori să revizuiască, primesc! dar să nu se schimbe nimica; ori să nu se revizuiască, primesc! dar atunci să se schimbe pe ici pe colo şi anume în punctele… esenţiale. Din aceasta dilemă nu puteţi ieşi… Am zis!” Alături de Farfuridi, apare mereu (în toate cele patru scene) Iordache Brânzovenescu, figură lipsită de individualitate, servind numai de „reflector”, umbră şi ecou, pentru „omul politic” pe care îl admiră şi-l susţine. De acesta îl apropie mai întâi numele, prin aluzia lor culinară, care sugerează, cum remarcase Ibrăileanu, „inferioritate, vulgaritate şi lichelism”, apoi convingerile politice identice. Brânzovenescu serveşte de multiplicator al replicilor lui Farfuridi, care, fragmentate, repetate sau reluate ca „decupaje” semnificative, accentuează stereotipia limbajului sau absurdul ideii. Foarte interesantă este sub acest aspect, scena I din actul II, când cei trei fruntaşi politici – Trahanache, Farfuridi şi Brânzovenescu – anticipează numărul voturilor favorabile. Printre „politeţuri” cu iz occidental denaturant, precum „stimabile”, „onorabile”, „venerabile” etc., răsar cuvinte din fondul autohton, frizând limbajul de mahala („neică”, „Să n-am parte de Joiţica dacă ştiu”). Când spiritele se aprind prea tare, căci Brânzovenescu devine „purtător de cuvânt” al lui Farfuridi, acuzându-l pe Trahanache de trădare, ei sunt taxaţi drept „vagabonţi de pe uliţă” şi „zavergii”. Replicile se succed vertiginos, comicul magistral al scenei provine din gesticulaţie şi din mimică, din exclamaţii şi interjecţii, din pauzele semnificative marcate prin puncte de suspensie: BRÂNZOVENESCU: De-aia noi astăzi când am mirosit ceva-cumva… FARFURUDI: Ceva-cumva… TRAHANACHE: Ceva-cumva? BRÂNZOVENESCU: Dacă e ceva la mijloc… TRAHANACHE: Dacă e ceva la mijloc? FARFURUDI: Da, aşa, dacă e trădare, adică dacă o cer interesele partidului, fie! BRÂNZOVENESCU: Dar cel puţin s-o ştim şi noi (Trahanache vrea să întrerupă, fără să izbândească)”. 219 Dintre aceşti „onorabili, stimabili, admirabili” candidaţi trebuie să aleagă Cetăţeanul turmentat. El reprezintă omul simplu, în ipostaza publică, a „cetăţeanului” naiv, derutat de jocurile politice. Personajul care nu este individualizat prin nume este o prezenţă scenică simptomatică, prin care se subliniază grotescul farsei politice a alegerilor. Ticul său verbal, „Eu cu cine votez?”, demonstrează totala dezorientare a electoratului, care rămâne înafara tuturor manevrelor politice. „Ameţit” de demagogia electorală, de trecerile dintr-o tabără în alta, Cetăţeanul turmentat dovedeşte mereu o naivitate dezarmantă dar şi o ignoranţă care conduce la o complicitate condamnabilă: „Nu sunt turmentat... (zâmbind) coană Joiţico... las’ că ne cunoaştem... Mă cunoaşte conul Zaharia de la 11 Fevruarie... [...] dar vorba e, eu alegător... eu... (sughite) apropritar, eu pentru cine votez?” Chiar dacă părerea şi votul său nu contează, pentru că alegerea candidatului este determinată de manevrele politice ale „stâlpilor puterii locale”, rolul care i se atribuie Cetăţeanului turmentat în piesă este foarte important. El este personajul-agent care declanşează intriga acţiunii şi determină deznodământul, fiindcă este cel care găseşte, pierde şi regăseşte scrisoarea. Apariţiile sale scenice, mereu în momente nepotrivite, sunt generatoare de comic. Limbajul şi gesturile sale de „om turmentat” exprimă, simbolic, „turmentarea” unui electorat-marionetă căruia nu i se oferă opţiuni reale de a alege. La polul celălalt, al lucidităţii, se situează cel care deţine puterea executivă, prefectul judeţului Ştefan Tipătescu, căruia i se atribuie şi un rol de raissoneur al piesei. Inteligent şi educat, el este om de acţiune şi de mare voinţă, cu o personalitate puternică şi un temperament de tip coleric (Trahanache: „bun băiat, cu carte, dar iute”). În situaţii de criză, cum este şantajul lui Caţavencu, prefectul îşi cenzurează firea impulsivă prin luciditate, prin exerciţiul diplomaţiei şi al disimulării. Cuvântul tip de la care este derivat numele propriu al personajului îl desemnează ca pe un „om cu o personalitate puternică, putând reprezenta un model” (Dicţionarul explicativ al limbii române). El renunţă la o carieră strălucită în structurile superioare ale partidului, la Bucureşti, pentru a rămâne în orăşelul de munte, alături de „prietenii” săi şi de Zoe. În momentul când este acuzat de trădare, reacţionează superior şi dispreţuitor faţă de Farfuridi: „Cum să nu mă iuţesc, onorabile? D-voastră veniţi la mine acasă, la mine, care mi-am sacrificat cariera şi am rămas între d-voastră, ca să vă organizez partidul – căci fără mine, trebuie să mărturisiţi, că d-voastră n-aţi fi putut niciodată sa fiţi un partid – d-voastră veniţi la mine acasă să mă numiţi pe faţă trădător… A! asta nu pot să v-o permit…” Caracterizat de către Pristanda printr-o semnificativă triadă – avere, putere, iubire („moşia, moşie, foncţia, foncţie, coana Joiţica, coana Joiţica, trai neneacă pe banii lui Trahanache, babachii”) –, Tipătescu are conştiinţa puterii absolute şi comportamentul unui stăpân care poate schimba, discreţionar, destinele celorlalţi. Simptomatică pentru acest comportament este relaţia cu Nae Caţavencu, arestat mai întâi abuziv din ordinul prefectului, pentru ca apoi acesta să-i ofere postul de primar, funcţia de avocat al statului sau moşia Zăvoiul (actul II, scena IX). Relaţia cu Pristanda reliefează şi ea mentalitatea de stăpân absolut al judeţului. Prefectul admite amuzat micile „învârteli” ale poliţaiului („ai tras frumuşel condeiul”), ştiind 220 să-l facă servil, considerând că acesta se afla în serviciul său personal, nu al comunităţii: „[…] şi nu-mi pare rău, dacă ştii să faci lucrurile cuminte: mie-mi place să mă servească funcţionarul cu tragere de inimă… ” Stăpânind arta disimulării (faţă de Trahanache se preface că nu ştie nimic de scrisoare, faţă de Farfuridi şi Brânzovenescu pozează în victimă, iar în dialogul cu Nae Caţavencu foloseşte un ton insinuant, pentru a-l determina să renunţe la candidatură), el foloseşte puterea în beneficiul personal, încălcând legea, dacă „o cer interesele partidului”. Vorbeşte despre imoralitatea lui Caţavencu şi a lui Dandanache („Ah, ce lume, ce lume”), chiar dacă el însuşi înşală încrederea lui Trahanache. Prezenţa scenică a lui Tipătescu – tânăr şi prezentabil, energic, distins şi orgolios – este asociată tipologiei clasice a junelui-prim. Prin fidelitatea faţă de Zoe însă, prin disponibilitatea de a renunţa la poziţia socială pentru a fugi cu iubita sa în lume, eroul lui Caragiale depăşeşte schematismul canonului clasic. Ghiţă Pristanda, poliţaiul oraşului, poate fi încadrat şi el într-o tipologie clasică – aceea a slujitorului linguşitor –, însă, din nou, Caragiale „de-construieşte” schema personajului clasic prin motivaţia puternică pe care i-o atribuie eroului său. Comportamentul lui Pristanda este, cu adevărat, servil, duplicitar, incorect. Dar, în lumea mercantilă şi imorală în care trăieşte Ghiţă, acest comportament devine singura strategie eficientă în lupta pentru supravieţuire a măruntului funcţionar care are responsabilitatea unei familii cu nouă copii: „Famelie mare, renumeraţie mică după buget”. „Filosofia” de viaţă a poliţaiului este formulată în primul soliloc al piesei (actul I, scena a II-a): „Tot vorba bietei neveste, zice: Ghiţă, Ghiţă, pupă-l în bot şi-i papă tot, că sătulul nu crede la ăl flămând.” Convins de acest adevăr, Pristanda este mereu de partea celui puternic, dar, prevăzător, îl linguşeşte şi pe Caţavencu, pentru că acesta ar putea fi învingătorul de mâine. Limbajul şi jocul scenic al personajului subliniază până la dimensiuni groteşti servilismul care îl caracterizează. Când nu mai poate nega evidenţa în afacerea cu steagurile, tonul complice cu care se adresase până atunci prefectului devine rugător şi umil, dezvăluind spaima de a nu cădea în dizgraţia stăpânului. „Scrofulos la datorie”, încercând să vorbească asemenea stăpânilor săi (stereotipiile de limbaj, neologismele stâlcite, „curat murdare”), străduindu-se să fie pe placul tuturor, Ghiţă Pristanda este, în cele din urmă, un personaj în care comicul şi grotescul se amestecă cu tragicul. O altă figură interesantă a piesei lui Caragiale este Zaharia Trahanache, preşedintele – la nivel local – al partidului de guvernământ, al Comitetului Permanent, al Comitetului Electoral, al Comitetului Şcolar şi al altor „comitete şi comiţii”. Critica literară vede în Trahanache un homo politicus perfect adaptat societăţii sale. Ca şef de partid, îşi joacă perfect rolul, pentru că are experienţă şi cunoaşte manevrele politice. Spre deosebire de Caţavencu, el şi-a atins toate scopurile şi vrea doar să-şi păstreze locul câştigat. Interesat numai de păstrarea imaginii publice de „prezident venerabil”, de familist şi de cetăţean onorabil, Trahanache pare a ilustra tipologia clasică a soţului înşelat, a „încornoratului”. Sub aparenţa naivităţii şi a „ticăielii” senile însă, „nenea Zaharia” probează o luciditate, o intuiţie şi un simţ pragmatic infailibile, care îl ajută să descopere rapid punctul 221 vulnerabil al lui Caţavencu şi să contracareze, prin poliţa falsificată, şantajul acestuia. Pare, deci, mai verosimil faptul că Trahanache nu este un naiv, ci tolerează cu bonomie relaţia dintre soţia sa şi „prietenul” Tipătescu, pe care îl îndeamnă insistent „să-i ţie de urât Joiţichii”. Pentru că nu îl interesează decât aparenţa de respectabilitate, vorbeşte mereu despre „morală”, „prinţipii” şi „onoarea de familist”. Alte stereotipii de vorbire sunt ticul verbal „Ai putinţică răbdare” şi apelativul „stimabile”, care, golite de sens, sunt utilizate chiar şi în situaţii inadecvate, cum este episodul întâlnirii cu Nae Caţavencu, relatat în scena a IV-a, actul I. „Partitura” lui Trahanache în această scenă este una de mare virtuozitate, ilustrând modelul „personajului trialogic” (Vasile Popovici: „Personajul trialogic percepe, interiorizează, trăieşte simultan trei conştiinţe distincte”). Relatând discuţia cu „stimabilul”, personajul se „scindează” în voci: „Stăi să vezi... La Caţavencu. – Cum intru se scoală cu respect şi mă pofteşte pe fotel. Venerabile-n sus, venerabile-n jos. Îmi pare rău că ne-am răcit împreună, zice el, că eu totdeauna am ţinut la d-ta ca la capul judeţului nostru... şi în sfârşit o sumă de delicateţuri... Eu serios, zic: Stimabile, m-ai chemat să-mi arăţi un docoment, arată docomentul! Zice: Mi-e teamă, zice, că o să fie o lovitură dureroasă pentru d-ta, şi ar fi trebuit să te pregătesc mai dinainte [...] Zic iar: Stimabile, ai puţintică răbdare, docomentul... El iar: ... că de, damele... Să vezi unde vrea să m-aducă mişelul!...” După ce joacă rolul lui Caţavencu şi se joacă pe sine, dedublându-se, va fi şi „vocea” lui Tipătescu, citându-i din memorie scrisoarea trimisă lui Zoe. Această dimensiune „trialogică” a personajului este dublată de o pronunţată dimensiune caricaturală, concretizată prin jocul scenic şi prin limbajul presărat cu truisme şi cu neologisme stâlcite: „Unde nu e moral, acolo e corupţie şi o soţietate fără prinţipuri, vrea să zică că nu le are.” Alături de Joiţica, tânăra şi energica lui soţie, prezenţa scenică a lui Trahanache are efecte comice pronunţate. Zoe Trahanache este o femeie voluntară şi ambiţioasă, care apelează la toate armele feminine pentru a-i manevra pe cei din jur. Între personajele feminine din comediile sau schiţele lui Caragiale, ea este cea mai cultivată, mai inteligentă şi mai abilă. Singură într-o lume a bărbaţilor (viaţa politică nu era accesibilă femeilor în vremea aceea), Zoe este cea care ia deciziile şi contrastul dintre o asemenea femeie energică şi personajele masculine reduse la rolul de marionete este o sursă a comicului. Prin valorificarea maximă a resurselor acestei categorii estetice, Caragiale este, incontestabil, maestrul comediei româneşti. Şi în această comedie, sub învelişul râsului, se ascunde satira, dramaturgul sancţionând defectele oamenilor şi ale societăţii. Precum în comedia clasică, sursa comicului este contradicţia dintre aparenţă şi esenţa, dintre ceea ce vor să pară personajele şi ceea ce sunt ele în realitate. Aparenţa este de cinste, corectitudine, amabilitate, dar realitatea este una deprimantă: corupţie, parvenitism, demagogie. Astfel, Tipătescu, Trahanache, Pristanda, Caţavencu, Dandanache şi Zoe sunt surprinşi în renunţarea lor de la condiţia exemplară pe care ar trebui să o reprezinte în comunitate. Se sancţionează astfel, prin comicul de moravuri, o societate în care imoralitatea proliferează, pătrunzând până şi în comunităţile mai izolate şi mai conservatoare. 222 „Lumea-lume” a lui Caragiale se înfăţişează astfel ca o mulţime destructurată, alcătuită din indivizi pe care nu-i leagă nici tradiţii şi nici idealuri comune, ca o lume pentru care nu mai există nici o speranţă de reabilitare şi de salvare. Valorificând şi comicul de caracter, I.L. Caragiale deplasează accentul de pe diformitatea exterioară a personajelor comice pe diformitatea interioară, intelectuală: prostia, ticăloşia, ipocrizia. Din acest punct de vedere, cu excepţia lui Tipătescu şi, parţial, a lui Zoe, toate personajele sunt comice prin ceea ce fac şi ceea ce spun. Comicul este provocat de suficienţa intelectuală şi de vidul interior exteriorizat prin limbajul şi comportamentul în viaţa publică şi privată. Comicul de limbaj este cel mai bine reprezentat. Limbajul folosit de personaje are o pronunţată funcţie de identificare şi de caracterizare a personajelor (poziţie socială, profesiune, nivel de cultură, inteligenţă, aparenţa politică, opţiuni existenţiale, scară de valori etc.). Cu puţine excepţii, personajele se exprimă greşit, într-un limbaj pleonastic, presărat cu tautologii, cu truisme sau cultisme stâlcite, cărora li se adaugă contradicţii în termeni ori nonsensuri [pronunţarea greşită a unor cuvinte: „andrisant”, „bampir”, „plebicist”, „renumeraţie” (Pristanda); „capitalişti” (Farfuridi); ticurile sau autonomismele verbale: Farfuridi: „La douăsprezece trecute fix.” Pristanda: „curat (murdar)” / Trahanache: „Stimabile”; „Ai puţintică răbdare.” Contradicţia în termeni: „După lupte seculare, care au durat aproape 30 de ani.” Truisme, nonsensuri: „Un popor care nu merge înainte stă pe loc.” „O societate fără prinţipuri, care va să zică că nu le are”). Toate aceste greşeli de limbă sunt o inepuizabilă sursă de râs, punând în lumină vidul intelectual şi sufletesc al acestor personaje. Comicul numelor ocupă un loc important, fiind nu numai o sursă de amuzament, ci şi un instrument cu putere de semnificare a unor arhetipuri din comedia clasică. Astfel, aluziile culinare (Farfuridi, Brânzovenescu) diminutivele ridicole (Agamiţă / Gagamiţă Dandanache), derivatele semnificative (Caţavencu) sugerează trăsături ale „marionetelor” care le poartă: prostia, senilitatea, demagogia. Vorbind despre talentul lui Caragiale în caracterizarea personajelor prin nume, criticul Garabet Ibrăileanu preciza: „Numele din opera comică a lui Caragiale dau impresia că fac parte din personajele pe care le denumesc.” Piesa este remarcabilă însă şi prin arta compoziţiei. Surprinzător pentru paradigma comediei, în care conflictul este derizoriu, în teatrul lui Caragiale, o situaţie conflictuală iniţială se amplifică imprevizibil, devine arborescentă prin conflicte secundare, ieşind din sfera convenţionalului. Prin această tehnică „a bulgărelui de zăpadă” şi prin scheme dramatice clasice de-construite şi re-configurate surprinzător, Caragiale se defineşte ca precursor al teatrului absurdului, rămânând neegalat încă în spaţiul comediei româneşti. 223 DRAMA DE IDEI Jocul ielelor , „dramă a absolutului” ■ Aparţine teatrului modern: dramă de idei care pune în dezbatere conceptele: dreptate, iubire, onoare, loialitate. ■ În concepţia lui C. Petrescu, este o „dramă a absolutului” a cărei acţiune se desfăşoară la nivelul conştiinţei: „acţiunea scenică este condiţionată exclusiv de acte de cunoaştere, iar evoluţia dramatică este constituită prin revelaţii succesive în conştiinţa eroului”. ■ Eroii nu mai sunt „indivizi de serie biologică”, nici „caractere”, ci conştiinţe confruntate cu dileme existenţiale. ■ Geneza – scrisă în mai 1916, după ce asistase la “o bătaie cu flori” la şosea, revoltat de inconştienţa celor ce ignorau tragedia de la Verdun: „În ziua aceea s-a desprins în mine însuşi autorul dramatic şi într-o săptămână lucrând însetat zi şi noapte am scris prima versiune din Jocul ielelor, care trebuia să fie drama imperativului violent şi categoric al dreptăţii sociale.” - a doua versiune (iunie 1916); alte variante 1918-1947; - 1918: este publicată o scenă în Letopiseţi; - 1947: publicată integral în volumul Teatru; - 1965: are loc premiera (postum). ■ Semnificaţia metaforei din titlu: prin simbolistica mitului popular al ielelor (fiinţe fabuloase, ştime ale apelor, duhuri ale pădurilor care pedepsesc pe cei care le văd jucând noaptea) se exprimă nostalgia absolutului, nevoia de a crede în existenţa lui: „Întocmai ca eroul meu, n-am mai putut să mă desprind pentru tot restul vieţii de jocul ideilor, întrevăzute în sferele albastre ale conştiinţei pure, care mi-a părut încă de atunci ca jocul ielelor”. ■ Tema inadaptării omului superior într-o lume în care totul este relativ şi valorile sunt negociabile prilejuieşte o amplă dezbatere de idei despre dreptate absolută şi dreptate socială, despre datorie şi onoare, despre iubire şi trădare, despre ideal şi scop pragmatic. ■ Compoziţional, drama se alcătuieşte din trei acte construite pe principiul unităţii de timp: fiecare act reprezintă o zi (17, 18 şi 19 mai, 1914), însumând 12 tablouri (actul I -5 tablouri, II - 4 tablouri, III – 3); compoziţie în formă de spirală. ■ La nivelul structurii, se dezvoltă:  planul dezbaterilor / al confruntărilor de idei, urmărind: - Planul obiectiv, al evenimentelor scenice, urmărind evoluţia conflictului politic declanşat prin campania de presă dusă de ziarul partidului socialist „Dreptatea socială” împotriva ministrului justiţiei din guvernul liberal; - subiectiv, al evenimentelor rememorate, reliefând un conflict psihologic, moral şi erotic (Gelu-Maria-Şerban, Gelu-Grigore-Şerban, Gelu-Maria, Grigore-Nora);  planul dezbaterilor / al confruntărilor de idei, urmărind confruntarea cu ceilalţi (conflict de idei şi conflict moral) şi confruntare cu sinele (conflicte interioare: psihologic, cognitiv şi ontologic). Acţiunea este condiţionată exclusiv de acte de cunoaştere” - Spaţiul şi timpul (Bucureştiul antebelic, mai 1914) , sunt construite prin proliferarea nivelurilor simbolice:  spaţiul public: ▪ redacţia ziarului „Dreptatea socială” ▪ cabinetul ministrului de justiţie, Saru-Sineşti; 224 ▪ închisoarea, ▪ cabina actriţei Nora Ionescu;  spaţiul privat: ▪ budoarul Mariei, ▪ camera, terasa fam. Lipovici;  timp rememorat: ▪ în urmă cu 20 ani – sinuciderea lui Grigore, ▪ în urmă cu 7 ani – idila Gelu-Maria; moartea bătrânei Manitti; Actul I: marţi 17 mai 1914, seara instituie conflictul politic: solicitarea demisiei ministrului Sineşti, în numele ideii de justiţie. ● intriga: declanşarea campaniei de presă împotriva ministrului (cu 8 zile înainte: publicarea anunţului despre documentul compromiţător ; ● schiţarea unui conflictul social care va fi abandonat: sosirea în redacţie a “responsabilului Internaţionalei II”, Kiriac, care vesteşte izbucnirea revoluţiei proletare; episodul devine comic prin dezvăluirea nebuniei lui Kiriac; alt episod comic este închiderea în magazie a agentului Siguranţei, Ştefănescu; ● vizita lui Nacianu: refuzul lui Gelu de a transforma scrisoarea în instrument al şantajului politic; în dialogul dintre Gelu şi Praida, se dezvăluie conţinutul scrisorii: acuzaţia uciderii bătrânei Manitti de către Şerban; ● vizita mătuşii Irene aduce o altă revelaţie în conştiinţa protagonistului: frauda lui Grigore şi ajutorul dat de Saru-Sineşti; ● Tabloul IV – închisoarea unde este deţinut Boruga / Tabloul V – cabinetul lui Şerban Saru-Sineşti spaţii contrastive. Actul II : miercuri, 18 mai - dezvoltă conflictul de idei şi pe cel moral: ● Tabloul VI – budoarul Mariei Sineşti / dialogul cu soţul ei, Şerban; Tablourile VII-VIII: redacţia ziarului, biroul lui Gelu – spaţiu al Medierii;  dialogul dintre Gelu, Praida, Penciulescu (conceptul de dreptate);  dialogul Gelu – Maria (dezvăluiri fragmentare despre iubirea lor); ● Tabloul IX – sinuciderea familiei pianistului Lipovici (trei generaţii). Actul III : joi, 19 mai 1914 - Tabloul X (biroul lui Gelu):  dialogul Gelu / Saru-Şineşti, la care asistă şi Praida este scena-cheie în care se cristalizează semnificaţiile majore ale operei: eroii ipostaziază scenic ideea de dreptate: Gelu pledează pentru conceptul utopic de „dreptate absolută”, Şerban optează pentru dreptatea individuală, iar Praida va pleda pentru ideea de justiţie socială;  dezvăluiri care provoacă „surpări de temple” în conştiinţa lui Gelu: sinuciderea tatălui său, loialitatea manifestată de Şerban, propria vină”;  propunerea lui Saru-Sineşti de a-l elibera pe Boruga în schimbul scrisorii, compromis acceptat de Praida, împotriva voinţei lui Gelu;  dialogul Gelu – Maria încheie şirul dezvăluirilor: eroul înţelege că s-a lăsat înşelat de aparenţe, provocând despărţirea de femeia iubită; Maria îi propune un nou început, dar Gelu refuză o existenţă bazată pe compromisuri şi alege sinuciderea, reiterând destinul tatălui său. ■ Particularităţi ale limbajelor scenice şi ale stilului dramatic  Evenimentele de mare dramatism nu se materializează ca acţiune scenică, fiind relatate / rememorate prin dialog dramatic (destinul tragic al lui Grigore Ruscanu, povestea de iubire dintre Gelu şi Maria, uciderea ipotetică a bătrânei Manitti etc.).  Subiectul construit ca replică polemică la O scrisoare pierdută (schimbarea registrului dramatic, de la comedie la dramă; pretextul acţiunii – scrisoarea de dragoste devenită instrument în jocurile puterii; situaţiile repetabile, Bucureşti-Paris, reabilitează lumea românească; eroii nu mai sunt marionete, vorbind dezarticulat, ci intelectuali cu replică sclipitoare, cu viaţă interioară densă; discursul dramatic conceptualizat etc. 225 Drama de idei. Jocul ielelor de Camil Petrescu În accepţia modernă a cuvântului, drama s-a configurat în secolul al XVIII-lea („drama burgheză” ilustrată de Diderot şi de Lessing), dar şi-a aflat strălucirea în epoca romanticilor. Aceştia au creat drama istorică şi drama sentimentală, ca reacţie la rigorile esteticii clasicismului impuse în teatru încă din vremea Renaşterii. În Prefaţa la „Cromwell”, Victor Hugo definea drama ca pe „o oglindă de concentrare în care se îmbină grotescul şi sublimul, teribilul şi bufonul, tragedia şi comedia”. Tinzând să exprime scenic complexitatea vieţii, drama prezintă într-o formă familiară un conţinut grav, care nu exclude însă elemente comice. Trăsăturile definitorii ale acestei specii dramatice sunt conflictul puternic care se dezvoltă prin acţiunea scenică a unor personaje complexe. În literatura română, drama îşi începe existenţa prin dramele istorice ale lui B.P. Hasdeu (Răzvan şi Vidra, prima dramă românească, 1867), V. Alecsandri şi Al. Davila, B. Ştefănescu Delavrancea şi N. Iorga. Mai puţin supusă rigorilor formale decât tragedia, drama cunoaşte forme variate, care se dezvoltă mai ales în perioada interbelică: drama poetică şi mitică, drama expresionistă şi drama de idei. În evoluţia formelor dramatice din literatura noastră, piesele lui Camil Petrescu aduc teatrul românesc în sincronie cu cel european, reprezentat de H. Ibsen, Fr. Durrenmatt, A.P. Cehov. Dramele „de idei” ale lui Camil Petrescu se înscriu în dominanta estetică a modernităţii şi în problematica fundamentală a creaţiei sale: „dimensiunea intelectuală, drama cunoaşterii”, „necesitatea imperioasă de absolut a eroilor săi, generatoare de conflicte” (Emil Alexandrescu). Spre deosebire de drama romantică – în care conflictul dramatic, element de mare forţă, declanşator al unor evenimente excepţionale, era construit pe opoziţia între două personaje sau grupuri de personaje antagonice –, teatrul modern nu îşi concentrează interesul în planul întâmplărilor reprezentate scenic, ci în acela al conştiinţei protagonistului. În opinia dramaturgului Camil Petrescu, „acţiunea scenică este condiţionată exclusiv de acte de cunoaştere, iar evoluţia dramatică este constituită prin revelaţii succesive în conştiinţa eroului”, astfel încât piesa devine o „dramă a absolutului”. Dramele de idei ale lui Camil Petrescu au fost apropiate de piesele lui Ibsen prin problematică şi formule scenice, prin tehnica dramatică şi arta construirii personajelor, prin substanţialitatea discursului şi realismul psihologic al caracterelor. În teatrul românesc interbelic, autorul dramelor Jocul ielelor, Act veneţian, Suflete tari, Danton, se distinge de Mihail Sorbul, G.M. Zamfirescu, Al. Kiriţescu, Victor Ion Popa sau de Lucian Blaga prin stilul polemic, prin vervă şi ironie sclipitoare, prin limbaje scenice puternic conceptualizate şi prin rigoare în construcţia personajelor. Prima piesă scrisă de Camil Petrescu, Jocul ielelor, ilustrează perfect paradigma teatrului camilpetrescian, dar şi tiparul dramei ca specie literară modernă. În teatrul secolului al XX-lea, scena nu mai este un spaţiu al mimesisului în care este creat un analogon al realităţii, ci un loc al exprimării, prin convenţiile teatralităţii, a unei viziuni despre lume şi despre condiţia umană, un loc al dezbaterilor generate de complexitatea vieţii reale şi dilemele omului modern. Jocul ielelor, de exemplu, a 226 fost scrisă ca ecou al revoltei tânărului scriitor de 22 de ani care a asistat la o „bătaie cu flori la Şosea” în Bucureştiul anului 1916, nepăsător la tragedia Verdunului, a uriaşei măcinări de vieţi care era Primul Război Mondial: „[...] în ziua aceea s-a desprins în mine însuşi autorul dramatic şi într-o săptămână lucrând însetat zi şi noapte am scris prima versiune din Jocul ielelor care trebuia să fie drama imperativului violent şi categoric al dreptăţii sociale.” A doua versiune datează din iunie 1916 şi este urmată de alte variante, până în 1947, când e publicată integral în volumul Teatru: „[...] întocmai ca eroul meu, n-am mai putut să mă desprind pentru tot restul vieţii de jocul ideilor, întrevăzute în sferele albastre ale conştiinţei pure, care mi-a părut încă de atunci ca jocul ielelor.” Această mărturisire reliefează semnificaţia metaforei din titlu. Prin simbolistica mitului popular al ielelor – fiinţe fabuloase, ştime ale apelor, duhuri ale pădurilor care îi pedepsesc pe muritorii care le văd jucând noaptea –, se exprimă nostalgia absolutului, nevoia de a crede în existenţa lui. Penciulescu, un personaj-raisonneur al piesei, detaliază credinţa populară în puterea ielelor, folosind-o ca simbol al fascinaţiei pe care Ideile pure le exercită asupra oamenilor superiori: „Cine a văzut ideile devine neom, ce vrei? Trece flăcăul prin pădure, aude o muzică nepământească şi vede în luminiş, în lumina lunii, ielele goale şi despletite jucând hora. Ele dispar şi el rămâne neom. Ori cu faţa strâmbă, ori cu piciorul paralizat, ori cu mintea aiurea. Sau, mai rar, cu nostalgia absolutului. A fost un grec, unul Platon… A fost şi un franţuz, Robespierre….” Asemenea celor doi, embleme ale spiritului împătimit de himera Ideii pure, este şi Gelu Ruscanu, eroul principal al dramei. Tema inadaptării omului superior la o lume în care totul este relativ şi valorile sunt negociabile prilejuieşte o amplă dezbatere de idei despre dreptate absolută şi dreptate socială, despre datorie şi onoare, despre dragoste şi trădare, despre ideal şi scop pragmatic. Conflictul principal este de ordin interior, dublat de un conflict exterior, de idei, care are şi o dimensiune social-politică, reprezentată de confruntarea dintre socialişti şi ministrul justiţiei din guvernul liberal. Aceste conflicte sunt puternic reliefate, ceea ce reprezintă o caracteristică a dramei. Fabulaţia se bazează pe un desen epic primordial, acţiunea fiind „condiţionată exclusiv de acte de cunoaştere” (Camil Petrescu, Fals tratat pentru uzul autorilor dramatici). Acţiunea piesei se petrece în „mai 1914”, pe durata a trei zile (17, 18 şi 19 mai). Cele trei unităţi temporale determină o compoziţie dramatică în spirală: fiecare act urmăreşte evoluţia eroilor de-a lungul unei zile, fiecare zi aducând „revelaţii succesive în conştiinţa eroului”. Totalizând 12 tablouri într-un ritm tot mai alert al dezvoltării conflictului dramatic (5 tablouri în primul act, 4 în al doilea şi 3 în ultimul act), piesa îşi structurează subiectul pe ilustrarea conceptelor de justiţie şi de iubire privite în mod absolut. Timpul obiectiv, precis determinat istoric (Responsabilul: „Mâine, 18 mai 1914, e ziua cea mare...”) se asociază cu un spaţiu real: redacţia ziarului Dreptatea socială din Bucureşti este principalul decor al acţiunii. Duratei reale, obiective îi corespunde însă un timp interior dilematic şi reversibil, în care se reconstituie prin amintire „anotimpul” iubirii dintre Gelu şi Maria, ca şi existenţa dramatică a lui Grigore Ruscanu, părintele eroului principal. Spaţiul scenic este construit şi el prin multiplicări simbolice ale planurilor: spaţiul 227 public alternează cu spaţiul privat, cabinetului de ministru i se opune carcera lui Boruga. Alternanţa între redacţia ziarului socialist şi cabinetul ministrului de justiţie, între luxoasa casa a Sineştilor şi mansarda în care familia renumitului pianist Lipovici s-a sinucis subliniază contrastul social. Ca şi în O scrisoare pierdută, intriga nu se consumă ca eveniment scenic, ci este actualizată prin discursul personajelor, într-o cronologie inversă: „Nacianu: S-a discutat ieri, într-una din secţiile de la Cameră, campania pe care o duceţi împotriva lui Sineşti… De opt zile publicaţi în fiecare număr câte un avertisment ameninţând cu publicarea unui document, dar fără să daţi cea mai mică indicaţie despre acel document.” Cel care a declanşat violenta campanie împotriva ministrului justiţiei este Gelu Ruscanu, directorul ziarului partidului socialist, Dreptatea socială. El deţine informaţii compromiţătoare despre Şerban Saru-Sineşti şi cere imperativ renunţarea la portofoliul de ministru al justiţiei spre a nu publica aceste informaţii. În scrisoarea Mariei, soţia lui Sineşti şi amanta lui Gelu, se dezvăluie o crimă. Sineşti pare s-o fi ucis pe doamna Manitti, bătrâna prietenă a Mariei, pentru a-i distruge testamentul şi a o moşteni. Stăpânit de ideea dreptăţii absolute, Ruscanu îi cere ministrului să demisioneze în termen de zece zile, ameninţându-l altfel cu publicarea scrisorii. Eroul e decis să meargă până la capăt, deşi toţi cei din jurul lui fac presiuni pentru a-l determina să renunţe. Maria îl şantajează sentimental, vorbindu-i despre sinucidere, în caz că va fi dezonorată prin publicarea scrisorii. De la mătuşa Irene, care l-a crescut de la şase ani, află că Saru-Sineşti a salvat onoarea tatălui său, Grigore Ruscanu. Dialogul cu Şerban Saru-Sineşti provoacă şi el revelaţii care declanşează adevărate seisme în conştiinţa lui Gelu. Acesta află că tatăl lui s-a sinucis după ce s-a ruinat din cauza unei actriţe oarecare, Nora Ionescu. Scrisoarea pe care i-a trimis-o prietenului său, Şerban, înainte de gestul funest stă mărturie a dramei trăite de Grigore Ruscanu. Loialitatea lui Sineşti faţă de prietenul de odinioară şi faţă de fiul acestuia merge până la capăt, fiindcă, nici o clipă, Şerban nu vrea să „negocieze” schimbul de scrisori, ci i-o oferă, necondiţionat, lui Gelu. Mai mult, ministrul îi revelează faptul că a ştiut despre relaţia dintre Gelu şi soţia sa, dar şi-a ascuns mândria rănită, pentru a nu accentua depresia psihică a Mariei. Îi demonstrează apoi lui Gelu, cu argumente juridice, faptul că nici un tribunal nu l-ar condamna pe baza unor simple afirmaţii făcute într-o scrisoare de soţia sa infidelă şi că singura victimă a publicării scrisorii va fi Maria. Pentru a o proteja însă de o suferinţă devastatoare, propune eliberarea din închisoare a unui deţinut politic, Petre Boruga, tovarăş de partid grav bolnav, în schimbul încetării campaniei denigratoare. Gelu refuză din nou compromisul, dar Praida îi comunică hotărârea comitetului de partid de a accepta oferta lui Saru-Sineşti. Eroul se supune deciziei majorităţii, însă va refuza să trăiască într-o lume a compromisurilor, în care dreptatea este „negociată” în numele unor interese de partid. Într-un ultim dialog cu Maria, eroul îşi recunoaşte înfrângerea: „Lumea asta din care îţi tragi hrana este atât de abjectă, încât nu te acceptă şi nu te tolerează decât cu preţul complicităţii”. Deşi neînţelegerile care au provocat despărţirea dintre cei doi îndrăgostiţi par a fi depăşite, iar Maria este hotărâtă să-şi părăsească soţul pentru a fi alături de Gelu, acesta se sinucide, repetând astfel destinul tatălui său. 228 Ca în orice dramă, subiectul se construieşte prin alăturarea unor situaţii-limită cu implicaţii grave, sau chiar tragice (destinul lui Grigore Ruscanu şi cel al fiului său, tragedia lui Petre Boruga ori a familiei Lipovici, care alege calea sinuciderii, de exemplu) şi a unor scene cu certe valenţe comice, precum cea a agentului de la Siguranţă care aşteaptă ca suspectul „filat” de el, Gelu Ruscanu, să-i dicteze raportul acţiunilor şi întâlnirilor „subversive”, sau episodul în care „responsabilul Internaţionalei a doua”, domnul Kiriac, fost patron al unor uzine, anunţă, ca în fiecare zi de 18 a lunii, „cu emoţie liturgică”, „revoluţia socialistă mondială”. Acest subiect, dezvoltat scenic într-o gradaţie ascendentă, este dublat de o amplă confruntare de idei între personaje, care se evidenţiază ca dialog conflictual. Eroii nu mai sunt tipuri sau „caractere”, aşadar nu mai pot fi încadraţi într-o paradigmă schematică: „Personajul autentic al dramei absolute este un om de specie nouă, capabil de crize de conştiinţă, de ordin cognitiv, nu moral” (Camil Petrescu, Addenda). Acest personaj întruchipează scenic ipostaze existenţiale şi devine purtător al unor valori, idei, atitudini supraindividuale. Principalul concept la care se raportează personajele masculine este cel de dreptate. Gelu Ruscanu ilustrează scenic ideea de dreptate absolută, în vreme ce Frantisek Praida este „vocea” dreptăţii sociale, iar Sineşti este întruchiparea scenică a conceptului de dreptate individuală. Personajele feminine, izolate într-o serie distinctă în lista de personaje, se definesc prin modul diferit în care concep şi trăiesc iubirea. În opoziţie cu Gelu, care îşi cenzurează prin luciditate trăirile pasionale, raportând iubirea la un tipar absolut („o iubire care nu este eternă nu este nimic”), Maria aspiră la o dragoste vie şi generoasă, punct fix şi „stâlp de lumină” în universul ei fragil, gata în orice clipă să se prăbuşească. O altă pereche contrastivă este formată din Nora, femeia de un egoism feroce care nu se poate iubi decât pe sine, şi Irena care ipostaziază iubirea altruistă, maternă. Personajul central al dramei este, ca toţi eroii camilpetrescieni, un halucinat căutător al absolutului, un spirit lucid, care are orgoliul de a impune lumii principiile sale inflexibile, cu obsesia de a modela oameni şi situaţii în tiparele idealităţii sale. Consecvent şi ferm în ideile despre justiţie şi iubire, el nu abdică de la ideal, considerând că viaţa nu merită să fie trăită: „dacă totul ţi se dă atât de cârpit şi de îndoielnic”. Piesa este o dramă a contradicţiilor dintre realitate şi idealitate în care se zbate o conştiinţă, o inteligenţă severă cu ea însăşi („Am putut greşi, dar mască nu am purtat niciodată”). Foamea de puritate şi de certitudini devorează fiinţa eroului: „Fără certitudine nu există adevăr şi nu există frumuseţe pe lume.” Simptomatică este compararea lui Gelu cu revoluţionarul francez Saint-Just, definit de Penciulescu ca un „arhanghel al Dreptăţii […], frumos ca un înger, pur ca zăpada, tăios ca un paloş”. Simptomatic, numele lui Saint-Just – „Sfânta dreptate” – devine şi porecla dată de Penciulescu lui Gelu. Spre deosebire de Saint-Just, însă, drama lui Ruscanu nu se naşte numai din inflexibilitatea cu care acţionează în numele idealului de justiţie, ci mai ales din luciditatea orgolioasă cu care disecă realitatea: „Câtă luciditate atâta existenţă, deci atâta dramă.” Maria intuieşte perfect modelul de gândire şi de comportament al lui Gelu şi-i reproşează: „Între inima ta şi inima mea simt mereu, mereu, lama rece a minţii tale.” Când „jocurile” lumii reale se dovedesc mai 229 puternice decât „jocul ideilor pure”, adevărate axe ale vieţii, eroul refuză complicitatea cu această lume mediocră guvernată de „adevăruri” relative, pragmatice şi alege sinuciderea: „Era prea inteligent ca să accepte lumea aşa cum este... l-a pierdut orgoliul lui nemăsurat…” (Praida). Ca prezenţă scenică, eroul asupra căruia se focalizează spectacolul se defineşte nu numai prin acţiune, ci mai ales prin exprimarea dramatică a dilemelor interioare, prin limbaj şi comportament scenic, ca şi prin raportarea la celelalte personaje. Principalele prezenţe scenice la care se raportează eroul sunt Maria şi Saru-Sineşti, Grigore Ruscanu şi Praida. Despre cei doi bărbaţi din viaţa ei, Maria – prezenţă enigmatică, iubitoare şi nestatornică, sensibilă şi imprevizibilă – afirmă: „Ah, nu se poate lupta cu voi… sunteţi prea puternici, prea răi, prea crânceni amândoi… Trebuie să fiu sfărâmată între voinţele voastre.” În confruntarea directă dintre protagonist şi antagonist (actul III, tabloul X, scena II), dialogul conflictual este principala modalitate de caracterizare. Schimbul de replici, adevărat duel verbal, surprinde o confruntare între doi bărbaţi puternici, înfruntându-se nu numai ca oameni politici, ci şi ca rivali în iubirea pentru aceeaşi femeie. Fiecare dintre ei îşi certifică existenţa prin enunţuri gnomice şi, în acelaşi timp, îl caracterizează pe oponentul său. De exemplu, Sineşti afirmă: „Ascultă, dragul meu, mă obişnuisem să te cred un tânăr cam naiv… dar de bună credinţă… Dar mai ştii, poate că dumneata, luptătorul pentru adevăr, pentru dreptatea absolută, înflăcăratul reformator, campionul luptei împotriva corupţiei… ai debutat prin a corupe pe Lina şi pe Vasile, servitorii mei”; „Te înţeleg… Poate că dacă n-aş fi cunoscut atât de aproape pe tatăl dumitale, mi s-ar fi părut totul de necrezut. Dar acum recunosc aceeaşi sete cu neputinţă de astâmpărat, aceeaşi nebunie a absolutului. E ceea ce m-a îngrozit, dar şi ceea ce am iubit mai mult la acest om.” Acest „om neasemănat” este un reper esenţial şi pentru Gelu: „Câtă luciditate atâta existenţă şi deci atâta dramă. Viaţa lui a fost o dramă. De unde ştiu asta? Fiindcă o trăiesc din nou acum.” Departe de natura dilematică a protagonistului, Penciulescu este un personaj-raisonneur care intuieşte surparea de temple din sufletul lui Gelu: „Nu mai e nimic de făcut cu el. S-a destrămat hora ielelor. E omul care a văzut idei.” Răspunsul eroului prefigurează sfârşitul tragic: „Jocul ielelor? Un joc… şi eu sunt victima acestui joc, victima acestui negoţ de idei!” O ultimă caracterizare memorabilă a protagonistului este cea a lui Praida, mereu „de un calm episcopal”: „A avut trufia să judece totul. […] Era prea inteligent ca să accepte lumea asta aşa cum este, dar nu destul de inteligent pentru ceea ce voia el. Pentru ceea ce năzuia el să înţeleagă, nicio minte omenească nu a fost suficientă până azi… L-a pierdut orgoliul său nemăsurat…” La aceste caracterizări făcute de celelalte personaje lui Gelu Ruscanu, autorul adaugă propriile consideraţii. Acestea sunt detaliate în didascalii. În teatrul lui Camil Petrescu, indicaţiile dramatice nu se rezumă strict la elemente privind jocul, mimica, decorurile şi alte structuri scenice, având un rol accentuat de caracterizare a personajelor. Astfel, prima apariţie în scenă a lui Gelu Ruscanu (actul I, scena III) este însoţită de un portret iniţial schiţat în notaţiile parantetice: „Gelu e un bărbat ca la 27-30 de ani, de o frumuseţe mai curând feminină, cu un soi de melancolie în privire, chiar când face acte de energie. Are nervozitatea instabilă a animalelor de rasă. Priveşte totdeauna drept în ochi pe cel cu 230 care vorbeşte şi asta-i dă o autoritate neobişnuită. Destul de elegant îmbrăcat, deşi fără preocupări anume.” Camil Petrescu aduce şi prin didascaliile dezvoltate un element de originalitate piesei. Ca în teatru modern european şi nord-american, accentul nu mai cade asupra acţiunii, asupra evenimentului central, ci asupra confruntărilor de idei, asupra stărilor de conştiinţă. Semnificaţiile textului dramatic sunt amplificate de o anumită simbolistică a textului, de situaţiile simetrice şi repetabile care, actualizează situaţii şi tehnici dramatice din comedia O scrisoare pierdută în alt registru dramatic – nu comic, ci grav. În ambele piese, intriga este legată de o scrisoare de dragoste devenită obiect de presiune politică prin ameninţarea cu publicarea ei. Mai mult, situaţia este reiterată „în oglindă” în alt mediu politic: la Caragiale, politicienii din provincie, ca şi cei din capitală, uzează de şantajul politic, iar în piesa lui Camil Petrescu, situaţia din redacţia ziarului bucureştean este similară cu cea din redacţia cotidianului parizian Le Siècle. Extrapolarea acestei situaţii în spaţiul unei capitale occidentale sugerează însă faptul că nu numai în viaţa politică românească sunt încălcate coduri morale, ceea ce conduce spre reabilitarea „modelului românesc al fiinţei” (Camil Petrescu îl reabilitează, de altfel, şi pe Mitică, eroul canonic din proza scurtă a lui Caragiale). În Jocul ielelor, ca şi în Scrisoarea… lui Caragiale, se figurează scenic modelul existenţial al „cercului închis” prin ideea repetabilităţii situaţiilor, a destinului chiar. Astfel, destinul lui Gelu Ruscanu reface, dintr-un anumit punct, pe cel al tatălui său, iar în alt plan, pe acela al lui Saint-Just. Stilul conceptualizat, cu referinţe culturale, cu o tensiune remarcabilă a ideilor, sporeşte valoarea şi modernitatea acestei piese. Limbajul eroilor camilpetrescieni, în care discursul asertiv cu valoare gnomică se întâlneşte cu discursul confesiv, este un „duel verbal” sclipitor, în registre stilistice diverse (de la cel conceptualizat la cel pitoresc-citadin, de la stilul ironic la cel liric, puternic marcat afectiv). Mai mult, limbajul artistic este transferat şi în didascalii, în formulări expresive care apelează la figuri de stil şi la sensuri figurate ale cuvintelor, ceea ce reprezintă un element de noutate în raport cu textul didascalic nonliterar de până atunci. Prin toată dramaturgia sa, Camil Petrescu propune o tipologie umană de mare forţă, personaje memorabile care luptă împotriva limitelor existenţiale ca Gelu Ruscanu, Andrei Pietraru, Pietro Gralla, Danton, Robespierre, Bălcescu. Cel care deschide seria, protagonistul din Jocul ielelor, impune, în acelaşi timp, în teatrul românesc un canon pentru personajul-conştiinţă, complex, dilematic şi contradictoriu specific dramei de idei. În acest fel, piesa lui Camil Petrescu este cu adevărat, „o oglindă de concentrare” care exprimă scenic dilemele omului în faţa existenţei şi complexitatea vieţii, adică o dramă modernă. 231 TEATRUL CONTEMPORAN Iona de Marin Sorescu (scrisă în 1965, publicată în revista „Luceafărul”,1968)  o „tragedie în patru tablouri”, „despre un om singur, nemaipomenit de singur” ;  Este o monodramă integrată trilogiei dramatice „Setea muntelui de sare”; Tema condiţiei omului într-un univers configurat ca spaţiu visceral se dezvoltă ca o dezbatere despre libertate şi necesitate, despre singurătate şi moarte, despre sens şi nonsens existenţial, despre raportul dintre: individ / colectivitate, individ / sinele esenţial.  Titlul, numind unicul personaj al piesei, stabileşte o relaţie directă cu mitul biblic despre Iona, fiul lui Amitai; fixează metafora omului înghiţit de balenă.  Povestea sacră constituie pentru M. Sorescu doar un desen epic primordial pe care se bazează fabulaţia dramei; scriitorul desacralizează însă mitul, revalorizându-l ca situaţie arhetipală capabilă să figureze scenic limitele condiţiei umane, alienarea şi solitudinea omului modern.  Dezvoltarea scenică a parabolei omului înghiţit de o balenă e modernă, polemică, parodică, apropiindu-l pe M. Sorescu de marii apologeţi ai singurătăţii: Nietzsche („Solitudinea m-a înghiţit ca o balenă”), Camus, Sartre, Heidegger, Cioran. Formula dramatică este foarte modernă:  Universul dramatic se construieşte treptat, nu prin acumulare de întâmplări şi prin progresia acţiunii, ci prin dialogul conflictual.  Personajul unic al piesei se divide în „voci” (formula dialogului cu sinele: „monolog dialogat”).  Stilul scenic: decor simbolic – convenţia teatralităţii nu mai este disimulată (marea, de exemplu este figurată prin cercuri desenate cu creta), recuzita şi efectele scenice sunt încărcate de simbolism (acvariu – simbolizând spaţiul existenţial închis care creează însă iluzia libertăţii; pântecul balenei ce „mistuie“, cuţitul, morile de vânt etc.); indicaţiile scenice (scenariul mut) sunt complexe etc.  Jocul scenic apelează repetat la pantomimă (actorul se dedublează şi se strânge)  Actul I: trăire în „azi” şi într-un iluzoriu „afară ” – metaforă a absurdului lumii (situaţie iniţială nefastă); Iona experimentează existenţa ca fiinţă socială (Iona pescarul), ipostaziază singurătatea psihologică şi destinul nefast (Iona ghinionistul, fiinţa scindată, alteritatea etc.; omul ca verigă în lanţul biologic);  conflict existenţial: real / ideal , vis, aspiraţie / existenţă ca fiinţă biologică  Actul II: „înăuntru” ( peştele 1); timp al „târziului”; Iona: singurătate existenţială (singurătate fizică), trăire lucidă, depăşind biologicul prin idee (o lumină se aprinde deodată ca o idee); fiinţa dilematică în căutarea unor certitudini;  conflict psihologic: trăire / gândire; fiinţa activă, căutătorul, apoi răzvrătitul (cuţitul; spintecarea burţii);  Actul III: „înăuntru” – peştele 2, 3; regresie în timp: Iona: singurătate metafizică, trăire mitică, arhetipală, depăşind raţionalul prin „poveste” devine el însuşi fiinţa mitică;  conflict ontologic: naştere / moarte.  Actul IV: durată interioară, timp sacru al iluminării; evadare dintr-un univers al determinărilor (un afară” iluzoriu); finalul – cufundare în zările interioare („ieşire prin cer”); Iona: depăşirea singurătăţii prin regăsirea sinelui; 232  trăire sacrificială; eroul întruchipează acum fiinţa ce-şi regăseşte identitatea, depăşind limitele condiţiei umane prin speranţă: „Răzbim noi cumva la lumină”;  conflict existenţial: determinare / libertate;  limbaje scenice moderne specifice teatrului-parabolă. Teatrul-parabolă. Iona de Marin Sorescu „Tragedia în patru tablouri“ scrisă de Marin Sorescu, “scriitor cu o sclipitoare personalitate care posedă atât profunzimea filozofică a lui Beckett, cât şi o viziune aparte, cu totul personală asupra neputinţei de comunicare”(Greta Brotherus), a fost jucată cu răsunător succes pe marile scene ale lumii. Inclusă, alături de Paracliserul şi Matca în trilogia „Setea muntelui de sare” (titlul trilogiei este o metaforă a setei de absolut a omului), parabola dramatică Iona ilustrează perfect teatrul metaforic (sau « metafizic », cum l-a numit poetul-dramaturg). Cele trei piese sunt „monodrame sau tragedii colective” (Marin Sorescu, Extemporal despre mine) pe tema destinului uman, drame ale căutării spirituale: setea de adevăr, de cunoaştere, de libertate şi demnitate sunt pentru eroii tragediilor moderne ale lui Marin Sorescu căi de a ieşi din absurdul vieţii. Sunt inspirate din mituri fundamentale, biblice (mitul lui Iona, mitul potopului în Matca) sau folclorice (mitul meşterului Manole în Paracliserul), pe care dramaturgul le parafrazează, adoptând formula monologului absurd în care tragicul şi comicul, grotescul şi lirismul se împletesc. Personajele sunt proiecţii ale eului esenţial şi profund („Dacă Iona şi Paracliserul sunt eu, tot eu sunt şi teatrul meu istoric”). Iona (scrisă în 1965, publicată în 1968) este o tragedie în patru tablouri, o piesă „despre un om singur, nemaipomenit de singur”. Tema condiţiei omului într-un univers configurat ca spaţiu visceral, închis, suprapus, se dezvoltă ca o dezbatere despre libertate şi necesitate, despre raportul dintre individ şi colectivitate, dintre individ şi sinele esenţial, despre singurătate şi moarte, despre sens şi nonsens existenţial: Îmi vine să spun că Iona sunt eu… Cel care trăieşte în Ţara de Foc este tot Iona, omenirea întreagă este Iona, dacă-mi permite. Iona este omul în condiţia lui umană, în faţa vieţii şi în faţa morţii. Titlul piesei, care numeşte unicul personaj ce dialoghează cu sine în scenă, stabileşte o relaţie directă cu mitul biblic despre Iona, fiul lui Amitai. Acesta este înghiţit de un chit, fiindcă în loc să propovăduiască cuvântul Domnului în cetatea Ninive, fuge cu o corabie spre Tarsis. După trei zile şi trei nopţi Iona este eliberat din pântecul monstrului marin. Povestea sacră constituie pentru Marin Sorescu doar un desen epic primordial pe care se bazează fabulaţia dramei. Dezvoltarea scenică a parabolei omului înghiţit de o balenă este foarte modernă, polemică şi parodică, apropiindu-l pe Sorescu de marii apologeţi ai singurătăţii: Nietzsche (care formulase aforismul Solitudinea m-a înghiţit ca o balenă), Camus, Sartre, Heidegger, Emil Cioran. 233 Foarte modernă este şi formula dramatică aleasă de poetul-dramaturg. Cele patru acte se înlănţuie într-un monolog aproape imposibil de subîmpărţit care poate constitui prototipul unui text deschis. Universul dramatic al piesei se construieşte treptat, nu prin acumulare de fapte, prin progresia acţiunii, ci prin dialogul conflictual. Treptat, personajul unic al piesei se divide în „voci”, exprimând fiecare o componentă a eului scindat: Iona-pescarul (omul pragmatic, văzut mai ales în ipostaza sa de fiinţă socială), Iona-ghinionistul, trăind în orizontul nenorocului, Iona visătorul, (năzuind în somn sau treaz să prindă peştele cel mare), Iona victima (omul captiv în sferele concentrice ale determinărilor care îi anulează libertatea), Iona-căutătorul propriului adevăr, al identităţii sinelui de adâncime (omul lucid care meditează asupra condiţiei sale existenţiale), Iona-luptătorul care se opune absurdului existenţei, Iona-arheul care reface, simbolic, toată istoria omenirii, năzuind să se nască iarăşi şi iarăşi, Iona-ascetul cu barbă ca a schivnicilor de pe fresce, Iona-iluminatul care, hotărât să răzbată la lumină, descoperă că libertatea e înlăuntrul său, în spirit. Formula dialogului cu sinele („monolog dialogat”) este justificată în deschiderea piesei: Ca orice om singur, Iona vorbeşte tare cu sine însuşi…. Situaţia iniţială (actul I) în care este surprins eroul este o metaforă a absurdului lumii. Cu faţa spre mare (într-un orizont al aşteptării perpetue, ca şi eroii din „Aşteptându-l pe Godot” de Samuel Beckett), Iona se află, fără s-o ştie, în gura imensă a balenei, deci într-o situaţie nefastă. Acest afară iniţial este iluzoriu, căci Iona este captiv în plasa rutinei cotidiene, în automatismele de fiinţă socială (ale profesiunii – Sunt pescar şi trebuie să se găsească oricând un peşte în casa mea. Altfel ce-ar zice lumea? – şi ale responsabilităţilor de cap de familie: Soţia mea mă iubeşte, dar nu când stau şi mă uit la peşti). Contemplarea (el stă ceasuri întregi să privească peştii din acvariu) şi visul (ca şi eroul din Bătrânul şi marea de Hemingway, Iona visează de o viaţă să prindă peştele cel mare) sunt tentative ale evadării din mediocritatea şi absurdul realităţii. Se configurează astfel un prim conflict existenţial, între realitate (“a fi”) şi vis (“a voi”), între real şi “ideal”. Numai că, visul pescarului Iona este un pseudoideal, fiindcă visarea e închisă în “cercul strâmt” al orizontului său existenţial (ca şi a pădurarului care visează copaci). El nu evadează cu adevărat din cotidian şi de sub zodia nenorocului. Încearcă însă să le depăşească prin joc, prin simularea unei alte realităţi: pescuieşte în acvariul adus de acasă, întreţinându-şi speranţa că ghinionul (absurdul) înscris în destinul său poate fi anulat. Jocul are funcţie cognitivă, căci, privind peştii din acvariu, Iona intră într-o nouă realitate, descoperind similitudinea între destinul său de pescar ghinionist şi cel al peştilor. Metafora omului–peşte reliefează dualitatea iremediabilă a făpturii care îi apare în acelaşi timp ca vânător şi vânat, ca „ înghiţitor” şi înghiţit”. „ … Noi, peştii, înotăm printre nade... Visul nostru de aur e să înghiţim una, bineînţeles, pe cea mai mare”, spune Iona şi cuvintele “rostite” pun un sens şi un rost în lumea absurdă până acum. “Visul” de a prinde peştele cel mare se revelează acum ca fals ideal, ca o nadă ce ascunde primejdia mortală pentru om de a năzui spre valori materiale. Limbajul, vorbărie fără şir la început (având aparenţa unei improvizaţii), devine treptat formă a trăirii conştiente, mijloc 234 de investigare ontologică, instrument al cunoaşterii: De când spun cuvinte fără şir, simt că-mi recuperez anii frumoşi de viaţă. Izomorfismul pescar = peşte şi citarea proverbului popular despre: peştele cel mare care-l înghite pe cel mic devin suportul textual al noii situaţii dramatice propuse în actul al II-lea. Înghiţit de balena în gura căreia se afla încă de la început, Iona îşi începe căutarea iniţiatică şi aventura cunoaşterii. Primele cuvinte spuse de Iona, înainte de a se descoperi prizonier în pântecele chitului, sunt semnul intrării într-o altă dimensiune temporală: Mi se pare mie sau e târziu? Eroul trăieşte mai întâi la nivel afectiv: Sentimentul “târziului” este urmat de cel al resemnării: Începe să fie târziu în mine. Uite, s-a făcut întuneric în mâna dreaptă şi-n salcâmul din faţa casei […] – Trebuie să dormi - De ce trebuie să se culce toţi oamenii la sfârşitul vieţii? –Hai, pune capul jos. Metafora morţii văzute ca somn subliniază stereotipia ce defineşte încă gândirea lui Iona. Momentul ieşirii din clişeul reprezentărilor colective, ca şi depăşirea afectelor prin gândire, e marcată prin efectul scenic al luminii: “Dă să se culce. În acest moment lumina se aprinde brusc. E ca o idee care i-a venit lui Iona. –Asta era! –Peştele! M-a înghiţit de viu sau…de mort. Conflictul care se evidenţiază acum, între trăire şi gândire, este unul psihologic. Ridicându-se pe treapta raţiunii, Iona îşi învinge teama de moarte şi resemnarea în faţa ei. Eroul se instalează astfel lucid într-un “timp al rupturii determinat de două forţe: prima este forţa opresivă a memoriei care îl asaltează cu amintirile automatis-melor ce i-au alcătuit viaţa afară; cealaltă e forţa de eliberare care îl mână înainte, distrugând progresiv neesenţialul instaurat în existenţa exterioară”. Treptat Iona, se îndepărtează de modelul vieţuirii inconştiente (“veşnica mistuire”, “devenire întru devenire”), figurat prin ipostaza pescarului care îşi vede, pragmatic, de „trebuşoara lui”. Se eliberează de stereotipii şi aderă la un comportament mitic, esenţial. Evoluţia spirituală a personajului este marcată prin reactualizarea “poveştii cu unul care a fost înghiţit de un chit”. Numai că, Iona-lucidul se opreşte acum la jumătate, neînţelegând încă soluţia mitică a parabolei. Instalat deplin în sfera raţiunii, Iona ia, progresiv, în stăpânire, ca un adevărat explorator, spaţiul visceral a cărui lege unică este lupta pentru supravieţuire („veşnica mistuire”). Armele sale sunt logosul ca formă de libertate prin care învinge singurătatea fizică (Fac ce vreau: Vorbesc. Să vedem dacă pot să şi tac. – Încearcă – Nu, mi-e frică.), acţiunea (mersul, căutarea unei ieşiri sunt neistovite, tinzând să conştientizeze limitele: Pot să merg unde vreau – Merge într-o direcţie până se izbeşte de limită.), asumarea conştientă a propriei existenţe (descoperirea cuţitului cu care începe să spintece burta balenei) şi mai ales raţiunea (Iona visează acum să întemeieze un spaţiu al cugetării: o bancă de lemn în mijlocul mării [...] lăcaş de stat cu capul în mâini în mijlocul sufletului). Labirintul pe care-l străbate, îl orientează pe Iona spre un mereu alt început. El spintecă burta balenei, dar se va regăsi, prizonier, într-un spaţiu visceral mai amplu. Actul al treilea se consumă mereu “înăuntru” (peştele II şi peştele III; cei trei peşti spintecaţi amintesc de cele trei probe iniţiatice depăşite de eroul din basme). Eşecul repetat al încercării de a ieşi din captivitate, din balena înghiţită de o alta, mai mare, reprezintă tentativa de a depăşi conştiinţa nefericirii, a singurătăţii, a condiţionărilor multiple ale existenţei umane. Eroul încearcă să ia în stăpânire, prin conştiinţă şi prin acţiune 235 spaţiul existenţial al absurdului, al dezordinii. El devine “omul revoltat” care refuză să se lase prins în vârtejul “morilor de vânt ale zeilor” (sau în capcana iluziilor donquijoteşti). Apariţia pescarilor I, II în cel de-al doilea peşte nu-l salvează pe Iona decât de singurătatea fizică. Imposibilitatea comunicării cu cei asemeni lui, îl proiectează într-o singurătate metafizică: în ajutorul omului aflat într-o situaţie-limită, nu va sări nimeni din sat. Nimeni de pe pământ. Nimeni din cer. Asaltat de conştiinţa acestei singurătăţi, Iona se refugiază în “poveste”, în mit. Actualizarea mitului Mumelor este suportul următoarei aventuri iniţiatice a lui Iona: regresia înspre un timp mitic al originilor. Aceasta se săvârşeşte prin ieşire din destin individual (echivalând cu spintecarea burţii peştelui II) şi refacerea în sens invers, a întregii istorii a umanităţii (Intrăm unde vrem şi ieşim când vrem).Traversând, simbolic, dezastre (N-a mai găsit locul, c-a venit un cutremur) şi murind “câte puţin” în războaie (războiul, plecam la război; Ne scapă mereu câte ceva în viaţă. Soldaţilor le scapă mai ales pacea… la prima linişte deschid ochii atât de larg îi deschid, că intră în ei iarba şi păsările, ca în craterele vulcanilor stinşi.) Iona devine arhetipul, arheul ce se naşte iar şi iar: Mamă, mi s-a întâmplat o mare nenorocire. Mai naşte-mă o dată! .- Tu nu te speria din atâta şi naşte-mă mereu. Se instalează astfel un conflict ontologic, între viaţă şi moarte, ce nu se poate rezolva în absenţa lui Dumnezeu; Ce pustietate…Aş vrea să treacă Dumnezeu pe aici. Dar în locul divinităţii, în orizontul întunecat al burţii peştelui III, se-arată doar puii nenăscuţi ai monstrului, simboluri ale unui viitor ameninţător. Visul de a avea un viitor se transformă acum în coşmar (posibil argument pentru interpretarea piesei ca parabolă politică). Într-un ultim efort (actul al IV-lea), Iona apare în spărtura burţii ultimului peşte. Pare îmbătrânit, cu barba de mucenic fluturând. Priveşte în zare, ca într-o oglindă. Descoperă cu disperare că orizontul e doar un şir nesfârşit de burţi. Noua revelare o realităţii ca şir de determinări din care nu se poate ieşi, cristalizează un nou conflict existenţial, diferit însă de cel din primul act. Acum idealul aflat în raport conflictual cu realul este unul autentic: aspiraţia spre libertate a omului, reprezentată prin simbolul luminii. Decizia finală e surprinzătoare, însă într-o perfectă logică a discursului dramatic. Nedescoperind nici o cale de salvare din universul închis în care este iremediabil captiv, el caută ieşirea în sens invers, adâncindu-se în propriul orizont lăuntric. Asumându-şi conştient propriul destin (amintire progresivă a vârstelor şi a celor dragi din familie), asumându-şi identitatea (Eu sunt Iona.) şi recuperând unitatea fiinţei sale (alter-egourile lui Iona se reconciliază într-un “noi” al solidarităţii), îşi spintecă pântecul spre a răzbi cumva la lumină. Gestul nu figurează neapărat o sinucidere, ci poate fi o sugestie şi o rezolvare scenică a conflictului. Iona îşi corectează astfel traiectoria demersului cognitiv. Moartea ritualică a eroului apare ca intrare în altă etapă existenţială, superioară în ordinea cunoaşterii. Ea echivalează cu şansa eliberării totale, cu o nouă naştere ca fiinţă spirituală care transcende propria materie. Eroul poate astfel atinge visata libertatea (un “afară” adevărat), acea palmă de loc pe care să-şi întipărească talpa arsă de noapte, urmă a trecerii sale prin lume, a vieţii trăite ca „devenire întru fiinţă”. 236 Personaj-simbol, Iona e o voce a umanităţii, e un erou tragic ce se revoltă superior împotriva limitărilor ontologice. „Ucigându-şi” eul material, el eliberează eul spiritual, cel divin. Eroul sorescian fiinţează mai ales prin limbaj. Ironia, umorul negru, paradoxul, absurdul, parabola, simbolul, alternează cu meditaţii despre oameni şi lucruri, despre sens şi nonsens în lume, despre viaţă şi moarte. Originală este şi asocierea stilului colocvial cu cel intens poetic, de o uluitoare adâncime filosofică. Adevărată operă antologică, „Iona” poate fi considerată capodopera dramaturgiei lui Sorescu prin formula artistică originală, prin problematica existenţială a omului aflat în căutarea adevărului despre sine, în aventura descoperirii libertăţii. LIRISM OBIECTIV Luceafărul de Mihai Eminescu Definit ca „poem al contrariilor reunite sub semnul universalităţii” (T. Vianu) al unui poet care a înţeles „drama omului ca fiinţă duală, sfâşiată de contradicţii între faptă şi conştiinţă, pasiune şi renunţare, soartă şi nemurire, viaţă şi moarte”, Luceafărul (publicat în aprilie 1883, în Almanahul Societăţii Academice Social-Literare „România Jună”, apoi în Convorbiri literare şi în volumul Poezii, 1883) este definit de Eminescu însuşi ca alegorie pe tema romantică a locului şi menirii geniului în lume. Sursa poemului este folclorică. Basmul Fata din grădina de aur, cules de către R. Kunisch din Muntenia şi publicat în 1861 (retipărit în 1865 şi 1869) la Berlin, a fost versificat de Eminescu, în 1874. Păstrând titlul şi întreaga ţesătură narativă, poetul preschimbă zmeul folcloric într-un „daimon” celest (copilul sfintei mări / Născut din soare, din văzduh, din neauă), un geniu mândru care coboară în castelul frumoasei muritoare în chip de stea (un tânăr luminos, un demon rătăcit din soare) şi apoi, prefăcut în ploaie, transformându-se într-un tânăr de o frumuseţe angelică. Cele două întruchipări (stelar-solară şi apoi acvatic-marină) sunt sortite aceluiaşi eşec, fiindcă fata de împărat, deşi ispitită de împărăţiile cosmice, de absolutul înaltului celest şi al adâncului marin, refuză să fie altceva decât este, alegând o omenească fericire în marginile destinului ei de fiinţă imperfectă şi muritoare. Ea îi cere zmeului: […] om să fii, om trecător ca mine / Cu slăbiciunea sufletului nost. Acceptând sacrificiul, deşi nu fără tânguire (… să văd cum trec cu vremea care trece / Ah, ce-ai cerut femeie trecătoare), acesta zboară la tronul Domnului (Dumnezeu din basmul popular este numit de Eminescu cu numele ebraic al divinităţii „Adonai”), spre a-şi recuza nemurirea. În vremea aceasta, feciorul de împărat (pe care poetul îl numeşte Florin), ajutat de Sfânta Miercuri, de Sfânta Vineri şi Sfânta Duminică, depăşind cele trei probe (Valea Amintirii, Valea Deznădejdii şi uciderea balaurului care străjuia castelul), o salvează pe fata de împărat din palatul solitar, pornind spre împărăţia lui. Zărindu-i, zmeul plânge cu o deznădejde de dincolo de lume, şoptind apoi: Fiţi fericiţi – cu glasu-i stins a spus – / Atât de fericiţi cât viaţa toată / Un chin s-aveţi: de-a nu muri deodată”. Eminescu modifică astfel finalul basmului popular, în care zmeul prăvălea o stâncă asupra pământencei care i-a trădat iubirea. 237 Din acest basm versificat se naşte, între 1880 şi 1883, prin multiple variante, Luceafărul, o „capodoperă de amărăciune glacială” (Tudor Arghezi) – un poem mitic şi folcloric, alegoric şi filosofic şi, mai ales, un poem liric în care „[...] pattern-urile narative, integrând scenariile miturilor originare, au traversat îndelungi metamorfoze – în cadrul unei istorii subtile a formelor interne – pentru a atinge lirismul” (Marin Mincu). Deşi păstrează tiparul formal al basmului, poetul recurge la o reducţie drastică a „modelului actanţial” (A.J. Greimas), ceea ce determină o schimbare de regim ontologic în tipologia eroilor. Devenit un oarecare paj, feciorul de împărat din basm nu mai depăşeşte cele trei probe, spre a o salva pe cea preaiubită, cucerindu-i inima nu prin vitejie, ci prin viclenie. Construit în registrul antieroicului, Cătălin este acum un element contrastiv în raport cu Luceafărul, care, la rândul său, aminteşte prea puţin de zmeul din basm. Personajul basmic, purtător al unor valori morale, definit ca o funcţie narativă, devine în poemul eminescian o instanţă esenţial contemplativă (El iar, privind de săptămâni; Vedea, ca-n ziua cea de-ntâi; Hyperion vedea de sus) şi o entitate supraindividuală, cu grad mare de semnificare. Eminescu creează astfel un mit poetic, cel al Luceafărului. Acest mit este instituit chiar din titlul poemului. În raport cu titlul basmului popular (Fata în grădina de aur), se evidenţiază focalizarea viziunii poetice asupra personajului masculin şi de-construirea referentului narativ (dispare referentul spaţial fabulos – grădina de aur – care va fi înlocuit cu toposuri romantice). Substantivul-titlu este reluat în textul poetic, ca substantiv comun (ortografiat cu literă mică!), ceea ce validează natura categorială / supraindividuală a protagonistului, a cărui identitate (Hyperion) se defineşte numai în planul universaliilor, în raport cu Demiurgul. Acestă strategie textuală justifică aserţiunea criticului Mihai Cimpoi care vorbeşte despre „tema fiinţială”. Aplicând însă grila de interpretare propusă de Eminescu însuşi, se poate vorbi despre tema condiţiei geniului în lume şi întru eternitate care dezvoltă arii tematice multiple: tema iubirii imposibile şi a iubirii împlinite, cea a „aspiraţiei dinspre pământesc înspre divin şi dinspre divin înspre pământesc” (Rosa del Conte), tema cunoaşterii prin Eros şi tema cosmogonică. Valoarea alegorică a poemului este evidenţiată de Eminescu însuşi, care a notat pe marginea unei file de manuscris: „Aceasta e povestea. Iar înţelesul alegoric ce i-am dat este că, dacă geniul nu cunoaşte nici moarte şi numele lui scapă de noaptea uitării, pe de altă parte aici pe Pământ nici e capabil a ferici pe cineva, nici capabil de a fi fericit. El n-are moarte, dar n-are nici noroc. Mi s-a părut că soarta Luceafărului din poveste seamănă mult cu soarta geniului pe Pământ şi i-am dat acest înţeles alegoric.” Această „grilă” de interpretare oferită de poet poate fi aplicată pe două niveluri ale lecturii critice. Sensurile alegorice ale poemului sunt dublate de o reţea de simboluri filosofice, dezvăluind alteritatea spiritului romantic dar şi a omului modern. De-construind „povestea”, Eminescu creează o structură poematică modernă, care poate fi „citită” ca un basm cult, „basm al fiinţei” (C. Noica) sau ca un poem alegoric pe tema condiţiei geniului, ca un poem de meditaţie filosofică asupra condiţiei umane („În adâncul operei eminesciene nu există decât două «personaje» care se caută şi se înfruntă într-un joc tragic eroul şi dublul său, partea pieritoare şi cea eternă a eului scindat” – M. 238 Cărtărescu), ca un poem liric, ilustrând o „lirică a măştilor” (T. Vianu) ori ca un poem metafizic („Dialogul vocilor exprimă aventura metafizică: aspiraţia şi renunţarea, suferinţa şi extazul, încrederea şi dezamăgirea, uşurinţa şi pasiunea, resemnarea şi sarcasmul” – N. Manolescu). Posibilitatea de a interpreta atât de diferit aceeaşi creaţie, aducând în sprijinul aserţiunilor diferite, chiar aceleaşi secvenţe textuale, este generată de resursele de simbolizare şi de ambiguizare ale narativului poetic: „Narativul produce [...] simboluri dinamice, cu caracter mai abstract decât simbolurile statice, obiectuale şi, în consecinţă, cu o deschidere mai mare către interpretări diferite.” (R. Zafiu) Compoziţia şi structura poemului sunt, şi ele, configurate prin strategii specifice modelului narativ de organizare a discursului. Cele două planuri – terestru-uman şi cosmic-universal –, aflate în antiteză romantică, tind să se apropie sau să se delimiteze, într-o compoziţie de un echilibru clasic, figurând un model închis, sferic al operei. Dispus în patru unităţi compoziţionale, textul poetic se organizează ca o structură polifonică, pe mai multe „voci”. Strategia ambiguizării (mecanism principal de „producere” a sensului în textul poetic) induce multiplicarea „vocilor” narative şi, implicit, a punctelor de vedere, prin prezenţa personajelor-focalizator. Partea întâi (strofele 1-43) surprinde într-un decor romantic povestea iubirii peste fire între fiinţe care aparţin unor lumi diferite. Aspiraţia spre Absolut a fetei de împărat şi nostalgia ieşirii din Absolut a Luceafărului forţează apropierea celor două planuri într-un spaţiu imaginar, ideal, în „oglinda visului”. Discursul naratorului anonim care deschide poemul este substituit de vocile celor doi protagonişti care dialoghează în visul fetei de împărat. Partea a doua (strofele 44-64), în care se dezvoltă idila pământeană dintre Cătălin şi Cătălina, este dominată de planul terestru-uman. Planul transcendentului este prezent doar ca termen de referinţă în neasemuita elegie în care Cătălina dă glas celei mai adânci nostalgii a fiinţei conştiente de neputinţa de a-şi împlini visul de iubire. Personajul-focalizator este acum Cătălin. Cea de-a treia parte (strofele 65-85, în care se asociază pastelul cosmic şi poemul cosmogonic, elegia şi meditaţia filosofică) dezvoltă planul cosmic-universal. Urmând legile simetriei clasice, celălalt plan este prezent indirect, ca termen contrastiv, în discursul Demiurgului. Vocile care răsună în a haosului văi este cea a lui Hyperion şi a Demiurgului. Partea a patra (strofele 86-98 alătură pastelului şi idilei, meditaţia) are, din nou, un dublu referent (cele două planuri sunt, de astă dată, delimitate irevocabil) şi două personaje-focalizator. Fata de împărat şi Luceafărul se „privesc” pentru a treia oară, fiecare văzându-l pe celălalt din perspectiva condiţiei sale, asumate definitiv. La nivelul macrostructurii, se evidenţiază un model complex de distribuire a mărcilor textuale ale narativităţii, ale registrului dramatic şi ale structurilor lirice. Partea întâi, apelând la registrul narativ şi dramatic, desfăşoară în formulele şi structurile caracteristice basmului povestea imposibilei iubiri. Incipitul poemului eminescian „constituie un semnal de intrare în lumea textuală, dar are în acelaşi timp valoare referenţială internă, afirmând existenţa unor obiecte din lumea imaginară în curs de constituire.” (R. Zafiu) Eminescu modifică insesizabil formula 239 ritualică a basmului, ambiguizând relaţia între real şi fabulos: A fost odată ca-n poveşti. Secvenţa expozitivă (primele şapte strofe) conferă cadrului de basm detaliile unui decor romantic nocturn, cu rol în definirea condiţiei ontologice a fetei de împărat. Portretul eroinei, construit din perspectiva unui narator anonim, are funcţii multiple. Mai întâi, o singularizează în raport cu lumea căreia îi aparţine, prin rang şi prin atributul frumuseţii (superlativul popular: O prea frumoasă fată // Şi era una la părinţi / Şi mândră-n toate cele). Apoi, prin raportare la planul cosmic-universal, este apropiată de acesta, atributul sacralităţii şi cel al luminii fiindu-i asociate prin dubla comparaţie: Cum e Fecioara între sfinţi / Şi luna între stele. Modalităţile indirecte de caracterizare întregesc portretul: descrierea metonimică a unui spaţiu existenţial (umbra falnicilor bolţi – prin simbolism cromatic şi figurativ este sugerat un spaţiu armonios, dar limitativ), mişcarea semnificativă de forţare a limitelor (Ea pasul şi-l îndreaptă / Lângă fereastră...), ipostaza romantic-visătoare şi notaţiile privind stările psihice (De dorul lui şi inima / Şi sufletu-i se împle). Atmosfera de vrajă se ţese prin descrierea unui cadru magic, în care umbra romanticului castel şi negrul corăbiilor contrastează cu lumina fascinantă a Luceafărului. Ipostaza nostalgic-visătoare a fetei cutreierată de dorul după fiinţa de raze a celui care răsare şi străluce vorbeşte despre mistuitoarea năzuinţă spre lumina celestă, spre ideal, spre Absolut a omului. În acelaşi timp, semantica verbelor de percepţie (privea; Îl vede azi, îl vede mâni) asociate insistent frumoasei muritoare, o desemnează ca instanţă focalizatoare, ca personaj din a cărui perspectivă se construiesc secvenţele care urmează. De aceea, fata de împărat este considerată de unii critici „personaj central şi ax al întregului poem” (P.M. Gorcea), formulându-se aserţiunea că celelalte personaje nu există decât în visul fetei, în chip de plăsmuiri onirice. Cert este că toate ipostazele Luceafărului din partea întâi a poemului se cristalizează din perspectiva preafrumoasei pământence. Văzut din lumea de jos, eroul imposibilei nuntiri apare ca stea fixă, numită de oameni Luceafăr, reper astral esenţial după care se călăuzesc muritorii. Prezenţă cosmică revărsând lumina lui de veci dintr-un înalt fără de ţărm, el apare ca singurul punct fix (locul lui menit din cer) într-un univers al veşnicei curgeri sub zenit, ca unică entitate luminoasă într-o lume menită întunericului (Pe mişcătoarele cărări / Corăbii negre duce). Luminând lumea fetei de împărat, el intră sub zodia iubirii, a fiorului sufletesc, dar şi a timpului omenesc. Motivul privirii în relaţie cu amândoi eroii (fata privea în zare; El, iar, privind de săptămâni…) atribuie iubirii valoare cognitivă – cunoaştere prin contemplare, în vreme ce motivul oglinzii o defineşte ca proiecţie în idealitate şi ca reflectare a „celuilalt” în orizontul adânc al sinelui. Oglinda reprezintă, în acelaşi timp, spaţiul virtual în care tangenţa celestului şi a terestrului devine posibilă. Întâlnirea celor doi îndrăgostiţi, aparţinând unor lumi esenţial antinomice se poate împlini doar în spaţiul idealităţii şi al visului (Şi din oglindă luminiş / Pe trupu-i se revarsă …; Ea îl privea cu un surâs / El tremura-n oglindă / Căci o urma adânc în vis / De suflet să se prindă). Motivul romantic al visului apare astfel dublu valorizat, ca aspiraţie umană spre ideal, spre un „altceva” inefabil (Cum ea pe coate-şi răzima / Visând ale ei tâmple) şi ca trăire onirică favorizând evadarea din lumea realului, a determinării. Cele 240 două invocaţii ale fetei de împărat au rezonanţele unui descântec stilizat, descântec de chemare întru fiinţă. De aceea, obsedanta chemare Cobori în jos nu e o redundanţă oarecare, ci o formulă magică prin care se forţează desprinderea „luminii din lumină” şi coborârea ei în planul inferior al materiei (chiar numele Luceafărului conţine în sine latinescul luce, lucere, însemnând „a lumina”, semnificat subliniat şi prin verbele străluce, luceşti etc.). Cele două întrupări ale Luceafărului schiţează prin elemente de cosmogonie un basm al naşterii fiinţei. Aceasta se iveşte din noian de ape primordiale sau Din a chaosului văi. Geneza e figurată prin simbolul cercului rotitor (Şi apa unde-au fost căzut în cercuri se roteşte; Iar ceru-ncepe a roti / În locul unde piere). Apariţia neptunic-angelică şi uranic-demonică se asociază cu motivul romantic al mortului frumos, dar şi cu mitul folcloric al Zburătorului: Uşor el trece ca pe prag / Pe marginea ferestrei / Şi ţine-n mână un toiag / Încununat cu trestii. // Părea un tânăr voievod / Cu păr de aur moale, / Un vânăt giulgi se-ncheie nod / Pe umerele goale. // Iar umbra feţei străvezii / E albă ca de ceară – / Un mort frumos cu ochii vii / Ce scânteie-n afară. Fiu al cerului şi-al mării, al soarelui şi-al nopţii (trei dintre cele patru elemente primordiale), cel care a coborât cu-al său senin, luând chip omenesc, rămâne entitate spirituală identică mereu cu sine însăşi. Repetarea versului Eu sunt Luceafărul de sus subliniază conştiinţa acută a identităţii şi cea a unui destin în Absolut. Miezul făpturii nepieritoare pare a se concentra în ochii vii / Ce scânteie-n afară ori care Lucesc adânc himeric, / Ca două patimi fără saţ / Şi pline de-ntuneric, în vreme ce al nemuririi nimb este semnul heraldic al geniului însetat de cunoaştere, mistuit de povara unei vecii solitare. Dorul de a cunoaşte iubirea, „înverşunarea zănatică de a frânge hotarul dintre lumi” (Petru Creţia) se revarsă în cuvintele Luceafărului care îşi cheamă iubita în spaţii transmundane (adâncul oceanului şi cerurile toate) şi în netimp. Frumoasa muritoare refuză însă o iubire care nu este pe potriva firii ei omeneşti, temându-se a trece pragul spre lumi şi regnuri cosmice de care se simte ameninţată ontologic. Deşi devorată de aspiraţia spre Lumina pură a omului-stea, devine dureros de conştientă că vieţuirea dincolo de marginile cercului strâmt al lumii fenomenale ar ucide-o. De aici, senzaţiile de frig cosmic ori de arşiţă mortală, care o fac să asocieze făptura Luceafărului cu o zeitate thanatică: [...] eu sunt vie, tu eşti mort / Şi ochiul tău mă-ngheaţă (Privirea ta mă arde). Neputându-şi depăşi limitele, iremediabil prizonieră a condiţiei umane, eroina ratează şansa unei reale comunicări cu Absolutul. Deşi cu forţa unei iubiri şi aspiraţii mistuitoare îl chemase în fiinţă, acum îi refuză dragostea nepământeană, incapabilă să-l cuprindă în tiparul îngust al minţii ei: Străin la vorbă şi la port / Luceşti fără de viaţă şi, mai apoi: Deşi vorbeşti pe înţeles / Eu nu te pot pricepe, îi spune ea. Fata îi cere celui ivit din forma cea dintâi, celui pe care Demiurgul îl numeşte veşnică minune, să devină muritor. Fără a ezita, precum zmeul din basm, Luceafărul acceptă sacrificiul, acceptă ruptura ontologică, gata să schimbe netimpul în vreme trecătoare şi destinul său în Absolut pentru soarta efemeră a omului muritor: Şi se tot duce … S-a tot dus. / De dragu-unei copile, / S-a rupt din locul lui de sus, / Pierind mai multe zile. 241 Partea a doua (legată de prima parte prin tehnica alternanţei, textualizată prin sintagma: În vremea asta…) surprinde idila dintre Cătălin şi Cătălina într-un tablou dramatizat. Portretul pajului cu obrăjei ca doi bujori / De rumeni bată-i vina, creionat cu ajutorul unor sintagme populare, este o replică antitetică a Luceafărului. Originea obscură a personajului, limbajul său marcat de clişee verbale de provenienţă rustică (arz-o focul, acu-i acu, să-mi dai o gură, din bob în bob), „idealul” pronunţat teluric de iubire (Vom fi voioşi şi teferi) subliniază această antiteză. Caracterizarea directă realizată din perspectiva naratorului (viclean copil de casă, dar îndrăzneţ cu ochii) este dublată de monologul interior care reliefează alteritatea lăuntrică (autoadresare la persoana a II-a: Ei, Cătălin, acu-i acu), de notaţia gesticii (se furişează pânditor) şi de sugestia unui spaţiu simbolic care îl defineşte (ungherul). La toate aceste determinări ale modelului uman inferior reprezentat de Cătălin, se adaugă perspectiva fetei de împărat, care îl defineşte în registrul derizoriului: guraliv şi de nimic. În structura de adâncime a textului se instituie, din nou, o dublă focalizare, perspectiva dominantă rămânând însă, cea a lui Cătălin. Dacă Luceafărul îi oferise fetei de împărat un destin de excepţie într-un spaţiu ideal, Cătălin îi propune în schimb, un destin comun, anonim, obscur în mijlocul unei lumi în care toţi sunt asemeni, pierzându-şi până şi numele care i-ar putea singulariza: Hai ş-om fugi în lume / Doar ni s-or pierde urmele / Şi nu ne-or şti de nume. Deşi cutreierată încă de nostalgia iubirii ideale pentru Luceafăr, Cătălina învaţă lecţia de iubire pământească a celui de-o seamă cu ea (omonimia prenumelor subliniază apartenenţa la aceeaşi lume a „devenirii întru devenire”). Pendularea eroinei între ideal şi real se reflectă în structura poetică prin alăturarea a două specii lirice diferite: idila şi elegia. Dorul mistuitor de Luceafăr se concretizează într-o elegie de-un farmec sfânt, într-un tulburător lamento. Sufletul vrăjit de cel care se înalţă tot mai sus resimte dureros marea absenţă astrală, pe care încearcă s-o uite în zile pustii ca nişte stepe. Atrasă în jocul erotic înfăţişat ca o vânătoare dominată de şiretenie, Cătălina pare a adera la o existenţă a oamenilor comuni, trăind în cercul strâmt al automatismelor care interzic accesul la ideal şi eternitate. Ultima replică a lui Cătălin proiectează în viitor un model existenţial precar, lipsit de strălucire şi de vocaţia idealului: Căci amândoi vom fi cuminţi / Vom fi voioşi şi teferi / Vei pierde dorul de părinţi / Şi visul de luceferi. Partea a treia (aflată într-o relaţie de înlănţuire cu partea întâi şi de alternanţă cu partea a doua) detaliază planul universal-cosmic. Imaginii de neegalat a zborului astral i se adaugă o nouă cosmogonie într-un pastel cosmic unic în literatura noastră. Pornind din lumea creată de demiurg spre increatul în care sălăşluieşte Tatăl, Luceafărul intră în sfera Absolutului spaţial şi temporal. Cele două repere din lumea devenirii se confundă într-un tot ce defineşte Absolutul ca tangenţă a contrariilor. Astfel, clipa şi vecia devin una: Şi căi de mii de ani treceau / În tot atâtea clipe. Reperele terestre – deasupra, dedesubt – îşi pierd puterea de a pune hotar spaţiului (Un cer de stele dedesubt / Deasupra-i cer de stele –). Rupt din lumea fizică (S-a rupt din locul său de sus / Pierind mai multe zile), Luceafărul recuperează starea originară, redevine daimon (divinitate arhaică duală, entitate eternă, cu rol de mediere între lumea muritorilor şi împărăţia celestă a zeilor), Zburător care reia în 242 stăpânire „lumea lui de sus”. Imaginea generată de versul Creşteau în cer a lui aripe sugerează cuprinderea nemărginirilor astrale printr-o dublă mişcare: ascensivă şi de extensie. Călătoria în spaţiul sideral devine şi o călătorie în timp spre acel mitic la-nceput, pe când fiinţă nu era, nici nefiinţă. Istoria universului e refăcută în sens invers. Grandioasa viziune cosmogonică eminesciană se întemeiază (ca şi în Scrisoarea I) pe teoria kantiană a pluralităţii universurilor, a genezei continue. Naşterea lumilor din a chaosului văi e văzută (personaj-focalizator este acum Hyperion) ca o revărsare miraculoasă de materie siderală, ca o izvorâre continuă a luminii: Şi din a chaosului văi / Jur împrejur de sine / Vedea, ca-n ziua cea de-ntâi, / Cum izvorau lumine; // Cum isvorând îl înconjor / Ca nişte mări de-a-notul… Motivele cosmogonice eminesciene (cercul rotitor, mitul Sfintelor Ape şi motivul izvorârii) sunt codificate într-o imagine esenţializată care îl situează pe Hyperion în centrul unui cerc rotitor (Jur împrejur de sine). Ca şi în Scrisoarea I, ca şi în Imnul Creaţiunii din Rig-Veda, energia primordială este energie luminoasă însufleţită de dorul (dorinţa – „Karma”) de a-şi schimba forma, de a veni plutind în adevăr, în existenţă obiectivă. Esenţa ultimă, ireductibilă deci, a universului este Spiritul-lumină, câmp mental cu putere de obiectivare. Luceafărul însuşi, stea fixă în lumea de jos, se dematerializează treptat: devine mai întâi fiinţă cosmică – Zburător – apoi fulger-ne-ntrerupt (deci lumină fără apunere, la hotarul dintre materie şi nematerie) şi, în urmă, gând purtat de dor (deci spirit pur, entitate primordială animată de „karma”). El este, aşadar, înrudit prin esenţa sa cu Demiurgul pe care-l numeşte Părinte şi Doamne. Străbătând sfera increatului, el se simte absorbit într-un adânc asemene / Uitării celei oarbe. Magia verbului eminescian, capabil să exprime conceptul abstract de haos primordial prin figuri ale concretului, prin negarea reperelor terestre, prin negarea şi afirmarea în acelaşi enunţ a verbului existenţei (paradoxul poetic: Nu e nimic şi totuşi e) şi prin raportare la senzaţii şi atribute omeneşti este demonstrată strălucit în această secvenţă: El zboară, / Gând purtat de dor, / Pân’ piere totul, totul; // Căci unde-ajunge nu-i hotar, / Nici ochi spre a cunoaşte, / Şi vremea-ncearcă în zadar / Din goluri a se naşte. // Nu e nimic şi totuşi e / O sete care-l soarbe, / E un adânc asemene / Uitării celei oarbe.” În acest „adânc” originar, Luceafărul redevine el însuşi, spirit pur, formă paradigmatică, inalterabilă şi eternă, redevine Hyperion – „cel care merge deasupra”. Aici, unde Fiinţa şi Nefiinţa sunt virtuale, unde Nimicul şi totul se identifică în Absolut, sălăşluieşte Demiurgul. Lui îi adresează Hyperion ruga pătimaşă de a-l dezlega de greul negrei vecinicii în schimbul unui singur ceas de trăire adevărată, omenească. Metonimie a limitării, ora de iubire defineşte condiţia umană sub semnul efemerităţii, dar şi al pasionalităţii compensatorii. Istovit de povara eternităţii, obosit de a ţine lumile în fiinţă prin puterea gândului, Luceafărul năzuieşte spre mistuirea într-o clipă de iubire, apoi spre repaosul veşnic. Răspunsul Demiurgului care monologhează ca voce impersonală a lucidităţii supreme şi a cugetării filosofice îi revelează lui Hyperion faptul că nici în lumea de jos nu există repaos, că moartea e şi ea relativă, ca şi viaţa, că repaosul absolut este iluzoriu, fiindcă oamenii se nasc spre a muri / Şi mor spre a se naşte. Hyperion înţelege că blestemul omenirii e neodihna întru eternitate, povara prigonirilor de soarte, nestatornicia, alteritatea, înşiruirea la nesfârşit a aceloraşi cicluri existenţiale 243 într-un timp rotitor, perpetuu. Imaginea acestui „timp rotitor” (motiv recurent în poezia eminesciană, memorabil fixat în versul-ramă al Glossei: Vreme trece, vreme vine) este supramarcată stilistic pe mai multe niveluri: la nivel lexical (prin sinonimie poetică şi prin antonimie – a se naşte, a răsări, a se aprinde / a muri, a pieri, a se stinge etc.), la nivelul sintaxei poetice (chiasmul: Căci toţi se nasc spre a muri / Şi mor spre a se naşte; epanadiploza: un soare de s-ar stinge-n cer / S-aprinde iarăşi soare; inversiunea poetică etc.), la nivel semantic (de exemplu: epitetul – stele cu noroc –, metafora – sânul vecinicului ieri –, metonimia – mormânt etc.) sau la nivelul simbolurilor poetice (figuri de nivel tropologic, precum antiteza, personificarea, paradoxul poetic sunt toate prezente în această secvenţă). Compararea destinului omenirii cu rotitoarele anotimpuri, cu clipa valurilor ori cu părelnica „eternitate” a sorilor adânceşte tragismul viziunii din poemul „pătruns până în esenţa sa, de una dintre cele mai adânci tristeţi ale fiinţei, mai mare decât orice întâmplătoare pricină a ei, mai veche decât universul, mai dăinuitoare decât orice durată, până în subiacentul imperiu al morţii” (Petru Creţia). Această tristeţe metafizică nu este anulată nici de imaginea contrastivă a destinului fiinţei de excepţie care nu cunoaşte limitele timpului şi ale spaţiului, nici spaime atavice de moarte, definindu-se în termeni ai statorniciei şi ai valorii absolute: Noi nu avem nici timp, nici loc / Şi nu cunoaştem moarte; Iar tu, Hyperion rămâi / Oriunde ai apune. Refuzul Demiurgului de a-i schimba regimul ontologic este astfel motivat prin lipsa de sens a dorinţei lui Hyperion, care nu se poate strămuta în ordinea efemeră a lumii fenomenale supuse naşterii, devenirii şi morţii, întâmplării, sorţii şi pătimirii. O asemenea strămutare ar însemna negarea puterii Demiurgului de a crea o entitate eternă suficientă sieşi. (Dar eşti puterea mea, / Nu pot să neg acea putere – stă scris în cea de-a treia variantă a poemului). „Ispitirile” prin care Demiurgul oferă compensaţii refuzului său nu sunt reale tentaţii pentru Hyperion, căci înţelepciunea (figurată prin mitul Logosului), harul poetic (actualizând mitul lui Orfeu), spiritul justiţiar, puterea stăpânitoare asupra destinelor oamenilor de rând sunt doar ipostaze particulare ale geniului capabil să se arate „în mii de feţe”. Ultimul argument adus pentru ca Hyperion să-şi asume irevocabil, demn şi lucid destinul în Absolut este îndemnul de a privi spre pământ, pentru a vedea că în lumea pieritoare a iubirilor de-o clipă pentru el nu mai există loc. Partea a patra se deschide cu un pastel terestru contemplat cu tulburare din planul atemporal în care Hyperion şi-a reluat locul menit din cer. Cadrul nocturn, silvestru este acelaşi spaţiu protector care sacralizează iubirea întâlnit în poeziile visului eminescian de iubire: Căci este sara-n asfinţit / Şi noaptea o să-nceapă: / Răsare luna liniştit / Şi tremurând din apă ... Regăsim aici „obsesiile stilistice” eminesciene, laitmotivele din idilele juvenile (motivul nocturn, cel selenar, motivul acvatic, codrul, copacul sacru, motivul cuplului angelic, originar). Monologul lui Cătălin (un Cătălin spiritualizat, înnobilat prin iubire, de această dată) are tonalităţile tulburătoare ale confesiunilor erotice din idilele eminesciene, în care poetul se rosteşte la persoana întâi. Părând a se adresa Cătălinei ca unui nou Luceafăr, pământeanul îndrăgostit, devorat de trăiri dionisiace, însetează acum după seninătatea apolinică a fiinţei superioare: Revarsă linişte de veci / Pe noaptea mea de patemi. // Şi deasupra mea rămâi / Durerea de mi-o curmă, / Căci eşti iubirea mea de-ntâi / Şi visul meu din urmă. 244 Erosului asumat ca suferinţă i se adaugă Erosul cu funcţie iniţiatică şi cognitivă. Condiţia umană apare astfel înnobilată prin iubire. Cei doi îndrăgostiţi care dau un sens efemerei lor existenţe îşi asumă destinul cu aceeaşi demnitate ca şi geniul care aderă prin sacrificiu la condiţia lui nemuritoare. Cea de-a treia invocaţie a fetei de împărat nu mai este o chemare a unei iubiri peste fire, ideală şi, deci, imposibilă, ci o încercare de a-şi proteja fragila fericire, încredinţându-şi „norocul” unui astru favorabil. Cel chemat altădată să reverse lumina unui ideal asupra unei existenţe oarecare (Viaţa-mi luminează) este acum invocat ca zeitate tutelară ce poate ocroti fericirea efemeră a omului. În alt chip decât în partea întâi, se reinstituie perechea iniţială de personaje-focalizator – fata de împărat şi Luceafărul –, sub accent fiind acum perspectiva eului-conştiinţă, Hyperion. Ultima sa replică închide, în câteva cuvinte doar, „toată durerea dintre pământ şi cer” (Petru Creţia), toată tristeţea unei singurătăţi asumate pe vecie. Primul enunţ exprimă durerea îndrăgostitului a cărui iubire a fost dispreţuită. Cea preafrumoasă altădată este numită acum chip de lut (elementul „pământ” este asociat, deci, oamenilor comuni) şi este definită prin limitele condiţiei ei pământene. Condiţia umană este caracterizată prin simbolul geometric al cercului strâmt (figură plană, opusă „sferei” prin care e reprezentat universul totalizator al Luceafărului: Din sfera mea, venii cu greu...) şi este pusă sub semnul „norocului” efemer, deci al hazardului şi al devenirii. În antiteză cu mulţimea oamenilor comuni (marcată prin opoziţia pluralitate / unicitate, iar la nivel sintactic, prin conjuncţia adversativă ci), geniul are un alt statut ontologic. Mereu identic cu sinele absolut şi imuabil, fiinţând în lumea sa de sus, Hyperion a învăţat, nu fără tristeţe, că este nemuritor şi rece. Dacă primul epitet îi atribuie condiţia eternităţii, cel de-al doilea sugerează metaforic modelul apolinic al existenţei pe care Luceafărul şi-l asumă definitiv. Prin Hyperion, Eminescu creează un adevărat mit poetic. Personaj romantic de mare complexitate, Luceafărul este stea fixă, făptură de lumină, întruchipare a geniului şi daimon, entitate mediatoare între planuri opuse; el este şi titanul răzvrătit împotriva unei ordini imuabile şi spirit pur din aceeaşi substanţă cu Demiurgul; este suflet răvăşit de patima iubirii, Zburător, înger şi demon. Este un mit. Alături de el, celelalte personaje pot fi considerate ipostaze ale alterităţii, măşti ale eului liric, voci ale poetului şi simboluri ale sinelui abisal. „Eminescu nu se identifică numai cu Hyperion – afirmă N. Manolescu – ci, şi sub alte raporturi cu toate «personajele» poemului. În orice clipă «personajului» care vorbeşte i se poate substitui poetul, căci Cătălin, Cătălina, nu în mai mică măsură decât Demiurgul, sunt voci ale poetului. Pătrunzând în adâncul ultim şi misterios al poemului, nu ne aflăm faţă în fată cu nişte personaje concrete care joacă o poveste de dragoste, nici cu nişte simboluri abstracte, filozofice ori teologice, doar cu aceste voci extraordinare, al căror timbru ne este cunoscut, căci l-am auzit de atâtea ori, în poezia erotică sau filosofică a lui Eminescu.” Desăvârşit prin formă (ritm iambic, măsură de 7-8 silabe, rimă încrucişată) şi prin viziunea poetică în care sunt închise tulburătoare înţelesuri filosofice, poemul eminescian oglindeşte „lumea însăşi a poeziei ca tristeţe cosmică şi ca sărbătoare a verbului. O lume devenită cântec în sine, lui singur dezlegare şi lege” (Petru Creţia). 245 Riga Crypto şi lapona Enigel de Ion Barbu În spaţiul deloc întins al operei poetice a lui Ion Barbu (pe numele lui adevărat Dan Barbilian, 1895-1961), coexistă câteva forme de lirism, fiecare ajunsă la expresia perfectă, aşa încât în toate ciclurile sale există capodopere. O asemenea capodoperă este balada Riga Crypto şi lapona Enigel, inclusă în ciclul Uvedenrode, din volumul Joc secund (1930). Aparţinând celei de-a doua etape a creaţiei barbiene (etapa baladic-orientală), balada propune o nouă formă de lirism – „lirismul absolut”, impersonal, „ritual de iniţiere” în lucrurile esenţiale: „Fascinată doar de natura şi devenirea Fiinţei, opera lui Barbu reintegrează, cu orfică seninătate, fiinţa umană unui context cosmic şi mitic” (I. Em. Petrescu). Prin baladele lui I. Barbu, individualului (psihologic) şi tipicului (social şi de caracter) i se opune arhetipalul, iar „poeziei leneşe” i se opune „istorisirea exemplară”, mitul poetic. Acesta propune, ca şi geometria, un posibil model al lumii, liber de constrângerile realului. Aceste trăsături ale creaţiei barbiene din etapa a doua sunt evidente şi în Riga Crypto şi lapona Enigel, baladă cu elemente de artă poetică şi de legendă etiologică. Tema iubirii imposibile se asociază cu tema cunoaşterii şi cu cea a opţiunii existenţiale a omului superior. Titlul este construit printr-un raport de coordonare între numele celor doi protagonişti, ceea ce constituie un semnal al narativităţii textului poetic, întărit prin subtitlul baladă. Sintagma de intitulare pare a fi alcătuită după modelul marilor poveşti de iubire din literatura lumii (Tristan şi Isolda, Romeo şi Julieta), numai că, îi situează încă de la început pe cei doi protagonişti în lumi diferite. Substantivul rigă (= rege, împărat) sugerează un spaţiu oriental-exotic, în vreme ce precizarea lapona trimite la un spaţiu nordic, boreal. Discursul poetic este structurat după modelul naraţiunii în ramă. Primele patru strofe au rolul unui prolog şi dezvoltă tema creaţiei şi creatorului (elementele de „ars poetica”). Prin discursul dialogic, care aminteşte de invocaţia adresată muzei cu care se deschid poemele antice, se fixează un cadru real. La o nuntă adevărată (La spartul nunţii, în cămară), un nuntaş îi cere menestrelului să-i „zică” balada cu Enigel şi riga Crypto, balada nuntirii imposibile, a iubirii neîmplinite. Artistul, creatorul căruia i se adresează nuntaşul fruntaş (proiecţia în text a receptorului operei de artă), este imaginat ca menestrel, cântăreţ al unui timp medieval, timp al poveştilor de iubire curtenească, mereu visate, niciodată împlinite. Epitetul dublu şi comparaţia (menestrel trist, mai aburit / Ca vinul vechi ciocnit la nuntă) sugerează nostalgia întoarcerii spre originile poeziei („cântare iniţiatică”) şi tristeţea iscată de rolul de cântăreţ-bufon rezervat de contemporani artistului ([...] De cuscru mare dăruit / cu pungi, panglici, beteli cu fundă). Termenul concret cu care este comparat menestrelul trimite la timpuri ale vechimii, când poezia se asocia cu cântecul în riturile dionisiace (Dionisos – zeul vegetaţiei, al viţei-de-vie). Creaţia este joc secund, este cântec larg, „oglindire” înaltă, purificată de imperfecţiunea realului. Balada care fusese cântată cu foc acum o vară va fi rostită acum stins, încetinel. Antiteza reliefează diversitatea modurilor în care poate fi interpretată opera: Erosul ca pasiune (zisă cu foc) sau iubirea ca aventură spirituală, interioară, pură (zisă stins). Prin cântec, realitatea imperfectă, limitată (La spartul 246 nunţii, în cămară) şi limitativă (Ospăţul tău limba mi-a fript-o) este esenţializată şi sublimată, este recuperată în sfera ideilor absolute. Astfel, la o nuntă care coboară iubirea în real, menestrelul va cânta balada imposibilei nuntiri, refăcând prin artă monada ideală. Subiectul baladei, care conţine şi elemente de legendă etiologică, este configurat ca o alegorie după modelul baladelor germane. Eroii au valoare arhetipală, ilustrând două modele existenţiale distincte, opuse. Prin Riga Crypto se exprimă conceptul de „carpe diem” al omului care vegetează, consumându-şi existenţa mai ales la nivel biologic, instinctual, fără a putea accede la valorile spirituale. Prin lapona Enigel se propune o reprezentare a conştiinţei umane în aspiraţia ei spre cosmic şi universal, spre lumină şi spre cunoaştere apolinică. Cel de-al treilea arhetip – Soarele – reprezintă conştiinţă universală, spiritul pur, „Unul divin" al cunoaşterii absolute. Poezia îşi structurează astfel viziunea pe trei planuri. Planul inferior, al unei lumi vegetative, biologice, este reprezentat prin Crypto, mirele poienii, structurat pe principiul „pământ”, definit prin cunoaştere dionisiacă, prin Eros (prima treaptă a cunoaşterii, pusă de Barbu sub semnul lui Venus). Planul median, al unei lumi ordonate prin puterea raţiunii şi a conştiinţei, lume de o coerenţă şi transparenţă cristalină, este figurată prin ţinutul boreal, mitica Hiperboreea: La lămpi de gheaţă, sub zăpezi / Tot polul meu un vis visează. Lumea din care prea-cumintea Enigel îşi începe călătoria spre Soare este definită prin cunoaştere raţională (pusă de Barbu sub semnul roţii lui Mercur), structurată pe principiul „apă” (că sufletu-i fântână-n piept). În sfârşit, planul superior, „mântuit azur”, este desemnat prin semnul Soarelui, simbol al cosmicului, al cunoaşterii absolute şi al principiului „foc”. Această geometrizare a imaginarului poetic barbian presupune şi o corespondenţă între cele trei planuri. Relaţia dintre planuri se stabileşte prin călătoria iniţiatică a lui Enigel şi prin prezenţa celui de-al patrulea element primordial – aerul. (Prin aer ud, tot mai la sud / În noul an să-şi ducă renii; Şi somn e carnea, se dezumflă / Dar vânt şi umbră iar o umflă). Pornită în aventura iniţiatică spre miazăzi, spre Soare, eroina poemului, reprezintă omul superior în aspiraţia spre apolinic, spre cunoaşterea totală, pusă sub semnul roţii solare. Povestea fabuloasă de iubire dintre cei doi eroi aparţinând unor lumi antinomice a fost numită „un Luceafăr întors”, cu roluri inversate. Expoziţia baladei îi prezintă pe aceşti eroi, în două secvenţe descriptive de tip portret, din perspectiva naratorului heterodiegetic. Personajul masculin, riga Crypto, aparţine unei lumi inferioare, iremediabil mediocre, lume a văii (simbol al golului spiritual, al absenţei eului-conştiinţă) şi a umbrei: Des cercetat de pădureţi / În pat de râu şi humă unsă / Împărăţea peste bureţi / Crai Crypto, inimă ascunsă // La vecinic tron de rouă, parcă. Numele protagonistului intră în relaţie directă cu sintagma metaforică inimă ascunsă, sugerând circumscrierea într-un univers închis, solitar, enigmatic [cryptos, (greaca veche) = ascuns, tainic, încifrat, secret]. În lumea căreia îi aparţine prin naştere şi destin (criptogama este numele speciei de plante inferioare din care fac parte şi ciupercile), eroul se singularizează (precum Cătălina) prin rang (crai, rigă). El refuză însă a-şi îndeplini destinul într-un spaţiu al vieţii vegetative, inferioare, desemnat prin metafora pat de râu (care echivalează existenţa cu „somnul raţiunii"), prin sintagma humă unsă (= existenţa 247 telurică, fără rădăcini a fiinţei) şi prin simbolurile văii, al umbrei şi răcorii. Portretul protagonistului se întregeşte prin caracterizarea făcută de cei care aparţin acestei lumi: Şi răi ghioci şi toporaşi / Ieşeau din văi să-l ocărască / Sterp îl făceau şi nărăvaş / Că nu voia să înflorească. Refuzul înfloririi, al nuntirii cu perechea destinată lui în lumea de jos, (vrăjitoarea mănătarcă), semnifică refuzul împlinirii destinului într-o lume ontologic inferioară. El năzuieşte să depăşească limitele condiţiei sale prin iubire, prin vis (visând la veşnic tron de rouă parcă). Dar, prizonier fără scăpare într-un spaţiu al umbrei, al biologicului (devenit un topos poetic numit de Barbu râpa Uvedenrode), el va trăi iubirea ca pe un „hybris, pedepsit ca în orice tragedie, prin nebunia sau moartea protagonistului” (Ion Pop). Văzut din perspectiva lui Enigel, fiinţa coborând dintre gheţuri şi închinându-se la Soarele înţelept, regele-ciupearcă poartă pecetea urâţeniei, caracteristică oricărei făpturi, care nu oglindeşte în sine macrocosmosul (rigă spân cu piele cheală). Celălalt personaj arhetipal este Enigel, mica laponă care întruchipează o umanitate superioară, o lume cu o structură cristalină incoruptibilă, capabilă să reflecte prin roata albă a spiritului adevărurile revelate prin cunoaştere. Numele eroinei sugerează această structură prin simetria cu care alternează vocalele şi consoanele, prin armonia sonoră. El poate avea ca etimon substantivul angel (= înger), reliefând aspiraţia spre celest sau poate fi combinat din rădăcina enig a cuvântului enigma şi substantivul gel (substanţă organică amorfă), sugerând principiul feminin. T. Vianu considera numele eroinei derivat din toponimicul Ingul – denumind un afluent al Bugului, râu din partea nordică a Europei (numele ar desemna în acest caz, principiul „apă” pe care este structurat personajul feminin, principiu evidenţiat şi prin sintagma ţări de gheaţă). Epitetele mică, liniştită, preacuminte, asociate numelui protagonistei evidenţiază natura ei echilibrată, raţională, apolinică. Surprinsă într-o călătorie iniţiatică dinspre spaţiile boreale spre sud, spre tărâmurile Soarelui, Enigel străbate drumul transhumanţei ca pe un drum al iniţierii, ca pe o aventură a cunoaşterii: De la iernat la păşunat / În noul an să-şi ducă renii / Prin aer ud, tot mai la sud / Ea poposi pe muşchiul crud / La Crypto, mirele poienii. În scenariul narativ, popasul lui Enigel în lumea lui Crypto reprezintă momentul-intrigă, iar în scenariul iniţiatic – prima treaptă a cunoaşterii. Întâlnirea eroilor care aparţin unor lumi diferite e posibilă – ca şi în Luceafărul – doar în spaţiul visului şi în durată nocturnă, când „vocile” subconştientului şi ale inconştientului nu mai sunt cenzurate de raţiune. Simptomatic, discursul poetic se modifică, „vocea” naratorului fiind substituită de „vocile” personajelor, iar nararea prin relatare, înlocuită de modalitatea narării prin reprezentare. Cele trei încercări ale regelui-ciupercă de a o determina pe lapona dreaptă, Enigel să renunţe la călătoria spre miazăzi, la aspiraţia spre o existenţă solară se cristalizează ca tentaţii ale trăirii imediate, materiale, instinctuale. El îi oferea valorile supreme ale lumii lui – dulceaţă, fragi –, valori materiale însă, îndemnând-o aşadar, să guste bucuriile lumii senzoriale, bucuriile unei existenţe telurice în somn fraged şi răcoare. Derizoriile ispitiri însoţite de gesturi de o teatralitate comică, de un joc de marionetă, vorbesc despre căderea tragic-omenească în automatisme existenţiale, despre uitarea unor năzuinţe fundamentale. Crypto găseşte însă, în sine puterea de a 248 depăşi acest tipar existenţial, refuzând trădarea visului închis în inima-i ascunsă. Spre deosebire de Cătălina, el este gata să se sacrifice pentru visul de lumină, alegând să-i fie aproape fiinţei iubite, chiar dacă această apropiere este mortală pentru firava sa făptură: Dacă pleci să culegi / Începi rogu-te cu mine. Şi tot ca o replică polemică la poemul eminescian, unde eroina pare a se lăsa înduplecată să piardă dorul de părinţi / Şi visul de luceferi, Enigel depăşeşte proba ispitirii, refuzând să se abată din drumul spre ultima treaptă a cunoaşterii. Monologul ei, de mare densitate ideatică, exprimă crezul omului superior care triumfă asupra limitelor sale sufleteşti şi biologice, alegând calea regală a Soarelui, optând ferm pentru cunoaşterea apolinică, totală care dăruieşte nemargini („orizont nemărginit”) lumii ei. La lămpi de gheaţă sub zăpezi / Tot polul meu un vis visează…; Că dacă-n iarnă sunt făcută / Şi ursul alb [animal totemic, Mare Spirit al spaţiului boreal] mi-e vărul drept / Din umbra deasă desfăcută / Mă-nchin la soarele-nţelept. Ultimele două versuri surprind metaforic depăşirea existenţei telurice prin cultul valorilor spirituale, prin conştientizarea esenţei solare a fiinţei umane. Precum Demiurgul eminescian, Enigel defineşte în antiteză două modele ontologice. Prin spaţiul umbrei, ea vorbeşte despre existenţa omului care trăieşte ca fiinţă biologică (sugestie textualizată prin metonimia carne: La umbră numai carnea creşte / Şi somn e carnea, se dezumflă…). Prin spaţiul luminii, al oglindirii şi al profunzimii (fântâna din piept), se sugerează spiritul uman care se împlineşte prin cugetare, prin cunoaştere. Asocierea simbolului acvatic cu motivul vieţii spirituale în metafora sufletului-fântână generează o tulburătoare definire a omului superior, în opoziţie cu făptura mai firavă a omului comun, pentru care gândul este pahar cu otravă. Opţiunea eroinei este cea a clasicismului, semnificând triumful apolinicului asupra dionisiacului. Viziunea solară a lui I. Barbu este plasticizată admirabil prin simbolul cunoaşterii absolute – Soarele, şi prin metafora sufletului-fântână, oglindă ce reflectă lumina spiritului pur. Roata albă care zace-n sufletul-fântână închipuie prin sugestiile formei perfecte şi prin simbolismul cromatic conştiinţa umană, eul-spiritual care îşi sporeşte forţa sub lumina tutelară a Soarelui: Mă-nchin la soarele-nţelept / Că sufletu-i fântână-n piept / Şi roata albă mi-e stăpână / Ce zace-n sufletul-fântână // La soare roata se măreşte…” Devenite laitmotive ale poeziei, simbolul soarelui şi al sufletului-fântână (sugerând şi principii esenţiale ale vieţii, şi surse ale unei imaginaţii deschise – cum afirmă Gaston Bachelard în „Apa şi visele”) transmit mesajul filosofic al poemului. Se regăsesc aici trei dintre simbolurile recurente în poezia lui Ion Barbu: nunta, soarele şi oglinda. Aspiraţia spre absolutul cunoaşterii este exprimată ca fascinaţie a solarităţii, iar desăvârşirea acestui elan este imaginată ca o nuntă necesară, ca o logodnă cosmică (soarele, aprins inel) spre care conduce oglindirea în sufletul-fântână a platonicienelor „Idei eterne”. Câmpurile de semnificaţii ale acestor simboluri interferează, generând o reţea de sensuri stratificate, a căror menire este aceea de a comunica încifrat, în regimul alegoriei, experienţe ontologice şi gnoseologice fundamentale. Asemenea experienţe modelatoare îi sunt atribuite lui Enigel, care depăşind momentul dilematic cu omeneşti ezitări (Plângi, preacuminte Enigel!…), intră definitiv sub semnul Soarelui. Pentru regele ciupercilor însă, întâlnirea cu aprinsul inel al 249 soarelui este distructivă (punctul culminant al naraţiunii alegorice). Prin apelul la limbajul incantatoriu al descântecului şi la simbolistica blestemului folcloric, poetul (re-prezentat prin naratorul auctorial, al cărui discurs revine în prim-plan) imaginează metamorfoza lui Crypto, care se transformă în ciupercă otrăvitoare (elemente de legendă etiologică, în care se explică prin cauzalitate magică apariţia unei specii de plante, a unei vietăţi, a unei forme de relief etc.). Deznodământul poveştii imposibilei iubiri valorifică în chip neaşteptat motivul nunţii împărăteşti cu care se încheie basmele. Nuntirea nebunului rigă Crypto (amintind de nebunia regelui Lear) cu măsălariţa mireasă (plantă otrăvitoare, ca şi laurul) valorizează negativ motivul basmic (creând un antimotiv), pentru că nu reprezintă încununarea izbânzii eroului, ci prăbuşirea lui definitivă. Cel care aspirase nebuneşte spre o mireasă ideală (Enigel, fiinţa superioară lui), refuzând nuntirea cu perechea predestinată lui – vrăjitoarea mănătarcă, fiinţa de acelaşi regn, aparţinând aceleiaşi lumi –, este pedepsit cu dezrădăcinarea, cu alienarea, cu rătăcirea unui „fiu risipitor” căruia nu-i mai este îngăduită întoarcerea: [...] De a rămas să rătăcească / Cu altă faţă, mai crăiască: // Cu Laurul-Balaurul / Să toarne-n lume aurul, / Să-l toace, gol la drum să iasă / Cu măsălariţa – mireasă, / Să-i ţie de împărăteasă. Se împlineşte astfel hybrisul: eroul plăteşte nemăsurat îndrăzneala de a fi năzuit la o iubire peste fire. Numită de autorul însuşi „Luceafăr întors”, datorită „inversării sistemului de valori”, balada poate fi „citită”, întocmai ca poemul eminescian, şi ca lirică a măştilor. „Crypto e poetul, creatorul şi el plăteşte, cu nebunia, încercarea de a-şi modifica condiţia, de a trăi. Fiind blestemat să nu se exprime în felul oamenilor, să nu trăiască, el păcătuieşte prin iubire. Dacă Hyperion al lui Eminescu este pedepsit numai cu priveliştea însoţirii pământeşti dintre Cătălin şi Cătălina, Crypto e pedepsit cu pierderea minţii. [...] Ca şi Luceafărul, Riga Crypto şi lapona Enigel este povestea poetului” (N. Manolescu). Această re-lectură critică a structurilor poematice atestă, încă o dată, faptul că o creaţie autentică este un cântec larg, cu resurse de interpretare nicicând epuizate, aşa cum este balada lui Ion Barbu care vorbeşte lumii despre condiţia umană, despre modele ontologice şi cognitive, despre „căderea” celui care nu-şi cunoaşte limitele şi despre înălţarea fiinţei însetate de cunoaştere sau chiar despre „povestea poetului” care încearcă, zănatic şi fără sorţi de izbândă, să închidă absolutul Ideii şi al trăirii în lumea lui de cuvinte şi de cântec. LIRISM SUBIECTIV Poezia eminesciană de inspiraţie mitologică şi folclorică. Revedere Între toate literaturile lumii, literatura română se individualizează prin fiinţare statornică în zariştea tradiţiei folclorice, în orizonturile gândirii mitice autohtone. Începând cu Văcăreştii din „dimineaţa poeţilor” români, continuând cu romanticii paşoptişti, cu „omul deplin al culturii româneşti”, cu Goga, Coşbuc, Arghezi, Blaga, Barbu şi sfârşind cu poeţii contemporani, marile voci lirice ale literaturii noastre s-au situat într-o relaţie de adâncime cu folclorul, cu mitologia românească. Întâiul însă care nu „folclorizează” imitând creaţia populară, ci 250 valorifică original bogatul fond al plăsmuirilor mitice, al credinţelor ancestrale, al eresurilor, al formulelor ritmice populare este Eminescu. Poetul fascinat de mitologia tracă, dacică, românească, latină, greacă, egipteană, indiană, creştină înţelege că matricea stilistică a gândirii mitice autohtone e un tipar modelator activ încă şi fixează în spaţiul poematic o mitologie românească. El apelează la un fond spiritual prelatin, intuindu-i originalitatea. Creează astfel un adevărat mit dacic în „Memento mori”, poemul dramatic „Decebal”, poemele „Dochia şi ursitoarele” „Gemenii” „Sarmis”, „Rugăciunea unui dac”. Primele trei opere valorifică creator şi mitul etnogenezei – mit fundamental al spiritualităţii româneşti (fixat în literatura cultă întâia oară de Gh. Asachi). Elementele de originalitate sunt configurarea spaţiului-vatră a Daciei ca spaţiu paradisiac, ca univers autonom exemplar şi personificarea ţării vitejilor daci ca zâna Dochia. Eroii ce însufleţesc acest spaţiu mitic sunt construiţi ca arhetipuri (Decebal, Sarmis, Brigbelu, dacul anonim din „Rugăciunea...). Mitul descălecării este alt nucleu epic al „dramei naţionale” proiectate de Eminescu (Dragoş Vodă). Alte mituri autohtone străvechi pe care le putem identifica în creaţia poetică eminesciană sunt mitul Cerului Tată, al Pământului Mumă, al Sfintelor Ape, al Sfântului Soare, Sfintei Luna, al Stelelor Logostele, al Luceferilor. Întreaga familie mitică este astfel reprezentată în creaţii eminesciene polifonice cum este poemul Luceafărului. Aici modelul mitic folcloric al Luceafărului mare (căruia credinţa populară îi adaugă Luceafărul de seară şi pe Zorilă-Luceafărul din zori) este dublat de mitul erotic românesc – cel al Zburătorului. Prototipul eminescian nu se opreşte însă aici căci îi adaugă eroului principal al poemului şi conotaţii ce trimit la modelul cultural universal (Hyperion, Daiwon – naturi mediatoare între lumi opuse – titan). Mituri universale topite în viziunea poematică eminesciană sunt Hyperion, Odin, Venus, Kama, Apolon şi mai ales Orfeu. Mitul orfic, de pildă, devine tipar pentru tema eminesciană a poetului şi poeziei („Trecut-au anii”, ”Epigonii”, ”Luceafărul” etc.). Mituri creştine esenţiale regăsite în poemele eminesciene sunt cel al lui Dumnezeu –Tatăl („Luceafărul”) al Sfintei Fecioare („Apari să dai lumină”, „Rugăciune”), al Sfintei Vineri, Sf. Miercuri, îngerul, geneza. Convins că „o adevărată literatură trainică, originală nu se poate întemeia decât pe graiul viu al poporului nostru propriu, pe tradiţiile, obiceiurile şi istoria lui, pe geniul lui”, poetul numit de Iorga „cel de-al doilea geniu naţional după Zamolxe” a apreciat nu numai miturile autohtone, ci întreaga creaţie populară românească. El a admirat îndeosebi simplitatea, naturaleţea gândirii şi simţirii creatorului popular, harul său de a găsii expresia cea mai potrivită. A cules şi a prelucrat basme şi doine, balade şi strigături. Capodopera sa îşi împrumută ţesătura narativă din basmul „Fata în grădina de aur”, poemul „Călin (file din poveste), din basmul „Călin Nebunul”, iar alte basme populare precum „Miron şi frumoasa fără corp” au rămas, versificate în caietele eminesciene în prime variante. Inspirat din acelaşi izvor folcloric „mai curat decât lamura” poetul a creat „Doina” „Povestea codrului”, „Povestea temeiului”, „Crăiasa din poveşti”, „Ce te legeni”, „La mijloc de codru des”, „Revedere”. În aceste poezii, Eminescu nu valorifică numai teme, motive, imagini, armonii, ritmuri, rime folclorice, ci mai ales un tipar de gândire, 251 „matricea stilistică a inconştientului colectiv” (Blaga). În acest tipar modelator îşi orchestrează viziunile, ideile, reprezentările. Ca nimeni altul până la el, Eminescu toarnă în armonii prozodice folclorice înţelesuri filozofice adânci „Cea mai mare însuşire al lui Eminescu este de a face poezie populară fără să imite şi cu idei culte, de a coborî la acel sublim impersonalism poporan” (G. Călinescu). Ca în întreaga sa creaţie Eminescu polarizează şi în poeziile de inspiraţie mitologică şi folclorică toate valorile tradiţiilor noastre reprezentative, proiectându-le în sfera înaltă a conceptelor, în structura cristalică a perfecţiunii artistice. Elegia filosofică „Revedere” ilustrează strălucit raportul creator modern instalat între poet şi modelul folcloric. Apelând la dialogism – procedeu compoziţional frecvent în lirica populară –, Eminescu creează o meditaţie pe tema condiţiei umane vremelnice, în contrast cu eternitatea naturii. Acelaşi procedeu ordonează şi structurile poetice ale elegiei „Ce te legeni”, poezie ce fixează un motiv literar folcloric (esenţial pentru viziune existenţială a poetului popular) chiar în titlu. R E V E D E R E - M. EMINESCU (publicată: 1 oct. 1879, în „Convorbiri literare”) Este prima poezie în stil popular încredinţată de Eminescu tiparului (Perpessicius). elegie filosofică, meditaţie pe tema vremelniciei omului în contrast cu eternitatea naturii. Titlul: substantivul derivat din infinitivul lung dezvoltă un câmp semantic complex este metaforă a statorniciei legăturii dintre om şi natură, semn al posibilei reluări a unui dialog suspendat prin vremelnică înstrăinare; închide în el motivul eternei reîntoarceri şi motivul privirii ca treaptă a cunoaşterii contemplative. Discursul poetic se structurează pe două planuri antitetice: cel al condiţiei umane efemere, nestatornice şi cel al naturii veşnice. Procedeul compoziţional fundamental este cel al dialogismului, întâlnit frecvent în lirica populară. El determină cele patru secvenţe ale poeziei organizate ca succesiune de întrebări şi replici ale poetului şi ale codrului personificat. Prima strofă (o sextină alcătuind şi prima secvenţă) se deschide cu o formulă de adresare directă, puternic marcată afectiv. Formele diminutivale (“codruţule”, “drăguţule”) exprimă în manieră folclorică (stil ce poartă mărcile oralităţii), bucuria revederii. Ea se asociază cu sentimentul reîntoarcerii într-un spaţiu familiar şi protector. Revenirea “din lume”, ieşirea din timpul rătăcitor provoacă revelaţii. Conştiinţa dureroasă a destinului de fiinţă pribeagă, vieţuind în orizontul duratei efemere se dezvăluie prin cuvântul-cheie “vreme” însoţit de pluralul arhaic “au trecut”. Motivul liric al scurgerii ireversibile a timpului, asociat cu motivul înstrăinării (al pribegiei, al exilului, existenţial), defineşte astfel condiţia ontologică a omului. Răspunsul codrului (secvenţa a doua), adânceşte motivul “fugit irreparabile tempus” prin imaginea succesiunii anotimpurilor. Cele două tablouri antitetice:  al iernii cu crengi frânte, cu ape “astupate” şi cărări troienite;  şi al verii cu femei ce cântă “pe cărarea spre izvor” – figurează metaforic ciclul existenţial uman (“moartea succede vieţii, viaţa succede la moarte”). În opoziţie cu elementele supuse “vremii”, trecerii (“viscolul”, “cântările”, “femeile”, “toţi”) codrul se sustrage duratei efemere, timpului fragmentar. Condiţia sa existenţială este aceea de 252 martor etern care “ascultă”, “demult” plânsetul viscolului ori doinele verii. Motivul comuniunii om – natură ca şi cel al solitudinii, prezente şi în prima secvenţă, sunt reluate din perspectiva statornică a codrului veşnic. Din această perspectivă, a martorului, comuniunea, comunicarea cu omul este posibilă (“cărarea ce le-am dat-o tuturor”), dar este efemeră şi ea, ca tot ce este al oamenilor. Secvenţa a treia Caracterul iluzoriu al dialogului este deplin intuit de eul liric devenit o "voce" a omenirii. Acesta nu mai formulează o zadarnică întrebare, ci exprimă o constatare obiectivă, detaşată (neutră din punct de vedere afectiv): “Codrule cu râuri line…întinereşti”. Prin această replică eul liric îţi asumă cu seninătate condiţia existenţială a omului căruia nu-i este hărăzit mitul tinereţii fără bătrâneţe. Acesta este atribut al codrului ce fiinţează sub zodia veşniciei, într-un prezent etern în care viaţa izvorăşte continuu (simbolizată prin motivul acvatic: “râuri line”). Replica ultimă aparţine codrului ce se autointegrează existenţei cosmice spre a adânci opoziţia fată de condiţia omului “pe pământ rătăcitor”. Întrebarea retorică ce deschide tabloul dinamic al existenţei naturii în tiparele ritmurilor cosmice generează o suită de structuri sintactice şi ideatice adversative: - “Ce mi-i vremea,/ Când de veacuri…Dunărea“. Vremea care vine şi trece, “vremea rea sau bună” defineşte poetic timpul fragmentar, durata efemeră în care este încătuşată existenţa omului. În antiteză, natura îşi măsoară devenirea în veacuri, în durată absolută ce nu erodează cele patru elemente primordiale pe care se întemeiază universul (apă, aer, pământ, foc): “Stele-mi scânteie pe lacuri / Vântu-mi bate, frunza-mi sună”. Condiţia eternă, statornică, imuabilă a naturii este în contrast evident cu cea a omului : “Numai omu-i trecător… rămânem”. Relaţia adversativă "el" (omul)/ “noi” (“stihii a lumei patru”) subliniază tragic singurătatea omului în lume, în univers. Ultimele patru versuri accentuează caracterul gnomic al poeziei într-o enumerare simbolică a elementelor primordiale, metafore telurice şi cosmice ale eternităţii: “Marea … izvoarele”. Nu întâmplător enumerarea sfârşeşte cu imaginea “codrului cu izvoarele”, simbolizând un univers integrator (prezenţa semnificativă a dativului etic), un microcosm definind spaţiul românesc (“… Dunărea “) etern şi el ca natura întreagă. Meditaţia elegiacă asupra condiţiei omului în univers este formulată în tipar folcloric (ritm trohaic, măsură de 7 silabe, rimă pereche şi monorimă), aducând pe pământ, iarăşi şi iarăşi, ca într-o legănare de valuri ori freamăt de frunze, muzica stinsă a sferelor. Plumb de George Bacovia Simbolismul, curent artistic cristalizat în ultimele două decenii ale veacului al XIX-lea (1886: manifestul lui Jean Moréas), s-a manifestat ca o reacţie antiparnasiană, descinzând din poetica lui Baudelaire, Verlaine şi Rimbaud. Simbolismul românesc, al cărui teoretician a fost Alexandru Macedonski (autorul mai multor articole programatice publicate în revista Literatorul, precum Poezia viitorului, 1892), este o mişcare literară cu trăsături originale, generate din efortul desprinderii de fascinaţia versului eminescian. Estetica simbolistă se defineşte prin cultivarea unor sentimente imprecise, neconturate încă deplin, sugerate prin simbolul multisemnificativ, prin imagini sinestezice, prin tehnica vagului, a sugestiei, prin principiul corespondenţelor pe care se construieşte viziunea poetică 253 ori prin muzicalitatea deosebită a versurilor (obţinută prin tehnica refrenului, prin recurenţă, figuri de sunet, prozodie etc.). Simbolismul românesc, reprezentat în etapa a doua – a cristalizărilor formale – de Ştefan Petică, de Ion Minulescu, Dimitrie Anghel, Traian Demetrescu, Mihai Săulescu ş.a., îşi descoperă abia în a treia etapă viziunea autentică şi originală, prin George Bacovia. Cel mai mare poet simbolist român a provocat, înainte de L. Blaga, T. Arghezi, I. Barbu, Al. Philippide, o mutaţie de structură şi de viziune în lirica românească. El operează o distanţare de romantism, substituind mesianismului solar şi visării lunare ale romanticilor, apocalipsa saturniană. Universul poetic bacovian e o structură lirică de mare coerenţă, întemeiată pe câteva obsesii stilistice. Sub aparenta monotonie a celor câtorva simboluri-cheie, veghează o conştiinţă neliniştită şi tragică în orizontul căreia realitatea este despuiată de orice iluzii confortabile. Poetul îşi construieşte cu luciditate un univers în care metafizicul este echivalent cu neantul, în care absolutul este exprimat prin metafora plumbului, iar existenţa, prin simboluri thanatice. „Bacovia îşi compune o mască, îşi face din suferinţă un stil, o convenţie care e manierismul decadent. Poetul se joacă pe sine… dar nu spre a se disimula, ci spre a se exprima” (N. Manolescu). Poezia emblematică a universului liric bacovian este cea care deschide şi dă titlul volumului de debut (publicat în 1916), Plumb. Metalul saturnian, plumbul, impune un simbol referenţial, prin excelenţă antimetafizic, un simbol plurisemnificativ pe care se întemeiază viziunea poetică, ilustrând astfel o caracteristică a poeticii simboliste. Toposul construit pe simbolul imaginat de Bacovia este plasat în regnul mineral al cărui atribut este încremenirea, inerţia dezolantă a materiei. Fiinţa însăşi împietreşte, luată în stăpânire de un frig lăuntric, care îngheaţă toate izvoarele sevelor vitale. Culoare a cosmosului şi a fiinţei, cenuşiul-gălbui, bolnav, se întinde atotputernic peste diversitatea lumii, înghiţind toate culorile spectrului. Plumb de toamnă, Plumb de iarnă, zarea de plumb, iarba de plumb, ca şi plumbul din aripi sau plumbul sufletului unifică universul obiectual şi cel lăuntric sub imperiul culorii-obsesie, creând un efect straniu şi un limbaj puternic personalizat. Nicăieri însă cuvântul plumb nu apare mai tragic repetat ca în poezia care dă titlul primului volum bacovian. „Cel mai moale şi cel mai urât dintre metale”, cu greutatea lui specifică mare, cu o culoare ternă, deprimată, metalul-rezidual care nu mai poate fi descompus (în reacţia de fisiune nucleară), metalul alchimiştilor devine în textul simbolist bacovian metaforă absolută a existenţei apăsătoare, sufocantă, monotonă şi mediocră, a unei vieţi iremediabil captive în materie, jefuite de şansa deschiderii spre vis, spre celest, spre lumina spiritului. Elegie existenţială şi pastel simbolist, poezia care îşi întemeiază discursul pe acest simbol este una dintre capodoperele de tinereţe ale lui Bacovia. Tema eşecului existenţial şi cea a morţii se dezvoltă într-o compoziţie savant orchestrată, în care toate elementele converg. Cele două catrene sunt perfect simetrice la nivelul sintaxei poetice şi al structurilor metrice. Melodia stranie, interiorizată se iscă din predominanţa iambului – ritm elegiac, al senzaţiilor melancolice, triste –, din prezenţa peonului şi a amfibrahului, din rima îmbrăţişată, mereu masculină, precum 254 şi din utilizarea figurilor de sunet şi recurenţa cuvântului-cheie (versurile 1 şi 4 din fiecare strofă sfârşesc cu substantivul plumb, care reapare şi în două poziţii mediane). Structural, imaginarul poetic se configurează pe două planuri – cel al realităţii exterioare, obiective, şi cel al realităţii lăuntrice, subiective –, aflate într-o relaţie de corespondenţă, definitorie pentru estetica simbolistă. Planurile devin coincidente sub semnul aceluiaşi simbol – plumbul – şi în spaţiul aceluiaşi câmp semantic thanatic. Prima strofă schiţează reperele realităţii exterioare. Într-o imagine stilizată, de tablou impresionist, se figurează un spaţiu simbolic, spaţiu al somnului, al morţii. Cavoul, sicriul sunt metafore explicite ale morţii, simboluri ale vidului existenţial în care fiinţa este captivă. Ele numesc direct spaţiul thanatic ori simbolizează (prin tehnica sugestiei, tipică simboliştilor) spaţiul închis al odăii-cavou, al târgului de provincie sau al universului – vast cavou ori, poate, propriul trup în care înserează şi e tăcere. Toate cuvintele primului vers (cu un tipar sintactic clasic: predicat, complement, subiect, atribut) sunt metafore-simbol ale morţii, ale căderii în inerţia plumbului: Dormeau adânc sicriele de plumb. Determinanţii sintactici (complementul adânc şi atributul de plumb) au valoarea unor superlative stilistice, semnificând prăbuşirea în neant ori în materie inertă. „Somnul” de plumb ia treptat în stăpânire toate ariile realului: viaţa fragilă (flori de plumb), fiinţa omenească devenită absenţă (funerar veşmânt), înfăptuirile, creaţiile omeneşti devenite derizorii (coroanele de plumb), stridente prin pretenţiile de a se sustrage timpului şi ruinei (Şi scârţâiau coroanele de plumb). Între eul liric şi această realitate împietrită în tiparele morţii se instituie un raport fragil şi nesigur, mereu torturant: Stam singur în cavou… şi era vânt… Vântul, simbol obsesiv în poetica bacoviană, este o entitate enigmatică, semnificând efemerul şi inconsistenţa existenţei sau neliniştea spiritului captiv în trupul-cavou. Ca suflu cosmic, el poate simboliza o precară manifestare a transcendentului care face să rezoneze, strident şi ironic, golul existenţei umane (… şi era vânt / şi scârţâiau coroanele de plumb). El se asociază cu motivul solitudinii fiinţei în univers, subliniind tragicul ontologic (Stam singur…). În strofa a doua, sentimentul singurătăţii devine atât de copleşitor, încât fiinţa îşi exprimă spaima de neant prin strigăt. Zadarnic strigăt, fără răspuns, fără ecou într-o lume în care iubirea însăşi (principiu fundamental al vieţii) a murit: Dormea întors amorul meu de plumb / Pe flori de plumb, şi-am început să-l strig –. Primul vers al acestei strofe constituie temelia planului realităţii interioare. Între acest plan al eului liric şi cel al realităţii exterioare nu există antiteză romanică. Universul interior nu se configurează ca univers compensatoriu, ci ca invariantă a lumii „eronate” dinafară, într-o relaţie de corespondenţă specifică imaginarului poetic simbolist. Dubla metaforă verbală dormea întors este expresia absolută a îndepărtării definitive de viaţă (imaginea celui care îşi întoarce faţa dinspre viaţă spre enigma tulburătoare a morţii o aflăm şi la L. Blaga, şi la M. Sadoveanu, şi la M. Preda). Sintagma amorul meu de plumb (cuvântul amor este preferat altor sinonime ca iubire sau dragoste) propune o viziune concretă, antropomorfă asupra iubirii, amintind de reprezentările mitologice antice (Eros, Cupidon, Amor). Moartea acestui amor cu aripile de plumb vorbeşte nu numai despre efemeritatea iubirii, ci şi despre 255 moartea mitului dragostei, despre pierderea credinţei în absolutul iubirii. Conştiinţa acestei pierderi sporeşte sentimentul amarei singurătăţi. Solitudinea socială şi erotică devine astfel însingurare metafizică resimţită ca îngheţ al fiinţei, ca frig lăuntric, ca eşec existenţial: Stam singur lângă mort şi era frig / Şi-i atârnau aripile de plumb. Ultima metaforă a textului exprimă atât de bacovianul sentiment al prăbuşirii în somnul materiei încremenite, în neantul nefiinţei ori în abisul lăuntric. Exprimarea unor senzaţii de o neobişnuită acuitate, a unor intuiţii tulburătoare despre absurdul unei lumi antimetafizice se realizează nu numai prin simetria melodică a versurilor, prin accentuarea cuvintelor cu ecouri stinse (plumb, veşmânt, vânt), ci şi prin muzica atonală a unor cuvinte cu valenţe onomatopeice (scârţâiau, frig / strig). Începând cu această primă poezie a volumului de debut, George Bacovia conferă esteticii simboliste româneşti profunzimea de substanţă, de viziune şi de expresie, generând definitiva ruptură de epigonismul eminescian: „Bacovia întrerupe în devenirea poeziei noastre discursul liric încrezător în depăşirea de sine. Lui îi este proprie ruptura de iluzie, de visare romantică sau de himera simbolului învestit cu putere de a sugera misterul cosmic” (V. Fanache, Bacovia, ruptura de utopia romantică). Eu nu strivesc corola de minuni a lumii de Lucian Blaga Blaga, poetul-filosof, aplecat peste întrebările lumii (Scrisoare), voce singulară între poeţii-tribuni ai Transilvaniei, a deschis liricii româneşti interbelice orizonturile fascinante ale gândirii mito-poetice cristalizate într-o viziune cosmologică de o uluitoare coerenţă. Aventura cuvântului şi a tăcerilor bune ale lui Blaga întemeiază un teritoriu privilegiat, la cumpăna apelor, între tradiţionalism şi modernism, între conştiinţa autohtoniei şi vocaţia universalităţii. Lumina lui Blaga este un univers al zărilor interioare, modelat într-o structură „cristalică” prefigurată încă din prima poezie a volumului de debut, Poemele luminii (1919). Implicat în efortul generaţiei interbelice de a schimba paradigma poeticităţii, Blaga şi-a formulat principiile estetice în eseuri şi aforisme, în numeroase acte poetice (Eu nu strivesc corola de minuni a lumii, Noi, cântăreţii leproşi, Cântăreţii bolnavi, Către cititori, Fiu al faptei nu sunt, Alchimie, Inscripţie, Poeţii, Unde un cântec este ş.a.). Poezia programatică Eu nu strivesc corola de minuni a lumii anunţă o lirică reflexivă, o confesiune a trăirilor autentice, o poetică înzestrată cu o forţă vizionară de excepţie. Titlul acestei ars poetica prin care se deschid Poemele luminii reliefează, într- un enunţ propoziţional, raportul eu poetic–univers. Întregul orizont mundan este imaginat ca o corolă de minuni a lumii. Această metaforă revelatorie figurează universul totalizator ca pe o reprezentare sferică de o fragilă armonie (simbolul floral al corolei), definită prin ideea de miracol. Eul poetic se raportează la această lume mirabilă printr-o metaforă verbală: Eu nu strivesc. Se evidenţiază astfel o legătură simpatetică între eul rostitor şi universul integrator şi o atitudine protectoare faţă de „corola mundană”. Subliniat prin recurenţă (versul-incipit al poeziei), titlul devine 256 profesiune de credinţă a creatorului, repetată cu rigoare mai ales în prima etapă a creaţiei („etapa impresionistă” – o numeşte Pompiliu Constantinescu, „pre-expresionistă” – Ion Pop şi „expresionistă” – Eugen Todoran). La nivel compoziţional, discursul poetic, formulat ca monolog liric, nu este structurat strofic. La nivelul sintaxei poetice însă, cele douăzeci de versuri cu măsură inegală, se organizează în patru enunţuri poetice, deci în patru secvenţe. Acestea au ca centru de iradiere a semnificaţiei poetice metafora luminii, simbol al cunoaşterii. Modelul gnoseologic (în eseul Cunoaşterea luciferică, Blaga delimitează „cunoaşterea paradisiacă” – raţională, „enstatică”, numită şi „minus-cunoaştere” –, de „cunoaşterea luciferică” – cunoaştere totală, „extatică”, „plus-cunoaştere”) este unul poetic, organizând referentul ficţional pe două planuri. Această structură bipolară a imaginarului poetic este configurată pe un raport antitetic: prim-planul este focalizat asupra eului liric care optează pentru cunoaşterea luciferică (lumina mea), în opoziţie cu lumina altora care aleg calea cunoaşterii paradisiace. Prima secvenţă (însumând cinci versuri) detaliază relaţia eu–univers enunţată metaforic în titlu. Rostirea poetică a eului blagian se întemeiază aici pe un scenariu al călătoriei iniţiatice; în „calea” sa, în „cutreierul sferic” al lumii, eul poetic are revelaţia unor întruchipări concrete ale miracolului vieţii şi ale misterului morţii pe care nu încearcă să le destrame: Eu nu strivesc corola de minuni a lumii / şi nu ucid / cu mintea tainele ce le-ntâlnesc / în calea mea / în flori, în ochi, pe buze ori morminte. Fiecare „numire” a corolei de minuni a lumii este un simbol care se va dovedi esenţial în „geografia mitologică a lui Blaga” (Ion Pop). Fragmentele acestui univers totalizator sunt legate prin misterioase corespondenţe, sugerate la nivel textual prin coordonare sintactică. „Florile” sugerează mirabila frumuseţe a naturii, a universului nu numai vegetal, fiindcă numesc şi fiinţa iubitei ori copilăria, ori cuvântul poeţilor), dar şi taina înfloririi, a rodirii. La un alt nivel al interpretării simbolice ele pot figura prima treaptă a cunoaşterii – cea a percepţiei senzoriale (aici, o percepţie sinestezică). „Mormintele” pot fi simboluri ale mineralului (ţărână), dar şi metafore ale cunoaşterii prin asumarea tradiţiei, prin păstrarea legăturii spirituale cu străbunii. Ele reprezintă în acelaşi timp, tulburătoarea taină a morţii. Între aceste două substantive-metaforă se revelează un întreg univers al viului. Motivul „ochilor” (sugerând nu numai universul uman, ci şi pe cel al vieţuitoarelor sau simbolizând pământul însuşi care deschide ochi pretutindeni precum iezerul sfânt) se asociază firesc ideii de cunoaştere contemplativă. Ochii sunt însă şi un spaţiu al întâlnirii dintre eu şi lume, o deschidere a universului interior spre tot ce înconjoară fiinţa. Motivul „buzelor” poate semnifica ideea cunoaşterii prin rostire poetică, prin cuvânt, prin Logos şi a cunoaşterii prin Eros. Ca taine întâlnite în cale şi ocrotite prin iubire, cele patru fragmente ale unui Tot armonic îmbogăţesc vraja nepătrunsului ascuns. La nivelul discursului poetic, enumerarea celor patru termeni metaforici în finalul primei secvenţe textuale, determină marcarea lor prin accent afectiv şi prin relief stilistic. Se cristalizează astfel o tulburătoare viziune asupra lumii, în centrul căreia se află eul iluminat de conştiinţa unei legături consubstanţiale cu întregul mundan, cu fiecare „petală” a corolei de minuni a lumii. 257 Secvenţa a doua detaliază un alt mod de cunoaştere – cea raţională, numită de Blaga „cunoaştere paradisiacă”. Aceasta este figurată poetic prin metafora lumina altora, în care pronumele nehotărât desemnează mulţimea celor care aleg calea „minus-cunoaşterii”. Deşi referentul poetic rămâne cel din prima secvenţă (substantivul tainele are ca substituenţi poetici sintagmele metaforice nepătrunsul ascuns şi adâncimi de întuneric), cele două unităţi compoziţionale reliefează opoziţia esenţială între cunoaşterea prin „intelectul ecstatic” şi cel „enstatic” (Trilogia cunoaşterii). Primul tipar cognitiv este exprimat poetic prin verbele la forma negativă (nu strivesc, nu ucid cu mintea) iar al doilea, printr-un sinonim afirmativ: Lumina altora / sugrumă vraja nepătrunsului ascuns. „Obiectul” cunoaşterii este miracolul vieţii şi al morţii, tainele teluricului şi ale celestului, exprimate prin dubla negaţie (nepătrunsul ascuns) şi prin metafora spaţială şi temporală în acelaşi timp (adâncimi de întuneric). Secvenţa a treia defineşte prin opoziţie cunoaşterea luciferică, aventura cognitivă a intuiţiei, a iluminării, a revelaţiei – cunoaştere poetică privilegiată. Prin conjuncţia adversativă dar se instituie antiteza lumina altora / lumina mea care valorizează dublu (negativ şi pozitiv) metafora luminii. În acelaşi timp, alternanţa unicitate–multiplicitate (eu / alţii) supramarchează la nivelul persoanei gramaticale antiteza fundamentală a poeziei. Cunoaşterea luciferică pentru care optează eul liric este detaliată poetic prin comparaţia dezvoltată cu lumina selenară, cu toate că luna nu este una dintre „obsesiile stilistice” ale lui Lucian Blaga (motivul lunii, prin excelenţă romantic, pare a-şi fi epuizat resursele expresive în perioada antebelică). În contextul acestei poezii, luna („astru supus timpului şi morţii”, reprezentând „marea epifanie dramatică a timpului”, după cum afirmă G. Durrand) nu apare ca o eminesciană zeitate tutelară, ci personifică un „dublu” cosmic al fiinţei înfiorate de misterul existenţial: [...] cu razele ei albe luna / [...] tremurătoare / măreşte şi mai tare taina nopţii. Identificarea creaţiei poetice (lumina mea) cu lumina lunii şi a eului liric cu misterele lumii şi ale existenţei este sugerată prin aglomerarea termenilor care desemnează semantic ceea ce se ascunde dincolo de zariştea cunoaşterii omeneşti, dincolo de „cenzura transcendentă” impusă de divinitate („Marele Anonim”). Câmpul semantic configurat prin termeni ca taină, întunecata zare, sfânt mister, taina nopţii este întregit prin construcţii lexicale cu prefixul de negaţie: nepătruns, ne-nţeles. Topica afectivă reliefează conotaţiile acestei reţele semantice prin inversiunea poetică: aşa îmbogăţesc şi eu întunecata zare / cu largi fiori de sfânt mister. Analogia lumina lunii–lumina mea sugerează ideea că actul de creaţie poetică este iluminare şi revelare a tainelor existenţiale, este îmbogăţire nemăsurată a misterelor fiinţei şi fiinţării (şi tot ce-i ne-nţeles / se schimbă-n ne-nţelesuri şi mai mari). Prin actul poetic care reiterează actul mitic al creaţiei, eul cunoscător devine eul creator, îmbogăţind taina lumii cu propriul înţeles şi neînţeles, participând astfel la actul demiurgiei. Schimbarea regimului ontologic este evidenţiată prin întreaga serie a verbelor asociate eului-subiect: eu nu strivesc, nu ucid / întâlnesc / sporesc, îmbogăţesc [...] căci eu iubesc. Ultima secvenţă are valoare concluzivă (subliniată şi prin conjuncţia căci), motivând prin iubire relaţia simpatetică a poetului cu esenţa misterioasă a 258 universului. Iubirea devine astfel instrument de cunoaştere, cale de intuire a tainelor lumii. Această emoţie a universului lăuntric favorizează acordul empatic (nu raţional), cu ilimitatul metafizic şi cu întruchipările diverse ale lumii fizice, limitate în materie şi totuşi, purtătoare ale misterului existenţial: căci eu iubesc / şi flori şi ochi şi buze şi morminte. Prin recurenţa termenilor enumeraţi şi în finalul primei secvenţe – fiecare substantiv fiind pus, de astă dată, sub accent stilistic prin reptarea lui şi adverbial –, corola de minuni a lumii pare a închide sferic, refăcându-şi perfecţiunea. Surprinzător, în noul tipar sintactic, fiecare termen al enumerării devine metonimie prin care sunt numite poetic toate regnurile lumii fizice şi toate treptele cunoaşterii, însumate numai prin „cunoaştere luciferică”. Prin acest dublu regim stilistic (metaforic şi metonimic), ca şi prin cristalizarea viziunii poetice în jurul unei metafore revelatorii poezia lui Blaga se înscrie în paradigma modernismului. Alte elemente caracteristice acestui tipar estetic sunt dimensiunea gnomică şi asertivă a discursului – definitorie pentru „poezia de idei” – şi prozodia modernă, cu versuri libere, de o metrică variabilă, cu libertăţi ritmice şi cu înlănţuiri de tipul ingambamentului, prin care se exprimă gândul neîngrădit. Acest gând-lumină estompează „graniţele despărţitoare dintre făpturi şi lucruri, potenţând astfel sentimentul participării la misterul existenţial” (Ion Pop). POEZIA MODERNISTĂ. Flori de mucigai de Tudor Arghezi MODERNISMUL: Denotând, în sens general, tendinţa de înnoire specifică spiritului uman, conceptul de „modernism” defineşte în literatură o mişcare largă care cuprinde toate manifestările postromantice înscrise sub semnul unui „principiu de progres” (E. Lovinescu). promovează imperativul sincronizării cu modelul civilizaţiei şi culturii europene, considerând că perpetuarea canoanelor etniciste învechite generează o inadmisibilă „provincializare şi izolare a culturii româneşti”. CARACTERISTICI ALE POEZIEI: explorează orizonturile interioare ale omului modern şi limitele limbajului:  tipologia poeziei moderniste: poezia filosofică, de meditaţie estetică (arte poetice) şi existenţială (condiţia umană, dilemele omului modern, „poetica urâtului existenţial”), poezia ermetică; construirea viziunii poetice pe repere ale unui univers existenţial modern, pe simboluri cultural–filosofice şi ştiinţifice;  cultivarea unei poezii intelectualizate, cu funcţie de cunoaştere, cu referinţe din sfera culturii;  lexic poetic care rezolvă criza limbajului prin revigorarea discursului, generată de: - limbaj autoreflexiv (metalimbaj – termeni cu sensuri noi, contextuale sau resemantizarea unor sintagme); - utilizarea unor termeni neologici din domeniul filosofiei, al celorlalte arte (Blaga, Arghezi,Barbu), al ştiinţelor exacte (termeni specializaţi, monosemantici din: matematică, astronomie, ştiinţele naturii etc. - Barbu); 259 - termeni religioşi (liturgici) utilizaţi şi cu sensuri laice (Arghezi, Blaga); - termeni din limbaj popular: învechit, poetic – Blaga; apoetici, duri – Arghezi; - termeni din limbaj colocvial şi din limbajul copiilor: banalităţi uzuale; termeni din argou / jargon – Arghezi; - creaţii lexicale originale.  expresivitatea limbajului poetic e generată de înlocuirea metaforei plasticizante: - cu „metafora revelatorie” (Blaga), cu construcţii oximoronice (Arghezi), cu metonimia (Ion Barbu: În concepţia barbiană, în interiorul versului cuvintele îşi pierd sensul obişnuit, participând la semantismul global, difuz al poemului, astfel că fiecare poem se configurează ca un univers autonom.); - ambiguitatea voită prin tehnica sugestiei sau „ermetizarea” discursului; - noul model de poeticitate bazat pe accente afective, versuri inegale ca măsură, fără ritm, cu rimă; - sintaxa poetică: discurs liber prin tehnica ingambamentului, dislocări sintactice, topică afectivă;  model de versificaţie divers, de la prozodia clasică la versul liber sau cel cu rimă, fără ritm (aritmic). Flori de mucigai ■ deschide şi dă titlul volumului din 1929. ■ specie literară: artă poetică, propunând o viziune neobişnuită asupra actului creaţiei, asupra menirii artei şi artistului; ■ Titlul aminteşte de Florile răului ale lui Ch. Baudelaire, numai că, poetul român înlocuieşte termenul etic (răul) cu un simbol estetic: mucegaiul, sugerând prin sonoritate şi sens urâtul existenţial. Oximoronul din titlu prin care se alătură motivul floral (simbol al frumuseţii) cu substantivul mucigai, creează o metaforă – emblemă argheziană a esteticii urâtului. - În sensul denotativ al sintagmei, florile de mucegai, care sunt luminiscente, pot simboliza mica pâlpâire de umanitate care dăinuie şi în întunericul lăuntric al fiinţei degradate, în universul carceral al declasaţilor: ■ tipul de discurs: monolog liric, confesiune a eului poetic care se proiectează în text prin indici ai persoanei I (caracteristic genului liric). ■ Tema condiţiei existenţiale a creatorului şi tema creaţiei se dezvoltă pe baza unui pretext epic (susţinut de verbele la indicativ, perfectul compus şi la imperfectul evocativ); ■ Compoziţia: două strofe inegale (16 / 4) determinând două părţi: - prima parte defineşte condiţia artistului şi a operei sale; - strofa a doua raportează actul creator la realitate exterioară. ■ Structura: 1. Planul eului creator şi al creaţiei e dominant în prima parte, care este împărţită prin sintaxa poetică în trei secvenţe: ● Prima secvenţă surprinde condiţia neobişnuită a poetului (Le-am scris cu unghia - mitul jertfei creatoare într-o variantă modernă), într-un spaţiu al claustrării (firidă goală);  secvenţa se dezvoltă pe un pretext epic, imaginând un scenariu al celui întemniţat care scrie pe tencuială, / Pe un părete de firidă goală (experienţa personală a poetului care a fost condamnat la închisoare în urma unui proces politic); în acest context „întunericul” şi „singurătatea" devin o metafore ale condiţiei umane;  solitudinea fiinţei captive într-un orizont al nesfârşitei nopţi este proiectată cosmic prin raportarea la părinţii textelor sacre: Luca, Marcu, Ioan asupra cărora a coborât harul divin figurat prin simbolurile biblice taurul, leul, vulturul; eului liric se distanţează de marii 260 apostoli prin absenţa iluminării (el scrie Cu puterile neajutate). ● Secvenţa a doua defineşte poezia care ilustrează estetica urâtului prin simbolul gropii, metaforă a condiţiei umane,sugerând apartenenţa la teluric, existenţa într-un spaţiu degradat şi moartea, prin apelul al sfera senzorială care accentuează imaginea omului ca fiinţă biologică. Stihurile fără an situează într-un prezent etern setea de viaţă a omului şi foamea lui de ardere până la mistuire. ● Secvenţa a treia revine la scenariul epic iniţial, surprinzând tenta-tiva eşuată de a scrie despre urâtul existenţial în canoanele clasice cu unghia îngerească (metaforă a scriiturii frumoase). POEZIA POSTMODERNISTĂ. Georgică a IV-a de Mircea Cărtărescu POSTMODERNISMUL este un concept prin care este desemnată paradigma culturală contemporană, definită prin democratizare, prin globalizarea informaţiei şi a comunicării, prin tehnologizare etc. Semantica termenului îl relaţionează cu modernismul pe care îl asimilează dintr-o perspectivă ironică, parodică, ludică. CARACTERISTICI – PROZA:  postmodernismul presupune textualism (mod de a structura povestirea sau romanul fără disimularea convenţiilor) sau hiperrealismul; trecerea de la proza auctorială la proza autoreflexivă; intertextualitatea şi „deconstrucţia” (inserarea unor secvenţe textuale din opere preexistente sau parafrazarea lor), caracterul ludic, ironic, parodic);  „metanaraţiuni” care „atacă noţiunea unor universalii monolitice şi încurajează perspectivele fracturate, fluide şi multiple.” (Jean François Lyotard, Condiţia postmodernă, 1979);  predilecţia pentru fragment şi o nouă relaţie cu cititorul; extremă mobilitate, amestec voit al genurilor; subiectivitate, hazard. (Eugen Simion); CARACTERISTICI – POEZIA:  Poezia postmodernă — consideră Nicolae Manolescu — îşi împrumută criteriul poeticului din aceea modernă, cu deosebire că se arată mult mai îngăduitoare în preferinţele şi în idiosincraziile ei”; „Răspunsul postmodernului dat modernului constă în recunoaşterea că trecutul, de vreme ce nu poate fi distrus, pentru că distrugerea lui duce la tăcere, trebuie să fie revizuit: cu ironie, cu candoare.” (Umberto Eco)  amestecul de narativitate şi lirism, oralitatea expresiei, documentarismul, pastişa, parodia, colajul, jocurile de limbaj; discursul ironiei şi al fragmentelor;  latură autobiografică, realistă, orală şi prozaizantă, eliberarea fanteziei şi ingenioase construcţii din „prefabricate” / colaje, artă combinatorie; formele deschise, ludice, provizorii;  registre stilistice diverse, cu predominanţa banalităţii deliberate, cu amestecul între registrul retoric şi limbaj familiar; alternare de registre şi voci narative;  referinţă culturală eterogenă, implicând arta şi ştiinţele, marea cultură şi cultura populară, partea şi întregul. Extinderea „spaţiului” literaturii prin includerea unor genuri nonficţionale: jurnal, corespondenţă, literatură de popularizare. 261 POSTMODERNISMUL ROMÂNESC:  Precedat de „Grupul oniric” constituit prin anii ’64 de către Leonid Dimov, Emil Brumaru, Vintilă Ivănceanu, Dumitru Ţepeneag ş.a.; apropiat de literatura onirică romantică şi, mai ales, de estetica suprarealistă; interzis de cenzură;  Generaţia '80 se afirmă prin volume colective: de poezie, Aer cu diamante (1982, Mircea Cărtărescu, Traian T. Coşovei, Florin Iaru şi Ion Stratan), Cinci (1983, de Bogdan Ghiu, Ion Bogdan Lefter, Mariana Petreu, Romulus Bucur şi Alexandru Muşina); de proză scurtă Desant ’83 (1983) care conţine proză scurtă de 16 tineri debutanţi (Mircea Nedelciu, Mircea Cărtărescu, Ion Bogdan Lefter, Gheorghe Crăciun, Nicolae Iliescu, Cristian Teodorescu ş.a.), mai ales „metanaraţiuni”.  Georgica a IV-a face parte din volumul de debut Faruri, vitrine fotografii (1980), ilustrând maniera lirică postmodernistă, adică intertextualitatea realizată prin paro-dierea modelelor şi interesul pentru aspecte cotidiene, deliberat prozaice ale vieţii.  Titlul, preluat de la Vergilius, stabileşte o relaţie intertextuală cu reprezentarea idilică a existenţei ţăranului în poezia antică, bucolică şi implicit, viziunea polemică în raport cu poezia sămănătoristă şi proletcultistă românească.  Teme poetice: înstrăinarea / alienarea omului contemporan într-un univers „tehnologizat” în care până şi ţăranul a pierdut sentimentul comuniunii cu natura; progresul ştiinţei nu ameliorează condiţia umană, nu anulează lupta omului cu timpul, cu moartea.  Compoziţia: Absurdul unei lumi devenite un „sat” globalizat este sugerat prin construcţia aparent haotică a textului – poezie astrofică, cu versuri libere bazate pe ingambament, scrierea numai cu litere mici (chiar şi a substantivelor proprii), absenţa semnelor de punctuaţie; la nivelul discursului, amestecul registrelor stilistice, amestecul „vocilor” lirice (enunţuri la persoana a III-a continuate cu monologul ţăranului care se adresează fiilor).  Prima secvenţă (primele 6 versuri, discursul la persoana a III-a) surprinde ţăranul într-o ipostază inedită, implicat în mecanismul civilizaţiei industriale (câmp semantic al tehnologiei moderne: electrificare, sateliţi, aparatură electronică, baterii solare), „racordat” prin globalizarea informaţiei, la evenimentele planetei (participând afectiv la războiul civil din Cipru şi Liban: "ţăranul de când cu electrificarea / înţelege cum stau lucrurile pe planetă / se indignează în mijlocul pogoanelor sale / de situaţia din cipru şi liban.");  Secvenţa a doua (versurile 7-11) exprimă, prin monologul bătrânului ţăran, ideea transformării lumii rustice într-o „lume mică” integrată lumii celei mari. Devenită şi ea o societate de consum, lumea ţărănească aderă la un model existenţial care îi este străin. Ţăranul mănâncă acum „conserva de fasole / cu cârnăciori produşi la feteşti” încălzită cu baterii solare. Alienarea omului modern este exprimată prin fragmentarism, prin asocierea unor imagini discontinue care sugerează înstrăinarea de natură şi de vietăţile ei, artificializarea existenţei într-o lume care şi-a pierdut reperele transcendente, substituind credinţa cu tehnica şi cu ştiinţa: „ba daţi în câini lumea e mică / ba cu gerovital se duc ridurile ca-n palmă.”  Ultima secvenţă (versurile 12-17) dezvoltă tema morţii, într-o manieră neconvenţională, sfidând tonalitatea gravă care îi este asociată prin tradiţie. Moartea văzută ca o călătorie este desolemnizată prin tonul ironic şi prin jocul de cuvinte care alătură surprinzător expresia populară „lumea cealaltă” şi clişeul lingvistic al stilului oficial, „lumea a treia”: „hai daţi zor cu porumbul că eu mă duc / puţin pe lumea cealaltă adică a treia / şi ultima feţii mei”. Finalul este construit prin intertextualitate, prin parafrazarea unei poezii argheziene, „De-a v-aţi ascuns...”. Viziunea morţii ca joc este asociată cu revolta fiinţei împotriva unui sfârşit ce nu poate fi învins nici prin credinţă nici prin ştiinţă: „dragii mei copchii mei ce să-i faci / aşa e jocul / arză-l-ar focul”. Ultimele două versuri reproduse din finalul poeziei lui 262 Arghezi nu sunt marcate prin semnele citării, ceea ce este specific intertextualităţii.  Poezia poate fi „citită” şi cu o altă grilă de semnificaţii, putând fi interpretată ca o parodie a liricii proletcultiste care elogia „victoriile socialismului”, electrificarea satelor, mecanizarea agriculturii, „culturalizarea” ţărănimii; tonalitate ironică, de-construire a unor clişee ale „limbajului de lemn”.  Limbajul poetic: amestecul registrelor stilistice – tenta ostentativ populară a cuvintelor, neologisme (termeni tehnici) alături de regionalisme (chindie, plozi), amestecul „vocilor lirice”: o voce impersonală marcată prin lipsa indiciilor de persoană în primele şase versuri, construind imaginea unui ţăran fără nici o legătură cu tradiţia şi cu spiritualitatea ancestrală, urmată de marcarea persoanei I plural care se scindează apoi în persoana a II-a plural (verbele la imperativ) şi indici ai persoanei I singular, care surprinde singurătatea fiinţei în faţa morţii.  Versificaţia postmodernistă sfidează normele comune ale limbii prin absenţa majusculelor (la începutul enunţurilor şi al substantivelor proprii), prin absenţa semnelor de punctuaţie, prin ingambament şi prin „decupajul” aleatoriu al versurilor (pândeşte sateliţii şi le smulge / aparatura electronică bă / plozilor nu uitaţi bateriile solare), prin versurile libere. 263 